
I SKYRIUS 


KAIP IŠ BANDOS BUVO IŠVARYTA NUSUSUSI AVIS 


Boljė skambino didysis varpas. Toli toli mišku sklido melodin- 
gi, tolydžio stiprėjantys jo dūžiai. Blekdauno durpių kasėjai ir Ekso 
žvejai klausėsi, kaip vasaros kaitroje tai stipriau, tai silpniau aidi 
tolimas jo gausmas. Tose vietose šie garsai buvo įprasti, tokie įpras- 
ti kaip kekštų tarškėjimas ar baublio riksmas. Tačiau ir žvejai, ir 
ūkininkai pakeldavo galvas, klausiamai susižvalgydavo, nes An- 
gelus! jau buvo nuskambėjęs, o ligi mišparų dar toli. Kodėl Boljė 
skambino didysis varpas, jei šešėliai nors ir nebuvo sutrumpėję, 
bet dar ir nepailgėję? 

Vienuoliai būreliais traukė į vienuolyną. Žole apžėlusiomis alė- 
jomis, prie kurių augo sukumpe ąžuolai ir kerpėti beržai, skubėjo 
į varpo šauksmą baltai apsirengusi brolija. Palikę vynuogynus ir 
spaudyklą, veršides ir jaučių tvartus, duobes, kuriose kasė molį, 
druskos viryklas ir net tolimas kalves Soulėjuje ir Šv. Leonardo 
vienkiemyje, visi vienuoliai suko į vienuolyną. Bet jiems tai nebu- 
vo netikėta. Praėjusią naktį greitakojis žygūnas subėgiojo į pa- 
čias tolimiausias abatijos valdas ir kiekvienam vienuoliui įteikė 
šaukimą atvykti trečią valandą po vidurdienio. Tokio skubaus kvie- 
timo neatsiminė net seniausias brolis - vartininkas Atanazijus, 
kuris prižiūrėjo abatijos durų plaktuką nuo Banokberno mūšio. 

Svetimšalis, kuris nieko nežino nei apie vienuolyną, nei apie 
milžiniškus jo turtus, vis dėlto žiūrėdamas į vienuolius galėtų įsi- 


! Angelus (Dei) - Dievo angelas, pavadinimas maldos ir varpų skambinimo, 
kuris tris kartus per dieną - rytą, vidurdienį ir vakare - kviečia tikinčiuosius 
šiai maldai. Čia kalbama apie vidurdienio Angelus (lot.; čia ir toliau vertėjų 
pastabos). 


vaizduoti įvairiausias jiems užkrautas pareigas ir jų veiklą pla- 
čiai nusidriekusiose vienuolyno žemėse, o jų centras buvo senoji 
abatija. Ir kai jie nulenkę galvas ir be garso judindami lūpas po 
du, po tris neskubėdami ėjo pro vartus, tik nedaugelis iš jų atrodė 
atsikratęs kasdienio darbo sunkio. Dviejų vienuolių rankų riešai 
ir rankovės buvo aptaškyti rausvokomis vynuogių sultimis. Barz- 
dotas vienuolis rankose laikė kirvį su plačiais ašmenimis, ant nu- 
garos - ryšulėlį žabų, o greta jo žengė kitas, pasikišęs po pažasti- 
mi žirkles avims kirpti, o baltų vilnų pūkeliai buvo prilipę prie 
dar baltesnio jo drabužio. Keliu traukė ilga nedarni vora žmonių 
su kastuvais ir kirtikliais, o paskui juos du vienuoliai tempė di- 
džiulę pintinę su ką tik pagautais karpiais, nes buvo penktadie- 
nio išvakarės, tad reikėjo prikrauti penkiasdešimt medinių lėkš- 
čių ir pasotinti tiek pat stiprių valgytojų. Visoje šitoje minioje vargu 
ar buvo bent vienas neišsitepęs ir nepavargęes vienuolis, bet aba- 
tas Bergheršas buvo reiklus ir sau, ir kitiems. 

Tuo metu erdvioje, aukštoje salėje, kuri buvo skirta ypač svar- 
biems įvykiams, ant krūtinės sunėręs ilgus, blyškius ir nervingus 
pirštus, nekantriai vaikščiojo pats abatas. Sunykęs, apmąstymų 
iškamuotas jo veidas su įkritusiais skruostais bylojo, kad šis žmo- 
gus nugalėjo vidinį savo priešą, su kuriuo lemta susidurti kiek- 
vienam iš mūsų, bet skaudžiai nukentėjo šioje kovoje. Sugniuž- 
dęs savo aistras, jis beveik sugniuždė ir save. Tačiau, kad ir kokia 
trapi būtų atrodžiusi jo išvaizda, akyse po užgriuvusiais antakiais 
protarpiais blykstelėdavo pašėlusi energija, primindama žmo- 
nėms, kad jis kilęs iš karingos giminės ir kad jo dvynys brolis 
seras Bartolomėjus Bergheršas yra iš tų šlovingų, rūsčių karių, 
kurie pastatė Šv. Jurgio kryžių prie Paryžiaus vartų. Sučiaupęs 
lūpas ir suraukęs kaktą abatas, tarsi gyvas asketiškos dvasios įsi- 
kūnijimas, vaikščiojo pirmyn atgal ąžuolinėmis grindimis, o didy- 
sis varpas vis dar griaudė ir gaudė jam virš galvos. Pagaliau skam- 
besys nutrūko, pasigirdo trys paskutiniai dūžiai, ir dar nespėjus 
nutilti jų aidui abatas pradėjo mušti mažą gongą, kurį jam pada- 
vė broliukas. 

— Ar brolija jau susirinko? = paklausė abatas angliškai prancū- 
zišku dialektu, kuriuo anuomet buvo kalbama vienuolynuose. 

— Taip, - atsakė novicijus nuleidęs akis ir sukryžiavęs rankas 
ant krūtinės. 

— Ar visi? 

— Trisdešimt du vienuoliai ir penkiolika broliukų, šventasis tė- 
ve. Brolis Markas iš spikarijaus! susirgo karštlige ir negalėjo atei- 
ti. Jis sakė... 

— Nesvarbu, ką jis sakė, ar karštligė, ar ne,.bet mano šaukia- 
mas privalėjo atvykti. Jo, kaip ir daugelio šiame vienuolyne, dva- 
sią reikia palaužti. Bet ir tu, broli Pranciškau, kaip man pranešė, 
du kartus kažką garsiai pasakei, kai prie bendro stalo buvo skai- 
tomi pačių garbingiausių šventųjų gyvenimai. Kaip galėtum pa- 
siteisinti? 

Broliukas stovėjo vis taip pat sukryžiavęs rankas ant krūtinės, 
tylus ir nusižeminęs. 

- Tūkstantį Ave? ir tiek pat Credo*. Sukalbėsi jas stovėdamas 
iškeltomis rankomis prieš Švenčiausiosios Mergelės altorių. Gal- 
būt tai primins tau, kad Kūrėjas davė mums dvi ausis ir tiktai 
vieną burną, tarsi norėdamas pabrėžti dvigubą ausų darbą, paly- 
ginti su burna. Kur novicijų globėjas? 

— Vienuolyno kieme, šventasis tėve. 

— Pakviesk jį. 

Broliuko sandalai nukaukšėjo medinėmis grindimis, sucypė ge- 
ležimi apkaltų durų vyriai. Netrukus jos vėl atsidarė ir ryžtingai 
įžengė neaukštas, kresnas mėsingo, valingo veido vienuolis. 

— Ar kvietėte mane, šventasis tėve? 

- Taip, broli Jeronimai, norėčiau, kad šis reikalas būtų baigtas 
be didelio triukšmo, tačiau jis turėtų būti gera pamoka visiems. - 
Abatas ėmė kalbėti lotyniškai, nes ši kalba senumu ir iškilnumu 


! Neiškultų javų sandėlis (lot.). 
ž Malda „Sveika, Marija“ (lot.). 
3 Malda „Tikiu Dievą Tėvą“ (lot.). 


labiau tiko bendrauti dviem vyrams, kurie ėjo aukštas ordino pa- 
reigas. 

— Gal geriausia būtų neįsileisti novicijų, - pasiūlė globėjas. — 
Kad moters priminimas neatitrauktų jų proto nuo dievobaimin- 
gų apmąstymų ir nepastūmėtų į pasaulietišką blogį. 

- Moterys! Moterys! - sudejavo abatas. - Šventoji krikščionybė 
taikliai pavadino jas radix mallorum!. Pradedant Ieva, kokią nau- 
dą jos davė? O kas pateikė skundą? 

— Brolis Ambraziejus. 

- Dievobaimingas ir teisingas jaunuolis. 

- Žiburys ir pavyzdys kiekvienam novicijui. 

— Tuomet pasielgsime senu vienuolišku mūsų papročiu. Tegul 
kancleris ir jo padėjėjas įveda brolius pagal amžių, taip pat ir kal- 
tinamąjį brolį Joaną bei kaltintoją brolį Ambraziejų. 

— O novicijai? 

— Tegul susirenka šiaurinėje arkadoje. Palauk! Tegul kancle- 
rio padėjėjas nusiunčia pas juos psalmių skaitytoją Tomą, kad pa- 
skaitytų jiems ką nors iš „Gesta beati Benedicti“ž. Tai sulaikys 
juos nuo paiko ir kenksmingo plepėjimo. 

Abatas vėl pasiliko vienas ir palenkė sulysusį, pilką veidą prie 
puošnios maldaknygės. Taip jis ir buvo sustingęs, ko! seniausi vie- 
nuoliai lėtai romia veido išraiška ėjo į salę ir sėdosi ant ilgų ąžuo- 
linių suolų, sustatytų palei sieną. Pačiame gale dviejuose aukš- 
tuose krėsluose, tokiuose pat sunkiuose kaip ir abato, nors ir ne- 
papuoštuose tokiais įmantriais raižiniais, sėdėjo novicijų globėjas 
ir kancleris - apkūnus, stuomeningas dvasininkas tamsiomis žais- 
mingomis akimis ir tankiu garbanotų juodų plaukų atvašynu ap- 
link tonzūrą. Tarp jų stovėjo apyliesis, išblyškęs vienuolis, kuris, 
matyt, jautėsi ne savo kailyje, mindžikavo ir nervingai plekšnojo 
pasmakrę rankoje suspaustu ilgu pergamento ritinėliu. Abatas 
iš viršaus žvelgė į susirinkusiųjų veidus, didžiumos įdegusius ir 


! Blogio šaknis (lot. ). 
2 „Palaimintojo Benedikto darbai“ (!ot.). 

šaltus; abejingas jų žvilgsnis ir švelni oda liudijo netrikdomą, mo- 
notonišką gyvenimo tėkmę. Paskui jis nukreipė nekantrų, lieps- 
nojantį žvilgsnį į priešais stovintį blyškiaveidį jaunuolį. 

— Man pranešė, kad skundą padavei tu, broli Ambraziejau, - 
tarėjis. - Teapgaubia mus savo malone šventasis Benediktas, mū- 
sų vienuolyno patronas, ir tepadeda mums teisingai nuspręsti. 
Kiek yra kaltinimo punktų? 

— Trys, šventasis tėve, - pusbalsiu atsakė vienuolis. 

— Tu išdėstei juos laikydamasis taisyklių? 

— Jie surašyti pergamente. 

— Tegul atiduoda pergamentą broliui kancleriui. Įvesk brolį 
Joaną, kad išklausytų, kuo jį kaltina. 

Abato įsakymu vienas iš novicijų atidarė duris, pro kurias įėjo 
dar du, o tarp jų jaunas ordino broliukas. Pastarasis vyras buvo 
tvirto kūno sudėjimo, aukštas rudaplaukis tamsiomis akimis, drą- 
siame ir griežtame jo veide šmėkščiojo lyg pašaipa, lyg nepasiti- 
kėjimas. Ant pečių atsmauktas gobtuvas ir viršuje nesuveržta su- 
tana išryškino apvalų, raumeningą sprandą, tokį gyslotą ir rudą 
it pušies žieve. Iš plačių drabužio rankovių kyšojo rusvais gyvap- 
laukiais apžėlusios raumeningos rankos, o prasiskleidęs šone bal- 
tas abitas atidengė gervuogynų subadytą ir subraižytą sunkią 
gumbuotą koją. Greičiau komiškai nei pagarbiai nusilenkęs aba- 
tui, rudaplaukis žaliūkas įsistebeilijo į išraižytą piupitrą, stovintį 
šone, ir apmirė - tiesus, nebylus, padėjęs rankas ant auksinio var- 
pelio, kuriuo skambindavo per abato artimųjų pamaldas. Tamsių 
jo akių žvilgsnis akimirksniu perbėgo per susirinkusius ir galiau- 
siai, niūriai ir grasinamai blykstelėjęs, stabtelėjo ties jo kaltinto- 
jo veidu. Kancleris atsistojo ir lėtai išskleidęs prirašytą perga- 
mentą ėmė skaityti žemoku iškilmingu balsu, o prislopintas šnabž- 
desys ir bruzdesys brolių būryje rodė, kaip susidomėję jie klauso- 
si skaitymo. 

— Kaltinimai, pareikšti antrą ketvirtadienį po Dangum ėmimo 
šventės, tūkstantis trys šimtai šešiasdešimt šeštais metais nuo 
mūsų Viešpaties Jėzaus Kristaus gimimo, broliui Joanui, anks- 

čiau žinomam kaip Hordlo Džonas arba Džonas iš Hordlo, dabar 
šventojo vienuolių cistersų ordino broliukui, perskaityti tą pačią 
dieną Boljė abatijoje, dalyvaujant jo šventenybei abatui Bergher- 
šui ir visam ordinui. Šis brolis Joanas yra kaltinamas: „Pirma, 
kai jau minėtoje Dangun ėmimo šventėje buvo duota po kvortą 
silpno alaus keturiems broliukams, brolis Joanas vienu mauku 
išgėrė visą ąsotį ir tuo padarė skriaudą broliams Pauliui, Porfiri- 
jui ir Ambraziejui, kurie vos įstengė suvalgyti sūdytą menkę, nes 
juos kankino baisus troškulys“. 

Skaitant šį iškilmingą kaltinimą, broliukas pakėlė ranką, o jo 
lūpos virptelėjo, ir net nesutrikdomi vyresnieji broliai susižvalgę 
sukosčiojo, kad paslėptų šypsenas. 

— Vėliau, kai novicijų globėjas pasakė minėtam Džonui iš Hord- 
lo, kad jis dvi dienas turės tenkintis trijų svarų duonos kepalu ir 
pupomis, idant labiau šlovintų ir gerbtų palaimintojo Augustino 
motiną šv. Moniką, šis brolio Ambraziejaus ir kitų akivaizdoje 
pareiškė, esą tegu dvidešimt tūkstančių velnių griebia tą palai- 
mintojo Augustino motiną Moniką ir kiekvieną šventąją, jei stos 
tarp žmogaus ir jam skirto mėsos kąsnio. Kai brolis Ambraziejus 
išbarė jį už tokį šventvagišką palinkėjimą, jis čiupo Ambraziejų ir 
laikė jį galva žemyn virš piskatorijaus, arba žuvų tvenkinio, tol, 
kol minėtasis brolis spėjo sukalbėti vieną kartą „Tėve mūsų“ ir 
keturis kartus „Sveika, Marija“, kad sustiprintų savo sielą prieš 
jam gresiančią mirtį. 

Išgirdus tokį sunkų kaltinimą, baltai apsirengusių brolių eilė- 
mis nuvilnijo šnabždesys ir ūžesys, bet abatas pakėlė ilgą dreban- 
čią ranką. 

— O kas toliau? - paklausė jis. 

- Vėliau, per Šv. Jokūbo mažojo šventę, tarp devintos valandos 
ir mišparų minėtas brolis Joanas buvo pastebėtas Brokenhersto 
kelyje, netoli tos vietos, kuri vadinama Hetčets Pondu, kalbantis 
su kitos lyties asmeniu, kuris pasirodė esantis karališkojo giri- 
ninko duktė Merė Saulej. Po visokiausių juokų juokelių minėtas 
brolis Joanas paėmė minėtą Merę Saulej ant rankų ir pernešė per 

upę, šitaip suteikdamas didžiausią smagumą velniui ir padaryda; 
mas skaudžiausią žalą savo sielai. Šis savavališkas ir skandalin- 
gas nusidėjimas paliudytas trijų mūsų ordino brolių. 

Salėje įsivyravo mirtina tyla, vienuoliai lingavo galvas ir vartė 
akis, o tai rodė dievobaimingą jų pasibaisėjimą. Abatas sužaibavo 
rūsčiu, veriamu žvilgsniu iš po surauktų antakių. 

— Kas gali patvirtinti, kad visa tai tiesa? 

— Pirmiausiai aš, - atsakė kaltintojas, - ir dar brolis Porfirijus, 
kuris lydėjo mane, be to, brolis Markas iš spikarijaus, jis taip ap- 
stulbo ir susigėdo išvydęs tokį reginį, kad ir dabar dar guli ištik- 
tas karštligės. 

— O moteris? - paklausė abatas. - Argi ji nepratrūko skųstis ir 
plūstis dėl to, kad vienuolis taip paniekino savo dorybę? 

—- O ne, ji jam švelniai nusišypsojo ir padėkojo. Tai galiu patvir- 
tinti ir aš, ir brolis Porfirijus. 

— Gali patvirtinti? - sušuko abatas griežtu ir piktu balsu. — 
Gali? Vadinasi, tu užmiršai trisdešimt penktą mūsų ordino tai- 
syklę, oji sako, kad moters akivaizdoje reikia nusigręžti ir nuleis- 
ti žemyn akis. Užmiršai? Sakyk! Jeigu tavo žvilgsnis būtų nu- 
kreiptas į sandalus, kaip būtum galėjęs pamatyti šypseną, apie 
kurią čia tauškei? Savaitę sėdėsi celėje, savaitę tik ruginė duona 
ir lešiai, dvigubos rytmetinės mišios, gal tai padės jums, suklydę 
broliai, prisiminti regulą, kuriai mes visi privalome paklusti! 

Nuo šito staigaus pykčio prasiveržimo abu liudininkai nuleido 
galvas ant krūtinių ir sėdėjo prislėgti. Abatas nusisuko nuo jų ir 
pažvelgė į kaltinamąjį, kuris drąsiai sutiko piktą, veriamą jo žvilgs- 
nį, 0 jo veidas buvo tvirtas ir ryžtingas. 

— Ką gali atsakyti, broli Joanai, į tokius sunkius kaltinimus? 

— Labai nedaug, šventasis tėve, labai nedaug, - atsakė broliu- 
kas, kuris kalbėjo angliškai su šiurkščiu vakarinių saksų akcen- 
tu. Vienuoliai, kurie visi ligi vieno buvo anglai, išgirdę prasčiokiš- 
ką, bet neįprastą jo tarseną, pastatė ausis, o abato skruostus nu- 
plieskė pykčio raudonis, ir jis trenkė delnu į ąžuolinę savo krėslo 
atramą. 

 — Ką aš girdžiu? - sušuko abatas. - Argi galima šnekėti tokia 
kalba sename ir garbingame vienuolyne? Kilmingumas ir išsi- 
mokslinimas visada ėjo koja kojon, ir jeigu dingsta vienas, nėra 
ko ieškoti ir kito. 

— Apie tai nieko neišmanau, - tarė rudaplaukis bernas. Tik 
žinau, kad šie žodžiai mano ausiai malonūs, nes taip kalbėjo ma- 
no protėviai. Leiskite šitaip kalbėti, arba aš tylėsiu. 

Abatas paglostė savo kelį ir linktelėjo, kaip daro žmogus, nu- 
taręs ką nors užbraukti, tačiau nepamiršti. 

— O dėl elio, - tesė Džonas, - tai aš suplukęs grįžau iš laukų ir 
net nespėjęs jo kaip reikiant paragauti jau išvydau ąsočio dug- 
ną... Gal ir prasitariau ką nors apie sėlenas ir pupas, esą tai 
blogas pašaras ir nelabai tinka mano ūgio žmogui. Iš tiesų pakė- 
liau ranką prieš tą paiką juokdarį, brolį Ambraziejų, bet, kaip 
patys matote, didelės žalos jam nepadariau. O dėl merginos irgi 
tiesa - pernešiau ją per upe: ji buvo su kojinėmis ir bateliais, o aš 
tik su mediniais sandalais, kuriems vanduo negalėjo pakenkti. 
Gėda būtų ir vyrui, ir vienuoliui, jei neištiestų jai pagalbos ran- 
kos. 

Ir jis apsižvalgė su ta pusiau pašaipia mina, kuri nedingo jam 
nuo veido per visą svarstymą. 

— Neverta tęsti, - pasakė abatas. - Jis viską prisipažino. Man. 
tereikia paskirti bausmę, kurios vertas blogas jo poelgis. 

Jis atsistojo, ir dvi eilės vienuolių pasekė jo pavyzdžiu, o išgąs- 
tingos jų akys žvairavo į įniršusį prelatą. 

— Džonai iš Hordlo, - sugriaudėjo jis, - per du mėnesius, ku- 
riuos buvai vienuolyne, tu pasirodei kaip vienuolis atskalūnas, 
kaip Žmogus, nevertas vilkėti baltą drabužį, nes jis yra išorinis 
dvasios švarumo simbolis. Todėl baltas drabužis tau bus nuvilk- 
tas, tu būsi išvytas gyventi pasaulietiškai, neteksi dvasininko luo- 
mo privilegijų ir iš tavęs bus atimta dalis palaimos, gaubiančios 
tuos, kurie gyvena šventojo Benedikto globojami. Nuo šiol kelias 
į Boljė tau uždarytas ir tavo vardas bus išbrauktas iš ordino sąra- 


šų! 

Pagyvenusiems vienuoliams šis nuosprendis atrodė baisus: jie 
buvo taip pripratę prie saugaus ir vienodo abatijos gyvenimo, kad 
už jo sienų būtų pasijutę bejėgiai it vaikai. Iš palaimingos savo 
oazės jie mieguistai žvelgė į gyvenimo dykumą, kurioje siaučia 
audros bei kovos, kur nėra prieglobsčio, ramybės ir viską temdo 
blogis. Bet jaunąjį broliuką, matyt, apniko kitos mintys, nes jo 
akys sužvilgo ir jis plačiai išsišiepė. Tačiau tai tik įpylė aliejaus į 
ugnį - vienuolyno viršininkas dar labiau įniršo. 

— Tokia bus tavo dvasinė bausmė! - sušuko jis. - Tačiau, atsi- 
žvelgdami į tavo būdą, turime paveikti ir šiurkštesnius jausmus, 
o kadangi tavęs jau negina šventoji Bažnyčia, padaryti tai bus 
nesunku. Čionai, broliukai Franciskai, Naumai ir Juozapai, grieb- 
kite jį ir suriškite rankas! Tempkite jį lauk ir tegul eiguliai bei 
sargai lazdomis išvaro jį iš mūsų taldų! 

Kai trys paminėti broliai patraukė jo link, kad įvykdytų abato 
įsakymą, šypsena išnyko iš novicijaus veido, ir jis ėmė šaudyti į 
dešinę ir į kairę siutingomis rudomis savo akimis tarsi užpjudy- 
tas jautis. Paskui iš jo krūtinės gelmių išsiveržė riksmas, jis, trūk- 
telėjęs į save sunkų ąžuolinį piupitrą, užsimojo atsitraukęs du 
žingsnius, kad niekas negalėtų užpulti jo iš užpakalio. 

— Prisiekiu juoduoju Voltemo nukryžiuotuoju, - suriko jis, — 
jeigu bent vienas iš jūsų, sukčiai, palies mane nors pirštu, su- 
skaldysiu kaukolę kaip lazdyno riešutą! 

Šis vaikinas tvirtomis, raumeningomis rankomis, griausmin- 
gu balsu ir rudais šeriais ant galvos buvo toks grėsmingas, kad 
visi trys broliai atsitraukė atgal vien nuo jo žvilgsnio, o baltųjų 
vienuolių eilės palinko tarsi tuopos audroje. Tiktai abatas, žai- 
buodamas akimis, šoko į priekį, bet kancleris ir novicijų globėjas 
pakibo jam ant rankų ir atitraukė nuo pavojaus. 

- Jis velnio apsėstas! - šaukė jie. - Bėkite, broli Ambraziejau ir 
broli Jokimai! Pašaukite malūnininką Hju, eigulį Votą ir Raulį su 
strėlėmis bei arbaletu. Pasakykite jiems, kad mes bijome dėl sa- 
vo gyvybių! Bėkit! Greičiau! Vardan švenčiausios Mergelės! 

Tačiau buvęs broliukas pasirodė esąs ne tik strategas, bet ir 

veiklos žmogus. Šoktelėjęs į priekį, jis sviedė griozdišką savo gin- 
klą į brolį Ambraziejų ir tą akimirką, kai ir piupitras, ir vienuolis 
su trenksmu griuvo ant grindų, pasuko atidarytų durų link ir nu- 
skuodė žemyn sraigtiniais laiptais. Pro snaudžiantį prie savo ce- 
lės vartininką brolį Atanazą tarsi šmėkla pradūmė, jos kojos švyt- 
ravo, drabužiai plaikstėsi, bet Atanazas nespėjo net prasitrinti 
akių, o bėglys, pralėkęs pro sarginę tokiu greičiu, kokiu tik leido 
mediniai jo sandalai, nuskriejo Lindhersto keliu. 


II SKYRIUS 


KAIP ALEINAS EDRIKSONAS IŠĖJO Į PLATŲ PASAULĮ 


Dar niekuomet taip šiurkščiai nebuvo pažeista taiki senojo cis- 
tersų vienuolyno tvarka. Dar niekuomet čia nebuvo tokių staigių, 
trumpų ir sėkmingų sukilimų. Tačiau abatas Bergheršas buvo per 
daug tvirto charakterio, todėl negalėjo leisti, kad vieno drąsuolio 
maištas sukeltų grėsmę dideliame jo ūkyje nustatytai tvarkai. Ke- 
liais graudžais ir ugningais žodžiais jis palygino jų apsimetėlio bro- 
lio pabėgimą su mūsų protėvių išvarymu iš rojaus ir tiesiai pasakė, 
kad jeigu brolija neįgis proto, tai dar kurį nors gali ištikti toks pat 
likimas ir jis atsidurs tokioje pat nuodėmingoje ir pražūtingoje pa- 
dėtyje. Taip įspėjęs savo ganomuosius ir pamatęs juos esant klus- 
nius, jis paleido-visus, kad galėtų grįžti prie įprastų darbų, o pats 
pasitraukė į savo kambarį, nes norėjo atgauti dvasinę pusiausvyrą 
ir įvykdyti tas prievoles, kurias jam uždėjo aukštas titulas. 

Abatas vis dar klūpėjo, kai atsargus beldimas į celės duris nu- 
traukė jo maldas. Nepatenkintas jis atsistojo ir leido įeiti pabel- 
dusiam, tačiau kai pamatė lankytoją, suirzęs jo veidas sušvelnėjo 
ir jis tėviškai meiliai nusišypsojo. 

Įėjęs liesas šviesiaplaukis jaunuolis buvo aukštesnis nei vidu- 
tinio ūgio, lieknas, tiesus ir švelnus, gyvo ir malonaus berniuko 

veido. Skaidrios, pilkos jo akys, mąslios ir jausmingos, bylojo apie 
charakterį, susiformavusį toli nuo audringų ano nuodėmingo pa- 
saulio džiaugsmų bei skausmų. Tačiau lūpų linija ir atsikišęs smak- 
ras toli gražu neatrodė moteriški. Gal jis ir buvo ūmus, karštas 
bei jautrus, o jo būdas - malonus ir draugingas, bet žmonių cha- 
rakterių žinovas būtų pasakęs, kad už vienuolyne išugdyto ma- 
nierų švelnumo slypi įgimtas tvirtumas ir jėga. 

Jaunuolis vilkėjo ne vienuolyno, o pasaulietiškais drabužiais, 
nors jo striukė, apsiaustas bei kelnės buvo tamsių spalvų, kaip ir 
derėjo tam, kuris gyvena pašventintoje žemėje. Per petį ant pla- 
taus odinio diržo kabojo krepšys, arba kuprinė, tokias paprastai 
nešiojo keliautojai. Vienoje rankoje jis laikė storą geležim apkaltą 
lazdą su aštriu antgaliu, kitoje - kepurę su didele alavo plokšte 
priekyje, kurioje buvo įspaustas Rokamadūro Dievo Motinos at- 
vaizdas. 

- Išsirengei į kelią, brangus mano sūnau? - paklausė abatas. — 
Tikra išeinančiųjų diena. Argi nekeista, kad maždaug prieš dvyli- 
ka valandų abatija su šaknimis išrovė pačią kenksmingiausią pik- 
tžolę, o dabar priversta skirtis su tuo, kurį mes pasirengę vadinti 
gražiausiu savo žiedu? 

— Jūs per daug man geras, tėve, - atsakė jaunuolis. - Jeigu 
būtų mano valia, niekada iš čia neišeičiau ir gyvenčiau Boljė ligi 
savo dienų pabaigos. Nuo to laiko, kai atsimenu save, čia buvo 
gimtieji mano namai, man skaudu juos palikti. 

— Gyvenimas teikia mums nemažai kančių, - švelniai prabilo 
abatas. - Kas jų neturi? Dėl tavo išėjimo liūdime visi, ne tik tu 
vienas. Tačiau nieko nepadarysi. Aš daviau žodį ir šventą pažadą 
tavo tėvui artojui Edrikui, jog tave, kai būsi dvidešimties, išsiųsiu 
į platųjį pasaulį, kad pats patirtum jo skonį ir nuspręstum, ar tau 
patinka. Sėskis ant suolo. Tavęs laukia varginantis kelias, Alei- 
nai. 

Paklusdamas abato nurodymui, jaunuolis atsisėdo, nors neryž- 
tingai ir nenoriai. Abatas stovėjo prie siauro lango ir juodas jo 
šešėlis krito ant meldais išklotų grindų. 

— Prieš dvidešimt metų, - vėl prabilo jis, - mirė tavo tėvas, 
Minstedo savininkas, palikęs abatijai tris derlingos žemės skly- 
pus Melvudo apygardoje. Paliko jis mums ir mažą savo sūnų su 
sąlyga, kad mes jį auklėtume ir augintume, kol taps vyru. Jis taip, 
pasielgė iš dalies todėl, kad tavo motina buvo mirusi, iš dalies 
todėl, kad vyresnysis tavo brolis, dabartinis Minstedo sokmanas!, 
jau tada atskleidė nuožmią ir šiurkščią savo prigimtį ir tau būtų 
buvęs prastas draugas. Tačiau tavo tėvas nenorėjo, kad būtum 
vienuolyne visą laiką, jis pageidavo, kad tapęs vyru grįžtum į pa- 
saulietišką gyvenimą. 

— Bet, šventasis tėve, - pertraukė jaunuolis, - juk aš turiu pa- 
tirties tarnauti bažnyčioje. 

— Taip, mielas sūnau, tačiau ne tiek, kad tau būtų draudžiama 
dėvėti tuos drabužius, kuriuos dabar apsivilkai, arba gyventi tą 
gyvenimą, kurį dabar teks išbandyti. Ar vartininku buvai? 

— Taip, tėve. 

— Egzorcistu? 

— Taip, tėve. 

— Skaitytoju? 

— Taip, tėve. 

— Patarnautoju? 

— Taip, tėve. 

— Bet ištikimybės ir skaistybės įžadų nedavei? 

— Ne, mano tėve. 

— Vadinasi, gali gyventi pasaulietiškai. Vis dėlto, prieš palikda- 
mas mus, pasakyk man, su kokiomis dovanomis išeini iš Boljė? 
Kurias nekurias jau žinau. Tu grieži citola? ir rebekaš. Mūsų cho- 
ras uždus be tavęs. Ar tu raižai medį, graviruoji? 

Blyškiame jaunuolio veide plykstelėjo talentingo meistro išdi- 
dumas. 

' Dažniausiai ne bajorų kilmės žmogus, gavęs iš karaliaus teisę „laikyti“ 
žemę ir turėjęs atlikti jam karines, pinigines bei kitas prievoles. 


* Tam tikra citros rūšis. 
* Senovinis trijų stygų smuikas. 

— Taip, šventasis teve, - atsakė jis, - brolio Bartolomėjaus ge- 
rumo dėka raižau medį bei dramblio kaulą ir galiu šį tą padaryti 
iš sidabro bei bronzos. Iš brolio Francisko išmokau piešti ant per- 
gamepto, stiklo ir metalo, be to, žinau, kurie pigmentai ir esenci- 
jos gali apsaugoti dažus nuo drėgmės bei šalčio. Iš brolio Luko 
perėmiau šiokių tokių įgūdžių rinčiavimais puošti plieną ir deng- 
ti emaliu dėžutes, tabernakulius, diptikus bei triptikus. Be to, šį 
tą išmanau apie knygų įrišimą, brangakmenių šlifavimą, raštų ir 
chartijų rašymą. 

— Ilgas sąrašas, nieko nepasakysi! - sušuko šypsodamasis vie- 
nuolyno viršininkas. - Koks Oksfordo ar Kembridžo klierikas ga- 
lėtų tuo pasigirti? O dėl apsiskaitymo, tai bijau, kad tu nieko doro 
nepasiekei. 

— Taip, mano tėve, skaičiau aš nedaug. Vis dėlto, ačiū gerajam 
mūsų kancleriui, nesu visiškas bemokslis. Perskaičiau Okamą, 
Bredvardiną ir kitus mokslo vyrus, taip pat išmintingąjį Dunsą 
Skotą ir šventojo Tomo Akviniečio veikalą. 

— Tačiau kokių žinių apie šio pasaulio daiktus gavai iš savo 
skaitymo? Pro šitą aukštą langą tu gali pamatyti miško kraštelį 
ir Beklershardo dūmus, Ekso žiotis bei švytinčius jūros vandenis. 
Taigi prašau tavęs, Aleinai, pasakyk, ką tikėtųsi pasiekti tas, ku- 
ris sėstų į laivą, iškeltų bures ir plauktų per tuos vandenis? 

Jaunuolis susimąstė, lazdos galu nubraižė planą tarp meldų, 
dengiančių grindis. 

- Šventasis tėve, - atsakė jis, - tas žmogus priplauktų Prancū- 
zijos sritis, kurios įeina į jo didenybės karaliaus valdas. Bet jei 
pasuktų į pietus, galėtų pasiekti Ispaniją ir barbarų kraštą. Į 
šiaurę nuo jo būtų Flandrija, Rytų šalys ir maskvėnų žemės. 

— Teisingai. O kas būtų, jeigu jis, pasiekęs karaliaus valdas, 
keliautų į rytus? | 

- Jis atvyktų į tą Prancūzijos dalį, kuri ligi šiol yra ginčytina, 
ir galėtų tikėtis nusikasti ligi šlovingojo Avinjono miesto, kuria- 
me gyvena mūsų švenčiausias tėvas, krikščionybės atrama. 

— O paskui? 

— Paskui jis per alemanų šalį ir Didžiąją Romos imperiją priei- 
tų hunų ir pagonių lietuvių žemes, už kurių yra didžioji Konstan- 
tino sostinė ir nešvariųjų Machmudo sekėjų karalystė. 

— O toliau, brangus sūnau? 

— Toliau yra Jeruzalė bei Šventoji žemė, dar ta didelė upė, ku- 
rios versmės Edene. 

— O paskui? 

—- Nežinau, šventasis tėve. Man atrodo, kad ten jau netoli pa- 
saulio kraštas. 

— Vadinasi, mes dar galime tave šio to išmokyti, Aleinai, - švel- 
niai tarė abatas. - Atsimink, kad dar daug nuostabių tautų gyve- 
na tarp tų vietų ir pasaulio krašto. Ten dar yra amazonių bei 
nykštukų šalys, taip pat kraštas gražių, bet žiaurių moterų, ku- 
rios žudo žvilgsniu kaip baziliskas. O už jų presbiterio Joano ir 
Didžiojo chano karalystės. Visa tai tikra teisybė, nes sužinojau ją 
iš dievobaimingo krikščionio ir drąsaus riterio Džono de Mande- 
vilio, kuris du kartus buvo apsistojęs Boljė pakeliui į Sautempto- 
ną ir atgal, ir jis papasakojo mums apie tai, ką matė, prie piupitro 
valgomajame, nors daugelis dorų brolių negalėjo nei gerti, nei val- 
gyti - taip juos apstulbino keistos jo istorijos. 

— Aš labai norėčiau sužinoti, mano tėve, kas gali būti pačiame 
pasaulio krašte. | 

— Ten yra stebuklingiausių dalykų, - oriai atsakė abatas, - bet 
nėra įprasta, kad žmonės apie juos klausinėtų. Tačiau tau prieš 
akis - ilgas kelias. Kur pirmiausia trauksi? 

- Pas brolį, į Minstedą. Jeigu jis iš tikrųjų toks bedievis ir smur- 
tininkas, juo labiau svarbu jį surasti ir pabandyti nors šiek tiek 
pakeisti jo būdą. 

Abatas palingavo galva. 

— Minstedo sokmano garbė apygardoje labai pašlijusi, - tarė 
jis. - Jeigu nutarei eiti pas jį, tai saugokis, kad jis ir tavęs neiš- 
vestų iš siauro dorybės takelio, kuriuo išmokai eiti. Tačiau tave 
globoja Viešpats, ir nelaimėje, ir bėdoje visada žvelk į Viešpatį. 
Labiau už viską, mano sūnau, venk kilpų, kurias spendžia mote- 

rys: jos visada pasirengusios sugauti neprotingą jaunuolį! O da- 
bar klaupkis ir priimk senio palaiminimą. 

Aleinas nulenkė galvą, o abatas ėmė siųsti karštas maldas pra- 
šydamas dangaus apsaugoti šią jauną sielą, išeinančią pasitikti 
rūsčios pasaulietiško gyvenimo tamsos bei pavojų. 

Nei vienam, nei kitam visa tai nebuvo tuščias formalumas. 
Jiems atrodė, kad už vienuolyno sienų tarp žmonių iš tikrųjų vieš- 
patauja tik smurtas ir nuodėmė. Pasaulyje knibždėte knibžda 
fizinių, o dar daugiau dvasinių pavojų. Dangus tais laikais atrodė 
labai artimas. Griaustinyje ir vaivorykštėje, uragane ir žaibe sun- 
ku buvo nematyti tiesioginės Dievo valios apraiškų. Angelų, nuo- 
dėmklausių ir kankinių pulkai, šventųjų ir išganytųjų armijos 
nuolatos akylai žvelgė į žemėje kovojančius savo brolius, stipri- 
no, palaikė ir drąsino juos. Todėl, kai jaunuolis išėjo iš abato kam- 
bario, pajuto drąsos antplūdį, o abatas, palydėjęs jį ligi laiptų aikš- 
telės, patikėjo jį šventojo Julijono, keliautojų globėjo, valiai. 

Apačioje, dengtoje abatijos galerijoje, susirinko vienuoliai, kad 
palinkėtų Aleinui laimingo kelio. Daugelis iš jų parengė atmini- 
mo dovanas. Čia buvo brolis Bartolomėjas su nukryžiuotuoju iš 
dramblio kaulo - reto meniškumo darbu, brolis Lukas su psalmy- 
nu baltos odos aptaisais, puoštais auksinėmis bitėmis, ir brolis 
Franciskas su „Kūdikėlių žudynėmis“, labai meistriškai pavaiz- 
duotomis pergamente. 

Visos tos dovanos buvo sukištos į kelionės krepšio dugną, o ant 
viršaus brolis Atanazas padėjo duonos, galvą sūrio ir nedidelę pa- 
garsėjusio vienuolių vyno gertuvę su žydru antspaudu. Pagaliau 
po rankų paspaudimų, juokų ir palaiminimų Aleinas Edriksonas 
išžygiavo iš Boljė. 

Ties posūkiu jis sustojo ir atsigręžė. Prieš jį stovėjo švelniai 
apšviesti besileidžiančios saulės gerai pažįstami statiniai, abato 
namas, ilgas bažnyčios pastatas bei celės su arkada. Dar jis matė 
grakštų ir platų Ekso vingį, senovinį akmeninį šulinį, nišą su švč. 
Mergelės statula, o viduryje viso to saujelę baltų figūrų, kurios 
atsisveikindamos mojo rankomis. Staiga jaunuoliui akyse apte- 

mo, jis nusigręžė ir leidosi į kelią; kažkas sugniaužė jam gerklę ir 
suspaudė širdį. 


III SKYRIUS 


KAIP HORDLO DŽONAS SURADO MILVELĮ IŠ LIMINGTONO 


Vis dėlto būtų nenatūralu, jei dvidešimtmetis vaikinukas, ku- 
rio gyslose verda karštas kraujas, pirmąsias laisvės valandas liū- 
dėtų dėl to, kas jau praėjo. Dar vis girdėdamas vienuolyno varpų 
gausmą, jis ryžtingai žingsniavo mojuodamas lazda ir švilpauda- 
mas taip linksmai kaip paukščiai girioje. Vakaras buvo vienas iš 
tų, kurie džiugina žmogaus sielą. Įstrižai krintantys saulės spin- 
duliai, prasiskverbę pro lapus, piešė ant kelio trapius ornamen- 
tus, supintus paauksuotos šviesos juostomis. Priešais Aleiną ir 
už jo tankios medžių šakos, vietomis jau paraudusios it varis, rez- 
gė virš kelio plačias arkas. Tylus vasaros oras buvo prisisunkęs 
dervingo milžiniškos girios kvapo. Tarpais rudokas upeliūkštis 
pliuškėdamas išsiverždavo iš po šaknų, perkirsdavo kelią ir vėl 
dingdavo samanose bei gervuogių brūzgynuose. Išskyrus nuobo- 
dų vabzdžių dūzgimą ir lapų ošimą, visur viešpatavo tyla, maloni 
ir raminanti gamtos tyla. 

Betgi visur virė gyvenimas, jo buvo sklidina didžioji giria. Tai 
mažas vikrus šermuonėlis sušmėžuos prie pat kojų, skubėdamas 
savais miško reikalais, tai laukinė katė, prisiplojusi prie atokiau- 
sios ąžuolo šakos, paslapčia nulydės keleivį gelsva įtaria akimi. 
Kartą iš tankmės iššoko šernė su dviem šerniukais, kurie bėgo 
jos pėdomis, kitąsyk, grakščiai pro kamienus pražingsniavo ru- 
das elnias dairydamasis aplink bebaimiu žvilgsniu padaro, kuris 
gyvena saugomas paties karaliaus. Aleinas linksmai mostelėjo laz- 
da ir rudasis elnias, matyt, suvokęs, kad karalius vis dėlto toli, 
nėrė atgal į tankmę. 

Dabar jaunuolis jau buvo nuėjęs nuo pačių tolimiausių vienuo- 
lyno valdų gerą gabalą kelio. Juo labiau jis nustebo, kai už takelio 
posūkio išvydo žmogų su pažįstamais vienuolio drabužiais, sėdintį 
ant žabų krūvos pakelėje. Aleinas puikiai pažinojo visus vienuo- 
lius, tačiau šis veidas jam buvo nematytas; tamsiai raudonas ir 
pabrinkęs, jis nuolatos keitė išraišką, tarsi žmogus būtų kažkuo 
baisiai susirūpinęs. Štai jis iškėlė rankas į dangų ir įnirtingai ėmė 
jas kratyti, paskui du kartus nušoko nuo žabų ir puolė tiesiai ant 
kelio. Kai jis atsistojo, Aleinas pamatė, kad drabužis buvo jam 
per ilgas ir baisiai platus, skvernai vilkosi žeme, plakė kulkšnis, 
taigi net pasikaišęs sutaną nepažįstamasis galėjo vargiai eiti. Jis 
pabandė bėgte bėgti, bet kaipmat susipainiojo ilgame drabužyje, 
ėmė keverziškai žingsniuoti ir galiausiai dribtelėjo ant žabų. 

— Jaunasis bičiuli, - tarė jis, kai Aleinas priartėjo prie jo, - spren- 
džiant iš tavo drabužių, vargu ar galima tikėtis, jog ką nors žinai 
apie Boljė abatiją. 

— Klystate, bičiuli, - atsakė klierikas, - aš visą gyvenimą pra- 
leidau tarp jos sienų. 

— Tai bent! Tada gal pasakytum man vieno vienuolio vardą — 
toks milžinas, galvijas neraliuotas, strazdanotas, rankos kaip grėb- 
liai, akys juodos, plaukai rudi, o balsas lyg parapijos jaučio. Ma- 
nau, antro tokio nerastum nė viename vienuolyne. 

— Galėtų būti tik brolis Joanas, - atsakė Aleinas. - Tikiuosi, jis 
jūsų niekuo nenuskriaudė? 

- Žinoma, nuskriaudė, dar ir kaip! - sušuko nepažįstamasis 
stryktelėjęs nuo žabų krūvos. - Ar tai ne skriauda? Jis pagrobė 
visus mano drabužius ligi paskutinio skudurėlio ir paliko mane 
čia su šiuo baltu platėliausiu sijonu, o man gėda grįžti pas žmoną, 
ji pamanys, kad apsirengiau jos skudurais. Ir kuriam galui aš jį 
sutikau! | 

— O kaip tai atsitiko? - paklausė jaunasis klierikas, žiūrėda- 
mas į įniršusį nepažįstamąjį su plačiausiu baltu abitu ir vos su- 
laikydamas juoką. 

— O buvo šitaip, - pasakė tas, vėl sėsdamasis ant žabų krūvos. 

— Ėjau šiuo keliu, tikėdamasis su šviesa pasiekti Limingtoną, ir 
pamačiau tą rudą sukčių, sėdintį čionai, kur mes dabar sėdime. 
Eidamas pro jį, nusiėmiau kepurę ir pagarbiai nusilenkiau pama- 
nęs, kad gal jis iš šventosios brolijos ir karštai meldžiasi, tačiau 
nepažįstamasis pašaukė mane ir paklausė, ar esu girdėjęs apie 
naują indulgenciją cistersų šlovei ir garbei. 

— Ne, - sakau, - negirdėjau. 

- Juo blogiau tavo sielai, - atsakė jis ir pradėjo ilgą pasakojimą 
apie tai, kad dėl ypatingų abato Bergheršo dorybių popiežius esą 
išleidęs tokį dekretą: tam, kuris apsivilkęs Boljė vienuolio abitą 
išbus su juo tiek laiko, kiek reikia perskaityti septynias Dovydo 
psalmes, bus pažadėta vieta dangaus karalystėje. Tai išgirdęs at- 
siklaupiau ir ėmiau maldauti, kad leistų man apsivilkti jo drabu- 
žį, o jis po ilgų įkalbinėjimų sutiko, be to, aš jam sumokėjau tris 
markes, o jis už tai pažadėjo iš naujo paauksuoti šventojo kanki- 
nio Lauryno paveikslą. Kai apsivilkau jo sutaną, man neliko nie- 
ko kita, kaip tik atiduoti jam savo puikią odinuke ir kelnes, nes jis 
skundėsi peršaleęs ligi pat kaulų ir esą nepadoru stovėti nuogam, 
kol aš meldžiuosi. Vos tik užsitempė mano drabužius, - o tai pa- 
daryti buvo nelengva, nes aš esu tokio ūgio kaip jis pločio, - vos 
užsitempė juos, o aš dar nebuvau spėjęs baigti antros psalmės, 
tas sukčius palinkėjo man visokeriopos sėkmės vilkint naują ap- 
rangą ir kiek kojos neša pasileido keliu tolyn nuo manęs. O aš 
galėjau bėgti ne greičiau kaip įkištas į maišą; taigi sėdžiu čia ir 
tikriausiai sėdėsiu tol, kol atgausiu savo drabužius. 

— Nereikia taip nusiminti, drauguži, - tarė Aleinas, plekšno- 
damas jį per petį. - Jums reikia iškeisti sutaną į striukę abatijoje, 
nebent netoliese turite kokį bičiulį. 

— Bičiulį išties turiu, - atsakė jis, - netoliese, bet nenorėčiau 
kreiptis į jį su tokiu prašymu: jo žmonos liežuvis pernelyg ilgas ir 
ji tiek skalambys apie šį įvykį, kad negalėsiu pasirodyti nė viena- 
me turguje nuo Fordingsbridžo ligi Sautemptono. Tačiau jei jūs, 
mielasis sere, iš gailesčio malonėtumėte pasukti truputį iš kelio, 
tai padarytumėte man neįkainojamą paslaugą. 

— Padarysiu tai iš visos širdies, - kuo mandagiausiai atsakė 
Aleinas. 

— Tai prašyčiau eiti štai tuo takeliu į kairę, o toliau - elnių taku 
į dešinę. Po aukštu buku pamatysite angliadegio lūšną. Pasakyki- 
te jam, gerasis sere, mano vardą „Piteris - milvelis iš Limingto- 
no“ ir paprašykite drabužių pamainos, kad negaišdamas galėčiau 
traukti savo keliais. Dėl tam tikrų priežasčių jis nė už ką nedrįs 
man atsakyti. 

Aleinas nužingsniavo nurodytu takeliu ir netrukus pamatė iš 
rąstų suręstą angliadegio lūšną. Šeimininko nebuvo namie, jis miš- 
ke rinko žagarus. Tačiau jo žmona, įraudusi ir judri moteriškė, 
rado reikalingų drabužių ir surišo ryšulį. Aleinas Edriksonas, sto- 
vėdamas ant slenksčio, žiūrėjo į angliadegio žmoną susidomėjęs 
ir truputį išsigandęs, nes niekada nebuvo buvęs taip arti moters. 
Vikriai judėjo apkūnios rausvos jos rankos, ji vilkėjo kuklią vilno- 
nę suknelę, ant krūtinės blizgėjo vos ne sūrio galvos dydžio vari- 
nė sagė. 

- Milvelis Piteris, - kartojo ji. - Tik pamanykite! Jei būčiau 
Piterio žmona, parodyčiau jam, kaip atiduoti savo drabužius pir- 
mam pasitaikiusiam perėjūnui, kuris to paprašo. Bet jis visada 
buvo kvaiša, tas vargšelis, nors mes labai dėkingi jam už tai, kad 
padėjo palaidoti mūsų antrą sūnų Votą - jis mokėsi pas Piterį 
Limingtone juodosios mirties! metais. O kas tu, jaunasis pone? 

— Aš klierikas, keliauju iš Boljė į Minstedą. 

— Tik pamanykite! Vadinasi, tu užaugai vienuolyne. Aš iš kar- 
to supratau. Matau, kad rausti ir nuleidi akis. Tikriausiai vie- 
nuoliai išmokė tave bijoti moterų, tarsi jos būtų raupsuotos! Ko- 
kia gėda! Juk šitaip jie įžeidžia ir savo motinas! Puikiai atrodytų 
pasaulis, išvijus iš jo visas moteris! | 

— Dievas neleis, kad taip kada nors atsitiktų, - tarė Aleinas. 

— Amen, amen! O tu gražus vaikinas, ir kuklumas dar labiau 


! Taip visoje Europoje buvo vadinamas maras, siautęs antrojoje XIV a. pu- 
sėje. 

tave puošia. Iš veido matyti, kad tau nėra tekę visą gyvenimą dirbti 
vėtroje ir lietuje, o ir saulei spiginant, kaip mano vargšui Votui. 

— Aš iš tikrųjų menkai pažįstu gyvenimą, geroji ponia. 

— Nėra nieko brangesnio už tavo jaunystę ir skaistybę. Štai 
drabužiai Piteriui, jis gali grąžinti juos, kai vėl bus mūsų kraš- 
tuose. Šventoji Mergele! Tik pažiūrėk, kaip apdulkėjusi tavo striu- 
kė. Iš karto matyti, kad nėra moters, kuri tave prižiūrėtų! Štai! 
Taip bus geriau! O dabar pabučiuok mane, berniuk. 

Aleinas pasilenkė ir pabučiavo ją, nes bučinys tais laikais buvo 
įprastas sveikinimasis, ir, kaip vėliau rašė Erazmas, Anglijoje jis 
buvo paplitęs labiau negu kurioje kitoje šalyje. Vis dėlto kraujas 
ūžtelėjo jam į smilkinius, ir jis išeidamas pamanė apie tai, ką bū- 
tų atsakęs abatas Bergheršas į tokį atvirą pasiūlymą. Jis vis dar 
jautė vidinį virpulį nuo tų naujų jausmų, bet išėjęs į didįjį kelią 
išvydo tokį reginį, nuo kurio visos mintys beregint išgaravo iš 
galvos. 

Tolėliau nuo tos vietos, kur buvo palikęs nevykėlį milvelį, vėl 
išvydo jį: Piteris trypė kojomis ir siautėjo dešimt kartų stipriau 
negu pirma, tačiau dabar neturėjo nei plataus balto abito, nei 
viršutinių drabužių, tik trumpus vilnonius marškinius ir odinius 
batus. Toli kelyje buvo matyti bėganti išstypusi figūra. Po pažas- 
timi bėglys turėjo ryšulį, o kita ranka laikėsi už šono, tarsi plyš- 
damas iš juoko. 

- Štai jis! - suriko Piteris. - Įsižiūrėkite! Būkite liudininkas! 
Už tai jį Vinčesteryje pasodins į kalėjimą! Žiūrėkite, kaip jis skuo- 
džia su mano apsiaustu! 

- Kas jis? - sušuko Aleinas. 

— Prakeiktasis brolis Joanas, kas gi daugiau! Ką jis paliko man 
iš drabužių? Mažiau nei katorgininkui kasyklose. Dvigubas va- 
gis, jis išviliojo iš manęs net ir mano sutaną! 

— Tačiau sutana buvo jo, bičiuli, - paprieštaravo Aleinas. 

— O kokia man nauda iš to? Jis viską paėmė: sutaną, švarką, 
kelnes - viską. Ačiū, kad paliko nors marškinius ir batus. Neabe- 
joju, jog grįš dar ir jų. 

— Bet kaip tai atsitiko? - nustebęs klausinėjo Aleinas. 

- Ar atnešėte drabužių? Pasigailėkite, duokit greičiau. Dabar 
pats popiežius jų iš Manęs negautų, nors atsiųstų visą kardinolų 
kolegiją. Kaip atsitiko? Kai tik jūs nuėjote, atidūmė tas nepaken- 
čiamasis Joanas, ir kai aš pravėriau lūpas, norėdamas jį sugėdin- 
ti, paklausė, nejau Dievo tarnas gali atsisakyti savo drabužio ir 
iškeisti jį į pasauliečio švarką. Aš, sako, pasitraukiau tik akimir- 
kai, kad netrukdomas pasimelsčiau. Tuoj pat nusimečiau jo suta- 
ną, 0 jis, apsimesdamas baisiai skubąs, irgi ėmė nusirenginėti, 
bet vos nusivilkau jo trinyčius, jis žaibiškai griebė juos ir pabėgo 
net neužsirišęs raištelių palikęs mane kaip stoviu. Jis dargi be 
perstojo kvatojo, tarsi milžiniška varlė kvaksėtų; bet aš jį būčiau 
pagavęs, jeigu mano žadas nebūtų toks trumpas, o jo kojos tokios 
ilgos. 

Jaunuolis klausėsi pasakojimo apie milveliui padarytą skriau- 
dą, iš visų jėgų stengdamasis atrodyti rimtas, tačiau, žiūrėdamas 
į šitą surukusį raudonveidį žmogelį, kuris taip stengėsi išlaikyti 
orumą, pajuto tokį nesulaikomo juoko priepuolį, kad turėjo atsi- 
remti į medį. Milvelis pažvelgė į jį rimtai ir liūdnai, bet pastebė- 
jęs jį be garso juokiantis nusilenkė su pabrėžtinai ironišku man- 
dagumu ir mediniu žingsniu nuėjo apsivilkęs naujaisiais drabu- 
žiais. Aleinas žiūrėjo į žmogelį, kol šis pasidarė vos matomas; ta- 
da nusibraukė juoko ašaras ir ryžtingai patraukė tolyn. 


IV SKYRIUS 


KAIP SAUTEMPTONO ANTSTOLIS NUŽUDĖ DU VALKATAS 


Kelyje, kuriuo ėjo Aleinas, buvo gerokai mažiau žmonių negu 
kituose karalystės keliuose, ypač tuose, kurie jungė didžiuosius 
miestus. Tarpais jis sutikdavo keliautojų, ne kartą jį aplenkė vilks- 
tinės mulų su nešuliais ir būreliai raitelių, traukiančių ta pačia 

kryptimi kaip ir jis. O sykį matė elgetaujantį vienuolį su ruda 
sutana; jis šlubčiojo ir pamatęs Aleiną ėmė maldauti, kad sušelp- 
tų jį nors smulkia moneta duonai ir neleistų mirti iš bado. Tačiau 
Aleinas nuskubėjo pro šalį: vienuolyne jį išmokė vengti elgetau- 
jančių vienuolių, be to, iš kaulytojo maišo kyšojo didžiulis pusiau 
apgraužtas avienos kaulas, rodantis, kad jis melagis. Nors ir kaip 
lėkė nuo elgetos jaunuolis, vis dėlto išgirdo, kaip tasai prakeikė jį 
keturių šventųjų evangelistų vardu. Ir tokie baisūs buvo tie pra- 
keiksmai, kad išsigandęs Aleinas užsikimšo ausis ir bėgo tol, kol 
vienuolis virto ruda dėmele geltoname kelyje. 

Tolėliau pagiryje jis išvydo prekeivį su žmona, sėdinčius ant 
išvirtusio medžio. Prekių ryšulys atstojo stalą, ir jie godžiai doro- 
jo didžiulį paštetą, užgerdami kažkokiu skysčiu iš molinio ąsočio. 
Prekeivis, pamatęs pro šalį einantį Aleiną, paleido rieboką juoke- 
lį, ojo žmona spigiai šūktelėjo jaunuoliui kviesdama prisidėti prie 
jų, bet jos vyro juokas staiga virto įsiūčiu ir jis pradėjo kulti žmo- 
ną vėzdu. Aleinas nuskubėjo toliau baimindamasis, kad pavydus 
vyras dar labiau įnirš, ir jam suspaudė širdį. Atrodė, kad, kur tik 
pažvelgsi, visur tik neteisybė, smurtas ir žiaurumas. 

Tačiau kai, sielvartingai mąstydamas apie tai ir ilgėdamasis 
švelnios vienuolyno tylos, jis išėjo į krūmų apsuptą laukymę, iš- 
vydo keisčiausią ligi tol matytą reginį. Netoli kelio vešėjo tankūs 
brūzgynai, o viršum jų kyšojo keturios kojos, aptemptos įvairias- 
palvėmis kelnėmis - viena pusė geltona, kita juoda. Bet keisčiau- 
sia Aleinui pasirodė tai, kad staiga suskambo užkrečiamai links- 
ma melodija ir keturios kojos pradėjo trūkčioti ir linguoti muzi- 
kos taktu. Pirštų galais apėjęs brūzgyną, jis suglumes pamatė du 
vyrus, kurie šoko stovėdami ant galvų, be to, vienas grojo viola, 
kitas - dūdele, ir taip linksmai bei darniai, tarsi abu būtų ramiai 
sėdėję ant suolų. Stebėdamas šį nenatūralų reginį, Aleinas net 
persižegnojo, tačiau jam vos pavyko išlaikyti rimtį, kai abu šokė- 
jai pastebėjo jį ir pasistypčiodami ėmė artėti prie jo. Per kardo ilgį 
nuo jo abu persivertė ore, atsistojo ir patenkinti nusišypsojo pri- 
spaudę rankas prie širdies. 

— Atlygio, atlygio, o suglumusio žvilgsnio riteri, - sušuko vie- 
nas. 

— Mes laukiam dovanos, prince! - sugriaudėjo kitas. - Mes pri- 
1msime kiekvieną niekutį - kad ir kapšį su auksiniais ar net tau- 
rę, padabintą brangakmeniais. 

Aleinas atsiminė tai, ką buvo skaitęs apie velnio apsėstuosius, 
kaip jie šokinėja, raitosi, paisto nesuvokiamus niekus. Jis jau bu- 
vo pradėjęs manyti apie egzorcizmus, kuriuos dera kalbėti pana- 
šiais atvejais susitikus su velnio apsėstaisiais, tačiau jie, pažvelgę 
į išsigandusį jo veidą, garsiai nusikvatojo, vėl atsistojo ant galvų 
ir juokingai sukaukšėjo kulnais. 

— Ar niekada nesi matęs akrobatų? - paklausė tas, kuris buvo 
vyresnis, juodbruvas, įdegęs ir lankstus it lazdyno šakelė. - Tai 
ko baiminiesi, tarsi mes būtume velnio išperos? 

— Ko taip baiminiesi, mielas paukšteli? Iš kur tokia baimė, sal- 
dusis cinamone? - tęsė kita judri ilgšė žmogysta su neramiomis, 
suktomis akimis. 

— Išties, ponai, toks reginys man neįprastas. Kai pamačiau jū- 
sų kojas virš krūmų, savo akimis nepatikėjau. Kam krečiate to- 
kius pokštus? 

- Nesuvilgęs gerklės nepasakysi, - sušuko jaunesnysis stoda- 
masis. - Labai sausas klausimas, gražuolėli! Bet ką aš matau? 
Gertuvę, prisiekiu visais stebuklais, gertuvę! - Jis ištiesė ranką į 
Aleiną ir ištraukęs iš jo krepšio gertuvę nudaužė kakliuką ir su- 
sipylė sau į gerklę gerą pusę jos turinio. Likutį vyno jis ištiesė 
draugui, šis išgėrė, o paskui, didžiai klieriko nuostabai, kuri toly- 
džio stiprėjo, apsimetė prarijęs ir gertuvę; jis tai padarė taip meist- 
riškai, kad Aleinas savo akimis matė gertuvę dingstant jo gerklė- 
je. Tiesa, po akimirkos jis švystelėjo ją virš galvos ir sugriebė 
kairiąja koja. 

— Ačiū už vynelį, gerasis sere, - tarė jis, - ir už malonę, kurią 
mums padarėte jo pasiūlęs. Grįžę prie jūsų klausimo, galime at- 
sakyti, kad mes - klajojantys artistai ir žonglieriai labai sėkmin- 
gai pasirodėme Vinčesterio mugėje, o dabar keliaujame į Ringvu- 

dą, kur per Mykolines bus didelė mugė. O kadangi mūsų menas 
turi būti be galo tikslus, tai negalime nė dienos praleisti nesi- 
mankštinę, todėl susirandame kokią ramią, atkampią vietelę ir 
ten apsistojame. O jūs mus pamatėte; mes nė kiek nesistebime, 
kad jūs, nieko nežinodamas apie kūliavirsčius, buvote priblokš- 
tas, nes daugelis garsių baronų, hercogų, maršalų ir riterių, netgi 
buvusių Šventojoje žemėje, vieningai tvirtino niekada nematę to- 
kio gražaus ir didingo reginio. Jeigu teiksitės atsisėsti ant šito 
kelmelio, mes toliau mankštinsimės. , 

Aleinas noriai pakluso ir atsisėdo tarp dviejų ryšulių su klajo- 
jančių artistų drabužiais, tarp kurių buvo liemenių iš skaisčiai 
raudono šilko ir odinių diržų, papuoštų varinėmis bei alavinėmis 
plokštelėmis. O žonglieriai vėl stovėjo ant galvų įtempe spran- 
dus, šokčiojo žole ir kartu grojo savo instrumentais, puikiai jaus- 
dami taktą ir darną. Umai Aleinas pastebėjo, kad iš vieno ryšulio 
kyšo kažkokio instrumento kampas, - jis pažino citrą, ištraukė 
ją, sustygavo ir netrukus pritarė linksmai dainelei, kurią grojo 
šokėjai. Tada jie metė savo instrumentus ir atsirėmę delnais į že- 
mę ėmė šokuoti dar greičiau šūkčiodami, kad jis griežtų gyviau, ir 
galiausiai visi trys taip pavargo, kad turėjo sustoti. 

— Puikiai grieži, meiluti! - sušuko jaunasis. - Stygos tiesiog 
dainuoja, kai tu jas lieti, retai kam taip pavyksta. Iš kur moki šitą 
melodiją? 

— Aš jos nemokėjau. Tiesiog kartojau garsus, kuriuos girdėjau. 

Abu artistai įsistebeilijo į jį su tokia nuostaba, su kokia jis prieš 
tai žiūrėjo į juos. 

— Vadinasi, tavo klausa neapsakomai subtili, - tarė vienas. — 
Mes seniai troškome sutikti tokį žmogų. Gal norėtum prisidėti 
prie mūsų ir kartu nutrepsėti į Ringvudą? Tavo darbas būtų leng- 
vas, kasdien gautum du pensus ir kas vakarą valgytum mėsos. 

— Be to, alaus kiek tilps, - pridūrė kitas, - o sekmadieniais 
gertuvę gaskoniškojo. 

— Ne, negalėsiu. Manęs laukia kitas darbas. Aš ir taip su jumis 
užgaišau, - atsakė Aleinas ir ryžtingai nužingsniavo keliu. 

Jie bandė jį vytis, siūlė iš pradžių keturis pensus per dieną, 
paskui šešis, bet jis tiktai šypsojosi ir purtė galvą, kol artistai at- 
stojo. Atsigręžęs pamatė, jog tasai, kuris buvo mažesnis, užsikorė 
ant pečių jaunesniajam (jie kartu buvo maždaug dešimties pėdų 
ūgio), ir taip stovėdami jie atsisveikindami jam mojo. Atsakyda- 
mas jis taip pat pamojo ir širdyje jam palengvėjo, kad susitiko su 
tais keistais žmonėmis, kurių tikslas buvo linksminti kitus. 

Nepaisant daugybės smulkių nuotykėlių, Aleinas buvo nuėjęs 
dar visai nedaug. Tačiau jauną klieriką, pripratusį prie tokio ra- 
maus gyvenimo, kai alaus trūkumas arba vieno choralo pakeiti- 
mas kitu jau būdavo svarbus įvykis, nustebino ir be galo sudomi- 
no greita gyvenimo šešėlių ir šviesos kaita. Atrodė, kad ištisa pra- 
raja skiria šį verdantį ir besikaitaliojantį gyvenimą nuo seniai su- 
siklosčiusios vienuolyno tvarkos, kuri reglamentavo tik maldų ir 
darbų seką. Tos kelios valandos, kai jis paskutinį kartą žvelgė į 
abatijos varpinę, palengva taip įsismelkė jam į atmintį, kad, re- 
gis, ištirpdė ilgus monotoniško gyvenimo mėnesius vienuolyne. 
Kai jis, išsitraukes iš kuprinės, pradėjo valgyti minkštą duoną, 
nustebo, kad ji vis dar skleidžia Boljė vienuolyno krosnies šilu- 
mą. 

Perėjęs per Penerlėjų, kuriame buvo trys namukai ir svirnas, 
jis pasiekė sieną miškų, už kurių driekėsi vienodi viržių atvašy- 
nai, ir šios rausvos dėmės pynėsi su vystančių samanų bronza. Iš 
kairės, kaip ir pirma, dunksojo miško tankmė, tačiau kelias ėjo į 
šalį ir vingiavo atviromis vietomis. Saulė vakaruose kybojo žemai 
ties violetiniu debesiu, švelni, skaidri jos šviesa rausvino viržių 
brūzgynus ir blykčiojo pagiryje, paversdama sudžiūvusius lapus 
sustingusio aukso žvynais, spindinčiais juo ryškiau, juo tamsiau 
juodavo už jų miško tankmių įdubos. 

Išmintingai akiai vytimas ne mažiau gražus kaip žydėjimas 
bei augimas, o mirtis - ne mažiau kaip gyvenimas. Kaip tik ši 
mintis įsiskverbė Aleinui į sielą, kai jis stebėjo rudens peizažą ir 
gėrėjosi jo žavesiu. Tačiau jis neturėjo kada per daug ilgai mėgau- 
tis šiuo reginiu: kad ir kaip ten būtų, iki artimiausios kaimo užei- 

gos dar buvo geros šešios mylios. Jaunuolis atsisėdo kelkraštyje, 
užvalgė duonos su sūriu ir su palengvėjusia kuprine nuskubėjo 
toliau. 

Pasirodė, kad atviroje lygumoje keleivių daugiau negu miške. 
Iš pradžių jis sutiko du dominikonus ilgais juodais drabužiais; jie 
praplaukė pro šalį nuleidę akis, kažką murmėdami, net nepažvelgę 
į jį. Paskui pamatė augalotą vienuolį, greičiausiai minoritą, su 
dideliu pilvu; jis žingsniavo neskubėdamas ir dairėsi į šalis kaip 
žmogus, susitaikęs su savimi ir kitais. Jis sustabdė Aleiną ir pasi- 
teiravo, ar tiesa, kad kažkur netoliese yra užeiga, garsėjanti troš- 
kintais unguriais. Kai klierikas atsakė, jog yra girdėjęs apie Sou- 
leilio ungurius, vienuolis sučepsėjo ir nuskubėjo toliau. Įkandin 
jo drožė petys petin trys darbininkai su kastuvais. Jie labai su- 
tartinai dainavo primityvią chorinę dainą, tačiau jų anglų kalba 
buvo tokia šiurkšti ir nesklandi, kad vienuolyne išauklėto jau- 
nuolio klausai atrodė lyg kokia barbariška svetima tarmė. Vienas 
iš jų nešėsi mažą baubliuką, sugautą durpingoje pelkėje, kurį jie 
pasiūlė Aleinui už smulkią sidabrinę monetą. Jis džiaugėsi, kad 
sėkmingai juos aplenkė: derėtis su šiais triukšmingais rudabarz- 
džiais ir mėlynakiais bernais viržių brūzgynuose būtų buvę gana 
nemalonu. 

Tačiau ne visada reikia bijoti augalotų ir šiurkščių žmonių. 
Darbininkai alkanomis akimis pažiūrėjo jam iš paskos ir nušlei- 
vojo toliau, lėtai ir nerangiai, kaip įprasta saksams. Blogiau buvo 
Aleinui susitikus su šlubiu, kuris klibikščiavo keliu: jis, matyt, 
buvo toks senas ir silpnas, kad net kūdikis būtų jo nebijojęs. Ta- 
čiau kai Aleinas aplenkė luošį, šis iš pykčio pasiuntė įkandin jo 
prakeiksmą, ir rantuotas akmuo pralėkė ties jo ausimi. Toks šlykš- 
tus buvo netikėtas šio susukto padaro įniršis, kad mūsų klieriką 
nukrėtė šaltis ir jis bėgo tol, koljo jau negalėjo pasiekti nei akme- 
nys, nei žodžiai. Aleinui pasirodė, kad žmogus Anglijoje neturi 
jokios apsaugos, išskyrus savo kumščių jėgą ir kojų greitį. Vie- 
nuolyne jis buvo girdėjęs humaniškų pokalbių apie įstatymą, apie 
jo galybę, viršesnę už prelatų ir baronų galią, tačiau kol kas ne- 

matė jokių šio įstatymo požymių. Kokia nauda iš įstatymo, manė 
klierikas, kad ir kaip gražiai jis būtų parašytas ant pergamento, 
jei nėra įstatymo tarnų, kurie diegtų jį gyvenime. Tačiau tą patį 
vakarą, dar saulei nenusileidus, jis tapo liudininku, kokie neper- 
maldaujami yra anglų įstatymo čiuptuvai, kai jiems pavyksta su- 
griebti nusikaltėlį. | 

Maždaug už mylios viržių dykynėje kelias nelauktai nėrė į grio- 
vos dugną, jame srauniai tekėjo upeliūkštis, kurio vanduo buvo 
rudokas. Į dešinę nuo jo stovėjo ir ligi šiol dunksojo senovinis pi- 
liakalnis arba kapavietė, apaugusi tankiais viržių ir paparčių še- 
riais. Aleinas, leisdamasis šlaitu, staiga pamatė, kad priešais jį 
nuo priešingo skardžio žemyn lipa senutė; ji šlubčiojo iš nuovar- 
gio ir sunkiai rėmėsi lazda. Priėjusi upelio krantą, ji sustojo bejė- 
giškai dairydamasi tai dešinėn, tai kairėn ieškodama brastos. Ten, 
kur takelis leidosi į upelį, vandenyje gulėjo akmuo, tačiau senoms, 
virpančioms jos kojoms jis buvo per daug toli nuo kranto. Du kar- 
tus ji bandė žengti ant jo, du kartus atsitraukė ir galiausiai bevil- 
tiškai susmukusi ant žemės, iš nevilties pradėjo laužyti rankas. 
Ten ji ir sėdėjo, kai Aleinas priėjo perkėlą. 

- Eikite čionai, motinėle, - pašaukė jis, - čia ne taip pavojinga. 

— Deja, mielasis jaunuoli, - atsakė ji, - kartais mane apgauna 
akys. Nors ir matau ten, vandenyje, akmenį, tačiau negaliu tiks- 
liai pasakyti, kur jis guli. 

— Na, man nesunku padėti, - linksmai tarė Aleinas, lengvai 
pakėlė senutę, nes metai ją stipriai buvo išsekinę, ir pernešė į 
kitą krantą. Jis negalėjo nepastebėti, kad senutei keliai sulinko, 
kai pastatė ją ant žemės, ir ji vos atsitiesė pasirėmusi lazda. 

— Jūs pavargote, motinėle, - pasakė jis. - Tikriausiai iš toli 
einate? 

- Iš Viltširo, sūneli, - paaiškino ji virpančiu balsu, - jau trys 
dienos kelyje. O einu pas sūnų, jis yra karališkasis Brokenhersto 
eigulys. Jis visada sakydavo, kad rūpinsis manimi, kai pasensiu. 

— Taip ir turi būti, močiute, juk jūs rūpinotės juo, kai buvo 
mažas. O kada paskutinį kartą valgėte? 

— Lindherste. Deja, mano pinigai baigėsi ir aš gavau už juos tik 
dubenėlį sėlenų buzos iš vienuolių. Vis dėlto tikiuosi pasiekti Bro- 
kenherstą, kur turėsiu visko, ko įsigeisiu: juk mano sūnus, sere, 
kilnus žmogus, jo širdis gera, o man už bet kokį valgį malonesnė 
mintis, kad jis dėvi žalią liemenę ir tarnauja pačiam karaliui. 

— Tačiau ligi Brokenhersto dar tolimas kelias, - tarė Aleinas. — 
Man liko duonos ir sūrio, imkite, ir štai vienas pensas, už kurį 
galėsite pavakarieniauti. Telydi jus Viešpats Dievas! 

— Tepadeda ir jums Viešpats Dievas, jaunuoli! - sušuko senutė. 
— Tegul jis džiugina jūsų sielą, kaip jūs pradžiuginote manąją. 

- Ji nusigręžė vis dar šnabždėdama savo palaiminimus, ir Alei- 
nas matė, kaip sudžiūvusi jos figūrėlė ir ilgas šešėlis klupdami 
lipo šlaitu. 

Jis ir pats ketino traukti toliau, bet prieš akis iškilo keistas 
reginys, o oda perbėgo šiurpuliai. 

Iš brūzgynų ant seno piliakalnio jį stebėjo du veidai; besileidžianti 
saulė ryškiai apšvietė juos, pabrėždama kiekvieną bruoželį ir raukš- 
lelę. Vienas veidas buvo, regis, senio su skysta barzdele, kumpa 
nosimi ir dideliu raudonu apgamu ant smilkinio, kitas negro - jų 
tomis dienomis gana retai galėjai sutikti Anglijoje, ypač pietinėse 
apygardose. Aleinas buvo skaitęs, kad pasaulyje esama juodaodžių 
žmonių, tačiau niekada nebuvo matęs negro, todėl negalėjo atitrauk- 
ti akių nuo storų, atvipusių jo lūpų ir baltų žvilgančių dantų. Kol 
jis žiūrėjo, porelė vikriai išniro iš krūmų ir ėmė sėlinti prie jo su 
aiškiai nusikaltėliškais kėslais, tad klierikas, nusprendęs išvengti 
susitikimo, nuskubėjo tolyn. 

Dar nespėjęs užlipti šlaitu, jis išgirdo už nugaros ūmai kilusį 
peštynių triukšmą ir silpną balsą, šaukiantį pagalbos. Apžvelgęs 
kelią, jis pamatė senutę su vėjyje besiplaikstančiu raudonu šali- 
ku; abu niekšai - baltasis ir juodaodis - bandė atimti iš jos Aleino 
padovanotą monetą ir vargingus niekučius, turinčius šiokią tokią 
vertę. Pamačius vargšę senutę, kuri veltui bandė priešintis, Alei- 
no širdyje plykstelėjo tokia stipri neapykanta, kad net galva ėmė 
svaigti. Numetęs ant žemės kuprinę, jis vėl peršoko per upelį ir 

nuskubėjo prie dviejų niekšų mojuodamas lazda ir žaibuodamas 
akimis. 

Tačiau plėšikai, matyt, nebuvo linkę paleisti savo aukos, ne- 
įvykdę piktų kėslų. Negras, apsirišęs raudonu senutės šaliku juo- 
dą galvą, stovėjo takelio viduryje, atkišęs ilgą dulsvą peilį, o kitas 
mojuodamas sausu vėzdu apipylė Aleiną keiksmais, kviesdamas 
ges prie juodaodžio, jis trenkė su tokia jėga, kad šis išmetė peilį 
ant kelio ir sustaugęs atsitraukė ne tokiu pavojingu atstumu. Ta- 
čiau antras banditas, matyt, ryžtingesnio būdo, puolė klieriką, 
apglėbė jį per liemenį tarsi meškos letenomis įr šūktelėjo savo 
bendrui, kad tas skubėtų jam į pagalbą ir suvarytų belaisviui pei- 
lį į nugarą. Negras atsigavo, pakėlė savo durklą ir ėmė sėlinti prie 
Aleino begarsiais žingsniais, o iš akių buvo matyti, kad trokšta 
žudynių; tuo metu baltasis ir jo belaisvis, įsikibę vienas į kitą, 
lingavo tai į vieną, tai į kitą pusę. Tačiau pačiame kovos įkarštyje, 
kai Aleinas jau laukė, kad tuojau tarp menčių įsmigs lediniai pei- 
lio ašmenys, netikėtai pasigirdo kanopų bildesys; juodaodis išgąs- 
tingai suriko ir iš visų jėgų pasileido viržynu į šalį. Plėšikas su 
apgamu bandė ištrūkti. Aleinas išgirdo kalenant savo dantis ir 
pajuto, kaip ūmai suglebo jo kūnas. Supratęs, kad artėja pagalba, 
klierikas dar stipriau suspaudė plėšiką ir pagaliau pargriovė jį 
ant žemės, tada apsidairė norėdamas sužinoti, iš kur sklinda tie 
viltingi garsai. Kelio nuolydžiu ant augaloto juodo žirgo zovada 
lėkė aukštas, apkūnus vyras su violetinio aksomo munduru. Jis 
žaibiškai priglusdavo prie žirgo sprando ir su kiekvienu šuoliu 
trūktelėdavo pečius, tarsi jie keltų arklį, o ne pastarasis neštų 
raitelį. Vos užmetęs žvilgsnį, Aleinas spėjo pastebėti, kad jis mū- 
vėjo baltas zomšos pirštines, jo galvą puošė aksominė beretė su 
garbanota balta plunksna, o krūtinę juosė auksu siuvinėta perpe- 
tė. Paskui jį šuoliavo šeši raiteliai, po du gretoje, apsirengę kuk- 
liais raudonais švarkais, o kiekvienam ant dešiniojo peties styro- 
jo ilgas geltonas lankas. Su trenksmu jie nujojo šlaitu, liuoktelėjo 
per upelį ir priartėjo prie grumtynių vietos. | 

— Vieną sugavau! - tarė jų vadas, nušokęs nuo putoto žirgo, ir 
sučiupo baltąjį plėšiką už švarko skverno. - Tai vienas iš jų. Paži- 
nau jį iš velnio žymės ant antakio. Kur tavo virvės, Piterkinai? 
Taip! Surišk jam rankas ir kojas. Išmušė paskutinė jo valanda. O 
kas jūs toks, jaunuoli? 

— Aš klierikas, sere, einu iš Boljė. 

— Klierikas! - sušuko kitas. — Ar iš Oksfordo, ar iš Kembridžo? 
Ar turi savo kolegijos principalo raštą, leidžiantį prašyti išmal- 
dos? Na, parodyk. - Jo veidas buvo kvadratinis, rūstus, su vešlio- 
mis žandenomis ir labai nepatikliomis akimis. 

-- Aš iš Boljė abatijos ir man prašyti išmaldos nereikia, - paaiš- 
kino Aleinas, kuris dabar, kai grumtynės baigėsi, visas virpėjo. 

— Juo geriau tau, - atsakė šis. - O ar tu žinai, kas aš? 

— Ne, sere, nežinau. 

— Aš esu įstatymas! - ir jis-oriai palingavo galvą. - Aš esu An- 
glijos įstatymas ir Jo malonybės karališkosios didenybės Eduar- 
do Trečiojo heroldas. 

Aleinas žemai nusilenkė karaliaus atstovui. 

— Jūs išties pasirodėte pačiu laiku, gerbiamas sere, - tarė jis. — 
Dar truputį - ir jie būtų mane pribaigę. 

— Tačiau čia turi būti dar ir antras! - sušuko raitelis su violeti- 
niu munduru. - Jis juodaodis. Vienas jūrininkas, tasai su apga- 
mu, o kitas negras, tarnavęs jam virėju, - tai porelė, kurią mes 
medžiojame. 

— Negras nubėgo štai į tą pusę, - pasakė Aleinas, rodydamas į 
piliakalnį. 

— Jis negalėjo toli nubėgti, sere antstoli, - tarė vienas iš lanki- 
ninkų, įtempdamas templę. - Slepiasi kur nors netoliese, juodas 
pagonis. Jis puikiai žino, kad mūsų arkliai su keturiom kanopom, 
o jis tik su dviem. 

— Vadinasi, mes jį sučiupsime, - atsakė antstolis. - Kol aš esu 
Sautemptono antstolis, niekas nepasakys, kad koks nors išeikvo- 
tojas, plėšikas, vagis ar žudikas paspruko nuo manęs ir mano bū- 
rio. Tegul šis niekšas voliojasi čia. O jūs, mano berniukai, rikiuo- 

kitės ir čiupkite lankus, kviečiu jus į tokią medžioklę, kokią gali 
surengti tiktai pats karalius. Tu, Hoketai, stok kairėje, o tu, To- 
mai iš Rebridžo, - dešinėje. Taip! Saudykite į viržius iš viršaus 1r 
apačios, taikliam šauliui - ąsotis vyno. | 

Tačiau lankininkams ilgai ieškoti nereikėjo. Negras pasislėpė 
kalvos pašlaitės duobėje ir būtų galėjęs gana saugiai gulėti, jei ne 
raudonas šalikas jam ant galvos. Kai tik jis kilstelėjo, kad pro 
krūmus pažvelgtų į savo priešus, ryški šaliko spalva patraukė ant- 
stolio dėmesį, kuris veriamai surikęs spustelėjo žirgą pentinais ir 
laikydamas rankoje kardą šovė į priekį. Supratęs, kad jį pastebė- 
jo, negras iššoko iš savo slėptuvės ir milžiniškais šuoliais kiek 
įkabina nuskuodė žemyn pro išsirikiavusius lankininkus, tačiau 
dėl viso pikto laikėsi maždaug per šimtą žingsnių nuo jų. Du lan- 
kininkai, kurie stovėjo abipus Aleino, neskubėdami įtempė lan- 
kus, tarsi rengtųsi šaudyti į taikinį kaimo turguje. 

— Nukrypimas dėl vėjo septyni jardai, Kelai, - tarė vienas iš 
lankininkų žilstelėjusia galva. 

— Penki, - atsakė kitas ir paleido strėlę. 

Aleinas pajuto, kaip mėšlungis sugniaužė gerklę, nes geltona 
gyslelė tarsi kiaurai pervėrė bėglį, nors jis vis dar dūmė pirmyn. 

— Septyni, kvaiša, - sugriaudėjo pirmasis lankininkas, ir jo tem- 
plė suskambo it arfos styga. 

Juodaodis aukštai pašoko, ištiesė į priekį rankas bei kojas ir 
paslikas griuvo tarp viržių. 

— Tiesiog po mente! - paaiškino lankininkas ir neskubėdamas 
nuėjo savo strėlės. 

— Senas šuo geriausias, kai negyvas, - tarė antstolis iš Sau- 
temptono, ir jie pasuko kelio link. - Vadinasi, šiandien vakare 
išgersim kvortą geriausio malmsėjaus, Metjau Etvudai. O ar jis iš 
tikrųjų miręs, ar tu įsitikinęs? 

— Miręs kaip Poncijus Pilotas, gerbiamas sere. 

— Gerai. O dabar apie kitą vagį. Medžių jam užtektų, bet mes 
neturime laiko. Išsitrauk kardą, Tomai iš Rebridžo, ir nukirsk 
jam galvą. 


37 


— Vienas prašymas, maloningasis sere, vienas prašymas! - su- 
šuko pasmerktasis. 

— Koks? - paklausė antstolis. 

— Noriu atgailos už savo nusikaltimą. Iš tikrųjų aš ir juodasis 
mano virėjas, abu iš Sautemptono laivo „La Rose de gloire“!, už- 
puolėme Flandrijos pirklį ir pavogėme visus jo prieskonius, taip 
pat aksomo bei šilko audinius, o už tai, kaip patys gerai žinote, 
jūs teisėtai mus persekiojote. 

— Iš tavo prisipažinimo mažai naudos, - niūriai tarstelėjo ant- 
stolis. - Tu padarei nusikaltimą mano apygardoje ir turi mirti. 

"—- Bet, sere, - tarė Aleinas, kuriam net lūpos pabalo nuo tų 
kruvinų įvykių, - juk teismas dar nenagrinėjo jo bylos. 

- Jaunasis klierike, - atkirto antstolis, — tu kišiesi į reikalus, 
apie kuriuos nieko neišmanai. Tiesa, jis dar neatėjo į teismą, bet 
teismas atėjo pas jį. Jis pabėgo nuo įstatymo ir dabar yra už jo 
ribų. Nesirūpink tuo, kas tau nepriklauso. Na, tai koks tavo pra- 
šymas, niekše, ko nori prašyti? 

— Mano bate, didžiai gerbiamas sere, paslėpta skiedra laivo, 
kurį su apaštalu Pauliumi pribloškė prie Melito salos. Man tą 
skiedrą už du noblius pardavė vienas jūrininkas, kuris plaukdavo 
į Levantą. Maldauju: įdėkite man į rankas tą skiedrą, kad mir- 
čiau ją laikydamas. Tada būsiu amžinai išganytas ne tiktai aš, bet 
ir tu, kadangi niekada nepaliausiu už tave melstis. 

Antstolio įsakymu plėšikui buvo nuautas batas ir jo viduje, ten, 
kur prasideda pėdos įlinkis, išties gulėjo į audeklo gabalėlį įsukta 
ilga tamsi skiedra. Išvydę ją lankininkai nusiėmė kepures, o ant- 
stolis, įteikdamas ją plėšikui, dievobaimingai persižegnojo. 

— Jeigu, - pasakė jis, - dėl nepalyginamų šventojo apaštalo 
Pauliaus nuopelnų nuodėmių suteršta tavo siela vis dėlto pa- 
tektų į rojų, tikiuosi, neužmirši to tarpininkavimo, kurį man 
pažadėjai. Atsimink ir tai, kad turi melstis už antstolį Hervar- 
dą, o ne už šerifą Hervardą, nes tai mano pusbrolis. O dabar, 


" Garbės rožė (pranc.). 

Tomai, prašau paskubėti. Mums prieš akis tolimas kelias, o sau- 
lė jau nusileido. 

Sukrėstas Aleinas stebėjo visą tą sceną: aksomu apsirengusį 
valdininką, būrį rūsčių lankininkų, tramdančių savo žirgus, bei 
vagį už nugaros surištomis rankomis ir nuo pečių nuleista striu- 
ke. Kelio pakraštyje stovėjo senutė, ji vėl buvo apsirišusi galvą 
raudonu šaliku. Umai pasigirdo šaižus stiprus cyptelėjimas: vie- 
nas iš lankininkų išsitraukė iš makštų kardą ir žengė prie pa- 
smerktojo. Siaubo pagautas klierikas skubiai .pasitraukė ir šalį, 
tačiau nesuspėjęs toli nueiti išgirdo buką smūgį ir priešmirtinį 
kriokimą bei gęstančio kvėpavimo švilpesį. Po minutės antstolis 
ir ketvertas jo lankininkų prajojo pro šalį ir pasuko į Sautempto- 
ną, o kiti du liko duobės kasti. Raiteliams jojant pro šalį, Aleinas 
pastebėjo, kad vienas iš jų šluosto kardą į savo žirgo karčius. Pa- 
mačius tai, jam pasidarė neapsakomai bloga, tad prisėdęs ant ke- 
lio krašto ėmė raudoti, nes nebeišlaikė nervai. Koks baisus gyve- 
nimas šiame pasaulyje, pamanė jis, ir sunku pasakyti, kas baises- 
ni - plėšikai ar įstatymo sergėtojai. 


V SKYRIUS 


KAIP „RAIBAJAME STARTSAKALYJE“ 
SUSIRINKO KEISTA DRAUGIJA 


Jau buvo naktis ir pro skriejančius debesų draiskalus švietė 
mėnuo, kai Aleinas Edriksonas pagaliau priėjo miško užeigą Lind- 
hersto pakraštyje; kojos buvo nutrintos, nuovargis vertė iš kojų. 
Ilgas ir žemas užeigos trobesys stovėjo atokiau nuo kelio, o prie 
durų degė du fakelai, tarsi sveikindami keliautojus. Pro langą ky- 
šojo ilga kartis su žalumynų kuokšteliu - tai buvo ženklas, kad 
užeigoje parduodami svaiginamieji gėrimai. Kai Aleinas priėjo 
arčiau, pamatė, jog namas suręstas iš netašytų rąstų ir viduje žyb- 


39 


čioja šviesa, prasimušanti laukan pro visus plyšius bei skyles. Sto- 
gas buvo šiaudinis, palaikis, tad keistai atrodė po karnizais suka- 
binti mediniai prabangūs piešti skydai, vaizduojantys heraldikos 
stulpus, įstrižas juostas, šv. Andriaus kryžius, taip pat visokiau- 
sius heraldinius devizus. Prie durų buvo pririštas arklys, raudoni 
atspindžiai ryškiai apšvietė tamsią jo galvą ir romias akis, o kūną 
slėpė šešėlis. 

Aleinas stabtelėjo prie kelio į užeigą pagalvoti, ką jam daryti. 
Jis žinojo, kad ligi Minstedo, kur gyveno jo brolis, liko dar keletas 
mylių. Antra vertus, jis nebuvo matęs brolio nuo vaikystės, o gan- 
dai apie jį nežadėjo nieko gera. Ateiti pas jį ir prašyti prieglobsčio 
tokią vėlyvą valandą - vargu ar gera pradžia. Ar ne protingiau 
pernakvojus čia, šioje užeigoje, ir patraukus į Minstedą kitąryt. 
Jeigu brolis priims jį - ką g, labai gerai. Jis paviešėtų pas jį kurį 
laiką ir pasistengtų būti naudingas. Jeigu, atvirkščiai, brolio šir- 
dis būtų atšiauri Aleinui, tektų keliauti toliau ir ieškoti, kur ge- 
riausiai galėtų parodyti piešėjo ir raštininko gabumus. O po metų 
galėtų grįžti į vienuolyną, nes tokia buvo paskutinė jo tėvo valia. 
Iš pradžių vienuoliškas auklėjimas, vėliau, sulaukus dvidešimties, 
pasaulietiškas gyvenimas, o tada - laisvas pasirinkimas - pasau- 
lis arba vienuolynas - tokį keistą kelią jam numatė tėvas. Tačiau, 
kad ir kas būtų, kitos išeities jis neturėjo. Ir jeigu jau reikia susi- 
draugauti su broliu, tai verčiau palaukus ryto pasibelsti į jo du- 
ris. 

Iš lentų sukaltos durys buvo praviros, bet kai Aleinas prisiarti- 
no, iš vidaus pasigirdo toks balsų klegesys ir šiurkštaus juoko pra- 
pliūpos, kad jaunuolis neryžtingai stabtelėjo prie slenksčio. Sukau- 
pęs visą drąsą ir taręs sau, jog čia vieša vieta ir jis turi tokią pačią 
teisę įžengti kaip kiekvienas kitas, Aleinas atidarė duris ir įėjo. 

Nors rudens vakaras buvo palyginti šiltas, plačiame atvirame 
židinyje šaudydama žiežirbomis traškėjo didžiulė malkų krūva, 
ir tik dūmų kamuoliai kilo į primityvų kaminą, o didžioji jų dalis 
virto tiesiai į kambarį ir stovėjo ten it siena, tad žmogus, įėjęs į 
kambarį iš lauko, vos kvėptelėti galėjo. Virš židinio virė kunku- 

liavo milžiniškas katilas, skleidžiantis gardų, viliojantį kvapą. Ap- 
link jį sėdėjo dešimt dvylika įvairiausio amžiaus ir luomo žmonių. 
Aleinas įėjęs buvo sutiktas tokiais šūksniais, kad sustojo ir įsižiū- 
rėjo į juos pro dūmų uždangą nesuvokdamas, ką galėtų reikšti 
toks audringas sutikimas. 

— Tostas! Tostas! - sušuko kažkoks šiurkščios išvaizdos vyru- 
kas su apiplyšusiu švarkeliu. - Dar kartą visi išgersime midaus 
arba elio naujo svečio sąskaita! 

— Toks „Raibojo startsakalio“ įstatymas, - šaukė kitas. - Ei, 
čionai, ponia Eliza! Atėjo naujas svečias, o draugija neturi nė gurkš- 
nelio. 

- Ką tik įsakysite, ponai, gausite viską, ką įsakysite, - įskubė- 
jusi su glėbiu odinių puodukų rankoje tarė šeimininkė. - Ko jums 
duoti? Alaus miško broliams, midaus dainiui, degtinės skardinin- 
kui ir vyno visiems kitiems? Toks senas mūsų paprotys, jaunasis 
pone. Daugel metų taip įprasta „Raibajame startsakalyje“, kad 
draugija gertų į naujo svečio sveikatą. Ar jūs nepaniekinsite šio 
papročio? 

— Ką gi, mieloji ponia, - tarė Aleinas, - aš gerbčiau jūsų namų 
paprotį, bet turiu prisipažinti, jog mano kapšas gana liesas. Jeigu 
dviejų pensų užteks, su džiaugsmu padarysiu tai, ko iš manęs pra- 
šoma. 

— Išrėžta tiesiai ir drąsiai, nepatyręs vienuolėli, - suriaumojo 
kažkieno bosas ir Aleinui petį užgulė sunki ranka. Pakėlęs akis, 
jis išvydo šalimais buvusį vienuolyno bendrą, atskalūną Hordlo 
Džoną. 

— Prisiekiu Glastonberio nukryžiuotojo erškėčiais! Blogi laikai 
atėjo Boljė, - tarė šis. - Tiek ir tebuvo tikrų vyrų vienuolyne - tik 
tu ir aš, ir nuo abiejų per dieną jis atsikratė. Aš juk stebėjau tave, 
jaunuoli, ir žinau: nors tavo veidas vaikiškas, gali tapti tikru vy- 
ru. Žinoma, dar yra abatas. Tiesa, aš nemyliu jo, o jis manęs, ta- 
čiau jo kraujas karštas. Ir dabar tarp likusių jis tėra vienintelis 
vyras. O kas tie kiti? 

— Dievobaimingi žmonės, - griežtai atsakė Aleinas. 

— Dievobaimingi žmonės? Dievobaimingi kopūstkočiai! Iš pu- 
pų nevaromi šventuoliai! Ką jie dirba? Tik gyvalioja, tik ėda, tik 
tunka. Jeigu tai vadinama dievobaimingumu, tai ir šernai šitame 
miške tinka į šventuosius. Nejau manai, kad tokiam gyvenimui 
skirtos tvirtos mano rankos, platūs pečiai ar tavo galva? Pasauly- 
je begalės darbelių, o sėdėdamas už mūro sienų jų nepadarysi. 

— O ko tu ėjai į vienuolius? - paklausė Aleinas. 

- Štai garbingas klausimas, ir aš garbingai į jį atsakysiu. At- 
ėjau pas juos todėl, kad Merė Olspej iš Boldero ištekėjo už kup- 
riaus Tomo iš Ringvudo, metusi kažkokį Džoną iš Hordlo už tai, 
kad jis ūžautojas bei valkata ir esą negalima tikėtis, jog bus ge- 
ras vyras. Kadangi mylėjau ją ir buvau ūmus žmogus, pasitrau- 
kiau iš pasaulio, o kadangi turėjau laiko vienuolyne viską apgal- 
voti, džiaugiuosi, kad vėl grįžau į šį pasaulį. Pati juodžiausia 
diena buvo ta, kad aš jomeno švarkelį iškeičiau į baltą vienuolio 
sutaną. | 

Kol jis kalbėjo, grįžo šeimininkė nešina didelių padėklu su puo- 
dukais ir gertuvėmis, ligi kraštų pripiltais rudo elio bei raudono- 
jo vyno. Paskui šeimininkę ėjo tarnaitė su aukšta medinių lėkščių 
krūva ir mediniais šaukštais, kuriuos pradėjo dalyti susirinku- 
sierms. 

Du išjų, apsivilkę nuo darganų nudryžusiomis eigulių striukė- 
mis, nukėlė nuo židinio didelį katilą, o trečias, turintis milžinišką 
alavinį samtį, įdėjo kiekvienam porciją gabalėliais pjaustytos mė- 
sos, nuo kurios kilo garas. Pasiėmęs savo dalį ir puoduką su eliu, 
Aleinas pasitraukė į kampą ir atsisėdo ant ten stovėjusių ožių; 
čia jis galėjo ramiai valgyti stebėdamas tą keistą vakarienę, visai 
nepanašią į tas, prie kurių buvo pripratęs vienuolyne ir kurios 
buvo valgomos griežtai laikantis tylos ir padorumo. Patalpa grei- 
čiau priminė arklidę. Žemose, aprūkusiose ir pajuodavusiose lu- 
bose jis pamatė keletą kvadratinių angų su durelėmis, į kurias 
vedė grubiai sukaltos kopėčios. Į neobliuotų ir nedažytų lentų 
sienas vietomis be tvarkos buvo prikaišiota didelių medinių vi- 
nių, o ant jų kabojo viršutiniai drabužiai, krepšiai, botagai, apy- 

nasriai ir balnai. Viršuje, ties židiniu, buvo prikalti šeši ar septy- 
ni mediniai skydai, ant kurių buvo nupiešti įvairūs herbai. Pur- 
vas ir suodžiai, dengę juos nevienodu sluoksniu, liudijo, kad sky- 
dai buvo pakabinti skirtingu laiku. Aleinas nepastebėjo jokių bal- 
dų, išskyrus vieną ilgą virtuvės stalą ir lentynas su prastais moli- 
niais indais, taip pat keletą medinių suolų bei ožių, kurių kojos 
buvo giliai įgrimzdusios į minkštą molio aslą; patalpą, be židinio, 
apšvietė trys fakelai, įkišti į stovus sienose, jie mirgėjo, spragsėjo 
ir skleidė stiprų dervos kvapą. Visa tai jaunam vienuolyno auklė- 
tiniui atrodė nauja ir keista, bet įdomiausias buvo margas būrys 
svečių, sėdinčių prie ugnies ir valgančių savo mėsos porcijas. Čia 
buvo grupė kuklių, paprastų keliautojų - tokią naktį jų galima 
sutikti kiekvienoje užeigoje skersai išilgai anglų žemės, - bet Alei- 
nui jie buvo atstovai to nežinomo pasaulio, kuriuo jį taip dažnai 
ir taip griežtai gąsdino. Tačiau iš to, ką jis matė, šis pasaulis neat- 
rodė toks jau blogas. 

Trys ar keturi iš sėdėjusių prie ugnies, matyt, buvo eiguliai ir 
žvalgai - įdege, barzdoti vyrai, kurių žvilgsnis buvo skvarbus ir 
žvitrus, o judesiai vikrūs it elnių, o tarp jų bėgo visas jų gyveni- 
mas. Prie pat židinio įsitaisė pusamžis klajojantis muzikantas su 
išblukusiais Noridžo gelumbės drabužiais; liemenė buvo taip su- 
sitraukusi, kad nesusiėjo nei prie kaklo, nei ties juosmeniu. Jo 
veidas buvo nugairintas ir pabrinkęs, o išsprogusios, pavandeni- 
jusios akys liudijo, kad jis leidžia dienas per daug nenutoldamas 
nuo ąsočio su vynu. Viena ranka jis glaudė prie savęs paauksuotą 
arfą, kuri visa buvo dėmėta ir kuriai trūko dviejų stygų, o kita 
godžiai sėmė viralą iš lėkštės. Greta jo sėdėjo dar du maždaug 
tokio paties amžiaus vyrai; vieno iš jų apsiaustas buvo apvedžio- 
tas kailiu, todėl atrodė oresnis, o orumą jis, matyt, brangino la- 
biau nei patogumą, nes tolydžio užsiskleisdavo apsiaustą, nors 
židinyje liepsnojo malkos. Kitas, apsivilkęs purvinai rudą ilgą ir 
plačią liemenę, buvo sukto lapės veido su godžiomis mirkčiojan- 
čiomis akimis ir smailia barzdele. Prie jo sėdėjo Hordlo Džonas ir 
dar trys nesišukavę šiurkštūs bernai susivėlusiomis barzdomis 

bei susitaršiusiais gaurais - jie buvo laisvi samdiniai iš kaimyni- 
nių fermų, nes šen bei ten tarp karališkųjų dvarų dar buvo likę ir 
smulkiųjų savininkų sklypų. Šioje draugėje dar buvo valstietis, 
apsivilkęs šiurkščiais avikailiais bei senamadiškomis kelnėmis, ir 
jaunuolis su dryžuotu apsiaustu dantytais skvernais bei margo- 
mis kelnėmis, jis žvalgėsi aplink su panieka, viena ranka be pa- . 
liovos kilnodamas buteliuką su uostomąja druska, o kita uoliai 
darbuodamasis šaukštu. Kampe, ant šiaudų kūlio, išskėtęs rankas 
ir kojas gulėjo nepaprastai storas žmogus, jis garsiai knarkė ir, 
matyt, buvo visiškai girtas. 

- Tai Votas, piešėjas, - paaiškino šeimininkė, atsisėdusi prie 
Aleino ir parodžiusi samčiu į knarkiantį storulį. - Jis piešia her- 
bus ir iškabas. Aiman, buvau tokia kvaila ir pasitikėjau juo! O 
dabar, jaunuoli, pasakykite man, koks paukštis, jūsų nuomone, 
yra raibasis startsakalis ir ar toks pavadinimas tinkamas mano 
užeigai? 

— Na, -atsakė Aleinas, - startsakalis - erelio ir sakalo giminai- 
tis. Aš gerai atsimenu, kaip mokytasis brolis Bartolomėjus - o jis 
labai išmano visas gamtos paslaptis - kartą parodė man tą paukš- 
tį, kai kartu vaikštinėjome netoli Vini Ridžo. 

— Aha, vadinasi, sakalo arba erelio? Ir raibas, tai yra kelių spal- 
vų? Taip pasakytų kiekvienas, bet ne šitas niektauza. Jis, mato- 
te, atbėgo pas mane ir pasakė, kad jeigu duosiu jam galoną elio, 
idant dirbdamas sustiprintų savo jėgas, be to, lentą bei dažų, tai 
nupieš man kilnų raibąjį startsakalį ir galėsiu pakabinti jį kartu 
su herbais virš užeigos durų. Ir aš, nelaiminga kvailė, daviau jam 
elio ir visko, ko paprašė, o tada palikau vieną - juk jis tvirtino, 
kad žmogaus nieku gyvu negalima trukdyti, jei jo laukia svarbus 
darbas. Grįžtu, o ąsotis su visu galonu elio tuščias, jis pats drybso 
štai kaip dabar, o priešais jį ant grindų lenta su šia vargana te- 
plione... - Ji pakėlė lentą, pastatytą prie sienos, ir parodė šiurkš- 
tų lieso, ilgakojo paukščio su dėmėmis eskizą. 

— Ar jis panašus į paukštį, kurį tu matei? - paklausė ji. 

Aleinas šypsodamasis papurtė galvą. 

— Ne, - tęsė šeimininkė, - apskritai į jokį sparnuotą padarą. Jis 
labiau panašus į nupeštą vištą, pastipusią nuo paukščių maro. Ką 
pasakytų tokie ponai kaip seras Nikolas Borhentas arba seras Ber- 
nardas Brokas iš Roškuro, pamatę šitokią baidyklę, o ir pats Jo 
didenybė karalius: juk jis dažnai joja šiuo keliu ir myli sakalus 
kaip tikrus sūnus? Tada būtų galas mano užeigai! 

— Tai pataisomas dalykas, - tarė Aleinas. - Prašyčiau, mieloji 
ponia, paduoti man tuos tris puodelius su dažais ir teptuką, pa- 
bandysiu pataisyti tą teplionę. 

Ponia Eliza nepatikliai pažvelgė į jį, lyg baimindamasi naujos 
šunybės, bet kadangi elio jis neprašė, atnešė dažų ir ėmė stebėti, 
kaip iš naujo gruntuoja lentą, o kartu pasakojo apie žmones, susi- 
rinkusius prie židinio. 

- Šie keturi eiguliai greitai baigs; jie gyvena Emeri Daune, už 
mylios ar kiek toliau nuo čia. Jie yra karališkosios medžioklės 
šeimininkai. Muzikantas - tai Floitingas Vilas. Jis iš šiaurės, bet 
jau daug metų klajoja miškais nuo Sautemptono ligi Kraistčerčo. 
Smarkiai geria ir mažai moka, tačiau jūsų širdis apsaltų, jei iš- 
girstumėte, kaip jis dainuoja dainą apie Hendį Tobianą. Gal jis ir 
padainuos, kai jį sušildys elis. 

— O kastie šalia jo? - paklausė Aleinas labai susidomėjęs. - Tas 
su kailiu apvedžiotu apsiaustu, jo toks protingas garbus veidas? 

- Jis prekiauja piliulėmis, gydomaisiais tepalais, vaistais nuo 
slogos, fliusų ir visokiausių kitokių ligų. Jam ant rankovės, kaip 
matote, šventojo Luko, pirmojo gydytojo, ženklas. Tegul gerasis 
šv. Tomas iš Kento kuo ilgiau saugo mane ir mano artimuosius 
nuo būtinybės prašyti jo pagalbos. Šįvakar jis čia todėl, kad rinko 
žoles. Kiti taip pat, išskyrus eigulius. O jo kaimynas - dantų trau- 
kėjas. Krepšelis ant jo diržo pilnas dantų, jis ištraukė juos Vinčes- 
terio mugėje. Esu įsitikinusi, kad ten daugiau sveikų nei sugedu- 
sių, jo ranka mitri, o regėjimas silpnokas. Žaliūką greta jo matau 
pirmą kartą. Visi keturi šioje pusėje - laisvi samdiniai, trys dirba 
pas antstolį, kuris tarnauja serui Boldvinui Reversui, o ketvirtas, 
tas, kuris su avikailiu, sako, baudžiauninkas iš centrinių grafys- 

čių, jis pabėgo nuo savo šeimininko. Tikriausiai jam artėja laikas 
tapti laisvu žmogumi. 

— O šitas? - pašnibždomis paklausė Aleinas. - Tikriausiai labai 
svarbus asmuo, jis, regis, niekina visus ir viską? 

Šeimininkė pažvelgė į jį motinišku žvilgsniu ir palingavo galva. 

— Prastai pažįstate žmones, - tarė ji, - antraip suprastumėte, 
kad kaip tik smulkmė, o ne svarbios asmenybės riečia nosį. Pa- 
žvelkite į tuos skydus ant mano sienos ir po karnizais: tai herbai 
kilmingų lordų ar narsių riterių, kurie kada nors yra nakvoję po 
mano stogu. Švelnesnių ir nereiklėsnių žmonių nesu mačiusi: jie 
valgė mano kiaulieną ir gėrė mano vyną puikiausiai nusiteikę, o 
apmokėdami sąskaitas, negailėdavo pokšto ar meilaus žodžio, ir 
tai man brangiau už pinigus. Štai kas tikri aristokratai. O smul- 
kus prekeivis arba meškininkas kur buvęs, kur nebuvęs ims pri- 
siekinėti, kad vynas atsiduoda kalkėmis, o elyje per daug van- 
dens, ir galiausiai trenkęs durimis išeis keikdamasis, užuot padė- 
kojes. Štai tas jaunuolis - studentas iš Kembridžo, ten žmonės 
paprastai išsipučia vos mokslo paragavę, o studijuodami romėnų 
įstatymus, užmiršta, kaip reikia dirbti. Tačiau man laikas kloti 
patalus. Tegul saugo jus visi šventieji ir telydi sėkmė jūsų darbus. 

Likęs vienas Aleinas patraukė savo ožius į tą vietą, kurią ryš- 
kiai apšvietė vienas iš fakelų, ir tęsė darbą su patyrusiam meist- 
rui būdingu pasitenkinimu, o kartu klausėsi kalbų prie židinio. 
Ūkininkas su avikailiais, tas, kuris visą vakarą sėdėjo niūriai ty- 
lėdamas, išgėręs gertuvę elio taip įsikarščiavo, kad pradėjo piktai 
ir garsiai kalbėti žaibuodamas akimis ir gniauždamas kumščius. 

- Tegul seras Hemfris iš Ešbio pats aria savo laukus vietoj ma- 
nęs, - šaukė jis. - Užtenka piliai užstoti saulę mano namams! 
Tris šimtus metų mano giminė diena iš dienos lenkė nugarą ir 
liejo prakaitą, kad visada būtų vyno ant šeimininko stalo ir kad 
jis visada būtų sotus, apsirengęs. Tegu dabar pats renka lėkštes 
nuo savo stalo ir kasa žemę, kad nori. 

— Teisingai, mano sūnau, - prabilo vienas iš laisvų samdinių. - 
O, kad visi žmonės šitaip galvotų! 

— Jis mielai parduotų kartu su savo laukais ir mane! - sušuko 
baudžiauninkas užkimusiu nuo susijaudinimo balsu. - „Vyrą, žmo- 
ną ir visą jų prieauglį“, kaip sakė kvaiša antstolis. Net jaučio iš 
fermos taip lengvai neparduoda. Cha! Štai pabus jis kada nors 
tamsią naktelę, o liepsna ausis jam kutena, juk ugnis - ištikimas 
vargšo draugas, ir aš esu matęs rūkstančią pelenų krūvą ten, kur 
išvakarėse stovėjo tokia pati pilis kaip Ešbyje. 

— Tai bent drąsus vyras! - suriko kitas samdinys. - Nebijo gar- 
siai pasakyti to, ką žmonės mano. Argi ne visi esame iš Adomo 
giminės, argi mūsų ne tas pats kūnas ir kraujas, ne tokia pati 
burna, kuriai reikia valgio bei gėrimo? Tai kuo čia dėtas skirtu- 
mas tarp šermuonėlio apsiausto ir odinukės, jeigu tai, ką jie den- 
gia, visų vienoda? 

- Iš tiesų, Dženkinai, - prabilo trečias, - argi ne vienas mūsų 
priešas - ar su apsiaustu, ar su sutana, ar su šalmu, ar su šarvais? 
Mums vienodai reikia bijoti ir tonzūros, ir šarvų. Smok bajorui — 
ims staugti kunigas, smok kunigui - griebsis kardo bajoras. Tai 
vagys dvyniai, kurie tunka iš mūsų darbo. 

— Tukti iš tavo darbo ne taip jau lengva, Hju, - tarė vienas iš 
eigulių, - juk tu pusę dienos gurkšnoji midų „Raibajame startsa- 
kalyje“. 

— Vis geriau, negu vogti elnius, nors kai kurie yra pasamdyti 
juos saugoti. 

— Jeigu tu, kiaule, drįsi kaltinti mane, - šaukė eigulys, - aš tau 
nupjausiu ausis anksčiau nei budelis, ar girdi tu, mulki neraliuo- 
tas? 

— Ponai, ponai, tyliau, - nerūpestingai ir dainingai nutraukė 
juos ponia Eliza; tai rodė, kad tokie jos svečių vaidai buvo kasdie- 
nybė. - Nesikarščiuokite ir nesipykite, ponai. Saugokite gerą šių 
namų vardą. 

— O jeigu tau prireiks pjauti ausis, atsiras ir kitų, kad tartų 
savo žodį, - įsiterpė trečias samdinys. - Visi mes laisvi žmonės, 
ir aš galiu lažintis, kad jomeno vėzdas ne prastesnis už eigulio 
peilį. Prisiekiu šventuoju Anzelmu! Būtų visai blogai, jeigu rei- 

kėtų lenkti nugarą ne tik prieš ponus, bet ir prieš mūsų ponų 
tarnus. | 

— Aš neturiu kito pono, išskyrus karalių, - pasakė eigulys. - Ir 
tik niekingas išdavikas gali atsisakyti tarnauti Anglijos karaliui... 

— O aš nepažįstu anglų karaliaus, - atsakė žmogus, vardu Džen- 
kinas. - Koks gi čia anglų karalius, jei jo liežuvis negali ištarti nė 
vieno žodžio angliškai? Ar atsimenate, kai praėjusiais metais jis 
atvažiavo į Malvudą su savo maršalais, aukščiausiuoju teisėju, se- 
nešalu ir dvidešimt keturiais asmens sargybiniais? Kartą vidur- 
dienį stoviu prie Franklino Svintono vartų, žiūriu - jis joja, o pas- 
kui jį - jomenas šunininkas. „Ouvre!“! - šaukia. - „Ouvre!“ - ar 
kažką panašiai ir rodo man ženklus, girdi, atidaryk vartus. O pas- 
kui dar mersi, tarsi jis būtų man lygus. O tu sakai - jis Anglijos 
karalius. 

— Stebiuosi jumis, - aukštu balsu tęsdamas žodžius, kaip buvo 
įprasta kalbėti klasėje, suriko studentas iš Kembridžo. - Juk tai 
prieštvaninė, kimi, urzgianti kalba. O man, prisiekiu mokytuoju 
Polikarpu, geriau sekasi hebrajų, dar gal arabų kalba! 

— O aš neleisiu ištarti blogo žodžio apie senąjį karalių Nedą. 
Neleisiu! - suriko Hordlo Džonas taip, tarsi būtų suriaumojęs jau- 
tis. - Kokia čia bėda, jei jam patinka skaisčios akutės ir gražus 
snukutis? Blogiausiu atveju vienas iš jo valdinių jam tuc nenusi- 
leis, aš tai žinau. Gal jis nemoka kalbėti kaip anglas, užtat, pati- 
kėkite, moka kautis kaip anglas. Juk jis beldėsi į Paryžiaus var- 
tus tuo metu, kai kurie ne kurie girtuokliai sėdėjo sau Anglijos 
smuklėse, maukė alų ir tik niurzgėjo bei urzgė. 

Ši garsi kalba, kurią pasakė tokio galingo sudėjimo ir nuož- 
mios išvaizdos žmogus, šiek tiek sutramdė antikarališkąją parti- 
ją, Žmonės paskendo niūroje tyloje, ir tada Aleinui pavyko išgirsti 
dalį gydytojo, dantų traukėjo ir menestrelio pokalbio. 

- Žalią žiurkę, - kalbėjo gydytojas, - štai ką aš visada per marą 
išrašau, žalią žiurkę. Tiktai iš pradžių reikia perskrosti jai pilvuką. 


! Atidarykite (pranc.). 


48 


— O ar nereikia iš pradžių jos išvirti, mokyčiausias sere? - pa- 
klausė dantų traukėjas. - Žalia žiurkė - labai bjaurus ir šlykštus 
valgis. 

— Bet juk tai ne valgiui, - sušuko didžiai pasipiktinęs gydyto- 
jas. - Kam žmogui valgyti tokią šlykštynę? 

- Iš tikrųjų kam? - paklausė muzikantas, truktelėjęs gerą gurkš- 
nį iš savo alaus puoduko. 

- Žiurkę reikia dėti prie žaizdų ir patinimų. Mat žiurkė, įsidė- 
mėkite, minta dvėseliena, jai įgimtas potraukis prie visko, kas 
pūva, todėl kenksmingos sultys pereina iš žmogaus į tą bjaurybę. 

— Ir tai gali išgydyti nuo juodosios mirtiės, mokytojau? - pa- 
klausė Dženkinas. 

— Taip, gali, sūneli. 

— Tada labai džiaugiuosi, kad niekas apie tai nežinojo. Juodoji 
mirtis - pats patikimiausias paprastų žmonių draugas Anglijoje. 

— Ką? - nustebo Hordlo Džonas. 

- Žinai, bičiuli, iškart matyti, kad tu niekada nedirbai ranko- 
mis, antraip nebūtum klausęs. Jeigu išmirtų pusė kaimo žmonių, 
kita pusė galėtų pasirinkti, kam ir kaip dirbti, už kokią algą. To- 
dėl ir sakau, kad maras - geriausias žmonių draugas. 

- Tu teisus, Dženkinai, - įsiterpė dar vienas laisvas samdinys, 
- bet ne viskas gerai, ką maras atneša. Juk žinome, kad dėl maro 
ariamos žemės virto ganyklomis, avių banda su vienu vieninteliu 
piemeniu klajoja ten, kur anksčiau šimtai žmonių gavo ir darbo, 
ir algą. 

— Na, didelės nelaimės čia nėra, - tarė dantų traukėjas. - Juk 
avys duoda uždarbį daugeliui žmonių. Reikia ne tik piemens, bet 
ir kirpėjo, ženklintojo, odadirbio, gydytojo, dažytojo, vėlėjos, au- 
dėjos ir dar galybės kitų. 

— O tada, - prabilo vienas iš eigulių, - kai žmonėms nuo kietos 
avienos nudyla dantys, atsiranda darbelio ir dantų traukėjui. 

Visi pratrūko juoktis iš dantų gydytojo, o muzikantas tuo me- 
tu atrėmė į kelį apsilupinėjusią arfą ir pradėjo čirpinti stygas, 
grieždamas kažkokią melodiją. 

— Vietos Floistingui Viliui, pagriežk mums ką nors linksma! 

— Taip, taip, „Mergaites iš Lankasterio“, - pasiūlė vienas. 

— Arba „Šventąjį Simeoną ir velnią“. 

— Arba „Hendžio Tobijo pokštą“. 

Tačiau į visus tuos pasiūlymus žonglierius neatsakė ir toliau 
sėdėjo žiūrėdamas į lubas nieko nematančiu žvilgsniu, tarsi prisi- 
mindamas kažkokius žodžius. Paskui, ūmai perbėgęs ranka per 
stygas, jis uždainavo tokią šiurkščią ir šlykščią dainą, kad net pir- 
mo kupleto pabaigos nesulaukęs mūsų skaistusis jaunuolis pašo- 
ko, ojo veidas plykstelėjo. 

— Ar galima tokias dainas dainuoti? - suriko jis. - Ir dar jums, 
seniui, juk jūs turite duoti pavyzdį kitiems! 

Kai jis tokiais žodžiais nutraukė dainininką, keliautojų veidai 
atrodė labai nustebę. 

— Prisiekiu šventuoju Daikonu iš Hempolo, nekalbusis mūsų 
klierikas atvėrė lūpas, - pasakė vienas iš eigulių. - O kas bloga 
šioje dainoje? Kuo ji įžeidė tavo kūdikišką sielą? 

— Juk šitos sienos niekada nėra girdėjusios tokios švelnios ir 
padorios dainos, - tarė kitas. - Argi galima taip kalbėti užeigoje? 

— Gal jūs norėjote išgirsti litaniją, mielas klierike, - pridėjo 
trečias, - ar užtektų choralo? 

Žonglierius padėjo savo arfą, jis buvo pasipiktinęs. 

— Kas gi čia, nejau berniūkštis ims skaityti man pamokslus? — 
sušuko jis, piktai žiūrėdamas į Aleiną. - Beūsis snarglys drįsta 
draskyti akis man, žmogui, kuris dainavo visose mugėse nuo Tvi- 
do ligi Trento ir buvo paminėtas Aukščiausiosios menestrelių ta- 
rybos Beverlyje? Šiandien daugiau nedainuosiu! 

— Ne, padainuosite, - paprieštaravo vienas iš laisvųjų samdi- 
nių. - Ei, ponia Eliza, atneškite bokalą paties geriausio gėrimo, 
kad Vilas galėtų prasiskalauti gerklę. Dainuokite toliau, o jeigu 
mūsų klierikui mergaitės veidu daina nepatinka - durys atviros, 
tegul grįžta ten, iš kur atėjo. 

- Ne, palauk, neskubėk, - įsiterpė Hordlo Džonas. - Šioje bylo- 
je yra dvi pusės. Gal mano jaunasis draugas per daug paskubėjo 

su priekaištais, nes jis anksti pateko į vienuolyną ir menkai pa- 
žįsta šiurkščius pasauliečių papročius bei kalbą. Vis dėlto tai, ką 
jis pasakė, turi ir tiesos, juk patys žinote, kad daina ne iš padorių- * 
jų. Todėl aš jį ginsiu, jis niekur iš čia neis ir jo klausa nebus už- 
gauta. 

— Nejaugi, jūsų aukštoji visagalė malonybė, - pašaipiai prabilo 
vienas iš jomenų, - iš tikrųjų toks jūsų įsakymas? 

— Prisiekiu šv. Mergele, - tarė kitas, - man rodos, jūs abu rizi- 
kuojate labai greitai atsidurti už durų. 

- Ir dar taip išdirbs jums kailį, kad šliaušite pro jas su didžiau- 
siu vargu, - pagrasino trečias. 

— Ne, ne, aš išeisiu! Aš išeisiu! - paskubėjo įsikišti Aleinas, pa- 
matęs, kad Hordlo Džonas neskubėdamas atsiraitoja rankoves ir 
apnuogina avies šlaunies storio ranką. - Aš nenoriu, kad jūs pyk- 
tumėtės dėl manęs. 

— Tyliau, vaikine, - šnypštelėjo jam Džonas. - Spjaunu aš į juos. 
Jie įsivaizduoja turį tiek jėgos, kad ir dėti jos esą nėra kur. Stok 
čia ir užleisk man vietą. 

Abu eiguliai ir laisvieji samdiniai pakilo nuo savo suolo, o po- 
nia Eliza ir klajojantis gydytojas puolė prie abiejų pusių švelniai 
įkalbinėti ir raminti; tačiau tą akimirką kažkas staiga atidarė „Rai- 
bojo startsakalio“ duris, ir visos draugijos dėmesį nuo ginčo ati- 
traukė be ceremonijų įsiveržęs svečias. 


VI SKYRIUS 


KAIP SEMKINAS EILVARDAS LAŽINOSI Iš SAVO-PATALŲ 


Žmogus buvo vidutinio ūgio, kresnas, labai tvirto sudėjimo, iš- 
lakios krūtinės ir plačių pečių. Darganų nugairintas, skustas jo vei- 
das buvo toks įdegęs, kad priminė riešuto spalvą; ilgas baltas ran- 
das nuo kairiosios šnervės ligi ausies toli gražu nešvelnino šiurkš- 

čių bruožų. Atėjūno akys buvo šviesios, skvarbios, jose tarpais plyks- 
telėdavo grėsmė ir valdingumas, burna rodė tvirtumą bei rūstį - 
žodžiu, veidas buvo žmogaus, kuris visada pasiryžęs drąsiai sutikti 
pavojų. Tiesus kardas prie šono ir kariškas lankas ant peties bylojo 
apie jo profesiją, o sulankstytas plieno šalmas rodė, kad jis nedyki- 
nėja, o atvyko čia tiesiai iš kautynių lauko. Baltas durtinis su pur- 
puriniu šv. Jurgio liūto atvaizdu viduryje dengė plačią jo krūtinę, o 
ką tik nuskinta blindės šakelė, puošianti šalmą, suteikė niūriems, 
mūšyje buvusiems šarvams švelnumo ir linksmumo. 

— Ei! - sušuko jis, prisimerkęs it pelėda nuo ryškios šviesos. - 
Labą vakarą, bičiuliai! Ką aš matau? Čia moteris? Prisiekiu savo 
siela! 

Jis staiga apglėbė ponią Elizą per liemenį ir ėmė aistringai 
bučiuoti. Tačiau pastebėjęs tarnaitę tuoj pat paleido šeimininkę 
ir pasišokinėdamas puolė paskui merginą, kuri iš snsijaudinimo 
užsiropštė vienomis iš kopėčių ir nuleido sunkų angos dangtį ant 
savo persekiotojo. Tada jis vėl grįžo prie šeimininkės ir ėmė svei- 
kinti ją labai meiliai, jausdamas pasitenkinimą. 

- La petite! išsigando, - pasakė jis. - Ak, c'est V'amour, Vamour“. 
Prakeiktas įprotis kalbėti prancūziškai, jis taip ir limpa prie lie- 
žuvio. Reikia nuplauti jį geru anglišku eliu. Prisiekiu kardo ran- 
kena, mano gyslose nėra nė lašo prancūziško kraujo. Aš tikras 
anglų lankininkas. Esu Semkinas Eilvardas ir pasakysiu jums, 
mes amis“, mano širdis neapsakomai džiaugiasi, kad vėl vaikščio- 
ju gera sena mūsų žeme. Aš tik šiandien išlipau iš galeros Haite ir 
puoliau bučiuoti puikią rudą žemę, kaip ką tik bučiavau tave, ma 
belle*, nes štai jau aštuoneri metai nemačiau tėvynės. Aš vėl atsi- 
gavau vien nuo šios žemės kvapo. Bet kur šeši mano sukčiai? Ho- 
la, en avant P 


! Mažytė (pranc.). 

Ž Ta meilė, ta meilė (pranc.). 
3 Mano draugai (pranc.). 

* Mano gražuole (pranc.). 

5 Nagi, pirmyn (pranc.). 

"Išgirdę jo įsakymą, šeši vyrukai, apsirengę kaip paprasti dar- 
bininkai, iškilmingai įžengė į kambarį; kiekvienas nešė ant gal- 
vos po didžiulį ryšulį. Jie kariškai išsirikiavo, o narsusis karys 
atsistojo prieš juos ir rūsčiai žiūrėdamas ėmė tikrinti ryšulius. 

— Pirmas numeris - prancūziški patalai su dviem dygsniuoto- 
mis .antklodėmis. 

- Štai, gerbiamasis sere, - prabilo vienas iš nešėjų, kampe ant 
žemės dėdamas didoką ryšulį. 

— Antras numeris - septyni elai raudono turkiško audeklo ir 
devyni - aukso brokato. Padėk šalia pirmo. Mieloji ponia, prašom 
duoti kiekvienam iš tų žmonių po gertuvę vyno arba po puoduką 
alaus. Trečias numeris - gabalas balto Genujos aksomo ir dvylika 
elų purpurinio šilko. Ei tu, sukčiau! Kraštas purvinas! Tu tik- 
riausiai kliudei sieną! 

— Ką jūs! Ne! Gerbiamasis sere! - sušuko nešėjas ir išsigandęs 
atšoko, nes lankininkas žiūrėjo į jį įtūžusiu žvilgsniu. 

— O aš sakau - taip, šunie! Prisiekiu Trimis karaliais! Mano 
akyse žmogus mirė, nors buvo mažiau nusikaltęs! Jeigu tau būtų 
tekę patirti visus vargus ir kančias, kurias aš patyriau, kad įsigy- 
čiau tuos daiktus, tu būtum atsargesnis. Prisiekiu savo dešimčia 
pirštų, kad už kiekvieną iš jų užmokėta prancūzišku krauju už 
svorį! Ketvirtas numeris - šlakstykla, sidabrinis ąsotis, auksinė 
sagtis ir perlais siuvinėtas bažnytinis užtiesalas. Radau juos, bi- 
čiuliai, kai buvo plėšiamas Narbonas, Sen Deni bažnyčioje, ir pa- 
siėmiau, kad nepatektų piktadariams į rankas. Penktas numeris 
— apsiaustas su šermuonėlio pamušalu, auksinė taurė su padėklu 
bei dangteliu ir dėžutė su rausvu cukrumi. Dėk viską į krūvą, tik 
atsargiau. Šeštas - pinigų dėžė, trys svarai auksinių papuošalų iš 
Limuzeno, pora batų su sidabrinėmis segtimis ir pagaliau drobi- 
nių lovos skalbinių atsarga. Viskas, apskaita baigta! Štai JBaIE 
keletas smulkių sidabru ir galite eiti! 

— Kur eiti, gerbiamasis sere? - paklausė vienas iš nešėjų. 

— Kur? Nors ir po velnių, jei norite. Kas man rūpį? Na, ma belle, 
laikas vakarieniauti. Porą šaltų kaplūnų ir rūkytų lašinių arba ne- 

svarbu ko ir vieną ar du grafinus tikro gaskoniškojo. Mano kapše- 
lyje yra kronų, brangioji, ir aš pasiryžęs jas išleisti, o kol bus ruo- 
šiama vakarienė, atneškite vyno. Buvons!, narsūs mano vyrukai, 
kiekvienas iš jūsų susidauš su manim ir išgers taurę lig dugno. 

Nuo tokio pasiūlymo angliškoje užeigoje vargu ar kuris iš drau- 
gijos būtų atsisakęs. Tuščios gertuvės buvo išneštos ir atneštos 
tokios pilnos, kad putos dribo per kraštus. Du eiguliai ir trys sam- 
diniai paskubėjo baigti savo porcijas ir išėjo, nes jie gyveno toli, o 
laikas jau buvo vėlus, tačiau kiti susėdo glaudžiau, palikę garbin- 
zą vietą menestrelio dešinėje dosniam svečiui. Šis nusiėmė plie- 
ninį šalmą bei šarvus ir kartu su kardu, strėline bei lanku padėjo 
didžiulio savo laimikio kampe. Dabar, kai sėdėjo ištiesęs storas, 
kreivokas kojas prie ugnies, atsisagstęs žalią švarką ir gyslotame 
kumštyje suspaudęs vyno taurę, jis, regis, skleidė jaukumą ir drau- 
gingumą. Griežti jo bruožai sušvelnėjo, tamsios tankių plaukų 
garbanos, ligi tol paslėptos po šalmu, krito ant tvirto sprando. 
Jam galėjo būti apie keturiasdešimt metų, nors varginantys žy- 
giai ir dar labiau sekinantys malonumai paliko veide niūrių pėd- 
sakų. Aleinas nustojo piešęs raibąjį startsakalį; vis dar laikyda- 
mas rankoje teptuką, jis nustebęs žiūrėjo į keistą svečią, tokį ne- 
panašų į visus tuos, kuriuos lig šiol buvo matęs. Jo žmogaus tipų 
kataloge buvo tik geri ir blogi žmonės, o čia prieš jį sėdėjo vyras, 
tarpais nuožmus, tarpais švelnus, tai su prakeiksmais lūpose, tai 
su šypsena akyse. Kaip jį suprasti? 

Lankininkas atsitiktinai pakėlė akis ir pastebėjo į jį nukreiptą 
klausiamą jauno klieriko žvilgsnį. Jis pakėlė savo taurę ir išgėrė 
linksmai šypsodamasis bei rodydamas baltus dantis. 

— A toi, mon garcon!2 - sušuko jis. - Tikriausiai niekada nesi 
matęs kariškių, kad taip įsistebeilijai į mane? 

— Niekada, - prisipažino Aleinas, - nors daug esu girdėjęs apie 
drąsius jų žygius. 


| Išgersime (pranc.). 
2 Už tave, mano berniuk! (pranc.). 

— Prisiekiu kardo rankena, - sušuko šis, - jeigu perplauktum 
įlanką, tai pamatytum, kad kareivių aname krante - kaip bičių 
prie lakos. Bordo gatvėse negalėtum paleisti nė vienos strėlės ne- 
pataikęs į lankininką, ginklanešį ar riterį. Ten pamatytum dau- 
giau skydų negu ilgaskvernių durtinių. 

— O kur jūs gavote visus tuos gražius daiktelius? - pasiteiravo 
Hordlo Džonas, rodydamas į krūvą kampe. 

— Ten, kur drąsus vaikinas dar daug ką galėtų rasti, jeigu ne- 
žiopsotų. Ten, kur drąsuolis gerai uždirba ir jam nereikia laukti, 
kol šeimininkas sumokės, o užtenka ištiesti ranką ir pačiam savi- 
mi pasirūpinti. Taip, malonus ten ir teisingas gyvenimas. Ir aš 
dabar geriu už senus savo draugus, tegul padeda jiems visi šven- 
tieji. Atsistokite, mes enfants!, kitaip užsitrauksite mano nema- 
lonę. Už serą Klodą Latūrą ir jo Baltąją kuopą! 

— Už serą Klodą Latūrą ir jo Baltąją kuopą! - sušuko keliauto- 
jai ir ligi dugno išgėrė savo taures. 

— Vieningai išgerta, mes braves*. Turiu dar kartą pripilti jūsų 
taures, jeigu ištuštinote jas už man brangius vyrukus su baltomis 
striukėmis. Hola, mon ange!? Atnešk dar vyno ir elio. Kaip ten 
dainuojama senoje dainoje? 


Geriu pakelęs taurelę 
Už pilką žąsies plunksnelę, 
Už tėvynę pilkųjų žąsų. 


Jis išriaumojo tas eilutes kimiu, toli gražu ne melodingu balsu 
ir griausmingai nusikvatojo. 

— Aš turbūt geresnis lankininkas negu dainininkas, - tarė jis. 

— Regis, prisimenu šią melodiją, - prabilo menestrelis, perbė- 
gęs pirštais stygas. - Tikiuosi, neįžeisiu jūsų, dvasiškas tėve, - 


' Mano vaikai (pranc.). 
Ž Mano drąsuoliai (pranc.). 
* Ei, mano angele! (pranc.). 

kreipėsi jis į Aleiną kandžiai šaipydamasis, - jeigu visai draugijai 
mielai pritariant ryšiuos padainuoti šią dainą. 

Po daugelio dienų Aleinas Edriksonas dažnai savo vaizduotėje 
matydavo sceną, nors netrukus jį užgriuvo gerokai keistesni, su- 
krečiantys įvykiai; jaunuolio atmintyje vis iškildavo taip jį suža- 
vėjęs paveikslas: raudonžandis, riebus muzikantas, aplink jį pul- 
kelis žmonių, lankininkas, pirštu mušantis taktą, o centre - ga- 
linga, plačiapetė Hordlo Džono figūra, tai ryškiai nužerta raudo- 
na šviesa, tai dingstanti šešėlyje dėl įnoringo liepsnos žaidimo. O 
tuo metu jis karštai stebėjosi, kaip mikliai slepia žonglierius dviejų 
savo instrumento stygų trūkumą, kaip šiltai bei nuoširdžiai dai- 
nuoja neilgą baladę apie lankininką, besiilgintį savo tėvynės. Ba- 
ladė skambėjo maždaug taip: 


Tai ką sakyt apie lanką? 
Jis Anglijoj lenktas yra 
Tvirtų ir patyrusių rankų 
Iš buko, auginto ilgai. 
Mes mylime buką sakingą 
Ir esame žemei dekingi, 
Kur auga šio buko miškai! 


Tai ką sakyt apie virvę? 

Ji Anglijoj) mūsų pinta, 
Kanapės augintos jos dirvoj, 
Ją myli kareivio delnai. 
Paleiskim taures aplink stalą, 
Už kanapę išgerkim, broleli, 
Už žeme, kur auga jinai. 


Tai ką sakyt apie strėlę? 
Užgrūdinta Anglijoj ji, 
Visados priešams baimę kėlė 
Aštriausia strėle iš visų. 

Pakelkim prie lūpų taurelę 
Už pilką žąselės plunksnelę, 
Už tevynę pilkųjų žąsų. 


Tai ką sakyt apie žmones? 
Užaugome Anglijoj mes. 

Mes mylim jos kalvas ir klonius. 
Mes kareiviai ir dirbam stipriai... 
Pripilkim taures pilnas vyno, 
Išgerkim už savo tėvyne, 

Už žemę, kur gimsta kariai! 


— Puikiai padainuota, prisiekiu savo kardo rankena! - sušuko 
susižavėjęs lankininkas. - Dažnai vakarais girdėdavau šią dainą 
anais karo ir vėliau Baltosios kuopos dienomis, kai Juodasis Sai- 
monas iš Norvičo vesdavo, o keturi šimtai geriausių iš visų strėlę 
iš templės leidžiančių lankininkų griausmingai traukdavo prie- 
dainį. Mačiau, kaip senasis Džonas Houkvudas, tas pats, kuris 
pusę būrio vedė į Italiją, stovėjo šypsodamasis į barzdą ir klausė 
tol, kol vėl suskambėdavo lėkštės. Tačiau tam, kad pajustum visą 
šios dainos grožį, turi būti anglų lankininku toli nuo tėvynės, sve- 
timoje Žemėje. 

Tuo metu, kai menestrelis dainavo, ponia Eliza ir tarnaitė už- 
dėjo staldengtę ant dviejų ožių, tada ant jos atsirado šaukštas, 
šakutė, druskos, lenta duonai riekti ir galiausiai dubuo su karštu 
ir kvapiu valgiu. Lankininkas ėmė valgyti kaip žmogus, kuris moka 
vertinti gerą maistą, bet tai netrukdė jam taip pat linksmai ir 
gyvai plepėti. 

— Vis dėlto keista, - sušuko jis, - kodėl jūs visi, sveiki vyrai, 
sėdite namuose ir kasotės nugaras, kai už jūrų jūsų laukia tokie 
žygiai! Pažvelkite į mane! Ar sunkus mano darbas? Įtempti tem- 
plę, nukreipti strėle, paleisti ją į taikinį. Štai ir visa giesmelė. 
Reikia daryti tai, ką jūs darote sekmadienio vakarais kaimo šau- 
dykloje savo malonumui. 

— O kaip alga? - paklausė vienas iš samdinių. 

— Ar nematai, ką man leidžia mano alga? Valgau lig soties, ge- 
riu kiek širdis trokšta, vaišinu draugus ir neprašau, kad vaišintų 
mane. Užvelku savo merginai šilkinę suknelę. Riteris niekada ne- 
padovanos savo širdies damai tokių rūbų ir papuošalų, kokius do- 
vanoju aš. Ką tu apie tai pasakysi, vyruti? Ir apie tuos visus daik- 
tus kampe? Tu matai juos savo akimis. Jie iš Pietų Prancūzijos, 
atimti iš tų, su kuriais kariavau. Prisiekiu kardo rankena! Man 
atrodo, bičiuliai, kad mano laimikis - akivaizdus įrodymas. 

— Kaip matyti, tarnyba naudinga, - tarė dantų traukėjas. 

— Tėte bleu!! Kurgi ne! Be to, nepamirškite išpirkų! Tarkim, 
mūšis prie Brinjė prieš kokius ketverius metus, kai mūsų karei- 
viai pribaigė Jokūbą Burboną ir sumušė jo armiją. Beveik visi 
mūsų žmonės paėmė į nelaisvę - kas grafą, kas baroną, kas riterį. 
Piteris Karsdeilas, paprastas, netašytas kaimietis, gaudęs angliš- 
kas blusas, išvežtas už jūrų, uždėjo savo letenas ant pono Amori 
de Šatonvilio, kuriam priklausė pusė Pikardijos, ir išpešė iš jo 
penkis tūkstančius kronų bei pabalnotą žirgą. Tiesa, prancūzų 
kekšė išviliojo pinigus iš Piterio taip pat greitai, kaip prancūzas 
juos sumokėjo, bet kas iš to? Prisiekiu stygų skambesiu! Būtų 
labai blogai, jeigu pinigai būtų ne tam, kad juos leistume, ir kam 
gi kitam, jei ne moterims, tiesa, ma belle? 

— Mums iš tiesų būtų labai blogai be narsiųjų mūsų lankinin- 
kų; jie atneša į mūsų šalį turtų ir malonių įpročių, - pasakė ponia 
Eliza, kuriai nevaržomas lankininko elgesys ir atvirumas padarė 
didelį įspūdį. 

— A toi, ma chėrie!? - tarė jis, pridėjęs ranką prie širdies. - Ho- 
la. O štai ir mažytė žvelgia iš už durų. A toi aussi, ma petite? Mon 
Dieu“, kokia nuostabi mergaitės veido spalva. 

— Viena aplinkybė man nesuprantama, gerbiamas sere, - pra- 


! Tuščia makaulė (pranc.). 

Ž Į tavo sveikatą, brangute (pranc.). 
3 Į tavo taip pat, mergyte (pranc.). 

* Mano Dieve (pranc.). 

dėjo savo spigiu balsu studentas iš Kembridžo, - ir labai norė- 
čiau, kad jūs paaiškintumėte: man žinoma, jog prieš šešerius me- 
tus Bretinji mieste buvo pasirašyta taika tarp mūsų maloningojo 
monarcho ir Prancūzijos karaliaus. Todėl labai keista girdėti jus 
atvirai kalbant apie karą ir armijas, kai tarp mūsų ir prancūzų 
jokių ginčų nėra. 

— Vadinasi, aš meluoju? - sušuko lankininkas ir padėjo savo 
peilį. 

— Apsaugok, Dieve! - paskubėjo atsakyti studentas. - Magna 
est veritas sed rara!. Lotyniškai tai reiškia, kad visi lankininkai — 
garbingiausi žmonės. Klausiau jūsų, nes norėjau žinoti, mat ma- 
no amatas - mokslas. 

— Bijau, kad šio amato tu dar tik mokaisi, - pasakė kareivis, — 
nes už jūros kievienas vaikas atsakys į tavo klausimą. Tad žinok: 
nors tarp mūsų žemės ir Prancūzijos gal ir yra taika, bet pačioje 
Prancūzijoje nuolat vyksta karas, tarpusavio vaidai, šalį drasko 
kraugerių, apgavikų bei visokių kitų avantiūristų gaujos. O kai 
kiekvienas greitas griebti kaimyną už gerklės ir koks baronpalai- 
kis, nė skatiko nevertas, būgnams aidint eina kariauti su kuo tik 
nori, keista būtų, jei penki šimtai drąsių Anglijos vyrų neįsigud- 
rintų užsidirbti pragyvenimui. Dabar, kai seras Džonas Houkvu- 
das su Rytų Anglijos drąsuoliais bei Notingemo eiguliais pradėjo 
tarnauti Monferato markizui ir kovoti prieš Milano valdovą, pas 
mus, tiesa, liko tik kokios dvi šimtinės, bet tikiuosi galėsiąs iš čia 
nuvežti žmonių ir papildyti Baltąją kuopą. Prisiekiu apaštalo Petro 
dantimi, trūks plyš rasiu daugybę hempšyriečių, norinčių stoti 
prie raudonos šv. Jurgio vėliavos, ypač jei seras Naidželas Lorin- 
gas iš Kraistčerčo vėl užsidės šarvus ir vadovaus mums. 

— O), tada jums išties pasisektų! - pertraukė jį vienas iš eigulių. 
- Ne veltui kalbama, kad, išskyrus princą ir gal gerąjį senąjį serą 
Džoną Čandosą, visoje mūsų kariuomenėje nebuvo tokio narsaus 
žmogaus. 


! Tiesa yra didinga, bet reta (lot.). 

— Kiekvienas žodis - tikra teisybė, - patvirtino lankininkas. — 
Aš pats mačiau jį kautynių lauke, ir nė vienas žmogus nebuvo 
toks drąsus kaip jis, mon Dieu! Žiūrėdami į jį arba girdėdami švel- 
nų jo balsą, jūs nepatikėtumėte, kad nuo pat išplaukimo iš Orve- 
lo ligi pat Paryžiaus puolimo, kitaip sakant, nei daugiau, nei ma- 
žiau kaip dvidešimt metų, nebuvo nė vieno susidūrimo, atakos, 
išpuolio, pasalos, šturmo ar kautynių, kuriuose jis nebūtų buvęs 
svarbiausias dalyvis! Dabar keliauju pas jį į Kraistčerčą su sero 
Klodo Latūro laišku. Seras Latūras klausia, ar jis sutiktų pakeis- 
ti serą Džoną Houkvudą; ir būtų labiau tikėtina, kad jis sutiktų, 
jei atsivesčiau du tris tinkamus žmones. Štai tu, eiguly, sakyk - ar 
norėtum pakeisti medžių kirtimą kilnesniu amatu? 

Eigulys papurtė galvą. 

—- Emeri Daune aš turiu žmoną ir vaikų, - paaiškino jis. - Ir 
nemesiu jų dėl tokio rizikingo darbo. 

— Na, ojūs, jaunuoli? - paklausė lankininkas. 

— Na, ne, aš taikus žmogus, - atsakė Aleinas Edriksonas. - Be 
to, manes laukia kitas darbas. 

— Ak, kad jus nelabieji griebtų! - suriaumojo karys, trenkęs 
savo gertuvę su tokia jėga, kad lėkštė pašoko. - Ir koks kvailu- 
mas, velniai rautų, apniko žmones? Ko jūs visi sėdite prie židinio 
ir knapsite nosimis, kai pakaktų tik žingsnį žengti, ir jūsų lauktų 
tikras vyriškas darbas? Turėkite gėdos! Visi jūs tinginiai ir dykū- 
nai! Prisiekiu kardo rankena, matyt, visi tikri vyrai iš Anglijos 
persikėlė į Prancūziją, o tie, kurie liko, yra tik bobos, kurios dėvi 
durtinius ir kelnes. 

- Klausyk, lankininke, - pasakė Hordlo Džonas, - tu jau sume- 
lavai ne kartą ir ne du, ir už tai, taip pat dėl to, kad man nelabai 
patinki, jaučiu didelę pagundą paguldyti tave ant abiejų menčių. 

— Prisiekiu kardo rankena, štai galų gale radau tinkamą žmogų. 
Dievaži, tu, aišku, esi geresnis, negu maniau, jeigu įstengsi pagul- 
dyti mane ant abiejų menčių, berniuk. Aš iškovojau daugiau per- 
galių, negu turiu kojų pirštų, ir per septynerius ilgus metus būryje 
neatsirado nė vieno, kuris būtų mane išvoliojęs dulkėse. 

— Tu jau užtektinai gyreisi ir didžiavaisi, - tarė Hordlo Džo- 
nas, pakildamas ir nusimesdamas striukę. - Aš tau įrodysiu, kad 
Anglijoje liko vyrų, geresnių už tuos, kurie išėjo plėšikauti į Pran- 
cūziją. 

— Pasgues Dieu!" - sušuko lankininkas, atsisegdamas odinukę 
1r atidžiai apžiūrinėdamas savo priešininką kaip tikras jėgos ver- 
tintojas. - Tik kartą ligi šiol esu matęs tokį vyro kūną. Jei neprie- 
štarautum, rudaplauki mano bičiuli, labai apgailestaudamas ap- 
sikeisčiau su tavimi smūgiais; aš tikiu, kad niekas visame būryje 
neįveiktų tavęs traukiant virvę, tegul tai paguodžia tavo išdidu- 
mą. Antra vertus, turiu pagrindą manyti, kad per pastaruosius 
kelis mėnesius tu ramiai gyvenai, ir mano raumenys yra stipres- 
ni už tavo. Galiu lažintis, kad laimėsiu. Jeigu tu tik neišsigąsi. 

- Išsigąsiu? Ak, tu mulki! - suriaumojo didysis Džonas. - Aš 
dar nemačiau tokio žmogaus, kurio išsigąsčiau. Nagi, eikš, pažiū- 
rėsim, kuris iš mūsų stipresnis. 

— O lažybos? 

— Neturiu iš ko lažintis. Pasivaržykim iš meilės imtynėms savo 
malonumui. 

— Neturi iš ko? - nustebo lankininkas. - Tu turi tai, ką aš la- 
biausiai vertinu: milžinišką kūną, kurį noriu užverbuoti. Klau- 
syk, mano berniuk. Aš turiu čia prancūziškus patalus, kuriuos 
man buvo labai sunku išsaugoti per visus šiuos metus. Įsigijau 
juos, kai plėšėme Isodumą; pats karalius neturi tokių patalų. Jei- 
gu nugalėsi - jie tavo. Tačiau jeigu laimėsiu aš, tai tu prisiek pasi- 
ėmęs lanką ir strėles vykti su manimi į Prancūziją ir tarnauti ten 
Baltojoje kuopoje tol, kol jis bus paleistas. 

- Štai kur garbingos lažybos! - vienu balsu ėmė šaukti keliau- 
tojai, atitraukdami suolus ir ožius, kad padarytų vietos imtyni- 
ninkams. 

— Na, kareivi, atsisveikink su savo patalais, - tarė Hordlo Džo- 
nas. 


* Ak tu, Dieve (pranc.). 

— O ne, ir patalus išsaugosiu, ir tave į Prancūziją parsigaben- 
siu, rodyk nerodęs dantis, o paskui visą gyvenimą būsi man už tai 
dėkingas. Tai ar imsimės už sprandų ir alkūnių, ar priartėję vie- 
nas prie kito, ar nesvarbu kaip? 

— Eik tu po velnių su savo gudrybėmis, - tarė Džonas, tiesda- 
mas ir lenkdamas dideles raudonas savo rankas. - Stovėk ten, 
kur stovi, pamatysi, kaip aš tave apglėbsiu. 

— Apglėbk kaip tik nori, - sutiko lankininkas, žengdamas į laisvą 
plotą ir nenuleisdamas skvarbių akių nuo priešininko. 

Jis nusimetė žalią striukę, ir jo liemenį dabar dengė raudoni šil- 
kiniai marškiniai be rankovių su plačia kaklo iškirpte. Viršutinė Hord- 
lo Džono kūno dalis buvo nuoga, ir galinga jo figūra su įsitempusiais 
raumenimis, primenančiais susipynusias gumbuotas ąžuolo šaknis, 
iškilo priešais lankininką. Būdamas beveik pėda žemesnis už Džo- 
ną, šis vis dėlto darė labai stipraus žmogaus įspūdį, o baltai jo odai 
buvo būdingas ypatingas šilkinis blizgesys, kurio trūko sunkiam bu- 
vusio vienuolio kūnui, be to, jis pasižymėjo judesių greitumu ir paty- 
rusio imtynininko vikrumu; iš išdidžiai pakeltos galvos ir akių bliz- 
gesio buvo matyti, kad jis tiki savo sėkme. Tą vakarą būtų buvę sun- 
ku Anglijoje rasti du labiau vienas kito vertus varžovus. 

Didysis Džonas stovėjo rato viduryje, jo žvilgsnis buvo niūrus 
ir grėsmingas, rudi plaukai pasišiaušę it šeriai, o lankininkas leng- 
vu ir greitu žingsniu straksėjo tai dešinėn, tai kairėn sulenkęs 
kelius ir į priekį ištiesęs rankas. Paskui staigiu šuoliu, tokiu ver- 
žliu ir nuožmiu, kad akis vos spėjo pagauti, jis puolė priešininką 
ir apglėbė jį viena koja. Kadangi jėgos buvo lygios, vienas iš prie- 
šininkų nuo tokio smūgio turėjo griūti, bet Hordlo Džonas atplė- 
šė nuo savęs lankininką tarsi žiurkę ir sviedė per visą kambarį 
taip, kad tas trenkė galvą į medinę sieną. 

— Ma foi!! - sušuko kareivis, perbraukęs ranka savo garbanas, 
- tu jau buvai netoli patalų. Nedaug trūko, kad šioje mieloje užei- 
goje padaugėtų vienu langeliu. 


! Prisiekiu (pranc.). 

Niekieno netramdomas jis vėl prisiartino prie Džono, bet da- 
bar jau daug atsargiau negu pirmą kartą. Padaręs apgaulingą 
išpuolį, kad atitrauktų priešininko dėmesį, jis staiga šoko ant 
jo, kojomis apglėbė pusiaują, o rankomis - jaučio sprandą, vilda- 
masis greitu postūmiu parversti jį ant žemės. Įnirtingai suri- 
kęs, Hordlo Džonas taip suspaudė priešą milžiniškomis ranko- 
mis, kad vos nesutraiškė, paskui pakėlė ir metė ant grindų su 
tokia jėga, kad galėjo sulaužyti lankininkui kaulus, jei šis ne- 
prarasdamas savitvardos nebūtų įsikibęs jam į dilbį, kad pri- 
stabdytų kritimą. Todėl jis susmuko ant kojų ir išlaikė pusiau- 
svyrą, nors smūgis sukrėtė visą kūną ir, atrodė, subraškėjo kiek- 
vienas sąnarys. Paskui jis atšoko toliau nuo pavojingo priešo, 
bet Džonas, įkaitęs nuo kovos, puolė paskui it pašėlęs, ir tada 
patyręs peštukas įgijo pranašumą, kurio taip siekė. Kai buvęs 
vienuolis vėl puolė jį, lankininkas išsisuko nuo didelių raudonų 
rankų, pasilenkė ir apglėbęs priešininko šlaunis permetė sau 
per petį, pasinaudojęs ne tik įnirtingu priešininko antpuolių, 
bet ir savo įprastu, daug kartų išmėgintu metodu. Aleinui pasi- 
vaideno, tarsi Džonas staiga įgavo sparnus ir ėmė skristi; kai jis 
lėkė oru, mojuodamas didžiulėmis rankomis ir kojomis, jaunuo- 
lio širdis apmirė: tikriausiai nėra buvę žmogaus, kuris krisda- 
mas su tokia jėga nebūtų susižalojęs. Kad ir kaip stipriai buvo 
sukaltas Hordlo Džonas, jis būtų, be abejo, nusilaužęs sprandą, 
jeigu nebūtų įsirėžęs galva į girto menestrelio, kuris ramiai mie- 
gojo kampe, nė neįtardamas apie visus tuos jaudinamus įvykius, 
krūtinę. Staiga išbudintas nelaimingas muzikantas išsitiesė spie- 
giamai surikęs, o Hordlo Džonas atšoko į rato vidurį tokiu pačiu 
greičiu, kokiu iš jo išlėkė. 

— Prisiekiu visais šventaisiais, noriu dar vieno susirėmimo! — 
šaukė jis, iškėlęs rankas. 

— Nesutinku, - atsakė lankininkas, vilkdamasis drabužius. - 
Aš sėkmingai išsipainiojau iš tos istorijos ir greičiau sutikčiau kau- 
tis su stambia Navaros meška negu su tavimi. 

— Tai buvo gudrybė! - suriko Džonas. 

- Žinoma, gudrybė, prisiekiu dešimčia savo pirštų. Gudrybė, 
kurios dėka kuopa padidėjo dar vienu tikru vyru. 

— Na, ši gudrybė man nėra svarbi, - atsakė Džonas, - juk jau 
buvau nutaręs keliauti su tavim, nes tai malonus ir teisingas gy- 
venimas. Tačiau aš su malonumu pasiimčiau prancūziškus pata- 
lus. 

— Neabejoju, mon ami!, - tarė lankininkas, grįždamas prie sa- 
vo alaus puodelio. - Į tavo sveikatą, vaikine, būsime tikri drau- 
gai! Bet hola, kas nutiko mano skausmingojo veido draugui? 

Nelaimingasis muzikantas sėdėjo ir niūriai trynė krūtinę, dai- 
rydamasis aplink bereikšmiu žvilgsniu, aišku, jis nežino, nei kur 
esąs, nei kas jam atsitikę. Staiga sutrikusiame jo veide nušvito 
sąmonės kibirkštis, jis pakilo ir nusvyravo prie durų. 

— Saugokitės elio! - sušnibždėjo jis kimiai ir įspėjamai pakėlęs 
pirštą pamojo kreipdamasis į kitus. - O šventoji Mergele, saugo- 
kitės elio! 

Paskui, prisidėjęs ranką prie sumuštos vietos, išbėgo į nakties 
tamsą lydimas griausmingo kvatojimo, prie kurio linksmai prisi- 
dėjo ir nugalėtojas, ir nugalėtasis. Eigulys ir abu samdiniai irgi 
buvo susiruošę išeiti, o visi kiti sugulė ant gūnių, kurias ponia 
Eliza ir tarnaitė buvo paklojusios jiems ant grindų. Aleinas, pa- 
vargęs nuo visų netikėtų dienos sukrėtimų, netrukus kietai už- 
migo; jį pertraukdavo tik vaizdiniai švysčiojančių kojų, besikei- 
kiančių elgetų, nuožmių plėšikų ir daugybės kitų keistų žmonių, 
kuriuos jis sutiko „Raibajame startsakalyje“. 


! Mano drauge (pranc.). 

VII SKYRIUS 


KAIP TRYS BIČIULIAI ĖJO PER MIŠKĄ 


Vos išaušus kaimo užeiga atgijo: žmonės nė už ką nebūtų pra- 
radę visos valandos dienos šviesos, nes tais laikais apšvietimas 
buvo menkas ir brangus. Kai ponia Eliza atsikėlė, pasirodė, jog 
kiti buvo ją aplenkę: durys buvo atlapos ir studentas iš Kembri- 
džo dingęs, matyt, jo galva buvo prikimšta senovės dalykų, nes 
užmiršo tuos keturis pensus, kuriuos turėjo sumokėti už valgį ir 
nakvynę. Spigus šią aplinkybę pastebėjusios šeimininkės riksmas 
17 pro duris išbėgusių vištų kudakavimas buvo pirmieji garsai, 
kurie nutraukė keliautojų miegą. 

Atsikėlė vakarykštė draugija ir jos nariai ėmė greitai skirsty- 
tis. Gydytojui iš gretimos arklidės buvo atvestas sotus mulas, ap- 
dengtas raudona gūnia; jis oriai sėdo ant mulo, ir šis eidine nuto- 
lo Sautemptono keliu. Dantų traukėjas ir menestrelis paprašė 
gurkšnio elio ir kartu patraukė į mugę Ringvude, beje, po vaka- 
rykščių išgertuvių žonglieriui visai pagelto akių baltymai ir pati- 
no veidas. Tačiau lankininkas, kuris išgėrė daugiau už visus, bu- 
vo linksmas kaip žiogelis, pabučiavęs šeimininkę ir dar kartą už- 
vijęs tarnaitę į pastogę, jis pasuko prie upelio, o kai grįžo, vanduo 
ritosi jo veidu ir garbanomis. 

- Hola, mano taikuoli! - pašaukė jis Aleiną. - Kur žadi pėdinti 
šį rytą? 

— Į Minstedą, - atsakė jaunuolis. - Ten gyvena mano brolis Sai- 
monas Edriksonas, vietos sokmanas, ir aš noriu truputį pas jį pagy- 
venti. Prašyčiau pasakyti, brangioji ponia, kiek aš jums skolingas? 

— Skolingas? Dar ką sumanei! - sušuko ji, stovėdama iškėlus 
rankas prieš lentą, ant kurios Aleinas piešė aną vakarą. - Geriau 
sakyk, kaip aš tau atsilyginsiu, gerasis jaunuoli? Taip, štai kur 
tikras raibasis startsakalis, net zuikelis jo naguose, prisiekiu gy- 
vybe! Tu iš tikrųjų pieši dailiai ir meistriškai. 

— O ar matote raudoną akį? - sušuko tarnaitė. 

— Taip, o dar pražiotą snapą! 

— Ir susišiaušusias plunksnas, - pridėjo Hordlo Džonas. 

— Prisiekiu kardo rankena, - pasakė lankininkas, - paukštis 
kaip gyvas! 

Jaunasis klierikas iš džiaugsmo paraudo girdėdamas visas tas 
pagyras: jos buvo naivios ir šiurkštokos, vis dėlto daug nuoširdes- 
nės ir geranoriškesnės negu tos, kurias jis girdėjo iš priekabaus 
brolio Jeronimo ar mažakalbio abato. Regis, daug gera ir daug 
bloga yra šiame pasaulyje, apie kurį jam buvo pasakyta taip ma- 
žai tiesos. Šeimininkė nė girdėti nenorėjo apie mokestį už nakvy- 
nę ir vakarienę, o lankininkas ir Hordlo Džonas uždėjo jam ran- 
kas ant pečių ir nuvedė prie pusryčių stalo, ant kurio buvo rūky- 
tos žuvies, dubuo su špinatais ir ąsotis pieno. 

— Nenustebčiau, mano bičiuli, - tarė lankininkas, tiesdamas 
Aleinui didelį gabalą žuvies ant duonos riekės, - jeigu pasirody- 
tų, kad tu gali perskaityti tai, kas ranka parašyta, jei taip mikliai 
susidoroji su dažais ir teptukais. 

— Padaryčiau gėdą geriesiems vienuolyno broliams, jeigu ne- 
mokėčiau, —- atsakė Aleinas, - juk buvau jų mokiniu ištisus de- 
šimt metų. 

Lankininkas su didele pagarba pažvelgė į jį. 

— Nuostabu! - pasakė jis. - O ant tavo veido nėra nė plaukelio ir 
oda kaip mergaitės. Aš galiu pataikyti į taikinį štai iš šio žaisliuko 
už trijų šimtų penkiasdešimties žingsnių ir už keturių šimtų dvi- 
dešimties - iš didelio kariško lanko, o skaityti - nė iš vietos: savo 
vardo neperskaitau. Visoje kuopoje buvo tik vienas vaikinas, kuris 
mokėjo skaityti, bet, kai puolėmė Ventadūrą, įkrito į šulinį, o tai 
įrodo, kad kareiviui mokslo nereikia, o klierikui reikia. 

- Šitą fokusą aš irgi truputį moku, - pasakė didysis Džonas. - 
Nors per trumpai buvau pas vienuolius, kad ganėtinai pasikaus- 
tyčiau. 

- Štai dabar mes pabandysime, - tarė lankininkas ir išsitraukė 
iš po marškinių stačiakampiu sulenktą pergamento gabalėlį. 

Jis buvo standžiai surištas plačia purpurinio šilko juosta ir abu 
galai stipriai suspausti smalkos antspaudu. Džonas ilgai ir nuo- 
širdžiai apžiūrinėjo užrašą kitoje pergamento pusėje suraukęs ant- 
akius, kaip juos suraukia žmogus nuo didelės proto įtampos. 

— Kadangi pastaruoju metu mažokai skaičiau, - pagaliau pra- 
bilo jis, - nenorėčiau smulkiai aiškinti, kas čia parašyta. Vieni 
pasakys vienaip, kiti - kitaip, lygiai kaip vienas lankininkas mėgs- 
ta buką, o kitas šaudo tik uosio strėlėmis. Manyčiau, kad tai, spren- 
džiant iš eilučių ilgio, posmas iš kokios nors psalmės. 

Lankininkas papurtė galvą. 

— Vargu bau, - atrėžė jis, - nemanau, kad seras Klodas Latūras 
siuntė mane taip toli už jūros tik su psalmės posmu. Duok jauny- 
liui. Lažinuos iš savo patalų, kad jis perskaitys šį tą daugiau už 
tave. 

— Ką gi, čia parašyta prancūziškai, - tarė Aleinas, - be to, taisyk- 
lingu braižu; taip rašo klierikai. Parašyta štai kas: Ale moult puis- 
sant et moult honorable chevalier, Sir Nigel Loring de Christchurch, 
de son trės fidėle amis Sir Claude Latour, capitaine de la Compag- 
nie blanche, chūtelain de Biscar, grand seigneur de Montchateau, 
vavaseur de le renommė Gaston, Comte de Foix, tenant les droits de 
la haute justice, de la milieu e de la basse. Mūsų kalba tai reiškia 
štai ką: „Galingajam ir gerbiamajam riteriui serui Naidželui Lo- 
ringui iš Kraistčerčo, nuo jo ištikimiausio draugo sero Klodo Latū- 
ro, Baltosios kuopos kapitono, Biskaro pilies šeimininko, kilmin- 
gojo Monšato lordo ir garbingojo Fua grafo Gastono vasalo, turin- 
čio aukštojo, vidurinio ir žemojo teismo įgaliojimus“. 

— Ar jūs girdite? - džiūgaudamas sušuko lankininkas. - Kaip 
tik taip jis ir turėjo parašyti! 

— Dabar matau, kad iš tikrųjų taip, - pasakė Džonas, dar kartą 
apžiūrinėdamas pergamentą. - Nors man sunku suprasti, kas yra 
„aukštasis, vidurinis ir žemasis teismas“. | 

- Prisiekiu kardo rankena, tu tai suprastum, jei būtum Žakas 
Prasčiokas. Žemasis teismas gali reikalauti iš kaltojo pinigų, vi- 
durinis gali jį kankinti, o aukštasis - užmušti. Štai šių žodžių 

prasmė. Šį laišką aš turiu pristatyti; o dabar, jeigu jūs ištuštinote 
lėkštes, laikas keliauti. Tu eisi su manimi, mon gros Jean!. O dėl 
tavęs, mažyli, tai kur, sakei, keliauji? 

- Į Minstedą. | 

— Ak, taip. Gerai pažįstu tą miškingą vietovę, nors pats gimiau 
Isborno apygardoje, kuri yra Čičesteryje, prie pat Mindhersto 
kaimo. Tačiau nepasakysiu blogo žodžio apie Hemptono gyvento- 
jus, nes visoje kuopoje nerastum geresnių draugų ir labiau paty- 
rusių šaulių kaip tie keli vyrai, kurie išmoko įtempti templę bū- 
tent tose vietose. Mes keliausime su tavimi į inšieus berniuk, 
ne toks jau didelis lankas. 

— Aš pasirengęs, - atsakė Aleinas labai patenkintas, kad vieš- 
keliu jį lydės tokia patikima draugija. 

— Bet aš nepasirengęs. Turiu priglausti savo turtą šioje užeigo- 
je, nes šeimininkė, regis, dora moteris. Hola! ma chėriež, norėčiau 
palikti pas jus savo auksinius daiktus, aksomą, šilkus, patalus, 
smilkytuvą, ąsotį, lovos skalbinius ir visa kita. Pasiimsiu tik dro- 
binį kapšelį su pinigais ir dėžutę su rausvuoju cukrumi - ją mano 
ponas siunčia dovanų poniai Loring. Ar pasaugosite mano daik- 
tus, kol grįšiu? 

— Sukrausiu juos patikimiausioje slėptuvėje, mielasis lankinin- 
ke. Kad ir kada grįžtumėte, jie lauks jūsų. | 

- Jūs tikra draugė! - sušuko lankininkas, imdamas jos ranką. 
- Štai kur bonne amie“. Geroji Anglijos žemė ir Anglijos moterys, 
taip pat prancūziškas vynas bei prancūziškas laimikis. Aš greitai 
grįšiu, mano angele. Esu vienišas žmogus, mano gražuole, ir ka- 
da nors, kai ateis galas karams, įsikursiu... Ak, mė chante, mėchan- 
te“. Štai la petite žiūri pro plyšį. Na, Džonai, saulė jau ties medžių 
viršūnėmis; kai signalininkas sutrimituos „Lankininkai, pirmyn“, 
tu turi būti guvesnis negu dabar. 

! Mano didysis Džonai (pranc.). 

Ž Ei, brangioji (pranc.). 


* Tikra draugė (pranc.). 
* Kaip pikta (pranc.). 

— Tik to ir laukiu, - piktai sumurmėjo Hordlo- Džonas. 

- Taigi mums laikas keliauti. Adieu, ma vie!! Šie du livrai pa- 
dengs visas išlaidas ir dar liks kaspinams artimiausioje mugėje. 
Neužmiršk Semo Eilvardo, nes jo širdis amžinai priklausys tau 
vienai, taip pat ir tau, ma petite! O dabar - pirmyn, ir tegul šven- 
tasis Julijonas suteikia mums tokias pat geras vietas postoviui. 

Virš Ešersto ir Denio miškų pakilusi saulė jau ryškiai švietė, 
nors rytų vėjas nešė geliančią vėsą ir auksiniai lapai pluoštais 
žybsėjo saulėje. Didžiojoje Lindhersto gatvėje keliautojams teko 
sunkiai skintis sau kelią, nes miestelis knibždėte knibždėjo gvar- 
diečių, karaliaus medžioklės arklininkų ir šunininkų. Pats kara- 
lius apsistojo Melvudo pilyje, bet daugelis iš jo svitos buvo pri- 
versti ieškoti pastogės kur paklius - kad ir kaimo lūšnose ar pala- 
pinėse. Tai vienur, tai kitur mažas herbas lange be stiklo rodė, 
kad čia apsistojęs riteris arba baronas. Herbus buvo lengviau su- 
prasti nei užrašus, todėl lankininkas, kaip ir dauguma jo amžiaus 
žmonių, gerai pažinojo įprastinius heraldikos ženklus. 

— Ten sero Bernardo Brokaso „Saracėno galva“, - parodė jis. - 
Paskutinį kartą mačiau jį maždaug prieš dešimt metų mūšyje prie 
Puatjė, jis laikėsi labai vyriškai. Jis yra karaliaus arklininkas ir 
gali neblogai padainuoti linksmą dainelę, nors jo nepalyginsi su 
seru Džonu Čandosu: jis pralenks visus ir už stalo, ir balne. O 
štai trys kregždutės žydrame fone - ten turbūt kuris nors iš Lat- 
relų šeimos. Sprendžiant iš mėnulio pjautuvo, tai antras sūnus 
senojo sero Hju, kuriam strėlė pervėrė kulkšnį užimant Romo- 
ranteną - jis šoko į mūšį anksčiau, negu ginklanešys spėjo uždėti 
jam kojų šarvus. O štai gaidžio plunksna - senovinis De Brėjų 
ženklas. Man vadovavo Tomas De Brėjus, jis tarškėdavo kaip šar- 
ka ir buvo aistringas fechtuotojas, kol sustorėjo taip, kad negalė- 
jo įlįsti į šarvus. | 

Taip plepėjo lankininkas, braudamasis su dviem bendrakelei- 
viais per spūstį besispardančių arklių, skubrių arklininkų, pažų 


"Sudie, mano gyvenime (pranc.). 

bei ginklanešių, kurie visur stovėjo būreliais ir ginčijosi dėl šei- 
mininkų žirgų bei kurtų privalumų. Kai jie ėjo pro senovinę baž- 
nyčią, kuri stovėjo ant kalvos dešinėje kaimo gatvės pusėje, jos 
durys atsidarė ir išvirtusi tikinčiųjų minia ėmė leistis vingiuotu 
taku, po sumos visi triukšmavo it kėkštų pulkas. Pamatęs atla- 
pas bažnyčios duris, Aleinas priklaupė ir nusiėmė skrybėlę, ta- 
čiau nespėjo net „Ave“ sukalbėti, o jo bendrakeleiviai dingo už 
takelio posūkio, tad turėjo bėgte juos vytis. 

— Kas gi čia, - paklausė jis, - nė maldos žodžio prie atvirų Die- 
vo namų durų? Nejau tikitės, kad jis palaimins šią jūsų dieną? 

— Mano bičiuli, - tarė Hordlo Džonas, - aš taip daug meldžiau- 
si per pastaruosius du mėnesius, ne tik dieną, bet ir per anksty- 
vąsias mišias, mišparus bei visokias kitas pamaldas, kad besilanks- 
tant vos galva nenutrūko. Matyt, truputį persimeldžiau. 

— Kaip galima būti per daug pamaldžiam? - sušuko Aleinas be 
galo rimtai. - Tik dievobaimingumas yra tikroji vertybė. Žmogus 
prilygsta gyvuliui, jei gyvena tik šia diena, valgo, geria, kvėpuoja 
ir miega. Tik kai jis pakyla aukščiau savęs ir stebi save sielos 
akimis, tampa žmogumi. Įsivaizduok, kaip būtų liūdna, jei Atpir- 
kėjo kraujas būtų pralietas veltui. 

— Dieve mano, vaikinas rausta lyg mergaitė, o pamokslauja tarsi 
kardinolų kolegija! - sušuko lankininkas. | 

- Iš tiesų raustu, kad toks silpnas ir nevertas padaras kaip aš 
bando aiškinti kitam tokius dalykus, kurie ir pačiam atrodo labai 
sudėtingi. 

— Puikiai pasakyta, mon gargon!. Beje, jei kalbame apie Atpir- 
kėjo nužudymą, tai ši istorija pati šlykščiausia. Malonusis padrė 
Prancūzijoje perskaitė visą užrašytą tiesą apie tai. Kareiviai, ra- 
šoma, sučiupo jį sode. Gal Kristaus apaštalai ir buvo šventi žmo- 
nės, tačiau kaip kareiviai neverti nė skatiko. Tiesa, vienintelis 
seras Petras elgėsi kaip tikras vyras, bet - jeigu jo neapšmeižė - 
viso labo nukirto tarnui ausį, o riteris nesigirtų tokiu žygdarbiu. 


! Mano berniuk (pranc.). 

Prisiekiu dešimčia pirštų! Jei ten būčiau buvęs aš su Juoduoju 
Saimonu iš Noridžo ir keliais rinktiniais kuopos vyrais, mes bū- 
tume jiems parodę! O jeigu nieko nebūtume galėję padaryti, tai 
tą netikrą riterį, serą Judą, būtume taip suvarpę angliškomis strė- 
lėmis, kad jis būtų prakeikęs tą dieną, kai ėmėsi tokios niekšin- 
gos užduoties. 

Jaunasis klierikas nusišypsojo klausydamas, kaip rimtai sam- 
protauja jo bendrakeleivis. 

— Jeigu Jis būtų norėjęs pagalbos, - tarė Aleinas, - būtų galėjęs 
prisišaukti iš dangaus arkangelų pulkus. Tai kam Jam skurdus 
jūsų lankas ir strėlės? Be to, prisiminkite Jo paties žodžius: „Pa- 
kėlęs kardą, nuo kardo ir žus“. 

— O ar vyrui tai ne pati geriausia mirtis? - nustebo lankinin- 
kas. - Jei būtų mano valia, kaip tik taip norėčiau žūti; tačiau, 
įsidėmėk, ne per kokį atsitiktinį susidūrimą, o dideliame rūsčia- 
me mūšyje, kad virš mūsų plazdėtų šlovinga vėliava su liūtu, prie- 
kyje raudonuotų oriflama, o aplinkui skambėtų karingi draugų 
šūkiai ir strėlių švilpesys. Ir tegul mane nukauna kardas, ietis ar 
strėlė, nes man gėda mirti nuo geležinio sviedinio, ugniasvaidžio, 
bombardos ar kito panašaus nekareiviško ginklo. Kvailas jų griaus- 
mas ir dūmai tik vaikams gąsdinti. 

— Net uždarame vienuolyne daug girdėjau apie tas baisias ma- 
šinas, - tarė Aleinas. - Sako, nors man sunku patikėti, kad jos 
nusviedžia sviedinį du kartus toliau, negu lankininkas gali pa- 
leisti strėlę, ir pramuša neįveikiamą šarvą. 

— Tiesa, mano berniuk. Bet, kol bombardyras supila savo vel- 
nio miltelius, įdeda sviedinį ir uždega dagtį, aš spėju paleisti še- 
šias, o gal ir aštuonias strėles, taigi jo pranašumas menkas. Ta- 
čiau neneigsiu, kad, kai imi miestą, gerai turėti pastiprinimą iš 
kelių bombardų. Pasakojama, kad prie Kalė jos pramušdavo sie- 
nose tokias spragas, jog buvo galima galvą prakišti. Tačiau žiūrė- 
kite, draugai, prieš mus šiuo keliu tikriausiai ėjo kažkas sunkiai 
sužeistas. 

Ir iš tikrųjų išilgai miško tako driekėsi nelygus, netolydus kru- 

vinas pėdsakas, tarpais tai buvo pavieniai lašai, tarpais dideli rau- 
doni krešuliai, ištiškę ant suvytusių lapų arba raudonuojantys 
ant baltų kietų akmenų. 

— Tikriausiai pašautas elnias, - pasakė Džonas. 

— Ne, aš gana gerai pažįstu mišką ir galiu pasakyti, kad šįryt 
joks elnias šiuo keliu nėjo. Be to, kraujas šviežias. O kas čia? 

Visi trys sustojo ir suklusę pasuko galvas. Milžiniško miško 
tyloje buvo girdėti kažkoks čaižus švilpiantis garsas, sumišęs su 
skausmingomis dejonėmis, o dar žmogaus balsas tarpais pakilda- 
vo ligi aukštų gaidų ir virsdavo virpančiu dainavimu. Keliautojai 
nuskubėjo balso link ir užlipę ant kalvos pamatė šių keistų garsų 
šaltinį. 

Tako viduriu sugniaužęs pirštus ir žemai nuleidęs pečius lėtai 
žingsniavo augalotas žmogus. Jį gaubė ilgas baltos drobės drabu- 
žis su baltu gobtuvu, ant kurio buvo nupieštas raudonas kryžius. 
Sutana buvo nusmaukta nuo pečių, ir tie pečiai taip atrodė, kad 
bloga darėsi: kūnas buvo virtęs kruvina koše, kraujas, įsisunkęs į 
drabužį, bėgo ant žemės. Paskui jį ėjo kitas, žemesnio ūgio, žilste- 
lėjęs, taip pat baltai apsirengęs, žmogus. Jis prancūziškai traukė 
kažkokią graudžią giesmę, o kiekvienos eilutės pabaigoje užsimo- 
davo stora virve su odiniais mazgeliais ir mušdavo savo bendra- 
keleivį tol, kol vėl ištrykšdavo kraujas. Visai nesidrovėdami, kad 
trys keliautojai nustebę žiūri į juos, tiedu ant tako staiga pasikei- 
tė vaidmenimis; antrasis, baigęs giesmę, atsirišo savo sutaną, o 
virvę padavė pirmajam; dabar šis ėmė giedoti ir talžyti draugą 
virve, iš visų jėgų užsimodamas apnuoginta sunkia raumeninga 
ranka. Šitaip paeiliui mušdami vienas kitą, jie tęsė savo kankina- 
mą kelionę per nuostabius miškus po kvapiais vystančių bukų 
skliautais, kur gamtos didybė ir jėga, sakytum, turėjo tarnauti 
žmonijai kaip priekaištas už beprotiškus siekius ir beprasmiškai 
išeikvotas jėgas. | 

Reginys ant tako buvo naujas ir Hordlo Džonui, ir Aleinui Ed- 
riksonui, tačiau lankininkas žiūrėjo į jį paprastai, kaip į gana įpras- 
tą reiškinį: 

— Tai save plakantys vienuoliai, vadinamieji flagelantai, - pa- 
aiškino jis. - Stebiuosi, kad jūs anksčiau nesutikote nė vieno iš jų: 
už jūros jų galima sutikti kiekviename žingsnyje. Girdėjau, kad 
anglų tarp jų nėra, visi iš Prancūzijos, Italijos, Bohemijos. En 
avant, camarades!!, reikia su jais pasikalbėti. 

Kai trys bičiuliai pasivijo vienuolius, Aleinas išgirdo laidotu- 
vių giesmę, kurią giedojo plakantysis, kiekvienos eilutės pabaigo- 
je nuleisdamas sunkią virvę ant plakamojo pečių, o kankinio de- 
jonės tarsi pritarė giesmei. Giedojo senovine prancūzų kalba, ir 
giesmė skambėjo maždaug šitaip: 


Or avant, entre nous tous frėres 
Battons nos charognes bien fort 
En remembrant la grant misėre 
De Dieu et sa piteuse mort, 

Oui fut pris en la gent amėre 
Et vendus et trais a tort: 

Et bastu sa chair, vierge et dėre 
Au nom de ce battons plus fort.ž 


Galiausiai virvė pereidavo kitam flagelantui į rankas ir viskas 
prasidėdavo iš pradžių. 

— Išties, šventieji tėvai, šiandien jūs jau užtektinai išpliekėte 
vienas kitą, - prancūziškai pasakė lankininkas, kai jie pasivijo 
vienuolius. - Visas kelias kruvinas kaip mėsininko prekystalis 
Švento Martyno mugėje. Kam taip kankinate save? 


! Pirmyn, draugai (pranc.). 
Žž Pirmyn į tikslą tyrą 
Tarp smūgių ir žaizdų! 
Gailestingumas mirė 
Su Viešpačiu kartu. 
Nuo priešų jis kentėti 
Turėjo už visus, 
Privalo nugalėti 
Kas doras ir drąsus (pranc.). 

— C'est pour vos pėchės - pour vos pėchės!, - sududeno vie- 
nuoliai pažvelgę į keliautojus liūdnomis, blausiomis akimis ir 
toliau tęsė kruviną savo darbą, nepaisydami prašymų ir įkalbi- 
nėjimų. 

Matydami, kad įtikinėjimai nieko neduoda, trys bičiuliai nu- 
skubėjo toliau, palikę keistuosius keliautojus vykdyti sunkios sa- 
vo užduoties. 

— Dieve mano! - sušuko lankininkas. - Jeigu susemčiau visą 
kraują, kurį praliejau Prancūzijoje, pripilčiau gerą statinaitę, bet 
jis visas buvo pralietas karštame mūšyje, ir aš dar rimtai pagalvo- 
čiau, ar verta jį eikvoti lašas po lašo kaip tie vienuoliai. Prisiekiu 
kardo rankena, mūsų jaunuolis pabalo lyg Pikardijos sūris. Kas 
tau, mon cher?? 

— Nieko, - atsakė Aleinas, - aš per daug ramiai gyvenau ir esu 
nepratęs prie tokių reginių. 

— Ma foi1!* - sušuko šis. - Niekada nemačiau žmogaus, kurio 
žodis toks tvirtas, o širdis tokia silpna. 

- Klysti, bičiuli, - paprieštaravo Didysis Džonas, - tai ne sil- 
pnumas, aš jį gerai pažįstu: jo širdis ne mažiau drąsi negu tavo ar 
mano, tačiau smegeninė kur kas pilnesnė, negu kada nors bus 
tavoji, todėl jis daug ką supranta geriau nei mudu ir tai jį slegia 
labiau už mus. 

- Žinoma, kiekvienam sunku žiūrėti į tokį reginį, - tarė Alei- 
nas, - ir matyti, kaip tie dievobaimingi žmonės, patys nepadarę 
jokios nuodėmės, kenčia už svetimas. Jie šventieji, jei mūsų lai- 
kais kurį nors galima pavadinti tokiu kilniu žodžiu. 

— Aš visiškai nevertinu jų amato! - sušuko Hordlo Džonas. - 
Ar kas nors pasidarė geresnis nuo jų staugimo bei plakimo? Kai 
jie savęs nekankina, esu įsitikinęs, būna tokie patys kaip visi vie- 
nuoliai. Geriau ne pliektų save, o išvarytų iš širdies puikybę. 


! Tai už jūsų nuodėmes - už jūsų nuodėmes (pranc.). 
Ž Mano brangusis (pranc.). 
* Prisiekiu! (pranc.). 

— Prisiekiu Trimis karaliais, kad tai, ką tu sakai, turi prasmę, 
— tarė lankininkas. - Be to, jei būčiau /e bon Dieu!, man vargu ar 
būtų malonu žiūrėti, kaip tas vargeta lupa sau mėsą nuo kaulų, ir 
aš tikriausiai nuspręsčiau, kad jis labai blogai mano apie mane, 
jeigu bando įsiteikti kankinimais tarsi karo policijos viršininkas. 
Ne, prisiekiu kardo rankena! Kur kas mieliau žvelgčiau į kokį 
linksmą lankininką, kuris niekada nenuskriaus nugalėto ir nie- 
kada neišsigąs sveiko ir stipraus priešo. 

— Jūs, žinoma, neturite galvoje nieko nuodėminga, - pasakė 
Aleinas. - Ir jeigu jūsų žodžiai nesantūrūs, tai ne man juos teisti. 
Tačiau nejau nematote, kad šiame pasaulyje yra priešų ir be pran- 
cūzų, tad ar ne daugiau vertas šlovės tas, kuris nugalės juos? Ne- 
jau riteriui ar ginklanešiui ta diena, kai jis turnyre nugalės septy- 
nis, nebus pasididžiavimo ir triumfo diena? O mes kaunamės gy- 
venimo turnyre ir prieš mus stoja septyni pikti priešai: seras Iš- 
puikimas, seras Godumas, seras Apsirijimas, seras Paleistuvavi- 
mas, seras Pyktis, seras Pavydas ir seras Tingumas. Jeigu žmo- 
gus nugalės tuos septynis, gaus pirmą prizą iš švelniausios grožio 
karalienės rankų, gal iš pačios nekaltosios Dievo Motinos. Štai 
dėl ko tie žmonės marina savo kūną, o dar dėl to, kad atkreiptų 
dėmesį tų iš mūsų, kurie per daug save lepina. Dar kartą sakau: 
jie šventieji, Dievo šventieji, ir aš prieš juos lenkiu galvą. 

— Puikiai pasakyta, mon petit, - tarė lankininkas. - Teisinges- 
nių žodžių negirdėjau nuo to laiko, kai mirė senasis Domas Ber- 
tranas, o jis vienu metu buvo Baltosios kuopos kapelionas. Labai 
drąsus žmogus, bet mūšyje prie Brinjė jį kiaurai pervėrė kareivis 
iš Eno. Už tai, kai mes atvykome į Avinjoną pas jo šventenybę 
popiežių, tą kareivį atskyrė nuo bažnyčios, bet kadangi mes neži- 
nojome nei jo vardo, nei kas jis, o tik tai, kad jojo ant širmo žirgo, 
bijau, ar nebus atskyrę kurio nors kito. 

— Vadinasi, tada jūsų kuopai buvo suteikta garbė atsiklaupti 
prieš mūsų švenčiausiąjį tėvą popiežių Urboną, krikščionybės at- 


! Gerasis Dievas (pranc.). 

ramą ir židinį? - susidomėjęs paklausė Aleinas. - Gal ir jums teko 
regėti didingą jo veidą? 

— Mačiau jį du kartus, - atsakė lankininkas, - toks liesutis, 
panašus į žiurkę, nušašusia pasmakre. Pirmą kartą mes išplėšė- 
me iš jo penkis tūkstančius kronų, nors labai priešinosi. Antrą- 
syk paprašėme dešimties tūkstančių, bet susitarėme tik po trijų 
dienų, ir aš manau, kad tada geriau būtų buvę tiesiog apiplėšti 
rūmus. Atsimenu, jo rūmų valdytojas ir kardinolai pasitiko mus 
ir paklausė, ar sutiktume paimti septynis tūkstančius, popiežiaus 
palaiminimą ir visišką nuodėmių atleidimą, ar dešimt, bet su vi- 
sišku atskyrimu kaip dera. Mes buvome vienodos nuomonės, kad 
geriau dešimt tūkstančių ir prakeikimas, bet serą Džoną kažkaip 
pavyko įkalbėti ir gavome atleidimą bei palaiminimą prieš savo 
valią. Gal taip ir geriau, nes kuopai tada labai reikėjo nuodėmių 
atleidimo. 

Dievobaimingą jaunuolį Aleiną labai papiktino lankininko pa- 
sakojimas. Jis paslapčiomis dairėsi tai į viršų, tai į šalis, ar nėra 
kur nors tų žaibų blyksnių ir perkūno trenksmo, kurie, spren- 
džiant iš „Acta Sanctorum“!, paprastai nutraukia šventvagiškas 
bedievių kalbas. Bet rudens saulė kaip paprastai skleidė viršum 
žemės skaisčius savo spindulius, o pilkšvai rudas takas ramiai 
driekėsi jų link ir ėjo į šlamantį, auksu apipiltą mišką. Regis, gamta 
buvo per daug susirūpinusi savo reikalais ir visiškai abejinga po- 
piežiaus orumo įžeidimui. Vis dėlto Aleinas pajuto širdyje kažko- 
kį sunkį ir sąžinės priekaištus, kad klausė tokių žodžių ir jau vien 
tuo nusidėjo. Visa, kas jam buvo įteigta per dvidešimt vienuoliško 
auklėjimo metų, sukilo prieš tokį nuolaidžiavimą. Tik po to, kai 
jis, parpuolęs ant žemės prie vieno iš pakelės kryžių, karštai pasi- 
meldė ir už save, ir už lankininką, tamsus debesis, aptemdęs jo 
sielą, išsisklaidė. 


„Šventųjų darbai“ (Lot. ). 

VIII SKYRIUS 


TRYS DRAUGAI 


Kol jis meldėsi, bendrakeleiviai nutolo, tačiau jaunas krau- 
jas ir gaivus ryto oras pažadino greičio troškimą. Vienoje ran- 
koje laikydamas lazdą, kitoje krepšį, lengvai pasišokinėdamas 
išsidraikiusiomis garbanomis jis bėgo miško taku žvalus ir 
grakštus lyg jaunas elnias. Tačiau netoli tenubėgo: už posūkio 
staiga atsidūrė prie namelio kelio pakraštyje; jis buvo aptver- 
tas medine tvora, prie kurios stoviniavo Didysis Džonas su lan- 
kininku Eilvardu ir į kažką įdėmiai žiūrėjo. Kai jaunuolis pri- 
ėjo prie jų, pamatė du berniūkščius - vieną kokių devynerių 
metų, kitą vyrėlesnį; jie stovėjo priešais namą, peties aukštyje 
ištiestoje rankoje kiekvienas laikė lazdą, abu tylūs ir sustingę 
tartum dvi mažos statulos. Vaikai buvo gražūs mėlynakiai, švie- 
siaplaukiai, liekni, stiprūs, įdegę saulėje, kas liudijo, kad gyve- 
na miške. 

— Jūs matote du jaunus kokio nors seno lankininko mokinius! 
- džiaugsmingai sušuko Eilvardas. - Štai kur teisingas vaikų auk- 
lėjimo metodas. Prisiekiu kardo rankena, nieko geresnio nesu- 
galvočiau ir aš, jeigu pradėčiau mokyti! 

— Kas čia vyksta? - paklausė Hordlo Džonas. - Jie tarsi suak- 
menėję, bet vargu ar kas nors sukėlė jiems paralyžių. 

— Aišku, ne, jie tiesiog mankština kairiąją ranką, kad išmoktų 
tvirtai laikyti lanką. Taip ir mane tėvas vertė mankštintis. Šešias 
dienas per savaitę laikiau ištiestoje rankoje jo lazdą, ir ranka pa- 
sidarydavo tarsi švininė. Hola, mano berniukai! O kiek jūs galite 
išlaikyti? 

— Kol saulė pasieks štai aną liepą, gerasis sere, - atsakė vyres- 
nis berniukas. 

— O kuo jūs būsite užaugę? Miško kirtėjais? Eiguliais? 

— Kareiviais! - vienu balsu sušuko jie. 

— Prisiekiu savo tėvo barzda, jūs grynaveisliai šuniukai! Kodėl 
taip karštai trokštate būti kareiviais? 

— Kad kariautume su škotais, - paaiškino jie. - Tėtis išleis mus 
mušti škotų. 

— O kodėl škotų, brangūs berniūkščiai? Mes matėme prancūzų 
ir ispanų galerų ne arčiau kaip Sautemptone, tačiau abejoju, kad 
škotai taip greitai pasirodytų šiose vietose. 

- Mes turime sąskaitų su škotais, - pasakė vyresnysis. - Škotai 
nupjovė tėvui po tris kiekvienos rankos pirštus. 

— Kaip tik taip ir buvo, vaikinai, - pasigirdo žemas balsas Alei- 
nui už nugaros. 

Atsigręžę keliautojai išvydo stambių kaulų žmogų su įkritu- 
siais skruostais ir liguistu veidu: jis nepastebimai išdygo už jų. 
Sulig tais žodžiais jis pakėlė abi rankas ir parodė: buvo nutraukti 
abiejų rankų didysis, smilius ir bevardis. 

— Ma foi, bičiuli! - suriko Eilvardas. - Kas gi taip gėdingai pa- 
sielgė su tavimi? 

- Iš karto matyti, kad tu, bičiuli, gimei toli nuo Škotijos rais- 
tų! - atsakė nepažįstamasis su pašaipa. - Į šiaurę nuo Hambero 
nėra nė vieno žmogaus, kuris nežinotų apie to velnio Duglo pik- 
tadarybes. Juodojo lordo Džeimso. 

— O kaip jūs patekote jam į rankas? 

— Esu kilęs iš šiaurės, iš Beverlio miesto, Holderneso parapi- 
jos, - atsakė jis. - Buvo toks metas, kai nuo Trento ligi Tvido 
niekas nežinojo taiklesnio šaulio kaip Robinas Hitkotas. Matote, 
jis iš manęs kaip ir iš daugelio vargšų lankininkų, stovėjusių prie 
Anglijos ir Škotijos sienų, atėmė galimybę laikyti rankose kirvį 
ar lanką. Vis dėlto karalius davė man namelį čia, šalies pietuose, 
ir jeigu Viešpats bus maloningas, du mano berniukai atkeršys už 
mane. Kiek verti didieji tėvo pirštai, vaikučiai? 

— Dvidešimt užmuštų škotų, - vienu balsu atsakė jie. 

— O kiti? 

— Pusę tiek. 

— Kai jie įstengs įtempti karinį mano lanką ir pataikyti į vo- 

verę už šimto žingsnių, siųsiu juos tarnauti Džoniui Koplendui, 
Karlailio gubernatoriui, prisiekiu savo siela! Atiduočiau visus 
likusius savo pirštus, kad tik pamatyčiau Duglą po jų strėlių 
kruša. 

— Duok Dieve, jums to sulaukti, - pasakė lankininkas. - Ir pa- 
klausykite manęs, seno kareivio, mes enfants!, įsidėmėkite mano 
patarimą: spauskite lanką visu kūnu: tegul klubai ir šlaunys dir- 
ba ne mažiau kaip dilbis. Ir dar prašau išmokti šaudyti taip, kad 
strėlė smigtų iš viršaus į apačią, nes lankininkas, nors kartais 
šaudo tiesiai ir be užuolankų, dažniausiai susiduria su garnizo- 
nu, pasislėpusiu už miesto sienų, arba su arbaletininkų, prisi- 
dengusiu skydu, ir jūs galite tikėtis sužaloti jį tik tada, jei jūsų 
strėlė smigs į jį tarsi tiesiai iš dangaus. Jau dvi savaites neliečiau 
templės, bet galiu parodyti jums, kaip tai daroma. 

Jis atrišo savo lanką, permetė į priekį strėlinę ir ryžtingai ap- 
sižvalgė ieškodamas taikinio. Netoliese, po šakotu ąžuolu, buvo 
pageltęs išdžiūvęs kelmas. Lankininkas iš akies nustatė nuotolį, 
paskui išėmė iš strėlinės tris strėles ir taip greitai paleido jas vie- 
ną po kitos, kad pirmajai dar nespėjus pasiekti taikinio paskutinė 
jau gulėjo ant templės. Visos strėlės praskriejo aukštai virš ąžuo- 
lo; dvi iš trijų greitai įsmigo į taikinį, o trečiąją pagavo vėjo gūsis 
ir nunešė du tris žingsnius į šalį. 

— Taikliai! - sušuko šiaurietis. - Klausykite jo, vaikai! Jis tik- 
ras meistras. Jūsų tėtis sutinka su kiekvienu jo žodžiu. 

-— Prisiekiu kardo rankena, - tarė Eilvardas, - jeigu pradėsiu 
šaudyti iš lanko, man neužteks visos dienos. Mūsų kuopoje yra 
šaulių, kurie pataikytų į kiekvieną sunkiai ginkluoto raitelio šar- 
vų plyšelį ar sraigtelį, pradedant šalmu ir baigiant antkeliu. Ta- 
čiau, jei neprieštaraujate, draugai, susirinksiu savo strėles, nes 
kiekviena iš jų kainuoja pensą, ir vargu ar neturtingas žmogus 
turi teisę palikti jas, įsmigusias į pakelės kelmą. Mums laikas ke- 
liauti, ir aš nuoširdžiai tikiuosi, kad jūs deramai išauklėsite šiuos 


' Mano vaikai (pranc.). 

du vanagiūkščius ir kad jie bus pasirengę sumedžioti net tą žvėrį, 
apie kurį kalbėjote. 

Išsiskyrę su bepirščiu lankininku bei jo atžalomis, keliautojai 
patraukė toliau tarp išsimėčiusių Emeri Dauno lūšnų ir galiau- 
siai išėjo į viržiais ir aukštais paparčiais apaugusią plačią dyky- 
nę, kurioje tarp neaukštų kalvų ganėsi puslaukinės juodos kiau- 
lės. Šioje vietoje tiek kairėje, tiek dešinėje miškai nutolo, kelias 
kilo į kalną ir aštrus vėjas gairino nuožulnų šlaitą. Juodos riebios 
žemės fone ypač ryškiai purpuru ir geltoniu liepsnojo plačios pa- 
partynų juostos. Ten besigananti karališkojo elnio patelė pakėlė 
baltakaktį snukį ir klausiamai pažvelgė į keleivius. Aleinas susi- 
žavėjęs apžiūrinėjo lankstų nuostabų padarą, tačiau lankininko 
pirštai perbėgo strėline, o akyse blykstelėjo nuožmus instinktas, 
traukiantis žmogų žudyti. 

- Tėte Dieu!! - suriaumojo jis. - Jei mes būtume Prancūzijoje 
arba net Gienėje, tai prasimanytume šviežią šlaunelę pasninkui. 
Teisėta ar ne, bet aš pasiryžęs paleisti strėlę. | 

— O aš pirmiau sulaužysiu tą tavo lazdą į kelį! - sušuko Hordlo 
Džonas, dėdamas savo leteną ant lanko. - Ar galima šitaip? Klau- 
syk, aš gimiau miške ir žinau, kuo baigiasi tokie dalykai. Mūsų 
Hordlo miestelyje du neteko akių, o trečias kailio. Kai pirmą kar- 
tą pamačiau tave, garbės žodis, nepajutau meilės, tačiau per tą 
laiką išmokau tave gerbti, todėl nenorėčiau matyti, kaip tave daužo 
šunkaros eiguliai. 

— Rizikuoti savo kailiu - mano amatas, - sumurmėjo lankinin- 
kas; vis dėlto nustūmė strėlinę ant strėnų ir nusisuko į vakarus. 

Jie ėjo, o takas vis kilo, jis tai išnirdavo iš viržynų į bugienių ir 
bukų giraites, tai vėl bėgdavo viržynais. Širdis džiaugėsi girdėda- 
ma linksmą strazdų švilpimą, kai jie purpčiojo iš vienų krūmų į 
kitus. Tarpais keliautojams pastodavo kelią gintaro gelsvumo upe- 
lis su paparčiais apžėlusiais krantais, ir margas tulžys sunerimęs 
purptelėdavo nuo vieno kranto į kitą ar susimąsčiusi gervė, pasi- 


| Po velnių (pranc.). 

pūtusi ir išdidi, stovėdavo ligi kulkšnių vandenyje tarp viksvų. 
Tarškėjo šarkos, garsiai burkavo miškiniai balandžiai, praskris- 
dami ties pat galvomis, ir iš visur, iš kiekvieno pakelės griovio, 
aidėjo ritmiškas darbščiojo miško staliaus - didžiojo žaliojo genio 
stuksenimas. Juo aukščiau kilo takelis, juo plačiau iš abiejų pusių 
skleidėsi akiratis, geltoni miškai ir viržių brūzgynai leidosi ligi 
tolimų Limingtono dūmelių ir gilaus migloto sąsiaurio, nusidrie- 
kusio ligi pat horizonto, o į šiaurę miškai ritosi tarsi terasomis, 
giraitė ant giraitės ten, kur toli toli griežtai ir aiškiai giedriame 
danguje kilo balta Solsberio katedros smailė. Aleinui, kuris ligi 
tol gyveno pakrantės lygumose, gaivus aukštumų oras ir laisvų 
tolių platumos žadino tokį gyvenimo pojūtį ir būties džiaugsmą, 
kad jaunas kraujas audringai sukunkuliavo gyslomis. Vaizdo gro- 
žis sujaudino net kerėplą Džoną, o lankininkas tai linksmai švil- 
pavo, tai niūniavo prancūzų meilės dainų nuotrupas ir, beje, taip 
klydo, kad būtų išgąsdinęs pačią drąsiausią merginą, kada nors 
klausiusią serenadų. 

— O man patinka tas šiaurietis, - pagaliau tarė jis. - Moka ne- 
apkęsti. Iš veido ir akių matyti, kad jis kupinas kartėlio. Myliu 
žmogų, kurio kepenyse yra tulžies. 

— O, ne! - atsiduso Aleinas. - Ar ne geriau būtų, jei jo širdyje 
slypėtų nors-truputis meilės? 

— Neneigiu to. Prisiekiu, niekas nepasakys, kad buvau spar- 
nuotos dievybės išdavikas. Tegul žmogus myli dailiąją lytį. Die- 
važi, juk moterys tam ir sukurtos, kad jas mylėtų nuo kasų ligi 
batų raištelių. Džiaugiuosi, kad gerieji vienuoliai taip išmintin- 
gai auklėjo tave. 

— O ne, aš turėjau galvoje ne žemišką meilę, o tai, kad jo širdis 
būtų švelnesnė tiems, kurie jį nuskriaudė. 

Lankininkas papurtė galvą. 

- Žmogus turi mylėti savo gentainius, - paaiškino jis, - tačiau 
anglui nedera mylėti škotą ar prancūzą. Ma fo:1! Jeigu tu būtum 
matęs Nitsdelio raitelių būrius ant Halovėjaus kuinų, tai nešne- 
kėtum apie meilę jiems. Mieliau apkabinčiau patį Belzebubą. Bi- 

jau, mon garcon, kad Boljė tave blogai išauklėjo, juk vyskupas 
tikriausiai geriau už abatą žino, kas yra gėris ir kas yra blogis, o 
aš pats savo akimis mačiau, kaip Linkolno vyskupas kovos kirviu 
užkapojo škotų raitelį, o tai, sutik, gana keistas būdas rodyti jam 
meilę. 

Aleinas nežinojo, ką atsakyti susidūrus su tokiu ryžtingu po- 
žiūriu į aukštųjų bažnyčios atstovų veiksmus. 

— Vadinasi, jūs kariavote su škotais? - paklausė jis. 

— O kaipgi! Aš pirmą kartą paleidžiau strėlę, kai buvau dvejais 
metais jaunesnis už tave, mūšyje prie Nevils Kroso, kuriam vado- 
vavo lordas Mobrėjus. O vėliau - vadovaujamas Berviko komen- 
danto Džono Koplendo, to paties, apie kurį pasakojo mūsų bičiu- 
lis; kaip tik jis pareikalavo išpirkos už škotų karalių. Ma fo:! Ka- 
reivio darbas - šiurkštus dalykas, bet gera mokykla tam, kuris 
nori tapti drąsus ir įgyti karinės išminties. 

— Girdėjau, kad škotai - patyrę kareiviai, - tarė Hordlo Džo- 
nas. 

— Kirvį ir ietį jie valdo šauniai, geresnių nesu matęs, - atsakė 
lankininkas, - su maišu miltų ir keptuve už kardo pasaito jie gali 
įveikti tokius nuotolius, kad jų nepavytum. Pasienio žemėse ja- 
vus tenka imti su pjautuvu vienoje rankoje, su kirviu kitoje, o 
derlius būna menkas, jautienos mažai. Užtat lankininkai jie-nie- 
kam tikę, net iš arbaleto nemoka nusitaikyti, ką jau kalbėti apie 
karišką lanką; be to, dauguma jų vargšai, retas bajoras gali nusi- 
pirkti tokius gerus šarvus, kokius turiu aš, ir jiems šunku pasi- 
priešinti mūsų riteriams, kurių pečiai ir krūtinė apkaustyti pen- 
kių škotiškų fermų vertės šarvais. Jie visi vienodai ginkluoti ir 
yra garbingiausi, drąsiausi žmonės visame krikščioniškame pa- 
saulyje. 

— O prancūzai? - pasiteiravo Aleinas, nerūpestingas lankinin- 
ko plepėjimas jam buvo toks patrauklus kaip veiklaus žmogaus 
žodžiai atsiskyrėliui. 

— Prancūzai - taip pat šauni tauta. Mums Prancūzijoje labai 
sekėsi, todėl pokalbiai prie stovyklų laužų būdavo pagyrūniški ir 

tuščiagarbiai; aš seniai esu pastebėjęs, kad juo daugiau žmonės 
žino, juo mažiau kalba. Mačiau, kaip kaunasi prancūzai atvirame 
mūšyje, imdami ir gindami miestus bei pilis, per naktinius išpuo- 
lius, pasalose, pakasose ir riterių kovose su ietimis. Sakau tau, 
vaikine, kad jų riteriai ir ginklanešiai nė vienu atžvilgiu nėra blo- 
gesni už mūsiškius, ir iš Diugeskleno svitos galėčiau išvardyti dau- 
gelį, kurie per susirėmimus ietimi nenusileistų geriausiems ang- 
lų armijos kareiviams. Antra vertus, paprastus žmones ten taip 
slegia druskos mokesčiai ir kitokios velniškos rinkliavos, kad vos 
kvėpuoja. Tik niekšas gali įsivaizduoti, jog taikos metu mokytas 
būti bailiu žmogus mūšyje kovos tartum liūtas. Jeigu juos kirpsi 
kaip avis, tai jie ir virs avimis. Jei bajorai nebūtų nugalėję varg- 
šų, galimas daiktas, mes nebūtume nugalėję bajorų. 

— Bet kokie ten žmonės, jeigu leidosi taip apsėdami turtuolių? 
— suabejojo Didysis Džonas. Nors aš pats tik vargšas anglų pras- 
čiokas, vis dėlto šį tą žinau apie chartijas, papročius, laisves, tei- 
ses ir privilegijas... Jeigu jos pažeidžiamos, visi supranta, kad at- 
ėjo laikas pirkti strėlėms antgalius. 

— Aišku, bet Prancūzijoje teisininkai ne silpnesni už kariškius. 
Prisiekiu kardo rankena! Žmogus ten labiau bijo pirmųjų rašali- 
nių nei antrųjų ginklų. Jų skryniose visada atsiras koks nors per- 
gamentas, įrodantis, kad, girdi, turtuolis turi tapti dar turtinges- 
nis, o skurdžius - dar skurdesnis. Anglijoje tai neišdegtų, o anoje 
vandenų pusėje žmonės romūs. 

— Sakykite, mielasis sere, kokių dar tautų matėte per savo ke- 
liones? - paklausė Aleinas Edriksonas. Jaunas jo protas po ilgų 
abstrakčios filosofijos ir mistikos studijų, kurioms buvo privers- 
tas atsidėti vienuolyne, buvo ištroškęs aiškių gyvenimo faktų. 

— Mačiau nyderlandą ir nieko bloga apie jį kaip kareivį negaliu 
pasakyti. Jis lėtas, nepaslankus, ir jo nepriversi veržtis į kovą dėl 
kokios gražuolės blakstienų ar stygos skambesio, kaip daro aist- 
ringesni pietiečiai. Tačiau ma fo:! Tik paliesk jo vilnos sruogą ar- 
ba pasišaipyk iš jo Briugės aksomo, tie visi stori biurgeriai ims 
zvimbti ir spiestis kaip bitės apie laką, pasirengę pulti tave, tarsi 

tai būtų svarbiausias jų gyvenimo tikslas. Dievo motina! Jie pa- 
rodė prancūzams prie Kurtrė, o ir kitose vietose, kad taip pat 
meistriškai moka valdyti plieną, kaip ir lydyti jį. 

— O ispanai? 

— Jie irgi drąsūs kareiviai, juo labiau kad keletą amžių jiems 
teko įnirtingai gintis nuo prakeiktų juodojo šuns Machmudo se- 
kėjų, kurie visą laiką spaudė juos iš pietų, ir, kiek žinau, dar laiko 
savo rankose didesnę šalies dalį. Koviausi su jais jūroje, kai jie 
atplaukė į Vinčelsį, o geroji karalienė su rūmų damomis sėdėjo 
ant uolų ir žiūrėjo žemyn į mus, tarsi tai būtų žaidimas ar turny- 
ras. Tačiau, prisiekiu kardo rankena, reginys buvo dėmesio ver- 
tas, kadangi visa, kas Anglijoje yra geriausia, tą dieną pasirodė 
jūroje. Mes išplaukėme luotais, o grįžome didelėmis galeromis — 
tai buvo keturi iš penkiasdešimties stambių ispanų laivų, o dau- 
giau kaip dvi dešimtys pabėgo nuo švento Jurgio kryžiaus dar ligi 
saulėlydžio. Tačiau aš, jaunuoli, atsakinėju į tavo klausimus ir 
manau, kad jau laikas tau atsakyti į manuosius. Tegul tarp mūsų 
viskas būna aišku ir suprantama. Aš esu toks žmogus, kuris šau- 
na tiesiai į taikinį. Tu matei užeigoje, kokių daiktų turėjau. Išsi- 
rink bet kurį, išskyrus dėžutę su rausvu cukrumi, skirtą ledi Lo- 
ring, ir gausi jį, jeigu vyksi su manim į Prancūziją. 

— Ne, - tarė Aleinas. - Mielai vykčiau su jumis į Prancūziją ir 
"kur tik jūs panorėtumėte ne vien dėl to, kad pasiklausyčiau jūsų 
pasakojimų, bet dar ir dėl to, kad jūs abu - vieninteliai mano drau-- 
gai už vienuolyno sienų; tačiau tai neįmanoma, nes turiu atlikti 
pareigą broliui, mat mano tėvas ir motina mirė, ojis - vyresnis už 
mane. Be to, jūs kviečiate mane į Prancūziją, bet neįsivaizduojate, 
kiek mažai bus iš manęs naudos: nei mano auklėjimas, nei prigim- 
tis netinka karo reikalams, o ten, matyt, vyksta nuolatiniai vaidai. 

- Čia kaltas mano kvailas liežuvis! - sušuko lankininkas. - Pats 
būdamas nemokytas žmogus, prieš savo valią kalbu apie kardus 
1r taikinius, nes toks mano darbas. Tačiau patikėk manimi, kiek- 
vienam pergamento ritinėliui Anglijoje tenka dvidešimt ritinėlių 
Prancūzijoje. O kiekvienai mūsų statulai, raižytam akmeniui, ur- 

nai su relikvijomis ir apskritai kiekvienam daiktui, kuris gali pra- 
džiuginti mokyto klieriko akį, Prancūzijoje tenka šimtai. Kai plė- 
šėme Karkasoną, mačiau ištisus kambarius, prigrūstus rankraš- 
čių, tačiau nė vienas žmogus iš mūsų kuopos negalėjo jų perskai- 
„tyti. Dar galėčiau paminėti Arlį, Nimą ir daug kitų miestų, ku- 
riuose stovi milžiniškos arkos bei tvirtovių įrengimai, o juos pa- 
statė senovės žmonės - milžinai, atėję iš pietų. Ar tik aš nematau, 
kaip sužibo tavo akys ir kaip jos norėtų į tai pažvelgti? Tai eime 
drauge ir, prisiekiu dešimčia savo pirštų, kad pamatysi tuos ste- 
buklus visus ligi vieno. 

- Žinoma, norėčiau pažvelgti į juos, - tarė Aleinas, - bet einu iš 
Boljė su aiškiu tikslu ir turiu būti ištikimas savo pareigai kaip jūs 
ištikimas savajai. 

— Pagalvok, mon ami, apie tai, - atkakliai spyrė Eilvardas, - 
kad gali padaryti ten daug gero: kuopoje trys šimtai žmonių, ir nė 
vienas iš jų nėra girdėjęs žodžio apie Dievo malonę, o šventoji 
Mergelė gerai žino, kad dar niekada jokiai žmonių grupei tos ma- 
lonės taip nereikėjo kaip dabar. Tikriausiai viena pareiga verta 
kitos. Tavo brolis apsiėjo be tavęs visus tuos metus ir, kaip su- 
prantu, nė karto nepasistengė ateiti į Boljė, kad pamatytų tave, 
argi neaišku, kad tu jam nelabai reikalingas. 

— Be to, - įsiterpė Džonas, - Minstedo sokmaną visam miškų 
krašte nuo Bremšou Hilo iki Holmsli Voko visi liežuviais plaka. 
Jis girtuoklis, užkietėjęs mušeika ir šykštuolis, kokių maža. 

— Juo labiau turiu pasistengti pataisyti jį, - tarė Aleinas. - Ne- 
reikia, bičiuliai, tų įkalbinėjimų, patikėkite, aš pats labai noriu į 
Prancūziją ir man būtų džiugu keliauti su jumis. Tačiau negaliu, 
todėl čia atsisveikinsiu su jumis, nes tas kvadratinis bokštas virš 
medžių dešinėje tikriausiai yra Minstedo bažnyčia, tad aš suksiu 
štai tuo takeliu per mišką. 

— Ką gi, tegul saugo tave Viešpats, mano berniuk! - sušuko 
lankininkas, spausdamas Aleiną sau prie širdies. - Aš greitai pa- 
milstu ir greitai imu neapkęsti. Dievas mato, negaliu priprasti 
prie atsisveikinimų. 

— O gal mums vis dėlto palaukti čia, - pasiūlė Džonas, - ir pa- 
žiūrėti, kaip tave sutiks brolelis? Gal jis visai neapsidžiaugs tavi- 
mi, kaip nesidžiaugia ūkininkė, kai pasirodo karaliaus rūmų tie- 
kėjas ir rekvizuoja jos naudą? 

— Ne, ne, - paprieštaravo Aleinas, - nelaukite manęs, jeigu ten 
einu, tai ten ir liksiu. 

— Vis dėlto tau ne pro šalį būtų žinoti, kur mes traukiame, - 
tarė lankininkas. - Dabar eisime miškais vis į pietus, kol pasiek- 
sime kelią į Kraistčerčą, paskui pasuksime juo, o iki nakties, ma- 
nau, nusikasime ligi Solsberio hercogo sero Viljamo Montekjuto 
pilies, kurios konetablis yra seras Naidželas Loringas. Ten mes 
apsistosime; artimiausius porą mėnesių, kol rengsimės keliauti 
atgal į Prancūziją, tu tikriausiai galėsi mus ten rasti. 

Aleinui išties buvo labai sunku išsiskirti su šiais dviem nau- 
jais, bet nuoširdžiais draugais, ir tokia stipri pasirodė esanti pa- 
reigos jausmo ir širdies balso priešprieša, kad jis nedrįso pakelti 
akių, nes bijojo pakeisti savo sprendimą. Ir tik tada, kai tolokai 
nuėjo ir aplinkui buvo vien medžių kamienai, jis atsisuko ir dar 
kartą pamatė pro lapiją toli kelyje savo draugus. Lankininkas sto- 
vėjo sukryžiavęs rankas, iš už jo nugaros kyšojo lankas, ant šalmo 
ir šarvų grandžių ryškiai švytėjo saulė. Šalia stovėjo jo užverbuo- 
tas Džonas, vis dar su namie austais, ne jo ūgiui siūtais milvelio iš 
Limingtono drabužiais, ilgos rankos ir kojos, regis, veržte veržėsi 
iš to vargano apdaro. Aleinas dar žiūrėjo į draugus, kai jie staiga 
apsisuko ir lygia greta nudrožė keliu. 


IX SKYRIUS 


APIE KEISTUS ĮVYKIUS MINSTEDO MIŠKE 


Takelis, kuriuo turėjo keliauti jaunasis klierikas, ėjo nuosta- 
biu ištekiniu mišku, kuriame iš milžiniškų ąžuolų ir bukų kamie- 

nų į visas puses buvo susidarę tarsi ilgi koridoriai, o šakos linko 
lyg didingos gamtos pastatytos katedros skliautai. Žemę dengė 
nukritusiais lapais apibiręs žaliausių ir švelniausių samanų kili- 
mas, kuris švelniai lingavo po keleivio kojomis. Šiuo takeliu, ma- 
tyt, taip retai buvo vaikščiojama, kad vietomis jis visai dingdavo 
žolėje, ir parudusi jo vagelė vėl išnirdavo tarp kamienų kur nors 
toli priekyje. Čia, miškingo krašto gelmėse, buvo labai tylu. Tylą 
trikdė tik švelnus šakų šlamesys bei tolimas laukinių balandžių 
burkavimas, ir Aleinas tik kartą išgirdo kažkurioje pusėje links- 
mą medžioklės ragą bei skardų šunų lojimą. 

Su jauduliu jis žvelgė į supantį grožį, nes, nepaisant atsiskyrė- 
liško gyvenimo vienuolyne, ganėtinai žinojo apie buvusią gimi- 
nės galybę ir apie tai, jog kadaise jo protėviai, be abejonės, valdė 
visas šias žemes. Jo tėvas buvo grynakraujis saksas ir kildino sa- 
ve iš Godfrio Melfo, kuris valdė Bisterno ir Minstedo dvarus tais 
laikais, kai normanai pirmą kartą įkėlė geležim kaustytą koją į 
anglų žemę. Tačiau dalis jų šeimos valdų buvo užgrobta; ši apy- 
garda buvo apsodinta miškais ir tapo karaliaus nuosavybe, kitos 
žemės buvo konfiskuotos už tariamą Melfo dalyvavimą nepavy- 
kusiame saksų maište. Protėvio likimas tapo ainių likimo proto- 
tipu. Tris amžius jų valdos vis mažėjo dėl feodalų ar paties kara- 
liaus puldinėjimų, kartais dėl aukų bažnyčios naudai, dėl tokios 
dovanos, kuri padėjo tėvui atidaryti Boljė abatijos vartus jauniau- 
siam savo sūnui. Taigi šeima pamažu prarado savo reikšmę, ta- 
"čiau jai vis dar priklausė seni dvaro rūmai, keletas fermų ir girai- 
tė, kurioje buvo galima ganyti šimtą kiaulių - sylva de centum 
porcis!, kaip buvo parašyta senoviniuose šeimos dokumentuose. 
O svarbiausia, kad vyresnysis brolis vis dar galėjo jaustis išdi- 
džiai, nes buvo laisvas žemės šeimininkas, nepriklausantis jokiam 
feodaliniam valdovui ir atsakingas tiktai karaliui. Žinodamas vi- 
sa tai, Aleinas jautė nedidelę, gana žemišką puikybę, kai pirmą 
kartą apmetė žvilgsniu tą žemę, su kuria buvo susiję daugybė jo 


! Miškas šimtui kiaulių (lot. ). 

protėvių. Jis paspartino žingsnį ir drožė linksmai sukaliodamas 
lazdą, žvalgydamasis ties kiekvienu posūkiu ir laukdamas, kad 
tuoj tuoj pasirodys buvusio saksų lizdo ženklai. Bet ūmai stabte- 
lėjo, nes iš už medžio iššoko kažkoks į laukinį panašus žmogus, 
apsiginklavęs vėzdu, ir užtvėrė jam kelią. Tai buvo nuožmus stip- 
ruolis baudžiauninkas su neišdirbto avikailio švarku ir plačiomis 
odinėmis kelnėmis, siekiančiomis kulnus. 

— Stok! - suriko jis, užsimodamas sunkiu vėzdu, kad sustiprin- 
tų savo įsakymą. - Kas tu ir kaip drįsti laisvai vaikščioti po šitą 
mišką? Kur eini ir kokiu reikalu? 

*"— O kodėl turėčiau atsakinėti į tavo klausimus, bičiuli? - atkir- 
to sunerimęs Aleinas. 

— Todėl, kad tavo liežuvis gali išgelbėti tavo kramę, bet kur aš 
mačiau šį veidą? 

- Juk tik vakar vakare buvome susitikę „Raibojo startsakalio“ 
užeigoje, - tarė klierikas, prisiminęs baudžiauninką, kuris, savo 
nelaimei, buvo toks atviras. 

— Prisiekiu švč. Mergele, taip ir buvo! Tu tas pats berniūkštis 
klierikas, kuris tylėdamas sėdėjai kampelyje, o paskui gėdinai mu- 
zikantą. Ką turi savo krepšyje? 

— Nieko vertinga. 

— Iš kur aš žinau, kad tu nemeluoji, klierike? Parodyk. 

— Nerodysiu. . 

— Kvailys! Juk aš galiu tau išnarstyti kaulus kaip viščiukui! Ar 
užmiršai, kad mes čia vieni ir toli nuo žmonių? Nors tu ir klieri- 
kas, bet negi tau tai padės? O gal nori netekti ne tik krepšio, bet 
ir gyvybės? 

— Aš nieko neatiduosiu be kovos. 

— Sakai, be kovos? Gaidžio su pentinais ir ką tik'iš kiaušinėlio 
išsiritusio viščiuko! Greit išmušiu tau visą karingumą. 

— Jeigu prašytum vardan gailestingumo, sušelpčiau kiek galė- 
čiau! - sušuko Aleinas. - Bet šitaip iš manęs negausi geruoju nė 
vieno fartingo, o kai pasimatysiu su broliu - Minstedo sokmanu - 
jis kaipmat pakels triukšmą, gandas apie tave pasklis po kaimus 

ir apygardas ir tave galiausiai sučiups kaip paprastą plėšiką, nes 
esi šių vietų rykštė. 

Plėšikas nuleido vėzdą. 

— Sokmano brolis? - dusdamas sumurmėjo jis. - Prisiekiu šv. 
Petro raktais, kad man ranka nudžiūtų, kad aš žado netekčiau, 
jeigu muščiau ar keikčiau tave. Jei tu sokmano brolis, tada viskas 
bus gerai, pažadu, nors esi panašus į šventiką. 

— Ašjo brolis, - pakartojo Aleinas. - Tačiau jei ir nebūčiau, argi 
tai priežastis užmušti mane karaliaus žemėje? 

— O aš už karalių ir visus kilmingus ponus nė supuvusio skati- 
ko neduočiau, - karštai sušuko baudžiauninkas, - bloga iš jų pa- 
tyriau, blogu jiems ir atsilyginsiu! Aš ištikimas savo draugų drau- 
gas ir, prisiekiu švč. Mergele, žiaurus priešas savo priešui. 

— Todėl tu pats baisiausias priešas sau, - tarė Aleinas. - Pra- 
šau parodyti man - nes tikriausiai pažįsti mano brolį, - trum- 
piausią kelią į jo namus. 

Baudžiauninkas jau buvo beatsakąs, kai miške jiems už nuga- 
rų suskambo medžioklės ragelis, ir Aleinas akimirką išvydo tarp 
medžių tolumoje sušmėžavusį tamsų karališkojo elnio šoną bei 
baltą krūtinę. Po minutės iš tankmės iššoko dešimties ar pusan- 
tros dešimties gauruotų škotų skalikų būrys. Šunys, prikišę nosis 
prie žemės ir iškėlę uodegas, bėgo šviežiais pėdsakais. Kai jie skuo- 
dė pro Aleiną, miškas tarsi atgijo nuo trenksmingų garsų: kano- 
pų dundėjimo, krūmų traškesio ir trumpų, griežtų medžiotojų 
šūksnių. Paskui medžiotojų būrį jojo medžioklės vadas ir šuni- 
ninkai, jie rėkavo ragindami rambesnius šunis ir drąsindami ved- 
lius tuo šiurkščiu pusiau prancūzišku žargonu, kuriuo kalba me- 
džiotojai ir eiguliai. Aleinas vis dar nustebęs spoksojo į juos, klau- 
sydamas garsių šūkavimų „Bajardai, ieškok“, „Ieškok, Pomersai“, 
„Lebri, ieškok!“ - kuriais šie varė savo mylimus šunis; bet ūmai 
raitelių būrys, triukšmingai laužydamas krūmus, išnėrė tiesiai į 
tą vietą, kur stovėjo jis ir baudžiauninkas. 

Priekyje jojo įdegęs penkiasdešimties šešiasdešimties metų rai- 
telis, patyręs daugel mūšių ir audrų. Aukšta jo kakta buvo lyg 

tikro mąstytojo, o giedros akys žibėjo iš po rūsčiai nuleistų ant- 
akių. Atsikišusi į priekį barzda, kurioje buvo matyti daug žilų 
sruogų, išdavė atkaklumą ir aistringą prigimtį, o pailgas gražių 
švelnių bruožų veidas ir tvirtai apibrėžta burna bylojo apie tai, 
kad jis iš visų trijų svarbiausias. Jis sėdėjo tiesiai, kareiviškai, jo 
laikysena buvo nerūpestinga ir grakšti, kas būdinga žmonėms, 
gyvenimą leidžiantiems balne. Jeigu jis būtų apsivilkęs papras- 
tais drabužiais, valdingas jo veidas ir degantis žvilgsnis išduotų, 
kad šis žmogus gimęs valdyti. O dabar kiekvienas, žiūrėdamas į 
šilkinę jo liemenę, nusėtą aukso lelijomis, į aksominį apsiaustą su 
karališkojo šermuonėlio pamušalu ir į sidabrinius liūtus, kurie 
puošė žirgo kamanas, neklysdamas būtų atpažinęs kilnųjį Edu- 
ardą, karingiausią ir galingiausią iš ilgo sąrašo monarchų karių, 
valdžiusių anglų normanų tautą. 

Pamatęs karalių, Aleinas nusiėmė kepurę ir nulenkė galvą, o 
baudžiauninkas sudėjo rankas ant vėzdo, toli gražu ne maloniai 
žiūrėdamas į bajorų ir riterių svitos būrį, jojusį paskui karalių. 

— Ei! - sušuko Eduardas, įtempęs galingo juodžio pavadžius. — 
Le cerf est passė? Non“? Ici, Brocas; tu parles anglais!. 

— Kur elnias, vėplos? - paklausė šiurkštaus juodbruvo veido 
žmogus, jojęs šalia karaliaus. - Jei išbaidėte jį ir jis nubėgo atgal, 
neteksite savo ausų. | 

- Jis prabėgo štai ten, palei tą milžinišką beržą, - atsakė Alei- 
nas, rodydamas ranka, - šunys skuodė jo pėdomis. 

— Na, gerai, - vėl prancūziškai sušuko Eduardas, nors su- 
prato angliškai, tačiau taip ir neišmoko kalbėti tokia barbariš- 
ka ir šiurkščia kalba. - Garbės žodis, serai, - tęsė jis, pasisukęs 
balne ir kreipdamasis į savo svitą, - arba aš nieko neišmanau 
apie medžioklę miške, arba tai buvo patinas su šešiomis ragų 
ataugomis, pats geriausias iš visų, kuriuos mes šiandien pakė- 
lėme. Auksinė Huberto statulėlė tam, kuris pirmas praneš apie 
elnio žūtį! 


! Ar elnias prabėgo? Ne? Čionai, Brokai, tu kalbi angliškai (pranc.). 

Jis trūktelėjo pavadžius ir su trenksmu nušuoliavo, o riteriai, 
vildamiesi laimėti karaliaus prizą, nulėkė tokia zovada, kokią tik 
gali garantuoti rimbas ir pentinai. Jie nujojo ilga žalia proskyna; 
šmėžavo bėri, juodi ir širmi žirgai, visų atspalvių aksomu, kai- 
liais bei šilkais apsirengę raiteliai, žybčiojo variniai atspindžiai 
ant medžioklės ragų, iečių ir peilių... Gaišavo tiktai vienas - juod- 
bruvas baronas Brokas; privertęs arklį padaryti šuolį, jis atsidūrė 
ištiestos rankos atstumu nuo baudžiauninko ir staiga kirto jam 
rimbu per veidą. 

— Kepurę žemėn, šunie, kepurę žemėn, - sušvokštė jis, - kai 
monarchas žiūri į tokią menkystą kaip tu! 

Paskui pentinais suragino žirgą, nėrė į krūmus ir dingo, tik 
žibtelėjo pasagos ir pakilo nukritę lapai. 

Baudžiauninkas tylėdamas atlaikė smūgį, neatšoko, tarsi rim- 
bo kirtis būtų buvęs jo pirmgimystės teisė ir neišvengiamas pa- 
veldas. Vis dėlto jo žvilgsnis užsidegė ir jis įnirtingai pagrūmojo 
kaulėta ranka įkandin nujojusio raitelio. 

— Niekšingas gaskonų šunie, - sumurmėjo jis, - tebūnie pra- 
keikta diena, kai tu ir tavo gauja įžengė į laisvą Anglijos žemę! Aš 
žinau tavo būdą Roškūre. Ateis naktis, kai tau ir visai tavo šeimai 
padarysiu tai, ką tu ir visas tavo luomas padarė man bei mano 
artimiesiems. Tegul nutrenkia mane Viešpats, jeigu aš nesunai- 
kinsiu tavęs, prancūzų plėšike, tavo žmonos, vaikų ir visko, kas 
yra po tavo pilies stogu! 

— Nustok! - suriko Aleinas. - Netark savo Viešpaties vardo kartu 
su nuodėmingais grasinimais. Vis dėlto tai buvo bailio smūgis, 
nuo jo gali užvirti kraujas ir atsirišti liežuvis net taikingiausiam 
žmogui. Paieškosiu kokios vaistažolės ir pridėsiu prie tavo rum- 
bo, kad numalšintų skausmą. 

— Ne, yra tik vienas vaistas, kuris gali jį numalšinti, ir gal atei- 
tis jį man atsiųs. Bet klausyk, klierike, jeigu nori pamatyti brolį, 
turi paskubėti: šiandien ten sambūris, ir draugužiai lauks jo tol, 
kol šešėliai pasislinks iš vakarų į rytus. Prašau neužlaikyti jo, 
nes be vadeivos bus visai blogai. Eičiau su tavim, bet jau esu čia 

įsikūręs ir nenorėčiau judėti iš vietos. Štai šitas takelis tarp ąžuo- 
lo ir dygliažolės išves tave iš miško į jo laukus. 

Aleinas skubiai nužingsniavo ta kryptimi, kurią nurodė smar- 
kusis ir neklusnusis žmogus, o pastarasis pasiliko miške toje pa- 
čioje vietoje, kur jie susitiko. Aleiną labai slėgė tas susitikimas, 
ne tik todėl, kad kiekviena pagiežos ir neapykantos apraiška bu- 
vo nepakeliama švelniai jo prigimčiai, bet ir todėl, kad pokalbis 
apie brolį sukėlė nerimą; šis, regis, buvo kažkokios plėšikų gaujos 
vadas ar kokios valstybei priešiškos partijos vadeiva. Iš to, ką jis 
ligi šiol matė šiame pasaulyje, labiausiai jį stebino ir keisčiausiai 
atrodė neapykanta, kurią, matyt, jautė viena klasė kitai. Visos 
darbininkų, eigulių ir baudžiauninkų kalbos, kurias jis girdėjo 
užeigoje, buvo maištininkų kalbos, o dabar buvo ištartas jo brolio 
vardas, tarsi šis būtų visų nepasitenkinimo centras. Juk iš tikrų- 
jų prasti žmoneliai visoje šalyje jau pavargo nuo subtilių žaidimų, 
kuriuos taip ilgai žaidė riteriai juos skriausdami. Kol riteriai ir 
baronai buvo karalystę ginanti jėga, juos dar buvo galima pakęs- 
ti, bet dabar, kai visiems žmonėms pasidarė aišku, kad didžiąsias 
kovas Prancūzijoje laimėjo Anglijos jomenai ir Velso ietininkai, 
karinė šlovė - vienintelė, kurios siekia raiteliai su plieno šarvais, 
- tarsi paliko jų klasę. Rungtynės ir turnyrai praeityje darydavo 
nemažą įspūdį liaudžiai, bet dabar nugalėtojas su sunkiais šar- 
vais ir plunksnomis ant šalmo jau nekėlė nei baimės, nei pagar- 
bos žmonėms, kurių tėvai ir broliai šaudė prie Kresi arba Puatjė, 
jie matė, kad net pati išdidžiausia pasaulyje riterių kariuomenė 
nepajėgi pasipriešinti drausmingų valstiečių ginklui. Jėga perėjo 
į kitas rankas. Globėjas tapo globotiniu, ir visa feodalinė sistema 
svyruodama žengė į žūtį. Todėl rūstus žemųjų klasių murmesys 
ir nuolatinis nepasitenkinimas, pasireiškę vietos maištais ir įsta- 
tymų nesilaikymu, po keleto metų pasiekė savo apogėjų per didįjį 
Tailerio sukilimą. Tai, kas Aleiną nustebino Hempšyre, keliauto- 
jas būtų pamatęs kiekvienoje anglų grafystėje, nuo Lamanšo iki 
Škotijos sienų. | 

Aleinas ėjo takeliu ir sulig kiekvienu žingsniu, artinančiu jį 


92 


prie gimtųjų namų, kurių niekada nebuvo matęs, bloga nuojauta 
vis stiprėjo; staiga medžiai ėmė retėti, mišką pakeitė plati žalia 
pieva, kurioje prieš saulę gulėjo penkios karvės ir laisvai ganėsi 
juodų kiaulių banda. Pievą kirto sraunus miško upelis, kurio van- 
duo buvo pilkšvai rudas, per jį buvo nutiestas grubiai suręstas 
lieptas, o kitame krante plytėjo kitas laukas, kuris nuožulniai lei- 
dosi prie ilgo lygumoje stovinčio medinio namo šiaudiniu stogu ir 
tuščiais langų rėmais. Aleinas žiūrėjo į namą; jaunuolis išraudo, 
akys jam sublizgo - priešais jį, be abejonės, buvo tėvų namai. Mė- 
lyna dūmų gija kilo iš angos šiaudiniame stoge; tai buvo vieninte- 
lė gyvybės žymė, gal dar tas didžiulis medžioklinis šuo, kuris pri- 
rištas grandine snaudė prie durų. Auksinėje rudens saulės švie- 
soje jie atrodė tokie ramūs, kokius savo svajonėse neretai piešė 
Aleinas. 

Tačiau malonias jaunuolio svajones nutraukė kažkieno balsai: 
du žmonės išėjo iš miško šiek tiek į dešinę nuo jo ir pasuko per 
lauką tilto link. Vienas buvo su gelsva besiplaikstančia barzda ir 
tokios pat spalvos ilgais ligi pečių plaukais; geros gelumbės dra- 
bužiai ir ryžtingos manieros rodė, kad žmogus gerbiamas, o tam- 
sūs drabužiai be jokių papuošalų išskyrė jį iš karališkosios svitos, 
kuriai būdingas išorinis blizgesys. Šalia jo ėjo aukšta, liekna ir 
grakšti gražaus ir ramaus veido moteris. Juodus kaip varno spar- 
nasjos plaukus, surištus ant pakaušio, dengė lengvas rausvas gob- 
tuvėlis, dailus kaklas išdidžiai laikė galvą, o žingsnis buvo platus 
ir guvus lyg nuovargio nejaučiančio laukinio miško padaro. Ji lai- 
kė priešais save per alkūnę sulenktą kairiąją ranką, apmautą rau- 
dona aksomine pirštine, o ant riešo tupėjo mažas rudas pasišiau- 
šęs ir išsipurvinęs sakalas, ir moteris eidama jį glamonėjo, glostė. 
Kai ji atsidarė saulės apšviestoje vietoje, Aleinas pamatė, kad leng- 
vi jos drabužiai su tamsiai rausvais praskiepais vienoje pusėje nuo 
peties ligi palanko buvo aplipę žemėmis ir samanomis. Jis stovėjo 
ąžuolo šešėlyje ir neatsitraukdamas pravėręs burną žiūrėjo į ją, 
nes ši moteris atrodė jam gražiausia ir žavingiausia būtybė, ku- 
rią tik gali sukurti vaizduotė. Tokius jis įsivaizdavo angelus ir 

bandė nupiešti juos Boljė vienuolyno apeigynuose, tačiau čia prieš 
jį buvo kažkas žemiška — kad ir šis pasišiaušęs sakalas ir sutepta 
suknelė, kurią pamatęs jis pajuto tokį nervinį virpulį ir šiurpą, 
kokių niekada nepajėgtų sukelti svajonės apie spindinčias nesu- 
teptas dvasios būtybes. Kad ir kiek būtų niekinama ir plūstama 
gera, tyli ir kantri motina gamta, bet ateina laikas ir ji priglau- 
džia prie krūtinės labiausiai klydusį savo kūdikį. 

Vyras ir moteris, skubėdami tilto link, akimirksniu perkirto 
pievą; jis ėjo priekyje, ji paskui už kokio žingsnio ar dviejų. Prie 
tilto jie stabtelėjo ir stovėjo keletą minučių žiūrėdami vienas į 
kitą, rimtai kalbėdamiesi. Aleinas buvo ir skaitęs, ir girdėjęs, kad 
yra meilė bei meilužiai. Šiedu, be abejonės, tokie ir buvo - gelton- 
barzdis vyras ir jauna šalto, išdidaus veido būtybė. Antraip ar jie 
dviese klaidžiotų po mišką ir taip susijaudinę kalbėtųsi prie kai- 
mo upelio? Tačiau kuo ilgiau juos stebėjo nežinodamas, ar išeiti iš 
savo slėptuvės ir susirasti kitą takelį namo, tuo labiau jis abejojo 
savo išankstinių spėlionių teisingumu. Aukštas ir petingas vyras 
užstojo kelią prie tilto, jo žodžius lydėjo nekantrūs, keisti gestai, 
o audringame ir dusliame balse kartais pasigirsdavo grasinimas 
ir pyktis. Ji nesibaimindama stovėjo prieš jį tebeglostydama paukš- 
tį; tačiau porą kartų paskubomis klausiamai žvilgtelėjo per petį, 
lyg ieškodama pagalbos. Jaunąjį klieriką taip sujaudino šis neby- 
lus kvietimas, kad išėjo iš už medžių ir perkirto pievą nežinoda- 
mas, ką jam daryti, ir kartu nenorėdamas trauktis, jei kam nors 
prireiktų jo. Tačiau šiedu buvo taip užsiėmę, kad nepastebėjo jo 
artėjant, ir tik kai jis atsidūrė visai šalimais, vyras šiurkščiai su- 
griebė moterį už juosmens ir prisitraukė, o ji, įtempusi švelnų, 
stangrų savo kūną, atšoko ir įtūžusi smogė jam, sakalas su gobtu- 
vėliu ant galvos tuo metu suklykė, išskėtė pasišiaušusius sparnus 
ir gindamas savo šeimininkę ėmė aklai kapoti snapu kur pakliu- 
vo, tačiau ir paukštis, ir mergina vargu ar galėjo susidoroti su 
juos puolusiu priešininku, kuris garsiai nusikvatojęs viena ranka 
suspaudė jai riešą, o kita trūktelėjo merginą prie savęs. 

— Gražiausia rožė turi ilgiausius spyglius, - tarė jis. - Tyliau, 

mažyte, antraip labai pasigailėsi. Saksų žemėje sumokėk saksų 
mokestį, mano išdidžioji Mode, už savo puikybę ir maivymąsi. 

— Ak, tu storžievi! - sušnypštė ji. - Niekšingas, neišauklėtas 
bernas. Tai štai koks jūsų rūpestingumas ir vaišingumas! Geriau 
ištekėsiu už vergo su įdagu iš savo tėvo žemės. Paleiskite, sakau... 
Ak, gerasis jaunuoli, pats dangus atsiuntė jus. Priverskite jį pa- 
leisti mane. Prašau jūsų motinos vardu - apginkite mane ir pri- 
verskite šį apgaviką paleisti mane! 

— Su džiaugsmu ginsiu jus, - atsakė Aleinas. - Kaip jums negė- 
da, sere, laikyti šią merginą prieš jos valią? 

Vyras atsuko į jį savo veidą - raiškumu ir įtūžiu jis priminė 
liūtą. Šis žmogus su išsitaršiusių auksinių plaukų karčiais, de- 
gančiu mėlynų akių žvilgsniu ir taisyklingais apvalaus veido bruo- 
žais Aleinui pasirodė gražiausias žmogus pasaulyje, vis dėlto jo 
veide buvo kažkas grėsmingo ir nelaimingo, kas tikriausiai išgąs- 
dintų ir kūdikį, ir gyvulį. Jis susiraukė, skruostai paraudo, akyse 
plykstelėjo įsiūtis, atskleisdamas audringą ir nesuvaldomą pri- 
gimtį. 

— Jaunas kvaiša! - sušuko jis, vis dar spausdamas prie savęs 
moterį, nors susigūžusi jos figūra rodė siaubą ir pasibjaurėjimą. — 
Geriau nesikišk į svetimus reikalus. Patariu drožti kur drožęs, 
kitaip tau bus tik blogiau. Ši maža kekšytė su manim atėjo, su 
manim ir pasiliks. 

— Melagis! - suriko moteris ir palenkusi galvą staiga įnirtingai 
suleido dantis į ją laikančią plačią įdegusią ranką. 

Jis keikdamasis atitraukė ranką, o mergina ištrūko ir šmurkš- 
telėjo Aleinui už nugaros, ieškodama apsaugos lyg drebantis kiš- 
kelis, išvydęs sakalą, kuris prieš puldamas sustingo ore. 

— Nešdinkis iš mano žemės! - suriaumojo vyras, nekreipdamas 
dėmesio į lašantį iš pirštų kraują. - Ko tau čia reikia? Sprendžiant 
iš drabužių, tu esi iš tų klierikų, kurių tarsi šlykščių žiurkių knibž- 
da visa šalis, jūs per daug bailūs, kad kovotumėte, per daug tin- 
gūs, kad dirbtumėte. Prisiekiu Nukryžiuotuoju! Jei būtų mano 
valia, prikalčiau jus vinimis prie abatijos vartų. Juk tu nei vyras, 

nei moteris, skustagalvi. Mikliai grįžk pas savo vienuolius, kol 
nepaliečiau tavęs, nes įsibrovei į mano žemę, galiu pribaigti tave 
kaip paprastą įsilaužėlį. 

— Vadinasi, čia jūsų žemė? - dusdamas paklausė Aleinas. 

— O.tu ketini tai ginčyti, šunie? Gal tikiesi gudrumu ir apgaule 
išmesti mane iš paskutinių akrų? Tai žinok, niekšingas sukčiau, 
jog išdrįsai pastoti kelią tam, kurio protėviai buvo karalių patarė- 
jai ir karo vadai dar gerokai prieš tai, kai ta šlykšti plėšikų norma- 
nų gauja pasirodė mūsų šalyje ir pasiuntė tokius išgamas ir šunis 
kaip tu pamokslauti, esą vagis turi teisę pasilikti sau grobį, o doras 
žmogus daro nuodėmę, jei stengiasi susigrąžinti nuosavybę. 

— Vadinasi, jūs esate Minstedo sokmanas? 

— Taip, aš esu sūnus sokmano Edriko, grynakraujo palikuonio 
tano! Godfrio ir vienintelės Aliuriko namų įpėdinės, kurios pro- 
tėviai nešė vėliavą su balto žirgo atvaizdu tą lemtingą naktį, kai 
mūsų skydas buvo pramuštas ir kardas sulaužytas. Sakau tau, 
klierike, kad mano giminė valdė šią žemę nuo Bremšou Vudo ligi 
Ringvudo kelio, ir, prisiekiu savo tėvo siela, būtų labai keista, jei 
leisčiau save apkvailinti ir atimti tą truputį, kuris dar liko. Eik iš 
čia, sakau tau, ir nesikišk į mano reikalus. 

— Jeigu jūs dabar paliksite mane, - sušnibždėjo jam į ausį mo- 
teris, - niekada negalėsite būti vadinamas vyru. 

— Aišku, sere, - pradėjo Aleinas, stengdamasis kalbėti kuo švel- 
niau ir įtikinamiau, -jei jūs tokios garbingos kilmės, tai ir elgtis 
tiktai pajuokavote ir dabar leisite jai palikti j jūsų valdas arba vie- 
nai, arba su manimi, jei jai prireiktų palydovo miške. O dėl kil- 
mės, tai man puikybė netinka, ir tai, ką jūs pasakėte apie klieri- 
kus, tikra tiesa, tačiau esmė yra ta, kad aš esu ne mažiau garbin- 
gos kilmės negu jūs. 

- Šunie! - suriaumojo įtūžęs sokmanas. - Visuose pietuose nė- 
ra nė vieno žmogaus, kuris galėtų prilygti man! 


! Titulas (1st.). 

— O aš galiu, - atsikirto Aleinas šypsodamasis, — todėl, kad aš 
irgi esu sokmano Edriko sūnus, tiesioginis tano Godfrio ir vienin- 
telės Aliuriko iš Brokenhersto dukters palikuonis. Be abejonės, 
mielas broli, - tiesdamas ranką, tęsė jis, - dabar tu pasveikinsi 
mane meiliau. Juk liko tik dvi šakos ant šio seno saksų kamieno. 

Bet vyresnysis brolis su prakeiksmu atstūmė ištiestą ranką ir 
įniršio iškreiptu jo veidu praslinko klastos ir neapykantos šešėlis. 

— Vadinasi, tu esi tas pienburnis iš Boljė, - tarė jis. - Tai turė- 
jau numanyti anksčiau iš šventeiviško tavo veido ir palaižūniškų 
kalbų, tave, matyt, užjodė vienuoliai ir tavo siela pernelyg baili, 
kad į atžarumą atsakytum atžarumu. Tavo tėvas, skustagalvi, ne- 
paisant visų jo klaidų, vis dėlto turėjo vyro širdį, rūstybės dieno- 
mis nedaugelis ryžosi pažvelgti jam į akis. O tu!.. Žiūrėk, žiurke, 
štai į šią pievą, kur ganosi karvės, ir į aną toliau, ir į sodą prie pat 
bažnyčios. Ar tu žinai, kad visa tai iš mirštančio tavo tėvo išplėšė 
godūs kunigai kaip mokestį už tavo auklėjimą vienuolyne? Aš, 
sokmanas, netekau savo žemių, kad tu galėtum veblenti lotyniš- 
kai ir valgyti duoną, dėl kurios nepajudinai nė piršto. Iš pradžių 
tu apiplėšei mane, o dabar ateini, pradedi pamokslauti ir inkšti, o 
gal nori nusižiūrėti dar vieną lauką savo šventiesiems draugams. 
Sukčiau! Aš užsiundysiu tave šunimis! O dabar pasitrauk man iš 
kelio, kol nesumaliau tavęs į miltus. 

Sulig tais žodžiais jis puolė į priekį, parbloškė jaunuolį ir vėl 
nutvėrė moterį už rankos. Bet Aleinas šoko jai į pagalbą kaip jau- 
nas medžioklinis šuo, sučiupo ją už kitos rankos ir pakėlė geležim 
apkaltą lazdą. 

— Kalbėk ką nori, - iškošė jis pro dantis, - gal aš nieko geresnio 
nevertas, bet, prisiekiu savo sielos išganymo viltimi, kad sutru- 
pinsiu tau ranką, jei nepaleisi merginos. 

Jo balse suskambo tokia grėsmė, o akyse plykstelėjo tokia ug- 
nis, kad buvo aišku: tuoj pat po žodžių bus smūgis. Akimirkšniu 
daugybės aistringų tanų kartų kraujas nustelbė romų mokslo apie 
nuolankumą ir gailestingumą balsą. Aleinas pajuto, kaip audrin- 
ga ekstazė sukrėtė jam nervus, kai tikrasis jo „aš“ akimirksniu 

sutraukė taip ilgai jį kausčiusius įpročių bei auklėjimo pančius. 
Brolis atšoko, pažvelgė į dešinę, paskui į kairę ieškodamas ak- 
mens arba lazdos, kurie galėtų jam praversti kaip ginklas; nera- 
dęs nieko tinkama, jis apsisuko ir kiek kojos neša pasileido prie 
savo namo, kartu iš visų jėgų pūsdamas švilpuką. 

— Greičiau! - dusdama prakalbo moteris. - Bėgam, bičiuli, kol 
jis negrįžo. 

— Na, jau ne, tegul grįžta, - sušuko Aleinas. - Nei nuo jo, nei 
nuo jo šunų nesitrauksiu nė per žingsnį! 

— Greičiau, greičiau! - šaukė ji ir tempė Aleiną už alkūnės. - Aš 
ji pažįstu: jis užmuš jus. Vardan švč. Mergelės, greičiau, na, nors 
dėl manęs, aš juk negaliu pabėgti ir palikti jūsų čia! 

— Tada eime, - sutiko jis, ir jiedu nubėgo slėptis miške. 

Kai jie pasiekė pamiškės krūmus, Aleinas atsisuko ir išvydo 
nėje jo rankoje kažkas blykčiojo, ir prie slenksčio jis pasilenkė 
norėdamas paleisti juodą šunį. 

- Čionai, - sušnibždėjo sunerimusi moteris, - per krūmus prie 
to šakoto uosio. Dėl manęs nebijokite, aš galiu bėgti taip pat grei- 
tai kaip ir jūs. O dabar - į upelį, tiesiai į vandenį, ligi kulkšnių, 
kad šuo neužuostų pėdsakų, nors manau, kad jis toks pat bailus 
kaip ir šeimininkas. 

Moteris pirmoji šoko į siaurą upelį ir greitai atsidūrė jo vidury- 
je, rudas vanduo čiurleno užliedamas jai kojas, ir ji ištiesė rankas 
į kibias gervuogių bei jaunų medžių šakeles. Aleinas sekė paskui 
ją, jam sukosi galva po tokio niūraus susitikimo ir visų planų bei 
vilčių žlugimo. Vis dėlto, kad ir kokios niaurios buvo mintys, jis 
negalėjo nesistebėti žiūrėdamas į šmėsčiojančias savo vadovės ko- 
jas ir trapią jos figūrėlę. Mergina suko tai čia, tai ten, nėrė pro 
šakas, šoko nuo akmens ant akmens taip lengvai ir mikliai, kad 
jam buvo labai sunku spėti paskui ją. Kai jis galiausiai ėmė dusti, 
ji išlipusi ant samanoto kranto griuvo ant žemės tarp dviejų bu- 
gienio krūmų ir droviai pažvelgė į šlapias savo kojas bei suteptą 
suknelę. 

— Švenčiausioji Mergele, - tarė ji, - ką gi man daryti? Mamytė 
visam mėnesiui uždarys mane kambaryje ir privers austi gobele- 
ną su devynių narsių riterių atvaizdais. Ji jau žadėjo tai padaryti 
aną savaitę, kai patekau į raistą, be to, ji žino, kad nekenčiu siu- 
vinėjimo. 

Aleinas, vis dar sotvėdamas vandenyje, pažvelgė į grakščią bal- 
tai rausvą figūrėlę, į juodų plaukų bangas ir į jį atsuktą išdidų, 
išraiškingą merginos veidą, tokį patiklų ir atvirą. 

— Verčiau traukime toliau, - tarė jaunuolis, - jis gali pasivyti 
mus. 

— Nepasivys. Dabar mes jau ne jo žemėje, o tokiame dideliame 
miške, jis negalės atspėti, į kurią pusę nuėjome. Bet kaip jūs... jis 
gi buvo jūsų rankose... kodėl jo neužmušėte? 

— Užmušti jį? Savo tikrą brolį? 

— O kodėl ne? - Ir jos dantys sužvilgėjo. - O jis būtų jus užmu- 
šęs. Aš jį pažįstu, mačiau tai iš jo akių. Jei būčiau turėjusi tokią 
lazdą, būčiau pabandžiusi ir man tikriausiai būtų pavykę. - Ji 
mostelėjo balta ranka suspaudusi kumštį ir grasinamai sučiaupė 
lūpas. 

— Aš ir taip gailiuosi to, ką padariau, - pasakė jis, sėsdamas 
šalia jos ir užsidengdamas veidą rankomis. - Tegul padeda man 
Dievas! Visa, ką turiu blogiausio, išplaukė į paviršių. Dar akimir- 
ka, ir būčiau jam smogęs - savo motinos sūnui, žmogui, kurį sva- 
jojau priglausti prie krūtinės! Deja! Vis dėlto pasirodžiau esąs toks 
silpnas! 

— Silpnas? - nustebo ji, pakėlusi juodus antakius. - Man rodos, 
net mano tėvas - ojis labai griežtas vyriškos drąsos atžvilgiu — 
taip apie jus nepasakytų. Jūs manote, sere, kad man malonu klau- 
sytis, kaip jūs gailitės dėl to, ką padarėte; galiu tik patarti jums 
grįžti kartu su manim, susitaikyti su tuo sokmanu ir atiduoti sa- 
vo belaisvę. Tiesiog apmaudu, kad moteris, tokia menkysta, galė- 
jo atsistoti tarp dviejų to paties kraujo vyrų! 

Naivusis Aleinas tik išplėtė akis išgirdęs šį ūmų moteriško kar- 
tėlio protrūkį. 

— Ne, ponia, - atsakė jis, - tai būtų blogiausia. Nejau gali atsi- 
rasti toks negarbingas ir bailus vyras, kuris nepadėtų jums nelai- 
mėje? Aš nustačiau prieš save brolį, o dabar, deja, nevykusiomis 
kalbomis įžeidžiau, matyt, ir jus. Tačiau patikėkite, ponia, esu 
plėšomas į dvi puses ir vos galiu suprasti, kas atsitiko. 

— Aš irgi galiu tik stebėtis, - su lengva pašaipa tarė ji. - Jūs 
atsirandate lyg riteris žonglierių dainose ir atsistojate tarp mer- 
ginos ir drakono, kai nei klausti, nei atsakyti nėra kada. Eime, - 
tarė ji, pašokdama ir lygindama suglamžytą suknelę, - eime per 
giraitę, gal sutiksime Bertraną su žirgais. Jeigu vargšui Truba- 
„dūrui nebūtų nulėkusi pasaga, šios istorijos nebūtų. Ne, aš noriu 
atsiremti į jūsų ranką: dabar, kai viskas sėkmingai baigėsi, jaučiu 
tokią pat baimę kaip ir narsusis mano Rolandas. Pažiūrėkite, kaip 
sunkiai jis kvėpuoja, kokios pasišiaušusios jo plunksnelės. Maža- 
sis mano riteris neleis nuskriausti savo damos. 

Ji ir toliau plepėjo su savo sakalu, o Aleinas ėjo šalia ir tarpais 
paslapčiomis žvilgčiojo į šią karališką, aikštingą moterį. Paskui ji 
nutilo, ir jie žengė toliau aksomine durpinga žeme, leidosi vis gi- 
liau į Minstedo mišką, kur seni, kerpėmis apaugę bukai metė juo- 
dus šešėlių rutulius ant saulės apšviestos žolės. 

— Ar norėtumėte išgirsti mano istoriją? - pagaliau paklausė ji. 

— Jei tik norite ją papasakoti, - atsakė jis. 

— 0, - palingavusi galvą, sušuko ji, - jei jūs taip menkai tuo 
domitės, atidėsime kitam kartui. 

— O, ne, - karštai paprieštaravo jis, - aš labai noriu ją išgirsti. 

- Ir jūs turite teisę, juk dėl to netekote savo brolio palankumo. 
Vis dėlto... Beje, jūs, regis klierikas, tad aš turėčiau žiūrėti į jus 
kaip į dvasininką ir kalbėti su jumis kaip su dvasininku. Taigi 
žinokite: jūsų brolis norėjo, kad aš tapčiau jo žmona. Ne tiek dėl 
mano pačios privalumų, kiek dėl to, kad šis žmogus savanaudis ir 
tikisi padidinti savo turtą, įkišęs ranką į geležinę mano tėvo skry- 
nią, nors švč. Mergelė žino, kaip mažai jis ten rastų. Tačiau tėvas 
— išdidus žmogus, norsus riteris ir patyręs kareivis, vienos iš se- 
niausių giminių palikuonis, ir jam tas žmogus yra iš prastos šei- 

mos, žemos kilmės... O, kokia aš kvaila! Visai užmiršau, kad jis 
jūsų brolis! 

— Nieko, dėl to nesijaudinkite, - tarė Aleinas, - visi mes vienos 
promotės Ievos vaikai! 

— Upeliai gali tekėti iš vienos versmės, vis dėlto vieni būna 
švarūs, o kiti drumzlini, - paskubėjo paaiškinti ji. - Trumpai kal- 
bant, tėvas atmetė visus jo meilikavimus, o ir aš nenorėjau tekėti 
už jo. Tada jis prisiekė atkeršyti, ir kadangi yra žinomas kaip pa- 
vojingas, nuolat visokiausių niekšų apsuptas žmogus, tėvas man 
uždraudė medžioti su sakalu ar be sakalo bet kurioje miško daly- 
je, kuri yra į šiaurę nuo Kraistčerčo vieškelio. Tačiau atsitiko taip, 
kad šiandien rytą mes paleidome mano mažąjį Rolandą, ir jis nu- 
sivijo didžiulę gervę, o aš ir mano pažas Bertranas nujojome pas- 
kui, mums galvose buvo vien medžioklė ir nepastebėjome, kaip 
atsidūrėme Minstedo miškuose. Gal bėdos ir nebūtų buvę, bet 
mano žirgas Trubadūras užkliudė kanopa aštrią šaką, sužvengė 
17 numetė mane žemėn. Pažvelkite į mano suknelę, tai jau trečia 
per savaitę mano sutepta suknelė. Vargas man, kai kameristė Aga- 
ta ją pamatys. 

— O kas buvo toliau, ponia? - pasiteiravo Aleinas. 

— Na, Trubadūras nulėkė, aš krisdama tikriausiai kliudžiau jį 
pentinais, o Bertranas iš visų jėgų leidosi jį vytis. Kai pakilau nuo 
žemės, šalia manęs atsirado jūsų brolis. Jis pasakė, jog esu jo že- 
mėje, tačiau kalbėjo labai mandagiais žodžiais ir taip galantiškai 
elgėsi, kad įtikino mane eiti pas jį ir po svetingu jo namų stogu 
laukti grįžtančio pažo. Šv. Mergelės malone ir mano globėjos šv. 
Magdalenos užtarimu ryžtingai sustojau prie jo namų durų, nors, 
kaip jūs matėte, jis stengėsi mane ten įsitempti. O paskui - ak... - 
Ji susigūžė ir ėmė virpėti tarsi nuo karštligės priepuolio. 

— Kas atsitiko? - nerimastingai dairydamasis sušuko Aleinas. 

— Nieko, mano drauge, nieko! Tiesiog prisiminiau, kaip įkan- 
dau jam į ranką. Mieliau įkąsčiau gyvai rupūžei ar nuodingai gy- 
vatei! Dabar amžinai neapkęsiu savo lūpų! O jūs kaip drąsiai ir 
greitai veikėte! Koks jūs nuolankus, kai kalbama apie jus. Kaip 


101 


narsiai užstojate kitą! Jei būčiau vyras, labai norėčiau elgtis taip 
kaip jūs. 

— Tai niekai, - atsakė jis, jausdamas paslaptingą virpesį nuo 
savo palydovės pagyrimo. - Na, ojūs, ką jūs rengiatės daryti? 

— Netoliese yra milžiniškas ąžuolas, manau, kad ten Bertranas 
atves arklius. Ten paprastai susitinka medžiotojai, tai seniai ži- 
noma vieta. O paskui josiu namo ir šiandien jau nebus medžiok- 
lės su sakalu. O kol mes nušuoliuosime dvylika mylių, viskas pra- 
džius - ir kojos, ir suknelė. 

— O jūšų tėvas? 

— Nesakysiu jam nė žodžio. Jūs jo nepažįstate. Viena yra tikra — 
jis ne toks, kurio galima neklausyti, kaip aš neklausiau. Žinoma, jis 
atkeršytų už mane. Tačiau dėl to aš kreipsiuos ne į jį. Gal koks 
riteris dvikovoje arba turnyre norės nešioti mano spalvas, tada aš 
jam pasakysiu, kad jei iš tikrųjų nori įgyti mano palankumą, turi 
atkeršyti už įžeidimą, o įžeidėjas - Minstedo sokmanas. Taigi rite- 
ris gaus galimybę parodyti narsą, ką mėgsta drąsūs riteriai, mano 
skola bus sumokėta, tėvas nieko nesužinos, o pasaulyje vienu niek- 
šu sumažės. Sakykite, ar tai nėra garbingas planas? 

— Ne, ponia, jis nevertas jūsų. Kaip gali tokia moteris kaip jūs 
galvoti apie prievartą ir kerštą? Juk kas nors turi būti švelnus ir 
geras, pasigailėti ir atleisti? Deja! Šis pasaulis - žiaurus, piktas, ir 
man nereikėjo išeiti iš vienuoliškos savo celės. Kai panašius žo- 
džius taria tokios lūpos, man vaidenasi, kad gailestingumo ange- 
las skelbia velnio mokslą. 

Ji šoko į šalį lyg kumeliukas, pirmą kartą pajutęs žąslus. 

— Ačiū jums už tokius žodžius, jaunasis pone, - tarė ji ir leng- 
vai nusilenkė, - puikiai suprantu viską, jus labai liūdina tai, kad 
sutikote mane, jūs matote manyje velnio tarnaitę. Mano tėvas - 
sunkus žmogus, kai supyksta, bet jis dar niekada nėra taip manęs 
išvadinęs. Gal tai būtų jo teisė ir pareiga, bet ne jūsų. Kadangi jūs 
taip blogai apie mane manote, bus geriau, jei pasuksite tuo take- 
liu kairėje, 0 aš toliau eisiu šiuo; juk aišku, kad aš jums netinka- 
ma kompanija. 

Nuleidusi akis ji kupina orumo, kas ne visai derėjo prie sutep- 
tos jos suknelės, greitai nuskuodė purvinu taku, o Aleinas sumi- 
šęs žvelgė įkandin jos. Veltui jis laukė jos atsigrįžtant ar sulėti- 
nant žingsnį - ji ėjo savo keliu rūsčiai pasitempusi ir netrukus 
taip nutolo, kad balta jos suknelė vos šmėsteldavo pro lapus. Ta- 
da panarinęs galvą sunkia širdimi jis niūriai pasuko kitu takeliu, 
keikdamas save už tai, kad šiurkštumu ir negrabumu įžeidė ją, 
nors mažiau už viską pasaulyje to norėjo. 

Taip kurį laiką jis ėjo sutrikęs, priekaištaudamas sau, o siela 
virpėjo nuo užplūdusių minčių, baimių ir nuostabių jausmų, kai 
už jo vos sušlamėjo lapai; jis atsigręžė ir vėl pamatė tą grakščią 
lengvakoję būtybę - mergina ėjo paskui kaip ir jis nuleidusi išdi- 
džią savo galvutę - romumo ir atgailos įsikūnijimą. 

— Aš neįžeidinėsiu jūsų, net žodžio nepratarsiu, - tarė ji. - Ta- 
čiau esu priversta būti šalia jūsų, kol mes miške. 

— Ne, jūs negalite manęs įžeisti, - atsakė jis, vėl atgijęs vien nuo 
to, kad ją matė. - Tai mano šiurkštūs žodžiai įžeidė jus, bet aš pra- 
leidau gyvenimą tarp vyrų, taigi nors ir labai norėdamas, vargu ar 
mokėčiau sušvelninti savo kalbą netgi damos akivaizdoje. 

— Tada atsisakykite savo žodžių, - paskubėjo pasiūlyti ji, - pri- 
pažinkite, jog aš buvau teisi, kai troškau, kad jūs atkeršytumėte. 

— Ne, to padaryti negaliu, - ryžtingai atsakė jis. 

— Tai kas tada šiurkštus ir žiaurus? - triumfuodama sušuko ji. 
—- Koks jūs šaltas ir rūstus, nors toks jaunas! Jūs tikriausiai ne 
paprastas klierikas, o mažų mažiausiai koks nors vyskupas arba 
blogiausiu atveju kardinolas. Jums derėtų ne vėzdas, o vyskupo 
lazda, ne kepurė, o mitra. Na, gerai, gerai, dėl jūsų atleidžiu jūsų 
broliui ir keršysiu tik pati sau už savivalę. Amžinai patenku į 
pavojingas padėtis. Ar tai jus patenkins, sere? 

- Štai dabar kalba jūsų siela, - atsakė jis, - ir toks atleidimas 
suteiks jums daugiau džiaugsmo negu kerštas. 

Ji palingavo galvą, tarsi visai nebūtų tuo įsitikinusi, o paskui 
tyliai šūktelėjo, tačiau jos balse buvo daugiau nuostabos negu pa- 
sitenkinimo. 

— O štai ir Bertranas su arkliais! 

Šlaitu leidosi žaliai apsirengęs berniukas pažas, jo akys žibėjo, 
ilgos garbanos draikėsi. Jis sėdėjo ant aukšto bėro arklio ir vedė 
už pavadžio karštą širmą žirgą su moterišku balnu; abiejų gyvu- 
lių šonai blizgėjo nuo prakaito po ilgo jojimo. 

— Aš visur ieškojau jūsų, brangioji ledi Mode, - plonu balsu 
tarė pažas, šokdamas iš balno ir laikydamasis už kilpų. - Truba- 
dūras pabėgo, ir tik prie pat Holmhilo man pavyko jį pagauti. 
Tikiuosi, jūs gyva ir sveika? 

Jis klausiamai pažvelgė į Aleiną. 

— Taip, Bertranai, - tarė ji, - šio mielo nepažįstamojo dėka. O 
dabar, sere, - tęsė ji, šokdama į balną, - būtų negerai, jeigu išsi- 
skirčiau su jumis nieko nepasakiusi. Ar jūs klierikas, ar ne, ta- 
čiau šiandien elgėtės kaip tikras riteris. Pats karalius Artūras ir 
visas jo Apvalusis stalas nebūtų galėję padaryti daugiau. Galbūt 
mano tėvas arba jo giminės, nors kiek atsidėkodami, galės apgin- 
ti jūsų interesus. Tiesa, jis neturtingas, tačiau gerbiamas ir turi 
galingų draugų. Atskleiskite man savo ketinimus ir pažiūrėsime, 
ar jis galės jums padėti. 

— Deja, ponia, apie kokius ketinimus dabar galėčiau kalbėti? 
Turiu pasaulyje tik du draugus, jie vyksta į Kraistčerčą, ten juos 
tikriausiai pasivysiu. | 

— O kur yra Kraistčerčas? 

— Netoli pilies, kuri priklauso narsiajam serui Naidželui Lo- 
ringui, Solsberio hercogo konetabliui. 

Jo nuostabai, ji garsiai nusikvatojo, spustelėjo žirgą pentinais 
ir nušuoliavo proskyna, o pažas nusekė paskui ją. Ji nepasakė nė 
žodžio, tačiau jau dingdama tarp medžių truputį pasisuko ir atsi- 
sveikindama pamojo jam ranka. Jis ilgai stovėjo nejudėdamas ir 
tikėjosi, kad ji vis dėlto sugrįš, tačiau kanopų dundėjimas nutilo, 
ir miške įsiviešpatavo mirtina tyla, kurią trikdė tik švelnus krin- 
tančių lapų šlamesys ir šiugždesys. Pagaliau Aleinas apsigręžė ir 
žengė į vieškelį - dabar kitas žmogus, visai ne tas nerūpestingas 
jaunuolis, prieš kokias tris valandas pasukęs iš kelio. 

X SKYRIUS 


KAIP HORDLO DŽONAS RADO ŽMOGŲ, 
PASKUI KURĮ NORĖTŲ EITI 


Aleinas metus negalėjo grįžti į Boljė, o pasirodęs Minstedo apy- 
linkėse rizikuotų būti brolio užpjudytas šunimis. Todėl jaunuolis 
jautėsi paliktas likimo valiai. Jis galėjo pasukti į šiaurę ar pietus, 
į rytus ar vakarus - kur norėjo, bet visur jo laukė šalta ir niūri 
vienatvė. Tiesa, abatas įdėjo jam į krepšio dugną dešimt sidabri- 
nių kronų, įsukęs į salotų lapus, tačiau ar su jomis pragyvensi 
dvylika ilgų mėnesių! Šioje tamsoje buvo tik vienas šviesus taš- 
kas - ištikimi jo draugai, su kuriais išsiskyrė rytą, ir jeigu jam 
pavyks vėl juos surasti, viskas bus gerai. Dieną jis patyrė daug 
nuotykių, bet ligi saulėlydžio buvo dar toli. Kai žmogus keliauja 
nuo pat aušros, per dieną gali daug padaryti. Jeigu Aleinas eis 
labai greitai, spės pasivyti savo draugus anksčiau, negu jie atsi- 
durs vietoje. Todėl toliau jis leidosi ir žingsniu, ir bėgte. Ilsėda- 
masis sugraužė likusią vienuolyno duonos plutelę ir užgėrė van- 
deniu iš miško upelio. 

Nelengva buvo brautis milžinišku mišku, dvidešimt mylių nu- 
sidriekusiu iš rytų į vakarus ir kokias šešiolika mylių iš šiaurės į 
pietus, nuo Bremšou ligi Limingtono. Tačiau Aleinui pasisekė: jis 
pasivijo ta pačia kryptimi einantį eigulį su kirviu ant peties. Sek- 
damas paskui eigulį, Aleinas aplenkė Boldervud Voką, garsų se- 
nais uosiais ir bukais, pražygiavo Mark Ešą su didžiuliais bukme- 
džiais ir Naitvudo girias, kur koks ąžuolas galiūnas atrodė viso 
labo aukštas medis ir tik vienas iš daugybės stuomeningų brolių. 
Eigulys ir Aleinas ėjo koja kojon, tik retkarčiais persimesdami 
žodžiu, nes savo mintimis buvo tolimi vienas kitam kaip ašiga- 
liai. Valstietis kartais pradėdavo kalbėti apie medžioklę, barsu- 
kus, pilkagalvius peslius, sukusius lizdus Vud Fidlėjuje, ir apie 
milžinišką silkių laimikį, kurį žvejai valtimis parsivežė iš Pits Di- 

po. Tačiau jaunojo klieriko mintys sukosi apie brolį, savo ateitį, o 
daugiausia apie tą keistą, pašėlusią ir švelnią moterį, taip netikė- 
tai įsiveržusią į jo gyvenimą ir taip pat ūmai iš jo dingusią. Jis 
buvo toks išsiblaškęs ir taip nepataikydavo atsakyti, kad eigulys 
ėmė kažką švilpauti ir netrukus pasuko į takelį, kuris ėjo į Berlį, 
palikęs Aleiną vieną Kraistčerčo vieškelyje. 

Tad jaunuolis žygiavo pirmyn sparčiai ir energingai už kiek- 
vieno posūkio, nuo kiekvienos kalvelės tikėdamasis pamatyti ry- 
tinius bendrakeleivius. Tarp Vini Ridžo ir Rinfild Voko miškai 
buvo ypač tankūs ir gūdūs, suaugę iki pat kelio, tačiau tolumoje 
atsivėrė plačios pilkai rudos durpingos dykvietės, kuriose tam- 
siomis dėmėmis ryškėjo medžių guotai; tos dykvietės pailgais vin- 
giais kilo viena aukščiau kitos ir driekėsi ligi tamsios dar tolimes- 
nių miškų linijos. Vabzdžių debesys zvimbdami šoko auksinėje 
rudens šviesoje, iš visų pusių sklido paukščių cypsėjimas ir čiul- 
besys. Didžiuliai žvilgantys laumžirgiai skraidė per kelią arba ple- 
veno viršjo, virpindami sparnus ir žaižaruojančius kūnelius. Kartą 
ties Aleino galva danguje išniro baltakaklis jūrų erelis; iš krūmų 
išlindo būrelis didžiųjų einių, kurie nerangiai pusiau bėgte, pu- 
siau skriste šaižiai klykaudami bei mosuodami sparnais nušlum- 
šėjo tolyn. 

Didžiajame kelyje jis sutiko ir žmonių - elgetų bei žygūnų, pre- 
keivių bei alavuotojų; daugiausiai tai buvo linksmi žmonės: kiek- 
vienam, neišskiriant nė Aleino, jie rasdavo ir šmaikštų žodelį, ir 
draugišką sveikinimą. Netoli Šotvudo jis pavijo penketą jūrinin- 
kų; rūstūs, raudonskruosčiai vaikinai ėjo iš Pulo į Sautemptoną. 
Jūrininkai, kalbėję su juo žargonu, sunkiai jam suprantamu, pa- 
siūlė išgerti iš didelio ąsočio, iš kurio ką tik buvo gėrę patys, ir 
nenorėjo paleisti, kol jis savo puoduku nepasisėmė iš ąsočio gėri- 
mo; nurijęs gurkšnelį, jaunuolis vos neužduso, užsikosėjo, o skruos- 
tais ėmė ristis ašaros. 

Paskui jis sutiko kresną vyriškį ant bėro arklio; dešinėje ran- 
koje šis laikė rožinį ir ilgą dviašmenį kalaviją, skimbčiojantį į jo 
balnakilpes. Iš juodų drabužių ir aštuonšakio kryžiaus ant ran- 

kovės Aleinas atpažino, kad tai vienas iš riterių hospitaljerų, ku- 
rių būstinė buvo Badslyje. Jodamas pro šalį, riteris pakėlė du pirš- 
tus ir pasakė: Benedic, fili mi!. Aleinas nusiėmė kepurę ir pri- 
klaupė su didele pagarba žiūrėdamas į žmogų, paskyrusį savo gy- 
venimą kovai su kitatikiais. Vargšas patiklus jaunuolis dar neži- 
nojo, kad tarp to, kaip žmogus atrodo, ir koks jis iš tikrųjų, yra 
didelis skirtumas ir kad hospitaljerai, užvaldę nemažą dalį nelai- 
mingųjų tamplierių turtų, buvo labai išlepinti ir nesirengė keisti 
savo rūmų į žygio palapines, o Anglijos vyno rūsių į sausringas 
Sirijos dykumas. Tačiau nežinojimas kartais esti vertingesnis už 
išmintį, nes Aleinas, žygiuodamas toliau, dar labiau pasinėrė į 
apmąstymus apie dvasinio gyvenimo taurumų; jis įsivaizdavo, ką 
dėl jo paaukojo šis žmogus, ir ugdė savo sielą jo pavyzdžiu, nors 
vargu ar būtų tai daręs, jei būtų žinojęs, kad hospitaljerui labiau 
rūpi malvazija ir elniena negu mameliukai ir pergalė. 

Viverli Voko apylinkėse laukus vėl pakeitė miškai, o iš pietų 
atplaukė didelis debesis, pro kurio kraštus prasimušė saulė; pas- 
kui ant kelio skambiai šleptelėjo keletas didelių lašų ir praūžė 
trumpa liūtis, lašai krito pakaitomis su lapais. Aleinas dairėsi 
ieškodamas prieglobsčio ir pamatė tankius, aukštus bugienio krū- 
mus, jie atrodė tarsi pastogė, ir žemė po jais buvo tokia sausa, jog 
sausiau negalėjo būti ir namuose. Po šia pastoge jau buvo pritūpę 
du žmonės ir mojo Aleinui, kad dėtųsi prie jų. Prisiartinęs jis 
išvydo, kad prieš juos guli penkios džiovintos silkės, didelis 
kriaukšlys kvietinės duonos ir odinė gertuvė su pienu; bet nepa- 
žįstamieji, užuot pradėję valgyti, regis, visai užmiršo apie tai: iš- 
raudę mosuodami rankomis, jie piktai apie kažką ginčijosi. Iš dra- 
bužių ir elgesio buvo nesunku atpažinti klajojančius studentus, 
kurių tais laikais buvo pilnut pilnutėlė kiekviena Europos šalis. 
Vienas buvo išstypęs ir liesas, kitas - riebus ir storas, jis kalbėjo 
labai garsiai ir buvo panašus į žmogų, nepakenčiantį prieštaravi- 
mų... 


! Laiminu, mano sūnau (!ot.). 

— Eikš čia, mielas jaunuoli, - sušuko jis, - eikš čia! Vultus inge- 
nui puer'. Tegul tavęs nebaugina mano brangaus giminaitėlio vei- 
das. Foenum habet in cornuž, kaip yra pasakęs poetas Horacijus, 
bet esu įsitikinęs, kad jis visiškai nepavojingas. 

— Užsikimšk gerklę! - suriko antrasis. - Jei jau kalbame apie 
Horacijų, tai prisimenu kitą eilutę: Loguaces si sapiat! - neblo- 
gai, tiesa? Angliškai tai reiškia: protingas žmogus turėtų vengti 
plepių. Tačiau jei visi žmonės būtų protingi, tu atrodytum kaip 
liūdna išimtis. 

— Deja, Daikonai, bijau, kad tavo logika tokia pat silpna kaip 
tavoji filosofija bei teologija. Dievaži, sunku prasčiau apginti savo 
teiginį, nei tai darai tu. Tarkim, propter argumentum“, jog aš 
plepys, tuomet teisinga išvada bus tokia: visi turi manęs vengti, o 
tu nevengi ir šią akimirką drauge po krūmais valgai silkes, ergo“, 
tu neprotingas Žmogus, o apie tai ašir zyziu tau į ilgas ausis nuo 
to laiko, kai pamačiau liesus tavo skruostus. 

— Ak, štai kaip! —- sušuko jo draugas. - Tavo liežuvis dirba ne 
blogiau kaip malūno ratas! Prisėsk, bičiuli, ir imk silkę, - kreipė- 
si jis į Aleiną, - tačiau iš pradžių įsidėmėk, kad su tuo susijusios 
ypatingos sąlygos. | 

— O aš tikėjausi, - pasakė Aleinas, palaikydamas tą patį pašai- 
pų toną, - kad su tuo susijęs duonos gabalas ir pieno gurkšnis. 

— Tik paklausyk jo, tik paklausyk, - sušuko storasis striukis. - 
Štai kokie reikalai, Daikonai! Sąmojis, vaikine, tai tas pats kaip 
niežulys ar prakaitavimas. Aš jį skleidžiu aplink save, tai tarsi 
aura. Žinai, kas prisiartina prie manęs per septyniolika žingsnių, 
tas pajunta kibirkštį. Pažvelk kad ir pats į save. Niūresnio žmo- 
gaus nebuvau sutikęs, tačiau tik per savaitę tu pasakei tris daly- 
kus, kurie skamba neblogai, ir dar vieną - tą dieną, kai mes išėjo- 
me iš Forningsbridžo, nuo kurio ir aš pats neatsisakyčiau. 

! Berniukas kilniu veidu (lot.). 

Žž Jam ant ragų šienas, t. y. linkęs badytis (lot.). 


3 Tavo nuomone (lot.). 
* Vadinasi (Lot.). 

— Gana, nelaimingas tauškale, gana! - Sulaikė jį kitas. - Pieno, 
bičiuli, tu gausi, duonos su silke irgi, tačiau turi nešališkai nu- 
spręsti , kuris iš mūsų teisus. 

— Jeigu jis valgys silkę, tai turės spręsti nešališkai, mano iš- 
mintingasis kolega, - pasakė storulis. - Prašom pasakyti, mielas 
jaunuoli, ar esi mokytas klierikas ir jei taip, tai kur mokeisi — 
Oksforde ar Paryžiuje? 

- Šiek tiek mokslo esu ragavęs, - atsakė Aleinas, imdamas sil- 
kę, - bet nė vienoje iš šių vietų nebuvau. Mane Boljė abatijoje 
auklėjo vienuoliai cistersai. 

— Vajė, vajė! - sušuko vienu balsu studentai. - Koks gi čia moks- 
las? 

— Non cuivis contingit adire Corinthum!, - paaiškino Aleinas. 

— O žinai, kolega Stefanai, šį tą jis moka, - kiek žvaliau prabilo 
melancholikas. - Ir jis gali pasirodyti esąs teisingas teisėjas, nes 
neturi dėl ko palaikyti vieną iš mūsų. Dabar dėmesio, drauguži, 
ir tegu tavo ausys dirba taip pat nuoširdžiai kaip apatinis žandi- 
kaulis. Judex damnatur? - juk tu žinai šį seną posakį. Aš ginu 
mokslininko Dunso Skoto gerą vardą nuo Vilio Okamo kvailų so- 
fizmų ir menkaverčių absurdiškų teiginių. 

— O aš, - gyvai tarė kitas, - ginu sveiką išmintingiausiojo Vilja- 
mo protą ir nepaprastą mokytumą nuo silpnaprotiškų purvino 
škoto fantazijų, kurios užvertė menkutę jo proto atsargą tokiais 
žodžių kalnais, kad pats dingo juose lyg gaskoniško vyno lašas 
vandens statinėje. Pats Saliamonas negalėtų paaiškinti, ką šis suk- 
čius nori pasakyti. 

- Žinoma, Stefanai Hepgudai, tokios išminties nepakanka! - 
suriko kitas. - Tai būtų lygiai tas pats, jei kurmis imtų maištauti 
prieš Aušrinę dėl to, kad jos nemato. Tačiau mes ginčijamės, kole- 
ga, dėl prigimties tokios subtiliausios substancijos, kuri vadinasi 
mintis. Mes su mokslininku Skotu įrodinėjame, kad mintis yra 


! Ne kiekvienam lemta lankytis Korinte (lot.). 
2 Teisėjas nuteistas (lot.). 

labai panaši į garą arba į dūmą, arba į daugelį kitų substancijų, 
kurioms šiurkščios kūniškos mūsų akys yra aklos. Matai, tas, ku- 
ris gamina daiktą, pats turi būti daiktas, ir jeigų žmogaus mintis 
pajėgia sukurti knygą, tai ir ta mintis turi būti materiali, panaši 
į knygą. Ar supranti, ką noriu pasakyti? Ar išdėstyti aiškiau? 

— O aš, - sušuko kitas, - su savo gerbiamuoju mokytoju doctor 
praeclarus et excellentissimus! manau, kad visi daiktai yra tik 
mintys, nes, kai išnyks mintis, malonėk pasakyti, kur dėsis daik- 
tai? Štai aplink mus medžiai, ir aš matau juos dėl to, kad manau 
juos matąs. Bet jei aš, pavyzdžiui, esu apalpęs arba miegu, arba 
esu girtas, tai mano mintys išnyksta, taip pat ir medžiai. Na, ar 
pataikiau į tašką? 

Aleinas sėdėjo tarp jų ir kramsnojo duoną, o jie, užgulę jo ke- 
lius, ginčijosi įraudę ir įkaitę nuo įrodinėjimų mosuodami ranko- 
mis. Jis niekada nebuvo girdėjęs tokio scholastiško žargono, to- 
kių subtiliausių distinkcijų, tokio susišaudymo ilgesnėmis ar trum- 
pesnėmis premisomis, silogizmais ir apipusiais neiginiais. Klau- 
simas atsimušdavo į atsakymą kaip kardas į skydą. Senovės filo- 
sofais, bažnyčios tėvais, šiuolaikiniais mąstytojais, Šventuoju Raš- 
tu, arabais - visu tuo jie apšaudė vienas kitą, o lietus vis pliaupė, 
bugienio lapai pajuodo ir blizgėjo nuo drėgmės. Pagaliau storulis, 
matyt, nusiplūkė, nes pritilęs ėmė valgyti, o jo oponentas tarsi 
gaidys nugalėtojas, tupintis ant mėšlo krūvos, sukakariekavo pas- 
kutinį kartą, paleisdamas visą salvę citatų bei išvadų. Bet staiga 
jo žvilgsnis nukrypo į valgį, ir jam išsiveržė pasipiktinimo klyks- 
mas. 

— Tu dvigubas vagis! - šaukė jis. - Tu surijai mano silkes, o aš 
nuo pat ryto burnoje neturėjau nė aguonos grūdelio. 

— O tai ir yra galutinis mano įrodymas, - su užuojauta paaiški- 
no jam draugas, - baigiamoji pastanga, arba peroratio?, kaip sako 
oratoriai. Ir jeigu visos mintys yra daiktai, tai tau užtenka tik 


! Garbingiausiuoju ir neprilygstamuoju daktaru (lot.). 
Ž Pabaiga (lot.). 

pagalvoti apie porą silkių, o paskui tokiu pat užkeikimu prisi- 
šaukti ąsotį pieno, kad galėtum jas užgerti. 

— Garbingas samprotavimas, - sušuko kitas, - ir aš žinau tik 
vieną atsakymą. - Jis pasilenkė ir garsiai pliaukštelėjo storuliui 
per rausvą skruostą. - Ne, neįsižeisk, - tarė jis, - jeigu daiktai - 
tik mintys, tai ir antausis - tiktai mintis, todėl galima jo nepaisy- 
ti. 

Tačiau paskutinis įrodymas toli gražu neįtikino Okamo moki- 
nio, jis pakėlė nuo žemės ilgą lazdą ir vožtelėjo realistui per pa- 
kaušį. Laimė, lazda pasirodė tokia supuvusi ir sutrešusi, kad iš- 
lakstė į šipulius; tačiau Aleinas nusprendė palikti draugus dviese 
— tegu sprendžia savo ginčus kaip nori, be to, saulė ėmė šviesti. 
Eidamas lietaus nuplautu keliu, jis atsisuko ir pamatė, kad stu- 
dentai vėl mosuoja rankomis ir šaukia vienas ant kito, tačiau ne- 
trukus jų šneka virto neaiškiu murmesiu, o paskui kelias pasisu-. 
ko, ir jie visai dingo iš akių. 

Kai jis priėjo Holmslei Voką ir Vuton Hilą, miškai ėmė retėti ir 
tarp jo juostų išniro kviečių laukai bei plačios gamyklos. Pakelyje 
tai šen, tai ten jis matė nedideles grupeles lūšnų, kurių duryse 
stovėjo vienplaukiai darbininkai ir žeme šliaužiojo rausvaskruos- 
čiai vaikai. O giraičių viduryje ryškėjo dvišlaičiai šiaudiniai sto- 
gai - ten buvo namai ūkininkų, kurių laukuose šie žmonės dirbo, 
bet labiausiai tų namų buvimo vietą išduodavo stulpai juodų, tirštų 
dūmų, bylojusių apie primityvią šeimininkų gerovę. 

Aleinas priėjo miškingo krašto ribą, vadinasi, ligi Kraistčer- 
čo buvo jau netoli. Saulė kabojo žemai, prie horizonto linijos, ir 
jos spinduliai nuožulniai krito ant plačiai nusidriekusių, ryš- 
kiai žaliuojančių laukų; jie apšvietė ir baltavilnes avis, ir kar- 
ves, kurios ligi kelių braidė po sodrius dobilus, mesdamos ilgus 
šešėlius. Ir kaip apsidžiaugė mūsų keliautojas, pamatęs aukštą 
Kraistčerčo vienuolyno bokštą, raudonavusį švelnioje vakaro 
šviesoje! Dar labiau jis nudžiugo aptikęs už posūkio rytinius sa- 
vo draugus, kurie sėdėjo ant išvirtusio medžio. Ant lygaus že- 
mės lopinėlio prieš save jie mėtė kauliukus ir buvo taip įsijautę, 

kad jam priėjus net akių nepakėlė. Prisiartinęs jis nustebo išvy- 
dęs, jog Eilvardo lankas kabo Džonui ant nugaros, jo kardas — 
Džonui prie šono, o plieninis šalmas užmautas ant kyšančio tarp 
jų kelmelio. 

— Mort de ma vie!!, - suriko lankininkas, žiūrėdamas žemyn į 
kauliukus. - Dar niekada taip nepralošinėjau! Kad juos maras, 
tuos kauliukus! Nė vieno laimingo metimo nuo to laiko, kai išva- 
žiavau iš Navaros. Vienas ir trys! En avant camarade! 

— Keturi ir trys! - sušuko Džonas, skaičiuodamas savo milži- 
niškais pirštais. - Bus septyni. Ei, lankininke, aš išlošiau tavo 
šalmą! O dabar statyk odinukę! 

— Mon Dieu! - suriaumojo šis. - Regis, į Kraistčerčą ateisiu su 
vienais marškiniais. - Paskui, netyčia pakėlęs akis, nusistebėjo. - 
Hola, Dieve šventas, juk tai mūsų cher petitŽ. Prisiekiu dešimčia 
savo pirštų, džiaugiuosi tave matydamas! 

Jis pašoko ir audringai apkabino Aleiną, o Džonas kaip saksas, 
santūriai rodantis savo jausmus, stovėjo nuošaliau vaipydamasis, 
irgi patenkintas ir linksmas; ką tiktai išloštas šalmas užpakaliu į 
priekį stirksojo ant rudos jo galvos. 

— Veltui ėjai? — toliau šaukė Eilvardas, džiaugsmingai glosty- 
damas Aleinui pečius ir rankas. - Ar dabar jau pasiliksi su mu- 
mis? 

— Norėčiau to labiau už viską pasaulyje, - tarė šis, jausdamas, 
kaip nuo tokio nuoširdaus sutikimo akyse tvenkiasi ašaros. 

— Gerai pasakyta, vaikine! - sušuko Didysis Džonas. - Mes tri- 
se vyksime į karą, o abatą iš Boljė tegu velniai griebia. Tačiau 
tavo kojos ir kelnės purvinos. Man rodos, bridai per vandenį, o 
gal aš klystu? 

— Išties bridau, - atsakė Aleinas ir, kai jie leidosi į kelią, smul- 
kiai papasakojo viską, kas jam buvo nutikę: apie baudžiauninką, 
karalių, susitikimą su broliu ir jo priešiškumą, apie nuostabiąją 


! Tebūsiu prakeiktas (pranc.). 
Ž Brangus mažylis (pranc.). 

merginą. Lankininkas ir Džonas ėjo jam iš šonų, atkreipę į jį po 
vieną ausį, bet nespėjo jis baigti pasakojimo, kai lankininkas stai- 
giai apsisuko ir užsirūstinęs patraukė atgal keliu, kuriuo jie at- 
ėjo. 

— Kurgi jūs? - paklausė Aleinas, lėkdamas paskui ir griebda- 
mas jam už odinukės skverno. 

— Grįžtu į Minstedą, vaikine. 

— O kodėl? Kokia prasmė? 

— Kad sugrūsčiau saują plieno į tavo sokmaną. Kur matyta? 
Tempti pas save merginą prieš jos valią, o paskui pjudyti šunimis 
tikrą brolį? Paleisk mane, aš einu! 

— Ne, ne! - sušuko Aleinas juokdamasis. - Jis jokios skriaudos 
merginai nepadarė. Grįžkite, bičiuli... 

Pastūmėdamas, įkalbinėdamas jaunuolis vėl įstengė apsukti 
lankininką veidu į Kraistčerčą. Vis dėlto šis žengė pasipūtęs ir tik 
pamatęs kažkokią merginą prie pakelės šulinio vėl nusišypsojo, 
ir taika grįžo į jo širdį. 

— Na, ojūs, - paklausė Aleinas, - ir čia regiu kažkokių permai- 
nų. Kodėl meistras pats neneša savo instrumentų? Kur lankas, 
kardas, šalmas ir kodėl, Džonai, tu taip karingai atrodai? 

— Visa tai žaidimas, kurio mane išmokė mūsų draugas Eilvar- 
das. 

— O jis pasirodė esąs per daug gabus mokinys, - sumurmėjo 
lankininkas. - Jis apšvarino mane taip, lyg būčiau papuolęs į ran- 
kas plėšikams. Tačiau, prisiekiu kardo rankena, tu turi viską man 
grąžinti, bičiuli, kitaip sukelsi žmonių nepasitikėjimą mano misi- 
ja, o aš sumokėsiu tau už ginklus ginklininko kaina. 

— Imk, bičiuli, ir nė neprasižiok apie mokestį, - tarė Džonas. - 
Tiesiog panorau išbandyti, kaip jaučiasi žmogus būdamas ginkluo- 
tas, juk ir man teks nešioti panašius daiktus. 

— Ma fo:! Jis tiesiog gimęs kuopai! - sušuko Eilvardas. - Jis 
moka gudriai užkalbėti dantis ir įtikinti. O aš išties nekaip jau- 
čiuosi, kai mano buko lankas nesitrina į šlaunį. Tačiau pažvelki- 
te, mes garcons, į tą kvadratinį tamsų bokštą netoli bažnyčios. 

Tai ir yra Solsberio hercogo pilis ir, man atrodo, net iš čia matau 
ant vėliavos raudoną Montekjutų stirniną. 

— Taip, raudoną baltame fone, - patvirtino Aleinas, prisiden- 
gęs akis delnu, tačiau ar tai stirninas, ar ne, negaliu ginčytis. Koks 
juodas milžiniškas bokštas ir kaip ryškiai spindi herbas ant sie- 
nos! Pažiūrėkite, kažkas po vėliava šviečia lyg žvaigždė! 

— Tai plieninis sargybinio šalmas, - paaiškino lankininkas. - 
Bet mums reikia skubėti, jei norime būti ten prieš sutrimituojant 
vakaro žarą ir pakeliant tiltą; galimas daiktas, seras Naidželas, 
garsusis karys, ir pilyje reikalauja griežtos drausmės, ir niekas 
nedrįsta ten įeiti po saulės laidos. 

Jis paspartino žingsnį, ir netrukus trys draugai atsidūrė mies- 
telio, plačiai išsiskleidusio aplink išdidžią bažnyčią ir rūškaną pi- 
lį, gatvėse. 

Atsitiko taip, kad tą vakarą seras Naidželas Loringas, kaip pa- 
prastai, dar su šviesa pavakarieniavęs ir įsitikinęs, kad Pomersas 
ir Kadsandas, du koviniai jo ristūnai, trylika negrynakraujų ku- 
melių, penki ispaniški arkliukai, trys moterų jodinėjami žirgai ir 
augalotas obuolmušis kautynių žirgas pašerti bei prižiūrėti, pasi- 
šaukė šunis ir išėjo kaip kasvakar pasivaikščioti. Šunų buvo še- 
šiasdešimt ar septyniasdešimt - didelių ir mažų, nušertų ir liesų 
— škotų kurtai, skalikai, pėdsekiai, aviganiai, anglų dogai, vilkšu- 
niai, terjerai, spanieliai... Visi ką nors puldinėjo, inkštė, skalijo — 
tikras šunų balsų choras, iškišti liežuviai, vizginamos uodegos 
traukė siauru keliuku nuo Tvinhemo šunidės prie Eivono kran- 
to. Du tarnai su raudonai rudais šunininkų drabužiais, ėję pačia- 
me rujos viduryje, valdė ją, prilaikė ir drąsino botago pliaukštelė- 
jimais bei garsiais šūksniais. Iš paskos žingsniavo pats seras Nai- 
dželas su ledi Loring už parankės; pora ėjo lėtai ir ramiai, kiek- 
vienas pagal savo amžių ir padėtį su šypsena akyse žiūrėjo į šunų 
samplūdį priešais. Priėję tiltą, jie sustojo, atsirėmė alkūnėmis į 
akmeninę baliustradą ir ėmė stebėti vandenyje atsispindinčius 
savo veidus ir upėtakius, greitais zigzagais šmirinėjančius rudo- 
kame upės dugne. 

Seras Naidželas atrodė silpnas, neišvaizdus ramių ir švelnių 
judesių žmogus. Jis buvo tokio žemo ūgio, kad net jo žmona, 
kurios niekaip negalėtum laikyti aukšta, buvo trim pirštais au- 
gesnė už jį. Be to, jo išvaizda nukentėjo dalyvaujant pirmuose 
mūšiuose, kai jis pro Beržerako sienos išlaužą vedė į ataką her- 
cogo Derbio žmones. Ten ant sero Naidželo buvo išversta pinti- 
nė kalkių, ir nuo to laiko jis gūžčiojo ir nuolat markstėsi, tarsi 
kažką bandydamas įžiūrėti. Jam buvo keturiasdešimt šešeri, ta- 
čiau dėl nuolatinių pratimų su ginklu buvo judrus ir nepapras- 
tai ištvermingas, taigi iš tolo atrodė lieknas, paslankus ir guvus 
kaip berniukas. Tačiau jo veido spalva buvo blausi su gelsvu at- 
spalviu, žvilgsnis rūstus, klaidžiojantis, o tai bylojo apie sun- 
kius žygius po atviru dangum; trumpoje smailioje barzdelėje, 
tais laikais madingoje, žibėjo nemažai žilų sruogų. Veido bruo- 
žai smulkūs, taisyklingi, dailūs; nosis griežtos formos su kupre- 
le ir šiek tiek išsprogusios akys. Jo drabužiai buvo paprasti, bet 
šiek tiek dabitiški. Frandriška skrybėlė iš bebro kailiuko su švč. 
Embruno Mergelės atvaizdu buvo smarkiai pakreipta į kairę, 
kad pridengtų sužalotą ausį, kurios dalį nukirto flamandų ka- 
reivis mūšio prie Turnė įkarštyje. Kelnės ir liemenė buvo viole- 
tinės spalvos, žemiau kelių kabalavo rankovės su ilgais atvar- 
tais. Raudoni odiniai batai buvo elegantiškai smailūs, tačiau ne- 
buvo tokie ekstravagantiškai ilgi, kokie tapo madingi valdant 
jau kitam monarchui. Liemenį juosė auksu išsiuvinėtas riterio 
diržas su sero Naidželo herbu - penkiomis rožėmis sidabro fo- 
ne, meistriškai išgraviruotu sagtyje. Toks seras Naidželas Lo- 
ringas stovėjo ant Eivono tilto ir ramiai kalbėjosi su savo žmo- 
na. 

Jeigu, be šių dviejų veidų, nebūtų matyti kitų ir svetimšalio 
paklaustų, kuris iš jų labiau tiktų narsiam kariui, galinčiam Eu- 
ropoje pelnyti pagarbą pačių šiurkščiausių kareivų, jis tikriausiai 
nurodytų moters veidą. Jis buvo platus, kvadratinis, raudonas su 
gauruotais, griežtais antakiais, o žvilgsnis valdyti pratusio žmo- 
gaus. Ledi Loring buvo aukštesnė ir kresnesė už savo vyrą. Laisvi 

drabužiai iš sendalio! ir kailiu apsiūta pelerina negalėjo paslėpti 
kaulėtos nemoteriškos figūros. Tačiau tai buvo karingų moterų 
epocha. Juodosios Agnesės iš Danbaro, ledi Solsberi ir grafienės 
de Monfor žygiai dar nebuvo išdilę žmonėms iš atminties. Turė- 
damos tokių pavyzdžių, anglų karo vadų žmonos tapo ne mažiau 
karingos už savo vyrus ir, kai jų nebūdavo, valdydavo savo pilis 
su patyrusių senešalų apdairumu ir griežtumu. Montekjutai savo 
Tvinhemo pilyje gyveno labai ramiai, ir jiems nereikėjo bijoti nei 
pabėgusių katorgininkų, nei prancūzų eskadronų: ledi Merė Lo- 
ring tuo pasirūpino. Tačiau net tais laikais buvo manoma, kad 
vargu ar dera kareiviško charakterio damai būti ir kareiviško vei- 
do. Kai kurie vyrai tvirtino, kad tarp visų rūsčių žygių ir drąsių 
darbų, kuriuose seras Loringas parodė tikrąjį savo narsumą, ne 
mažiau svarbios buvo ir jo piršlybos tokiai neįveikiamai damai. 

- Kartoju, mano brangusis vyre, - kalbėjo ji, stovždama šali- 
mais, - taip nedera auklėti mergaitę; sakalai ir šunys, eilėraščiai 
ir citra; tai ji dainuoja prancūzišką rondelį, tai skaito apie Duno 
iš Mainco žygius, arba, pavyzdžiui, vakar vakare įeinu pas ją, oji 
gudriai apsimeta mieganti, tik kad iš pagalvės kyšo ritinėlio kraš- 
tas. Ir amžinai tas pats pasiteisinimas: girdi, tai jai paskolino tė- 
vas Kristoforas iš vienuolyno. Kokia bus iš to nauda, kai jai teks 
šeimininkauti savo pilyje ir šimtas žmonių išsižioję lauks iš-jos 
alaus bei mėsos? 

— Tu teisi, brangioji mano paukštyte, teisi, - sutiko riteris, i1m- 
damas saldainį iš auksinės bonbonjerės. - Mūsų mergaitė panaši 
į jauną kumelaitę, kuri spardosi ir lekia gyvenimo geismo apim- 
ta. Duokite jai laiko, mano ponia, duokite jai laiko... 

— O aš esu įsitikinusi, kad mano tėvas duotų man skaudžių 
lazdyno rykščių. Ma foi! Jau nežinau, kur eina pasaulis, jei jau- 
nos mergaitės neklauso vyresniųjų patarimų. Stebiuosi, brangu- 
sis vyre, kodėl jūs nepamokote jos! 

— Na, ne, mano širdies džiaugsme. Aš dar nė karto nepakėliau 

rankos prieš moterį, ir būtų gana keista, jei pradėčiau nuo savo 
kūno ir kraujo. Juk moteris sviedė man į akis kalkių, o aš nors 
mačiau, kaip ji pasilenkė, ir tikriausiai galėjau ją sulaikyti, tačiau 
maniau, kad būsiu nevertas riterio orumo, jei kliudysiu ar prie- 
šinsiuos moteriškos lyties būtybei. 

— Kekšė! - sušuko ledi Loring, sugniauždama stambų kumštį. 
— Gaila, kad manęs ten nebuvo, aš jai būčiau parodžiusi! | 

— Aš irgi, jei jūs būtumėte buvusi šalia, mano meile. Tačiau jūs 
teisi. Modei reikia pakirpti sparnelius, ką ir siūlau padaryti jums, 
kai manęs čia nebus; juk, tiesą sakant, tas ramus gyvenimas ne 
man, ir jeigu nejūsų atlaidus gerumas bei meilus rūpestingumas, 
neištverčiau čia nė savaitės. Kalbama, kad Bordo vėl bus karinė 
apžiūra, ir, prisiekiu šventuoju apaštalu Pauliumi, būtų labai keis- 
ta, jei, mūšio lauke vėl pasirodžius Britanijos liūtams ir raudo- 
nam Čandoso stulpui, šalia jų neplazdėtų Loringo rožės. 

— O, vargas man, šito ir bijojau! - staiga pabalusi sušuko ji. — 
Juk pastebėjau ir jūsų išsiblaškymą, ir žybčiojantį žvilgsnį, ir tai, 
kad matuojatės ir ruošiatės taisyti senus šarvus. Brangusis vyre, 
pagalvokite apie tai, kad jūs jau esate pelnęs užtektinai karinės 
šlovės, o mes taip mažai buvome kartu, nepamirškite, jog ant jū- 
sų kūno daugiau kaip dvidešimt randų, gautų net nežinau per 
keliolika kruvinų kautynių. Ar dar neganėtinai padarėte šlovės ir 
visų gerovės vardan? 

— Jeigu karalius, mūsų valdovas, šešiasdešimties metų, bei mi- 
lordas Čandosas, septyniasdešimties metų, pasirengę imti į ran- 
kas ietį ir kovoti dėl Anglijos, tai mano metuose nederėtų svajoti 
baigti tarnybą. Tiesa, aš turiu dvidešimt septynias žaizdas. Juo 
daugiau priežasčių dėkoti likimui už tai, kad ligi šiol esu sveikas 
ir tvirtas. Dalyvavau įvairiausiuose mūšiuose bei kovose: šešiose 
didelėse kautynėse sausumoje, keturiose jūroje ir penkiasdešimt 
septyniuose puolimuose, susirėmimuose bei pasalose. Aš gyniau 
dvidešimt du miestus ir prisidėjau užimant trisdešimt vieną. Jei- 
gu atsisakyčiau vyriško darbo, kurį reikia daryti, man, žinoma, 
būtų didelė gėda, taip pat ir jums, nes mano garbė - jūsų garbė. 

Be to, pagalvokite apie tuščią mūsų piniginę, o antstolis ir valdy- 
tojas nuolatos karksi apie fermerių trūkumą ir tuščias žemes. Jei- 
gu ne konetablio pareigos, kurias mums davė Solsberio hercogas, 
vargu ar galėtume gyventi taip, kaip dera mūsų padėties žmo- 
nėms. Todėl, brangioji, juo labiau turiu vykti ten, kur gerai mo- 
kama ir kur galima gauti gerų išpirkų. 

— Ak, brangusis vyre! - tarė ji ilgesio ir Liūdesio kupinomis aki- 
mis. - Aš tikėjausi, kad jūs pagaliau būsite tik mano, nors jūsų 
jaunystė praėjo toli nuo manęs. Vis dėlto žinau, jog mano balsas 
turi raginti jus žengti garbės ir pasižymėjimo keliu, o ne trukdyti 
siekti šlovės. Tačiau ką turėčiau sakyti dabar, kai visiems aišku, 
kad jūsų narsai reikia kamanų, o ne pentinų? Ir man labai skau- 
du, jog keliausite kaip paprastas vienišas riteris, nors šalyje nėra 
žmogaus labiau nusipelniusio teisės į kvadratinę vėliavą, tiktai 
jums neužtenka pinigų, kad galėtumėte gyventi taip, kaip turė- 
tumėte. 

— O kas dėl to kaltas, žavioji paukštyte? - paklausė jis. 

— Tai ne kaltė, o dorybė, brangusis vyre: ar mažai jūs gavote 
išpirkų ir vis dėlto iššvaistėte savo kronas pažams, lankininkams 
bei ginklanešiams, tad po savaitės turėdavote tik valgiui ir arklių 
pašarui. Išties riteriškas dosnumas, tačiau sakykite, argi galima 
iškilti be pinigų? 

- Visa tai purvas, niekšybė! - sušuko jis. - Svarbu ne tai - iškil- 
ti ar kristi, svarbu atlikti savo pareigą ir pelnyti šlovę. Garsus 
riteris ar vienišas kareivis, kvadratinė ar dvišaka vėliava - aš ne- 
suku sau galvos dėl to, ypač kai prisimenu, kad seras Džonas Čan- 
dosas, gražiausias Anglijos riterijos žiedas, yra tik paprastas, kuk- 
lus riteris. Bet kol kas nesikrimsk, mano širdies balandėle, gali- 
mas daiktas, karo nebus, reikia palaukti žinių. Štai eina trys ke- 
leiviai, ir vienas iš jų, man regis, kareivis - tiesiai iš armijos. Ko 
gero, sužinosime iš jo ką nors apie mus jaudinančius užjūrio rei- 
kalus? 

Ledi Loring pakėlė akis ir vakaro sutemose pamatė tris bičiu- 
lius: jie petys petin žengė keliu, pilki nuo dulkių ir pavargę nuo 

ilgos kelionės, bet linksmai plepėdami. Vidurinis buvo jaunas ir 
patrauklus atviro veido berniukas skaidriomis pilkomis akimis; 
jis dairėsi į visas puses ir aplinkinis pasaulis, matyt, atrodė jam 
paslaptingas, įdomus. Jam iš dešinės žengė milžiniškas rudas ber- 
nas; jis plačiai šypsojosi, kartais linksmai mirkčiojo; jo drabužiai, 
atrodė, beregint plyš per visas siūles, jis priminė nekantrų viščiu- 
ką, drąsiai pramušantį savo kevalą. Iš kitos pusės, raumeninga 
ranka remdamasis į jaunuolio petį, ėjo kresnas, tvirtas aistringų 
akių įdegęs lankininkas; prie jo diržo kabojo kardas, o ant peties 
stirksojo karinio lanko iš bukmedžio galas. Rūstus veidas, padė- 
vėtas šalmas, apdaužyti šarvai su raudonu švento Jurgio liūtu 
išblukusiame fone - viskas aiškiau už žodžius kalbėjo apie tai, 
kad jis iš tikrųjų atvyko iš šalies, kurioje vyko karas. Prisiartinęs 
jis drąsiai pažvelgė į serą Naidželą, paskui užkišęs ranką už ant- 
krūtinio priėjo ir staiga nerangiai nusilenkė damai. 

— Prašau atleisti, gerbiamasis sere, - tarė jis, - bet pažinau jus 
iš pirmo žvilgsnio, nors dažniau matydavau apsirengusį plienu, 
o ne aksomu. Aš leidau strėles stovėdamas šalia jūsų prie La Roš 
d'Ereno, Romoranteno, Mopertiuji, Nožano, Orejo ir daugelyje 
kitų vietų. 

— Tuomet, mielasis lankininke, džiaugiuosi galėdamas pasvei- 
kinti jus Tvinhemo pilyje, mažordomo kambaryje jūs ir jūsų drau- 
gai rasite kuo pasistiprinti. Ir man pažįstamas jūsų veidas, nors 
akys kartais taip apgauna mane, kad nepažįstu savo ginklanešio. 
Jums reikia pailsėti, o paskui ateikite į salę ir papasakokite mums, 
kas vyksta Prancūzijoje, mat esu girdėjęs, kad esą nepraėjus nė 
metams mūsų vėliavos suplazdės įpiečiau didžiųjų Ispanijos kalnų. 

— Bordo sklando tokie gandai, - atsakė lankininkas, - ir pats 
mačiau, kad be atvangos pluša ginklininkai bei kalviai lyg žiur- 
kės svirne. Tačiau aš atvežiau jums drąsaus gaskonų riterio sero 
Klodo Latūro laišką. O jums, ledi, - patylėjęs pridūrė jis, - dėžutę 
rausvo cukraus iš Narbonos ir visus malonius bei galantiškus lin- 
kėjimus, kokius šauniam kavalieriui dera siųsti nuostabiai ir kil- 
niai damai. 

Šiai mažai prakalbai šiurkštusis lankininkas padėjo nemažai 
pastangų ir rengėsi jai iš anksto, tačiau jis galėjo ir nerodyti savo 
gražbylystės, nes riterio žmona ne mažiau nei jis pats buvo pasi- 
nėrusi į laišką, ir kiekvienas laikė jį už kampučio; jie skaitė lėtai, 
paskiemeniui, suraukę antakius ir krutindami lūpas. Kai perskaitė 
ligi galo, Aleinas, kuris su Hordlo Džonu stovėjo šiek tiek ato- 
kiau, matė, kaip dama sunkiai atsikvėpė, o seras Naidželas švel- 
niai pats sau nusišypsojo. 

— Matote, brangioji, - pasakė jis žmonai, - niekas nepaliks šuns 
būdoje, jei kas nors rengiama. O ką jūs, lankininke, pasakysite 
apie Baltąją kuopą? 

— Sere, jei prašnekote apie šunis, tai dar yra ruja piktų skalikų, 
visada pasirengusių pradėti peštynes, jei tik atsirastų geras me- 
džiotojas ir užsiundytų juos. Mes esame daug kartų kariavę drau- 
ge, sere, ir aš pažinojau nemažai narsuolių, bet niekada nema- 
čiau tokio būrio kaip šitų miško brolių. Tik jūs turite stoti jų prie- 
šakyje, ir tada niekas jų nesulaikys. 

- Pardieu!, - tarė seras Naidželas. - Jeigu jie visi tokie kaip jų 
pasiuntinys, tai tokiais kareiviais iš tikrųjų galima didžiuotis. 
Kuo jūs vardu, mielasis lankininke? 

— Semas Eilvardas, Čičesteris, Isborno apygarda, sere. 

— O tas milžinas už jūsų? 

— Tai Didysis Džonas iš Hordlo, miško gyventojas, dabar įstojo 
į Baltąją kuopą. 

- Jo stotas labai tinka kareiviui, - tarė mažasis riteris. - Ir jūs, 
bičiuli, ne viščiukas, bet jis, mano nuomone, stipresnis. Matote 
antai tą milžinišką akmenį - jis nusirito ant tilto. Ketvertas ma- 
no tinginių tarnų šiandien bandė jį iš ten nuritinti. Norėčiau, 
kad judu padarytumėte jiems gėdą išjudindami jį iš vietos, nors, 
bijau, tai neįveikiamas darbas, nes akmuo nepaprastai sunkus. 

Ir jis parodė didžiulį netašytą akmenį, riogsantį šalikelėje ir 
nuo savo svorio giliai įsmigusį į raudonoką dirvą. Lankininkas 

priėjo prie jo raitodamasis odinukės rankoves, tačiau nieko per 
daug nesitikėdamas, nes tai buvo uolos nuolauža. Bet Džonas kaire 
ranka atstūmė lankininką, pasilenkė ir vien dešine ištraukęs ak- 
menį iš puraus jo guolio nusviedė toli į upės vidurį. Smarkiai 
pliaukštelėjęs akmuo įkrito į vandenį, dantytas jo kraštas išniro, 
aplink susitelkė gurgulai ir kildami bei putodami ėmė vilnyti pla- 
tūs ratilai. 

— Na, ir jėga! - sušuko seras Naidželas. 

— Na, ir jėga! - pakartojo jo žmona. 

O Džonas stovėjo juokdamasis ir kratydamas prie pirštų prili- 
pusius purvus. 

— Aš suprantu, kokios jo rankos, kai jis spūstelėjo man šonkau- 
lius, - tarė lankininkas, - jie ir dabar vos prisiminus ima braškė- 
ti. O štai ir kitas mano draugas - labai mokytas klierikas, nors 
gana jaunas, tai Aleinas, Edriko sūnus, Minstedo sokmano brolis. 

— Jaunuoli, - niūriai pasakė seras Naidželas, - jei jūsų tokia 
pati mąstysena kaip jūsų brolio, tai negalėsite peržengti mano 
namų slenksčio. 

— Ne, gerbiamasis sere, - skubriai paprieštaravo Eilvardas, - 
galvą dedu, kad jis neturi nė vienos panašios minties; kaip tik 
šiandien tikras brolis užpjudė jį šunimis ir išvarė iš savo žemės. 

— Arirjūs iš Baltosios kuopos? - paklausė seras Naidželas. - Iš 
jūsų akių ir elgesio matyti, kad jums dar trūksta karinės patir- 
ties. 

— Vykčiau į Prancūziją su šiais savo draugais, - paaiškino Alei- 
nas, - bet aš žmogus taikus - psalmių skaitytojas ir klierikas. 

— Tai darbui nekliudys, - tarė seras Naidželas. 

- Žinoma, ne, brangusis sere! - džiaugsmingai sušuko lanki- 
ninkas. - Aš pats du kartus tarnavau su Arnoldu iš Servolė, kurį 
vadino archijerėju. Prisiekiu kardo rankena! Neseniai jį mačiau, 
— sutana užversta ligi kelių, sandalai kruvini: jis buvo priešaki- 
nėje linijoje. Dar nespėjus prašvilpti paskutinei strėlei, jis jau 
lenkėsi prie mirštančiųjų ant žemės, klausėsi jų išpažinčių ir 

fo:! Daugelis būtų norėję, kad jis mažiau gailėtų jų sielos, o dau- 
giau kūno. 

— Kiekviename būryje praverčia mokytas klierikas, - pasakė 
seras Naidželas. - Prisiekiu šventu Pauliumi, yra tokių bailių, 
kuriems labiau rūpi raštininko plunksna negu savo damos šypse- 
na, ir jie atlieka pareigas vien tikėdamiesi įrašyti naują kronikos 
eilutę arba sukurti menestrelio romanso priedainį. Gerai atsime- 
nu, kai per Reterso apgultį tarp kareivių atsirado žemas, storas, 
sulaižytas klierikas, vardu Čoseris; jis buvo taip įnikęs į visokius 
rondelius, sirventas ir tonsomas, kad nė vienas kovotojas nesiry- 
žo nė per žingsnį atsitraukti nuo sienų, kol tai nebuvo aprašyta jo 
eilėraštyje ir įvairiausios smulkmės - tarnų bei ginklanešių - ap- 
dainuota visoje stovykloje. Tačiau, mano paukštyte, aš kalbu taip, 
tarsi viskas jau būtų nuspręsta, nors ligi šiol nepasitariau nei su 
tavim, nei su motinėle. Eime į kambarį, o šie keliautojai pasiso- 
tins viskuo, ką ras mūsų podėlyje ir rūsyje. 

— Į vakarą atvėso, - pasakė dama ir pasuko keliu į pilį už pa- 
rankės laikydama savo vyrą. 

Trys draugai ėjo iš paskos; Eilvardas jautė palengvėjimą dėl 
to, kad atliko jam patikėtą reikalą, Aleinas stebėjosi garsaus karo 
vado kuklumu, o Džonas pašaipomis ir patyčiomis liejo savo pa- 
nieką bei nusivylimą. | 

— Kas tau? - nustebęs paklausė Eilvardas. 

— Mane apgavo ir apmulkino, - piktai atsakė Džonas. 

— Kas, nenugalimasis Samsonai? 

- Tu, netikras pranaše Balaamai. 

— Prisiekiu kardo rankena, - sušuko lankininkas, - nors aš ir 
ne Balaamas, bet šnekuosi su tuo gyvuliu, kuris kalbėjo su juo! 

— Tai kas atsitiko, kaip aš tave apgavau? 

— Prašau pasakyti, ar ne tu įtikinėjai mane - štai Aleinas liudi- 
ninkas, - kad jeigu eisiu su tavimi į karą, duosi man vadą, kuriam 
nėra lygių Anglijoje? Ir štai tu atvedi mane pas kažkokią žmo- 
gaus nuograužą - silpną, sulysusį, ir jis dar turi pasitarti su ma- 
myte, ar imti jam kardą į rankas. 

— Tai štai kas! - sušuko lankininkas ir garsiai nusikvatojo. — 
Na, aš paklausiu tavo nuomonės apie jį po kokių trijų mėnesių, 
jei mes visi būsime gyvi, nes esu įsitikinęs, kad... 

Eilvardą nutraukė baisus triukšmas, kuris tą akimirką pasi- 
girdo netoliese kelyje į vienuolyną. Aidėjo stori vyrų balsai, mote- 
rų klyksmas, šunų staugimas bei lojimas ir viską nustelbiantis 
griausmingas bildesys, neapsakomai baisus bei grėsmingas. Iš 
už siauros gatvės kampo iššoko cypiančių, uodegas paspaudusių 
šunų ruja, o iš paskos lėkė kažkoks išbalęs miestietis ištiesęs ran- 
kas ir išskėtęs pirštus, jam plaukai stovėjo piestu ir jis su siaubu 
žvalgėsi tai per dešinį, tai per kairį petį, tarsi jį vytųsi kokia nors 
pabaisa. 

— Gelbėkitės, miledi, gelbėkitės! - šaižiai suriko jis, lėkdamas 
pro šalį lyg iš lanko paleista strėlė. 

Įkandin jo nerangiai ritosi milžiniškas juodas lokys, paskui kurį 
žeme vilkosi sutraukyta grandinė, iš snukio kyšojo raudonas lie- 
žuvis. Abiejose gatvės pusėse už vartų ir durų slėpėsi žmonės. 
Hordlo Džonas tarsi plunksnelę pakėlė ant rankų ledi Loring ir 
įlėkė su ja į kažkieno priebutį; o Eilvardas, papylęs ištisą prancū- 
ziškų keiksmų srautą, griebėsi strėlinės ir pabandė nusiplėšti nuo 
peties lanką. Aleinas, suglumintas tokio netikėto ir bauginančio 
reginio, prigludo prie sienos, nenuleisdamas akių nuo įsiutusio 
žvėries, kuris artinosi didžiuliais šuoliais; klaidžiose sutemose jis 
atrodė dar didesnis, platūs jo nasrai buvo išžioti ir iš jų ant žemės 
dribo putos bei kraujas. Tiktai seras Naidželas, regis, nepastebė- 
damas sumaišties, tvirtu žingsniu pasuko į kelio vidurį, vienoje 
rankoje laikydamas šilkinę nosinę, o kitoje - bonbonjerę. Aleino 
gyslose tiesiog sustingo kraujas, kai susitiko jie - žmogus ir žvė- 
ris. Lokys atsistojo ant užpakalinių kojų, jo akyse blykstelėjo bai- 
mė ir neapykanta, ir jis pakėlė virš galvos sunkias letenas, norė- 
damas parversti žmogų ant žemės. O šis, sumirksėjęs išsprogu- 
siomis akimis, užsimojo ir du kartus uždavė nosine žvėriui per 
snukį. | 

— Ak, tu, akiplėša, akiplėša, - tarstelėjo jis su lengvu priekaištu. 

Ir lokys, apstulbęs ir sumišęs, vėl nusileido ant žemės ir nu- 
šleivojo atgal; čia jį kaipmat virvėmis supančiojo lokių prižiūrėto- 
jas ir būrys kaimiečių, atbėgusių iš paskos. 
nutarė išgerti puoduką elio karčemoje ir todėl pririšo lokį grandi- 
ne prie stulpo, o kiemsargiai šunys erzino jį tol, kol įniršęs ir pu- 
siau išprotėjęs žvėris nutraukė grandines ir ėmė kandžioti bei 
daužyti letenomis visus, kurie pasitaikė kelyje. Labiau už viską 
šis žmogus bijojo, kad lokys užpuls pilies šeimininką ir šeiminin- 
kę, nes už tai galėjo būti užtemptas ant kankinimų suolo arba 
jam galėjo būti nudirta oda. Tačiau kai jis, nuolankiai nunėręs 
galvą, stojo prieš juos ir paprašė pasigailėjimo, seras Naidželas 
davė jam saują sidabrinukų, nors žmona nejautė tokio gailestin- 
gumo, nes buvo įsižeidusi šitaip atskirta nuo vyro. 

Kai keleiviai ir šeimininkai ėjo pro pilies vartus, Džonas su- 
griebė Eilvardą už rankovės, ir jie truputį atsiliko. 

— Turiu tavęs atsiprašyti, bičiuli, - ryžtingai tarė Džonas. - Aš 
kvailys, mat užmiršau, jog pats mažiausias gaidelis gali būti ir 
pats drąsiausias. Dabar įsitikinau, kad paskui tokį vadą galima 
eiti kur tik nori. 


XI SKYRIUS 


KAIP JAUNAS PIEMUO SAUGOJO PAVOJINGĄ BANDĄ 


Nors toli už vartų liepsnojo fakelai, įėjimas į Tvinhemo pilį 
buvo tamsus. Jie raudonais atšvaitais vos apšvietė išorinį kiemą, 
ir niūrūs tamsiai raudoni atspindžiai mirkčiodami krito ant ne- 
tašyto akmens arkos. Ties įėjimu keliautojai įžvelgė Montekjutų 
skydą - stirniną sidabriniame fone, o iš šonų du mažesnius sky- 
dus su raudonomis patyrusio konetablio rožėmis. Kai draugai ėjo 
pakeliamuoju tiltu, Aleinas pastebėjo, kad ambrazūrose iš deši- 

nės ir kairės žybčioja ginklai; vos jie spėjo žengti ant grįsto take- 
lio, kai pasigirdo kimus rago riaumojimas ir braškėdamas vyriais 
bei žvangėdamas grandinėmis sunkaus tilto galas, nematomų ran- 
kų pakeltas, atsidūrė ore. Tą pačią akimirką sudžeržgė nuleidžia- 
mos grotelės ir tarsi uždengė paskutinę gęstančios dienos šviesą. 
Seras Naidželas ir jo žmona nuėjo tiesiai į visišką tamsą, o storu- 
lis tarnas pasirūpino trimis draugais - nuvedė juos į podėlį, kur 
keliautojų visada laukė mėsa, duona ir alus. Sočiai pavakarienia- 
vę ir apsiprausę geldoje, jie išėjo į kiemą, ir lankininkas, nepaisy- 
damas tamsos, bandė apžiūrėti sienas bei pagrindinį bokštą aki- 
mis kareivio, žinančio, kas yra apgultys, ir keliančio tokios pa- 
skirties statiniams griežtus reikalavimus. O Aleinui ir Džonui at- 
rodė, kad aukštesnės ir stipresnės tvirtovės žmogaus rankos nė 
negalėjo pastatyti. 

Sero Boldvino de Redverso dvyliktojo amžiaus karų laikotar- 
piu, kai žmonėms labai svarbu buvo kovos, ir tik labai menkai - 
patogumai, Tvinhemo pilis turėjo būti kaip paprasta ir atvira ci- 
tadelė, nepanaši į vėlesnius, prabangesnius pastatus, kurių kari- 
nė sustiprintos pilies galybė derinosi su rūmų prabanga. Nuo Edu- 
ardų laikų tokie pastatai kaip Konvėjaus ir Karnarvono pilys, ką 
jau kalbėti apie karališkąjį Vindzorą, parodė, kad gali būti pra- 
bangūs taikos dienomis ir saugūs per karą. Tačiau statinys, kurį 
valdė seras Naidželas, niūriai stūksojo virš Eivono beveik toks 
pat, kokį jį sumanė senieji anglonormanai. Čia buvo erdvūs išori- 
nis ir vidinis kiemai, ne grįsti, o apsėti žole, kad galėtų ganytis 
avys bei gyvuliai, kuriuos kilus pavojui reikėtų suvaryti į vidų. 
Kiemus supo aukštos sienos su bokšteliais ir kvadratiniu pagrin- 
diniu bokštu, kuris niūrus ir belangis stovėjo ant aukštos kalvos, 
todėl buvo visiškai neįveikiamas užpuolikams. Prie sienų, juo- 
siančių kiemus, driekėsi eilės varganų medinių lūšnelių ir tvartų 
su kreivais stogais, kur glaudėsi tvirtovės garnizono lankininkai 
bei kareiviai. Daugumos šių kuklių būstelių durys buvo atviros ir 
degančios viduje geltonos ugnies fone Aleinas matė barzdotus žmo- 
nes, valančius savo aprangą; jų žmonos, išėjusios ant slenksčio 

paplepėti, neišleido iš rankų siuvinių, ir ilgi juodi moterų šešėliai 
tįso per visą kiemą. Oras buvo kupinas moterų balsų ir vaikų 
čiauškėjimo, ir tie garsai savotiškai išsiskyrė iš ginklų žvangėji- 
mo ir kariškų sargybinių šūksnių, sklindančių nuo sienų. 

— Mano nuomone, mokinių būrys galėtų apginti šią tvirtovę 
nuo ištisos armijos atakų, - pasakė Džonas. 

— Aš irgi taip manau, - palaikė jį Aleinas. 

— Ne, jūs labai klystate. Prisiekiu kardo rankena, mačiau, kaip 
vieną vasaros vakarą buvo paimta kur kas stipresnė tvirtovė. At- 
simenu tokią Pikardijoje, pavadinimas ilgas kaip visa gaskonų ge- 
nealogija. Tarnavau tada sero Roberto Nolzo pulke, dar prieš Bal- 
tąją kuopą, ir mes stipriai prisiplėšėme paėmę tą tvirtovę. Aš pa- 
siėmiau didelį sidabrinį dubenį, dvi taures ir ispaniško plieno sky- 
dą. Pasgues Dieu! O čia yra gražių moterų! Pažvelkite į tą, ant 
slenksčio! Einu pasikalbėti su ja! O kas čia dabar? 

— Ar čia yra lankininkas Semas Eilvardas? - paklausė apyliesis 
karys ir žvangindamas ginklu per kiemus pasuko prie jų. 

— Aš esu taip vadinamas, bičiuli, - atsiliepė lankininkas. 

— Man turbūt neverta sakyti savo vardo, - tarė šis. 

— Prisiekiu Nukryžiuotuoju, juk tai Juodasis Saimonas iš No- 
ridžo! - sušuko Eilvardas. - Kaip džiaugiuosi matydamas tave! 

Jie puolė vienas prie kito ir tarsi lokiai apsikabino. 

— Iš kur tu atsiradai, seni? - pasiteiravo lankininkas. 

— Aš čia tarnauju. Pasakyk, bičiuli, ar tiesa, kad mes pulsime 
prancūzus? Sargybos būstinėje kalbama, esą seras Naidželas vėl 
rengiasi į žygį. 

- Galimas daiktas, mon gar!, sprendžiant iš to, kaip klostosi 
reikalai. 

- Garbė viešpačiui! - sušuko Saimonas. - Dar šiandien vakare 
išrinksiu auksinę grandinę, kad galėčiau padėti prie savo švento- 
jo urnos su relikvijomis. Ar patikėsi - taip pasiilgau žygio, kaip 
mergina pasiilgsta mylimojo. 


L! Mano berniuk (pranc.). 

— Vadinasi, labai trokšti paplėšikauti? Taip iškratei piniginę, 
kad neturi net už ką išgerti? Prie mano diržo kabo kapšys, drau- 
guži, kišk saują ir išsitrauk kiek tau trūksta. Juk mes visada ir 
viskuo dalijamės vienas su kitu. 

— Ne, bičiuli, ieškau ne prancūzų aukso, o jų kraujo. Aš ir ka- 
puose neturėsiu ramybės, jei dar kartą nesusiremsiu su jais! Mes, 
kariaudami su Prancūzija, visada elgėmės garbingai ir teisingai — 
prieš vyrą ėjome su kumščiais, prieš moterį - klaupėmės. O kas 
darėsi Vinčelsyje, kai prieš keletą metų jį užpuolė prancūzų gale- 
ros? Ten gyveno mano senutė motina, kuri atvažiavo į Vinčelsį, 
kad būtų arčiau savo sūnaus. Paskui ją, pervertą prancūzo ale- 
bardos, rado prie nuosavo židinio. O iš jaunesniosios mano se- 
sers, brolienės ir dviejų jos vaikų liko tik pelenų krūvelė smilks- 
tančio namo griuvėsiuose. Nesakau, kad mes nepadarėme Pran- 
cūzijai didelės žalos, bet moterų ir vaikų nelietėme. Taigi, senas 
drauge, vėl noriu išgirsti mūsų buvusį kovos šūkį, ir, prisiekiu 
Dievu, jeigu seras Naidželas išskleis savo vėliavą, tai tu matai 
žmogų, kuris džiaugsis vėl galėdamas sėsti į balną. 

— Taip, mes kartu gerai padirbėjome, senas kovos žirge, - tarė 
Eilvardas, - ir, prisiekiu kardo rankena, kol mirsim, dar padirbė- 
sim. Bet greičiau mes pulsim ispanų slanką negu prancūzų gervę. 
Sklinda gandai, esą Diugesklenas su geriausiais Prancūzijos ieti- 
ninkais stojo prie Kastilijos vėliavų su jų liūtais ir bokštais. Ta- 
čiau man, bičiuli, rodos, kad mes su tavim nebaigėme vieno mažo 
ginčo. 

— Prisiekiu Dievu, tu teisus! - sušuko Saimonas. - Aš ir užmir- 
šau. Juk karo policijos viršininkas ir jo žmonės išskyrė mus per 
paskutinį susitikimą. 

— O mes skirdamiesi prisiekėme grįžti prie ginčo, kai vėl pasi- 
matysime. Tavo kardas su tavim, o mėnulis šviečia gana ryškiai 
tokiems nakties paukščiams kaip mes. Saugokis, mon gar! Aš ne- 
girdėjau plieno skambesio ilgiau kaip metus. 

— Tada išeik iš šešėlio, - tarė Saimonas, išsitraukdamas iš makš- 
tų kardą. - Priesaika yra priesaika, laužyti jos negalima. 

— Šventajam duota priesaika iš tiesų negali būti sulaužyta! — 
sušuko Aleinas. - Bet jūsų priesaika tai priesaika velniui ir, nors 
aš paprastas klierikas, mano lūpomis kalba tikroji bažnyčia, to- 
dėl sakau, kad būtų mirtina nuodėmė kautis dėl tuščio ginčo. Ką? 
Ar suaugę žmonės metų metais nešioja pyktį širdyje ir griebia 
vienas kitam už gerklės lyg įnirtę šunyčiai! 

— Ne pyktis, ne, ne pyktis, jaunasis klierike, - paprieštaravo 
Juodasis Saimonas. - Mano širdyje nėra nė lašo pagiežos senam 
draugui; bet mūsų ginčas, kaip jis sakė, ligi šiol neišspręstas. Pulk, 
Eilvardai! 

— Nė už ką, kol aš pajėgsiu stoti tarp jūsų, - sušuko Aleinas, 
šokdamas į priekį ir užstodamas lankininką. - Nuodėmė ir gėda, 
kai du krikščionys anglai lyg nuožmūs kraugeriai pagonys pake- 
lia vienas prieš kitą kardus. 

— Be to, - pasakė Hordlo Džonas, netikėtai pasirodęs podėlio 
duryse su milžinišku padėklu, ant kurio gulėjo pyragas, - jei tik 
vienas iš jūsų pakels kardą, sutraiškysiu tą žmogų kaip užgavė- 
nių blyną. Prisiekiu juoduoju kryžium! Greičiau suvarysiu jį į 
žemę kaip vinį į durų staktą, negu leisiu jums vienas kitą su- 
žeisti. 

— Dievaži, keistas toks būdas skelbti taiką! - šūktelėjo Juoda- 
sis Saimonas. - Žiūrėk, kad pats negautum, stipruoli, jeigu artin- 
sies prie manęs su savo dideliu vėzdu. Net jei visas pakeliamasis 
tiltas vožtų man per pakaušį. 

— Pasakyk man, Eilvardai, - jau rimtai pradėjo Aleinas, stovė- 
damas ištiesęs rankas, kad neleistų priešininkų vienas prie kito, 
— dėl ko jūs susiginčijote, ir mes nuspręsime, ar negalima garbin- 
gai ir taikiai susitarti... 

Lankininkas iš pradžių pažvelgė į savo kojas, paskui į mėnulį. 

— Parbleu!! - sušuko jis. - Dėl ko susiginčijome? Na, mon petit, 
tai buvo prieš daug metų Limuzene, ir argi aš galiu atsiminti prie- 
žastį? Štai Saimonas tuoj tau pasakys. 


! Velniai griebtų (pranc.). 

— Ne, tikriausiai nepasakysiu, - atsakė Saimonas. - Turėjau 
kitokių rūpesčių. Kažkokie kivirčai dėl lošimo kauliukais ar vy- 
no, ar moters, tiesa, bičiuli? 

— Pasgues Dieu! Pataikei kaip pirštu į akį, - sušuko Eilvardas. 
— Iš tikrųjų dėl moters ir ginčą reikia tęsti, aš vis dar laikausi tos 
pačios nuomonės. 

— O dėl kokios moters? —- paklausė Saimonas. - Nusprogčiau, 
jei ką nors prisiminčiau. 

— Dėl Blanšrozos, Limožo viešbučio „Pas tris varnus“ tarnai- 
tės. Tegul Dievas laimina švelnią jos širdį. Ką gi, aš ją mylėjau. 

— Kaip ir daugelis, - tarė Saimonas. - Dabar prisimenu. Tą 
dieną, kai mes susipykome dėl tos vėjavaikės, ji pabėgo su Ivenu 
Praisu; buvo toks ilgšis ginklininkas iš Velso. Dabar jie turi užei- 
gą kažkur Garonos pakrantėje, šeimininkas taip laka vyną, kad 
jo beveik nelieka lankytojams. 

— Taigi mūsų ginčas baigtas, - tarė Eilvardas, kišdamas į makš- 
tis kardą. - Velso ginklininkas, nuostabu! C'ėtait mauvais goūt, 
camarade!, turint omenyje linksmą lankininką ir aistringą karei- 
vį, rinktis buvo iš ko. | 

— Iš tiesų, seni. Gerai, kad galime baigti mūsų nesutarimus, 
kadangi seras Naidželas būtų išėjęs po pirmo kardų susikryžiavi- 
mo; jis prisiekė, kad jei garnizone prasidės vaidai, jis nukirs kurs- 
tytojams dešinę ranką. O tu seniai jį pažįsti ir žinai, jog tvirtai 
laikosi savo žodžio. 

— Mort Dieu, taip! Bet podėlyje yra elio, midaus bei vyno, o 
tarnas - linksmas šelmis, jis nepašykštės vienos ar dviejų papil- 
domų kvortų. Buvons, mon gar?, juk ne kasdien susitinka du seni 
draugai. 

Du šilto bei šalto matę kareiviai ir Hordlo Džonas kartu žengė 
į priekį. Aleinas jau buvo pasukęs eiti paskui juos, kai kažkas pa- 
lietė jam petį, ir jis išvydo šalia savęs jaunąjį pažą. | 


! Jos blogas skonis, bičiuli (pranc.). 
Ž Išgersim, mano berniuk (pranc.). 

— Lordas Loringas įsakė, - pranešė berniukas, - kad eitumėte 
su manim į iškilmių salę ir ten jo palauktumėte. 

— O mano draugai? 

— Jo įsakymas skirtas tik jums. Aleinas nusekė paskui pažą į 
rytinę rūmų pusę, kur platūs laiptai ėjo prie iškilmių salės, ku- 
rios išorinę sieną skalavo Eivono vandenys, durų. Senovėje pilies 
šeimininkui ir jo šeimai buvo skirtos tik tamsios bei niūrios rūsio 
patalpos. Tačiau civilizuotesnė ir labiau išlepinta naujoji karta 
nenorėjo gyventi uždaryta tokiuose rūsiuose, ir valdytojai įsikūrė 
iškilmių salėje bei gretimuose kambariuose. Aleinas lipo plačiais 
laiptais paskui 'savo palydovą, kol šis sustojo prieš suveriamas 
ąžuolines duris ir pakvietė jį įeiti. 

Įeidamas į salę klierikas apsidairė, tačiau nieko nepamatė ir 
nedrąsiai stoviniavo laikydamas rankoje kepurę. Jis didžiai susi- 
domėjęs apžiūrinėjo salę, tokią nepanašią į tas, prie kurių ligi šiol 
buvo priprates. Į praeitį nuėjo tie laikai, kai kilmingo riterio salė 
priminė tvartą su grindimis, priklotomis meldų, ir buvo pilies gy- 
ventojų poilsio bei valgymo vieta. Kryžiuočiai, sužinoję, kas yra 
namų prabanga, grįždami į Angliją, prisivežė Damasko kilimų ir 
Alepo demblių; juos ėmė erzinti paveldėtų tvirtovių nuogumas 
bei namų nejaukumas. Tačiau dar didesnę įtaką turėjo didysis 
Prancūzijos karas; kad ir kaip gerai karo reikalus išmanė Angli- 
jos tautos, negalėjo kilti abejonių, jog mūsų kaimynai nepalyginti 
pranoko mus taikiam gyvenimui būdingais menais. Ištisą ketvir- 
tį amžiaus į Angliją plūste plūdo po karo grįžtantys riteriai, su- 
žeisti kareiviai, belaisviai prancūzų bajorai, laukiantys išpirki- 
mo, ir kiekvienas darė įtaką anglų šeimyniniam gyvenimui, su- 
teikė jam daugiau subtilumo, o krovininiais laivais atgabenti apy- 
vokos daiktai ir baldai iš Kalė, Ruano bei kitų apiplėštų miestų 
tapo pavyzdžiu mūsų amatininkų dirbiniams. Todėl daugelyje An- 
glijos pilių, taip pat ir Tvinhemo pilyje, buvo kambarių, kur, re- 
gis, nebuvo galima padaryti nieko gražesnio bei tobulesnio. 

Didžiuliame iš plytų sumūrytame židinyje liepsnojo glėbys mal- 
kų, kurios traškėjo ir metė raudonus atšvaitus, o šie, susiliedami 

su keturių kambario kampuose ant pastovų įtaisytų lempų švie- 
sa, teikė visam kambariui šventiškumo bei smagumo. Viršuje at- 
sirado heraldinio atvaizdo užraitai, siekiantys raižyto ąžuolo lu- 
bas su karnizais, abipus židinio po baldakimais stovėjo šeiminin- 
ko ir šeimininkės, taip pat garbingiausių svečių krėslai. Ant sie- 
nų kabojo prašmatnūs ryškūs gobelenai, kurie vaizdavo sero Be- 
viso iš Hemptono žygius, o už jų stovėjo ištraukiami stalai ir suo- 
lai didelėms šventėms. Grindys buvo išklotos lygiais kokliais, o 
kambario viduryje buvo flamandiškas kilimas su raudonais ir juo- 
dais langeliais; ant jo buvo pristatyta daugybė kušečių, sulanks- 
tomų kėdžių bei krėslų lenktomis kojomis. Pačiame salės gale sto- 
vėjo ilgas juodas bufetas, arba servantas, su auksinėmis taurė- 
mis, sidabro padėklais ir kitais brangiais rakandais. Visa tai Alei- 
nas apžiūrėjo neapsakomai susidomėjęs, tačiau pats patraukliau- 
sias jam pasirodė visai arti stovintis juodmedžio stalelis, ant ku- 
rio kartu su šachmatų lenta ir išbarstytomis figūromis gulėjo ran- 
kraštis, parašytas taisyklingu, griežtu klieriko braižu, pakraščiuo- 
se išmargintas ornamentais bei emblemomis. Veltui Aleinas sten- 
gėsi nepamiršti, kur esąs, kad kaip tik čia reikia atsiminti gero 
auklėjimo ir mandagumo taisykles; spalvotos didžiosios raidės ir 
lygios juodos eilutės nesulaikomai traukė jo ranką, panašiai kaip 
grynas magnetas traukia adatėlę, ir jis nespėjo atsikvošėti, kai 
jau laikė prieš akis Gareno de Montglano romaną. Jis taip įniko 
skaityti, kad visiškai užmiršo, kur ir kodėl esąs. 

Aleinas atsitokėjo išgirdęs trumpą ir švelnų moters juoką. Ap- 
stulbęs jaunuolis greitai įbruko rankraštį tarp šachmatų ir sumi- 
šęs ėmė žvalgytis. Salėje, kaip ir pirma, buvo tylu bei tuščia. Jis 
vėl ištiesė ranką prie romano ir vėl pasigirdo tas pats valiūkiškas 
juokas. Jis pakėlė akis į lubas, atsisuko į uždarytas duris, perme- 
tė žvilgsniu standžias sustingusių gobelenų klostes. Ir staiga kaž- 
kas sublizgėjo kampe priešais jį ten, kur stovėjo krėslas su aukšta 
atrama; žengęs žingsnį ar du į šalį, Aleinas išvydo grakščią baltą 
ranką, stebėtoja laikė veidrodį taip, kad galėjo matyti viską, o pa- 
ti buvo nematoma. Ar jam prieiti, ar apsimesti nieko nepastebė- 

jus? Kol jis dvejojo, veidrodis išnyko ir iš už ąžuolo kėdės išniro 
liekna jauna būtybė, o jos akys žiburiavo linksmai, šelmiškai. Alei- 
nas apstulbo atpažinęs tą pačią merginą, su kuria miške taip 
šiurkščiai pasielgė jo brolis. Tiesa, ji buvo apsirengusi jau ne mar- 
gais raitelės drabužiais, o ilga suknele su valktimi iš Briugės ak- 
somo, su švelnia balta mezginių juostele, vos atskiriama nuo dram- 
blio kaulo jos odos spalvos, prie apykaklės ir ant riešų. Mergina ir 
tada pasirodė jam graži, o dabar lieknos jos figūros žavumą ir 
laisvą išdidų judesių grakštumą dar labiau paryškino brangaus * 
tualeto paprastumas. 

"- O, jūs atvykote, - prabilo ji taip pat šelmiškai pažvairavusi į 
jį, - ir aš nesistebiu. Juk norėjote dar kartą pažvelgti į merginą, 
kurią ištiko nelaimė! O, kodėl aš ne menestrelis - visa tai, visą 
istoriją sudėčiau į eilėraštį: nelaimingą merginą, piktą sokmaną 
ir dorybingą klieriką! Tada mūsų šlovė susijungtų amžinai, ir jūs 
taptumėte antruoju seru Persivaliu arba seru Galahadu, arba ap- 
skritai vienu iš tų, kurie gelbsti į nelaimę pakliuvusias damas. 

— Tai, ką aš padariau, - atsakė Aleinas, - per daug niekinga ir 
neverta dėkingumo; vis dėlto pasakysiu, visai nenorėdamas įžeis- 
ti jūsų, - tai per daug rimta ir jaudinanti istorija, ir iš jos nederė- 
tų šaipytis. Aš tikėjausi brolio meilės, tačiau Dievas panoro, kad 
viskas susiklostytų kitaip. Džiaugiuosi vėl matydamas jus, ponia, 
laimingai pasiekusią namus, jeigu čia iš tikrųjų jūsų namai. 

— Taip, Tvinhemo pilis - mano namai, o seras Naidželas Lorin- 
gas - mano tėvas. Turėjau tai pasakyti jums šįryt, tačiau jūs pra- 
sitarėte vykstąs čia, todėl nusprendžiau patylėti ir padaryti jums 
staigmeną. Tačiau džiaugiuosi matydama jus, - sušuko ji vėl nu- 
sijuokdama; mergina stovėjo prieš jį pridėjusi ranką prie krūti- 
nės, o primerktos jos akys linksmai žibėjo. - Jūs pasitraukėte, 
paskui vėl žengtelėjote į priekį, nenuleisdamas žvilgsnio nuo ši- 
tos mano knygos, lyg pelė, užuodusi sūrį, bet bijanti spąstų. 

— Man labai nesmagu, - tarė Aleinas, - kad ryžausi paliesti 


knygą. 
— Na, ką jūs! Man sieloje pasidarė šilčiau, kai pamačiau, kaip ji 

traukia jus. Aš taip apsidžiaugiau, kad iš pasitenkinimo net nusi- 
juokiau. Vadinasi, gerbiamas mano pamokslininkas taip pat pasi- 
duoda pagundai, pamaniau aš; jis iš to paties molio kaip ir mes 
visi. 

— Tegul padeda man Viešpats! Aš silpniausias iš silpniausių, - 
atsiduso Aleinas. - Meldžiu Dievą, kad sustiprintų mano jėgas. 

— O kam? - pašaipiai paklausė ji. - Juk jūs, man rodos, geidžia- 
te amžinai užsidaryti tarp keturių vienuolyno celės sienų, tai ką 
laimėsite, jeigu jūsų maldos bus išklausytos? 

— Savo sielos išganymą. 

Ji nusigręžė nuo jo, grakščiai trūktelėjusi pečiais ir numojusi 
ranka. 

— Ir tai viskas? - paklausė ji. - Vadinasi, jūs nė kiek ne geresnis 
už tėvą Kristoforą ir visus kitus! Savo sielą! Savo! Mano tėvas 
tarnauja karaliui, ir kai jis kare su žirgu patenka į kautynių sū- 
kurį, niekada negalvoja apie tai, kaip išgelbėti niekingą savo kū- 
ną. Ir jį mažai jaudina mintis, kad tas kūnas gali likti mūšio lau- 
ke. Tai kodėl jūs, Dvasios kareiviai, amžinai atgailaujate, slepia- 
tės celėse bei rūsiuose ir visada būnate paskendę tik savo minty- 
se, 0 pasaulis, kurį turėtumėte taisyti, eina savo keliu, niekas ne- 
mato ir negirdi jūsų? Jeigu jūs taip mažai rūpintumėtės savo sie- 
la kaip kareiviai savo kūnu, daugiau gero padarytumėte kitų žmo- 
nių sieloms. 

— Jūsų žodžiai, ponia, iš dalies teisingi, - sutiko Aleinas. - Ta- 
čiau ką, jūsų nuomone, turėtų daryti dvasininkija ir bažnyčia? 
Man neaišku. 

— Turi gyventi kaip visi žmonės, taip pat dirbti mokydami la- 
biau savo gyvenimu nei žodžiais. Atsisakyti savo vienatvės, ben- 
drauti su vargšais, pažinti tas pačias kančias ir džiaugsmus, tuos 
pačius rūpesčius ir malonumus, tas pačias pagundas bei jaudu- 
lius kaip paprasti žmonės. Tegul nuo darbo jų veidais žliaugia 
prakaitas, tegu lenkia nugarą ir aria žemę, ir ima sau žmonas... 

— Vajė! Vajė! - pasibaisėjęs suriko Aleinas. - Jus tikriausiai ap- 
nuodijo tas Viklifas, apie kurį girdėjau tiek bloga. 

— Ne, ašjo nepažįstu. Supratau tai žiūrėdama pro savo kamba- 
rio langą ir stebėdama vargšus vienuolyno vienuolius, niūrų jų 
gyvenimą bei betikslius kasdienius darbus. Ir klausiau savęs: ne- 
jau dorybė netinka niekam kitam, kaip tik sėdėti tarp keturių 
sienų, lyg būtų laukinis žvėris? Bet jeigu gerieji užsidarys nuo 
pasaulio, o blogieji vaikščios laisvėje, tai ar ne vargas šiam pasau- 
liui? 

Aleinas nustebęs pažiūrėjo į ją - jos skruostai paraudo, akys 
blizgėjo ir ji atrodė esanti tvirtai įsitikinusi. Tačiau akimirką visa 
tai išnyko, ir ji kaip pirma linksmai, šelmiškai šypsojosi. 

— Ar jūs sutinkate padaryti tai, ko aš paprašysiu? 

— Ką, ponia? 

— Ak, klierike, koks jūs negalantiškas! Tikras riteris niekada 
neklaustų, jis tuoj pat prisiektų padaryti. Turėsite tik patvirtinti 
tai, ką pasakysiu tėvui. 

— Patvirtinti - ką? 

- Pasakyti, jei jis paklaus, kad susitikau su jumis įpiečiau Kraist- 
čerčo kelio. Kitaip mane uždarys su kambarine, turėsiu savaitę 
sėdėti kambaryje ir verpti, užuot šuoliavusi su Trubadūru po Vi- 
verli Voką arba siundžiusi mažąjį Rolandą ant Viniridžo gervių. 

— Jei jis klaus, aš visai neatsakysiu. 

— Neatsakysite! Tačiau jis lauks atsakymo! Jūs tik neapvilkite 
manęs, kitaip man blogai baigsis. 

— Bet, ponia, - beviltiškai sušuko Aleinas, - kaip aš galiu saky- 
ti, kad tai įvyko įpiečiau kelio, jei puikiai žinau, jog mes susitiko- 
me už keturių mylių į šiaurę! 

— Tai jūs nepasakysite to, ko prašau? 

— Tikriausiai ir jūs nepasakysite, juk žinote, kad tai netiesa. 

— Na, man įgriso jūsų pamokslai, - pasakė ji ir išėjo linktelėjusi 
nuostabia galvute ir palikusi Aleiną tokį prislėgtą, paniekintą, 
tarsi jis pats būtų pasiūlęs jai kokią niekšybę. 

Tačiau nepraėjus net keletui minučių, ji grįžo visai kitokia, 
nes jos nuotaikos keitėsi labai greitai. 

— Matote, mano drauge, - tarė ji, - jeigu jūs būtumėte užsida- 

ręs vienuolyne arba savo celėje, šiandien būtumėte negalėjęs pa- 
mokyti aikštingos merginos saugoti ištikimybę tiesai. Juk taip? 
Ko vertas ganytojas, jei jis meta savo avis? 

- Blogas toks ganytojas, - nuolankiai sutiko Aleinas. - Štai 
ateina gerbiamasis jūsų tėvas. 

— Jūs pamatysite, kokia aš gabi mokinė. Tėve, aš labai skolin- 
ga šitam jaunam klierikui: jis pagelbėjo man šįryt Minstedo miš- 
kuose, už keturių mylių į šiaurę nuo Kraistčerčo kelio, kur netu- 
rėjau teisės būti, kadangi jūs man taip įsakėte. 

Visa tai ji ištarė garsiai, o paskui pažvelgė į Aleiną, laukdama 
jo pritarimo. 

Seras Naidželas, kuris įėjo į salę laikydamas už parankės ži- 
laplaukę damą, sustojo priblokštas tokio nelaukto atvirumo pro- 
trūkio. 

— Ak, Mode, Mode, - pratarė jis, palingavęs galvą, - man sun- 
kiau tave priversti paklusti negu tuos du šimtus girtų lankinin- 
kų, kurie vyksta su manimi į Gienę. Bet tyliau, mergyte, gerbia- 
moji tavo motina tuoj bus čia ir jai nebūtina tai žinoti. Mes nu- 
slėpsime šią kelionę nuo karo policijos viršininko. Eik į savo kam- 
barį, vaikeli, ir apsimesk, kad liūdi. Atgailaujančiam nuodėmės 
atleidžiamos. O dabar, brangioji mamyte, - tęsė jis, kai duktė iš- 
ėjo, - sėskite štai čia, prie ugnies, nes jūsų kraujas šaltesnis negu 
anksčiau. Aleinai Edriksonai, norėčiau, kad jūs pas mane tarnau- 
tumėte. O štai ateina - pačiu laiku - gerbiamoji mano žmona, be 
jos patarimo nieko nesprendžiu; tai ji sumanė pakviesti jus čia. 

— Susidariau apie jus gerą nuomonę ir matau, kad esate toks 
žmogus, kuriuo galima pasitikėti, - tarė ledi Loring. - Brangia- 
jam mano vyrui iš tikrųjų reikia žmogaus, kuris visada būtų šalia 
ir rūpintųsi juo, pildytų visus jo norus, nes jis labai mažai apie 
save galvoja. Jūs jau pažinote gyvenimą vienuolyne, tad jums bū- 
tų naudinga pamatyti ir platųjį pasaulį, kad galėtumėte kurį nors 
iš jų pasirinkti. 

— Kaip tik dėl tos priežasties mano tėvas norėjo, kad aš, sulau- 
kęs dvidešimties metų, eičiau į pasaulį, - pasakė Aleinas. 

- Vadinasi, jūsų tėvas buvo protingas žmogus, - tarė ji, - ir. 
geriausias būdas įvykdyti jo valią - eiti tuo keliu, kuriame jus 
sups visa tai, kas Anglijoje kilnu ir garbinga. 

— Ar mokate joti? - paklausė seras Naidželas, žiūrėdamas į jau- 
nuolį išsprogusiomis akimis. | 

— Taip, abatijoje turėjau daug jodinėti. 

Tarp vienuolyno kuino ir karinio kovos žirgo vis dėlto yra skir- 
tumas. Ar jūs dainuojate, grojate kuriais nors instrumentais? 

— Citole, fleita ir rebeka. | 

— Puiku! Apie herbus išmanote? 

— Apie visus visutėlius. 

— Tada apibūdinkite šitą, - pasiūlė seras Naidželas, pakelda- 
mas ranką ir rodydamas į vieną iš daugybės skydų su suporintais, 
sutrejintais ir suketvirtintais herbais, puošusiais sieną ties židi- 
niu. 

— Sidabrinis fonas, - pradėjo Aleinas, - žydra juosta, įrėminta 
trimis rombais ir skirianti tris juodas žvaigždes. Pirmo herbo sky- 
de, viršuje, raudonos liūto letenos. 

— Išskustos letenos, - patikslino seras Loringas, iškilniai link- 
telėjęs galva. - Kaip žmogui, išauklėtam vienuolyne, labai neblo- 
gai. Tikriausiai esate nereiklus, paslaugus? 

— Visą gyvenimą tarnavau, milorde. 

— Ir mokate raižyti medį? 

— Raižiau vienuolynui du kartus per savaitę. 

— Išties pavyzdingas jaunuolis. Jūs būsite geriausias iš ginkla- 
nešių. Dar prašyčiau pasakyti, ar ir plaukus mokate sukti? 

— Ne, milorde, bet galiu išmokti. 

— Tai labai svarbu, - paaiškino šeimininkas. - Mėgstu, kai plau- 
kai atrodo tvarkingi, juo labiau kad per trisdešimt metų nuo sun- 
kaus šalmo ant pakaušio jie truputį praretėjo. - Jis nusiėmė skry- 
bėlę ir parodė plikę, nuogą kaip kiaušinis ir net blizgančią židinio 
atšvaituose. - Matote? - pridūrė jis pasisukdamas, kad parodytų 
siaurą juostelę retų plaukų, kurie lyg pavienės varpos tuščiame 
lauke atkakliai grūmėsi su likimu, sunaikinusiu jų draugus. - Šias 


136 


sruogeles reikia švelniai ištepti, susukti, ir esu įsitikinęs, kad pa- 
žvelgęs iš šono į mano galvą, jei bus geras apšvietimas, pamatysi- 
te vietas, kur plaukai praretėjo. 

— Dar jūs turėsite saugoti piniginę, - pasakė ledi Loring, - bran- 
gus mano vyras toks dosnus ir geras, kad su džiaugsmu atiduotų 
ją kiekvienam, kuris paprašytų išmaldos. Jeigu prie viso šito dar 
pridėsite tam tikras žinias apie medžioklę ir elgesį su arkliais, 
sakalais bei šunimis, be to, drąsą ir galantiškumą, kurių reikia 
jūsų amžiui, tai būsite visiškai tinkamas tapti sero Naidželo Lo- 
ringo ginklanešiu. | 

— Deja, ponia, - atsakė Aleinas, - puikiai suprantu, kokią gar- 
bę suteikiate man, laikydama vertu tarnauti tokiam šlovingam 
riteriui, tačiau aš nesijaučiu toks esąs ir nedrįstu imtis pareigų, 
kurioms galbūt mažiausiai tinku. 

— Kuklumas ir nuolankumas, - tarė ji, - svarbiausios ir rečiau- 
sios pažų ir ginklanešių savybės. Jūsų žodžiai įrodo, kad turite 
šias savybes, o visa kita - tik laikas ir įpratimas. Niekas jūsų ne- 
skubina. Pernakvokite čia, ir tegul jūsų maldos padeda jums apsi- 
spręsti. Mes gerai pažinojome jūsų tėvelį ir mielai padėsime jo 
sūnui, nors neturime už ką mylėti jūsų brolio - sokmano, kuris 
šiose vietose nuolatos kursto kivirčus ir nesantaiką. 

— Mes vargu ar spėsime pasirengti kelionei anksčiau nei evan- 
gelisto Luko dieną, - pasakė seras Naidželas, - nes laukia dar 
labai daug darbų. Todėl, jeigu jūs stosite tarnauti man, turėsite 
laiko išmokti savo devoir!. Mano dukters pažas Bertranas trokšta 
keliauti su manim, bet jis, tiesą sakant, dar per jaunas žygiams, 
kurie laukia mūsų. 

— O aš noriu jūsų dar šio to paprašyti, - pridėjo pilies šeiminin- 
kė, kai Aleinas pasisuko eiti iš kambario. - Tikriausiai Boljė jūs 
daug ko išmokote. 

— Labai mažai, ponia, palyginti su tais, iš kurių mokiausi. 

— Tačiau neabejoju, kad mano tikslui to užteks. Norėčiau, kad 


! Priedermės (pranc.). 

jūs, kol dar esate čia, paskirtumėte valandą ar dvi per dieną po- 
kalbiams su mano dukra ledi Mode. Reikalas tas, kad ji truputį 
atsiliko ir, bijau, nejaučia didelės meilės mokslui, išskyrus negud- 
rius riterių romanus, kurie prikemša jos galvą visokiausių svajo- 
nių apie užburtas mergeles ir klajojančius riterius... Tiesa, po su- 
mos iš vienuolyno ateina tėvas Kristoforas, bet jis jau labai senas, 
retapėdis, taigi maža naudos iš tokio mokslo. Norėčiau, kad jūs 
kiek galėdamas padirbėtumėte su ja, su jauna mano kameriste 
Agata ir su Dorote Pirpoint. 

Taigi Aleinas buvo paskirtas ne tik riterio ginklanešiu, bet ir 
trijų merginų auklėtoju, o tai dar labiau neatitiko jo nusibrėž- 
tos nuostatos dėl dalyvavimo gyvenime. Tačiau jam neliko nie- 
ko kita, kaip sutikti ir dirbti, kiek jėgos leis, ir jis išėjo iš salės 
degančiu veidu ir sumišusiomis mintimis, mąstydamas apie tą 
pražūtingą takelį, kuriuo nuo šiol buvo pasmerktos žengti jo ko- 
jos. 


XII SKYRIUS 


KAIP ALEINAS IŠMOKO TO, KO NEGALĖJO IŠMOKYTI KITŲ 


Galiausiai atėjo metas, kai visose pietinėse grafystėse kilo bruz- 
dėjimas ir šurmulys, žmonės valė ginklus, kaukšėjo plaktukais. 
Iš kaimo į kaimą, iš pilies į pilį greitai pasklido žinia, kad vėl pra- 
sideda karinės apžiūros ir vos atėjus pavasariui liūtai ir lelijos 
susitiks kovos lauke. Tai buvo svarbi naujiena senai karingai ša- 
liai, kurioje ištisų kartų amatas buvo karas, kuri eksportavo lan- 
kininkus, o importavo belaisvius. Šešerius metus nuobodžiavo jos 
sūnūs, pasmerkti tokiam neįprastam taikiam gyvenimui. Dabar 
jie puolė prie ginklų, tarsi įkūnydami savo pirmgimystės teisę. 
Seni Kresi, Nožano ir Puatjė kareiviai džiaugėsi, kad vėl išgirs 
trimito šauksmą, o dar labiau džiūgavo nenustygstantis jauni- 

mas, kuris metų metais kamavosi klausydamas savo tėvų pasa- 
kojimų apie karą. Pereiti aukštus kalnus pietuose, nugalėti karš- 
tų maurų tramdytojus, eiti paskui didžiausią savo laikų karvedį, 
pamatyti saulės užlietus laukus bei vynuogynus ir žinoti, kad pa- 
sienio postai Pikardijoje ir Normandijoje tokie pat reti ir neap- 
saugoti kaip Džedbiro miškai - štai kokia šauni perspektyva ka- 
rių padermei. Nuo jūros iki jūros ūkininkų namuose zvimbė tem- 
plės, o pilyse žvangėjo plienas. 

Veikiai kiekviena tvirtovė nusiuntė savo kavaleristų, o kiek- 
vienas kaimas - savo pėstininkų. Paskutinėmis vėlyvo rudens ir 
pirmomis žiemos dienomis visi keliai ir šunkeliai aidėjo nuo na- 
garų! bei trimitų garsų, žirgų žvengimo ir kareivių trypimo. Nuo 
Vrekino prie Velso sienos iki Kotsvoldso vakaruose arba Batsero 
pietuose nebuvo nė vienos kalvos, nuo kurios kaimiečiai nematy- 
tų akinamo ginklų blizgesio, plazdančių pliumažų ir margų kutų. 
Iš šunkelių, proskynų, vingiuotų takų plaukė plieno upeliai, vieš- 
keliuose susiliedami į platų srautą, kuris vis didėjo verždamasis į 
artimiausią arba patogiausią uostą. O ten nuo ryto ligi nakties 
diena iš dienos būriavosi žmonės, bėgiojo ir plušėjo, o pakrauti 
dideli laivai išskleisdavo baltus sparnus ir skriedavo į atvirą jūrą, 
skambant cimbolams, griaudžiant būgnams ir aidint linksmiems 
šūksniams išplaukiančių ir tų, kurie laukė savo eilės. Nuo Orvelo 
ligi Darto nebuvo nė vieno uosto, kuris nebūtų nusiuntęs mažo 
savo laivyno su linksmai plazdančiomis vėliavomis ir vimpelais, 
tarsi laivai plauktų į šventę. Šitaip tuo niūriu metų laiku karinė 
Anglijos galia veržėsi prie jūros. 

Senojoje tirštai gyvenamoje Hempšyro apygardoje netrūko nei 
vadų, nei kareivių, jei iš žygio buvo tikimasi šlovės ar naudos. 
Šiaurėje Brokasų saracėno galva ir De Rošų raudona žuvis plaz- 
dėjo virš galvų stipraus būrio lankininkų iš Holto, Vulmero ir Har- 
vudo miškų. De Borhentas pakilo rytuose, o seras Džonas de Mon- 


! Arabų kilmės būgno ar timpano formos mušamasis muzikos instrumen- 
tas. 

tegiu - vakaruose. Serai Liukas de Ponenžas, Tomas Vestas, Mo- 
risas de Briuenas, Artūras Lipskombas, Volteris Ramsėjus ir ap- 
kūnus Oliveris Batesthornas - visi traukė į pietus, imdami rek- 
rūtus Andoveryje, Olresforde, Odilhame ir Vinčesteryje, o iš Sa- 
sekso Sautemptono uosto link ėjo serai Džonas Klintonas, Tomas 
Čeinas ir Džonas Folislis su ginkluota kareivių armija. Tačiau di- 
džiausias iš visų buvo būrys savanorių, susirinkusių Tvinhemo 
pilyje, kadangi sero Naidželo Loringo vardas ir šlovė traukė nar- 
siausius ir drąsiausius: jie troško tarnauti vadovaujami tokio gar- 
saus vado. Lankininkai iš Niuforesto ir Bir Foresto, kareiviai iš 
Stauro, Eivono ir Itčeno upių skalaujamų smagių vietovių, jau- 
nuoliai iš senų Hempšyro giminių - visi traukė į Kraistčerčą, kad 
galėtų kautis plazdant penkių raudonų rožių vėliavai. 

Ir jei seras Naidželas būtų turėjęs dvarą, kaip priklausė pagal 
rangų įstatymą, jis būtų galėjęs pakeisti perskeltą savo vėliavą 
kvadratine ir išsivesti į karo lauką tokią svitą, kokią dera turėti 
vėliaviniam riteriui. Tačiau jį slėgė neturtas, jo žemė buvo neder- 
linga, skrynios tuščios, o ir pilis, po kurios stogu gyveno, buvo 
nuomojama. Ir kokį kartėlį jis jautė regėdamas, kaip taiklūs lan- 
kininkai ir mūšiuose užgrūdinti ietininkai pasitraukia nuo jo vartų 
dėl to, kad jam trūksta pinigų algoms ir aprangai. Vis dėlto Eil- 
vardo atvežtas laiškas davė jam įgaliojimus, kuriais nedelsdamas 
pasinaudojo. Seras Klodas Latūras, Baltosios kuopos leitenantas, 
gaskonas, laiške patikino serą Naidželą, kad jo žinioje yra likę 
pakankamai lėšų apginkluoti šimtą lankininkų bei du šimtus pės- 
tininkų ir kad kartu su trim šimtais kuopos veteranų, jau esančių 
Prancūzijoje, tai sudarytų tokią jėgą, kuria galėtų didžiuotis kiek- 
vienas vadas. Riteris veteranas kruopščiai ir priekabiai rinkosi 
kareivius iš daugybės savanorių. Ne kartą jis susijaudinęs tarėsi 
su Juoduoju Saimonu, Semu Eilvardu ir kitais labiausiai patyru- 
siais savo gerbėjais, ką priimti ir ką palikti. Vis dėlto prieš Visų 
Šventųjų dieną, dar nespėjus paskutiniams lapams nukristi ant 
žemės Viverlio ir Holmslėjaus proskynose, visi reikalingi žmonės 
buvo surinkti, ir po sero Loringo vėliava atsirado būrys stipriau- 

sių, kada nors tempusių kariško lanko temple, lankininkų iš 
Hempšyro eigulių. Be to, dvidešimt gerai ginkluotų raitelių suda- 
rė būrio kavaleriją, o du jaunuoliai - Piteris Terleikas iš Faremo 
ir Volteris Fordas iš Botlio - karingi karingų tėvų sūnūs, patys 
apsiginklavo, kad galėtų su Aleinu dalytis sero Naidželo ginkla- 
nešių pareigomis. 

Tačiau ir dabar, jau suformavus būrį, reikėjo dar daug ką pada- 
ryti, kad jis galėtų leistis į kelionę. Šarvais, kardais ir ietimis per 
daug rūpintis nereikėjo, nes Bordo jie buvo nepalyginti geresni ir 
pigesni nei Anglijoje. Tačiau su kariškais lankais viskas buvo ki- 
taip. Tiesa, buko lankų strypams buvo galima gauti ir Ispanijoje, 
bet kur kas geriau buvo turėti jo atsargų ir taupiai naudoti. Kiek- 
vienam lankui reikėjo paimti tris temples, be to, strėlių antgalių, 
iš plieno pintus marškinius, viduje dygsniuotą plieninį šalmą ir an- 
talkūnius, nes be visų šių daiktų lankininkas būtų it be rankų. O 
svarbiausia - moterys daugelį mylių aplinkui siuvo baltus apsiaus- 
tus su raudonu švento Jurgio liūto atvaizdu ant krūtinės, kurie 
Baltosios kuopos kvotojus išskyrė iš kitų. Kai viskas buvo parengta 
ir pilies kieme įvyko sąšauka, net seniausias su prancūzais kovojęs 
kareivis turėjo prisipažinti dar nematęs geriau ginkluoto ir šau- 
nesnio būrio, pradedant senuoju riteriu su šilkiniu durtiniu ir bai- 
giant rekrūtu milžinu Hordlo Džonu, atsainiai atsirėmusiu į di- 
džiulį juodą lanko strypą. Iš šimto dvidešimties žmonių didžioji 
dalis jau buvo tarnavusi anksčiau, ir tai šen, tai ten ypač išsiskyrė 
vyrai, kariavę visą gyvenimą bei dalyvavę tuose mūšiuose, kuriuo- 
se salos pėstininkai pelnė šlovę ir viso pasaulio pagarbą. 

Šiems darbams buvo sugaištos šešios ilgos savaitės, ir tiktai 
prieš Šventą Martyną viskas buvo parengta žygiui. Beveik du mė- 
nesius Aleinas Edriksonas praleido Tvinhemo pilyje - ir šiems 
mėnesiams buvo lemta pakeisti visą jo gyvenimo tėkmę, nukreip- 
ti ją nuo tos niūrios if vienišos vagos, į kurią jis veržėsi, ir pasukti 
laisvesniu, šviesesniu keliu. Jis jau suprato turįs dėkoti tėvui už 
išmintingą jo įžvalgumą, privertusį sūnų pažinti pasaulietišką gy- 
venimą prieš atsisakant jo. 

Mat šis pasaulis pasirodė kitoks, negu jis įsivaizdavo, ir visiš- 
kai ne toks, kokį jį vaizdavo novicijų globėjas, kai triuškino nuož- 
mius vilkus, tykančius žmonių už ramių Boljė kalvų. Šiame pa- 
saulyje, be abejonės, buvo ir žiaurumo, ir gašlumo, ir nuodėmių, 
ir sielvarto, tačiau argi šalimais nebuvo ir kilnių dalykų, dorybių, 
tvirtų, drąsių žmonių, kurie nebijo pagundų ir būna ištikimi pa- 
tys sau, kai skaudžiai susiduria su kasdieniu gyvenimu? Koks blan- 
kus, palyginti su jais, atrodė nenuodėmingumas, kylantis iš nesu- 
gebėjimo nusidėti, arba pergalė, pasiekta bėgant nuo priešo! Nors 
Aleiną auklėjo vienuoliai, jis iš prigimties į viską blaiviai žvelgė ir 
protavo, jo protas buvo ganėtinai lankstus ir jaunas, kad pasida- 
rytų naujas išvadas ir atsisakytų pasenusių. Jis negalėjo nematy- 
ti, jog žmonės, su kuriais buvo priverstas susitikinėti, nors šiurkš- 
čiakalbiai, staigūs ir linkę peštis, tačiau stipresnės prigimties ir 
reikalingesni gyvenimui negu vienuoliai tingiomis jaučio akimis, 
kurie, vos atitrūkę nuo sapno, metų metais valgydami ir miego- 
dami stūmė gyvenimą tame pačiame siaurame ir prišvinkusiame 
savo egzistencijos rate. Abatas Berheršas buvo geras žmogus, ta- 
čiau kuo jis geresnis už šitą šaunų riterį, kuris gyvena paprastai 
1r yra toks pat ištikimas savo pareigai, be baimės, nuoširdžiai da- 
ro tai, ką reikia daryti? Mintyse eidamas iš vienos tarnystės į ki- 
tą, Aleinas nejautė kuo nors išduodantis kilnius savo gyvenimo 
tikslus. Tiesa, jis buvo švelnios, mąslios prigimties ir jo netraukė 
niūrūs karo žygiai, vis dėlto šios karinių įsakymų bei kareivių 
brolybės dienos nebuvo neperžengiama praraja tarp dvasininko 
ir kareivio. Viename asmenyje nesvyruodami galėjo susijungti Die- 
vo ir kardo tarnai. Kodėl gi jis, kuklus klierikas, turėtų jausti są- 
žinės graužimą, jeigu pasitaikė tokia nuostabi proga įvykdyti sa- 
vo tėvo valią, ir ne tik jos dvasią, bet ir raidę. Jis išgyveno atkak- 
lią vidinę kovą su baugiais klausimais ir vidurnakčio maldomis, 
tačiau viskas baigėsi tuo, kad, neprabėgus nė trims dienoms Tvin- 
hemo pilyje, jis ėmė tarnauti serui Naidželui, gavo arklį ir apran- 
gą, už kuriuos vėliau turės sumokėti iš savo karo grobio dalies. 
Paskui jis turėjo po septynias valandas praleisti turnyro aikštėje, 

kad taptų tokio garbingo riterio vertu ginklanešiu. Jaunas, vik- 
rus, energingas, sukaupęs jėgų per skaistaus ir sveiko gyvenimo 
metus, jis labai greitai pradėjo valdyti žirgą ir ginklą taip gerai, 
kad griežti kareiviai pritariamai linkčiojo ir statė už jį prieš Ter- 
leiką ir Fordą, jo tarnybos draugus. 

Tačiau ar nebuvo dar kokių nors motyvų, traukusių jį prie pa- 
saulietiško gyvenimo ir stūmusių nuo vienuolyno? Žmogaus siela 
tokia sudėtinga, kad kartais jis pats vargu ar gali suvokti tas gi- 
liai slypinčias priežastis, kurios skatina jį veikti. Aleinui atsiskleidė 
ta gyvenimo pusė, kurią jis ligi šiol suvokė kaip nekaltas kūdikis, 
tačiau ji turėjo tokią svarbią reikšmę, kad negalėjo jo nepaveikti 
renkantis kelią. Vienuolių požiūriu, moteris - tai įsikūnijimas vi- 
so to, ko reikia bijoti ir vengti. Ji gali taip suteršti sielą, jog tikras 
cistersas neturi net pakelti akių, pažvelgti jai į veidą arba paliesti 
jos pirštų galiukų, kitaip jam gresia atskyrimas nuo bažnyčios ir 
mirtinos nuodėmės pavojus. O čia kasdien ištisą valandą po ryti- 
nių mišių ir prieš mišparus jis glaudžiai bendraudavo su trimis 
merginomis, kurios visos, beje, buvo jaunos ir gražios, vadinasi, 
anot vienuolių, juo labiau pavojingos. Tačiau būdamas su jomis 
jis greitai pajuto joms simpatiją, jį apimdavo malonus nesivaržy- 
mas, merginas iš karto patraukė viskas, ką jis turėjo gero, švel- 
naus, ir tai teikdavo jo sielai neaiškaus, aksčiau nepatirto džiaugs- 
mo. 

Tačiau ledi Modę Loring buvo nelengva sutramdyti. Net vyres- 
niam ir labiau patyrusiam vyrui ji tikriausiai būtų buvusi mįslė: 
jos nuotaikų kaita, keisti prietarai, ūmus piktinimasis kiekviena 
prievarta, autoritetu. Jeigu dalykas būdavo jai įdomus, jeigu jis ska- 
tindavo romantiką ir vaizduotę, ji žaibiškai suvokdavo jį veikliu, 
lanksčiu protu, aplenkdama dvi savo drauges, o kartais ir mokyto- 
ją, ir jiems paskui būdavo nelengva ją pasivyti. Tačiau jei reikėda- 
vo nuobodžios kantrybės, atkaklaus darbo ir atminties pastangų, 
jokiais būdais nebūdavo galima įkalti jai į galvą nė vieno fakto. 
Aleinas galėjo pasakoti jai apie senovės dievus ir didvyrius, narsius 
žygdarbius ir kilnius tikslus arba kalbėti apie mėnulį bei žvaigž- 

des, leisdamas savo fantazijai skverbtis į visatos paslaptis, ir tada 
priešais jį sėdėdavo susižavėjusi klausytoja degančiais skruostais 
ir išraiškingu žvilgsniu, ji galėjo žodis žodin pakartoti viską, ką 
ištarė jo lūpos. Tačiau kai ateidavo eilė „Almagestui“ ir astroliabi- 
joms, skaičiams ir epiciklams, jos mintys krypdavo į arklius ir šu- 
nis, o išsiblaškęs žvilgsnis ir abejingas veidas rodė mokytojui, kad 
jis nebevaldo mokinės. Tada jis turėdavo atnešti senovinių riterių 
romanų knygą su odiniais aptaisais bei aukso raidėmis auksinia- 
me fone ir taip grąžinti pasiklydusį protą į mokslo taką. 

Kartais ją apimdavo padūkėliška nuotaika, ji pradėdavo įžū- 
lauti ir maištauti prieš Aleiną. O jis ramiai tęsdavo pamoką, ne- 
kreipdamas dėmesio į jos maištą, kol begalinė jo kantrybė įveik- 
davo ją, ir tada ji pradėdavo save smerkti rūsčiau, negu būdavo 
nusipelniusi. Atsitiko taip, kad vieną rytą, kai ją vėl apėmė maiš- 
tavimo dvasia, Agata, jauna kameristė, norėdama įtikti savo po- 
niai, irgi ėmė linguoti galva ir laidyti kandžias pastabas dėl mo- 
kytojo klausimų. Ledi Modė žaibiškai atsisuko į Agatą, jos akys 
blykstelėjo, veidas pabalo iš pykčio. 

— Kaip tu drįsti! - tarė ji. - Kaip drįsti! 

Išsigandusi mergina bandė teisintis. 

— Bet, gerbiamoji ledi, - mikčiodama sumurmėjo ji, - ką gi aš 
padariau? Pakartojau tik tai, ką išgirdau iš jūsų. 

— Kaip tu drįsti, - dusdama pakartojo ledi Modė, - tu, vėjo pa- 
mušale, kvaiša galva, neišmananti apie nieką, išskyrus baltinių 
siūles. O jis toks geras ir gabus, ir kantrus! Tau reikėtų... Ne, 
geriau eik lauk! 

Ji kalbėjo vis keldama balsą ir gniaužydama ilgus plonus pirš- 
tus, todėl nenuostabu, kad dar nespėjus jai baigti Agatos sijonas 
šmėkštelėjo tarpdury ir iš koridoriaus atsklido jos kūkčiojimai, 
kurie skambėjo juo tyliau, juo labiau ji tolo. 

Aleinas stovėjo ir priblokštas žiūrėjo į tą tigrę, kuri staiga šoko 
jo ginti. 

- Nereikia taip rūstauti, - švelniai tarė jis. - Šios merginos 
žodžiai manęs neužgavo. Jūs pati padarėte klaidą. 

— Žinau! - suriko ji. - Aš baisiai bloga moteris. Tačiau negaliu 
leisti, kad jus įžeidinėtų. Ma fo:/ Aš pasirūpinsiu, kad tai nepasi- 
kartotų. 

— Ne, ne, niekas manęs neįžeidinėja, - paprieštaravo jis. - Visa 
bėda - jūsų pačios neapgalvoti, skaudūs žodžiai. Jūs pavadinote 
ją vėjo pamušalu, kvaiša galva ir dar nežinau kokia. 

— Jūs pats mokėte mane sakyti tiesą! — vėl riktelėjo ji. - O da- 
bar, kai ją sakau, vėl jums neįtinku. O ji yra kvaiša galva, taip ir 
vadinsiu ją - kvaiša galva! 

Štai pavyzdys netikėtų vaidų, tarpais mag ramybę 
mažojoje klasėje. Tačiau bėgant savaitėms vaidai vis retėjo ir bu- 
vo ne tokie audringi, kadangi tvirtas ir atkaklus Aleino charakte- 
ris vis labiau veikė ledi Modę. Tiesą sakant, jis buvo priverstas 
klausti savęs, ar ne ji labiau veikia jį ir įgauna vis didesnę valdžią 
jam. Keitėsi ji, kitoks darėsi ir jis. Jis stengėsi atitraukti ją nuo 
pasaulietiško gyvenimo, bet jį patį vis labiau tas gyvenimas vilio- 
jo. Veltui jis kovojo su savimi ir įrodinėjo, kad jo ketinimai dėl 
sero Naidželo dukters - tikra beprotybė. Kas jis - jaunesnysis 
sūnus, vargšas klierikas, ginklanešys, neturintis nė skatiko su- 
mokėti už šarvus, ir dar drįsta žvilgčioti į gražiausią merginą 
Hempšyre? Taip kalbėjo protas, tačiau, ausyse vis dėlto nuolatos 
skambėjo jos-balsas ir jos paveikslas gyveno jo širdyje. Stipresnis 
už protą, už vienuolyno auklėjimą, už viską, kas gali sustabdyti 
jaunuolį, pasirodė esąs senų seniausias tironas, neapkenčiantis 
varžovų jaunystės karalystėje. 

Vis dėlto Aleinas nustebo ir sumišo supratęs, kaip stipriai ji 
jėjo į jo gyvenimą, kaip miglotos svajonės ir troškimai, apėmę jo 
dvasią, dabar nukrypo į tokį žemišką dalyką. Jis vargu ar būtų 
ryžęsis galvoti apie jį ištikusią permainą, bet atsitiktinai pasaky- 
ti žodžiai tarsi žaibo blykstelėjimas naktį aiškiai ir negailestingai 
atskleidė jam tiesą. 

Kartą lapkritį jis kartu su kitu ginklanešiu Piteriu Terleiku 
jojo į Pulą pas Votą Svotlingą, Dorsetšyro ginklininką, buko stry- 
pų lankams. Artėjo išvažiavimo diena, ir abu jaunuoliai pakeliui 

namo ragino arklius, lėkė tuščia lyguma visu greičių, kokiu tik 
įstengė skuosti jų žirgai, nes jau artėjo vakaras, o dar laukė daug 
darbų. Piteris buvo tvirtas, tamsaus gymio vaikinukas, užaugęs 
kaime; jis laukė karo kaip mokinys atostogų. Tačiau tą dieną jis 
buvo rūškanas ir tylus, tik retkarčiais tarstelėdavo žodį iš man- 
dagumo draugui. 

— Pasakyk man, Aleinai Edriksonai, - staiga pradėjo jis, kai jie 
šuoliavo vingiuotu taku per Bornemuto kalvas, - ar tau neatrodo, 
kad pastaruoju metu ledi Modė blyškesnė ir tylesnė negu papras- 
tai? 

— Galbūt, - trumpai atsakė Aleinas. 

— Ir yra linkusi išsiblaškiusi sėdėti savo alkove, o ne linksmai 
lėkti į medžioklę kaip anksčiau. Mano nuomone, Aleinai, tai, ko 
tu ją mokai, atima iš jos gyvenimo džiaugsmą. Mokslas ne jos jė- 
goms, kaip sunki ietis - ne lengvajam raiteliui. 

— Taip įsakė jos mama, - atsakė Aleinas. 

— Tačiau ledi Naidžel, nepaisant visos mano pagarbos jai, la- 
biau tiktų vesti į ataką kareivių būrį negu auklėti tokią trapią, 
skaisčią merginą. Klausyk, Aleinai, pasakysiu tau tai, ko ligi šiol 
nesakiau nė vienai gyvai dvasiai. Aš myliu žaviąją ledi Modę ir 
atiduočiau ligi paskutinio lašo visą savo širdies kraują, kad tik jai 
įtikčiau. 

Jis kalbėjo dusdamas ir jo veidas liepsnojo mėnulio šviesoje. 

Aleinas patylėjo, tačiau jam pasirodė, kad širdis pavirto ledo 
gabalu. 

— Mano tėvo žemės derlingos, - tesė Piteris, - jos driekiasi nuo 
Farem Kriko ligi Portsdaun Hilo slėnių. Ten pilami grūdai į aruo- 
dus, kertami medžiai ir ganomos avių bandos, ir visokio gero ten 
kiek tik širdis geidžia, o aš - vienintelis sūnus. Ir esu įsitikinęs, 
kad seras Naidželas būtų patenkintas tokia sąjunga. 

— O ką mano ledi Modė? - paklausė Aleinas sukepusiomis lū- 
pomis. 

— Ak, brolau, čia ir visa nelaimė - vos pabandau tarstelėti žo- 
delį apie tai, kas vyksta mano sieloje, ji tik linkteli galva ir nulei- 


146 


džia akis. Legviau užkariauti meilę snieguolės, kurią nulipdėme 
pernai pilies kieme. Vakar vakare paprašiau jos tik žalio šaliko, 
kad galėčiau nešioti kaip jos ženklą ant savo šalmo, bet ji supyko 
ir pasakė, kad saugo save geresniam žmogui, ir čia pat paprašė 
atleisti už griežtus žodžius. Vis dėlto ji nenori nei jų atsiimti, nei 
padovanoti man šaliko. Ar tau, Aleinai, neatrodo, kad ji kažką 
myli? 

— Ne, to pasakyti negaliu, - atsakė Aleinas, tačiau jo širdis su- 
virpėjo nuo netikėtai užgimusios vilties. 

— Aš taip pamaniau. O ką - nežinau. Išties ką ji čia mato, išsky- 
rus mane, Volterį Fordą bei tave, o juk tu pusiau dvasininkas, na, 
dar tėvą Kristoforą iš vienuolyno ir pažą Bertraną? 

— Negaliu pasakyti, - kapodamas žodžius pakartojo Aleinas, ir 
abu ginklanešiai jojo toliau, kiekvienas paskendęs savo mintyse. 

Kitą dieną per rytinę pamoką mokytojas iš tikrųjų pastebėjo, 
kad jo mokinė išblyškusi, nusikamavusi, jos žvilgsnis prigesęs, ju- 
desiai glebūs; pamates šią pavojingą permainą, jis pajuto kartėlį. 

— Bijau, kad jūsų šeimininkė serga, Agata, - pasakė jis kame- 
ristei, kai ledi Modė išėjo iš kambario. | 

Mergina pažvairavo į jį su pašaipa akyse. 

— Nuo tos ligos nemirštama, - atsakė ji. 

— Duok Dieve! - sušuko jis. - Bet pasakykite man, Agata, ką jai 
skauda? 

— Man atrodo, kad galėčiau parodyti kitą širdį, kuri serga ta 
pačia liga, - pasakė ši, vėl pašnairavusi į jį. - Nejau nežinai, kas 
tai yra - juk tu toks patyręs gydytojas. 

— Na, ne, man regis, ji tiesiog labai pavargusi. 

— Nepamiršk, kad jau po trijų dienų jūs visi išvažiuosite, ir Tvin- 
hemo pilyje bus liūdna kaip vienuolyne. Ar to neužtenka, kad 
dama nuliūstų? 

- Išties, - atsakė jis, - aš užmiršau, kad jos laukia atsisveikini- 
mas su tėvu. 

— Su tėvu! - pašaipiai šūktelėjo kameristė. - Ak, tas naivumas, 
tas naivumas! 

įkandin jos apimtas abejonės ir vilties, vos drįsdamas atskleisti tą 
prasmę, kuri, regis, slypėjo jos žodžiuose! 


XIII SKYRIUS 


KAIP BALTOJI KUOPA IŠVYKO KARIAUTI 


Švento evangelisto Luko diena atėjo ir praėjo, ir tik Švento 
Martyno dieną, kai skerdžiami gyvuliai, Baltoji kuopa buvo pasi- 
rengusi žygiui. Garsiai gaudžiant ragams nuo pagrindinio bokšto 
ir vartų, linksmai karingai tratant būgnui, išoriniame kieme rin- 
kosi kareiviai su degančiais fakelais rankose, nes dar buvo neiš- 
aušę. Aleinas pro ginklinės langą stebėjo keistą reginį: priešais jį 
buvo geltonų virpančių šviesų ratas, rikiuotė kareivių rūsčiais 
barzdotais veidais, galvas nuleidę arkliai. Priekyje stovėjo dešimt 
eilių lankininkų, rikiuotę supo jaunesnieji vadai; jie zujo pirmyn 
atgal ir lygiavo gretas, duodami trumpas komandas. Gale buvo 
matyti saujelė apsišarvavusių raitelių su stačiomis ietimis, spal- 
voti jų kutai sviro išilgai ąžuolinių kotų. Raiteliai stovėjo tokie 
sustingę, tylūs, kad juos galima buvo palaikyti metalinėmis sta- 
tulomis; tik vienas iš arklių tarpais greitai ir nekantriai kasė ka- 
nopa žemę arba trynėsi į pakinktus, kai juos patempdavo, arba 
purtė galvą. Per ietį nuo raitelių sėdėjo liesas ilgšis Juodasis Sai- 
monas, kareivis iš Noridžo, jo nuožmių, griežtų bruožų veidą rė- 
mino šalmo plienas, ant dešinio peties kabojo šilkinė skarelė su 
penkiomis raudonomis rožėmis. Apšviesto rato pakraščiuose sto- 
vėjo tarnai, būsimo garnizono kariūnai ir nedideli būreliai mote- 
rų, kurios kūkčiojo, šnypštė nosis į prijuosčių kampelius ir veria- 
mais balsais šaukė vardus savo šventųjų, prašydamos jų saugoti 
Votą ar Vilą, ar Piterkiną, kurie ėmėsi karo amato. 

Jaunasis ginklanešys palinko į priekį, norėdamas įsižiūrėti į šį 

jaudinamą karinį pasirengimą, ir staiga išgirdo prie savo peties 
trumpą, trūkčiojamą atodūsį - tai buvo ledi Modė, ji stovėjo pri- 
sišliejusi prie sienos, prispaudusi ranką prie širdies, nuostabi ir 
liekna lyg pusiau prasiskleidusi lelija. Mergina nusisuko nuo jo, 
tačiau iš spazmiško jos kvėpavimo jis suprato, kad ji gailiai ver- 
kia. 

— Vajė, vajė! - sušuko jis, baisiai sugraudintas jos ašarų. - Ko 
jūs tokia susikrimtusi, ponia? 

- Žiūriu į tuos narsius žmones, - atsakė ji, - tik pamanykite, 
kiek jų išeina ir kaip mažai sugrįš! Aš jau mačiau tokį vaizdą princo 
didžiojo karo metais, kai buvau maža. Atsimenu, kaip kareiviai 
lygiai taip pat rikiavosi kieme, o mama laikė mane ant rankų prie 
to paties lango, kad galėčiau juos matyti. 

— Jeigu duos Dievas, jie grįš greičiau nei po metų, - paguodė 
Aleinas. 

Ji palingavo galvą, atsisuko į jį veidu, skruostai degė, akys bliz- 
gėjo lempos šviesoje. 

— O, aš neapkenčiu savęs už tai, kad esu moteris! - sušuko ji ir 
treptelėjo maža kojyte. - Ką aš galiu padaryti? Turiu sėdėti ir 
laukti, austi, siūti bei plepėti. Ir aplinkui vis tas pats, viskas taip 
nuobodu, o iš esmės - viena nykuma. O dabar dar ir jūs išvažiuo- 
jate, jūs bent galėjote atplėšti mano mintis nuo tų sienų ir paky- 
lėti sielą aukščiau siuvinėjimo ir verpimo. Kokia nauda iš manęs? 
Tokia kaip iš šio sulūžusio lanko. 

— Bet man taip reikia jūsų, - sušuko jaunuolis, regis, pagautas 
karštų, aistringų žodžių srauto, - kad visa kita neturi jokios reikš- 
mės! Jūs mano siela, mano gyvenimas, aš galvoju tiktai apie jus. 
O, Mode, aš negaliu gyventi be jūsų, negaliu išsiskirti su jumis, 
nepasakęs nė vieno meilės žodžio. Nors aš neturtingas, nekilmin- 
gas ir nevertas jūsų, bet jeigu didžiulė meilė gali viską įveikti, 
mano meilė tai padarys. Leiskite man pasiimti į karą nors vieną 
vilties žodį, nors vieną! O, jūs sudrebėjote, jūs pasitraukėte! Ma- 
no nirtingi žodžiai išgąsdino jus! 

Du kartus ji pravėrė lūpas ir du kartus neištarė nė garso. Pa- 

galiau prakalbo griežtai ir santūriai, tarsi bijodama per daug ne- 
varžomos kalbos. 

— Kaipgi čia viskas taip staiga atsitiko? - prabilo ji. - Dar taip 
neseniai žemiškasis gyvenimas jums buvo niekas. Ir štai jūs pasi- 
keitėte, gal ir dar kartą pasikeisite? 

— Beširde! - suriko jis. - O kas to pasikeitimo priežastis? 

— O čia dar jūsų brolis, - pašaipiai tęsė ji, tarsi neišgirdusi jo 
žodžių. - Mano galva, prasiveržė Edriksonų šeimos bruožas. At- 
leiskite, nenorėjau jūsų įžeisti. Bet iš tiesų, Aleinai, viskas taip 
netikėtai mane užgriuvo, kad tiesiog nežinau, ką atsakyti. 

— Pasakykite man vieną žodį vilties, kad ir kokia tolima ji bū- 
tų, vieną gerą žodį, o aš jį puoselėsiu ir saugosiu savo širdyje. 

— Ne, Aleinai, tai būtų žiaurus gerumas, o jūs buvote man per- 
nelyg geras, tikras draugas, kad aš taip negailestingai piktnau- 
džiaučiau tokia draugyste. Tarp mūsų negali būti intymesnio su- 
artėjimo. Beprotiška net svajoti apie tai. Nors vien dėl to, jog ma- 
no tėvas ir jūsų brolis tam pasipriešintų. 

— Mano brolis? O kuo čia dėtas jis? O jūsų tėvas... 

— Klausykite, Aleinai, ar ne jūs mokėte mane palankiai ir gar- 
bingai žiūrėti į visus žmones, vadinasi, ir į mano tėvą? 

- Jūs teisi, - sušuko jis, - bet juk jūs neatstumiate manęs, Mo- 
de? Ar paliekate man bent vieną vilties spindulį? Juk aš neprašau 
nei meilės įrodymo, nei pažadų. Pasakykite tik, kad jūs nejaučia- 
te man neapykantos, kad kada nors, laimingesnę dieną, aš gal 
išgirsiu iš jūsų ir švelnesnį žodį. 

“Jos žvilgsnis sušvelnėjo, ir meilus atsakymas jau buvo jos lū- 
pose, kai iš apačios, iš kiemo, pasigirdo kimūs šūksniai, ginklų 
žvangesys bei kanopų dundėjimas. Sulig šiais garsais jos bruožai 
tarsi sustingo, akys sužvilgėjo, skruostai paraudo, ji atlošė galvą, 
ir dabar prieš jį stovėjo moters įkūnyta ugnies dvasia. 

— Mano tėvas nulipo žemyn, - pasakė ji. - Jūsų vieta - šalia jo. 
Ne, nežiūrėkite taip į mane, Aleinai. Dabar ne laikas niekus kal- 
bėti. Pelnykite mano tėvo meilę, tada viskas bus įmanoma. Tik 
jei drąsus kareivis atlieka savo pareigą, drįsta galvoti apie apdo- 


150 


vanojimą. Sudie ir tesaugo jus Dievas! - Ji ištiesė jam baltą grakš- 
čią ranką, bet kai jis pasilenkė ją pabučiuoti, slystelėjo į šalį ir 
dingo palikusi ištiestoje jo rankoje tą patį žalią šalikėlį, apie kurį 
veltui svajojo vargšas Piteris Terleikas. Iš apačios vėl atsklido žirgų 
žvengimas, ir Aleinas išgirdo nuleidžiamųjų grotų žvangesį. Pa- 
lietęs lūpomis šalikėlį, įsikišo jį į užantį ir kiek kojos neša puolė 
prie ginklo, kad greičiau susitvarkytų ir atsidurtų šalia savo po- 
no. 

Rūškanas rytas išaušo greičiau, negu išvykstantys buvo pavai- 
šinti eliu su prieskoniais ir išklausė palinkėjimų laimingo kelio. 

„Nuo jūros pūtė žvarbus vėjas, ir per dangų lėkė apspurę debesys. 
Apsimuturiavę Kraistčerčo gyventojai stovėjo prie Eivono tilto, 
moterys standžiau susiveržė skareles, vyrai susisiautė durtinius, 
o vingiuotu taku iš pilies žengė mažos kariuomenės avangardas, 
nuo kareivių žingsnių skambėjo sušalusi žemė. Juodasis Saimo- 
nas su vėliava jojo priekyje ant liesoko, stambaus obuolmušio ko- 
vos žirgo, tokio pat ištvermingo, tvirto ir užgrūdinto mūšiuose 
kaip ir jis pats. Už jo po tris eilėje žengė devyni kareiviai, visi - 
ietininkai, jie ir anksčiau dalyvavo kautynėse su prancūzais ir 
pažinojo Pikardijos kelius kaip savo gimtojo Hempšyro pievas. 
Jie buvo ginkluoti ietimis, kardais bei vėzdais, taip pat kvadrati- 
niais skydais; dešiniajame viršutiniame skydo kampe stirksojo aš- 
muo, kuriuo jie galėjo durti kaip ir ietimi. Apsaugai kiekvienas 
karys vilkėjo iš diržų pintus marškinius, ties pečiais, alkūnėmis 
ir dilbiu sustiprintus plieninėmis plokštėmis. Antblauzdžiai ir ant- 
keliai buvo taip pat odiniai su plieninėmis sąvaržomis, o pirštinės 
ir batai - iš geležinių, tvirtai sujungtų plokštelių. Žvangant gin- 
klams ir bildant kanopoms, jie perėjo per Eivono tiltą, o miestie- 
čiai džiaugsmingai sveikino vėliavą su penkiomis rožėmis ir šau- 
nų jos nešėją. 

Tuoj už raitelių ėjo keturiasdešimt lankininkų - visi buvo barz- 
doti žaliūkai su apvaliais skydais ant nugaros ir už dešiniojo pe- 
ties styrančiais geltonais lankais, pavojingiausiu ginklu, kurį ligi 
tol buvo išradęs žmogus; kiekvienam prie diržo kabojo kirvis ar- 

ba kardas - pagal šeimininko charakterį, o dešinę šlaunį dengė 
odinė strėlinė, pasišiaušusi žąsų, balandžių ir povų plunksnomis. 
Už lankininkų žengė du būgnininkai ir du trimitininkai dvispal- 
viais drabužiais. Paskui juos - dvidešimt septyni nešuliniai ar- 
kliai, ant kurių buvo sukrauti palapinių kuolai, audeklai, atsargi- 
niai ginklai, pentinai, pleištai, katilai, pasagos, maišai su vinimis 
ir šimtai kitų daiktų, kurių, kaip rodė patirtis, galėjo prireikti 
nuniokotoje priešiškoje šalyje. Baltas mulas su raudona gūnia, 
kurį už apynasrio vedė tarnas, nešė naktinius sero Naidželo bal- 
tinius ir indus. Paskui ėjo dar dvi dešimtys lankininkų, apie de- 
šimt pėstininkų ir pagaliau užnugario apsauga iš dvidešimties pės- 
tininkų. Pirmoje jų eilėje išsiskyrė milžiniška Didžiojo Džono fi- 
gūra, o šalia jo žengė veteranas Eilvardas, kurio apsitrynę drabu- 
žiai ir panešioti šarvai nesiderino prie sniego baltumo švarkų ir 
blizgančių jo draugų šarvų. Iš gretos į gretą lėkė kryžminė ugnis 
sveikinimų, klausimų bei šiurkštokų juokų, kurių nepralenkiami 
meistrai yra vakarų saksai, ir tokiais pat komplimentais dalijosi 
žygiuojantys lankininkai su į juos spoksančia minia. 

— Hola! Geferi Higinsonai! - suriko Eilvardas, pamatęs nutu- 
kusią kaimo smuklininko figūrą. - Matyt, kitiems teks vaišintis 
tavo išgirtu šviesiu alumi, mon gar? Atleisk ir sudie. 

— Prisiekiu apaštalu Pauliumi, neteks! - atsiliepė smuklinin- 
kas. - Jūs visą išsiurbėte. Nors lašelį būtumėte palikę statinaitė- 
je - nė velnio! Jums seniai laikas nešdintis iš čia. 

— Jei statinaitė tuščia, vadinasi, tavo kapšys pilnas! - riaukte- 
lėjo Hordlo Džonas. 

- Žiūrėk, seni, išlaikyk patį geriausią, kol mes grįšime. 

— O tu, lankininke, saugok savo gerklę, kad būtų kur pilti! - 
pasigirdo kažkieno balsas iš minios, ir visi nusikvatojo iš to šiurkš- 
toko sąmojo. 

— Duosi alaus, bus ir gerklė, - ramiai atkirto Džonas. 

— Suglaust gretas, - įsakė Eilvardas. - En avant, mes enfants! 
Ak, prisiekiu visa dešimčia pirštų, štai ji, mano brangioji Merė iš 
vienuolyno malūno. Ma foi, juk ji gražuolė! Adieu, Mere, ma chėri. 

Mano širdis amžinai priklauso tau. Suveržk diržą, Votkinsai, ir 
pakelk pečius, kaip dera Baltosios kuopos kareiviui. Prisiekiu kar- 
do rankena! Jūsų odinukės bus ne švaresnės už manąją, kol jūs 
vėl pamatysite Hedžintsberi Hedą. 

Kuopa jau spėjo pasiekti kelio posūkį, o seras Naidželas Lorin- 
gas dar tik išjojo iš savo pilies; jis sėdėjo ant Pomerso, augaloto 
kovinio savo žirgo, ir kai mediniu pakeliamuoju tiltu sudundėjo 
galingos jo kanopos, bildesys garsiai nuaidėjo niūriu tarpatramiu. 
Seras Naidželas, kaip ir anksčiau, vilkėjo aksominiais taikos me- 
to drabužiais, buvo užsidėjęs plokščią aksominę beretę su garba- 
nota stručio plunksna, pritvirtinta auksine sagtimi. Trims pas- 
kui jį jojusiems ginklanešiams atrodė, kad ant riterio galvos ne 
tik paukščio plunksna, bet ir jo kiaušinis, nes iš užpakalio jo plikė 
blizgėjo it dramblio kaulo rutulys. Jis buvo negmmkluotas, tik il- 
gas ir sunkus kardas kabojo prie balno gugos, bet Terleikas laikė 
prieš jį aukštą šalmą, papuoštą drakono atvaizdu, Fordas - sun- 
kią buko ietį su perskelta vėliava, o Aleinui buvo patikėtas išmar- 
gintas skydas. Ledi Loring jojo damoms skirtu arkliu savo vyrui 
iš kairės; ji ketino lydėti jį iki pamiškės. Protarpiais ji atsukdavo 
į jį griežtų bruožų veidą, susimąsčiusiu žvilgsniu permesdama jo 
ginkluotę ir šarvus. 

— Tikiuosi, nieko nepamiršome, - pagaliau tarė ji ir įsakė Alei- 
nui joti šalia jos iš kitos pusės. - Patikiu jį jums, Edriksonai. Kel- 
nės, marškiniai, odinukės ir apatiniai baltiniai - rudame krepšy- 
je ant kairio mulo šono. Šaltomis naktimis jis geria pašildytą vy- 
ną - malvaziją arba vernedžą, o prieskonių reikia dėti tiek, kiek 
telpa ant didžiojo piršto nago. Žiūrėkite, kad jis pasikeistų balti- 
nius, kai įkaitęs grįš po susirėmimo. Stiklainėlyje yra žąsies tau- 
kų, jei keičiantis orui pradėtų mausti senas žaizdas. Ir kad ant- 
klodės būtų sausos, ir... 

— Gana, mano gyvenime, - nutraukė ją žemaugis riteris. — Ne- 
sijaudink dabar dėl visų tų dalykų. Kodėl tu toks išblyškęs ir liūd- 
nas, Edriksonai? Ar neturėtų džiūgauti tikro vyro širdis, matyda- 
ma puikų tokių drąsių ietininkų ir linksmų lankininkų būrį? Pri- 

siekiu apaštalu Pauliumi, būtų labai blogai, jei manęs nedžiugin- 
tų mano narsių bendražygių priešakyje plazdančios penkios rau- 
donos rožės. 

— Piniginę aš jau atidaviau jums, Edriksonai, - tęsė ledi Lo- 
ring. - Joje dvidešimt trys markės, vienas noblis, trys šilingai ir 
keturi pensai, tai dideli pinigai, ir jie patikėti vienam žmogui. Ir 
prašau atsiminti, Edriksonai, kad jis turi dvi poras batų - vieną iš 
raudonos odos kasdienai, o kitą - su auksinėmis grandinėlėmis 
smaigaliuose, juos tegul apsiauna, jei tektų gerti vyną su princu 
arba Čandosu. 

— Brangioji paukštyte, - tarė seras Loringas, - man labai gaila 
skirtis su jumis, bet mes jau priartėjome prie pamiškės, ir man 
nedera per daug toli tempti pilies šeimininkę nuo jos valdų. 

— Klausykite, brangusis vyre, - sušuko ji ir jos lūpos suvirpėjo, 
— leiskite man su jumis nujoti dar vieną furlongą! ar šiek tiek 
toliau. Juk jūsų laukia daug liūdnos vienatvės mylių. 

— Tebūnie, kaip jūs norite, mano širdies džiaugsme, - atsakė 
jis. - Tačiau jūs turite duoti man ką nors atminimui. Nuo to laiko, 
kai pažinau jus, laikausi savo papročio: kad ir kur būčiau - sto- 
vykloje, mieste ar tvirtovėje, — visur heroldas privalo paskelbti: 
„Kadangi mano širdies dama yra gražiausia ir žavingiausia iš vi- 
sų krikščioniškojo pasaulio damų, tai laikysiu didele garbe ir ma- 
lonia paslauga, jei man bus sudaryta galimybė tris kartus susi- 
kauti aštriomis ietimis su kiekvienu riteriu, tvirtinančiu, jog ir jo 
dama turi tas pačias vertybes“. Todėl maldauju jūsų, nuostabioji 
balandėle, paaukoti man vieną iš jūsų zomšinių pirštinaičių, kad 
galėčiau nešioti kaip simbolį tos, kurios tarnas amžinai būsiu. 

— Vajė, vajė, kam vadinti mane gražiausia ir žavingiausia! — 
sušuko ji. - Kad ir kaip norėčiau būti jums, brangusis vyre, ir 
graži, ir žavinga, iš tikrųjų esu sena ir bjauri, riteriai juoksis, jei 
jūs pakelsite ietį, šlovindamas mane. 

— Edriksonai, - kreipėsi seras Naidželas į savo ginklanešį, - 


! Aštuntadalis mylios (angl.). 

tavo akys jaunos, 0 mano truputį pritemusios nuo amžiaus. Jei 
pastebėsi, jog kuris nors riteris nusijuokė ar tik nusišypsojo, ar 
sutrikęs pakėlė antakius, prikando lūpą ar kaip nors kitaip paro- 
dė nuostabą, kad aš ginu šią ledi Merę, tai turėsi atsiminti jo var- 
dą, herbą ir sužinoti, kur jis gyvena. Taigi prašyčiau jūsų piršti- 
naitės, mano gyvenimo svajone! 

Ledi Merė Loring nusimovė nuo rankos geltoną zomšinę pirš- 
tinę, jis pagarbiai nusilenkęs paėmė ją ir pritvirtino aksominės 
savo beretės priekyje. 

- Ji bus šalia kito mano angelo sargo, - Šša auai jis, rodyda- 
mas į prisegtą šventojo atvaizdą. - O dabar, mano brangiausioji, 
jūs jau nujojote užtektinai toli. Tegul šventoji Mergelė saugo ir 
padeda jums! Vieną bučinį! 

Jis pasilenkė prie jos, paskui spustelėjo pentinais žirgą ir lydi- 
mas trijų ginklanešių nulėkė paskui savo būrį. Nujoję pusę my- 
lios, kai kelias jau ėjo kalvos viršūne, raiteliai atsigręžė, - ledi 
Merė ant balto arklio vis dar buvo ten, kur jie ją paliko. Po aki- 
mirkos jie jau jojo kitapus kalvos, ir ji dingo jiems iš akių. 


XIV SKYRIUS 


KAIP SERAS NAIDŽELAS IEŠKOJO KELIONĖS NUOTYKIŲ 


Kurį laiką seras Naidželas atrodė labai nuliūdęs, prislėgtas, jo 
antakiai buvo suraukti, akys įsmeigtos į balno gugą. Edriksonas 
ir Terleikas jojo iš paskos vargu ar geriau nusiteikę, o Fordas, 
nerūpestingas lengvabūdis vaikinas, šaipėsi žiūrėdamas į melan- 
choliškus draugų veidus ir mojavo savo pono kardu, puldinėda- 
mas tai dešinėn, tai kairėn, tarsi paladinas, kovojantis su pulkais 
jį užpuolusių priešų. Tačiau seras Naidželas ūmai atsigręžė, ir 
Fordas akimirksniu pasitempęs suakmenėjo, lyg jį būtų ištikęs 
paralyžius. Ketvertas raitelių jojo vieni, nes lankininkai dingo už 

posūkio, nors iki Aleino dar atsklisdavo sunkus jų kojų trepsėji- 
mas, o retkarčiais tarp nuogų medžių šakų sublizgėdavo ginklų 
plienas. 

— Jokite šalia manęs, draugai, pasišnekėsime, - tarė riteris, 
prilaikęs žirgą, kad jie susilygintų su juo. - Kadangi jūs ryžotės 
lydėti mane į karą, jums dera žinoti, kaip turite man tarnauti. 
Neabejoju, kad tu, Terleikai, būsi savo drąsaus tėvo vertas sūnus, 
o tu, Fordai, - savojo. Ir kad tu, Edriksonai, prisiminsi tą seną 
giminę, iš kurios, kaip visiems žinoma, esi kilęs. Pirmiausia tvir- 
tų tvirčiausiai įsidėmėkite: mes einame kariauti, o ne plėšikauti 
ar prievartauti brangių išpirkų, nors, žinoma, ir taip gali būti. 
Mes vykstame į Prancūziją, o iš ten, tikiuosi, į Ispaniją, ramiai 
ieškosime mūšio lauko, kuriame iškovotume pergalę ir nusipel- 
nytume truputį šlovės. Todėl jūs turite žinoti, kad aš nelinkęs 
praleisti nė vienos galimybės, jei tik nušvistų viltis tą šlovę pel- 
nyti. Norėčiau, kad jūs atsimintumėte mano žodžius, žiūrėtumė- 
te į juos rimtai, taip pat praneštumėte man apie visus rašytinius 
ir žodinius kvietimus į dvikovą, visus prievartavimus, neteisin- 
gumus ir niekšybes, taip pat apie visas moterims padarytas skriau- 
das. Smulkmenų negali būti, pats buvau liudininku tokių atvejų, 
kai numesta pirštinė ar nuo stalo nušluotas duonos trupinėlis tap- 
davo kilnaus turnyro su ietimis dingstimi. Tačiau žiūrėk, Edrik- 
sonai, jei neklystu, štai tuo keliu tarp brūzgynų joja kažkoks rai- 
telis. Gal būtų gerai, jei tu pasveikintum jį mano vardu, ir jei jis iš 
kilmingos giminės, gal norėtų suremti su manim kardus? 

— Ne, milorde, - tarė Fordas, pakilęs ant kilpų ir prisidengęs 
delnu akis pažiūrėjęs į tolį. - Tai senis Hobas Devidsonas, stora- 
pilvis malūnininkas iš Miltono. 

— Ak, taip, - nusivylęs sutiko seras Naidželas. - Betgi susitiki- 
mų keliuose nereikia niekinti, nes tokios atsitiktinės pažintys būna 
labai sėkmingos, jei riteriai siekia garsumo. Gerai atsimenu, kai 
už dviejų mylių nuo Reimso miesto sutikau nepaprastai drąsų ir 
malonų prancūzų riterį, su kuriuo mes visą valandą kilniai ir gar- 
bingai kovėmės. Ligi šiol gailiuosi, kad taip ir nesužinojau jo var- 

do, nes jis smogė man kuoka ir nujojo sau, kol aš atgavau jėgas, 
kad galėčiau pasikalbėti su juo; tačiau jo herbas - ristūnas žydra- 
me fone. Tokiomis pačiomis aplinkybėmis man perdūrė petį Lio- 
nas de Monkuras, su kuriuo susitikau vieškelyje tarp Liburno ir 
Bordo. Mačiau jį tiktai kartą, tačiau nėra žmogaus, kuriam jaus- 
čiau didesnę meilę ir pagarbą. Taip pat aš susitikau ir su kavalie- 
riumi Le Buru Kapilė. Jis būtų tapęs labai drąsiu vadu, jeigu bū- 
tų likęs gyvas. 

— Vadinasi, jis mirė? 

— Deja! Tokia buvo pikta mano lemtis - nukoviau jį, kai susi- 
vaidijome lauke netoli Tarbeso miestelio. Jau nepamenu, kaip vis- 
kas atsitiko, tai buvo tais metais, kai princas keliavo per Lange- 
doką ir įvyko daugybė šaunių dvikovų. Prisiekiu šventuoju Pau- 
liumi, man atrodo, garbingas riteris net negali trokšti geresnių 
sąlygų, jeigu lėkdamas armijos priešakyje atjoja prie Narbonos 
arba Beržerako, arba Mon Giskaro vartų, kur paslaugūs džentel- 
menai visada pasirengę patenkinti jo norus ir padėti įvykdyti jo 
įžadą. Vienas iš jų prie Ventaduro, didžiausiam jo damos džiaugs- 
mui, tris kartus tarp saulėtekio ir saulėlydžio spėjo susikauti su 
manim. 

— Ar jį irgi pribaigėte, milorde? - pagarbiai susižavėjęs paklau- 
sė Fordas. 

— Taip ir nesužinojau, nes jį nunešė už aptvaro, o aš įsigudri- 
nau nusilaužti koją, ir man buvo labai sunku ne tik sėsti į balną, 
bet ir stovėti ant žemės. Tačiau Dievo malonės ir dievobaimingo 
švento Jurgio užtarimo dėka gana greitai, per didžiąsias kauty- 
nes prie Puatjė, aš vėl buvau ant savo kovos žirgo. Bet kas gi čia 
eina? Jeigu neklystu, graži ir lipšni mergina. 

Iš tikrųjų jie pamatė aukštą, apkūnią kaimo merginą, kuri ne- 
šė ant galvos pintinę su špinatais, o po pažastim didelį gabalą 
rūkytos šoninės. Kai seras Naidželas nusiėmė aksominę beretę ir 
pasuko jos link savo stambųjį žirgą, ji nerangiai pritūpė išgąstin- 
gai nusilenkdama. 

— Viešpats su tavimi, gražuole! - tarė jis. 

— Tesaugo jus Viešpats, milorde, - atsakė mergina; ji tęsė Žžo- 
džius vakarinių saksų papročiu ir sumišusi mindžikavo vietoje. 

— Nieko nebijok, gražuole, bet pasakyk, ar niekingas ir tavęs 
nevertas riteris gali būti tau kuo nors naudingas? Jei kas nors 
tave stipriai nuskriaudė, aš galėčiau atkurti teisingumą. 

— O ne, mielasis riteri, - atsakė ji, tvirtai prispaudusi šoninę, 
tarsi už šito riterio pasiūlymo būtų slypėjęs noras pasikėsinti į 
mėsą. - Aš esu fermerio Arnoldo gyvulių šėrėja, o jis toks geras 
šeimininkas, geresnių ir nebūna. 

— Na, gerai, - tarė seras Naidželas, trūktelėjo pavadžius ir nu- 

jojo miško taku. - Prašau jūsų atsiminti, - kreipėsi jis į savo gin- 

| klanešius, - kad netikri riteriai turi niekingą įprotį rodyti švelnų 
galantiškumą tik bajorų kilmės merginoms, o juk tikras riteris 
turi išklausyti ir paprasčiausią moterį, jeigu ji papasakoja jam 
apie savo skriaudą. Bet štai joja raitelis, kuris, regis, skuba. Ko 
gero, turime paklausti jo, kur joja, nes tai gali būti vienas iš tų, 
kurie trokšta šlovės riterių dvikovoje. 

Lygus, kietas, vėjo nušluotas kelias driekėsi įkloniu, vėl kilo 
šlaitu kitoje pusėje ir dingo tarp lieknų pušų. Trumpi blykstelėji- 
mai tarp tamsių kamienų toli priekyje rodė kelią, kuriuo žygiavo 
būrys. Į šiaurę plytėjo miškai, o į pietus tarp dviejų kalvų vos 
matėsi šaltas jūros blizgesys ir balta burės dėmė ties tolimo hori- 
zonto linija. Kažkoks raitelis šlaitu artėjo prie keliautojų, uoliai 
ragindamas žirgą rimbu ir pentinais; taip skuba žmogus, turintis 
tam tikrą tikslą. Juo labiau artėjo keršas arklys, juo geriau Alei- 
nas matė, kad jis visas apdulkėjęs ir jo šonais drimba putos, tarsi 
būtų nujojes daugelį mylių. Raitelio veidas buvo niūrus, burna 
griežtai apibrėžta, žvilgsnis tuščias, jam prie šono skimbčiojo sun- 
kus kardas, o per balno gugą buvo permestas kažkoks daiktas, 
suvyniotas į baltą drobę. 

— Karaliaus pasiuntinys! - sušuko jis, jodamas prie jų. - Kara- 
liaus pasiuntinys! Duokite kelią karaliaus tarnui. 

— Nešaukite taip garsiai, bičiuli, - tarė mažasis riteris, sukda- 
mas savo žirgą ir statydamas jį skersai kelio. - Aš pats buvau 

karaliaus tarnas daugiau kaip trisdešimt metų, tačiau nemaniau, 
jog būtina šaukti apie tai ramiame, viešame kelyje. 

— Aš joju jo įsakymu, - atsakė raitelis, - ir vežu jo nuosavybę. 
Tu užtvėrei man kelią savo nelaimei. 

— Tačiau aš mačiau ir karaliaus priešų, tvirtinančių, kad vei- 
kia jo vardu, - tarė seras Naidželas. - Velnias gali slėptis ir po 
baltu arnotu. Mes turime gauti ženklą arba įrodymą, jog tu tikrai 
atlieki tau patikėtą užduotį. 

— Tada esu priverstas pavartoti jėgą! - sušuko nepažįstamasis, 
atkišdamas į priekį petį ir dėdamas ranką ant kardo rankenos. - 
Aš neleisiu, kad man trukdytų koks valkata, kai tarnauju kara- 
liui. 

- Jeigu jūs džentelmenas ir turite herbą, būsiu laimingas galė- 
damas tęsti šį pokalbį. Jei ne - turiu tris garbingus ginklanešius, 
ir kiekvienas iš jų pasirengęs sutvarkyti šį reikalą ir kuo garbin- 
giausiai su jumis pasiginčyti. 

Nepažįstamasis piktai apžvelgė visą grupę, tačiau ranka nuo 
kardo rankenos nuslydo. 

- Jūs norite gauti įrodymą? - paklausė jis. - Štai pažvelkite, jei 
jau taip norite. - Sulig tais žodžiais jis atskleidė drobę, į kurią 
buvo suvyniotas ant gugos gulėjęs daiktas, ir jie su siaubu išvydo 
neseniai nukirstą žmogaus koją. - Prisiekiu Viešpaties dantimi, — 
šiurkščiai šaipydamasis tarė raitelis, - jūs norėjote žinoti, ar pri- 
klausau aukštuomenei, - taip, nes esu vyriausiojo miškininko rū- 
mų karininkas Lindherste. Šią vagies koją reikia iškabinti Milto- 
ne, o kita jau kabo Brokenherste, kad visi žmonės žinotų, kokia 
dalia laukia per daug didelių elnienos pašteto mėgėjų. 

— Tfu! - sušuko seras Naidželas. - Tuoj jokite į kitą kelio pusę 
ir kuo greičiau skirkimės. Draugai, mes josime risčia tiesiai šiuo 
linksmu slėniu, nes, prisiekiu švč. Mergele, gryno Viešpaties oro 
gurkšnelis labai malonus po tokio reginio. Mes tikėjomės pagauti 
sakalą, o į mūsų kilpas pateko kranklys! Ma foi! Vis dėlto yra 
žmonių, kurių širdis kietesnė nei šerno oda. Dėl manęs, tai daly- 
vauju karo žaidime nuo to laiko, kai ant smakro išaugo plaukai, 

ir mačiau, kaip per dieną dešimt tūkstančių drąsuolių žuvo mū- 
šio lauke, tačiau, prisiekiu savo kūrėju, niekada nedirbau mėsi- 
ninko darbo. 

— Vis dėlto, milorde, - tarė Edriksonas, - teko girdėti iš žmo: 
nių, tokio velniško darbo ir Prancūzijoje netrūksta. 

— Netgi per daug, per daug, - sutiko seras Naidželas. - Tačiau 
aš visada matydavau, kad mūšio lauke priekyje paprastai žengia 
tie, kuriems didelė negarbė atrodo skriausti belaisvį! Prisiekiu 
šv. Pauliumi, ne tie, kurie, pramušę tvirtovės sieną, pirmiausia 
trokšta apiplėšti miestą, o tinginiai, sukčiai, kurie miniomis plūs- 
ta jau išvalytu keliu. Bet kas ten tarp medžių? 

— Tai švč, Mergelės koplyčia, - atsakė Terleikas, - ir aklas elge- 
ta, kuris gyvena iš ateinančių jai nusilenkti išmaldos. 

— Koplyčia! - sušuko riteris. - Tada pasimelskime. - Nusiėmęs 
beretę ir sudėjęs rankas, jis spigiu balsu užgiedojo: - Benedictus 
dominus, deus meus, gui docet manus meas ad proelium, et digi- 
tos meos ad bellum!. 

Keista figūra ginklanešiams atrodė šis mažas žmogeliukas ant 
aukšto žirgo: jo žvilgsnis buvo nukreiptas į dangų, o plikė blizgė- 
jo nuo žiemos saulės spindulių. 

— Tai didinga malda, - tarė jis, vėl užsidėdamas beretę, - mane 
išmokė jos pats kilnusis Čandosas. O kaip gyveni tu, tėve? Man 
atrodo, turėčiau atjausti tave, juk aš pats panašus į žmogų, žiū- 
rintį pro langą su ragine plokšte, kai kaimynai žiūri pro gryną 
krištolą. Ir vis dėlto, prisiekiu šv. Pauliumi, yra didelis skirtumas 
tarp tokio lango ir visiško aklumo. 

— Deja, gerbiamasis sere! - sušuko aklas senukas. - Aš nema- 
tau palaimintosios dangaus žydrynės jau gerus du dešimtmečius, 
nuo to laiko, kai mane apakino žaibo plykstelėjimas. 

— Tu nematai daug ko, kas gera ir teisinga, - tarė seras Lorin- 
gas, - tačiau esi apsaugotas nuo daugelio vargo ir niekšybių regi- 


! Palaimintas Viešpats, mano Dievas, kuris moko mano rankas kovoti ir 
mano pirštus kariauti (lot.). 

nių. Ką tiktai mūsų akys buvo sukrėstos tokio vaizdo, kuris tavęs 
nesujaudintų. Tačiau, prisiekiu šv. Pauliumi, mums jau laikas, 
nes mūsų kuopa pamanys, kad neteko savo vado kokioje nors dvi- 
kovoje. Mesk senukui mano kapšį, Edriksonai, ir jojame. 

Aleinas, atsilikęs nuo kitų, prisiminė ledi Loring patarimą ir 
apsiribojo vienu pensu, o elgeta, murmėdamas padėkas, įsidėjo 
monetą į savo krepšį. Paskui, paraginęs žirgą pentinais, jaunasis 
ginklanešys nulėkė kiek įkabindamas paskui savo draugus ir pa- 
vijo juos toje vietoje, kur miškas virsta viržių brūzgynais ir kur iš 
abiejų pusių vingiuoto kelio su giliomis provėžomis išsklidusios 
Hordlo kaimo lūšnos. Kuopa jau ėjo iš kaimo, tačiau kai riteris ir 
jo ginklanešiai pasivijo saviškius, išgirdo spigius riksmus bei dus- 
laus juoko protrūkius lankininkų gretose. Dar akimirka, ir jie su- 
: silygino su paskutine greta; ten kiekvienas ėjo nusisukęs nuo kai- 
myno ir išsiviepęs. Kolonos pakraštyje ištiesęs ranką žygiavo dič- 
kis rudaplaukis lankininkas ir, matyt, įtikinėjo, įkalbinėjo jo pė- 
domis bėgančią raukšlėtą senučiukę, kuri svaidė keiksmus, paly- 
dėdama juos lazdos smūgiais; ji iš visų pusių pliekė rudą berną, 
nors taip pat sėkmingai galėjo daužyti medį miške, rezultatas bū- 
tų buvęs tas pats. 

— Tikiuosi, Eilvardai, - tarė prajodamas seras Naidželas, - jūs 
nepavartojote jėgos prieš šią moterį? Jeigu taip atsitiktų, kalti- 
ninkas būtų pakartas ant pirmo medžio, nors ir būtų geriausias 
lankininkas pasaulyje. 

— Ne, gerbiamas lorde, - atsakė Eilvardas išsiviepęs, - čia jėga 
vartojama prieš vyrą. Jis iš Hordlo, o tai jo motina, atėjusi jo pa- 
sveikinti. 

— Ak, tu, ištvirkęs tinginy, - staugė ši, vos atgaudama kvapą po 
kiekvieno smūgio, - nedoras, niekam tikęs mulki! Aš tau parody- 
siu! Aš tave pamokysiu! Prisiekiu Dievu! 

— Tyliau, motuše, - tarė Džonas, atsisukęs ir skersakiuodamas 
į ją, - aš lankininkas ir vykstu į Prancūziją, kad muščiaus ir kad 
mane muštų. 

— Sakai, į Prancūziją? - sucypė senutė. - Pasilik čia su manimi, 

1r aš pažadu tau geresnę pylą negu tavo Prancūzijoje. Jeigu nori 
tik muštis, tau nereikia važiuoti toliau Hordlo. 

— Prisiekiu kardo rankena, senutė sako tiesą, - tarė Eilvardas. 
— Čia tu gausi su kaupu. 

— O tu ko lendi? Aš tau duosiu, skustagalvi katorgininke, elge- 
ta! - suriko įniršusi moteris, puldama lankininką. - Ką, ar netu- 
riu teisės pasišnekėti su savo sūnum be tavo trigrašio? Kareivis, 
o nė plaukelio ant snukio. Mačiau ir geresnių kareivių, o tau dar 
reikia vystyklų ir košytės. 

— Na, laikykis, Eilvardai! - sušuko lankininkai, kilus naujam 
juoko pliūpsniui. 

— Nepriešgyniauk jai, bičiuli, - paprašė Didysis Džonas, - jos 
metuose toks charakteris - įprastas reikalas, ji nepakenčia, jei jai 
prieštarauja. O mano širdis net apsąla, kai girdžiu jos balsą ir 
jaučiu, jog eina paskui mane. Vis dėlto turiu jus palikti, motuše, 
jūsų kojoms žemė per daug kauburiuota. Tačiau aš parvešiu jums 
šilkinę suknelę, jeigu tokią rasiu Prancūzijoje ar Ispanijoje, o Dži- 
nei - sidabrinį pensą; taigi ligi pasimatymo ir tesaugo jus Dievas. 

Apkabinęs senutę, jis atsargiai pakėlė ją, švelniai palietė jos 
veidą lūpomis ir vėl stojęs į savo vietą tarp lankininkų nužygiavo 
su kvatojančiais draugais. 

— Taigi jis visada toks, - gailiai kreipėsi senutė į serą Naidželą, 
kuris prijojęs pagarbiai klausėsi jos. - Ir visada viską daro savaip, 
kad ir kaip stengčiausi jį paveikti. Iš pradžių jam prireikė tapti 
tikru vienuoliu, matai, viena boba buvo tokia protinga, jog nusi- 
gręžė nuo jo. O-dabar įstojo į kažkokių sukčių būrį, ir jam reikia 
eiti kariauti, o aš neturiu nieko, nėra kam net užkurti ugnį židi- 
nyje, kai išeinu, arba prižiūrėti karvę laukuose, kai būnu namie. 
O argi buvau jam bloga motina? Juk, būdavo, tris glėbius lazdyno 
rykščių sulaužau jam į nugarą, ir nieko, štai taip kaip ir šiandien. 

— Esu įsitikinęs, kad jis grįš pas jus gyvas ir sveikas, su pinigais 
kišenėje, gerbiamoji ponia, - tarė seras Naidželas. - Ir man labai 
skaudu dėl to, kad jau atidaviau savo kapšį vienam elgetai prie 
vieškelio, aš... 


162 


— Ne, milorde, - įsiterpė Aleinas, - dar liko jūsų pinigų... 

— Tada prašau atiduoti juos šiai labai gerbiamai moteriai. 

Sulig tais žodžiais jis nujojo, o Aleinas, davęs Džono motinai 
du pensus, atsisveikino prie jos lūšnos pačiame kaimo gale. Tam 
iš paskos aidėjo spigus jos balsas, bet tai buvo ne keiksmai, o pa- 
dėka. 

Kelyje į Limington Fordą buvo dvi kryžkelės, ir prie kiekvie- 
nos seras Naidželas pastatydavo arklį piestu, šis šokinėdavo ir 
trypdavo, darydavo visokius kurbetus, o riteris į visas puses su- 
kiodavo galvą ir laukdavo, gal likimas pasiųs jam kokį nors nuo- 
tykį. Kryžkelės, kaip jis paaiškino savo ginklanešiams, - tinka- 
miausia vieta riterių dvikovoms, ir jo jaunystės dienomis riteriai 
dažnai praleisdavo tokiose vietose ištisas savaites, stodavo į kil- 
nias varžybas dėl savo garbės ir savo damų šlovės. Tačiau laikai 
jau buvo kitokie, ir miško keliai, vingiuojantys, bėgantys į tolį, 
buvo tušti ir tylūs, juose nesigirdėjo nei kanopų bildesio, nei gin- 
klų žvangesio, kurie praneštų apie artėjantį priešininką, todėl se- 
ras Naidželas keliavo toliau nusivylęs. Upę prie Limingtono apsi- 
taškę purslais jie briste perbrido, tada įsitaisė kito kranto lanko- 
se ir užvalgė duonos bei sūdytos jautienos, kurių atsargas gabeno 
nešuliniai arkliai. O paskui, nors saulė jau linko prie horizonto, 
vėl išsirikiavo ir linksmai nužingsniavo toliau, įveikdami du šim- 
tus pėdų tokiu greičiu, lyg tai būtų tik dvi pėdos. 

Buvo dar viena kryžkelė, ten, kur kelias iš Boldero leidosi 
žemyn, į seną žvejų kaimą - Pits Dipą. Kai raiteliai priėjo jį, 
pamatė du šlaitu žengiančius vyriškius, kurie vienas nuo kito 
atsiliko per žingsnį ar du. Riteris ir jo ginklanešiai buvo pri- 
versti sustabdyti arklius, nes atrodė, kad ta keista pora niekad 
nėra keliavusi Anglijos keliais. Pirmas, bjaurus plačiapetis vy- 
ras žiauriomis ir gudriomis akimis bei rudų plaukų kupeta, 
nešė rankose mažą nedažytą kryžių aukštai virš galvos, kad 
visi galėtų matyti. Jis atrodė siaubingai įsibaiminęs, jo veidas 
buvo molio spalvos, ir jis drebėjo visu kūnu tarsi per karštligės 
priepuolį. O iš paskos, visą laiką mindamas pirmajam ant kul- 


163 


nų, ėjo kitas - niūrus juodabarzdis, kurio žvilgsnis buvo rūs- 
tus, burna griežta. Jis nešė ant pečių sunkų kampuotą vėzdą 
su trimis išgaląstomis vinimis gale. Tarpais juodabarzdis suko 
jį ore drebančia ranka, regis, vos tvardydamasis, kad nesutru- 
pintų galvos savo bendrakeleiviui. Taip ir žygiavo jie tylėdami 
po tankiomis medžių šakomis žole apaugusiu takeliu, einančiu 
į Bolderą. 

— Prisiekiu šv. Pauliumi, - pasakė riteris, - nepaprastai keistas 
reginys, galėtų kilti garbingas susirėmimas. Edriksonai, prašau 
joti pas juos ir paklausti, ką visa tai reiškia. 

Tačiau Aleinas nespėjo įvykdyti įsakymo, nes keistoji pora grei- 
tai artėjo prie jų ir jau buvo tik kardo atstumu, kai žmogus su 
kryžium atsisėdo ant žole apaugusio kauburėlio pakelėje, o ant- 
rasis atsistojo šalia jo, vis dar laikydamas ties jo galva iškeltą vėz- 
dą. Jis buvo taip susirūpinęs savo bendrakeleiviu, kad net nepa- 
žvelgė nei į riterį, nei į jo ginklanešius ir nenuleido įniršusių akių 
nuo sėdinčio ant kauburėlio vyro. 

— Bičiuli, prašau jūsų, - pradėjo seras Naidželas, - pasakyti 
mums tiesą, kas jūs ir kodėl su tokiu atšiauriu priešiškumu per- 
sekiojate šitą žmogų? | 

— Kol mane saugo karaliaus įstatymas, - atsakė nepažįstama- 
sis, - nematau reikalo atsakinėti kiekvienam, kurį sutinku ant 
vieškelio. 

— Kalbate nelabai protingai, - tarė riteris, - nes jei jūs veikiate 
pagal įstatymą, grasindamas šiam Žmogui vėzdu, tai aš irgi pagal 
įstatymą pagrasinsiu jums kardu. | 

Keleivis su kryžiumi tuoj pat puolė ant kelių, sugniaužęs ran- 
kas virš galvos, ir jo veidą nušvietė viltis. 

— Maldauju jūsų, gerbiamas lorde, mūsų Viešpaties Jėzaus Kris- 
taus vardu, - suriko jis trūkčiojamu balsu, - prie mano diržo yra 
kapšys, jame šimtas noblių, ir aš juos savo noru jums atiduosiu, 
jei perversite šitą žmogų kardu! 

— Ką čia šneki, niekingas sukčiau, - išdidžiai atsakė seras Nai- 
dželas, - ar tu įsivaizduoji, kad riterio smūgį galima nupirkti kaip 

išnešiotojo prekę? Prisiekiu šv. Pauliumi! Šis žmogus, matyt, turi 
pagrindą jausti tau neapykantą. 

— Jūs teisus, gerbiamas sere, - įsiterpė žmogus su vėzdu tuo 
metu, kai antrasis vėl atsisėdo ant kauburėlio. - Šis žmogus - 
Piteris Pitersonas, gana žinomas plėšikas, įsilaužėlis ir žmogžu- 
dys, jis daugelį metų plėšikavo Vinčesterio apylinkėse. O visai ne- 
seniai, Šventųjų Simono ir Judo dieną, jis nužudė į jaunesnįjį ma- 
no brolį Viljamą Bir Foreste, ir už tai, prisiekiu juoduoju Glas- 
tonsberio spygliu, aš lašas po lašo išsunksiu kraują iš jo širdies, 
nors man tektų sekti paskui jį į pasaulio kraštą. 

— Bet jei tai tiesa, tai kam su juo taip toli eiti? 

— Todėl, kad aš garbingas anglas ir man nereikia daugiau, ne- 
gu leidžia įstatymas. Padaręs savo nusikaltimą, šis šlykštus ne- 
naudėlis pabėgo į Šventojo kryžiaus vienuolyną, o aš, kaip jūs, 
žinoma, suprantate, iš visų jėgų pasileidau paskui jį. Tačiau pri- 
oras davė įsakymą: kol žudikas laiko šį kryžių, nė vienas žmogus 
nedrįs jo paliesti bijodamas būti atskirtas nuo bažnyčios, nuo ko 
tegu Dievas saugo mane ir mano artimuosius. Tačiau jei jis, pa- 
vyzdžiui, kur nors padės kryžių arba neatvyks į Pits Dipą, kur 
jam įsakyta sėsti į laivą, išplaukiantį į užjūrio šalis, arba jei jis 
nesės į pirmą iš tokių laivų, arba, kol laivas rengiasi kelionei, kas- 
dien neįbris į jūrą ligi pat juosmens, tada atsidurs už įstatymo 
ribų, ir aš tuoj pat sutrupinsiu jam galvą. 

Ant žemės sėdėjęs žmogus suriaumojo ant jo, o stovintysis 
sugriežė dantimis ir užsimojo vėzdu, žiūrėdamas į nusikaltėlį, 
ir jo akyse švietė troškimas žudyti. Riteris ir ginklanešiai ap- 
stulbę žiūrėjo tai į žudiką, tai į keršytoją, bet kadangi ilgiau 
negalėjo užtrukti, pagaliau nujojo savo keliu. Atsisukęs Alei- 
nas pamatė, kad žudikas išsitraukė iš savo krepšio sūrio bei 
duonos ir tylėdamas ėmė kramsnoti laikydamas prie krūtinės 
apsaugos kryžių, o kitas, tamsus ir niūrus, vis taip pat tebesto- 
vėjo saulės nušviestame kelyje, mesdamas ant priešo savo juo- 
dą šešėlį. 

XV SKYRIUS 


KAIP GELTONAS ŽVEJŲ LAIVAS IŠPLAUKĖ IŠ LIPO 


Tą naktį būrys praleido Švento Leonardo vienuolyne, erdviose 
jo klėtyse ir spikarijuose; šias vietas gerai pažinojo ir Aleinas, ir 
Džonas, juk jos buvo matomos iš Boljė abatijos. Jaunasis ginkla- 
nešys pajuto keistą šiurpulį, kai vėl pamatė vienuolius su pažįs- 
tamais baltais drabužiais ir išgirdo sodrų varpo balsą, kviečiantį 
mišparų. Su pirmais aušros spinduliais būrys - žmonės, arkliai, 
manta - keltu perplaukė plačią, lėtai tekančią, meldais apaugu- 
sią upę ir dvelkiant ryto gaivai tęsė savo kelionę pro Eksberį į 
Lipą. Kai jie užkopė į aukštą šlaitą, prieš juos visu pločiu atsivėrė 
senojo uosto vaizdas, - grupelės namų, mėlynų dūmų juosta ir 
stiebais pasišiaušusi įlanka. Iš dešinės ir kairės ilgas geltonos So- 
lento pakrantės lankas merkė savo galus į putos apvadus. Kiek 
atokiau nuo miesto lengva bangų mūša tingiai lingavo žvejų šku- 
nas, valtis ir kitokius lengvus laivelius. Toliau jūroje stovėjo dide- 
lis prekybinis laivas su aukštais bortais ir gilia gramzda, nudažy- 
tas skaisčiai geltona spalva, jis kyšojo virš žvejų valtelių tarsi gul- 
bė tarp ančiukų. 

— Prisiekiu šv. Pauliumi, - tarė riteris, - mielas pirklys iš Sau- 
temptono neapgavo mūsų: rodos, matau ten mūsų laivą. Pasak 
jo, jis labai didelis ir geltonas. 

— Prisiekiu kardo rankena, taip ir yra, - sumurmėjo Eilvardas, 
— jis geltonas kaip peslio nagai ir gali paimti tiek žmonių, kiek 
sėklelių turi granatas. 

— Juo geriau, - tarė Terleikas, - nes man atrodo, kad ne mes 
vieni norime patekti į Gaskonę. Tarpais tarp namų pastebiu kaž- 
ką blizgant ir tai, savaime sUpianEjAĄ ne jūrininkų palaidinės 
ar miestiečių durtiniai. 

— Aš irgi matau, - tarė Aleinas, žiūrėdamas prisidengęs delnų 
akis. - Ir aš matau ginkluotus žmones tose valtelėse, kurios siuva 

tarp laivo ir kranto. Bet man atrodo, kad jie džiaugiasi mumis ir 
jau eina pasitikti. 

Iš tikrųjų pro šiaurinius miesto vartus išskubėjo triukšminga 
žvejų, miestiečių, moterų minia ir ėmė artėti prie jų dykynės pa- 
kraščiu, modama jiems ir šokinėdama iš džiaugsmo, tarsi tiems 
žmonėms būtų nukritusi didelio pavojaus baimės našta. Priekyje 
jojo labai aukštas ir griežtas žmogus ilgu smakru ir atvėpusia 
lūpa. Jo kaklas buvo apvyniotas kailiniu šaliku, ant jo kabėjo sunki 
aukso grandinė, o ant jos tabalavo kažkoks medalis. 

- Sveikas atvykęs, galingasis ir kilnusis lorde! - nusiimdamas 
kepurę prieš Juodąjį Saimoną, sušuko jis. - Girdėjau apie drąsius 
jūsų šviesybės žygius ir jų galima tikėtis išvydus jūsų veidą bei 
stotą. Ar galėčiau jums bent šiek tiek padėti? 

- Jei klausiate manęs, - atsakė kareivis, - tai būčiau labai dė- 
kingas, jei atiduotumėte man vieną ar du žiedus tos grandinės, 
kuri kabo jums ant kaklo. 

— Kaip? Mūsų luomo grandinę? - pasibaisėjęs sušuko šis. - Se- 
novinę Lipo miesto grandinę? Tai tiesiog nevykęs pokštas, sere 
Naidželai. 

— O kam, maras griebtų, klausėte manęs? - atsakė Saimonas. — 
Jei jūs norite kalbėti su seru Naidželu Loringu, tai jis štai ant 
juodo žirgo. 

Lipo miesto galva sumišęs įsistebeilijo į romų garsaus kario 
veidą ir jaunuolišką figūrą. 

— Prašau atleisti, jūsų malonybe! - sušuko jis. - Prieš jus seno 
ir galingo Lipo miesto galva ir vyriausias teisėjas! Sveiki atvykę, 
juo labiau kad jūs atsiradote tą akimirką, kai mums labai reikia 
jūsų apsaugos. 

- Štai kaip! - suklusęs sušuko seras Naidželas. 

— Taip, milorde, mūsų miestas labai senas, jo sienos tokio pat 
amžiaus, vadinasi, jos irgi labai senos. Tačiau yra toks šlykštus ir 
kraugeriškas normandų piratas Juodoji galva - Tėte noir - ir ge- 
nujietis Titas Karačis, žinomesnis pravarde Barzda-vėtyklė; jie 
abu tapo mūsų pakrančių rykšte. Iš tiesų, milorde, tie žmonės 

labai žiaurūs ir nuožmūs, ir jei jie pasirodytų sename ir galinga- 
me Lipo mieste... 

— ... tuomet sudie, senasis ir galingasis Lipo mieste, - nutęsė 
Fordas, kurio pomėgis plepėti kartais pasirodydavo esąs stipres- 
nis už šventą pagarbą serui Naidželui. 

Tačiau riteris buvo per daug įsigilinęs i tai, ką išgirdo, ir neat- 
kreipė dėmesio į savo ginklanešio įžūlumą. 

— Ar yra pagrindas manyti, kad šitie žmonės ketina jus pulti? — 
paklausė seras Naidželas. 

- Jie atplaukė dviem didelėmis galeromis, - atsakė miesto gal- 
va, - su dviem eilėmis irklų prie kiekvieno borto, su didele ginklų 
atsarga ir galybe ginkluotų žmonių. Veimute ir Portlende jie plė- 
šė ir žudė. Vakar rytą jie buvo Kause, ir mes matėme degančių 
fermų dūmus. Šiandien jie stovi netoli Frešvoterio, ir mes labai 
bijome, kad pasirodys pas mus ir pridarys bėdų. 

— Mes negalime čia užtrukti, - pasakė seras Naidželas; jis pa- 
suko į miestą, miesto galva jojo jam iš kairės. - Princas mūsų 
laukia Bordo, negalime pavėluoti į bendrą karine apžiūrą. Bet 
prižadu jums, kad pakeliui mes rasime laiko užsukti į Frešvoterį 
ir priversime tuos plėšikus palikti jus ramybėje. 

— Mes labai jums dėkingi! - sušuko miesto galva. - Tačiau neži- 
nau, kaip be karo laivo susikausite su tais galvažudžiais. O su 
savo lankininkais jūs galite apginti miestą ir padaryti jiems daug 
nuostolių, jei bandytų išsilaipinti. 

- Štai ten stovi labai tinkamas laivas, - atsakė seras Naidže- 
las, - ir būtų labai keista, jei kuris nors laivas su tokiais vyrais 
kaip mano ant borto netaptų karo laivu. Certes!, mes taip ir pada- 
rysime, ir ne vėliau kaip šiandien. 

— Milorde, - prabilo gauruotas, įdegęs žmogus, ėjęs šalia rite- 
rio iš kitos pusės, prie balnakilpių; jis buvo palenkęs galvą, kad 
girdėtų kiekvieną riterio žodį. - Neabejoju, jog esate sumanus sau- 
sumos mūšyje ir vadovaudamas ietininkams, bet, prisiekiu sielos 

išganymu, jūs pamatysite, kad jūros mūšis - visai kitas dalykas. 
Aš esu to geltonojo laivo vyresnysis škiperis Gudvinas Hautei- 
nas. Plaukioju visą gyvenimą, kai buvau tokio didumo kaip štai 
šis vėzdas, koviausi su normandais ir genujiečiais, taip pat su ško- 
tais, bretonais, ispanais bei maurais ir, patikėkite manimi, sere, 
tokiam žygiui mano laivas per lengvas ir per silpnas, viskas baig- 
sis tuo, kad mums perpjaus gerkles arba parduos į vergiją barba- 
rams. 

— Aš irgi turiu vieno ar dviejų kilnių bei garbingų jūros mūšių 
patirtį, - atsakė seras Naidželas, - ir labai džiaugiuosi, kad mūsų 
laukia tokia kilni užduotis. Manau, mielasis škiperi, mes su jumis 
šiame žvgyje galime pelnyti didelę šlovę, ir puikiai matau, koks 
jūs drąsus bei ryžtingas žmogus. 

— Aš to nenorėčiau, - atkakliai prieštaravo škiperis. - Prisie- 
kių Dievu, ne. Gudvinas Hauteinas - ne toks žmogus, kad pasi- 
liktų, kai jo draugai veržiasi į priekį. Prisiekiu sielos išganymu! 
Paskęsime ar išplauksime, bet pasuksiu savo laivą priekiu į Freš- 
voterio įlanką, o jeigu gerbiamam šeimininkui Vizertonui iš Sau- 
temptono nepatiks, kaip elgiuosi su jo laivu, tegul ieško sau kito 
škiperio. 

Jie jau buvo prijoję senus šiaurinius vartus, ir Aleinas, truputį 
pasisukęs balne, pažvelgė atgal į juos sekančią margą minią. Lan- 
kininkai bei kareiviai suardė savo gretas ir susimaišė su žvejais 
bei miestiečiais, kurių šypsantys veidai ir džiaugsmingi gestai ro- 
dė, nuo kokių rūpesčių juos išgelbėjo pasirodęs sero Naidželo bū- 
rys. Šen ir ten tarp judančių tamsių bei baltų švarkų šmėžavo 
raudonos ir mėlynos dėmės - tai buvo moterų šalikai bei skare- 
lės. Eilvardas, laikydamas už parankės dvi žvejų merginas, pri- 
siekinėjo meilę tai vienai, tai kitai, o Didysis Džonas lyg uola plaukė 
minios priešakyje, ir ant galingo jo peties sėdėjo putliaveidė mer- 
gaitė, balta, švelnia ranka apkabinusi jo galvą su blizgančiu šal- 
mu. Taip žengė minia ligi pat miesto vartų, kur ją sulaikė nepa- 
prastai storas žmogus, kuris lėkė iš miesto, kiekvienas rausvo jo 
veido bruoželis skleidė įtūžį. 

— Na, tai kaip, sere? - tarsi jautis subaubė jis, kreipdamasis į 
miesto galvą. - Ką? Su austrėmis ir sraigių geldutėmis? 

— Prisiekiu švč. Mergele, brangusis sere Oliveri, - sušuko šis, - 
turėjau tiek rūpesčių dėl tų šlykščių niekšų pašonėje, kad viskas 
išlėkė iš galvos! 

- Žodžiai, žodžiai! - vėl įnirtingai sukriokė seras Oliveris. - Ir 
jūs manote atsikratyti manęs žodžiais. Aš dar kartą klausiu, kas 
bus su austrėmis ir sraigėmis? 

— Brangus sere, jūsų kalbos man kelia nerimą, - atsakė miesto 
galva. - Aš ramus pirklys ir nepratęs, kad ant manęs šauktų dėl 
tokių smulkmenų. 

— Smulkmenos! - sucypė storulis. - Smulkmenos! Austrės ir 
sraigės! Pakvietėte mane iškilmingų pietų, aš ateinu, o manęs 
laukia šaltas sutikimas ir tuščias stalas. Kur mano ietininkas? 

— Ne, sere Oliveri, paklausykite, sere Oliveri, - įsiterpė juok- 
damasis seras Naidželas. - Tegu aprimsta jūsų rūstybė, juk vietoj 
to valgio jūs sutikote seną bičiulį. 

— Prisiekiu šv. Martynu! - suriko apkūnusis riteris ir akimirks- 
niu jo pyktis virto džiaugsmu. - Juk tai brangus mažasis mano 
gaidelis nuo Garonos krantų! Ak, mielas drauge, kaip aš džiau- 
giuosi matydamas jus! Kokias dieneles mes praleidome kartu! 

- Žinoma, prisiekiu savo likimu! - sušuko seras Naidželas, ir jo 
akys sublizgo. - Mes matėme tikrus drąsuolius ir mūsų vėliavos 
plazdėjo daugybėje mūšių, prisiekiu šv. Pauliumi! Prancūzijoje mes 
patyrėme nemažai džiaugsmų! 

— Taip pat ir skausmų, - pridūrė kitas. - Apie tą šalį man išliko 
ir liūdnų prisiminimų. Ar jūs prisimenate, kas mus ištiko Libur- 
ne? 

— Ne, bet aš pamenu viena: mes kiekvienu atveju leisdavome į 
darbą ginklus. 

— Na, jau na! - sušuko seras Oliveris. - O jūs vis dar laikote 
atmintyje tik kardus ir šalmus! Jūsų sieloje nėra vietos rames- 
niems džiaugsmams. Ak, ligi šiol negaliu kalbėti apie tai nesijau- 
dindamas. Toks pyragas, tokie švelnūs balandžiai, o padažas ne 

su druska, bet su cukrumi. Ir jūs buvote tą dieną su manimi, ir 
seras Klodas Latūras, ir lordas Pomersas. 

— Prisimenu! - juokdamasis tarė seras Naidželas. - Ir kaip jūs 
vijotės virėją gatve, ir kaip grasinote padegti užeigą. Prisiekiu šv. 
Pauliumi, gerbiamas sere, - kreipėsi jis į miesto galvą, - mano 
senas draugas - pavojingas žmogus, patariu jums užglaistyti su 
juo savo nesutarimus. 

— Po valandos austrės ir sraigės bus paruoštos, - atsakė miesto 
galva. - Aš prašiau serą Oliverį suteikti man garbę ir kartu para- 
gauti valgių, kurių prašmatnumu mes truputį didžiuojamės, bet 
pavojinga žinia apie piratus taip aptemdė mano mintis, kad pasi- 
dariau išsiblaškęs. Vis dėlto tikiuosi, sere Naidželai, kad ir jūs 
kartu su mumis valgysite pavakarius. 

— Turiu labai daug darbų, - atsakė seras Naidželas, - juk rei- 
kia kuo greičiau sulaipinti į laivą ir žmones, ir žirgus. Kiek jūs 
turite kareivių, sere Oliveri? 

— Tris ir keturiasdešimt. Visi keturiasdešimt girti, o trys be- 
veik blaivūs. Jie visi sėkmingai pristatyti į laivą. 

— Verčiau jie paskubėtų prablaivėti. Visi maniškiai dar ligi sau- 
lėlydžio turės sunkiai padirbėti. Ketinu bandyti atakuoti tuos nor- 
mandų ir genujiečių piratus, jei jūs pritarsite. 

— Genujiečių laivai gabena ikrus ir prieskonius iš Levanto, — 
paaiškino seras Oliveris. - Jei pasisektų, mes turėtume daug nau- 
dos. Prašau jūsų, vyresnysis škiperi, užlipti ant denio ir užpilti 
ant kiekvieno mano šunsnukio, kurį pamatysite, po pilną šalmą 
jūros vandens. 

Palikęs storulį riterį ir miesto galvą, seras Naidželas nuvedė 
būrį tiesiai prie jūros, o ten lengvučiai plaškautai nuplukdė juos į 
laivą. Vienas po kito buvo keliami arkliai, kabodami jie daužėsi ir 
spardėsi, kol buvo nuleisti į gilų geltonojo laivo triumą, kur jų 
laukė eilės gardų, o juose galėjo saugiai keliauti. Tais laikais an- 
glai panašiais atvejais mokėjo veikti sumaniai ir greitai: ne taip 
seniai nuo aprašomų įvykių Eduardas Orvelo uoste susodino į lai- 
vus penkiasdešimt tūkstančių žmonių su arkliais ir gurguole tik 

per dvidešimt keturias valandas. Seras Naidželas taip vikriai vei- 
kė sausumoje, o Gudvinas Hauteinas laive, kad, serui Oliveriui 
Batesthornui vos prarijus paskutinę austrę, trimito ir nagaro gar- 
sai paskelbė, jog viskas parengta ir inkaras pakeltas. Paskutinėje 
valtyje, plaukiančioje nuo kranto, šalia vienas kito sėdėjo du to- 
kie skirtingi vadai, o kiekvienam irklininkui po kojomis buvo su- 
krauti didžiuliai akmenys, kuriuos seras Naidželas įsakė paimti į 
laivą. Kai tik jie buvo įkelti, laivas ant grotstiebio išskleidė burę; 
ji buvo purpuro spalvos su šv. Kristoforo, nešančio ant peties Kris- 
tų, atvaizdu. Padvelkė brizas, išsipūtė burė, stuomeningas laivas 
pakrypo ir ėmė plaukti pirmyn, nardydamas tarp nuožulnių žyd- 
rų uolų, o iš laivagalio aidėjo menestrelių muzika ir sveikinimo 
šūksniai minios, juoduojančios kaip apvadas palei geltoną kran- 
tą. Iš kairės kilo žalia Vaito sala su vingiuota, ilga ir neaukšta 
kalvų grandine horizonte ir viena virš kitos kylančiomis viršūnė- 
mis, iš dešinės - toli toli driekėsi miškinga Hempšyro pakrantė, o 
virš visko plytėjo plieno melsvumo dangus su neryškia žiemos 
saule. Oras buvo toks šaltas, kad iš burnos veržėsi garas. 

— Prisiekiu šv. Pauliumi, - linksmai prašneko seras Naidželas, 
kuris stovėjo laivagalyje ir dairėsi į šalis, - ši žemė išties verta, 
kad dėl jos kovotume, ir labai gaila vykti į Prancūziją dėl to, ką 
galima patirti ir namie. Ar jūs nepastebėjote ant kranto kuprio? 

— O ne, - sumurmėjo seras Oliveris, - nepastebėjau, skubėjau 
žemyn, gerklėje įstrigo austrė, o aš taip ir neišgėriau man pripil- 
tos taurės Kipro vyno. 

— Aš mačiau kuprį, gerbiamas lorde, - įsiterpė Terleikas, - tai 
buvo senis, kurio vienas petys aukštesnis už kitą. 

— Tai lemia sėkmę, - paaiškino seras Naidželas. - Mums kelią 
perėjo moteriškė ir kunigas, todėl viskas turėtų būti gerai. O ką. 
tu pasakysi, Edriksonai? 

— Nežinau, gerbiamasis lorde. Senovės romėnai buvo labai iš- 
mintinga tauta, bet savo likimą irgi siejo su tokiais ženklais, taip 
pat graikai, o ir kitos tautos, garsėjusios mokytumu. Tačiau da- 
bar daugelis žmonių šaiposi iš jų. 

— Negali būti jokių abejonių, - pasakė seras Oliveris Batest- 
hornas. = Aš puikiai atsimenu, kaip kartą Navaroje man iš kai- 
rės, kai dangus buvo visiškai giedras, staiga sududeno griausti- 
nis. Mes supratome, kad įvyks nelaimė. Ilgai laukti nereikėjo: vos 
po trylikos dienų vilkai nusitempė puikią elnio šlaunį, kuri gulėjo 
prie pat įėjimo į mano palapinę, tą pačią dieną dviejose gertuvėse 
senas vynas surūgo ir susidrumstė. 

- Atneškite iš apačios mano aprangą, - kreipėsi seras Naidže- 
las į savo ginklanešius, - taip pat sero Oliverio šarvus. Mes apsi- 
šarvuosime čia. Paskui pasirūpinkite savimi. Esu įsitikinęs, kad 
šiandien jūs garbingai pradėsite riterių žygių kelią ir pasirodysi- 
te esą geri ir drąsūs ginklanešiai. O dabar, sere Oliveri, spręskite 
pats: ar norėtumėte, kad vadovaučiau aš, ar vadovausite pats? 

- Žinoma, jūs, mano gaideli, jūs! Prisiekiu švč. Mergele! Aš irgi 
ne viščiukas, vis dėlto esu ne toks patyręs karvedys kaip sero Vol- 
terio Menio ginklanešys. Darykite viską savo nuožiūra. 

— Tada tegul jūsų vėliava plazda priekyje, o mano laivagalyje. 
Priekinei saugai duodu keturiasdešimt jūsų žmonių ir keturiasde- 
šimt lankininkų. O dar keturiasdešimt lankininkų bei mano pėsti- 
ninkai ir ginklanešiai gins laivagalį. Dešimt lankininkų ir trisde- 
šimt jūrininkų tebūna škiperio žinioje škafute, dešimt gulės pasi- 
rengę su akmenimis bei arbaletais. Ar pritariate tokiam planui? 

— Gerai, prisiekiu, labai gerai! Bet štai neša mano šarvus, turė- 
siu paprakaituoti - jau negaliu akimirksniu šmurkštelėti į juos, 
kaip buvo tada, kai pirmą kartą paragavau karo. 

Tuo metu visame dideliame laive šurmuliavo žmonės ir rengė- 
si kovai. Lankininkai būreliais stoviniavo denyje, standžiau įtemp- 
dami temples ir bandydami, ar jos tvirtai laikosi įkartose. Tarp jų 
vaikščiojo Eilvardas ir kiti pagyvenę kareiviai, tai pusbalsiu duo- 
dami šykščius nurodymus, tai įspėdami. 

— Laikykitės, auksiniai mano berniukai, - kalbėjo senas lanki- 
ninkas, eidamas nuo būrelio prie būrelio, - prisiekiu kardo ran- 
kena, mums turi pasisekti. Neužmirškite Baltosios kuopos prie- 
žodžio. 

— Koks gi tas priežodis, Eilvardai? - šūktelėjo keletas žmonių; 
pasirėmę ant savo lankų, jie klausėsi ir juokavo. 

— Vienas senas lankininkas sakydavo: „Kiekvienas lankas tvir- 
tai susilenkęs. Strėlė greita - taikiniui skirta. Kiekvieną templę 
tempk atkakliai. Kiekviena strėlė turi lėkti tiksliai!“ Ir jeigu lan- 
kininko galvoje šis priežodis, ant kairės rankos antrankovis, ant 
dešinės šaudomoji pirštinė, o prie diržo už fartingą vaško - ko jis 
dar gali norėti? 

— Būtų neblogai, - pridūrė Hordlo Džonas, - jei jam prie diržo 
būtų ir vyno už keturis fartingus. 

— Iš pradžių darbas, paskui vynas, mon camarade, tačiau mums 
laikas į savo vietas: regis, ten tarp Nidlo uolų ir Elumo tarpeklių 
matau jų laivų stiebų viršūnes. Hjuetai, Kukai, Džonsonai, Ka- 
ningemai, jūsų žmonės saugos laivagalį. Tornberi, Voltersai, He- 
ketai, Bedlsmitai, jūs su seru Oliveriu - į priešakinį denį. Saimo- 
nai, tu lieki prie sero Naidželo vėliavos, o dešimt žmonių turi eiti 
į patį priekį. 

Ramiai ir greitai žmonės nuskubėjo į vietas, jie pasliki sugulė 
ant denio, nes taip įsakė seras Naidželas. Pačiame laivo pirmaga- 
lyje buvo pritvirtinta sero Oliverio ietis su jo herbu - šerno galva 
auksiniame fone. Laivagalyje su Loringų giminės vėliava stovėjo 
Juodasis Saimonas. Škafute susirinko gauruoti ir įdegę Sautemp- 
tono jūrininkai; jie nusimetė striukes, susiveržė diržus ir į ran- 
kas paėmė kardus, kūles bei kirvius. Jų vadas Gudvinas Hautei- 
nas laivagalyje kalbėjosi su seru Naidželu, retkarčiais žvilgčioda- 
mas tai į išpūstą burę, tai į du jūrininkus, laikančius vairalazdę. 

— Perduokite įsakymą, - tarė seras Naidželas, - kad nė vienas 
žmogus neimtų ginklo ir neįtemptų templės, kol mano trimiti- 
ninkas neduos signalo. Gerai būtų, jei apsimestume, kad tai - 
prekybinis laivas iš Sautemptono ir kad mes išsigandę bėgame 
nuo jų. 

— Mes greitai juos pamatysime, - pasakė vyresnysis škiperis. — 
Oho, ar aš neteisus? Ana jie pasislėpė Frešvoterio uoste, tai jūrų 
gyvatės. Atkreipkite dėmesį į dūmus toje vietoje, kur jie padarė 

savo juodą darbą! Žiūrėkite, kaip jų valtys skuba nuo kranto! Jie 
išvydo mus ir kviečia žmones į denį. O štai jie kelia inkarą. Zujait 
skruzdės laivagalyje! Jie veikia kaip patyrę jūrininkai. Gerbia- 
mas lorde, jie ne tokie kvaili. Bijau, kad mūsų sumanymai viršija 
galimybes. Kiekvienas laivas - tai galeasas, be to, iš pačių didžiau- 
sių ir greičiausių. 

— Norėčiau turėti jūsų akis, - tarė seras Naidželas ir prisimer- 
kė, įsižiūrėdamas į piratų laivus. - Matyti, laivai puikūs, ir mums 
bus labai malonu susitikti su jais. Derėtų pranešti žmonėms, kad 
šiandien mes nieko nesigailėsime ir nelauksime pasigailėjimo. Ar 
kartais nėra jūsų laive kunigo ar vienuolio, pone Hauteinai? 

— Ne, gerbiamas lorde. 

— Mano būriui tai ne taip svarbu - jie visi, prieš išvykdami iš 
Tvinhemo pilies, priėjo prie išpažinties ir priėmė komuniją, ir tė- 
vas Kristoforas iš abatijos davė man žodį, kad jie vienodai pa- 
rengti ir anam pasauliui, ir Gaskonei. Tačiau man kyla abejonių 
dėl tų vinčesteriečių, kurie atvyko su seru Oliveriu, tas būrys at- 
rodo visai bedieviškas. Duokite įsakymą, kad žmonės suklauptų, 
ir tegul jaunesnieji vadai sukalba jiems Pater, Ave ir Credo!. 

Sužvangėję ginklais, šiurkštūs lankininkai ir jūrininkai suklau- 
pė ant kelių, nulenkė galvas, sudėjo rankas ir ėmė klausytis ki- 
maus savo vadų murmėjimo. Keista pasirodė staiga stojusi tyla: 
garsesni tapo ir vandens pliuškenimas, ir burės šiugždesys, ir špan- 
tų girgždėjimas. Didžiuma lankininkų išsitraukė iš užančio amu- 
letus ir relikvijas, ir tas, kuris tų šventų brangenybių turėjo dau- 
giau nei reikia, perdavė jas per rankas draugams, kad kiekvienas 
prisiliestų ir pasinaudotų dievobaimingumo vaisiais. 

Geltonasis laivas išsiveržė iš siauro Solento užutėkio ir dabar 
tai niro, tai kilo ant nuožulnių įlankos bangų. Iš rytų dvelkė vėso- 
kas, tarpais net šaltas vėjas, tada didelė burė standžiai išsipūsda- 
vo ir lenkdavo žemyn laivą, kol vanduo pradėdavo šnypšti ties 
pačiu falšbortu. Platus ir nerangus, jis šliaužė nuo bangos ant 


! „Tėve mūsų“, „Sveika Marija“, „Tikiu“ (Iot.). 

bangos, panerdamas pakrautą pirmagalį į mėlynus volus, ir balti 
putų gumulai taškė denius. Už laivagalio buvo matyti tamsūs si- 
luetai galeasų, kurie pakėlę bures vijosi juos iš Frešvoterio uosto, 
o dviguba irklų eilė teikė jiems pranašumo, šitaip jie galėjo pavyti 
kiekvieną laivą, kuris plaukė tik su burėmis. Aukštas ir neįvei- 
kiamas atrodė anglų laivas, o ilgi, juodi ir greiti piratų galeasai 
buvo panašūs į du liesus vilkus, išvydusius karališkąjį elnią, ku- 
ris nieko neįtardamas eina pro jų guolį miške. 

— Gal mes pasuksime, gerbiamas lorde? Ar vis dėlto plauksime 
toliau? - paklausė škiperis, nerimastingai žvelgdamas atgal. 

— Ne, mes turime plaukti pirmyn ir apsimesti bejėgiu pirklių 
laivu. 

— O kaip jūsų vėliavos? Niekšai pamatys, kad mūsų laive du 
riteriai. 

— Tačiau nuleisti savo vėliavą - negarbė tikram riteriui-ir ne- 
prideda jam šlovės. Vėliavos tebūna: piratai pamanys, kad šis lai- 
vas su kroviniu plaukia į Gaskonę arba kad mes gabenam kokiam 
nors gelumbės pirkliui vilną ir šilką iš Steplo. Ma fo:! Jie plaukia 
labai greitai. Lekia prie mūsų it du vanagai paskui gervę. Ar ant 
jų burių nematyti kokio simbolio ar devizo? | 

— Ant to iš dešinės tarsi matyti etiopo galva, - pasakė Aleinas. 

- Tai normando Juodosios galvos ženklas! - sušuko vienas iš 
jūrininkų. - Aš mačiau jį ir anksčiau, kai jie apiplėšė mus Vinčel- 
syje. Jis nepaprastai stambus, tvirtas žmogus ir nesigaili nei mo- 
terų, nei gyvulių. Sako, jis stipresnis už šešis vyrus, o ir nuodė- 
mių tikriausiai turi šešis kartus daugiau. Tik pažiūrėkite: ten varg- 
šai pakarti ant jų nokrėjų! 

Iš tikrųjų ant kiekvienos rėjos galo kabojo po tamsią žmogaus 
figūrą, jos siūbavo ir šokčiojo kiekvieną kartą laivui kylant ar lei- 
džiantis bangomis. 

- Prisiekiu šv. Pauliumi, - tarė seras Naidželas, - tikiuosi, kad, 
švento Jurgio ir švenčiausiosios Mergelės padedamas, mūsų juo- 
dagalvis bičiulis už kelių valandų pats kyburiuos, ir aš labai ste- 
bėsiuos, jei taip nebus. Tačiau kas ten kitame galease? 

Tai raudonas Genujos kryžius. Kapitonas, pravarde Barzda- 
vėtyklė, labai garsus jūrininkas, jis giriasi, kad nėra pasaulyje jū- 
reivių ir lankininkų, kurie galėtų varžytis su tarnaujančiais Bo- 
kanegros dožui. 

— Mes tai patikrinsime, - įsiterpė Gudvinas Hauteinas, - ta- 
čiau būtų gerai, kol jie visiškai priartės prie mūsų, pakelti užkar- 
das, kad apsisaugotume nuo jų strėlių. 

Jis kimiai išrėkė kažkokią komandą, ir jo jūrininkai šoko vikriai 
ir tyliai aukštinti bei tvirtinti falšbortus. Seras Naidželas įsakė pa- 
kelti visus tris inkarus ir užtempti ant škafuto, paskui pririšo juos 
prie stiebo per dvidešimt pėdų vienas nuo kito ir paliko saugoti 
keturiems žmonėms. Aštuoni žmonės stovėjo parengę odines dum- 
ples su vandeniu, jei imtų šaudyti degančiomis strėlėmis ir jos pa- 
kliūtų į laivą, kiti buvo nusiųsti prie stiebo ir suguldyti ant rėjų, 
kad svaidytų akmenis arba šaudytų iš lankų, jei to prireiktų. 

— Duokite jiems viską, ką turite laive sunkaus ir gremėzdiško, 
— pasakė seras Naidželas. 

— Tada, ko gero, mums teks pakelti į viršų serą Oliverį Batest- 
horną, - nusišaipė Fordas. 

Riteris pažvelgė į jį taip, kad šypsena jaunuolio veide akimirks- 
niu dingo. | 

— Nė vienas mano ginklanešys tenedrįsta šaipytis iš juosta ap- 
dovanoto riterio, - švelniai tarė seras Naidželas. - Suprantu, kad 
tai tik vaikiškas pokštas, o ne noras įžeisti. Tačiau padaryčiau 
blogą paslaugą tavo tėvui, jei neišmokyčiau tavęs suvaldyti savo 
plepumo. 

— Jie nori prispausti mūsų laivą iš abiejų pusių, milorde! - su- 
šuko škiperis. - Žiūrėkite, kaip didina greitį, lenkdami vienas ki- 
tą! Normando laivas pirmagalyje turi balistą ar katapultą. Žiūrė- 
kite, jie lenkiasi prie handšpugo ir yra pasirengę paleisti į darbą 
savo pabūklą. | 

— Eilvardai! - riktelėjo riteris, - imkite tris patikimiausius sa- 
vo lankininkus ir pasistenkite sukliudyti jiems. Man rodos, juos 
galima pasiekti iš ilgojo lanko. 

— Ligi jų septyniolika kartų po dvidešimt žingsnių... - atsakė 
lankininkas, metęs akį ten ir atgal. - Prisiekiu dešimčia savo pirš- 
tų, mes galime paženklinti juos iš tokio nuotolio. Čionai, Votkinai 
iš Saulėjaus, Arnoldai ir Ilgasis Viljamai, parodykite tiems niek- 
šams, kad turi reikalą su anglų lankininkais! 

Trys išvardyti lankininkai atsistojo laivagalio centre, plačiai 
išskėtė kojas ir ėmė kreipti strėles į taikinį, kol jų smaigaliai atsi- 
dūrė lygiai ties pagrindu. 

— Tavo akis pati taikliausia, Votkinai, - tęsė Eilvardas, kuris 
stovėjo šalia jų, uždėjęs ant templės strėlę. - Taikyk į raudonke- 
purį nenaudėlį. Jūs abu šaukite į tą su šalmu, o aš būsiu pasiren- 
gęs, jei jūs prašausite, - jie irgi ketina šauti. Veikite, antraip pa- 
vėluosime. 

Piratų minia pasitraukė nuo katapultos, palikusi du, kad šie 
paleistų šūvį. Vienas su raudona kepure pasilenkė dėdamas aštrų 
akmenį ant ilgo medinės svirties galo, panašaus į šaukštą. Kitas 
laikė virvės kilpą, kuri turėjo paleisti griebiamąjį įtaisą ir išstum- 
ti nerangų svaidomąjį sviedinį. Taip jie stovėjo akimirksnį, ir jų 
figūros ryškiai išsiskyrė baltos burės fone. Paskui raudonkepuris 
griuvo skersai akmens, o jam tarp šonkaulių išlindo strėlė; ant- 
ras, sužeistas į koją ir kaklą, tampėsi ir daužėsi denyje. Kai jis 
griuvo aukštielninkas, paleido spyruoklę, ir didžiulis rąstas, nu- 
brėžęs ratą, su baisia jėga sviedė jo draugą į vandenį taip arti 
anglų laivo, kad sudarkytas ir sumaigytas jo kūnas vos neužsika- 
bino už laivagalio. O dėl akmens, tai jis vertikaliai šovė į viršų ir 
nukrito tarp laivo ir galeaso. Tai išvydę, lankininkai ir jūrininkai 
pergalingai suriko ir ėmė kvatotis, o persekiotojai įnirtingai staug- 
ti. 

- Gulkitės, mes enfants; - įsakė Eilvardas, mostelėjęs kaire ran- 
ka. - Mes jiems įkrėsime proto. Štai jie tempia skydus ir mantale- 
tus. Dabar mums į galvas ims lėkti akmenys - ilgai laukti nerei- 
kės. 

XVI SKYRIUS 


KAIP GELTONASIS LAIVAS KOVĖSI 
SU DVIEM PIRATŲ GALEASAIS 


Visi trys laivai veržliai plaukė į vakarus, anglai dar buvo prie- 
kyje, tačiau galeasai pamažu juos vijosi. Kairėje aiškiai driekėsi 
horizonto juosta be jokios burės. Sala buvo likusi toli už jų ir pa- 
nėšėjo į debesį; tiesiai priešais juos dunksojo Sent Olbens Hedas, 
o miglotame tolyje - vos matomas Portlendas. Aleinas stovėjo ša- 
lia vairalazdės; gaivus vėjas gniaužė kvapą, šaltas žiemos oras 
žnaibė skruostus ir taršė šviesius jo plaukus, išlindusius iš po šal- 
mo. Veidas įraudo, akys blizgėjo, nes šimtų jo protėvių - karingų 
saksų - kraujas ėmė sparčiau tekėti jo gyslomis. 

— O kas čia? - nustebo jis, kai kažkieno šnypščiantis balsas 
tarsi sušnabždėjo jam tiesiai į ausį. 

Vairininkas nusišypsojo ir parodė koja į strėle, kuri įsmigo į 
bortą, trumpą, sunkią strėlę, paleistą iš šaudyklės. Tą patį aki- 
mirksnį susvyravęs vairininkas susmuko ant kelių, o paskui griuvo 
ant denio ir mirtinai sustingo, jo nugaroje stirksojo kitos strėlės 
kraujuotos plunksnos. Kai Aleinas pasilenkė jo pakelti, aplinkui 
iš visų pusių pasigirdo šaižus strėlių švilpesys, ir jaunuolis girdė- 
jo, kaip jos krito ant denio tarsi obuoliai, papurčius obelį. 

— Pakelkite dar du skydus laivagalyje, - ramiai įsakė seras Nai- 
dželas. 

— Kitą žmogų prie vairo! - riktelėjo škiperis. 

— Eilvardai, veikite su savo dešimčia lankininkų, - tęsė riteris. 
—- O dešimt sero Oliverio lankininkų tegul imasi genujiečių. Kol 
kas neketinu atskleisti, kokiomis jėgomis galime jiems grasinti. 

Dešimt Eilvardo vadovaujamų lankininkų išsirikiavo į eilę, o 
jauniausiems ginklanešiams, dar neragavusiems karo, buvo labai 
naudinga pažiūrėti, kokia tvarka ir šaltakraujiškumas būdingi 
seniems kariūnams, kaip greitai duodami įsakymai ir kaip sutar- 

tinai — visi dešimt kaip vienas žmogus - jie vykdomi. Draugai, 
dengiami falšbortų, laidė jiems riebokas pašaipėles, kritikavo, pa- 
tarinėjo: 

— Aukščiau, Voltai, aukščiau! 

— Stipriau užgulk, Vilai! 

— Neužmiršk vėjo, Helai! 

Taip almėjo šis choras, o virš jo dainavo templės, švilpiniavo 
strėlės ir aidėjo trumpi vyresniojo lankininko įsakymai: 

- Pakelti lankus! Taikinys! Šauti visiems kartu! 

Dabar iš priešo laivų jau pliekė abi balistos, bet jos buvo taip 
užmaskuotos ir pridengtos, kad, išskyrus tą akimirką, kai šaudė, 
niekaip nebuvo galima nustatyti jų vietos. Lankininkams virš gal- 
vų pralėkė didžiulė ruda nuolauža, paleista iš genujiečio, ir nu- 
grimzdo į bangą. Kita, iš normando, įsirėžė į škafutą, triume su- 
laužė nugarą vienam iš arklių ir pramušusi skylę praėjo kiaurai 
bortą. Kitos dvi, lėkusios vienu metu, išplėšė didelę skylę šven- 
tam Kristoforui, pavaizduotam burėje, ir nunešė nuo laivo pir- 
magalio tris sero Oliverio žmones. Vyresnysis škiperis susikrim- 

— Jie laikosi to paties atstumo, - tarė jis. - Mūsų lankininkai 
šaudo puikiai, todėl jie nebandys priartėti. Tačiau kaip mums ap- 
siginti nuo akmenų? 

— Man rodos, galiu juos apgauti, - žvaliai atsakė riteris ir davė 
kažkokį įsakymą lankininkams. 

Tą pačią akimirką penki iš jų pakėlė rankas į viršų ir kniūbsti 
puolė ant denio. Vieną pervėrė strėlė, tad ant kojų laikėsi tik ke- 
turi. 

— Tai juos padrąsins, - tarė riteris, apžiūrinėdamas galeasus, 
kurie šliaužė iš abiejų.pusių į priekį sulig kiekvienu neskubiu ir 
ritmingu ilgų irklų mostelėjimu; po aštriais jų pirmagaliais kun- 
kuliavo ir putojo vanduo. 

— Jie vis dėlto laikosi atstumo!- šūktelėjo Hauteinas. 

— Tada tegu gula dar du, - įsakė vadas. - To bus gana, ma foi. 
Jie kimba ant mūsų masalo lyg paukščiai į paukštgaudžio kilpas. 

Prie ginklų, kareiviai! Vėliavą į priekį, o šalia jos ginklanešiai! Ei, 
jūs ant škafuto, prie inkarų, būkite pasirengę puolimui! Pūskite 
trimitus ir tegul Dievo malonė padeda laimėti doriems žmonėms. 

Jam nespėjus baigti, iš abiejų galeasų atsklido žmonių riau- 
mojimas ir būgnų tratėjimas, o vanduo nuo šimtų irklų smūgių 
tryško fontanais. Piratai priplaukė iš dešinės ir iš kairės, bortai 
bei vantai pajuodo nuo žmonių, blizgėjo ginklai. Sunkiomis kekė- 
mis ant laivo priekio pakibo užpuolikai: balti, tamsūs, geltoni, 
juodi veidai, šviesiaplaukiai šiauriečiai, įdegę italai, žiaurūs plė- 
šikai iš Levanto ir karšti maurai iš barbarų kraštų - visų atspal- 
vių žmonės iš įvairiausių žemės kontinentų, paženklinti vienu 
bendru žvėriško žiaurumo antspaudu. 

Prisigretinę iš abiejų pusių ir sudėję irklus išilgai bortų, kad 
šie nesulūžtų, piratai bauginamai staugdami ir šaukdami it srau- 
tas siūbtelėjo ant beginklio prekybinio laivo. 

Bet dar nirtingiau ir šaižiau jie ėmė klykti, kai iš tylaus falš- 
bortų šešėlio staiga pakilo ilgos anglų lankininkų eilės ir zvimb- 
damos strėlės mirtį nešančiu debesiu įsirėžė į to nesitikėjusią mi- 
nią piratų laivų deniuose. Iš aukštesnių laivo vietų lankininkai 
taip arti šaudė tiesiog žemyn į stovinčių priešų gretas, kad strėlė 
galėjo pramušti šarvus ar kieto medžio skydą, nors jis buvo colio 
storio. 

Ūmai Aleinas pastebėjo, kaip į galeaso laivagalį prigužėjo bė- 
gančių, rankomis mosuojančių žmonių išsigandusiais veidais, o 
kitą akimirksnį tai jau buvo kruvina košė, lavonai gulėjo krūvo- 
mis, gyvieji slėpėsi už žuvusių ir ieškojo apsaugos nuo staiga juos 
užklupusio mirties sūkusio. Jūrininkai, kuriuos tam tikslui at- 
rinko seras Naidželas, sumetė inkarus į galeasus ir užkabino už 
bortų taip, kad visi trys laivai, geležinės jėgos sukabinti vieni su 
kitais, sunkiai slinko pirmyn jūros bangomis. 

Ir dabar įsiliepsnojo įnirtingas mirtinas mūšis, vienas iš tūks- 
tančio tokių mūšių, kurių neaprašė nė vienas istorikas ir neap- 
dainavo nė vienas poetas. Daugelį amžių visuose šiuose pietų van- 
denyse bevardžiai žmonės kovėsi bevardėse vietose, ir vienintelis 

paminklas jiems buvo saugios pakrantės bei neapiplėštos gyven- 
vietės. Lankininkams pamažu pavyko ištuštinti galeasų denius, 
bet plėšikai iš abiejų piratų laivų siūbtelėjo į anglų laivo škafutą, 
kur jūrininkai bei dalis lankininkų patyrė nesėkmę ir taip susi- 
maišė su savo priešais, jog draugai jau negalėjo šaudyti, norėdami 
juos apginti. Įsiviešpatavo baisus chaosas, kirviai ir kardai tai ki- 
lo, tai leidosi, o anglai, normandai ir italai slidinėjo ir klupo kau- 
damiesi lavonais užverstame ir krauju apgliaumijusiame denyje. 
Smūgiai, sužeistųjų dejonės, trumpi ryžtingi britų šūksniai ir 
įnirtingas plėšikų spygavimas susiliejo į kurtinamą triukšmą, o 
audringas žmonių alsavimas kilo į žiemos orą lyg įkaitusios kros- 
nies tvaikas. Milžinas Juodoji Galva, aukštesnis už visus savo ben- 
drus ir nuo galvos ligi kojų apsigobęs nepramušamais šarvais, ve- 
dė savo komandą, mojuodamas dideliausiu vėzdu, kuriuo paties- 
davo ant denio kiekvieną prie jo priartėjusį žmogų. Kitoje pusėje 
Barzda-vėtyklė, nykštuko ūgio, bet plačių pečių ir nepaprastai 
ilgomis rankomis vyras, beveik prasiveržė prie stiebo. Atsidūrę 
tarp tų dviejų grėsmingų priešų, jūreiviai pamažu ėmė jaustis taip 
prispausti vienas prie kito, kad jau nugara nugaron stovėjo prie 
stiebo pagrindo, o plėšikai puolė juos iš abiejų pusių. 

Tačiau netrukus atskubėjo pagalba. Seras Oliveris Batesthor- 
nas su savo pėstininkais nulipo nuo pirmagalio, o seras Naidže- 
las ir trys jo ginklanešiai, Juodasis Saimonas, Eilvardas, Hordlo 
Džonas ir dar dvi dešimtys kareivių skubėjo padėti iš laivagalio ir 
šoko į patį kautynių sūkurį. Aleinas, vykdydamas savo pareigą, 
nenuleido akių nuo riterio ir veržėsi pirmyn, sekdamas jo pėdo- 
mis. Jis buvo girdėjęs daug pasakojimų apie sero Naidželo suma- 
numą ir vikrumą naudojantis visų rūšių riterių ginklais, tačiau 
visa tai buvo niekas, palyginti su tuo mitrumu bei šaltakraujiš- 
kumu, kurių iš tikrųjų turėjo šis žmogus. Atrodė, kad jame tūno 
pats velnias, jis buvo tai čia, tai ten, tai dūrė, tai kirto atkišdamas 
smūgiams skydą, atmušinėjo kirčius kardo geležte, pasilenkdavo 
išsisukdamas nuo kirvio, peršokdavo per kardo smaigalį, ir visa 
tai taip beprotiškai staigiai, kad priešininkas, pasirengęs jam 

smogti, nespėdavo to padaryti, nes riteris jau būdavo per šešis 
žingsnius nuo jo. Trys piratai žuvo nuo jo rankos, jis sužeidė į 
sprandą Barzdą-vėtyklę, o kai milžinas normandas šoko ant jo iš 
šono, norėdamas sutriuškinti savo mirtį nešančiu vėzdu, seras 
Naidželas pasilenkė, kad išvengtų smūgio, ir tą pačią akimirką 
išsisuko nuo genujiečio išpuolio, tačiau jo koja paslydo kraujo kla- 
ne ir jis sunkiai griuvo ant žemės. Aleinas šoko prie normando, 
tačiau šis vėzdu išmušė kardą jam iš rankų ir nuo antro galingo 
smūgio jaunuolis parkrito. Tačiau piratų vadeiva nespėjo smogti 
trečio smūgio, kai Hordlo Džonas geležine ranka suspaudė jam 
riešą, ir plėšikas staiga pasijuto atsidūręs stipresnio už jį žmo- 
gaus valioje. Milžinas įnirtingai stengėsi išplėšti ranką su vėzdu, 
tačiau Hordlo Džonas lėtai ėmė sukti ją už nugaros, kol smarkiai 
trakštelėjusi tarsi lūžtanti lazda ranka suglebo ir nusviro, o vėz- 
das iškrito iš bejėgių pirštų. Veltui jis stengėsi pakelti vėzdą kita 
ranka. Priešininkas vis žemiau ir žemiau lenkė jį, kol pagaliau iš 
įsiūčio ir skausmo surikęs pastarasis visu ilgiu išsitiesė palei bor- 
tą, o peilio žybtelėjimas prie pat antveidžio įspėjo, kad jei tik 
nors truputį krustelės, nuosprendis bus žaibiškas. 

Netekę savo vadeivos, išsigandę ir apstulbę normandai atsi- 
traukė ir per falšbortus spruko į savo galeasą, iš karto dešimtimis 
šokdami į jo dėnį. Tačiau inkaras savo kabliais vis dar laikė laivą, 
ir seras Oliveris su penkiasdešimčia žmonių persekiojo juos. Vėl 
atsirado vietos, ir lankininkai galėjo imtis savo lankų, o nuo an- 
glų laivo rėjų ėmė lėkti didžiuliai akmenys ir su griausmu bei 
trenksmu kristi tarp bėgančių plėšikų. Tai šen, tai ten, įnirtingai 
šaukdami ir keikdamiesi, jie nardė po burėmis, tūpčiojo, lindo į 
pakampes lyg šeškų medžiojami triušiai - tokie pat bejėgiai ir be 
jokios vilties išsigelbėti. Laikai buvo žiaurūs, ir doras kareivis, 
per daug neturtingas, kad įstengtų sumokėti išpirką, negalėjo ti- 
kėtis, jog jo bus pasigailėta mūšio lauke, o kokio pasigailėjimo 
galėjo laukti piratai, tie žmonių giminės priešai, užklupti nusi- 
kaltimo vietoje, kai jų kaltės įrodymai dar siūbavo ant nokrėjų! 

Tačiau kautynių eiga prie kito borto buvo gan neįprasta. Barz- 

da-vėtyklė ir jo žmonės lėtai traukėsi - juos stipriai spaudė seras 
Naidželas, Eilvardas, Juodasis Saimonas ir laivagalio apsauga. 
Italas slinko pamažėle, iš kiekvieno jo šarvų plyšio tekėjo krau- 
jas, skydas buvo suskaldytas, šalmo viršus nurėžtas, jis jau nega- 
lėjo kalbėti, tik gargė ir duso. Vis dėlto jis priešinosi su nepalau- 
žiama drąsa, puolė pirmyn, traukėsi, jo kojos žengė ryžtingai ir 
ranka buvo tvirta, jis elgėsi taip narsiai, tarsi būtų pasirengęs 
nukauti tris iš karto. Nustumtas atgal į savo laivo denį, jis vėl 
peršoko į anglų laivą, nukirto inkarą laikančią virvę ir vėl aki- 
mirksniu atsidūrė tarp savo lankininkų. Tuo metu Genujos jūri- 
ninkai smogė irklais į anglų laivo bortą, ir tarp abiejų laivų atsi- 
rado sparčiai platėjanti vandens juosta. 

— Prisiekiu šv. Jurgiu, - sušuko Fordas, - mes atkirsti nuo sero 
Naidželo. 

— Jis prapuolė! - dusdamas prašneko Terleikas. - Greičiau pas 
jį! 

Ir abu jaunuoliai iš visų jėgų šoko stengdamiesi patekti į tols- 
tantį gaieasą. Fordas palietė kojomis falšborto kraštą, sugriebė 
kažkokį lyną ir prisitraukė prie denio. Tačiau Terleikas krito ne- 
sėkmingai, tiesiai ant irklų, ir šie nusviedė jį į jūrą. Aleinas svy- 
ruodamas jau rengėsi sekti draugų pavyzdžiu, bet Hordlo Džonas 
įsikibo jam į diržą ir atitraukė nuo borto. 

— Juk tu nepastovi ant kojų, vyruti, kurgi šoksi! - tarė Džonas. 
— Pažiūrėk, tau iš po šalmo teka kraujas. 

— Mano vieta prie vėliavos! - suriko Aleinas, veltui stengdama- 
sis ištrūkti iš jo rankų. 

— Palauk čia, bičiuli. Dabar galėtum tik nuskristi pas serą Nai- 
dželą, jei turėtum sparnus. 

Iš tiesų laivai jau buvo taip nutolę vienas nuo kito, kad genu- 
jietis galėjo duoti irklams valią, ir piratai greitai spruko nuo an- 
glų laivo. 

— Viešpatie Dieve, koks nuostabus mušis! - sušuko Didysis Džo- 
nas, suplojes rankomis. - Jie paliko laivagalį ir šoko ant škafuto. 
Puikus smūgis, milorde, puikus smūgis, Eilvardai. Tik pažvelki- 

te į Juodąjį Saimoną, kaip jis siautėja tarp jūrininkų! Bet Barzda- 
vėtyklė - drąsus kareivis. Jis buria savo žmones pirmagalyje. Štai 
jis nukovė lankininką! Oho! Jį puolė milordas. Aleinai, žiūrėk! 
Kokios ten grumtynės, kaip blizga kardai! 

— Dieve! Seras Naidželas pargriuvo! - sušuko ginklanešys. 

— Vėl pašoko! - sustaugė Džonas. - Tai tik apgaulingas išpuo- 
lis! Jis tempia Barzdą atgal. Patraukia į šalį. Ak, Dievo motina, 
jis pervėrė jį kardu! Jie prašo pasigailėjimo: leidžiasi Raudonasis 
kryžius, Saimonas iškelia vėliavą su raudonomis rožėmis. 

Vadeivos mirtis išties palaužė genujiečių pasipriešinimą. Ai- 
dint džiaugsmingiems šauksmams geltonajame laive bei galea- 
suose, dvišaka vėliava pakilo virš bako, ir kai vergai irkluotojai 
sužinojo naujų savo šeimininkų valią, laivas apsisuko ir lėtai ėmė 
plaukti atgal. 

Abu riteriai vėl įlipo į savo laivą ir po to, kai buvo numesti 
abordažiniai kabliai, visi trys laivai išsirikiavo į eilę. Mūšio sūku- 
ryje per triukšmą Aleinas girdėjo vyresniojo škiperio Gudvino Hau- 
teino balsą, nuolat kartojusį: „Įtempk laivapriekio švartovus, at- 
leisk škotus!“ - ir jį stebino tai, kaip vikriai ir greitai kruvini jūri- 
ninkai nutraukdavo grumtynes, puldavo prie takelažo ir grįžda. 
vo atgal. Dabar laivapriekis buvo atsuktas į Prancūzijos pusę, ški- 
peris vaikščiojo deniu ir vėl buvo taikus jūrininkas. 

— Laivas apgailėtinai sužalotas, sere Naidželai, - tarė jis. - Dvie- 
jų elų skersmens pradauža, per vidurį perplėšta burė, o pro sku- 
durus kaip vienuolio plikė šviečia stiebas. Tikrai nežinau, ką rei- 
kės sakyti šeimininkui Vizertonui, kai vėl išvysiu Itčeną. 

- Prisiekiu šv. Pauliumi! Būtų labai negražu, jei mes dėl šian- 
dienio žygio įstumtume jus į keblią padėtį, - tarė seras Naidže- 
las. - Jūs nuplukdysite į Itčeną šiuos galeasus, ir tegul Vizerto- 
nas juos parduoda, iš gautų pinigų tepadengia savo nuostolius, 
o likusius tesaugo, kol mes grįšime namo ir kiekvienas gaus sa- 
vo dalį. Aš daviau įžadą pastatyti švč. Mergelei penkiolikos co- 
lių sidabrinę statulą vienuolyno koplyčioje už tai, kad ji teikės!: 
dovanoti man šį susitikimą su Barzda-vėtykle... Mat jis, mano 

galva, buvo labai drąsus ir tvirtas žmogus. O kas tau, Edrikso- 
nai? 

— Nieko, gerbiamas lorde, - atsakė Aleinas. 

Jis nusiėmė šalmą, kuris buvo perskilęs nuo normando vėzdo. 
Tačiau tuoj pat pajuto svaigstant galvą ir susmuko ant denio, o iš 
burnos ir nosies pasipylė kraujas. 

— Jis gali mirti, - pasakė riteris, lenkdamasis prie jaunuolio ir 
braukdamas ranka jam per plaukus. - Aš jau netekau šiandien 
labai drąsaus ir ištikimo ginklanešio. Bijau, kad neteksiu ir kito. 
Kiek žmonių šiandien žuvo? 

— Aš suskaičiavau atpažįstamuosius ženkliukus, - tarė Eilvar- 
das, kuris grįžo į laivą kartu su seru Naidželu. - Septyni vinčeste- 
riečiai, vienuolika jūrininkų, jūsų ginklanešys Terleikas ir devyni 
lankininkai. 

- O tų? 

— Visi negyvi, išskyrus riterį normandą, jis stovi už jūsų. Ką 
įsakysite daryti su juo? 

- Jis turi kaboti ant nokrėjos. Aš taip prisiekiau, ir tai turi būti 
įvykdyta. 

Piratų vadeiva stovėjo prie borto, jo rankos buvo surištos, o du 
kresni lankininkai jį saugojo. Išgirdęs sero Naidželo žodžius, jis 
ūmai sudrebėjo ir jo tamsus veidas mirtinai išblyško. | 

— Ką, sere riteri? - sušuko jis laužyta anglų kalba. - Oue dites 
vous'... Pakarti, la mort du chien2? Pakarti? 

— Aš daviau įžadą, - ryžtingai atsakė seras Naidželas. - Kiek 
man žinoma, jūs nedvejodamas korėte kitus? 

— Taip, valstiečius, visokias padugnes! - sušuko šis. - Tokia 
mirtis kaip tik jiems. Tačiau senjorui d'Andelisui, kurio gyslose 
teka karališkas kraujas!.. 

Seras Naidželas staigiai nusigręžė, du jūrininkai užmetė kilpą 
piratui ant kaklo. Tačiau vos kilpa prisilietė prie jo, jis nuplėšė 


! Ką jūs sakote (pranc.). 
Ž Suns mirtis (pranc.). 

nuo savęs virves, vieną lankininką bloškė ant žemės, kitą apkabi- 
no per juosmenį ir kartu su juo šoko į jūrą. 

— Prisiekiu kardo rankena, jam galas! - sušuko Eilvardas; pul- 
damas prie borto. - Jie abu lyg akmenys nuėjo į dugną. 

— Labai džiaugiuosi, - atsakė seras Naidželas, - nes paleisti jo 
negalėjau, kadangi daviau įžadą, tačiau jis elgėsi kaip labai pado- 
rus ir nuoširdus džentelmenas. 


XVII SKYRIUS 


KAIP GELTONASIS LAIVAS 
PRAPLAUKĖ PRO ŽIRONDOS RIFĄ 


Dvi dienas geltonasis laivas, genamas šiaurės rytų vėjo, spar- 
čiai plaukė į priekį ir auštant trečiai dienai spindinčiame hori- 
zonte pasirodė migloti Vesano kalnų kontūrai. Vidurdienį staiga 
pradėjo lyti, brizas nusilpo, bet vakarop oras vėl atvėso, ir Gudvi- 
nas Hauteinas pakeitė laivo kryptį - pasuko į pietus. Rytą jie pra- 
plaukė pro Bel Ilį ir pateko į grįžtančių iš Gienės krovininių laivų 
srautą. Serai Naidželas Loringas ir Oliveris Batesthornas tuoj pat 
iškėlė ant borto savo herbus, išskleidė vėliavas, kaip derėjo pagal 
paprotį, ir didžiai nekantraudami ėmė laukti atsakomųjų ženklų, 
kurie praneštų vardus riterių, dėl ligos ar žaizdų priverstus to- 
kiomis kritiškomis aplinkybėmis palikti princą. 

Baigiantis dienai, vakaruose pasirodė didelis pilkšvai rudas de- 
besis, ir Gudvinas Hauteinas labai sunerimo, nes trečdalis jo ko- 
mandos žuvo, iš gyvųjų - pusė buvo galeasuose, o apgadintam 
laivui būtų buvę sunku atlaikyti tokią audrą, kokios kartais už- 
klumpa šiose vietose. Visą naktį pūtė šaltas ir gūsingas vėjas, jis 
taip stipriai pakreipė laivą, kad galiausiai vanduo nuo vėjo pusės 
pasruvo upeliais per falšbortą. Kadangi vėjas vis stiprėjo, tai ry- 
tą rėja buvo nuleista ligi pusės stiebo. Aleinas vis dar jautėsi ligo- 

tas ir silpnas, nuo gauto smūgio maudė galvą, tačiau jis iššliaužė 
į denį. Nors jį taškė bangos ir jis tarpais svyravo, čia vis dėlto 
buvo geriau negu į kalėjimą panašiame triume, kur sklido nepa- 
liaujamas triukšmas ir lakstė žiurkės. O denyje, įsikibęs į tvirtus 
lynus, jis nustebęs žiūrėjo į ilgas juodų bangų virtines su kylančia 
puta ant kiekvienos keteros: jos ritosi ir ritosi be galo iš neaprė- 
piamų vakarų. Didžiulis niūrus debesis su numirėliškai baltomis 
dėmėmis aptraukė visą horizontą ties jūra, o priekyje, rodės, ran- 
gosi dvi ilgos sudraskytos vėliavos. 

Iš paskos tolumoje sunkiai šliaužė du galeasai, tarpais taip gi- 
liai panirdami į vilnis, kad jų rėjos susilygindavo su bangų kete- 
romis, tarpais vėl mėšlungiškai trūkčiodami iškildavo taip, jog 
kiekvienas lynas ir sija ryškiai buvo matomi debesies fone. Kairė- 
je žemuma skendo tirštame rūke, kuriame vietomis prasimušda- 
vo tamsesni kalvų kontūrai kyšuliuose. Prancūzija! Aleinui akys 
sublizgėjo išvydus tuos krantus. Prancūzija! Šis žodis anglų jau- 
nuoliui skambėjo lyg karinio trimito šauksmas. Šalis, kurioje lie- 
jo kraują tėvai, riterystės tėvynė, drąsių kavalierių, malonių mo- 
terų, karališkų rūmų šalis, išminčių, dabitų ir šventųjų kraštas. 
Ten plytėjo ji, tokia nebyli ir pilka, kilnių ir gėdingų darbų tėvy- 
nė, teatras, kurio scenoje gali išgarsėti naujas vardas arba užsi- 
traukti gėdą senas. Jaunuolis priglaudė prie lūpų suglamžytą ša- 
liką, kurį laikė prie krūtinės, ir sušnibždėjo įžadą: jei narsa ir 
gera valia galinti jį iškelti ligi jo damos, tai tik mirtis galinti su- 
kliudyti jam tai pasiekti. Mintyse jis vis dar buvo Minstedo miš- 
kuose ir senoje Tvinhemo pilies ginklinėje, kai kimus vyresniojo 
škiperio balsas vėl grąžino jį į Biskajos įlanką. 

— Garbės žodis, sere, - tarė jis, - jūsų veidas ištįsęs lyg per 
velnio krikštynas, ir nenuostabu: juk plaukioti pradėjau, kai bu- 
vau tik tokio ūgio, bet nemačiau būdingesnių blogos nakties žen- 
klų. 

— O ne, aš galvojau apie kitką, - tarė ginklanešys. 

— Toks kaip ir visi, - įsižeidęs sušuko škiperis. - Tegul, girdi, 
tuo rūpinasi jūrininkai! Tai škiperio darbas! Tegul tai daro Hau- 

teinas! Nuo to laiko, kai pirmą kartą atplukdžiau laivą su parla- 
mentarais prie vakarinių Sautemptono vartų, niekada manęs ne- 
buvo užgriuvusi tokia galybė rūpesčių. 

— Kas gi atsitiko? - paklausė Aleinas, nes škiperio žodžiai, kaip 
ir oras, buvo kupini nerimo. 

— Kas atsitiko? Juk aš čia turiu tik pusę savo jūrininkų, o dar 
ta pradauža laive nuo velnio akmens, - pro ją pralįstų pirklienė iš 
Northemo. Kol mes plaukiame vienu halsu, dar nieko, o kas bus, 
kai halsą teks keisti? Juk mus užlies sūrus vanduo ir pasijusime 
tarsi silkės rasale. 

— O ką sako seras Naidželas? 

- Jis ten apačioje tyrinėja savo dėdės motinos herbą. „Nelįski- 
te man į akis su tokiais niekais!“ - štai viskas, ko iš jo sulaukiau. 
O paskui seras Oliveris. „Iškepkite, - sako, - šitas silkes svieste ir 
padarykite gaskonišką padažą“, - ir dar išbarė mane už tai, kad 
aš ne virėjas. „Na, pamaniau, - piktas kapitonas, geras jūreivis“ 
— ir nuėjau pas lankininkus. Aiman ir deja! Ten reikalai pasirodė 
dar blogesni. 

— Ką, ir jie jums nepadėjo? 

— Ne, jie sėdėjo vienas prieš kitą prie stalo, tas, kurį vadina 
Eilvardu, ir tas rudas milžinas, sulaužęs ranką normandui, ir toks 
juodbruvys iš Noridžo, ir dar pora dešimčių kitų; jie metė kauliu- 
kus vienam lankininkui ant pirštinės, mat dėžės neturėjo. „Var- 
gu ar laivas ilgai laikys, ponai“ - pasakiau aš. „Na, tai tavo rūpes- 
tis, sena kiaulės galva!“ — šaukia akiplėša juodbruvys. „Le diable 
t'emporte!! - sako Eilvardas. „Penkios ir šešios - mano daugiau!“ 
— užriko rudas milžinas, o jo balsas priminė burės pokštelėjimą. 
Pasiklausykite pats, sere, ir pasakykite, ar aš teisus? 

Audros staugimą ir laivo girgždėjimą nustelbė nuo viršutinio 
denio atsklidę keiksmai ir duslus lošėjų kvatojimas. 

— Ar aš galiu padėti? - paklausė Aleinas. - Sakykite, ką reikia 
daryti, ir viskas, ką mano rankos įstengs, bus padaryta. 


! Kad tave velnias nusineštų (pranc.). 


189 


— Ne, ne, matau, kad jums dar galva dreba, ir manau, kad 
būtų buvę visai blogai, jei ne šalmas. Jau padaryta viskas, ką 
buvo galima padaryti; mes užlopėme pradaužą kiltu ir surišo- 
me virvėmis iš lauko bei vidaus. Bet kai keisime kursą, mūsų 
gyvybės priklausys nuo to, ar vanduo pralauš lopą. Pažvelkite, 
kaip ten pro rūką artėja kranto juosta! Mes turime sukti per 
tris strėlės skrydžius, kitaip galime dugnu įsirėžti į akmenis. 
Na, ačiū šv. Kristoforui! Štai ir seras Naidželas, su juo galima 
pasitarti. 

— Prašau man atleisti, - tarė riteris, slinkdamas palei bortą. - 
Aš būčiau elgęsis maloniau su garbingų žmogumi, tačiau sukau 
galvą dėl gana svarbaus dalyko, norėčiau išgirsti ir tavo nuomonę 
apie tai, Aleinai. Kalbu apie mano dėdės sero Džono Leitono iš 
Šropšyro, kuris vedė sero Henrio Oglenderio iš Nanvelo našlę, 
herbo padalijimą į dvi dalis arba dviejų herbų sujungimą. Šį atve- 
jį karštai svarstė dvariškiai. O kaip jums sekasi, škiperi? 

— Visai prastai, gerbiamas sere. Laivas dabar turi sukti kitu 
halsu, o aš nežinau, kaip tai padaryti, kad į jį nepatektų vanduo. 

— Eikite ir pakvieskite serą Oliverį! - pasakė seras Naidželas, 
bet storasis riteris jau plačiai žirgliojo slidžiu deniu. 

— Prisiekiu siela, pone škiperi, čia gali kantrybės netekti! - pik- 
tai suriko jis. - Jei šis jūsų laivas turi šokinėti lyg klounas mugė- 
je, tai prašau perkelti mane į vieną iš galeasų. Ką tik atsisėdau 
norėdamas išgerti butelį malvazijos ir užvalgyti sūdytos kiaulie- 
nos, kaip paprastai šiuo metu, bet staiga bumpt - ir vynas aplieja 
man kojas, butelis krinta ant kelių, pasilenkiu, kad jį sugaučiau, 
ir vėl tas prakeiktas bumpt, o kiauliena kone prilimpa man prie 
pakaušio. Antai du mano pažai laksto nuo borto prie borto gau- 
dydami ją tarsi du medžiokliniai šunys zuikelį. Taip greitai nėra 
šuoliavusi net gyva kiaulė... Betgi, sere Naidželai, jūs kvietėte ma- 
ne, tiesa? 

— Norėjau pasitarti su jumis, sere Oliveri, nes škiperis Hautei- 
nas baiminasi, kad laivui sukantis ši pradauža borte gali būti pa- 
vojinga. 

— Na, tai nesukite, - tarė seras Oliveris. - O dabar man reikia 
grįžti ir pažiūrėti, kaip mano berniukai susidorojo su kiauliena. 

— O ne, - sušuko škiperis, - tai ne taip paprasta. Jei mes nepa- 
suksime, tai po valandos įsirėšime į akmenis. 

— Tada sukite, - pasakė seras Oliveris. - Toks mano patarimas, 
o dabar, sere Naidželai, aš, regis, mirsiu iš... 

Tą akimirką du jūreiviai, stovėję priekiniame denyje, ėmė klykti 
ir smiliais badyti orą: 

— Uolos tiesiai prieš mus! 

Iš milžiniškos juodos bangos, mažiau kaip už šimto žingsnių 
nuo jų, iškilo dantyta ruda nuolauža, ji spjaudėsi putomis it pri- 
tūpusi baidyklė, o aplinkui aidėjo grėsmingas griausmas ir šniokštė 
į nuolaužą atsimušančios bangos. 

— Gyviau! Gyviau! - riktelėjo Hauteinas, užgulęs ilgą kartį, at- 
stojusią vairalazdę. - Kirsk falą! Staigiau pasuk prieš vėją! 

Jiems virš galvų nuslydo storas rangauto skersinis, laivas su- 
drebėjo ir ėmė suptis penkių iečių atstumu nuo pakrantės go- 
ŽOS. | 

— Jis negali pasisukt! - vėl suriko Hauteinas, žvilgsnį kreip- 
damas nuo burių į šnypščiantį putų apvadą. - Tegul padeda mums 
šv. Julijonas ir triskart šventas Kristoforas! 

— Jeigu pavojus toks didelis, sere Oliveri, - tarė seras Naidže- 
las, - tai būtų gerai ir labai riteriška iškelti mūsų vėliavas. Pra- 
šau, Edriksonai, įsakyti mano vėliavnešiui atnešti vėliavą. 

- Ir tegul trimituoja pavojaus signalą! - sušuko seras Oliveris. 
- In manus tuas, Domine!! Mano užtarėjas - Jokūbas iš Kompos- 
telos, ir aš duodu įžadą nukeliauti prie jo relikvijų ir jo garbei 
prisiekiu kasmet jo vardo dieną suvalgyti karpį. Bet, Dieve mano, 
kaip staugia bangos! Ar mūsų padėtis dabar geresnė, pone škipe- 
ri? 

— Mus neša, neša! - šaukė škiperis. - O šventoji Dievo Motina, 
gelbėk! 


! Į tavo rankas, Dieve (!ot.). 

Tuo metu laivas terkštelėjo į rifo kraštą ir nuo škafuto ligi lai- 
vagalio atšoko susiraičiusi medinė plokštė, kurią nuplėšė aštri uo- 
los iškyša. Tą pačią akimirką laivas pasviro į kitą pusę, burę išpū- 
tė vėjas ir džiaugsmingai šūkaujant jūrininkams bei lankininkams 
išplaukė į atvirą jūrą. 

- Šlovė švenčiausiajai Mergelei!- šluostydamas prakaituotą kak- 
tą, sušuko škiperis. - Už tai bus paskambinta varpais ir uždegta 
žvakė, kai vėl išvysiu Sautemptono vandenis. Vikriau, vyručiai! 
Greičiau įtempkite laivapriekio lyną! 

— Prisiekiu sielos išganymu, norėčiau mirti be kraujo pralieji- 
mo, - pasakė seras Oliveris. - Nors, mort Dieu!, esu suvalgęs tiek 
žuvų, kad žuvys turėtų mane patį praryti. O dabar turiu grįžti į 
kajutę, nes ten manęs laukia labai svarbūs reikalai. 

— Ne, sere Oliveri, geriau pasilikite su mumis ir tegu plazda 
jūsų vėliava, - paprieštaravo seras Naidželas. - Jei neklystu, vie- 
nas pavojus praėjo, kitas atėjo. 

- Gerbiamas škiperi Hauteinai, - suriko už nugaros atbėgęs 
bocmanas, - vanduo be perstojo veržiasi į laivą! Bangos pramušė 
burę, kuria mes bandėme užtaisyti pradaužą... 

Jis nespėjo baigti, o į laivagalį ir priekinį denį pasipylė jūrei- 
viai, sprunkantys nuo vandens srauto, prasiveržusio pro didžiulę 
pradaužą. Nustelbdamas vėjo staugimą ir vandens pliaupimą at- 
sklido žmonių šauksmą primenantis žvengimas arklių, pamačiu- 
sių aplinkui kylantį vandenį. 

— Sulaikykite vandenį iš lauko! - įsakė Hauteinas, griebdamas 
kraštą šlapios burės, kuria buvo uždengta pradauža. - Vikriau, 
vyručiai, arba mums galas! 

Jie vikriai pririšo virves prie burės kampų, paskui nulėkė į 
laivapriekį, nuleido ją po kiliu ir prispaudė burę prie pradaužos - 
šitaip sandariai uždengė ją. Ši kliūtis sulaikė audringą vandens 
spaudimą, bet jis vis tiek smarkiai sunkėsi iš visų pusių. Prie bor- 
tų vanduo pakilo arkliams aukščiau pilvų, o viduryje vos buvo 


! Velniai griebtų (pranc.). 

galima pasiekti dugną septynių pėdų ietimi. Dabar laivas buvo 
nugrimzdęs labai giliai, ir iš vėjo pusės bangos laisvai ritosi per 
falšbortą. 

— Bijau, kad mes negalėsime plaukti šiuo halsu, - pasakė ški- 
peris, - o kitu būsime nublokšti ant uolos. 

— Gal mums nuleisti bures ir palaukti, kol pagerės oras? - pa- 
siūlė seras Naidželas. 

— Ne, vis tiek atsitrenksime į uolas. Trisdešimt metų plaukio- 
ju, bet nė karto nebuvau pakliuvęs į tokią bėdą. Vis dėlto mūsų 
likimas visų šventųjų rankose. 

— O aš, - šūktelėjo seras Oliveris, - ypač daug vilčių dedu į šv. 
Jokūbą Kompostelietį, kuris šiandien jau buvo maloningas mums 
ir kurio vardo dieną pasižadu suvalgyti ne vieną, o du karpius, jei 
jis antrą kartą išgelbės mus. 

Apdaužytas laivas plaukė į atvirą jūrą, ir krantas atrodė lyg 
nusitrynęs brūkšnelis. Du neryškūs siluetai tolyje buvo galeasai, 
kuriuos supo ir mėtė aukštos Atlanto bangos. Hauteinas įdėmiai 
pažvelgė į jų pusę. 

— Jei jie būtų arčiau, mes galėtume išsigelbėti, net jei laivas 
paskęstų. Aš padariau viską, ką gali padaryti geras škiperis, ir jūs 
tai patvirtinsite mano šeimininkui Sautemptone, gerbiamam Vi- 
zertonui. Verčiau nusivilkite apsiaustą ir nusitraukite šarvus nuo 
kojų, sere Naidželai, nes mums, prisiekiu juoduoju kryžiumi, gali 
tekti paplaukioti. 

— Ne, - atsakė mažasis riteris, - vargu ar tinka riteriui nusiim- 
ti savo šarvus dėl vėjo gūsio ar kokios balos. Jau verčiau mano 
būrys susirinktų čia, laivagalyje, aplinkui mane, ir mes kartu su- 
tiktume tai, ką Viešpats mums teiksis atsiųsti. Tačiau, certes, nors 
mano regėjimas toli gražu ne pats geriausias, jau ne pirmą kartą 
regiu tą kyšulį kairėje. 

Škiperis, prisidėjęs prie akių delną, pro purslus ir miglą įsmei- 
gė akis į tolį. Staiga jis pakėlė rankas ir džiaugsmingai sušuko: 

— Juk tai La Tramblado ragas! Nemaniau, kad mes jau pri- 
plaukėme Oleroną. Prieš mus Žironda, ir kai aplenksime rifus, 

atsidursime Tur de Korduano priedangoje, kur galėsime būti ra- 
mūs. Sukite dar kartą, vaikinai. 

Burė vėl pasisuko, ir apdaužytas, suknežintas, pilnas vandens 
laivas, sakytum, šlubčiodamas įsuko į išsvajotą užutėkį. Didingos 
upės žiotis šiaurėje ženklino staigus kyšulys, pietuose - ilga sek- 
luma, o viduryje plytėjo sunešta smėlio sala, visa išraižyta ir api- 
pinta volų putomis. Bangų mūšos linija rodė, kur esama pavojin- 
gų rifų, į kuriuos net giedrą dieną, kai oras puikus, ne vienas 
didelis laivas buvo pramušęs dugną. 

— Ten yra praplauka, - tarė škiperis, - man ją parodė asmeni- 
nis princo locmanas. Įsižiūrėkite štai į tą medį ant kranto ir į 
bokštą, kuris kyla už jo. Jei laikysime juos vienoje linijoje, štai 
kaip dabar, tai praplauksime, nors mūsų laivas įgrimzdęs dau- 
giau nei du elus giliau, negu kad išplaukiant iš uosto. 

— Tepadeda jums Dievas, mielasis škiperi! - sušuko seras Oli- 
veris. - Du kartus išsigelbėjome nuo pražūties, tad aš trečią kartą 
pasikliaunu palaimintuoju Jokūbu Komposteliečiu ir duodu įža- 
dą... 

— Na, jau ne, senasis drauge, - pakuždėjo jam seras Naidželas, 
— jūs dar prišauksite nelaimę ant mūsų galvų tais savo įžadais, 
kurių nepajėgtų įvykdyti nė vienas žmogus. Ar nesu girdėjęs jūsų 
pažado suvalgyti du karpius per dieną, o dabar jūs esate pasiry- 
žęs rizikuoti dar ir trečiu? 

— Prašau įsakyti būriui gulti! - riktelėjo Hauteinas, stojęs prie 
vairalazdės ir įtemptai žvalgydamasis aplinkui. - Po trijų minu- 
čių arba žūsime, arba išsigelbėsime. 

Lankininkai ir jūrininkai pasliki sugulė ant denio ir Inišias 
laukė, kąjiems atneš likimas. Hauteinas žemai pasilenkė prie vai- 
ralazdės, pritūpė, kad matytų, kas vyksta po išpūsta bure. Seras 
Oliveris ir seras Naidželas stovėjo sukryžiavę rankas, pasisukę į 
laivagalį. Ir ūmai milžiniškas laivas nėrė į siaurą protėkį, į var- 
tus, žadančius išsigelbėjimą. Prie abiejų bortų staugė bangos. Ma- 
žytė juoda vandens duobelė tiesiai prieš juos rodė locmano pasi- 
rinktą kursą. Iš apačios atsklido duslus krebždėjimas, laivas krus- 

telėjo, pirma suvirpėjo škafutas, paskui laivagalis, o už jo grės- 
mingai suūžė bangos. Įsmukęs geltonasis laivas apiplaukė rifus 
ir greitai ėmė čiuožti plačiu ir ramiu Žirondos limanu. 


XVIII SKYRIUS 


KAIP SERAS NAIDŽELAS LORINGAS 
UŽSIRIŠO RAIŠTĮ ANT AKIES 


Lapkričio dvidešimt aštuntąją, penktadienio rytą, likus dviem 
dienoms ligi Šv. Andriaus atlaidų, geltonasis laivas ir du nelais- 
vėn paimti galeasai po varginamo plaukiojimo Žironda ir Garona 
pagaliau nuleido inkarus priešais nuostabų Bordo miestą. Persi- 
svėręs per falšbortą, Aleinas nustebęs ir susižavėjęs gėrėjosi stie- 
bų mišku, būreliais valčių, siuvančių plačiame upės vingyje, ir 
miestu, kuris su visomis savo varpinėmis bei bokštais pilku pus- 
mėnuliu plytėjo vakariniame krante. Niekada per visą ramų savo 
gyvenimą jis nebuvo matęs tokio didelio miesto, o ir negalėjo nė 
vienas miestas visoje Anglijoje, išskyrus Londoną, prilygti šiam 
dydžiu ir turtais. Čia suplaukdavo prekės iš visų gražių vietovių, 
išsidėsčiusių prie Garonos ir Dordonės: audiniai iš pietų, odos iš 
Gienės, vynai iš Medoko - ir jie būdavo siunčiami toliau į Halą, 
Ekseterį, Dartmutą, Bristolį ir Česterį mainais į Anglijos vilną 
bei avikailius. Be to, čia gyveno tie garsūs lydytojai ir suvirinto- 
jai, kurių dėka Bordo plienas tapo pats patikimiausias pasaulyje: 
jo negalėjo pramušti nei ietis, nei kardas, taigi jis saugojo brangią 
savininkų gyvybę. Aleinas matė žaizdrų dūmus, kylančius į gaivų 
ryto orą. Audra nurimo ir papūtė švelnus brizas, kuris nešė pra- 
tisus rago garsus, aidinčius nuo senos tvirtovės pylimų. 

— Hola, mon petit! - prašneko Eilvardas, žengdamas jaunuolio 
link. - Dabar jau esi ginklanešys ir tikriausiai užsitarnausi auksi- 
nius pentinus, o aš kaip ir anksčiau esu lankininkų vadas, vadas 

ir būsiu. Ir jau nedrįstu taip paprastai kalbėti su tavim kaip tada, 
kai ėjome greta pro Viverli Čeizą, - nebent galėčiau dabar būti 
tavo palydovu, nes šitame Bordo pažįstu kiekvieną namą kaip vie- 
nuolis savo rožinį. 

— Ne, Eilvardai, - atsakė Aleinas, dėdamas ranką ant padėvė- 
tos jo odinukės rankovės, - jūs neturite laikyti manęs tokiu nie- 
kingu, aš nenusigręšiu nuo seno draugo dėl to, kad man gyveni- 
me truputį pasisekė. Man nepatinka, kad jūs taip apie mane gal- 
vojate. 

— Ne, ne, mon gar, tai buvo tik bandomasis šūvis, kad sužino- 
čiau, ar tas pats vėjas pučia, nors esu tikras nenaudėlis, jei galė- 
jau tuo suabejoti. 

— Jei nebūčiau sutikęs jūsų, Eilvardai, Lindhersto užeigoje, kas 
žino, kur būčiau dabar! Ir tikriausiai nebūčiau patekęs į Tvinhe- 
mo pilį, tapęs sero Naidželo ginklanešiu, sutikęs... 

Jis staiga nutilo paraudęs ligi plaukų šaknų, tačiau lankinin- 
kas buvo per daug paskendęs savo mintyse, kad pastebėtų savo 
jaunojo draugo sumišimą. 

— Gera buvo užeiga „Raibasis startsakalis“, - tarė jis. - Prisie- 
kiu dešimčia savo pirštų, kai pakabinsiu savo lanką ant vinies ir 
pakeisiu šarvus naminiu durtiniu, ko gero, būtų geriausia, jei ves- 
čiau šeimininkę ir prisidėčiau prie jos verslo. | 

— O aš maniau, - prabilo Aleinas, - kad jūs esate susižiedavęs 
Kraistčerče. 

— Su trimis, - atsakė Eilvardas, - su trimis. Tačiau į Kraistčer- 
čą tikriausiai negrįšiu. Gal Hempšyre man reikės dirbti sunkiau, 
negu kada nors-esu dirbęs Gaskonėje. Tačiau pažvelk į tą grakštų 
bokštelį miesto centre, į šoną nuo upės, ant jo viršūnės plazda 
plati vėliava. Matai, kaip ją nušviečia tekanti saulė ir kaip jos 
spinduliuose tviska auksinis liūtas. Tai Anglijos karaliaus vėlia- 
va, perrišta princo raiščiu. Ten, Šv. Andriaus abatijoje, gyvena 
princas, ten pastaraisiais metais yra jo dvaras. Ten ir to paties 
šventojo katedra, ir visas miestas yra jo globojamas. 

— O koks ten pilkas bokštelis kairėje? 

— Tai Arkangelo Mykolo bažnyčia, o ta, dešinėje, Šventojo Re- 
mi. Ten, ties nava, tu matai Sen Krua ir Pei Berlano varpines. 
Taip pat atkreipk dėmesį į galingą pylimą su trimis vartais į upe 
ir dar su šešiolika - į sausumos pusę. 

— O kodėl, mielas Eilvardai, iš miesto atsklinda tiek daug mu- 
zikos? Man atarodo, kad girdžiu šimtus trimitų, susiliejančių į 
vieningą chorą. | 

— Nieko nuostabaus, jei visa Anglijos ir Gaskonės aukštuome- 
nė susirinko čionai, tai kiekvienas nori, kad jo trimitininkas tri- 
mituotų taip garsiai kaip ir kaimyno - kitaip gali pamanyti, kad jį 
žemina. Ma fo:! Jie kelia tokį triukšmą, lyg būtų visa škotų armi- 
ja, kurioje kiekvienas kareivis, prisikimšęs pilvą sklindžių, ištisą 
naktį pučia dūdmaišį. Matai, palei visą pakrantę pažai girdo ar- 
klius, o štai ten, už miesto, jie šuoliais lekia lyguma. Kiekvienas 
iš tų arklių, jeigu priklauso riteriui, turi mieste gardą, o, kaip 
sužinojau, kareiviai ir lankininkai jau išžygiavo į Daksą. 

— Aš manau, Eilvardai, - tarė seras Naidželas, atėjęs į denį, - 
kad būrys pasirengęs išsilaipinti. Eik ir pasakyk jiems, kad po 
valandos atplauks valtys. 

Lankininkas sveikindamasis pakėlė ranką ir nuskubėjo vyk- 
dyti įsakymo. Tuo metu seras Oliveris pasivijo savo brolį riterį ir 
abudu ėmė vaikštinėti po laivagalį, - seras Naidželas su tuo pačiu 
violetiniu durtiniu ir berete, iš priekio papuošta ledi Loring pirš- 
tinaite bei garbiniuota stručio plunksna, na, o riteris smaližius 
buvo apsirengęs pagal naujausią madą: puošnios rankovės, lie- 
menė, švarkas, dvispalvės kelnės ir žalsvos spalvos apsiaustas su 
raudonais dantytais apvadais. Ryškiai raudona kepurė, ar gobtu- 
vas, kampais nusviręs ant pečių, dengė juodagarbanę galvą, o pa- 
auksuotų batų priekis buvo užlenktas į viršų a /a poulaine!, ir 
atrodė lyg iš didžiųjų pirštų augtų ūseliai, kurie ilgainiui apipin- 
tų visą didžiulę jo koją. | 

— Taigi, sere Oliveri, - tarė seras Naidželas, žvelgdamas į krantą 

nušvitusiomis akimis, - mes vėl stovime prie garbės vartų, kiek 
kartų tie vartai yra atvėrę mums kelią į riterio garbę ir šlovę! 
Antai plazda princo vėliava, tad verčiau paskubėkime į krantą ir 
atlikime jam paklusnumo pareigą. Daugybė valčių atplaukia nuo 
kranto. 

— Prie vakarinių vartų yra gera užeiga, ji garsėja prieskoniuo- 
se troškintais viščiukais, - atsakė seras Oliveris. - Prieš pasiro- 
dydami princui, galėtume numarinti kirminą, nes jis pats prastas 
valgytojas ir neatjaučia tų, kurie valgo daugiau už jį, nors prie jo 
stalų su damasto staltiesėmis bei sidabru linksma būna. 

— Daugiau už jį? 

— Na, taip, kas sugeba daug suvalgyti, mano berniuk. Ir neieš- 
kok išdavystės ten, kur jos nėra. Mačiau, kaip jis švelniai šyptelė- 
jo, kai aš ketvirtą kartą pažvelgiau į ginklanešį, pjausčiusį mėsą. 
O kai pamatai, kad jis be galo žiaumoja mažytį kąsnelį ir siurb- 
čioja iš taurės vyną, trimis ketvirtadaliais atskiestą vandeniu, imi 
gėdytis savo alkio. Nors karas ir šlovė apskritai neblogi dalykai, 
tačiau jais neprikimši tokio pilvo kaip mano taip, kad reikėtų at- 
leisti diržą. 

— Kaip tu apibūdintum štai tos galeros herbą, Aleinai? - pa- 
klausė seras Naidželas. 

- Žalias diržas su plačiais tamsiai raudonais dantytais apva- 
dais sidabriniame fone. 

— Tai šiauriečių herbas. Mačiau jį Persio svitoje. Sprendžiant 
iš skydų, kiekviename iš tų laivų riteris arba baronas. Kaip gaila, 
kad aš taip blogai matau. O štai tas herbas kairėje? 

- Sidabras ir mėlis pakaitomis - šešios languotos skersinės juos- 
tos. 

— O, tai Viltšyro Staurtonų herbas! O ten, toliau, matau Vor- 
slių iš Epalderskombo tamsų raudonį ir sidabrą, jie kaip ir aš pri- 
klauso Hempšyro šakai. Tiesiai už mūsų - garbingojo Viljamo Mo- 
linė lenktas kryžius, o šalia - Nordfolko Vudhauzų raudonos geg- 
nės ir Mesgreivų iš Vestmorlendo žiedeliai. Prisiekiu šv. Pauliu- 
mi! Būtų labai keista, jei tokia kilminga draugija susirinktų čia ir 

negalvotų apie karinius veiksmus. O štai ir mūsų valtis, sere Oli- 
veri, man rodos, turime plaukti į abatiją, palikę Hauteiną rūpin- 
tis laivo iškrovimu. 

Abiejų riterių arkliai ir ginklanešiai greitai buvo nuleisti į pla- 
tų lichterį ir nuplukdyti į krantą beveik kartu su jų šeimininkais. 
Seras Naidželas išlipęs pagarbiai priklaupė ant vieno kelio ir išsi- 
traukęs iš užančio nedidelį juodą raištelį užsirišo jį ant kairės akies. 

— Tegul šv. Jurgis ir žavingos mano mylimosios prisiminimas 
išaukština mano širdį! - pasakė jis. - Duodu įžadą nenusiimti to 
raiščio nuo akies, kol nepamatysiu Ispanijos žemės ir neatliksiu 
tokio žygdarbio, kurį tik įstengsiu atlikti. Prisiekiu kardo ranke- 
na ir savo damos pirštinaite. 

— Jūs mane grąžinote dvidešimt metų atgal, Naidželai, - tarė 
seras Oliveris, kai jie, sėdę ant žirgų, lėtai jojo pro vartus upės 
link. - Po Kadsono prancūzai tikriausiai pamanė, kad mes esame 
neregių armija, nes vargu ar būtų atsiradęs nors vienas, kuris iš 
didžiulės meilės ir pagarbos savo damai nebūtų užsirišęs vienos 
akies. Bet jums bus sunku užtemdžius sau vieną pusę, juk net 
žiūrėdamas abiem akimis, sunkiai skiriate arklį nuo mulo. Išties, 
drauge mano, jūs, regis, čia peržengiate sveiko proto ribas. 

— Sere Oliveri Batesthornai, - ryžtingai atsakė mažasis riteris, 
- norėčiau, kad suprastumėte mane: kad ir koks aklas būčiau, vis 
dėlto labai aiškiai matau garbės taką ir nenoriu, kad juo mane 
vestų kitas žmogus. 

- Prisiekiu savo siela, - sušuko seras Oliveris, - šįryt jūs gai- 
žus lyg neprinokusių vynuogių sultys! Tačiau turiu jus palikti ir 
užsukti į „Auksinę galvą“, nes pamačiau duryse tarną su dube- 
niu, iš kurio virto garai, skleidžiantys, man rodos, maloniausią 
aromatą. 

- Na, jau ne, - tvirtai atsakė seras Loringas, dėdamas jam ran- 
ką ant kelio, - mes per daug seniai pažįstami, Oliveri, kad ginčy- 
tumės lyg du neapsiplunksnavę pažai per pirmuosius ėpreuves!. 


! Išbandymai (pranc.). 

Iš pradžių mudu nujosime pas princą, o paskui į užeigą; nors, esu 
įsitikinęs, jis labai nusimintų, jei koks kilnus kavalierius iškeistų 
jo stalą į paprastą taverną. Bet žiūrėkite, mums, regis, moja lor- 
das Delevaras? O, gerbiamas lorde, tesaugo jus Dievas ir Dievo 
Motina! Štai ir seras Robertas Čenis. Labas rytas, Robertai! Džiau- 
giuosi jus matydamas! 

Abu riteriai jojo greta, o Fordas ir Aleinas kartu su sero Olive- 
rio ginklanešiu Džonu Norberiu šiek tiek atsilikes - kardo atstu- 
mu prieš Juodąjį Saimoną ir Vinčesterio vėliavnešį. Džonas, lie- 
sas, nekalbus vaikinas, jau buvo lankęsis tose vietose ir dabar 
sėdėjo ant arklio nepasukdamas galvos; o abu jaunieji ginklane- 
šiai be galo smalsiai žvalgėsi į visas puses, tolydžio griebdami vie- 
nas kitam už rankovių, kai kas nors neįprasta patraukdavo jų 
dėmesį. 

— Pažvelk, kokios turtingos krautuvės! - sušuko Aleinas. - Ko- 
kie brangūs ginklai išdėlioti, kokia nuostabi tafta, ir žiūrėk, For- 
dai, - ten sėdi raštininkai su rašalinėmis ir baltais it vienuolyno 
skalbiniai pergamento ritinėliais. Ar esi matęs ką nors panašaus? 

- Ne, bičiuli, Čipsaide yra geresnių krautuvių, - paprieštaravo 
Fordas, kurį tėvas kartą buvo pasiėmęs į Londoną kažkokio rite- 
rių turnyro proga. - Ten mačiau vieną sidabro dirbinių meistrą, 
už jo prekes galima nupirkti viską, kas yra abiejose šios gatvės 
pusėse. Tačiau pažvelk, Aleinai, kaip atsikišę šių namų viršuti- 
niai aukštai. Kiekviename lange herbai su skydais, o ant stogų 
vėliavos. 

— O bažnyčios! - sušuko Aleinas. - Kraistčerčo vienuolynas — 
didingas pastatas, tačiau jis atrodo šaltas ir nuogas, palyginti su 
kiekvienu iš šitų, su jų ornamentais, raižiniais bei pagražinimais: 
tarsi didžiulė akmeninė gebenė, vikriai vingiuodama, šliaužtų sie- 
nomis. 

— Paklausyk žmonių šnekos! - tarė Fordas. - Kokie šnypščian- 
tys ir traškantys garsai! Stebiuosi, kad jiems trūksta nuovokos 
išmokti angliškai, jeigu juos dabar valdo Anglijos karalius. Prisie- 
kiu Ričardu Hampolskiečiu! Moterų pasitaiko gražių. Pažvelk į 

šitą merginą su rudu šaliku! Tfiu, Aleinas, ar tave labiau traukia 
negyvas akmuo nei gyvas kūnas? 

Nenuostabu, kad jaunųjų ginklanešių vaizduotę stulbino ne 
tik bažnyčių bei krautuvių, bet ir kiekvieno gyvenamojo namo 
prabanga. Miestas tuomet klestėte klestėjo. Be pagyvėjusios pre- 
kybos, buvo dar priežasčių, kurių visuma krovė jam turtus. Ka- 
ras, nualinęs daugybę kitų miestų, Bordo buvo naudingas. Tuo 
metu, kai jo broliai prancūzai skurdo, jis klestėjo, nes čia iš šiau- 
rės, rytų bei pietų plaukė žmonės parduoti grobio ir išleisti išpir- 
kų. Pro visus šešiolika į sausumos puse žiūrinčių vartų dvigubu 
srautu plūdo ir kareiviai, tuščiomis rankomis skubantys į Pran- 
cūziją, ir būriai, grįžtantys su laimikiu. Princo dvaras - kilmingi 
baronai bei turtingi riteriai, daugelis iš kurių savo valdovu pa- 
vyzdžiu atsigabeno iš Anglijos savo žmonas ir vaikus, irgi padėjo 
turtėti miestiečiams, prisikimšusiems savo skrynias. 

Nuo tokio aukštuomenės ir riterių antplūdžio ėmė trūkti butų 
bei maisto, tad princas skubino savo kariuomenę į Gaskonę ir 
Daksą, kad išvestų dalį žmonių iš perpildytos sostinės. 

Prieš Šv. Andriaus katedrą ir abatiją plytėjo plati aikštė, knibž- 
danti kunigų, kareivių, moterų, vienuolių ir miestiečių, kurie lai- 
kė šią aikštę savo centru: ten sklisdavo įvairiausi gandai, ten rink- 
davosi žiopliai. Gausybė riterių būrių ir jų ginklanešiai skyrėsi 
kelią pro triukšmingus ir gestikuliuojančius miestelėnus, norė- 
dami patekti į princo rezidenciją, kurios didžiulės geležim apkaus- 
tytos durys buvo atviros, o tai rodė, kad princas priima svečius. 
Keturios dešimtys lankininkų stovėjo prie vartų ir retkarčiais lan- 
kų strypais vaikė plepančių prie portalo besiveržiančių smalsuo- 
lių minią. Du šarvuoti riteriai su iškeltomis ietimis ir nuleistais 
antveidžiais sėdėjo ant žirgų iš abiejų pusių, o viduryje, tarp dvie- 
jų patarnaujančių pažų, stovėjo laisvais purpuriniais drabužiais 
apsirengęs kilnaus veido žmogus. Ant pergamento gabalėlio jis 
užrašydavo kiekvieno prašytojo laipsnį ir titulą, sustatydavo juos 
tam tikra tvarka, kiekvienam nurodydavo jo vietą ir suteikdavo 
tas privilegijas, kurios priklausė jo rangui. Ilga barzda ir tiriamas 

žvilgsnis teikė jam valdingo orumo, ir tą įspūdį dar labiau stipri- 
no jo apranga bei beretė su trigubu pliumažu, rodanti jo laipsnį. 

— Tai seras Viljamas de Pakingtonas, asmeninis princo sekre- 
torius, - sušnibždėjo seras Naidželas, kai jie stojo į audiencijos 
laukiančių riterių eilę. - Blogai būtų tam, kuris sumanytų jį ap- 
gauti. Jis žino kiekvieno Prancūzijos ar Anglijos riterio vardą, jo 
šeimos medį su visais giminaičiais, herbais, sutuoktuvėmis, gar- 
bės ir gėdos ženklais bei dar nežinia kuo. Mes galime čia palikti 
tarnams arklius, o patys su ginklanešiais eisime į priekį. 

Sero Naidželo įsakyti toliau jie ėjo pėsčiomis, kol atsidūrė prieš 
princo sekretorių, tuo metu įnirtingai besiginčijantį su jaunu da- 
bitišku riteriu, kuris žūtbūt norėjo prasibrauti į priekį, aplenk- 
damas juos. | 

— Makvortas! - tarė asmeninis karaliaus sekretorius. - Kiek 
prisimenu, jūs iki šiol nebuvote pristatytas. 

— Aš tik prieš dieną atvykau į Bordo, bet bijau, jog princui pa- 
sirodys keista, kad dar neatėjau pas jį vizito. 

— Princas turi kitų rūpesčių, - pasakė seras Viljamas de Pa- 
kingtonas, - bet jei jūs esate Makvortas, tai turėtumėte būti Mak- 
vortas iš Normantono, išties matau jūsų herbe šermuonėlio kailį 
juodame fone. 

— Taip, aš Makvortas iš Normantono, - atsakė riteris šiek tiek 
varžydamasis. 

— Vadinasi, jūs esate seras Stefenas Makvortas, aš žinau, kad 
mirus senajam serui Hju seras Stefenas paveldėjo herbą ir vardą, 
karinį vardą bei turtą. 

— Seras Stefenas - vyresnis mano brolis, o aš esu Artūras, ant- 
ras sūnus, - tarė jaunuolis. 

— Tikra teisybė! - sušuko princo sekretorius, su panieka žiūrė- 
damas į jį. - Tada prašau pasakyti, sere antrasis sūnau, kur jūsų 
jaunesniosios linijos ženklas ir kaip jūs drįstate nešioti savo bro- 
lio herbą be pusmėnulio, rodančio, jog esate jaunesnysis? Eikite 
sau ir nelįskite princui į akis, kol ginklininkas nesutvarkys jūsų 
herbo taip, kaip turi būti. 

Sumišęs jaunuolis nuėjo, o įžvalgi sekretoriaus akis pastebėjo 
penkias raudonas rožes tarp vienas kitą užstojančių herbų ir vė- 
liavų debesies, lingavusio priešais. 

- O! - sušuko jis. - Čia esama vertybių, kurių nesuklastosi! 
Loringo rožės ir Batesthorno šerno galva gali stovėti gale taikos 
dienomis, tačiau jas reikia praleisti į priekį karo metu. Sveiki at- 
vykę, sere Oliveri ir sere Naidželai! Čandosas iš visos širdies 
džiaugsis jus išvydęs. Čionai, gerbiamieji ponai. Jūsų ginklane- 
šiai, be abejonės; verti savo riterių šlovės. Sere Oliveri, prašome 
čia! Edriksonas! O! Be abejo, vienas iš senos Edriksonų iš Hemp- 
šyro šakos atstovų. Čia ir Fordas, tai sena pietinių saksų giminė. 
Ir Norberiai, jie gyvena ir Češyre, ir Viltšyre, kaip girdėjau, ir 
pasienyje. Taigi, gerbiami serai, aš pasirūpinsiu, kad jus greičiau 
priimtų. 

Baigdamas šį profesionalų komentarą, jis atidarė suveriamas 
duris ir įvedė visą draugiją į erdvią salę, sausakimšą žmonių, taip 
pat laukiančių audiencijos. Salė buvo labai didelė. Vienoje pusėje 
ją apšvietė trys arkos pavidalo langai su smulkiomis pynutėmis, 
priešais juos esančios sienos viduryje stovėjo didžiulis židinys, ku- 
riame linksmai liepsnojo visas kalnas malkų. Dauguma svečių su- 
sibūrė prie židinio, nes buvo labai šalta; du mūsų riteriai atsisėdo 
ant suolo, o ginklanešiai atsistojo už jų. Apžiūrinėdamas salę, Alei- 
nas pastebėjo, kad grindys ir lubos buvo iš gero ąžuolo, lubos bu- 
vo iš dvylikos skliautų, ant kurių abiejų kraštų buvo pavaizduo- 
tos karaliaus herbo lelijos ir liūtai. Tolimame salės gale jis išvydo 
nedideles dureles, prie kurių iš abiejų pusių stovėjo ginkluota sar- 
gyba. Protarpiais iš kambario už tų durelių tyliai išeidavo pagy- 
venęs, sukumpęs žmogus juodais drabužiais su ilga balta lazda 
rankoje ir kreipdavosi tai į vieną, tai į kitą riterį, o šie nusiėmę 
kepures sekdavo paskui jį. 

Seras Naidželas ir seras Oliveris gyvai šnekučiavosi, kai Alei- 
nas pastebėjo tą nepaprastą žmogų per visą salę einant prie jų. 
Kai jis lenkė pakeliui būrelius riterių, kiekvienas atsukęs galvą 
lydėjo jį akimis. 

N 

Nusilenkimai ir pagarbūs sveikinimai iš visų pusių rodė, kad 
susidomėjimą kėlė ne vien nepaprasta jo išorė. Jis buvo aukštas 
ir tiesus lyg strėlė, nepaisant žilos senatvės; plaukai, krintantys 
iš po juos dengusios aksominės beretės, buvo balti it pirmas snie- 
gas. Tačiau veržlūs judesiai bei grakšti eisena rodė jį ligi šiol ne- 
praradus jaunystės karščio ir žvalumo. Rūstus ereliškas jo veidas 
buvo nuskustas švariai kaip kunigo; palikti buvo tik ilgi, ploni 
balti ūsai, kurie beveik siekė pečius. Apie buvusį grožį bylojo ir 
taisyklinga nosis su kuprele, ir griežti smakro bruožai, tačiau veidą 
taip darkė senų žaizdų randai bei rantai, o dar iš akiduobės iš- 
plėšta akis, kad jau mažai kas tebuvo likę iš veido drąsaus, jauno 
riterio, kuris prieš penkiasdešimt metų buvo ne tik pats narsiau- 
sias, bet ir gražiausias Anglijos aukštuomenės atstovas. Tačiau 
kas iš vyrų, susirinkusių dabar Šv. Andriaus abatijos salėje, su 
džiaugsmu nebūtų mainais atidavęs ir grožio, ir jaunystės, ir vis- 
ko, ką turi, už šito žmogaus šlovę? Ir ką buvo galima palyginti su 
Čandosu, nepriekaištingu riteriu, išmintingu patarėju, narsiu ka- 
reiviu, didvyriu Kresi, Vinčelso, Puatjė, Orejo ir dar tiekos mū- 
šių, kiek metų jis gyveno šiame pasaulyje? 

— O, mano auksine širdele! - sušuko jis, staiga puldamas į prie- 
kį ir apkabindamas serą Naidželą. - Aš girdėjau, kad esate čia, ir 
jūsų ieškojau. 

— Gerbiamas brangusis lorde, - atsakė riteris, irgi apkabinda- 
mas seną kareivį, - grįžau pas jus, nes kurgi kitur galėčiau iš-' 
mokti švelnaus ir rūstaus riteriškumo? 

- Prisiekiu savo ištikimybe, - šypsodamasis tarė Čandosas, — 
mes labai tinkame vienas kitam, Naidželai, nes jūs užsirišote vie- 
ną akį, o aš turėjau nelaimę vienos netekti, vadinasi, mudu kartu 
turėsime dvi akis! O! Seras Oliveris! Jūs buvote toje pusėje, ku- 
rioje neturiu akies, ir aš jūsų nemačiau. Viena išmintinga mote- 
ris išpranašavo man, kad kaip tik iš tos aklosios pusės prie manęs 
prisiartins mirtis. Mes netrukus pateksime pas princą; tačiau jis, 
tiesą sakant, turi begalę rūpesčių: ir dėl Pedro, ir dėl Maljorkos 
karaliaus, ir dėl Navaros karaliaus, kuriam šiandien taip, o rytoj 

kitaip, ir dėl Gaskonės bajorų, kurie visi it lupikautojai derasi dėl 
sąlygų... Taip, nelengvos jam dienelės! Bet kaip jautėsi ledi Lo- 
ring, kai atsisveikinote su ja? 

— Gerai, brangusis lorde, ji siunčia jums savo pagarbą ir linkė- 
jimus. 

— Aš visada esu jos riteris ir vergas. O jūsų kelionė, tikiuosi, 
buvo maloni? 

— Tokios kelionės galima palinkėti kiekvienam. Mes pamatė- 
me du piratų galeasus ir truputį susigrūmėme su jais! 

— Jums visada sekasi, Naidželai! - tarė seras Džonas. - Na, bet 
apie tai būtinai papasakosite. Verčiau palikite čia savo ginklane- 
šius ir eikite su manim. Kad ir koks užsiėmęs būtų princas, aš 
neabejoju, kad jis nepanorėtų laikyti dviejų senų kovos draugų už 
durų. Neatsilikite nuo manęs, ir aš atimsiu duonos kąsnį iš senu- 
ko sero Viljamo, nors nežinau, ar mokėsiu teisingai pasakyti jūsų 
titulą ir rangą. 

Ir jie pasuko prie slapto kambario durelių; abu draugai ėjo pas- 
kui jį ir linkčiojo tai dešinėn, tai kairėn, pamatę minioje pažįsta- 
mus veidus. 


XIX SKYRIUS 


„ KAIP BUVO GINČIJAMASI 
ŠVENTO ANDRIAUS ABATIJOJE 


Princo priėmimų kambarys buvo įrengtas iškilmingai ir pra- 
bangiai, kaip dera šlovingam ir galingam jo šeimininkui. Pačiame 
jo gale ant aukštos pakylos raudonavo platus aksomo, nusėto si- 
dabro lelijomis, baldakimas ant keturių sidabrinių stulpelių..Prie 
jo kilo keturi tokia pačia medžiaga aptraukti laipteliai, o aplinkui 
buvo primėtyta puošnių pagalvių, patiesti rytietiški patiesalai ir 
brangių kailių kilimai. Ant sienų kabojo patys subtiliausi gobele- 

nai, kuriuos galėjo išausti tik Araso audėjų staklės, juose buvo 
pavaizduotos Judo Makabiejaus kovos, o judėjų kareiviai - su ge- 
ležiniais šarvais ir šalmais, ietimis bei perpetėmis, žodžiu, kaip 
reikalavo naivus tų laikų menas. Be to, kambaryje buvo patogūs 
krėslai bei suolai su dailiais raižiniais ir blizgančios užuolaidos, o 
vienoje pakylos pusėje ant plonos laktos tupėjo trys didingi prūsų 
sakalai su gaubtuvais ir pančiais, tokie pat nebylūs ir nejudrūs 
kaip šalia jų stovintis karališkasis sakalininkas. 

Pakylos centre stovėjo du aukšti krėslai su ypatingomis atra- 
momis, kurios virš sėdėjusiųjų galvų sudarė skliautą, visa tai bu- 
vo aptraukta šviesiai žydru šilku, nusėtu aukso žvaigždėmis. Krės- 
le iš dešinės sėdėjo labai aukštas, lieknas žmogus, rudaplaukis, 
išblyškęs, šaltomis mėlynomis akimis, kurios atrodė kraupiai ir 
grėsmingai. Jis atsainiai rėmėsi į krėslo atkaltę ir tolydžio žiova- 
vo, tarsi tos ceremonijos jam būtų įgrisusios; protarpiais jis pasi- 
lenkdavo ir glostydavo nusišėrusį ispanišką kurtą, išsitiesusį prie 
jo kojų. Kitame soste pasitempęs, išdidžia mina, tarsi būtų susila- 
žinęs, kad elgsis padoriai, iškilmingai sėdėjo mažas, apvalus, rau- 
donskruostis žmogelis stabuko veidu; jis šypsojosi ir linkčiojo kiek- 
vienam, su kuriuo atsitiktinai susidurdavo jo žvilgsnis. Tarp šių 
dviejų, šiek tiek pasislinkęs į priekį, ant paprasto suoliuko sėdėjo 
grakštus juodbruvas jaunuolis, iš kurio kuklių drabužių ir santū- 
rių Manierų vargu ar buvo galima suprasti, kad jis garsiausias 
princas Europoje. Tamsiai mėlynas gelumbės durtinis, papuoš- 
tas auksiniais kabliukais ir sagtelėmis, atrodė tamsus ir nežymus 
šilko, šermuonėlių mantijų bei auksinio brokato fone. Jis sėdėjo 
rankomis apglėbęs kelius, truputį pakreipęs galvą, o dailiame jo 
veide atsispindėjo nekantrumas ir nerimas. Už dviejų sostų sto- 
vėjo po Žmogų purpuriniais drabužiais ir skustu asketišku veidu 
bei keletas Akvitanijos didžiūnų ir pareigūnų. Žemėliau, ant laip- 
telių, keturiasdešimt ar penkiasdešimt baronų, riterių ir dvasi- 
ninkų buvo išsirikiavę triguba eile iš dešinės ir kairės, palikdami 
viduryje laisvą tarpą, kad būtų galima vaikščioti. 

— Ten sėdi princas, - sušnibždėjo seras Džonas Čandosas, kai 

trys draugai įėjo. - Dešinėje Pedras, kurį mes norėtume pasodinti 
į Ispanijos sostą. Kitas - donas Jokūbas; Dievo padedami mes ti- 
kimės pagelbėti jam užimti Maljorkos sostą. O dabar eikite pas- 
kui mane ir nesisielokite, jei princas kalbės trumpai, nes jo galva 
išties prikimšta svarbių reikalų. | 

Tačiau princas pamatė juos įeinančius, pašoko ir žengė jų pa- 
sitikti su žavia šypsena bei džiaugsmingai blizgančiomis akimis. 

- Šįkart mes apsieisime be jūsų paslaugų ir heraldikos, - ne- 
garsiai, bet aiškiai tarė jis. - Šiuos narsius riterius aš puikiai 
pažįstu. Sveiki atvykę į Akvitaniją, sere Naidželai Loringai ir se- 
re Oliveri Batesthornai. Ne, patausokite savo kelį mano bran- 
giam tėvui Vindzore. Duokite man savo rankas, draugai. Mes, at- 
rodo, esame numatę jums šiokio tokio darbelio, kol vėl išvysite 
Hempšyro lygumas. Ar jūs žinote ką nors apie Ispaniją, sere Oli- 
veri? 

— Nieko, sire, tik iš žmonių girdėjau, kad jie valgo ola, nors 
man neaišku, kas tai: paprastas ragu, kuris paplitęs visur pietuo- 
se, ar koks nors ypatingas padažas iš saldžiųjų krapų ir česnakų, 
kurie Ispanijoje mėgstami? 

— Jūsų neaiškumai, sere Oliveri, greitai išsisklaidys, - atsakė 
princas, nuoširdžiai nusijuokęs, kaip ir daugelis bajorų jį supu- 
sioje minioje. - Štai Jo didenybė tikriausiai įsakys patiekti tą karštą 
padažą, kai mes sėkmingai pasieksime Kastiliją. 

— Kai kuriuos aš tikrai pavaišinsiu patiekalu su karštu pada- 
žu, - šaltai šypsodamasis atsakė donas Pedras. 

— Tačiau mano draugas seras Oliveris gali atkakliai kautis ir 
be mėsos, ir.be sriubos, - tarė princas. - Aš mačiau jį prie Puatjė, 
kai mes dvi dienas neturėjome nieko, išskyrus sausą duonos plu- 
tą ir puodelį balų vandens, bet jis veikė labai drąsiai. Pats ma- 
čiau, kaip jis mūšyje vienu kardo smūgiu nukirto galvą Pikardijos 
riteriui. 

— Sukčius išdygo tarp manęs ir prancūzų vežimo su atsargo- 
mis, - sumurmėjo seras Oliveris, o tie, kurie stovėjo arčiau ir gir- 
dėjo jo žodžius, vėl prapliupo juoktis. 

— Kiek žmonių atvyko su jumis? — paklausė princas ir jo veidas 
surimtėjo. 

— Turiu keturiasdešimt kareivių, sire, - atsakė seras Oliveris. 

— Aš turiu šimtą lankininkų ir apie dvidešimt ietininkų, tačiau 
dar du šimtai žmonių laukia manęs šioje upės pusėje, prie Nava- 
ros sienos. 

— Kas jie, sere Naidželai? 

— Tai savanorių kuopa, kuri vadinama Baltąja kuopa. 

Didelei sero Loringo nuostabai, jo žodžiai baisiai pralinksmi- 
no baronus; princas ir abu karaliai buvo priversti prisidėti prie 
jų. Seras Naidželas, romiai mirkčiodamas, žvalgėsi tai į vieną, tai 
į kitą; pagaliau, pastebėjęs storą juodabarzdį riterį, stovintį šalia 
jo, kurio juokas skambėjo kiek garsiau, jis švelniai palietė jam 
rankovę. 

— Gerbiamas sere, - sušnibždėjo jis, - gal yra koks mažas įža- 
das, nuo kurio aš galėčiau jus išlaisvinti? Galgi dėl jo galėtume 
garbingai pasiginčyti? Gal jūsų narsa ir paslaugumas duoda man 
galimybę apsikeisti su jumis smūgiais? 

— Ne, ne, sere Naidželai, - sušuko princas, - nekaltinkite sero 
Roberto Brikė jokiais įžeidžiamais kėslais, visi mes velnio nešti ir 
pamesti, visi geri! Tiesą sakant, mums nemalonu buvo išgirsti apie 
šios kuopos darbus, ir aš daviau įžadą pakarti žmogų, kuris jai va- 
dovauja. Dievaži, nesitikėjau, kad jis iš mano narsiausių, rinktinių 
karo vadų. Tačiau dabar pamirškime įžadą, nes jei jūs niekada tos 
kuopos nematėte, būtų beprotybė smerkti jus už jos veiksmus. 

— Mano valdove, - tarė seras Naidželas, - tai, kad mane pa- 
kars, vieni niekai, bet pakorimas - šiek tiek gėdingesnė bausmė, 
negu aš galėjau tikėtis. Antra vertus, be galo svarbu, kad jūs, an- 
glų sosto įpėdinis, geriausias riteriams pavyzdys, davęs įžadą, nors 
dėl nežinojimo, vis dėlto jį įvykdytumėte. 

— Tegul tai nejaudina jūsų, - šypsodamasis atsakė princas. - 
Šiandien pas mus apsilankė vienas miestietis iš Montobano ir tiek 
pripasakojo apie žudynes bei plėšimus, kad mums užvirė kraujas; 
tačiau visas mūsų pyktis nukrypo į kuopos vadą. 

— Brangus ir gerbiamas valdove, - sušuko baisiausiai susijau- 
dinęs seras Naidželas, - aš labai bijau, kad jūs iš geros širdies 
visaip stengiatės kitaip paaiškinti savo duotą įžadą. Jei gali būti 
nors mažiausias abejonės šešėlis dėl jo formos, tai tūkstantį kar- 
tų geriau... 

— Užteks! - nekantriai nutraukė jį princas. - Aš pats galiu pa- 
sirūpinti savo įžadais. Mes tikimės abu jus pamatyti šiandien po- 
kylyje. O kol kas jūs liekate mūsų svitoje. 

Princas nusilenkė, ir Čandosas, čiupęs už rankovės serą Olive- 
rį, nusivedė abu atgal į tankią dvariškių minią. 

— Ar jūs taip trokštate įkišti galvą į kilpą, mažasis kūme? Pri- 
siekiu savo siela! Jei jūs paprašytumėte doną Pedrą, jis neatsisa- 
kytų. Tarp mūsų kalbant, jis labai panašus į budelį ir visai mažai 
į princą. Tačiau iš tikrųjų Baltoji kuopa - tai gauja, kuri gali daug 
ką iškrėsti, kol jūs būsite patvirtintas jos vadu. 

— Neabejoju, kad apaštalo Pauliaus padedamam man pavyks 
padaryti ten tvarką, - atsakė seras Naidželas, - betgi matau daug 
naujų veidų, o kiti jau buvo čia, kai pirmą kartą laukiau brangaus 
savo vado. Prašom pasakyti, sere Džonai, kas tie dvasininkai ant 
pakylos? 

— Vienas - Bordo arkivyskupas, kitas - Ažano vyskupas. 

— O juodbruvas riteris su žile barzdoje? Prisiekiu savo ištiki- 
mybe, jis atrodo labai išmintingas ir kilnus žmogus. 

— Tai seras Viljamas Feltonas ir yra, kaip ir mano neverta esy- 
bė, svarbiausias princo favoritas, mat jis vyriausias patarėjas, o 
aš Akvitanijos senešalas. 

— O riteriai dešinėje, šalia dono Pedro? 

— Tai ispanų riteriai, kurie kartu su juo pasitraukė į tremtį. 
Tas, kuris prie jo - Fernandas de Kastras, jis be galo garbingas ir 
drąsus žmogus. Prieš mus dešinėje Gaskonės riteriai. Juos kaip- 
mat galima pažinti iš surauktų kaktų todėl, kad visai neseniai 
tarp jų ir princo pairo santykiai. Štai tas aukštas ir stambus -— 
Kaptalis de Bušas, jūs, be abejonės, jį pažįstate, nes nėra buvę 
pasaulyje drąsesnio žmogaus. Stambių veido bruožų riteris, ku- 

ris tampo jį už skverno ir kažką šnibžda į ausį, - lordas Oliveris 
de Klisonas, žinomas Mėsininko pravarde. Tai jis kursto maištus 
ir visada įpučia žioruojančias anglis. Žmogus su apgamu ant 
skruosto - lordas Pomersas, o du jo broliai stovi už jo su lordais 
Lesparu, de Rozenu ir Miusidanu, seru Perdiuka d'Alberu, Suldi- 
šu de la Tranu bei kitais. Toliau jūs matote riterius iš Kresi, Li- 
muzeno, Sentonžo, Puatu bei Akvitanijos ir drąsųjį serą Giskarą 
d'Anglį. Jis su šermuonėliu apvedžiota liemene. 

— O kas antai šitie riteriai? 

- Jie visi anglai, kai kurie iš jų - dvariškiai, kiti, kaip ir jūs, yra 
kuopų vadai. Tarp jų lordas Nevilis, serai Stefenas Kosingtonas, 
Metju Gornis, Valteris Hjuetas, Tomas Banasteris ir Tomas Fel- 
tonas, vyriausiojo patarėjo brolis. Gerai įsižiūrėkite į žmogų su 
stambia nosimi ir lino gelsvumo barzda, jis kaip tik uždėjo ranką 
ant peties juodbruvam rūstaus veido riteriui su rūdžių dėmėmis 
ant durtinio. 

— Prisiekiu šv. Pauliumi, - tarė seras Naidželas, - ant abiejų 
durtinių šarvų žymės. Man atrodo, šie žmonės geriau jaučiasi ka- 
rinėje stovykloje nei rūmuose. 

- Daugelis iš mūsų taip jaučiasi, Naidželai, - tarė Čandosas, - 
ir man rodos, pats pirmasis iš jų - šių rūmų šeimininkas. Vienas 
iš tų dviejų - seras Hju Kalverlis, kitas - seras Robertas Nolžas. 

Serai Naidželas ir Oliveris ištiesė kaklus, norėdami geriau įsi- 
žiūrėti į šlovingus kareivius. Vienas buvo puikus savanoriškų kuo- 
pų vadas, kitas, dėl didelių savo sugebėjimų ir energijos iškilęs iš 
pačių žemiausių sluoksnių, buvo pripažintas kaip antras žmogus 
armijoje po paties Čandoso. 

- Kieta sero Roberto ranka kovoje, išties kieta, - tarė Čando- 
sas. - Jei jis pereina per kokią šalį, tai jaučiama net po keliolikos 
metų. Namas, iš kurio liko tik du frontonai be sienų ir stogo, šiau- 
rėje iki šiol vadinamas Nolzo mitra. 

— Aš ne kartą girdėjau apie jį, - pasakė seras Naidželas, - ir 
tikėjausi, kad turėsiu garbės veikti kartu su juo. Bet klausykite, 
sere Džonai, kas atsitiko princui? 

Kol Čandosas ir abu riteriai kalbėjosi, į salę nenutrūkstamu 
srautu plaukė norėję gauti audienciją: avantiūristai skubėjo par- 
duoti savo kardus, pirkliai skundėsi dėl kažkokių skriaudų: ka- 
riuomenės reikmėms buvo sulaikytas laivas arba troškulį kentęs 
lankininkų būrys išmušė dugną saldaus vyno statinei... Princas 
viską sprendė keliais žodžiais, o jeigu skundėjas būdavo nepaten- 
kintas nuosprendžiu, tamsių jo akių žvilgsnis įsakydavo pasiša- 
linti, ir nepasitenkinimas kaipmat išgaruodavo. Jaunasis valdo- 
vas susimąstęs rymojo ant savo suolelio, o du monarchai tarsi 
lėlės buvo išdribę sostuose jam už nugaros; staiga jo veidu perbė- 
go tamsus šešėlis, jis pašoko apimtas vieno iš tų įniršio priepuo- 
lių, kurie buvo vienintelis kilnaus ir didžiadvasiško jo charakte- 
rio trūkumas. 

— Na, donai Martynai de la Kara! - sušuko jis. - Nagi, gerbiamas 
pone? Kokių žinių atnešėte mums iš mūsų brolio iš Navaros? 

Naujas asmuo, kuriam buvo skirtas šis trumpas klausimas, bu- 
vo aukštas, nepaprastai gražus riteris; jis ką tik buvo įvestas į 
kambarį. Įdegę skruostai ir juodi it varno sparnas plaukai bylojo 
jį esant iš ugningų pietų, o juodas apsiaustas su subtiliomis klos- 
tėmis, krintančiomis nuo pečių ir krūtinės, buvo nemadingas nei 
Prancūzijoje, nei Anglijoje. 

Prieš atsakydamas į princo klausimą, jis iškilmingu žingsniu, 
tolydžio žemai linkčiodamas, prisiartino prie pakylos. 

— Galingasai ir šlovingasai valdove, - pradėjo jis. - Karolis, Na- 
varos karalius, Evrė hercogas, Šampanės grafas, taip pat pasira- 

šantis kaip vyriausias Bearno valdytojas, siunčia savo meilę ir 
linkėjimus brangiam pusbroliui Eduardui, Velso princui, Akvita- 
nijos valdytojui, vyriausiajam vadui... 

— Tfiu! Tfiu! Donai Martynai, - nutraukė jį princas, kuris visos 
tos iškilmingos preambulės metu trypė koja, - mes žinome mūsų 
pusbrolio titulus bei vardus, savaime suprantama, ir savuosius. 
Prie reikalo, ir nedelskite! Ar atviros mums perėjos, ar jūsų val- 
dovas sulaužė savo žodį, kurį davė mums ką tik, per Mykolines, 
Liburno mugėje? 

— Būtų labai negerai, sire, jeigų mano gerbiamas siras valdo- 
vas atsisakytų savo pažado. Jis tik prašo šiek tiek atidėti termi- 
ną, tartis dėl papildomų sąlygų, dėl įkaitų... 

— Sąlygos! Įkaitai! Ar jis kreipiasi į Anglijos sosto įpėdinį, ar į 
pasiduodančio miesto galvą? Jam teks gerokai pakeisti savo pa- 
ties sąlygas, ir dargi greitai. Vadinasi, perėjos uždarytos? 

— O ne, sire... 

— Vadinasi, atviros? 

— O ne, sire, jei jūs tik... 

— Užteks, užteks, donai Martynai, - nutraukė jį princas. - La- 
bai liūdnas vaizdas, kai štai toks šaunus riteris kaip jūs tarpinin- 
kauja dėl tokio klastingo reikalo. Mes žinome apie mūsų pusbro- 
lio Karolio poelgius. Mes žinome, kad jei jis dešine ranka ima iš 
mūsų penkiasdešimt tūkstančių kronų ir žada laikyti atviras per- 
ėjas, tai tiesia kairę Henrikui Trastamariečiui arba Prancūzijos 
karaliui, pasirengęs paimti tiek pat ir laikyti jas uždarytas. Pažįs- 
tu gerąjį mūsų Karolį ir prisiekiu dangiškuoju savo globėju, šven- 
tuoju Eduardu Išpažinėju, netrukus jis supras, kad matau jį kiau- 
rai. Jis leidžia naudotis savo karalyste kiekvienam kainų kėlėjui, 
panašiai kaip kai kurie sukčiai arkliagydžiai pardavinėja arklius, 
apkrėstus įnosėmis. Jis... 

— Milorde! - sušuko donas Martynas. - Aš negaliu stovėti čia ir 
klausytis tokių žodžių apie savo valdovą. Jei juos ištartų kitos 
lūpos, žinočiau, kaip atsakyti. 

Donas Pedras paniuro ir išsiviepė, tačiau princas nusišypsojo 
ir pritariamai linktelėjo. 

— Jūsų elgesys ir žodžiai, donai Martynai, kaip tik tokie, kokių 
aš laukiu iš jūsų, - tarė jis. - Praneškite karaliui, savo valdovui, 
du žodį, jog nei jo valdiniams, nei jų namams, nei turtui nebus 
padaryta jokios žalos. Tačiau jei jis neduos leidimo, aš irgi be lei- 
dimo seksiu šio laiško pėdomis ir turėsiu raktą, kuris atrakins 
viską, kas bus uždaryta. 

Princas nutilo ir kažką pašnibždėjo serams Nolzui ir Hju Kal- 

verliui, o šie labai patenkinti nusišypsojo ir išskubėjo iš kamba- 
r10. 

— Mūsų pusbrolis Karolis turėjo galimybę išbandyti mūsų drau- 
gyste, - tęsė princas, - o dabar, prisiekiu visais šventaisiais, jis 
sužinos, kas yra mūsų nepasitenkinimas. Aš nusiunčiau laišką 
mūsų pusbroliui, jį galės perskaityti visa Navaros karalystė. Te- 
gul jis pasisaugoja, kad nebūtų blogiau. Kur milordas Čandosas? 
Patikiu jums rūpintis šiuo šauniu riteriu. Pamatysite, jis turi švie- 
sų protą ir kapšį su auksiniais, kad apsimokėtų; kiekvienam ka- 
raliaus dvarui didelė garbė turėti tokį kilnų ir gerbiamą riterį. 
Ką jūs sakote, sire? - kreipėsi jis į ispanų bėglį tuo metu, kai se- 
nasis kareivis lydėjo prie durų Navaros pasiuntinį. 

— Pas mus Ispanijoje nėra papročio už įžūlumą apdovanoti žy- 
gūną, - tarė donas Pedras, glostydamas savo kurtui galvą. - Ta- 
čiau visi yra girdėję apie nepaprastą jūsų didžiadvasiškumą. 

- Iš tikrųjų! - sušuko Maljorkos karalius. 

— Kas tai gali žinoti geriau negu mes, - su kartėliu tęsė donas 
Pedras, - nuo tos akimirkos, kai mums nuo sumaišties teko bėgti 
pas jus, nepakeičiamą visų silpnųjų globėją? 

— Ne, ne, jūs atėjote tik kaip broliai pas brolį, - paprieštaravo 
princas ir jo akys blykstelėjo. - Mes neabejojame, kad Dievo pade- 
dami netrukus išvysime jus grįžtančius į sostus, nuo kurių buvo- 
te taip išdavikiškai nuversti. 

— Kai ateis ta laiminga diena, - pasakė donas Pedras, - Ispa- 
nija taps jums antra Akvitanija, kad ir kokie būtų jūsų planai, 
visada galite tikėtis pulko ir laivo, kuriame plazdės Kastilijos 
vėliava. 

— Be to, - pridūrė antrasis, - visokeriopos Maljorkos pagalbos 
ir paramos. 

- O dėl tų šimto tūkstančių kronų, kurias aš jums skolingas, - 
linksmai įsiterpė donas Pedras, - galite neabejoti... 

— Nė žodžio, sire, nė žodžio! - sušuko princas. - Dabar, kai jus 
užgriuvo nelaimė, aš neskaudinsiu jūsų tokiais niekingais ir gob- 
šiais ketinimais. Kartą ir visiems laikams pasakiau, kad aš esu 

jūsų - nepagailėsiu nei vienos savo kariuomenės templės ir nei 
vieno florino iš savo skrynių. 

- Štai tikras riteriškumo pavyzdys, - pasakė donas Pedras. - 
Jei jau princas toks dosnus, aš manau, donai Fernandai, mes gali- 
me pasinaudoti jo gerumu ir paprašyti dar penkiasdešimties tūks- 
tančių kronų. Be abejonės, čia esantis seras Viljamas Feltonas 
viską sutvarkys. 

Senas storulis - anglų patarėjas - truputį sumišo dėl tokio sku- 
bėjimo pasinaudoti savo valdovo dosnumu. 

— Leiskite pranešti jums, sire, - tarė jis, - kad valstybės ižde 
dabar nėra lėšų, aš turėjau sumokėti algas dvylikai tūkstančių 
kareivių, o nauji mokesčiai už židinius ir vyną dar negauti. Jei jūs 
galėtumėte palaukti, kol ateis žadėta pagalba iš Anglijos... 

— Ne, ne, brangus pusbroli!- sušuko donas Pedras. - Jei mes 
būtume žinoję, kad jūsų skrynios tokios tuščios arba kad ši nie- 
kinga suma turi tokią reikšmę, tai nebūtume... 

— Užteks, sire, užteks, - nutraukė jį princas, paraudęs iš ap- 
maudo. - Jei valstybės iždo būklė tokia apgailėtina, kaip jūs sa- 
kote, sere Viljamai, tai aš tikiuosi, kad yra mano asmeninis kredi- 
tas, kuriuo niekada nesinaudojau, o dabar galima jį panaudoti dėl 
draugo, patekusio į bėdą. Taigi gaukite tuos pinigus, užstatydami 
mano brangenybes, jei nieko kito padaryti negalite, ir įteikite juos 
donui Fermandui. 

— Paskolos garantijai siūlau... - pasakė donas Fernandas. 

— Daugiau nė žodžio! - sustabdė jį princas. - Aš ne lombardas, 
sere. Jūsų karališkas žodis - man geriausia garantija, nereikia 
nei sutarčių, nei antspaudų. Tačiau aš turiu jums žinią, mano 
milordai ir vasalai: brolis Lankasteris yra pakeliui į sostinę su 
keturiais šimtais lankininkų ir tiek pat ietininkų, kad padėtų 
mums įvykdyti mūsų sumanymą. Kai jis atvyks ir pasveiks žavin- 
goji mūsų žmona, o tai, aš tikiuosi, su Dievo pagalba įvyks po 
dviejų trijų savaičių, mes prisidėsime prie armijos Dakse ir vėl 
atsuksime vėliavas brizui. 

Grupė karių džiaugsmingu balsų gaudesiu sutiko šį praneši- 

mą apie skubius veiksmus. Princas nusišypsojo pamatęs karinį 
įkarštį veiduose žmonių, apspitusių jį. 

- Štai kas dar jus nudžiugins, - tęsė jis, - aš turiu tikslių žinių, 
kad tas Henrikas - labai drąsus vadas ir gali atkakliai pasiprie- 
šinti, vadinasi, kova su juo gali suteikti mums nemažai garbės ir 
malonumo. Kaip man pranešė, iš savo valdinių jis sudarė apie 
penkiasdešimties tūkstančių žmonių armiją, ir prie to dar reikia 
pridėti dvylika tūkstančių prancūzų savanorių, kurie, kaip jūs Ži- 
note, yra gana drąsūs ir patyrę kareiviai. Galima drąsiai pasaky- 
ti, kad narsus ir šaunus Bertranas Diugesklenas atvyko į Prancū- 
ziją pas Anžu hercogą ir tikisi kartu su juo surinkti didelę kariuo- 
menę Pikardijoje bei Bretanėje. Mes labai vertiname Bertraną, 
nes jis anksčiau padarė nemažą darbą, kad užtikrintų mums gar- 
bingą kovą. Ką jūs manote apie tai, gerbiamas Kaptali? Jis neti- 
kėtai užklupo jus Košerelyje ir, prisiekiu sielos išganymu, dabar 
turėsite progą atkeršyti jam už skriaudą. 

Priminus tai, gaskonų karys truputį paniuro, nepatenkinti bu- 
vo ir jį supantys kraštiečiai, nes tą vienintelį kartą, kai susidūrė 
su Prancūzijos ginkluotomis pajėgomis ir anglai nepadėjo, jie pa- 
tyrė žiaurų pralaimėjimą. 

— Kai kas tvirtina, - tarė storasis De Klisonas, - kad rezultatas 
jau daugiau negu lygus, nes be gaskonų paramos Bertranas ne- 
būtų sumuštas prie Orėjaus, o karaliaus Džono nebūtų atrėmę 
prie Puatjė. 

- Prisiekiu dangumi, to jau per daug! - sušuko kažkoks anglų 
bajoras. - Man atrodo, kad Gaskonė pernelyg mažas gaidelis, kad 
taip garsiai kakariekuotų. 

- Juo mažesnis gaidelis, milorde Odlėjau, juo ilgesni pentinai, 
— tarė Kaptalis de Bušas. 

- Jam gali prižnybti skiauterę, jei per daug triukšmaus, - įsi- 
terpė kitas anglas. | 

- Prisiekiu Rokamadūro Dievo Motina! - sušuko lordas Miusi- 
danas. - Ilgiau negaliu šito pakęsti. Sere Džonai Čarneli, jūs man 
atsakysite už šiuos žodžius. 

— Su malonumu, milorde, bet kuriuo jums patogiu laiku, - at- 
sainiai atsakė anglas. 

— Milorde de Klisonai, - sušuko lordas Odlėjus, - jūs kažkodėl 
įdėmiai žiūrite į mane. Prisiekiu Dievu! Būsiu laimingas, jei mes 
pratęsime šį ginčą. 

- O su jumis, milorde Pomersai, - tarė, braudamasis į priekį 
seras Naidželas, - manau, irgi galėtume susikauti kietimis gar- 
bingai besiginčydami šiuo klausimu. 

Per keliolika minučių abi pusės spėjo pasikeisti dešimtimis iš- 
kvietimų, kadangi taip ilgai tarp abiejų nacijų riterių tvinkęs de- 
besis staiga pratrūko audra. Beje, gaskonai įnirtingai gestikulia- 
vo, anglai laikėsi abejingai, šaltai ir pašaipiai, 0 princas pusiau 
šypsodamasis žvelgė tai į vienus, tai į kitus kaip žmogus, kuris 
mėgsta karštus susikirtimus, bet kartu baiminasi, kad aistros ne- 
įsiliepsnotų taip, jog jis neįstengtų jų sulaikyti. 

— Bičiuliai, bičiuliai, - pagaliau sušuko jis, - laikas nutraukti 
jūsų kivirčą. Tas, kuris tęs jį už šio kambario sienų, nesvarbu - 
gaskonas ar anglas, turės atsakyti man. Man per daug reikia jūsų 
kardų, kad jūs keltumėte juos vienas prieš kitą. Sere Džonai Čar- 
neli, lorde Odlėjau, tikiuosi, kad jūs neabejojate mūsų draugų iš 
Gaskonės drąsa? 

— Ne, sire, - atsakė lordas Odlėjus. - Aš per daug dažnai ma- 
čiau juos mūšio lauke ir žinau, kad jie labai ryžtingi ir drąsūs 
džentelmenai. 

- Pasakysiu tą patį, - tarė kitas anglas, - bet, žinoma, nuo šios 
dienos nepamiršime, o jie tegul nuo šiol išmoksta tuščiai neplepėti. 

— Ne, sere Džonai, - papriekaištavo princas, - kiekviena tauta 
turi savo charakterį ir papročius. Atsiras tokių, kurie pavadins 
mus šaltais, niūriais ir nekalbiais. Tačiau klausykite jūs, milor- 
dai iš Gaskonės, šitiems džentelmenams net į galvą neatėjo mesti 
šešėlį ant jūsų garbės ir orumo, tad sutramdykite savo pyktį. Ar 
pažadate man, Klisonai, Kaptali, De Pomersai? 

— Mes jūsų valdiniai, sire, - nelabai noriai atsakė gaskonų ba- 
ronai. - Jūsų žodis - mums įstatymas. 

— Tai užpilkime visus savitarpio nesusipratimus gera malva- 
zija! —- linksmai sušuko princas. - Ei, ten! Atidarykite pokylių 
salės duris. Aš ilgai buvau atskirtas nuo brangios savo žmonos, 
tačiau netrukus grįšiu pas jus. Tegul taurininkai įpila, menest- 
reliai groja, mes išgersime taurę už būsimus šlovingus mūšius 
pietuose! 

Ir princas, abiejų monarchų lydimas, išėjo iš salės tuo metu, 
kai susirinkusieji, kurių dauguma buvo patempę lūpas ir rūsčiai 
raukėsi, lėtai vienas paskui kitą ėjo pro šonines-duris į erdvų kam- 
barį, kur buvo padengti stalai karališkam pokyliui. 


XX SKYRIUS 


KAIP ALEINAS IŠSIKOVOJO VIETĄ GARBINGAME CECHE 


Kol princo taryba svarstė reikalus, Aleinas ir Fordas laukė ki- 
tame kambaryje, kur juos greitai apsupo triukšminga to paties 
luomo jaunų anglų minia, norėjusi sužinoti naujienas iš tėvynės. 

— Na, kaip Vindzore gyvena senasis karalius? - klausė vienas. 

— O kaip geroji karalienė Filipa? 

— O ponia Alisa Perers? - riktelėjo trečias. 

— Votai! Velnio plepy! - sukliko aukštas jaunuolis, griebdamas 
Votą už apykaklės ir pamokomai kratydamas. 

— Juk už tokius žodžius princas nuimtų tau galvą. 

— Prisiekiu Dievu, Votas to net nepastebėtų. Jo galvą tuščia 
lyg elgetos kapšas. 

— Tuščia kaip anglų ginklanešio krepšys, - pritarė pirmasis. 

— Kur, po velnių, dingo stalininkas ir taurininkai? Jie ligi šiol 
nepastatė ožių stalams. 

— Mon Dieu! Jeigu žmogui už valgymą būtų suteikiama bajo- 
rystė, tai tu, Hamfri, būtum mažiausiai garsus riteris, - aidint 
griausmingam kvatojimui, tarė antras ginklanešys. 

— O jei ką nors būtų galima pasiekti gėrimu, kvaiša galva, tu 
taptum pirmuoju karalystės baronu! - sušuko įsižeidęs Hamfris. 
— Tačiau pasakykite, Loringo ginklanešiai, kaip laikosi Anglija? 

— Manau, - tarė Fordas, - kad ji tebėra tokia pati, kokia buvo, 
kai tu matei ją paskutinį kartą, tik dabar mažiau triukšmo. 

— O kodėl mažiau triukšmo, jaunasis išminčiau? 

— Nagi, pajudink smegenis. 

— Prisiekiu Dievu! Pas mus atsirado paladinas, o ant jo batų 
vis dar Hempšyro purvas! Jis nori pasakyti, kad triukšmo mažiau 
dėl to, kad mes iš ten išvažiavome. 

— Greiti jie čia suvokti, - tarė Fordas, atsisukęs į Aleiną. 

— Kaip įsakysite jus suprasti? - paklausė ginklanešys peštu- 
kas. 

— Kaip norite, taip ir supraskite, - nerūpestingai atsakė For- 
das. 

- Tai įžūlu! - sušuko kitas. 

— Sere, aš lenkiuosi jūsų nuovokumui, - atsakė Fordas. 

— Nusiramink, Hamfri, - juokdamasis tarė aukštasis ginklane- 
šys. - Man rodos, tu nesulauksi nuolaidumo iš šio džentelmeno. 
Hempšyre aštrūs liežuviai, sere. 

— O kardai? 

— Hm! Galime patikrinti! Po dviejų dienų turnyras, ten pažiū- 
rėsime, ar tavo ietis tokia pat aštri kaip liežuvis. 

— Puiku, Rodžeri Harkombai! - sušuko kresnas jaunas vaiki- 
nas jaučio sprandu, kvadratiniai jo pečiai ir masyvi figūra rodė 
didžiulę fizinę jėgą. - Tu nerimtai žiūri į šį reikalą. Negalime leis- 
ti, kad mus taip lengvai įveiktų. Apie lordą Loringą nešnekėsime, 
bet mes nieko nežinome apie jo ginklanešius, išskyrus tai, kad 
vieno aštrus liežuvis. Na, o jūs, jaunasis sere? 

— Ką aš, jaunasis sere? 

- Ma foi! Galima pamanyti, kad tai mano damos pažas. Kol tu 
vėl pamatysi savo motiną, tavo skruostai turės labiau įdegti, o 
ranka sutvirtėti. 

— Jeigu mano ranka ir netvirta, užtat visada pasirengusi. 

— Pasirengusi? Pasirengusi kam? Nešti mano damos šleifą? 

— Pasirengusi kiekvieną pamokyti už įžūlumą, sere. 

— Gražusis drauguži! - atsakė kresnasis ginklanešys. - Koks 
švelnus tavo raudonis! Koks melodingas balsas! Akys - visai kaip 
drovios mergaitės, o plaukai lyg trimečio kūdikio. Voila! - ir jis 
šiurkščiai sukišo storus pirštus į auksines jaunuolio garbanas. 

— Jūs trokštate kivirčo, sere, - iš pykčio pabalęs tarė Aleinas. 

- Ir ką gi? 

- Jūs darote tai kaip kaimo liurbis, o ne taip; kaip derėtų man- 
dagiam ginklanešiui. Jūs blogai išauklėtas ir šiurkštus. Riteris, ku- 
riam aš tarnauju, parodytų jums, kaip elgiamasi tokiais atvejais. 

— O ką gi jis padarytų, o ginklanešių žiede? 

- Jis netriukšmautų ir neįžūlautų, o elgtųsi dar maloniau ne- 
gu paprastai. Jis pasakytų: „Sere, man būtų garbė, jei galėčiau 
truputį susikauti su jumis, ne dėl savo garbės ar savimeilės, bet 
labiau dėl savo damos garbės ir riteriškos šlovės“. Paskui jis nusi- 
mautų pirštinę - štai taip - ir mestų ant žemės arba, jeigu many- 
tų, kad susitiko su storžieviu, sviestų pirštinę jam į veidą, kaip aš 
sviedžiu ją dabar! 

Ginklanešių minia sunerimusi suūžė, kai Aleinas, kurio įgim- 
tas švelnumas dėl tokio nepagrįsto puolimo virto nuožmiu ryž- 
tingumu, iš visų jėgų sviedė pirštinę pašaipiam įžeidėjui į veidą. 
Iš visų pusių subėgo ginklanešiai bei pažai, ir akimirksniu abu 
priešininkus apsupo tiršta nerimstanti minia. 

— Už tai tu sumokėsi gyvybe, - pasakė peštukas, ir jo veidą 
iškreipė įniršis. 

— Jeigu tu sugebėsi ją atimti, - atsakė Aleinas. 

- Mielas drauge, - pašnibždėjo Fordas, - laikykis ir nepasiduok. 

— Aš teisėjausiu sąžiningai! - sušuko Norberis, nekalbusis sero 
Oliverio ginklanešys. 

— Tu pats visa tai pradėjai, Džonai Tranteri, - pasakė aukštas 
vaikinas, vadinamas Rodžeriu Harkombu. - Tu amžinai erzini 
naujokus. Kokia bus gėda, jeigu viskas klostysis ne taip, kaip tu- 
rėtų. Jaunuolis, pasirodo, drąsus. 

— Bet pirštinė į veidą! Į veidą! - sušuko keletas vyresnių gin- 
klanešių. - Šito taip palikti negalima. 

- Ne, galima. Tranteris pirmas palietė jo galvą, - tarė Har- 
kombas. - Kaip manai, Tranteri? Gal vertėtų tuo viską baigti? 

— Mano vardas žinomas šiame krašte, - išdidžiai atkirto Tran- 
teris, - ir aš negaliu leisti, kad jis būtų suteptas. Tegul pakelia 
pirštinę ir prisipažįsta buvęs neteisus. 

— Aš linkėčiau, kad jis patektų velniams į nagus, - sušnibždėjo 
Fordas. | 

— Ar jūs girdėjote, jaunasis sere? - paklausė taikytojas. - Mūsų 
draugas sutinka pamiršti šį įvykį, jei tik jūs prisipažinsite, kad 
pasielgėte neapgalvotai ir įsikarščiavęs. 

— Aš negaliu to prisipažinti, - atsakė Aleinas. 

— Tačiau čia yra toks paprotys, jaunasis sere: kai pas mus at- 
vyksta jauni ginklanešiai iš Anglijos, surengiame jiems įvairiau- 
sių išbandymų. Jei žmogus turi naują kovinį žirgą ar ietį, sten- 
giasi juos išbandyti taikos metu, kad prireikus jie jo neapviltų. 
Dar svarbiau išbandyti būsimus ginklo draugus. 

— Jais dėtas aš nusileisčiau, jei tai galima padaryti garbin- 
gai, - pašnibždėjo Aleinui į ausį Norberis. - Šis žmogus - žino- 
mas kautynių su kardais meistras ir yra gerokai už jus stipres- 
nis. 

Tačiau Edriksono gyslomis tekėjo užsispyrusių saksų kraujas 
— jis kaito labai lėtai, tačiau užviręs aušo negreitai. Užuomina 
apie jam gresiantį pavojų tik sustiprino ryžtą. 

— Aš atvykau su savo šeimininku, - tarė jis, - ir kiekvieną iš 
jūsų laikiau anglu ir draugu. Šis ponas šiurkščiai sutiko mane, ir 
jeigu aš atsakiau tuo pačiu, tegul kaltina tik save. Pirštinę aš pa- 
kelsiu, tačiau savo poelgio, aišku, neatsisakysiu, jei mano įžeidė- 
jas pirmas neatsiprašys už savo žodžius ir elgesį. 

Tranteris patraukė pečiais. 

— Tu padarei viską, ką galėjai, Harkombai, kad jį įtikintum, - 
tarė jis. - Geriau spręsti ginčą iš karto. 

- Aš irgi taip manau! - sušuko Aleinas. 

— Pasitarimas truks ligi pat pokylio, - tarė žilas ginklanešys. — 
Mes turime geras dvi valandas... 

— O vietą? 

- Šiuo metu turnyrų laukas laisvas. 

— Ne, negalima rengti dvikovos vienuolyno žemėje, gali nuken- 
tėti visi jos dalyviai, jei ši istorija pasieks princo ausis. 

— Ant upės kranto yra rami vietelė, - pasakė vienas vaikinas, - 
reikia tik pereiti abatijos valdas, paskui per ginklų dirbtuvę šalia 
Sen Remio bažnyčios, o tada Apaštalų gatvę. 

— Taigi en avant! - karštai sušuko Tranteris, ir minia pabiro į 
tyrą orą, išskyrus tuos, kurie vykdė ypatingus savo riterių įsaky- 
mus ir turėjo likti savo postuose. 

Tie nelaimingi jaunuoliai susigrūdo prie mažų palangių ir iš- 
tiesę kaklus stengėsi kuo toliau palydėti žvilgsniais nueinančius 
draugus. 

Visai šalia Garonos kranto buvo pievelė, vienu jos pakraščiu 
driekėsi aukšta vienuolyno parko tvora, o kitu - vaisių sodas su 
tankiais belapių obelų stagarais. Gili ir srauni upė tekėjo tarp 
stačių krantų, joje buvo matyti tik keletas valtelių, dideli laivai 
stovėjo išmetę inkarus viduryje upės, toli nuo tos vietos. Priėję 
pievelę, abu priešininkai išsitraukė iš makščių kardus ir užsime- 
te striukes, nes neturėjo jokių šarvų. Dvikova pagal griežtai nu- 
statytą etiką dar nebuvo madinga, tačiau staigios ir šiurkščios 
kautynės vienas prieš vieną buvo įprastas dalykas, jei karšti jau- 
nuoliai patekdavo į svetimą šalį ir turėdavo ginklų. Tokiose dvi- 
kovose, taip pat ir oficialesniuose turnyruose pilies arenoje, Tran- 
teris garsėjo jėga ir vikrumu, todėl Norberis iš geros valios per- 
spėjo Aleiną. Antra vertus, Aleinas mokėsi valdyti ginklą ir dau- 
gelį mėnesių kasdien mankštinosi; iš prigimties labai sumanus ir 
miklus, dabar jis valdė kardą ne blogiau nei jo priešininkas. Keis- 
tai atrodė ši pora, kai stojo vienas prieš kitą: Tranteris - juodbru- 
vas, diržingas, stamantrus, plaukuota krūtine ir gyslotomis ran- 
komis, ir Aleinas - gyvas švelnumo ir grakštumo įsikūnijimas, 
gelsvaplaukis, šilkine it moters oda. Daugeliui atrodė, kad ši kova 

bus nelygi, tačiau keletas labiau patyrusių žiūrovų, stebėdami ryž- 
tingą šio jaunuolio pilkų akių žvilgsnį ir karingą laikyseną, su- 
abejojo kovos baigtimi. 

— Palaukite, palaukite! - sušuko Norberis dar prieš tai, kai bu- 
vo smogtas pirmas smūgis. - Šio džentelmeno didžiulis dvirankis 
kardas yra gera pėda ilgesnis negu mūsų bičiulio. 

- Aleinai, imk manąjį, - pasiūlė Fordas. 

- Ne, bičiuli, - atsakė Aleinas, - aš jau pripratau prie savojo, 
žinau jo svorį ir pusiausvyrą. Pradėkime, sere, nes mūsų gali pri- 
reikti riteriams vienuolyne. 

Didžiulis Tranterio kardas, žinoma, buvo pranašesnis. Tran- 
teris stovėjo suglaudęs kojas ir sulenkęs kelius, pasirengęs šuo- 
liui į priekį ir atgal. Ginklą jis laikė prieš save stačiomis taip, kad 
galėtų iš karto nuleisti jį žemyn ir kirsti arba, pasukęs sunkią jo 
geležtę, prisidengti galvą ir kūną. Gera apsauga jam buvo ir dide- 
lis, sunkus kardo gaubtas, po kuriuo ėjo rankena, jame buvo siau- 
ra ir gili įpjova, kuria patyręs kovotojas, sugriebęs ir staigiai pa- 
sukęs riešą, galėjo nulaužti priešininko kardo geležtę. Antra ver- 
tus, Aleinas gindamasis turėjo labai pasitikėti savo akylumu ir 
judesių greitumu, nes jo kardas, kad ir kaip išaštrintas, buvo la- 
bai lengvas bei plonas. 

Tranteris puikiai žinojo savo pranašumus ir negaišdamas lai- 
ko jais naudojosi. Kai priešininkas jį puolė, jis netikėtai šoko į 
priekį ir kirto, kardas švilpdamas nusileido ir tikriausiai būtų pu- 
siau perkirtęs Aleiną, jei šis nebūtų atšokęs į šalį. Kardas prašvil- 
pė taip arti, kad ašmenys perpjovė lininio jo švarko skverną. Ver- 
žliai it pantera Aleinas šoko į priekį, tačiau Tranteris, kuris buvo 
ne tik stiprus, bet ir judrus, vėl prisidengė ir atmušė Aleino smū- 
gį sunkaus kardo geležte. Jis vėl kirto su tokia jėga bei švilpesiu, 
kad susirinkusieji apmirė, o Aleinas dar sykį vikriai išsisuko ir 
atsakė dviem it žaibas išpuoliais, kuriuos Tranteris vos spėjo at- 
mušti. Priešininkai taip suartėjo, jog Aleinas nesuskubo atšokti 
po kito smūgio, kuris atmušė jo kardą ir prakirto kaktą; kraujas 
užliejo akis ir skruostus. Jis pasitraukė atatupstas tiek, kad Tran- 

terio kardas negalėtų jo pasiekti, ir abu sunkiai alsuodami susto- 
jo, o jaunų ginklanešių minia ėmė ploti. 

— Drąsiai kovėsi abu priešininkai, - sušuko Rodžeris Harkom- 
bas. - Jūs abu nusipelnėte garbę šioje dvikovoje, būtų nuodėmė ir 
gėda ją tęsti. 

— Tu, Edriksonai, gerai koveisi, - tarė Norberis. 

— Ir garbingai laikeisi! - riktelėjo keletas ginklanešių. 

— Dėl manęs, tai aš neturiu noro nukauti šį jaunuolį, - šluosty- 
damas kardą pasakė Tranteris. 

— Ar šis džentelmenas prašo manęs atleisti už tai, kad šiurkš- 
čiai ir įžeidžiamai elgėsi su manim? - paklausė Aleinas. 

— Aš? Ne. 

— Tada saugokitės, sere! 

Ir vėl susikryžiavo geležtės, sužvangėjo metalas. Aleinas visą- 
laik stengėsi laikytis kuo arčiau priešininko, kad neleistų Tran- 
teriui pernelyg smarkiai užsimoti kardu, o šis atkakliai traukėsi 
atbulas, stengdamasis gauti erdvės kirsti vieną iš lemtingų savo 
smūgių. 

Aleinas tris kartus atmušė smūgius, vis dėlto ant kairiojo jo 
peties ištryško kraujas, bet tą patį akimirksnį jis lengvai sužeidė 
Tranterį į šlaunį. Tačiau jo kardo geležtė staiga įslydo į lemtingą 
išpjovą, pasigirdo aštrus trakštelėjimas, kažkas skambtelėjęs nu- 
krito, ir jis išvydo maždaug penkiolikos colių juostelę - viską, kas 
liko iš jo ginklo. 

— Na, tavo gyvybė mano rankose! - sušuko Tranteris su pikta 
pašaipa. 

— Ne, ne, jis pasiduoda! - suriko keletas ginklanešių. 

- Štai kitas kardas! - pasiūlė Fordas. 

— Ne, sere, - prieštaravo Harkombas, - taip negalima. 

— Mesk savo rankeną, Edriksonai! - pareikalavo Norberis. 

- Niekada! - tarė Aleinas. - Ar jūs prašote, kad atleisčiau jums, 
sere? 

— Tu išprotėjai! 

— Tada saugokis! - suriko jaunasis ginklanešys ir puolė į kovą 

su tokiu įkarščiu ir įniršiu, kurie su kaupu atlygino nulūžusio jo 
kardo trūkumus. 

Nuo jo akių neprasprūdo tai, kad priešininkas alsuoja sunkiai 
ir kimiai kaip žmogus, alpėjantis iš nuovargio. Atėjo metas, kai 
šioje dvikovoje turėjo nulemti skaistesnio gyvenimo privalumai 
ir vieno iš kovojančių vikresni judesiai. Vis toliau ir toliau traukė- 
si Tranteris, ieškodamas patogios akimirkos paskutiniam smū- 
giui. Vis arčiau slinko Aleinas, taikydamas lūžusio kardo galą tai 
priešui į veidą, tai į gerklę, tai į krūtinę, nepaliaudamas badyti ir 
stengdamasis apeiti plieno barjerą, kuriuo šis prisidengė. Tačiau 
patyręs priešininkas žinojo, kad tokios įtampos Aleinas ilgai neiš- 
laikys. Tegul tik jis akimirką liausis spaudęs - kaipmat gaus mir- 
tiną smūgį. Jis turi atsikvėpti. Kūnas ir kraujas negali atlaikyti 
tokios nuolatinės įtampos. Jaunuolio išpuoliai buvo jau ne tokie 
įnirtingi, koja ne tokia tvirta, nors ryžtingose pilkose akyse ne- 
buvo matyti nuovargio. Tranteris, per daugelį kovos metų tapęs 
klastingas ir atsargus, pajuto, kad dabar palanki akimirka. Jis 
atmušė trapų ginklą, kuriuo kovėsi priešininkas, staigiai iškėlė 
didžiulį savo kardą ir atšokęs dar toliau, kad galėtų užsimoti stip- 
riau... įkrito į Garonos vandenį. 

Ir žiūrovai, ir kovotojai buvo taip įsijautę į dvikovą, kad status 
krantas ir srauni, tyli upė išlėkė jiems iš galvų. Ir tik kai Trante- 
ris, traukdamasis nuo ugningo priešininko spaudimo, atsidūrė ant 
pačios kranto briaunos, visų riksmai priminė jam pavojų. Pasku- 
tinis šuolis atgal, kuris, kaip jis tikėjosi, turėjo padaryti kruviną 
galą kovai, jį patį nusviedė toli nuo kranto, ir jis akimirksniu atsi- 
dūrė lediniame septynių pėdų gylio vandenyje. Vieną ar du kar- 
tus išniro springstančio žmogaus veidas, ir mėšlungiškai ieškan- 
tys atramos pirštai šmėkštelėjo tylioje žalioje srovėje, nešančioje 
jį į upės vidurį. Veltui draugai mėtė jam makštis, obelų šakas ir į 
vieną surištus diržus. Numetęs sulaužytą savo kardą, Aleinas sto- 
vėjo drebėdamas visu kūnu, ir jo pyktis staiga virto gailesčiu. Tre- 
čiąkart į paviršių išniro skęstantysis, jo saujos buvo pilnos lipnių 
upės dumblių, akys beviltiškai žiūrėjo į krantą. Jo žvilgsnis sura- 

do Aleiną, ir šis negalėjo atsilaikyti prieš nebylų maldavimą. Jis 
kaipmat nėrė į Garonos bangas ir stipriais mostais ėmė plaukti 
prie buvusio savo priešo. 

Tačiau srovė buvo veržli ir greita, taigi nors Aleinas plaukė 
gerai, jo užduotis pasirodė nelengva. Sugriebti Tranterį už plau- 
kų buvo kelių sekundžių darbas, tačiau išlaikyti jo galvą virš van- 
dens ir išsiveržti iš srovės buvo kur kas sunkiau. Po šimto mostų 
jis, atrodė, nepajudėjo nė per colį. Pagaliau, aidint džiaugsmin- 
giems riksmams ir pagyroms, jie palengva išplaukė į ramesnį van- 
denį, tuo metu Fordas metė į upę apie dešimtį sagtimis tarp savęs 
sutvirtintų diržų, ir šis gelbėjimo lynas pateko tiesiai jiems į ran- 
kas. Trys nekantrių draugų trūktelėjimai - ir abu permirkę, išba- 
lę priešininkai atsidūrė ant krantą; dusdami jie bemat griuvo ant 
žolės. 

Džonas Tranteris atsigavo pirmas: nors jis išbuvo vandenyje 
ilgiau, bet neeikvojo jėgų įnirtingai grumdamasis su srove. Jis 
sunkiai atsistojo ir pažvelgė į savo gelbėtoją, kuris, pasirėmęs al- 
kūne ir šiek tiek šypsodamasis, klausėsi triukšmingų jį apsupu- 
sių ginklanešių sveikinimų bei pagyrų. 

— Esu be galo jums dėkingas, sere, - tarė Tranteris, nors jo 
balsas skambėjo ne itin draugiškai, - Certes, jei ne jūs, taip ir 
būčiau likęs upėje, nes gimiau Vorkšyre, o ten nėra vandenų, ir 
mūsų krašte beveik niekas nemoka plaukti. 

— Dėkingumo man nereikia, - kapodamas žodžius atsakė Alei- 
nas. - Fordai, duok ranką ir padėk man atsistoti. 

— Upė tapo mano priešė, - tesė Tranteris, - o jums ji, pasirodo, 
gera draugė, nes šiandien išgelbėjo jums gyvybę. 

— Ką gi, tebūnie taip, - sutiko Aleinas. 

— Tačiau dabar viskas baigta, - pasakė Harkombas, - ir nelai- 
mė neįvyko, o aš akimirką bijojau, kad bus kitaip. Jaunasis mūsų 
draugas garbingai ir dorai užsitarnavo teisę tapti šlovingo Bordo 
miesto ginklanešių cecho nariu. Štai tavo liemenė, Tranteri. 

— Tačiau puikus mano kardas, deja, guli Garonos dugne! - at- 
sakė šis. 

— O štai ir tavo striukė, Edriksonai, - sušuko Norberis. - Užsi- 
mesk ją ant pečių, nors šį tą sauso ant kūno turėsi. 

— Dabar eime atgal į abatiją, - pasiūlė keletas balsų. 

— Minutėlę, ponai, - sušuko Aleinas, kuris stovėjo atsirėmęs į 
Fordo petį ir vis dar laikė nusilpusioje rankoje sulaužytą kardą. — 
Gal man į ausis pribėgo vandens ir aš nesupratau to, kas buvo 
pasakyta, tačiau, mano nuomone, šis džentelmenas dar neatsi- 
prašė manęs už įžeidimą salėje. 

„—- Ką? Jūs dar vis norite kivirčytis? - paklausė Tranteris. 
„—- Kodėl gi ir ne, sere! Aš ilgai delsiu, kol ryžtuosi tokiam daly- 
kui, tačiau pradėjęs turiu jį užbaigti, kol esu gyvas ir kvėpuoju. 

— Ma foi! Jums dabar trūksta ir vieno, ir kito, - griežtai nukir- 
to Harkombas. - Paklausykite mano patarimo, sere, ir baikite šią 
istoriją. Jūs ir taip labai šauniai išsisukote. 

— Ne, - prieštaravo Aleinas, - ne aš pradėjau kivirčą, tačiau 
kadangi esu čia, tai prisiekiu, kad nesitrauksiu tol, kol negausiu 
to, ko atėjau. Taigi, sere, arba atsiprašykite, arba raskite kitą kardą 
ir tęskime. | 

Jaunasis ginklanešys buvo mirtinai išblyškęs ir nusilpęs nuo 
to, ką iškentė sausumoje bei vandenyje. Jis buvo kiaurai peršla- 
pes, visas išsipurvinęs, 0 iš peties ir kaktos žaizdų sunkėsi krau- 
jas, tačiau jo laikysena ir veido išraiška rodė nepalaužiamą ryžtą. 
Šiurkštesnės ir niekingesnės sielos jo priešininkas nori nenori dro- 
vėjosi dvasingesnės prigimties Aleino įkarščio bei atkaklumo. | 

— Aš nemaniau, kad jūs taip rimtai žiūrėsite į tai, - sumišęs 
sumurmėjo jis. - Tai buvo tiesiog pokštas. Mes nuolatos erziname 
vienas kitą, tačiau jei jūs vertinate tai kitaip, prašau man atleisti. 

— Tada ir aš prašau man atleisti, - nuoširdžiai prabilo Aleinas, 
— štai jums mano ranka. 

— Pavakariams jau trimitavo tris kartus, - tarė Harkombas, 
kai visi skubėjo kas sau susiskirstę būreliais ir gyvai plepėdami. - 
Nežinau, ką pamanys ir pasakys princo stalininkas. Garbės žo- 
dis, bičiuli Fordai, jūsų draugui verkiant reikia puodelio vyno, 
juk jis prisirijo Garonos vandens. Spręsdamas iš gražučio veide- 

lio, niekada nebūčiau pamanęs, kad jis parodys tokią charakterio 
stiprybę. 

— Prisiekiu, - atsakė Fordas, - jūsų Bordo oras pavertė balan- 
dėlį koviniu gaidžiu. Hempšyras niekada nematė švelnesnio ir ma- 
lonesnio jaunuolio. 

— Jo šeimininkas, man regis, irgi švelnus ir malonus džentel- 
menas, - tarė Harkombas, - vis dėlto pyktis su tokiais žmonėmis 
toli gražu nėra nepavojinga. 


" XXI SKYRIUS 


KAIP AGOSTINAS PIZANAS RIZIKAVO GALVA 


Net ginklanešių stalas Bordo Šv. Andriaus abatijoje atrodė pra- 
bangus: juk čia buvo princo dvaras. Ir tik čia po kuklių Boljė val- 
gių ir šykščių pietų pas ledi Loring Aleinas išvydo, kas yra tikroji 
prabanga bei rafinuotumas. Kepti povai su plunksnomis, kruopš- 
čiai sukaišiotomis į vietas taip, kad paukštis, gulintis dubenyje, 
atrodytų toks, lyg būtų gyvas, šernų galvos paauksuotomis ilti- 
mis ir folija išklotais nasrais, želė dvylikos apaštalų pavidalo ir 
didžiulis pyragas, mėgdžiojantis naują karaliaus pilį Vindzore, - 
tai tik vienas kitas iš tų nematytų valgių, su kuriais jam teko 
susipažinti. Vienas lankininkas atnešė Aleinui iš laivo drabužių 
pamainą, ir jis, jaunatviškai guvus, spėjo pamiršti šio ryto kartėlį 
ir nuovargį. Iš pokylių salės atėjo pažas ir pranešė, kad jų šeimi- 
ninkas vakare gers vyną pas lordą Čandosą ir pageidautų, jog jo 
ginklanešiai nakvotų „Pusmėnulio“ užeigoje Apaštalų gatvėje. To- 
dėl sutemus abu jaunuoliai leidosi į kelią, pasigėrėję po bendrų 
pietų žonglierių vaidinimais ir fokusais bei menestrelių daino- 
mis. 

Smulkiai krapnojo, kai Aleinas ir Fordas, užsimetę ant galvų 
apsiaustus, pėdino senojo miesto gatvėmis; savo arklius jie buvo 

palikę karališkosiose arklidėse. Retkarčiais aliejinis žibintas gat- 
vės kampe arba ties turtingo miestiečio namo portiku silpnai ap- 
šviesdavo blizgančius gatvės akmenis ir margą įvairiaspalvę mi- 
nią, kuri, nepaisydama blogo oro, judėjo pirmyn atgal visomis va- 
žiuojamomis gatvėmis. 

Šituose visur išsiskleidusiuose blausios šviesos lopuose atsivėrė 
visa turtingo ir karingo miesto panorama. Antai žengė apskrita- 
veidis, nuo gero gyvenimo pasipūtęs miestietis su ilgu tamsios ge- 
lumbės durtiniu, plokščia aksomine berete, plačiu odiniu diržu su 
maskatuojančiu kapšiu - gyvas turtingumo ir gerovės įsikūnijimas. 
Paskui jį pėdino tarnaitė su žydru šaliku, ištiestoje dešinėje ranko- 
je ji laikė žibintą, auksine juostele apšviečiantį kelią, kuriuo žengė 
šeimininkas. Toliau svirduliavo būrelis pusgirčių jorkšyriečių, jie 
kalbėjo tokiu dialektu, kad net jų kraštiečiai vargu ar būtų supra- 
te; ant jų striukių buvo pelikano ženklas, kuris rodė juos atvykus iš 
šiaurinės Stepltono grafystės. Miestietis pažvelgė į raudonus nuož- 
mius jų veidus ir paspartino žingsnį, o tarnaitė prisidengė veidą 
šaliku, nes jų žvilgsnių, nukreiptų į merginą ir kapšį, prasmę būtų 
supratę įvairiausiomis kalbomis šnekantys žmonės. Toliau būria- 
vosi lankininkai iš apsaugos, spiegiančios moterys, baltaodžiai an- 
glų pažai nustebusiomis žydromis akimis, vienuoliai su juodais abi- 
tais, slampinėjo kareiviai, įdegę plepūs tarnai gaskonai, jūrininkai, 
šiurkštūs ūkininkai iš Medoko ir rūmų ginklanešiai su apsiaustais 
bei plunksnuotomis skrybėlėmis; šie vaikinai grumdėsi ir spraudė- 
si pro besikeičiantį įvairiaspalvį žmonių srautą, užliejusį gatvę, sa- 
kytum, babilonišku kalbų mišiniu: anglų, prancūzų, velsiečių, bas- 
kų ir pačiais įvairiausiais Gaskonės bei Gienės dialektais. Protar- 
piais minia prasiskirdavo praleisdama arklį su moterišku balnu 
arba būrelį fakelus nešančių lankininkų, kurie žengdavo priešais 
gaskonų baroną ar anglų riterį, ieškantį savo užeigos po rūmų po- 
kylio. Kanopų bildesys, ginklų žvangėjimas, naktinių pabaldų šauks- 
mai, skambus moterų juokas - visa tai kilo lyg migla iš balos virš 
blausiai apšviesto miesto gatvių, knibždančių žmonių. 

Viena pora šioje judančioje minioje ypač patraukė dviejų jaunų 

ginklanešių dėmesį, juo labiau kad pora ėjo tiesiai prieš juos ta pa- 
čia kryptimi. Tai buvo vyras ir mergina. Jis išsiskyrė iš kitų ūgiu 
bei galingais pečiais, šlubčiojo viena koja; po pažastim jis nešė kaž- 
kokį didelį plokščią daiktą, susuktą į tamsią medžiagą. Jo bendra- 
keleivė, labai jauna ir liekna, žingsniavo sparčiai, jos judesiai buvo 
grakštūs, tačiau juodas apsiaustas taip dengė jos bruožus, kad bu- 
vo galima pastebėti tik staiga sublizgančias juodas akis ir juodų 
plaukų sruogelę. Aukštasis žmogus dėl nesveikos kojos sunkiai rė- 
mėsi į jos petį, laikydamasis kuo arčiau sienos ir pavydžiai spaus- 
damas prie šono suvyniotą daiktą; jis pastūmėdavo į priekį savo 
bendrakeleivę, pasinaudodamas ja kaip atrama, kai minia per daug 
suspausdavo grasindama jį nusinešti. Neabejotina to žmogaus bai- 
mė, bendrakeleivės išvaizda ir tai, kaip rūpestingai abu saugojo 
nežinomą daiktą, nejučia sukėlė susidomėjimą abiejų anglų, kurie 
pėdino paskui juos ištiestos rankos atstumu. 

— Courage!, vaikeli, - išgirdo jie aukštojo žmogaus žodžius. Tai 
buvo prancūzų ir anglų kalbų mišinys. - Jei mums pavyks nueiti 
dar šešiasdešimt žingsnių, būsime saugūs. 

— Laikyk jį tvirtai, tėve, - atsakė mergina tuo pačiu švelniu, 
mišriu dialektu. - Nėra ko baimintis. 

— Jie tikri pagonys ir barbarai, - sušuko jos bendrakeleivis, — 
pasiutę, rėkiantys, girti barbarai! Dar keturiasdešimt žingsnių. 
Tita mia, prisiekiu šv. Elua, mokytų meistrų patronu, kad ne- 
peržengsiu savo namų slenksčio, kol visa ši gauja nebus perkelta 
į jų stovyklą Dakse ar į kokią kitą vietą, kurią jie, be abejonės, 
suterš. Tik dvidešimt penki žingsniai, mano turte. O Dieve, kaip 
jie stumdosi ir staugia! Pastok jiems kelią, Tita mia! Drąsiai at- 
statyk savo alkūnėlę! Susitik su jais akis į akį, mergaite! Kodėl tu 
turėtum užleisti kelią šiems pasiutusiems salų gyventojams? Ak, 
cospetto 3 Mes nuskurdinti, pražuvome! 


! Drąsos (pranc.). 
Žž Mano Tita Gt.). 
3 Velnias griebtų (tt.)/ 

Priešais juos minia taip sutirštėjo, kad šlubas senukas ir mer- 
gaitė turėjo sustoti. Keletas išgėrusių anglų lankininkų, taip pat 
ginklanešiai susidomėjo keistai atrodančia pora, ėmė veržtis prie 
jų ir apžiūrinėti juos blausioje šviesoje. 

— Prisiekiu trimis karaliais, - sušuko vienas iš lankininkų, - 
štai senas mulkis! Jis per daug piktas, kad turėtų teisę remtis į 
tokį žavingą ramentą. Naudokis koja, kurią tau davė Viešpats Die- 
vas, ir neužgriūk šitaip merginos! 

— Ei tu, eik po velnių! - suriko kitas. - Kas čia, po galais! Nar- 
sūs lankininkai vaikščioja be moterų, o štai toks senas išstypėlis 
naudojasi moterimi lyg kelionės lazda! 

— Eime su manimi, mano paukštyte, - pasiūlė kitas, griebda- 
mas merginą už apsiausto. 

— Ne, su manimi, mano svajone, - nutraukė jį pirmasis. - Pri- 
siekiu šv. Jurgiu, mūsų gyvenimas trumpas, tai pasilinksminki- 
me, kol esame gyvi. O ši mergina žavinga, arba tegul aš niekada 
daugiau nepamatysiu Česterio tilto! 

— O kas tai senai rupūžei po pažastim? - sušuko dar vienas. - Jis 
glaudžia prie savęs tą daiktelį lyg velnias indulgencijų pardavėją. 

— Nagi, parodyk, senas kaulų maiše, ką ten turi? 

Jie spaudė senuką, o šis, nesuprasdamas jų tarmės, stipriau 
glaudė prie savęs viena ranka merginą ir liūdnai žvalgėsi ieško- 
damas pagalbos. 

— Baikit, vyručiai, baikit, - suriko Fordas, nustumdamas arti- 
miausią lankininką. - Tai niekšybė! Patraukit rankas, nes bus 
blogiau. 

— Prikąsk liežuvį, nes tau pačiam bus blogiau! - sušuko gir- 
čiausias lankininkas. - Kas tu toks, kad gadini mums malonumą? 

— Naujas iškeptas ginklanešys, ką tik atvykęs, - paaiškino jam 
kitas. 

— Prisiekiu šv. Tomu iš Kento, mes visi tarnaujame savo šeimi- 
ninkams! Tačiau neleisime, kad mums vadovautų kiekvienas snar- 
glius, kurį mama išsiuntė į Akvitaniją. 

— O, džentelmenai! Vardan Kristaus, apginkite mus! - sušuko 

mergina laužyta anglų kalba. - Neleiskite šitiems baisiems žmo- 
nėms mūsų nuskriausti. 

— Nebijokite, ponia, - atsakė Aleinas. - Mes neleisime jūsų pa- 
liesti. Ei, tu, nenaudėli iš šiaurės, nuimk ranką nuo liemens! 

— Nepaleisk jos, Votai! - paliepė išstypęs juodabarzdis kareivis, 
kurio metalinis antkrūtinis blykčiojo prieblandoje. - O jūs patrau- 
kite rankas nuo savo durklų, jūs abu, aš verčiausi šiuo amatu dar 
kai jūsų pasaulyje nebuvo ir, prisiekiu Dievu, perversiu jus kiau- 
rai, jei nors pirštą pajudinsite. 

— Garbė Dievui! - staiga sušuko Aleinas, nes pamatė virš mi- 
nios ryškiai rudą kuodą, išlindusį iš po šalmo. - Atėjo Džonas su 
Eilvardu! Padėkite mums, draugai! Antai nori nuskriausti mergi- 
ną ir senuką. 

— Holė, mon petit! - atsiliepė senasis lankininkas, sprausda- 
masis pro minią; paskui jį žirgliojo Didysis Džonas. - Kas čia vyks- 
ta? Prisiekiu temple, jums teks gerokai paplušėti, jei norėsite įveik- 
ti visą blogį, kurį pamatysite šiapus įlankos. Vargu ar būrys lan- 
kininkų, ypač jei galva ūžia nuo vyno, bus toks sukalbamas kaip 
klierikai vaisių sode. Kai tu praleisi metelius kuopoje, tokie įvy- 
kiai tave mažiau jaudins. Tačiau kas čia vis dėlto įvyko? Ateina 
policijos viršininkas su savo lankininkais ir kai kurie iš jūsų, jei 
nepasisaugos, gali atsidurti ant kankinimų suolo. 

— Juk tai senis Semas Eilvardas iš Baltosios kuopos! - sušuko 
kareivis. - Klausyk, Semkinai, kaip tu čia atsiradai? Aš dar atsi- 
menu tą dieną, kai tu buvai pats triukšmingiausias linksmuolis 
iš visų kuopos lankininkų. Prisiekiu sielos išganymu! Nuo Limo- 
žo ligi Navaros niekas taip noriai nėra bučiavęs merginų ir kirtęs 
galvų priešams kaip lankininkas Eilvardas iš Houkvudo kuopos. 

— Visai galimas daiktas, Piteri, - tarė Eilvardas, ir, prisiekiu 
kardo rankena, nuo to laiko aš nelabai pasikeičiau. Betgi aš viską 
dariau dorai ir atvirai. Mergina sutikdavo savo noru, vyras turė- 
davo sukilti prieš mane, o jei ne, tai, prisiekiu dešimčia savo pirš- 
tų, aš nieko blogo jiems nedarydavau. 

Žiūrėdami į ryžtingą Eilvardo veidą ir plačius Džono pečius, 

lankininkai suprato, kad jėga čia ne ką laimėsi. Mergina ir senis 
bandė išsiveržti iš minios, ir kankintojai nedrįso jų sulaikyti. For- 
das ir Aleinas lėtai ėjo paskui juos, bet Eilvardas staiga sugriebė 
Aleiną už peties. 

— Prisiekiu kardo rankena, camarade, - tarė jis, - girdėjau, 
kad šiandien abatijoje tu pasižymėjai ir padarei garbingų darbų. 
Tik prašau, būk atsargesnis, juk aš atvedžiau tave į kuopą, ir man 
būtų labai skaudu, jei tau kas nors atsitiktų. 

— Gerai, Eilvardai, aš būsiu atsargus. 

— Nepulk pametęs galvą į kiekvieną pavojų, mon petit. Netru- 
kus tavo ranka sustiprės, ir smūgis bus stipresnis. Šiandien va- 
kare mes renkamės „Gienės rožėje“, ji yra už dviejų namų nuo 
„Pusmėnulio“ užeigos, todėl, jei panorėsi išlenkti taurelę drauge 
su keliais paprastais lankininkais, būsi laukiamas svečias. 

Aleinas prižadėjo ateiti, jei tik jam leis pareigos, o paskui, nė- 
ręs į minią, pasivijo Fordą; šis stovėjo ir kalbėjosi su abiem sve- 
timšaliais, kurie jau buvo prie savo namų. 

— Narsus jaunasis sinjore, - prabilo aukštas senis, apkabinda- 
mas Aleinui pečius, - kaip mes galėtume atsidėkoti jums, juk jūs 
apgynėte mus nuo tų barbarų! Titą jie būtų nusitempę, o mano 
galvą suskaldę į tūkstantį gabalų. 

— Aš nemanau, kad jie būtų taip pasielgę, - nustebes paprieš- 
taravo Aleinas. 

— Cha cha! - nusikvatojo, tiksliau, sukarksėjo plonu balseliu 
senis. - Aš sielojuosi ne dėl savo galvos, kuri man ant pečių, cos- 
petto, ne! Jūs išgelbėjote tą galvą, kuri man po pažastimi. 

— Gal sinjoras norėtų užeiti pas mus, tėve? - tarė mergina. - 
Jei mes stovėsime čia, kas žino, ar vėl neprasidės muštynės? 

- Tiesą sakai, Tita! Tiesą sakai, mano mergaite! Prašom, se- 
rai, suteikti mums garbę ir aplankyti kuklų mūsų būstą. Džako- 
mai, šviesos! Čia penki laipteliai į viršų. Dar du. Taip! Na, paga- 
liau mes saugūs. Corpo di Bacco!. Aš nebūčiau davęs nė dešimties 

maravedžių už tai, jog mano galva išliks, kai tie velnio vaikai pri- 
spaudė mane prie sienos. Tita mia, tu drąsi mergaitė, jau verčiau 
jie būtų stumdę ir tampę tave, kad tik neliestų mano galvos. 

- Žinoma, tėve, - rimtai sutiko ji. 

— O, tie anglai! Paimkite gotą, huną, vandalą, sumaišykite juos, 
pridėkite plėšiką barbarą, o tada nugirdykite šį padarą - ir turė- 
site anglą. Dieve mano! Nejau kada nors žemėje gyveno tokia tau- 
ta! Ar yra šalis, kuri būtų laisva nuo jų? Aš girdėjau, kad ir Italija 
jų pilnut pilnutėlė, kaip ir čia. Jie visur, išskyrus dangų. 

— Brangus tėve, - sušuko Tita, vis dar prilaikydama piktą senį, 
kuris šlubuodamas lipo ąžuoliniais laiptais, - neužmiršk, kad tie 
gerieji sinjorai, kurie apgynė mus, taip pat anglai. 

— Ak, taip! Prašau atleisti, serai! Eikšekit į kambarį. Kai kam 
mano paveikslai patinka, bet aš matau, kad menas kariauti - vie- 
nintelis, kurį gerbia jūsų šalyje. 

Žemas kambarys su ąžuolo plokštėmis, į kurį senis juos įvedė, 
buvo ryškiai apšviestas keturių lempų su kvapiu aliejumi. Prie 
sienų, ant stalo, grindų ir apskritai visur stovėjo ir kabėjo didžiu- 
liai stiklo lakštai, tapyti ryškiausiomis spalvomis. 

— Vadinasi, jie jums patinka? - sušuko šlubas dailininkas, pa- 
stebėjęs jaunuolių veiduose nuostabą ir susižavėjimą. - Vadinasi, 
tarp jūsų vis dėlto yra žmonių, kurie vertina šį tuščią darbą? 

— Niekada nemaniau, kad esama tokio meistriškumo, - gėrėjo- 
si Aleinas. - Kokios spalvos! Koks piešinys! Fordai, pažvelk į šiuos 
šv. Stepono kankinimus! Rodos, gali paimti į ranką kiekvieną ak- 
menį, gulintį prie niekšų žudikų! | 

— O tas elnias su kryžiumi tarp ragų... Garbės žodis, Aleinai, 
niekada nesu matęs tokio gražuolio net Biro miškuose. 

— O kokia ryški ir šviesi žaluma apačioje! Taip, visi paveikslai, 
kuriuos esu matęs ligi šiol, palyginti su šitais, - tik vaikų žaidi- 
mas. Turbūt šis gerbiamas džentelmenas - vienas iš didžiųjų dai- 
lininkų, apie kuriuos dažnai girdėdavau iš tėvo Bartolomėjaus to- 
mis dienomis, kai dar gyvenau Boljė. 

Įdegęs, išraiškingas dailininko veidas švytėjo iš džiaugsmo, kurį 

sukėlė neapsimestinis šių dviejų anglų susižavėjimas. Jo duktė 
nusivilko apsiaustą ir jaunuoliai išvydo dailų, švelnų ir žavingą 
tikro itališko grožio veidą; netrukus Fordas matė tik jį, o ne prie- 
šais kabančius paveikslus. O Aleinas žvelgė tai į sienas, tai į sta- 
lą, tai vėl į sienas ir iš susižavėjimo bei nuostabos šūkčiojo. 

— Ką jūs pasakysite, jaunasis sere? - paklausė dailininkas, vy- 
niodamas medžiagą nuo plokščio daikto, kurį laikė po pažastimi. 

Tai buvo lapo formos stiklo gabalas su atvaizdu veido, gaubia- 
mo aureolės. Piešinys buvo toks subtilus ir tobulas, kad jaunajam 
ginklanešiui pasirodė, lyg iš tikrųjų į juos žiūrėtų liūdnas ir susi- 
mąstęs žmogus. Jis pliaukštelėjo rankomis, apimtas laimingo vir- 
pulio, kurį tikras menas visada sukelia tikram menininkui. 

—- Nuostabu! - sušuko jis. - Stebuklinga! Tačiau man keista, 
sere, kaip jūs ryžotės tokį puikų neįkainojamą kūrinį neštis naktį 
per triukšmingą minią. 

- Išties pasielgiau neapdairiai, - tarė dailininkas. - Tita, duok 
vyno iš Florencijos gertuvės. Jei ne jūs, net bijau pagalvoti, kas 
galėjo atsitikti. Pažvelkite į odos spalvą: jos neatkurtum, nes šie 
dažai paprastai arba perdeginami krosnyje, ir oda tada būna per 
daug tamsi, arba jie visai nekimba, tada spalva būna drumstai 
balta. O čia jūs matote gyslas bei kraujo pulsavimą. Taip, diavo- 
lo!, jei šis stiklas būtų sudužęs, sudužusi būtų ir mano širdis. Tai 
vitražas vienam iš Sen Remi bažnyčios galerijos langų, ir mes su 
mažąja mano padėjėja buvome nuėję pažiūrėti, ar jis atitinka ak- 
meninių ambrazūrų dydį. Mes baigėme, kai jau buvo sutemę, ir 
ką turėjome daryti, kaip galėjome parsinešti jį namo ir išsaugoti 
visais mums įmanomais būdais? Tačiau jūs, jaunasis sere, kalbė- 
jote taip, tarsi išmanytumėte apie meną. 

— Taip mažai, kad nedrįstu kalbėti jūsų akivaizdoje, - atsakė 
Aleinas. - Aš mokiausi vienuolyne, ir nedidelis buvo mano nuo- 
pelnas vikriau negu kiti mano broliai novicijai darbuotis teptu- 
ku. 

— Štai jums dažai, teptukas, popierius, - tarė senasis dailinin- 
kas. - Neduodu jums stiklo, nes ta medžiaga kitokia, reikia mokė- 
ti sumaišyti dažus. O dabar prašau jūsų parodyti man savo meną. 
Ačiū, Tita. Ligi kraštų pripilsim Venecijos stiklus. Sėskitės, sinjo- 
re. 

Ir kol Fordas šnekėjosi su Tita, jis angliškai ir prancūziškai, ji 
prancūziškai ir itališkai, senukas susikaupęs apžiūrinėjo vertin- 
gąją galvą, tikrino, ar jos paviršiuje nėra kokio įbrėžimo. Kai jis 
vėl pakėlė akis, Aleinas keliais drąsiais potėpiais buvo apmetęs 
prieš gulėjusiame baltame lape moters veidą ir kaklą. 

— Diavolo! - sušuko dailininkas, pakreipęs galvą. - Jūs turite 
gabumų, taip, cospetto, jūs turite gabumų. Tai angelo veidas! 

— Juk tai ledi Modės Loring veidas! - sušuko Fordas, dar labiau 
nustebęs. 

— Ką gi, prisiekiu, panaši! - sutiko kiek sumišęs Aleinas. 

- O, portretas! Juo geriau. Aš Agostinas Pizanas, jaunuoli, ir 
dar kartą sakau: jūs turite gabumų. Be to, pažadu, jei norite pasi- 
likti pas mane, atskleisiu jums visas stiklo dažymo paslaptis ir 
padėsiu įgyti įgūdžių: kaip vartoti dažus ir juos tirštinti, kokie 
įsigeria į stiklą, kokie ne, išmokysiu degti ir glazūruoti, jūs suži- 
nosite visus metodus bei gudrybes. 

— Labai džiaugčiausi galėdamas pasimokyti pas tokį meistrą, — 
tarė Aleinas, - tačiau privalau būti su savo šeimininku, kol baig- 
sis šis karas. 

— Karas! Karas! - suriko senasis italas. - Amžinai tos kalbos 
apie karą. O tie, kuriuos jūs laikote didingais, kas jie? Ar esu negir- 
dėjęs jų vardus? Kareiviai, mėsininkai, griovėjai! Ak, per Bacco! 
Pas mus, Italijoje, yra didingų žmonių. Jūs griaunate, plėšiate! O 
jie stato, atkuria. O, jei jūs pamatytumėte mano mylimą gimtąją 
Pizą, katedrą, Kampo Santo vienuolynus, aukštąją Kampanilę su 
dainuojančiu jos varpų gausumu, sklandančiu šiltame Italijos ore! 
Ten tai didelių žmonių darbai. Ir aš mačiau juos savo akimis, tomis 
pačiomis, kurios dabar žiūri į jus. Aš regėjau Andrėją Orkaniją, 
Tadeo Gadį, Džotiną, Stefaną, Simonę Memį - tai meistrai, ku- 

riems aš net dažus maišyti nevertas. Ir aš mačiau jau pasenusį Džo- 
tą, ojis savo ruožtu mokėsi pas Čimabuje, ligi kurio Italijoje nebu- 
vo Meno, nes tapyti Gondžio koplyčios Florencijoje buvo atsivežta 
graikų. Ak, sinjore, išties yra didelių žmonių, kurių vardai bus ger- 
biami ir tada, kai bus aišku, kad jūsų kareiviai - žmonijos priešai. 

— Dievaži, sere, - įsiterpė Fordas, - galima ir užtarti kareivius: 
juk jei visų tų didžių žmonių, apie kuriuos kalbėjote, niekas ne- 
gintų, tai kaip jie išsaugotų savo paveikslus? 

— O visi šitie dalykai? - paklausė Aleinas. - Ar jūs iš tikrųjų 
pats juos nupiešėte? Ir kur jūs juos siųsite? 

—- Taip, sinjore, visi jie nupiešti mano ranka. Kai kurie, kaip 
matote, nutapyti ant vieno stiklo lakšto, kiti yra iš dalių, kurias 
galima sujungti. Kai kurie dailininkai piešia tik ant stiklo pavir- 
šiaus, paskui uždengia jį kitu gabalu, sutvirtina, šitaip paveikslas 
apsaugomas nuo oro poveikio. Bet aš manau, kad mūsų meno sėk- 
mę lemia tiek degimas, tiek ir teptukas. Pažvelkite į tą apvalų 
langą, kuris mėgdžioja Šventos Trejybės bažnyčios vitražą Van- 
dome, arba štai šitą - „Šventojo Gralio atgavimas“, jis skirtas vie- 
nuolyno bažnyčios absidei. Buvo laikai, kai niekas, išskyrus ma- 
no tėvynainius, nemokėjo daryti tokių daiktų; dabar yra Klema- 
nas iš Šartro ir dar keletas žmonių Prancūzijoje, jie puikūs meist- 
rai. Bet, deja! Spigi ir gergždžianti kalba visada primins mums, 
kad pasaulį valdo laukinio kuoka, o ne menininko ranka. 

Rūstus ir aiškus trimito garsas, pasigirdęs visai šalia, priminė, 
kad jau atėjo naktis ir visiems laikas skirstytis. 

— Tai signalas ir mums, - pasakė Fordas. - Man rodos, esu pa- 
sirengęs likti čia amžinai, tarp tų gražių paveikslų, - tęsė jis, žiū- 
rėdamas į paraudusią Titą, - tačiau mes turime būti užeigoje prieš 
pasirodant mūsų riteriui. 

Šeimininkai vėl ėmė dėkoti jauniesiems ginklanešiams už pa- 
galbą, o šie pažadėjo dar apsilankyti ir pagaliau išsiskyrė su senu 
italų dailininku bei jo dukterimi. Gatvės ištuštėjo, nebelijo. Jiems 
už nugaros liko Karališkoji gatvė, kurioje gyveno nauji jų draugai. 
Jaunuoliai nuskubėjo į „Pusmėnulio“ užeigą Apaštalų gatvėje. 

XXII SKYRIUS 


KAIP LANKININKAI PUOTAVO „GIENĖS ROŽĖJE“ 


— Mon Dieu! Aleinai, ar tu esi kada nors matęs tokį žavingą 
veidą? - sušuko Fordas, kai jie skubėjo atgal į užeigą. - Tokį tyrą, 
ramų ir nuostabų? 

— Tu teisus. O odos spalva - tiesiog tobulybė. Nieko panašaus 
nesu matęs. Ar atkreipei dėmesį, kaip plaukų garbanėlės guli ant 
kaktos? Nuostabiai grakščiai. 

— O kokios akys! - gėrėjosi toliau Fordas. - Tokios skaidrios ir 
romios, o kokios gilios mintys jose atsispindi. 

— Tik, ko gero, smakrui kažko trūksta, - tarė Aleinas. 

— Aš nepastebėjau. 

— Tiesa, jo linijos labai griežtos. 

- Ir labai subtilios. 

— Vis dėlto... 

— Ką, Aleinai? Nejau tu matai net saulės dėmes? 

— Na, tik pagalvok, Fordai! Ar ilga ir kilni barzda nesuteiktų 
veidui daugiau išraiškingumo bei jėgos? 

- Švenčiausioji Mergele! - sušuko Fordas. - Ar tu išprotėjai? 
Žavinga mažytė Tita su barzda? 

— Tita? O kas kalba apie Titą? 

— O kas kalba ne apie ją? 

— Aš su tavim aptarinėjau šv. Remi atvaizdą, bičiuli! 

— Na, tu iš tikrųjų esi gotas, hunas, vandalas ir kaip ten dar 
mus pravardžiavo senis. Nejau gali žavėtis jo teplione, kai tame 
pačiame kambaryje prieš tave paties Dievo pieštas paveikslas? 
Tačiau kas tas žmogus? 

— Prašom, serai, - tarė kažkoks lankininkas, bėgdamas prie jų, 
— Eilvardas ir visi kiti labai džiaugsis pamatę jus. Eilvardas prašė 
pasakyti jums, kad šiandien vakare lordui Loringui jūsų nerei- 
kės. Jis nakvos pas lordą Čandosą. 

— Prisiekiu, mums nereikia palydovo, kad rastume juos... 

Tą akimirką iš tavernos dešinėje gatvės pusėje atsklido kvato- 
jimas ir kojų trypimas. Jaunuoliai įėjo pro žemas duris, nulipo 
plytomis klotu koridoriumi ir atsidūrė siauroje ilgoje salėje, ap- 
šviestoje fakelais, degančiais abiejuose jos galuose. 

Prie sienų buvo sumesti glėbiai šiaudų ir ant jų pusiau gulė- 
jo dvi trys dešimtys lankininkų, visi iš kuopos; jie buvo be šal- 
mų ir striukių, atsegiotais marškiniais; galiūnų kūnai tysojo 
ant plūkto molio aslos. Prie kiekvieno stovėjo odinė gertuvė su 
alum, o salės gale buvo statinė su išmušta vole, žadanti dos- 
nias vaišes. Priešais statinę ant tuščių statinaičių, dėžių ir gru- 
biai sukaltų suolų sėdėjo Eilvardas, Džonas, Juodasis Saimo- 
nas bei dar trys keturi lankininkų vadai, taip pat vyresnysis 
škiperis Gudvinas Hauteinas, palikęs savo geltonąjį laivą upės 
žiotyse, kad paskutinį kartą išgertų su savo draugais iš kuo- 
pos. Fordas ir Aleinas atsisėdo tarp Eilvardo ir Juodojo Saimo- 
no, beje, jie čia pasirodę nė kiek nesutrikdė salėje vyravusio 
triukšmo bei gausmo. 

- Elio, mes camarades, - sušuko lankininkas, - o gal vyno? 
Vieną iš dviejų, kad ir kas būtų! Nagi, Džekai, velnio sūnau, at- 
nešk mums seniausio vernedžo butelį ir, žiūrėk, nesukrėsk jo! Ar 
girdėjote naujieną? 

— Ne, - vienu balsu atsakė ginklanešiai. 

— Numatomas nuostabus turnyras. 

— Turnyras? 

— Taip, berniukai. Mat Kaptalis de Bušas prisiekė, kad ras pen- 
kis riterius šioje įlankos pusėje, kurie nugalės bet kuriuos penkis 
anglų riterius, kada nors sėdėjusius balne. Ir Čandosas priėmė 
dys šauniau už kitus, visas dvaras tik apie tai ir kalba. 

— O kodėl rungtyniauja tiktai riteriai? - sumurmėjo Hordlo 
Džonas. - Ar jie negalėtų atrinkti ir penkių lankininkų, kurie gintų 
Gaskonės ir Akvitanijos garbę? 

— Arba penkių kareivių, - pridūrė Juodasis Saimonas. 

— Kas gi tie penki anglų riteriai? - paklausė Hauteinas. 

— Mieste dabar trys šimtai keturiasdešimt vienas riteris, - at- 
sakė Eilvardas. - Ir aš girdėjau, kad jau išsiųsta trys šimtai ketu- 
riasdešimt kvietimų į dvikovą, nėra kvietimo tik serui Džonui Ra- 
vensholmui: jis serga karštlige ir negali pakilti iš patalo. 

— Aš girdėjau apie tą turnyrą iš vieno apsaugos šaulio! - rikte- 
lėjo kažkuris iš lankininkų, išsidrėbusių šiauduose. - Sako, prin- 
cas taip pat pageidauja susikauti ietimis, bet Čandosas apie tai nė 
girdėti nenori, - manoma, kad tai bus rimtas dalykas. 

- Tam yra Čandosas. 

- Ne, princas šito neleis. Čandosas vadovaus visam turnyrui 
kartu su seru Viljamu Feltonu ir hercogu Armanjaku. Iš anglų 
turnyre dalyvaus lordas Odlis, serai Tomas Persis, Tomas Veikas, 
Viljamas Bošanas ir mūsų garbusis šeimininkas bei vadas. 

— Valio, tesaugo jį Dievas! - pasigirdo keletas balsų. - Būti jo 
lankininku - didelė garbė. 

- Jūs visiškai teisus, - sutiko Eilvardas. - Jei jūs žygiuosite su 
jo vėliava, kurioje pavaizduotos penkios raudonos rožės, tai pa- 
matysite viską, ką norėtų pamatyti geras lankininkas. O! Taip, 
mes garcons, jūs dabar juokiatės, tačiau, prisiekiu kardo ranke- 
na, kai atsidursite ten, kur jis jus nuves, nebesijuoksite, nes ne- 
galima iš anksto žinoti, kokį jis duos įžadą. Matau, kad jam ant 
akies raištis, lygiai taip pat kaip prie Puatjė. Ir dėl to raiščio bus 
pralieta kraujo, arba aš nieko nesuprantu. 

— O kas buvo prie Puatjė, gerbiamas Eilvardai? - paklausė vie- 
nas iš jaunųjų lankininkų; jis pasirėmė alkūnėmis ir neatitraukė 
pagarbaus žvilgsnio nuo nugairinto seno kareivio veido. 

— Nagi, Eilvardai, papasakok! - sušuko Hordlo Džonas. 

— Į tavo sveikatą, seni Semkinai Eilvardai! - suūžė balsai salės 
gale, ir žmonės pakėlė savo odines gertuves. 

— Paklauskite jo, - kukliai prabilo Eilvardas ir linktelėjo Juo- 
dojo Saimono pusėn. - Jis matė daugiau negu aš... Vis dėlto, pri- 
siekiu švento kryžiaus vinimis, regėjau beveik viską. 

— Taip, - sutiko Saimonas, - diena buvo atmintina. Aš nebesi- 
tikiu dar kartą išgyventi tokią dieną. Daugelis puikių lankininkų 

tądien paleido paskutinę savo strėlę. Tokių žmonių mes jau nesu- 
tiksime, Eilvardai. 

— Prisiekiu kardo rankena, - ne. Tada buvo mažasis Robis Vit- 
stafas, Endrius Salblasteris ir Votas Olspėjus, ir jie nusuko sprandą 
vokiečiams. Mon Dieu, kokie tai buvo žmonės! Šaudė kaip rei- 
kiant! Niekas niekada nėra paleidęs strėlių taikliau nei į tolimą, 
nei į artimą taikinį. 

— Apie mūšį, Eilvardai, papasakok apie mūšį! 

— Leiskite man pirmiausiai įsipilti, vaikinai, nes, nesuvilgius 
liežuvio, to nepapasakosi. Buvo pati rudens pradžia, kai išžygia- 
vo princas, jis perėjo per Overnę ir Beri, ir Anžu, ir Turenę. Over- 
nėje meilios merginos, bet rūgštus vynas. O Beri surūgusios mo- 
terys, bet vynas nuostabus. Anžū labai puikus kraštas lankinin- 
kams: ten ir moterys, ir vynas - geresnių nė nereikia. Turenėje 
man tik praskėlė makaulę - ir viskas, tačiau Vjerzone labai pasi- 
sekė, nes bažnyčioje sužvejojau auksinę monstranciją, o paskui 
gavau už ją devynis Genujos dženus iš juvelyro Mont Olivo gatvė- 
je. Iš ten mes pasukome į Buržą, kur man teko ugninio šilko ir 
puiki pora batų su šilkiniais kuteliais bei sidabrinėmis plokštelė- 
mis. 

— Ar iš krautuvės, Eilvardai? —- paklausė vienas iš jaunesnių 
lankininkų. 

— Ne, nuo žmogaus kojų, berneli. Aš turėjau pagrindą manyti, 
kad jam daugiau jų neprireiks, nes jo nugaroje kyšojo trisdešim- 
ties colių ilgio strėlė. 

— O kas buvo paskui, Eilvardai? 

— Mes, šeši tūkstančiai žmonių, žygiavome toliau, kūmai, ir 
atėjome į Isudeną, o ten vėl atsitiko labai svarbus įvykis. 

— Kautynės, Eilvardai? 

— Ne, ne, šis tas svarbesnio. Kautynės mažai ką gali duoti, jei- 
gu nesitiki išpirkos. Isudenoje aš ir dar trys velsiečiai užsukome į 
vieną namą, visi kiti praėjo pro šalį, ir laimikis atiteko mums. Aš 
pats pasiėmiau puikius patalus, daiktą, kurio jūs nerasite net iš- 
naršę skersai išilgai visą Angliją. Jūs tuos patalus matėte - ir tu, 

Aleinai, ir tu, Džonai. Ir galite patvirtinti, kad patalai aukščiau- 
sios rūšies. Mes sukrovėme juos ant markitanto mulo ir gabeno- 
me paskui armiją. Aš nusprendžiau laikyti juos tol, kol įsigysiu 
namą, ir dabar laikau juos vienoje labai patikimoje vietelėje neto- 
li Lindhersto. 

— O paskui, gerbiamasis lankininke? - paklausė Hauteinas. — 
Prisiekiu šv. Kristoforu, jūsų gyvenimas išties geras ir malonus, 
nes renkate grobį panašiai kaip jūros vėžių gaudytojas, kuris, be- 
je, nepriklauso nuo kieno nors malonės ar palankumo. 

- Jūs teisus, škiperi, - pritarė pagyvenęs lankininkas. - Seni 
kareiviai turi priežodį: „Ką pavyko kovoje nutverti, tas turi dvi- 
gubą vertę“. Na, tesk, bičiuli, aš jau netveriu. 

— Taigi mes žygiavome toliau, - pasakė Eilvardas, siurbtelėjęs 
gerą gurkšnį iš gertuvės. - Mūsų buvo apie šešis tūkstančius ir 
princas, ir jo riteriai, o būrio viduryje - mano patalai, kuriuos 
nešė markitanto mulas. Mes pridarėme daug bėdų Turenėje, pas- 
kui atvykome į Romoranteną, kur man į rankas pateko auksinė 
grandinėlė ir dvi jaspio apyrankės, kurias tą pačią dieną iš manęs 
pavogė juodaakė mergaičiukė iš Ardėnų. Mon Dieu! Betgi yra žmo- 
nių, kurie nebijo Paskutinio teismo ir neturi nė lašelio padoru- 
mo, jie amžinai ieško progos pavogti arba pagriebti svetimą nau- 
dą. 

— Na,-o kautynės, Eilvardai, kautynės! - nekantriai sušuko ke- 
letas balsų nustelbdami juoką. 

— Aš jau priartėjau prie jų, drąsūs ir karingi mano šunyčiai. Na, 
tada Prancūzijos karalius ėmė vytis mus su penkiasdešimčia tūks- 
tančių žmonių, ir jis labai skubėjo mus užklupti, tačiau užklupęs 
nežinojo, ką su mumis daryti, nes mes taip išdėstėme kariuomenę 
tarp pinučių ir vynuogynų, kad prancūzai iš niekur negalėjo prie 
mūsų prisiartinti, tik nuo siauro kelio pusės. Abiejuose sparnuose 
stovėjo lankininkai, o už jų - kareiviai bei riteriai, viduryje - gur- 
guolė ir mano patalai ant markitanto mulo. Trys šimtai šauniau- 
sių jų riterių puolė į priekį, - jie iš tikrųjų buvo labai narsūs, - 
tačiau mes sutikome juos tokia strėlių kruša, kad išjų tik nedauge- 

lis grįžo. Paskui puolė vokiečiai, jie taip pat labai drąsiai kovėsi, 
taigi vienam ar dviem iš jų pavyko prasiveržti pro grandinę ir pri- 
eiti prie mano patalų, tačiau viskas veltui. Tuomet į priekį išjojo 
mažasis mūsų vadas su raiščiu ant akies ir milordas Odlis su ketu- 
riais ginklanešiais, paskui juos princas ir Čandosas, ojau tada mes 
visi glaudžia minia su kirviais bei kardais, nes iki to laiko buvome 
iššaudę visas strėles. Tai buvo beprotybė, nes mes pasitraukėme 
nuo pinučių, niekas nesaugojo gurguolės, o jie galėjo kiekvieną mi- 
nutę užuolankomis prasiveržti prie jos. Tačiau viskas baigėsi sėk- 
mingai - ir karalių paėmėme, o mažasis Robis Vitstafas ir aš atve- 
žėme vežimą su dvylika statinių asmeninio karaliaus stalo vyno, ir, 
prisiekiu kardo rankena, jei jūs paklausite manęs, kas buvo pas- 
kui, negalėsiu pasakyti, kaip negalėtų pasakyti striukis Robis Vit- 
stafas. 

— Na, o kitą dieną? 

— Prisiekiu, mes ilgai negaišome ir išskubėjome atgal į Bordo, 
kur laimingai atvykome kartu su Prancūzijos karaliumi ir mano 
patalais. Aš pardaviau savo laimikį, mes gargons, ir gavau tiek 
aukso, kiek galėjau panešti, visą savaitę uždegdavau po dvylika 
vaško žvakių ant šv. Andriaus altoriaus, mat jei užmiršti Dievo 
šventuosius sėkmės dienomis, jie gali užmiršti tave, kai žūtbūt jų 
reikės. Aš padovanojau šv. Andriui šimtą devyniolika svarų vaš- 
ko, o kadangi jis buvo labai teisingas žmogus, tai, neabejoju, at- 
seikės pilnu saiku, jei prireiks. 

— Pasakykite, gerbiamas Eilvardai, - kreipėsi į jį iš kito salės 
galo jaunas išraudęs lankininkas, - dėl ko įvyko tas didelis mūšis? 

— Ak, tu, kvaiša galva, - dėl to, kas nešios Prancūzijos kara- 
liaus karūną, dėl ko gi dar? 

— O aš maniau, gal dėl tavo patalų... 

— Jei aš tik prisikasiu prie tavęs, Sailai, žiūrėk, kad nepašven- 
tinčiau tavęs diržu per pečius, - atsakė Eilvardas, visiems kvato- 
jant. - Tačiau dabar, viščiukai, laikas ant laktų, jei jau drąsuoliai 
emė maištauti prieš vyresniuosius, o ir laikas vėlus, Saimonai. 

— Palauk, uždainuosime dar dainą. 

— Čia yra Arnoldas iš Soulėjaus, jis padainuos ne blogiau už 
kuopos lankininką. 

— Ne, mes turime čia vieną - geresnio kaip jis šiam reikalui 
nerasi, - tarė Hauteinas, dėdamas ranką Didžiajam Džonui ant 
peties. - Aš girdėjau, kaip jis dainavo laive, jo balsas lyg bangos, 
kai audringai ritasi į krantą. Prašom jūsų, bičiuli, padainuoti „Mil- 
tono varpus“ arba, jeigu norite, „Franklino dukterį“. 

Hordlo Džonas atvirkščia plaštaka nusišluostė lūpas, įsiste- 
beilijo į lubų kampą ir užmaurojo taip, kad nuo jo balso ėmė 
blaškytis fakelų liepsna; jis dainavo, kaip buvo prašytas, pietų 
balade: 


Patrauke Frankliną keliai, 
Mergaitė sukresta. 

Nors jo nera, bet jam jinai 
Ištikima bus amžinai. 


Ją lanke riteris dažnai, 
Šarvai blizgėjo melzganai, 
Ir dege akyse liepsna, 

Bet atsilaikė mergina. 


Aplankė ją ginklanešys, 
Tačiau nei jaunas žavesys, 
Nei karštos dainos iš širdies 
Nesuteikė jokios vilties. 


Ir suko apie ją ratus 
Pirklys turtingas, išdidus. 
Jo turtai buvo be naudos - 
Nepalenke širdies tvirtos. 


O kartą su striuke nauja 
Aplankė lankininkas ją, 

: Kišenėj moneta smulki... 
Bet būk, mergaite, atsargi! 


Kažkas raudojo gailiai čia, 
Kas lakstė po miškus slapčia, 
O lankininkas ristele 

Išjojo, bet su ja šalia. 


Susižavėję klausytojai staugė, trypė kojomis, beldė puodukais 
į grindis - matyt, labai patiko daina, o Džonas kukliai palinko 
prie kvortos ir keturiais didžiuliais gurkšniais ištuštino ją lig dug- 
no. 

— Aš dainavau šią dainą Hordlo alinėje, kai dar net nemaniau 
tapti lankininku, - paaiškino jis. 

— Prisipilkite puodukus! - sušuko Juodasis Saimonas, panar- 
dindamas savo taurę į priešais stovinčią atidarytą statinaitę. — 
Paskutinis tostas - už Baltąją kuopą ir už kiekvieną narsų karei- 
vį, kuris žengia plazdant raudonoms Loringo rožėms. 

— Geriu už buką, kanapę ir žąsies plunksnas, - tarė senas žilas 
lankininkas, sėdėjęs dešinėje. 

— Geriu už taikią baigtį, ispanų karalių ir dviejų šimtų ketu- 
riasdešimties žmonių būrį, - pasakė kitas. 

— Geriu už kruviną karą, - suriko dar kažkuris, - daugelis iš- 
eis, bet retas sugrįš! 

—- Už tai, kad plienu išgautume kuo daugiau aukso, - sušuko 
penktas. 

— O paskutinis tostas - už mūsų širdies valdoves, - pasiūlė Eil- 
vardas. - Tegul būna tvirta mūsų ranka ir taikli akis, vaikinai, 
dviejų kvortų kiekvienam užteks. 

Šūkaudami, juokaudami ir dainuodami visi išvirto iš salės, ir 
vėl „Gienės rožėje“ įsiviešpatavo ramybė. 

XXIII SKYRIUS 


KAIP ANGLIJA KOVĖSI BORDO TURNYRE 


Šaunūs Bordo miestiečiai buvo taip pripratę prie karinių žai- 
dimų ir riterių turnyrų, kad paprastas susirėmimas ar rungtynės 
jiems nebuvo naujiena. Pagarsėjęs prašmatnus princo dvaras trau- 
kė klajojančius riterius ir ginklo gerbėjus iš visų Europos šalių. 
Per ilgas rungtynes ant Garonos krantų ne kartą yra buvę keistų 
susirėmimų, kai teutonų riteris, ką tiktai nugalėjęs pagonius prū- 
sus, vijosi Kalatravos riterį, užgrūdintą nuolatinėse kovose su 
maurais, arba portugalai susigrumdavo su skandinavų kareiviais, 
atvykusiais iš tolimiausių Ledinuotojo vandenyno pakrančių. Bor- 
do plazdėjo ne viena svetimos šalies vėliava, taip pat laukinės Lie- 
tuvos, Vengrijos kalnų tvirtovių simboliai ir herbai, nes riterių 
buvo visur, nepriklausomai nuo klimato ar nacijos, ir nebuvo to- 
kios laukinės šalies, kur princo vardas ir šlovė plačiai neskambė- 
tų. 

Vis dėlto miestą ir apygardas sujaudino žinia, kad trečią Kalė- 
dų pasninko trečiadienį įvyks dvikovos ir kad penki anglų riteriai 
pasakė esą pasirengę kautis su visais norinčiais. Šios didelės kil- 
mingų ir pagarsėjusių karių rungtynės, nacionalinis jų pobūdis, 
taip pat aplinkybė, jog tai tarsi paskutinis prieš karą ginklų iš- 
bandymas, kuris žada būti karštas ir kruvinas, - visa tai darė 
turnyrą vienu iš žymiausių ir prašmatniausių reginių Bordo mies- 
te. Tos reikšmingos dienos išvakarėse į jį plaukė ūkininkų minios 
iš visos Medoko apygardos, o lankose už miesto sienų baltavo dau- 
gybė palapinių tų, kurie negalėjo rasti šiltesnio būsto. Iš tolimos 
Dakso stovyklos, Blajė, Buržo, Liburno, Sent Emiljono, Kastiljo- 
no, Sen Makero, Kardijako, Riono ir visos aibės klestinčių mies- 
tų, laikiusių Bordo tarsi savo motina, plūdo nenutrūkstamas žmo- 
nių - raitų ir pėsčių - srautas, ir visi jie veržėsi į šlovingąjį mies- 
tą. Tos dienos, kai turėjo prasidėti turnyras, rytą aplink areną ir 

ant žemo žolėto upės kranto susirinko ne mažiau kaip aštuonias- 
dešimt tūkstančių žmonių, ir visų jų akys buvo nukreiptos į būsi- 
mų kovų lauką. 

Serai Hju Kalverlis ir Robertas Nolzas dar nebuvo grįžę iš ant- 
puolio prie Navaros sienų, taigi anglų pusė neteko labiausiai iš- 
garsėjusių iečių. Vis dėlto ir be jų buvo tiek garsių vardų, kad 
Čandosas ir Feltonas, kuriems buvo patikėta dalyvių atranka, ne 
kartą ilgai ir išsamiai tarėsi dėl kiekvieno kandidato, jo mokėjimo 
valdyti ginklą, klaidų bei laimėjimų, svėrė ir lygino jo galimybes 
su pretenduojančių į tą vietą varžovų. Lordas Odlis iš Češyro, 
Puatjė didvyris, seras Naidželas Loringas, kuris buvo laikomas 
antru pagal ieties valdymo meistriškumą visoje kariuomenėje, taip 
pat jaunesni - serai Tomas Veikas iš Jorkšyro, Tomas Persis iš 
Nortumberlendo ir Viljamas Bošanas iš Glosteršyro, - štai tie ga- 
liausiai buvo atrinkti ginti Anglijos garbę. Kitos pusės atstovai 
buvo veteranas Kaptalis de Bušas ir stipruolis Olivjė de Klisonas, 
seras Perdiuk d' Alberas, drąsusis lordas Miusidanas bei Sigizmun- 
das fon Altenštatas iš Teutonų ordino. Pagyvenę anglai tik linga- 
vo galvas žiūrėdami į žymių kariautojų herbus, nes tie žmonės 
visą gyvenimą buvo praleidę balne, o drąsa ir jėga vargu ar gali 
atsilaikyti prieš karo patirtį ir išmintį. 

— Garbės žodis, sere Džonai, - tarė princas, kai jie vingiuoto- 
mis gatvėmis jojo į turnyrą, - aš labai džiaugčiausi, jei šiandien 
mano ietis būtų sulaužyta į šipulius. Jūs žinote, kad rankose lai- 
kyti ietį išmokau tada, kai įgavau jėgų ją pakelti, ir man geriau 
matyti, ar esu vertas būti šioje garbingoje draugijoje, ar ne. 

— Aš nemačiau sumanesnio raitelio už jus ir taiklesnės ieties 
kaip jūsų, valdove, - tarė Čandosas, - tačiau tebūnie leista man 
pasakyti, visiškai nenorint jūsų įžeisti, kad jums nedera dalyvau- 
ti šiame turnyre. 

— Kodėl, sere Džonai? 

— Todėl, sire, kad jums nedera stoti į gaskonų pusę prieš an- 
glus arba į anglų - prieš gaskonus, kadangi jūs ir vienų, ir kitų 
valdovas. Gaskonai dabar nelabai mus myli ir tik auksinė jūsų 

vainiko grandis jungia vienus su kitais. Jeigu ji trūktų, nežinau, 
kas būtų. 

— Jei trūktų, sere Džonai? - suriko princas ir tamsios jo akys 
piktai sublizgo. - Ką čia šnekate? Jūs kalbate taip, tarsi vasalinė 
mūsų valdinių priklausomybė yra toks daiktas, kurį galima nu- 
mesti arba uždėti, lyg pančius sakalui? 

— Samdytą kuiną mes raginame rimbu ir pentinais, sire, - at- 
sakė Čandosas, - tačiau su grynakrauju karštu žirgu elgiamės 
atsargiai ir švelniai, dažniau įkalbinėjame, nei verčiame. Šitie žmo- 
nės - keista tauta, ir jūs turėtumėte branginti jų meilę net tokią, 
kokia ji yra dabar, nes ta meilė duos jums tai, ko neįkvėps jokios 
vėliavos. 

- Šiandien jūs per daug rimtas, Džonai, - tarė princas. - Atidė- 
sime šiuos klausimus iki susitikimo tarybos salėje. Na, o jūs, ma- 
no broliai iš Ispanijos ir Maljorkos, ką manote apie tokį iššūkį? 

— Aš bandau labiau jį pagrįsti, - atsakė donas Pedras, kuris 
kartu su Maljorkos karaliumi jojo princui iš dešinės, o Čandosas - 
iš kairės. - Prisiekiu šv. Jokūbu Komposteliečiu, daugelis mieste- 
lėnų lengvai pakeltų didesnius mokesčius. Pažvelkite į tą ploną 
gelumbę bei aksomą, kuriuos nešioja šitie sukčiai! Garbės žodis, 
jei jie būtų mano valdiniai, džiaugtųsi vilkėdami šiurkščią gelum- 
bę ir odą, kitaip aš su jais susidoročiau. Tačiau gal geriau avis 
kirpti, kai vilna atauga? 

— Mes didžiuojamės, kad valdome laisvus žmones, o ne vergus, 
— šaltai tarė princas. 

— Ką gi, kiekvienas turi savo skonį, - atsainiai atkirto donas 
Pedras. - Carajo!' Koks žavingas veidukas štai ten lange! Prašau 
įsidėmėti namą ir atsiųsti mums mergaitę į abatiją. 

— Ne, broli mano, to nebus! - nekantraudamas sušuko princas. 
— Aš jau ne kartą turėjau progą paaiškinti jums, kad pas mus Ak- 
vitanijoje taip nedaroma. 

—- Tūkstantį kartų atsiprašau, brangus drauge, - atsakė ispa- 


! Po velnių (isp.)! 

nas, nes įdegusiuose anglų princo skruostuose plykstelėjo pykčio 
raudonis. - Būdamas tremtyje, jaučiuosi pas jus beveik kaip na- 
muose ir kartais užmirštu, kad dar negrįžau į Kastiliją. Išties kiek- 
vienoje šalyje sava dorovė ir papročiai; tačiau aš prižadu jums, 
Eduardai: kai būsite mano svečias Tolede ar Madride, jums ne- 
reikės tuščiai geisti kokio prasčioko dukters, kuriai pajusite sim- 
patiją vos žvilgtelėjęs. 

— Jūsų kalba, sire, - dar šalčiau pasakė princas, - ne tokia, 
kokią norėčiau iš jūsų išgirsti. Manęs netraukia amūrų istorijos, 
apie kurias šnekate, ir aš prisiekiau, kad mano vardo niekas nie- 
kada nesies su vardu kitos moters, išskyrus amžinai brangią ma- 
no žmoną. 

- Štai kur tikro riteriškumo pavyzdys! - sušuko Pedras, o Mal- 
jorkos karalius Jokūbas, išsigandęs visagalio globėjo rūstybės, stip- 
riai trūktelėjo savo tremties draugą už drabužių. 

— Būkite atsargus, pusbroli, - pašnibždėjo jis, - vardan švč. 
Mergelės būkite atsargus, juk jį supykdėte. 

— Tik pamanyk! Nebijokite! - taip pat pusbalsiu tarė ispanas. - 
Jei aš nepataikysiu nusilenkdamas vieną kartą, tai tikriausiai įtik- 
siu antrą. Štai žiūrėkite! Brangusis pusbroli, - tęsė jis, pasisukęs 
į princą, - jūsų kareiviai ir lankininkai - puikūs, tvirti kovotojai. 
Išties sunku būtų rungtyniauti su jais. 

— Jie yra buvę tolimose šalyse, sire, tačiau ligi šiol nesutiko sau 
lygių mūšyje. 

- Ir tikriausiai nesutiks. Žiūriu į juos ir man atrodo, kad vėl 
sėdžiu savo soste. Tačiau pasakykite man, brangus pusbroli, ką 
darysime toliau, kai išvysime tą išsigimėlį Henriką iš karalystės, 
kurią jis pavogė. 

— Mes prašysime Aragono karaliaus grąžinti sostą mūsų bro- 
liui Jokūbui, Maljorkos karaliui. 

— O, kilnusis, didžiadvasiškasis prince! - sušuko mažasis mo- 
narchas. 

— O kai tai įvyks, - tarė karalius Pedras, žvairuodamas į jauną- 
jį užkariautoją, - mes sujungsime Anglijos, Akvitanijos, Ispanijos 

ir Maljorkos jėgas. Ir bus mums didžiausia gėda, jei neatliksime 
kokio nors žygio, turėdami tokias galingas karo pajėgas. 

— Jūs teisus, mano broli! - sušuko princas ir jo akys ėmė ki- 
birkščiuoti nuo dono Pedro pasiūlymo. — Man atrodo, kad švč. 
Mergelei labiausiai patiktų - ir mes galėtume tai padaryti - išvyti 
pagonius maurus iš jūsų šalies. 

— Mes su jumis vieningi, Eduardai, kaip kardo rankena su aš- 
menimis. Bet, prisiekiu šv. Jokūbu, neleisime tiems maurams šai- 
pytis iš mūsų net už jūros. Turime sėsti į laivus ir išvyti juos iš 
Afrikos. 

— Dėl Dievo, taip! - sušuko princas. - Švenčiausia mano svajo- 
nė, kad mūsų Anglijos vėliava iškiltų ant Alyvų kalno, o lelijos ir 
liūtai plazdėtų virš šventojo miesto. 

— O kodėl gi ne, brangusis pusbroli? Jūsų lankininkai prasky- 
nė kelią į Paryžių, - kodėl ir ne į Jeruzalę? O ten jūsų kariuomenė 
galės pailsėti. 

— Ne, reikia padaryti daugiau, - pasakė princas, susižavėjęs 
garbėtroškų svajonėmis. - Dar nepaimtas Konstantinopolis ir lau- 
kia karas su Damasko sultonu. Paskui turime uždėti duoklę tur- 
kų chanui ir Kinijos imperijai. Džonai, ką jūs pasakysite? Ar mes 
galėtume taip pasistūmėti į rytus kaip Ričardas Liūtaširdis? 

— Džonas liks namuose, - atsakė senas kareivis. - Prisiekiu 
siela, kol aš dar esu Akvitanijos senešalas, nestokosiu rūpesčių 
dėl sienos, kurią jūs man patikėjote saugoti. Tą dieną, kai Pran- 
cūzijos karalius išgirs, kad jį ir mane skiria jūra, pavadins laimin- 
giausia diena. 

— Prisiekiu, Džonai, - tarė princas, - nesu anksčiau pastebėjęs, 
kad jūs toks nepaslankus. 

—- Vambrijantis šuo ne visada žvėrį ima, - atsakė senasis rite- 
ris. , 

—- Najjau ne, ištikimoji širdie, aš per daug dažnai bandžiau jus 
ir žinau, koks esate drąsus. Tačiau, prisiekiu savo siela, nesu ma- 
tęs tokios baisios spūsties nuo tos dienos, kai mes atgabenome 
karalių Džoną į Čipsaidą! | 

Pažiūrėti turnyro susirinko milžiniška minia, visa plati lygu- 
ma tarp vynuogynų juostos ir upės kranto buvo pilna žmonių. 
Princas ir jo svita nuo šiaurinių vartų matė apačioje po savo kojo- 
mis tamsią galvų jūrą, kurioje tai šen, tai ten ryškiomis dėmėmis 
mirgėjo moterų skarelės, blizgėjo lankininkų ir kareivių šalmai. 
Arena šio didžiulio žmonių sambūrio viduryje atrodė lyg siaura 
žemės juostelė, apvedžiota vėliavomis ir plačiais vimpelais, o bal- 
ti lopai su plazdančiomis vėliavėlėmis rodė, kur pastatytos pala- 
pinės, kuriose šarvavosi turnyro dalyviai. Nuo miesto vartų ligi 
princui ir jo svitai skirtos pakylos buvo paliktas kuolais aptvertas 
keliukas. Juo, susirinkusios didžiulės minios sveikinamas, lėtai 
jojo princas, kurį lydėjo abu karaliai, aukšti valstybės pareigūnai 
bei ilga lordų ir damų, rūmų patarėjų bei kareivių virtinė; linga- 
vo plunksnos, žybčiojo brangenybės, tviskėjo šilkai ir žėrėjo auk- 
sas - tai buvo prabangos bei šaunumo reginys, apie kurį galima 
tik svajoti. Kavalkados priekis jau buvo pasiekęs areną, o galas 
dar tik ėjo pro vartus, nes viso to, kas buvo gražu ir šlovinga, 
atstovai bei atstovės susirinko čia iš visų vietovių, kurias skalavo 
Dordonė ir Garona: juodbruvi riteriai iš karštų pietų, aistringi 
kareiviai iš Gaskonės, elegantiški dvariškiai iš Limuzeno ir Sen- 
tonžo bei drąsūs jauni anglai iš anapus įlankos. Buvo čia ir juo- 
daplaukių Žirondos gražuolių, kurių akys blizgėjo ryškiau už jų 
brangakmenius, o šalia jojo geltonplaukės jų seserys iš Anglijos | 
griežtais veidais, tiesiomis nosimis, įsisupusios į gulbių pūkus bei 
šermuonėlių kailius, nes oras buvo vėsus, nepaisant skaisčios sau- 
lės. Lėtai vingiuodama šliaužė arenos link ilga žėrinti vilkstinė; 
pagaliau visi arkliai buvo pririšti jų laukiančių arklininkų, o visi 
lordai ir damos susėdo ant ilgų, aksomu ir gobelenais apmuštų 
bei herbais papuoštų suolų, kurie stovėjo iš abiejų arenos pusių. 

Turnyro dalyviai būriavosi tame arenos gale, kuris buvo ar- 
čiau miesto vartų. Čia, prieš jų palapines, plazdėjo Odlio kregž- 
dės, Loringo rožės, Veito raudoni skersiniai, Persio liūtas ir Boša- 
no sidabriniai sparnai. Vėliavas laikė ginklanešiai, apsirengę lais- 
vais žaliais drabužiais; jie vaizdavo tritonus, todėl kairėje ranko- 

je laikė milžiniškas pusapvales kriaukles. Už palapinių kanopo- 
mis kasė žemę ir žvengė didžiuliai kovos žirgai, o šeimininkai sė- 
dėjo prie palapinių angų, ant kelių pasidėję šalmus, ir šnekėjosi 
apie rungtynių tvarką. Po garsaus fanfarų tušo heroldas paskel- 
bė vardus ir herbus riterių, pasirengusių dėl savo šalies garbės 
bei meilės širdies damoms susikauti su visais, kurie suteiks jiems 
tokią garbe. Susižavėjimo šūksniais žiūrovai sutiko antrąjį herol- 
dą, kuris, eidamas iš kito arenos galo, pranešė vardus penkių vi- 
siems žinomų ir šlovingų riterių, priėmusių iššūkį. 

—- Garbės žodis, Džonai, - tarė princas, - ko gero, jūs buvote 
teisus. Na, mielasis d'Armanjakai, regis, čionykščiai jūsų draugai 
nelabai graušis, jei anglų riteriai pralaimės. 

- Galbūt, sire, - atsakė gaskonų bajoras. - Aš nė kiek neabejo- 
ju, kad Smitfilde arba Vindzore minia taip pat sveikintų savo tė- 
vynainius. 

- Prisiekiu, tai visai suprantama, - juokdamasis tarė princas. 
— Štai keliasdešimt anglų lankininkų aname gale staugia taip, lyg 
norėtų perrėkti didžiulę minią. Bijau, kad dabar jiems teks ne 
taip garsiai šaukti ir sveikinti savuosius, nes vargu ar mano auk- 
so taurė perplauks įlanką. Kokios turnyro sąlygos, Džonai? 

— Dalyviai turi laimėti ne mažiau kaip tris susirėmimus, o per- 
galė teks tam, kuris laimės daugiausia susirėmimų, be to, kiek- 
viena pora kausis tol, kol vienas iš priešininkų įgaus aiškią per- 
svarą. Tas iš nugalėtojų, kuris kausis šauniau už visus, gaus pri- 
zą, o geriausias iš kitos pusės - sagtį su brangakmeniais. Ar duoti 
įsakymą mušti nagaras? 

Princas linktelėjo, sugaudė trimitai, vienas paskui kitą pasiro- 
dė turnyro dalyviai, ir kiekvienas arenos viduryje susitiko su sa- 
vo priešininku. Seras Viljamas Bošanas griuvo pakirstas labai pa- 
tyrusio Kaptalio de Bušo ieties, seras Tomas Persis nugalėjo lor- 
dą Miusidaną, o lordas Odlis išmušė iš balno serą Perdiuk d'Albe- 
rą. Tačiau stipruolis De Klisonas atgaivino puolančiųjų viltis, par- 
bloškęs ant žemės serą Tomą Veitą iš Jorkšyro. Kol kas buvo sun- 
ku ką nors išskirti iš atakuojančių ir atakuojamų. 

— Prisiekiu šv. Jokūbu iš Santjago! - sušuko donas Pedras ir 
blyškius jo skruostus išmušė švelnus raudonis. - Nesvarbu, kas 
laimės, tačiau rungtynės puikios. 

— Ar galite man pasakyti kitą Anglijos garbės gynėją, Džonai? 
— paklausė princas, ir jo balsas suvirpėjo iš susijaudinimo. 

— Seras Naidželas Loringas iš Hempšyro, sire. 

— O! Jis labai drąsus žmogus ir meistriškai valdo kiekvieną 
ginklą. 

— Teisybė, sire. Tačiau jo, kaip ir mano, regėjimas karui netin- 
ka. Vis dėlto jis gali durti ietimi ir smūgiuoti taip smagiai kaip 
anksčiau. Juk jis, valdove, laimėjo auksinę karūną, kai Jos dide- 
nybė karalienė Filipa, jūsų mama, sutriuškinus Kalė surengė vi- 
sų Anglijos riterių rungtynes. Girdėjau, kad Tvinhemo pilyje yra 
spinta, kuri lūžta nuo prizų. 

— Tikiuosi, prie jų prisidės ir mano taurė, - tarė princas. - Bet 
štai joja vokiečių riteris ir, prisiekiu, jis atrodo labai šaunus bei 
drąsus. Tegu jie kaunasi tris kartus, nes pergalė per daug svarbi, 
vienas susirėmimas negali visko išspręsti. 

Tuo metu, gaudžiant trimitams ir gaskonų sveikinimo šauks- 
mams, paskutinis iš atakuojančių atjojo į areną. Vyras buvo labai 
stambus, juodais šarvais be jokių papuošalų ir heraldikos ženklų, 
nes viską, kas pasaulietiška ir paradiška, draudė taisyklės kari- 
nės brolijos, kuriai jis priklausė. Nei plunksna, nei herbas nepuo- 
šė paprasto jo šalmo, o ant ieties nebuvo net įprasto vimpelo. Jam 
ant pečių plaikstėsi baltas apsiaustas, kurio kairėje buvo ryškiai 
matomas platus juodas kryžius, siuvinėtas sidabru - gerai pažįs- 
tama Teutonų ordino riterių emblema. Jis sėdėjo ant tokio stam- 
baus juodo ir grėsmingo žirgo kaip ir jis pats. Raitelis nepastatė 
jo piestu, nevertė lėkti šuoliais, kaip paprastai daro riteriai, norė- 
dami parodyti savo valdžią arkliui. Iškilmingai ir rūsčiai riteris 
nulenkė galvą princui ir stojo į savo vietą arenos gale. 

Beveik tuo pačiu metu iš aptvaro išjojo seras Naidželas, šuo- 
liais perlėkė areną ir prieš princo pakylą taip staigiai sustabdė 
didelį savo žirgą, kad tas pritūpė ant užpakalinių kojų. Su baltais 

šarvais, herbu ant skydo ir stručio plunksna ant šalmo, plazdan- 
čia vėliava bei nerimstančiu žirgu jis atrodė toks nevaržomas ir 
džiaugsmingas, kad visa minia aplink areną ėmė ploti. Lyg žmo- 
gus, skubantis į linksmą šventę, jis sveikindamasis pamojo ieti- 
mi, timptelėjo pavadžius ir pasuko į jam skirtą vietą kanopom 
kasantį žirgą, neleisdamas jam abiem priekinėmis kojomis liesti 
žemės. 

Netikėta tyla įsiviešpatavo neaprėpiamoje žmonių minioje, kai 
šie priešininkai atsidūrė vienas prieš kitą. Jų rungtynių baigtis, 
sakytum, įgavo dvigubą prasmę: ant kortos buvo pastatyta ne tik 
jų pačių šlovė, bet ir būrių garbė. Abu buvo laikomi garsiais kovo- 
tojais, bet kadangi skynė laurus labai tolimose viena nuo kitos 
šalyse, tai dar nė karto nebuvo sukryžiavę iečių. Šių dviejų žmo- 
nių grumtynės jau vien dėl to turėjo sukelti didžiausią susidomė- 
jimą, be to, nuo jų priklausė, kuriai pusei šiandien atiteks perga- 
lė. Akimirką jie lūkuriavo: vokietis, niūrus bei susikaupęs, ir se- 
ras Naidželas, kurio kiekviena gyslelė virpėjo iš nekantrumo bei 
liepsningo ryžto. Paskui žiūrovų minia, regis, giliai atsiduso, nuo 
hofmaršalo rankos nukrito pirštinė, ir abu šarvuoti riteriai susi- 
grūmė. Atrodė, lyg priešais princo pakylą būtų trenkęs perkūnas. 
Nors vokietis susverdėjo nuo anglo smūgio, tačiau savo ruožtu 
taip taikliai smogė į priešininko antveidį, kad trūko sagtys, plunks- 
nuotas šalmas subiro į šipulius, ir seras Naidželas nušuoliavo are- 
na, blizgindamas saulėje apnuogintą plikę. Ore sumirgėjo tūks- 
tančiai plastančių šalikų ir į viršų mestų kepurių. Tai rodė, jog 
pirmas susirėmimas baigėsi populiariosios grupės atstovo nau- 
dai. 

Riteris iš Hempšyro buvo ne iš tų, kuriems pirma nesėkmė 
atimtų pasitikėjimą. Jis spustelėjo pentinais žirgą, nulėkė prie 
palapinės ir po kelių akimirkų grįžo su nauju šalmu. Antrame 
susirėmime priešininkų kova buvo tokia lygi, kad pats griežčiau- 
sias teisėjas nebūtų galėjęs nustatyti, kieno pusėje persvara. Abu 
išskėlė kibirkštis skyduose ir abu atlaikė nuožmius smūgius tarsi 
suaugę su arkliais. Per paskutinį susirėmimą seras Naidželas 

įsmeigė ietį vokiečiui taip taikliai, kad jos galas įlindo į antveidį ir 
nunešė priekinę šalmo dalį, o per žemai nusitaikęs ir truputį prie- 
šininko apsvaigintas vokietis neatsargiai sudavė serui Naidželui 
per šlaunį ir pažeidė turnyro taisykles; dėl to būtų priverstas ne 
tik atsisakyti pergalės, bet ir atiduoti ginklus bei žirgą, jei anglų 
riteris būtų nusprendęs jų reikalauti. Anglų kareiviai staugė iš 
susižavėjimo, tačiau didžiulė minia, susispietusi prie aptvaro, grės- 
mingai tylėjo, šitaip tarsi patvirtindama, kad svarstyklių lėkštė 
nusviro anglų naudai ir jie gaus prizus. Dešimt nugalėtojų išsiri- 
kiavo priešais princą, laukdami jo sprendimo, bet staiga šaižus 
rago gausmas iš tolimo arenos galo, privertė visus atsisukti į ne- 
lauktai pasirodžiusį naują veidą. 


XXIV SKYRIUS 


KAIP Į RUNGTYNES ATVYKO RITERIS IŠ RYTŲ 


Jau esame sakę, kad Bordo turnyrų arena buvo lankoje ant 
upės kranto, ir ja buvo naudojamasi tais atvejais, kai kita, prieš 
Šv. Andriaus abatiją, būdavo per maža. Rytinis lankos kraštas 
leidosi į nuožulnų slėnį: vasarą jį dengė tiršta vynuogynų žalu- 
ma, o dabar tik niūriai stirksojo rudi aptvarai. Viršuje vingiavo 
baltas kelias į šalies gilumą, kuris paprastai knibždėte knibždėjo 
keliautojų, tačiau dabar buvo beveik tuščias, nes turnyras sutraukė 
visos apygardos gyventojus. Ir keista buvo matyti tokį didelį žmo- 
nių sambūrį, o tolumoje viršuje tą tuščią važiuojamąjį kelią, niū- 
rų, be žmonių, besidriekiantį į tolį ir dingstantį tarp kalvų. 

Jei kas nors vos prasidėjus turnyrui būtų pažvelgęs į tą kelią, 
būtų pastebėjęs labai toli du blyksinčius ir mirgančius taškelius 
blyškiuose žiemos saulės spinduliuose. Po valandos jie priartėjo, 
tapo ryškesni, pagaliau paaiškėjo, kad tai dviejų raitelių, galvot- 
rūkčiais šuoliuojančių į Bordo pusę, šalmų atspindžiai. Dar po 

pusvalandžio jau buvo galima atskirti visas jų aprangos detales. 
Pirmas, ginkluotas riteris, sėdėjo ant šviesiai kaštoninio arklio 
su baltomis dėmėmis ant krūtinės ir kaktos. Jis buvo mažo ūgio, 
bet labai plačių pečių, šalmo antveidis buvo nuleistas, ant paprasto 
balto apsiausto ir kuklaus juodo skydo nebuvo jokių heraldikos 
ženklų. Antras raitelis, matyt, jo ginklanešys ir adjutantas, buvo 
neginkluotas, tik ant galvos buvo šalmas, o dešinėje rankoje jis 
laikė labai ilgą ir sunkią ąžuolinę ietį, priklausančią šeimininkui. 
Kairiąja laikė suspaustus pavadžius ne tik savo arklio, bet ir stam- 
baus juodo pabalnoto kovos žirgo, šuoliavusio šalia jo. Tie trys 
arkliai bei du raiteliai, matyt, skubėjo į turnyrą, ir ginklanešio 
trimitas, nuskambėjęs riteriui įjojus į areną, nutraukė prizų dali- 
jimo ceremoniją ir atkreipė žiūrovų dėmesį. 

— Na, Džonai, - sušuko princas, ištempęs kaklą, - kas šis rite- 
ris ir ko jam reikia? 

— Garbės žodis, sire, - atsakė Čandosas, kurio veidas atrodė be 
galo nustebęs, - mano nuomone, jis prancūzas. 

— Prancūzas! - pakartojo donas Pedras. - O iš kur jūs tai žino- 
te, lorde Čandosai, jei nematyti heraldikos ženklų - nei ant dra- 
bužių, nei ant šalmo? 

— Iš jo šarvų, sire, jie apvalesni ant alkūnių ir pečių negu Bordo 
arba anglų riterių. Manyčiau, kad jis italas, jei jo šalmas būtų 
nuotakesnis, tačiau esu pasirengęs prisiekti, jog šios plokštės bu- 
vo surinktos kur nors tarp Bordo ir Reino. Štai jo ginklanešys, 
tuojau sužinosime, kas jį privertė peržengti sieną. 

Tuo metu ginklanešys risčia prijojo prie aptvaro, sustabdė žir- 
gą ant žolės tiesiai prieš princo pakylą ir dar sykį papūtė savo 
ragą. Vyras buvo prakaulus, įdegusiu veidu, su juoda tankia barz- 
da, iš išvaizdos atrodė įžūlokas. Papūtęs ragą jis užsikišo jį už 
diržo, prajojo pro gaskonų bei anglų riterius ir prisiartino prie 
princo bei jo svitos per ieties ilgį. 

— Aš atvykau, - pranešė jis kimiu žemu balsu su ryškiu breto- 
nišku akcentu, - kaip savo šeimininko, labai narsaus kovotojo ir 
didžio bei galingo monarcho Karolio, Prancūzijos karaliaus vasa- 

lo, ginklanešys ir heroldas. Mano šeimininkas išgirdo, jog čia vyks 
turnyras ir galima pelnyti garbingą pergalę, todėl jis atvyko ir 
prašo, kad kuris nors anglų riteris savo damos meilės vardan su- 
teiktų jam garbę susikauti aštriomis ietimis, kuokomis, kovos kir- 
viais arba durklais. Tačiau jis įsakė man perduoti, jog kausis tik 
su tikru anglu, o ne su kokiu išgama, kuris yra nei anglas, nei 
prancūzas, kalba viena iš tų kalbų, o kovoja su kita vėliava. 

— Sere! - griausmingu balsu sušuko De Klisonas, o jo tėvynai- 
niai griebėsi kardų. Tačiau ginklanešys nekreipė dėmesio į užsi- 
rūstinusius veidus ir toliau dėstė savo šeimininko įsakymą. 

— Jis pasirengęs kautis, sire, - pasakė ginklanešys, - nors jo 
žirgas nubėgo šiandien nemažai mylių, be to, šuoliais, nes mes 
baiminomės pavėluoti į turnyrą. 

— Jūs iš tikrųjų pavėlavote, - tarė princas, - prizas tuoj bus 
įteiktas, tačiau aš neabejoju, kad kuris nors iš šitų džentelmenų 
neatsisakys dėl garbės susikauti su prancūzų riteriu. 

— Dėl prizo, valdove, - prabilo seras Naidželas, - tai aš manau, 
kad pasakysiu visų nuomonę: tegul jį gaus prancūzų riteris, jei 
garbingai laimės. 

— Perduokite šiuos žodžius savo šeimininkui ir paklauskite, su 
kuriuo iš šių penkių anglų pageidautų susikauti, - tarė princas. — 
Palaukite, jūsų riteris neturi herbo ir mes dar neišgirdome jo var- 
do. | 

— Mano šeimininkas, sire, davė įžadą švč. Mergelei nesakyti 
savo vardo ir nepakelti antveidžio tol, kol atsidurs prancūzų že- 
mėje. 

— Tačiau iš kur mums žinoti, kad jis nėra paprastas tarnas, 
apsivilkęs savo pono drabužius ir šarvus, arba koks nors riteris 
niekšas? Juk tik vienas jo ieties prisilietimas gali užtraukti nešlo- 
vę garbingam džentelmenui! 

— Ne, ne, sire, - rūsčiai atsakė ginklanešys. - Nėra žemėje žmo- 
gaus, kuris galėtų būti pažemintas susikovęs su mano šeiminin- 
ku. 

— Jūs labai drąsus, ginklanešy, - pasakė princas, - tačiau kol aš 

neįsitikinsiu tuo, kad jūsų šeimininkas aukštos kilmės ir turi do- 
rą vardą, negalėsiu leisti geriausiems savo riteriams rungtyniau- 
ti su juo. 

— Vadinasi, jūs atsakote jam, sire? 

— Esu priverstas atsakyti. 

— Tuomet, sire, mano šeimininkas liepė man paklausti jūsų, ar 
sutiktumėte, kad seras Džonas Čandosas išgirstų mano šeiminin- 
ko vardą ir patikintų jus, jog jis yra toks žmogus, su kuriuo net 
jūs galėtumėte sukryžiuoti kardus, nežemindamas savęs? 

— Geriau nė nereikia. 

- Tada turiu paprašyti jūsų, lorde Čandosai, prieiti arčiau. Be 
to, perduodu jums prašymą, kad tas vardas amžinai liktų paslap- 
tyje, pažadėkite, kad niekada nepasakysite ir neparašysite nė vie- 
no žodžio, kuris galėtų išduoti tą vardą... 

Jis nulipo nuo arklio ir kažką sušnibždėjo į ausį Čandosui, nuo 
ko šis apstulbęs sudrebėjo ir smalsiai pažvelgė į svetimą riterį, 
kuris jojo į arenos galą. 

— Nejaugi tai tiesa? - nejučiom išsprūdo jam žodžiai. 

— Tiesa, milorde, prisiekiu jums šv. Ivu Bretoniečiu. 

- Aš turėjau numanyti, - tarė Čandosas, susimąstęs sukdamas 
ūsą ir težiūrėdamas į nepažįstamąjį. 

— Na, sere Džonai? - paklausė princas. 

— Kautis su šiuo riteriu iš tikrųjų didelė garbė, sire, ir aš pra- 
šau jūsų leidimo pasitraukti, nes turiu nusiųsti savo ginklanešį 
šarvų, mat labai norėčiau priimti iššūkį. 

— Ne, ne, sere Džonai, jūs jau nusipelnėte tiek garbės, kiek gali 
tekti vieno žmogaus daliai, ir būtų labai žiauru, jei dabar nepail- 
sėtumėte. Ginklanešy, prašau pasakyti savo šeimininkui, kad mes 
labai džiaugiamės matydami jį savo dvare, jei jis nori atsigaivinti 
prieš susirėmimą, tuojau bus paduota vyno su prieskoniais. 

— Mano šeimininkas negers, - tarė ginklanešys. 

— Tada tegul pasako, su kuriuo džentelmenu norėtų kautis. 

— Jis pasitenkins šiais penkiais džentelmenais, ir tegul kiek- 
vienas pasirenka ginklą pagal savo norą. 

— Aš manau, - tarė princas, - kad jūsų šeimininkas yra kilnios 
sielos ir neapsakomai drąsus. Tačiau saulė jau leidžiasi ir mums 
vargu ar užteks šviesos šiai dvikovai. Džentelmenai, prašau eiti į 
savo vietas, nes mes norėtume pažiūrėti, ar nepažįstamojo veiks- 
mai tokie pat drąsūs kaip ir jo žodžiai. 

Per šias derybas nepažįstamasis riteris sėdėjo lyg plieninė sta- 
tula, nepažvelgdamas nei į dešinę, nei į kairę. Jis pakeitė arklį, 
kuriuo atjojo, ir dabar sėdėjo ant to aukšto juodo eržilo, kurį už 
pavadžio vedė ginklanešys. Užteko pažvelgti į galingus, plačius jo 
pečius, rūstų, uždarą veidą ir į tai, kaip jis elgiasi su skydu bei 
ietimi, kad tūkstančiai kritiškai nusiteikusių žiūrovų įsitikintų, 
koks pavojingas priešininkas. Eilvardas, stovėjęs pirmoje lanki- 
ninkų eilėje, kartu su Juoduoju Saimonu, Didžiuoju Džonu ir ki- 
tais kuopos nariais svarstė visą turnyro eigą taip laisvai ir išma- 
nančiai, kaip ir derėjo kareiviui, kuris visą gyvenimą nesiskyrė 
su ginklu ir galėjo iš pirmo žvilgsnio nustatyti raitelio bei žirgo 
privalumus. Dabar jis susiraukęs apžiūrinėjo nepažįstamąjį ir jo 
veido išraiška buvo tokia kaip žmogaus, kuris stengiasi kažką pri- 
siminti. 

— Prisiekiu kardo rankena! Kažkur jau esu matęs šį galiūną. 
Bet negaliu prisiminti kur. Gal Nožane, o gal Orėjuje? Štai pama- 
tysite, vyručiai, šis žmogus pasirodys esąs vienas iš geriausių Pran- 
cūzijos ietininkų, o už juos niekas pasaulyje geriau ieties nesuge- 
ba valdyti. | 

— Baksnoti vienas į kitą - vaikų žaidimas, - tarė Džonas. - Esu 
pasirengęs pabandyti ir, prisiekiu juoduoju kryžium, tikriausiai 
susidoročiau. 

— O ką tu darytum, Džonai? 

- Ar maža ką būtų galima padaryti, - susimąstęs prabilo eigu- 
lys. - Man rodos, pirmiausia sulaužyčiau ietį. 

— Visi stengiasi sulaužyti ietį. 

— O ne, neį priešininko skydą. Aš ją perlaužčiau sau į kelį. 

- O ką tuo laimėtum, senas pilvūze? - paklausė Juodasis Sai- 
monas. 

— Taip aš paversčiau šį moterišką smeigtą gana patogiu vėzdu. 

— O kas tada, Džonai? 

— Tada sugriebčiau ietį ranka ar koja, o gal kuo kitu, į ką jis 
taikytųsi smeigti, ir paskui savo vėzdo smūgiu perskelčiau jam 
kaukolę. 

— Prisiekiu dešimčia savo pirštų, seni Džonai, aš atiduočiau 
savo patalus, kad tik pamatyčiau, kaip tu dalyvauji turnyruose ir 
kauniesi ietimis. Tai pačios galantiškiausios ir subtiliausios rung- 
tynės, ir tu nusipelnei teisę jose dalyvauti. 

— Man irgi taip atrodo, - rimtai tarė Džonas. - Ir dar - kiekvie- 
no valia apglėbti kitą per juosmenį, nutraukti nuo arklio, nunešti 
į palapinę ir paleisti tik už išpirką. 

— Puiku! - sušuko Saimonas, kvatojant šalia jo stovintiems lan- 
kininkams. - Prisiekiu Tomu iš Kento, mes padarysime tave tur- 
nyro tvarkdariu, ir tu kursi mūsų runtynių taisykles. Bet pasa- 
kyk, Džonai, kas gi toji, kurios garbei taip riteriškai ir narsiai 
kausies? 

— Ką turi galvoje? 

— Na, Džonai, juk toks stiprus ir nepaprastas kovotojas turi 
rungtis dėl savo damos blizgančių akių arba išlenktų blakstienų, 
juk net seras Naidželas kaunasi ledi Loring garbei. 

— Apie tai nieko nežinau, - tarė milžinas lankininkas, sumišęs 
kasydamasis pakaušį. - Nuo to laiko, kai Merė apgavo mane, ne- 
galiu kautis dėl jos. 

— Juk tai gali būti bet kokia moteris. 

— Na, tada tegul būna mano motina, - tarė Džonas. - Jai buvo 
labai sunku užauginti mane ir, prisiekiu sielos išganymu, aš kau- 
siuos dėl riestų jos blakstienų, juk man skauda širdį, kai apie ją 
galvoju. Bet kas čia? 

— Seras Viljamas Bošanas. Jis labai drąsus žmogus, bet bijau, 
nelabai tvirtai sėdi balne, kad atlaikytų mūšį su tokiu priešinin- 
ku, koks, matyt, pasirodys esąs svetimšalis. 

Eilvardo spėjimas netruko pasitvirtinti: jis dar nebuvo baigęs, 
kai abu riteriai susitiko arenos viduryje. Bošanas kirto stipriai 

savo priešininkui į šalmą, bet gavo tokį galingą atsakomąjį smū- 
gį, kad išlėkė iš balno ir nusirito žeme. Seras Tomas Persis irgi 
patyrė nesėkmę: jo skydas suskilo, antrankis buvo pramuštas, o 
jis pats - lengvai sužeistas į šoną. Lordas Odlėjus ir nepažįstama- 
sis garbingai kirto vienas kitam per šalmus. Nežinomas riteris 
sėdėjo ant savo žirgo taip pat tiesiai ir tvirtai, o jo smūgis buvo 
toks triuškinamas, kad privertė anglą atsilošti ant arklio kryžiaus, 
ir tik pralėkęs šuoliais pusę arenos šis atsipeikėjo. Seras Tomas 
Veikas buvo nublokštas ant žemės kovos kirviu - jis pats pasirin- 
ko šį ginklą - ir jį teko nunešti į palapinę. Šios pergalės, per tokį 
trumpą laiką laimėtos prieš keturis garsius kovotojus, išjudino 
minią apstulbusių ir susižavėjusių žiūrovų. Aplodismentų griaus- 
mas, kurį sukėlė anglų kareiviai, miestiečiai ir ūkininkai, parodė, 
kad pagarba drąsiems riterių žygiams gali nustelbti nacijų ambi- 
cijas. 

— Prisiekiu sielos išganymu, Džonai! - sušuko princas. Jo 
skruostai liepsnojo, akys blizgėjo. - Šis žmogus be galo narsus ir 
stiprus. Niekada nebūčiau patikėjęs, kad žemėje yra bent vienas 
riteris, galintis įveikti šiuos keturis. 

— Kaip jau sakiau, sire, šis riteris gali suteikti mums daug gar- 
bės. Tačiau apatinis saulės kraštas jau liečia vandenį, netrukus ji 
nusileis į jūrą. 

— Antai seras Naidželas Loringas, jis pėsčias ir su kardu, - tarė 
princas. 

— Aš girdėjau, kad jis puikiai valdo šį ginklą. 

- Geriau už visus mūsų kariuomenėje, valdove, - atsakė Čan- 
dosas. - Tačiau aš neabejoju, kad šiandien jam prireiks to meno. 

Tuo metu priešininkai artėjo vienas prie kito su dvirankiais 
kardais ant pečių. Svetimšalis žengė sunkiu ritmingu žingsniu, o 
anglų riteris veržte veržėsi, tarsi geležinis šarvų kiautas visiškai 
nebūtų kausteęs jo judesių. Kai juos skyrė keturi žingsniai, susto- 
jo, akimirksnį žiūrėjo vienas į kitą, paskui staiga sužvangino kar- 
dus taip skambiai, lyg du uolūs kalviai būtų daužę savo priekalą. 
Tai aukštyn, tai žemyn šmėžavo blizgantys ašmenys, vieną po 

kito brėždami blizgius apskritimus, kardai kryžiavosi, pynėsi, at- 
šokdavo ir kaskart atsimušdami žarstė kibirkštis. Seras Naidže- 
las šokinėjo tai šen, tai ten, galvą jis laikė tiesiai, šalmo plunksna 
plastėjo, o rūškanas jo priešininkas, smogdamas smūgį po smū- 
gio, nuožmiai badė ir kirto, tačiau jam nė karto nepavyko įveikti 
įgzudusio anglo. Minia staugė iš susižavėjimo, kai seras Naidželas 
palenkdavo galvą, kad išvengtų geležtės, arba lengvai kryptelėjęs 
išvengdavo triuškinamo smūgio ir ramiai žiūrėdavo, kaip kardas 
prašvilpia pro šalį. Staiga atėjo lemiama akimirka. Prancūzui su- 
kant iškeltą kardą, atsivėrė plyšys tarp antpečio ir antrankio, den- 
gusių dilbį. Seras Naidželas taip staigiai smeigė ten ir tuoj pat 
ištraukė savo kardo geležtę, kad net akis nespėjo pagauti to jude- 
sio, tačiau kraujo srovelė ant nepažįstamojo peties ir greitai plin- 
tanti raudona dėmė ant apsiausto rodė vietą, į kurią pataikė smū- 
gis. Bet žaizda buvo nedidelė, ir riteris jau rengėsi tęsti dvikovą, 
tačiau, princui davus ženklą, Čandosas metė žemėn savo krivulę, 
rungtynių dalyviai pakėlė kardus ir turnyras baigėsi. 

- Pats laikas baigti, - šypsodamasis tarė princas. - Aš per daug 
branginu serą Naidželą ir, prisiekiu penkiomis Kristaus žaizdo- 
mis, jei toks susirėmimas pasikartotų, aš labai baiminčiausi dėl 
mūsų nugalėtojo. O ką jūs manote, Pedrai? 

— Aš manau, Eduardai, kad tas striukis sugeba apsiginti. O dėl 
manes, tai mielai pažiūrėčiau, kaip tokia puiki pora kaunasi ligi 
paskutinio kraujo lašo. 

— Mes turime pasikalbėti su juo. Toks žmogus negali palikti 
mano dvaro nepailsėjęs, be vakarienės. Palydėkite jį čia, Čando- 
sai, ir jei lordas Loringas atsisako savo pretenzijų į taurę, tai, 
žinoma, teisingumo ir padorumo vardan šitas riteris turi išsivež- 
ti ją į Prancūziją, kaip šiandien parodyto šaunumo ženklą. 

Tuo metu klajojantis riteris, vėl užšokęs ant savo kovinio žir- 
go, šuoliais prijojo prie princo pakylos; sužeistas jo dilbis buvo 
aprištas šilkine skarele, besileidžianti saulė raudonais spinduliais 
apšvietė blizgančius šarvus, o ant lygios arenos žemės paskui jį 
driekėsi ilgas juodas jo šešėlis. Sustabdęs žirgą, riteris truputį pa- 

lenkė galvą ir tarsi apmirė rūstus, paslaptingas, koks buvo visą 
laiką, abejingas pritariantiems drąsių vyrų šauksmams ir šypse- 
noms žavių moterų, kurios sveikino jį nuo pakylų, modamos įvai- 
riaspalvėmis skarelėmis. 

— Gerbiamas riteri, - tarė princas, - šiandien mes visi gėrėjo- 
mės meistriškumu ir drąsa, kuriais Dievas teikėsi apdovanoti jus! 
Būčiau laimingas, jei jūs nors trumpai pabūtumėte mūsų dvare, 
kol užgis jūsų žaizda ir pailsės žirgai. 

— Mano žaizda - smulkmena, sire, o ir mano žirgai nepavargo, 
— atsakė nepažįstamasis žemu rūsčiu balsu. 

— Gal nors grįžtumėte kartu su mumis į Bordo išgerti prie mū- 
sų stalo taurės muskato ir pavakarieniauti? 

— Nei aš gersiu jūsų vyno, nei sėdėsiu prie jūsų stalo, - tarė 
riteris. - Nejaučiu meilės nei jums, nei jūsų tautai. Aš nieko ne- 
priimsiu iš jūsų rankų, laukiu tos dienos, kai paskutinė jūsų burė 
išneš jus į jūsų salą, ir aš išvysiu ją dingstant vakaruose. 

— Jūsų kalba pikta, sere, - tarė princas Eduardas, rūsčiai su- 
raukęs antakius. 

- Pyktis kyla iš širdies, - pasakė nepažįstamasis. - Ar seniai 
buvo taika nelaimingoje mano tėvynėje? Kur dingo jos fermos ir 
vaisių sodai, vynuogynai - viskas, kas darė Prancūziją tokią nuo- 
stabią? Kur miestai, teikę jai didybę? Nuo Provanso ligi Burgun- 
dijos mus, krikščionišką šalį, apspito samdiniai bei marodieriai, 
jie kankina ir drasko ją į gabalus, o jūs taip ją nustekenote, kad 
nebegali apsaugoti savo sienų. Ar netapo priežodžiu, kad pas mus 
galima važiuoti visą dieną ir nepamatyti nei vieno namo su stogu, 
neišgirsti nei vieno gaidžio? Nejau jums neužtenka gražios jūsų 
karalystės, kad taip trokštate valdyti kitą, tą, kuri jūsų nemyli? 
Pardieu!, tikro prancūzo kalba gali būti skaudi, nes skaudi jo da- 
lia ir mintys, kai jis joja savo triskart nelaiminga šalimi. 

— Sere, - tarė princas, - jūs kalbate, kaip dera drąsiam žmogui, 
ir mūsų pusprolis Prancūzijoje turi būti laimingas, turėdamas to- 


! Vardan Dievo (pranc.). 

kį riterį, kuris gali taip šauniai ginti jį ir žodžiu, ir kardu. Tačiau 
jei jūs tokios blogos nuomonės apie mus, tai kaip galėjote pasi- 
kliauti mumis be jokios mūsų garantijos ir apsaugos liudijimo? 

— Aš žinojau, kad čia būsite jūs, sire, štai kodėl. Jeigu šią šalį 
valdytų žmogus, sėdintis jūsų dešinėje, tikrai suabejočiau, ar jis 
sugeba elgtis riteriškai ar kilniai. 

Kariškai nusilenkęs, nepažįstamasis pasuko žirgą ir nušuolia- 
vęs per areną išnyko minioje pėsčių bei raitų žiūrovų, skubančių 
iš turnyro. 

— Tai akiplėša! - suriko donas Pedras, lydėdamas jį įniršusiu 
žvilgsniu. - Aš mačiau, kaip žmogui buvo išplėštas liežuvis už 
mažesnį įžūlumą! O gal dar nevėlu, Eduardai, pasiųsti raitelius 
ir sugrąžinti jį? Pagalvokite, jei jis iš Prancūzijos karaliaus šei- 
mos arba blogiausiu atveju koks nors riteris, kurio jo valdovui 
būtų labai skaudu netekti? Sere Viljamai Feltonai, jūs raitas, pra- 
šau jūsų joti to nenaudėlio. 

— Jokite, sere Viljamai, - tarė princas, - ir įteikite jam šį kapše- 
lį su šimtu noblių, liudijantį mano pagarbą, nes, prisiekiu šv. Jur- 
giu, šiandien jis ištikimai tarnavo savo siuzerenui taip, kaip aš 
norėčiau, kad mano vasalai tarnautų man. 

Sulig tais žodžiais princas atsuko nugarą Ispanijos karaliui ir 
užšokęs ant žirgo lėtai nujojo į Šv. Andriaus abatiją. 


XXV SKYRIUS 


KAIP SERAS NAIDŽELAS RAŠĖ Į TVINHEMO PILĮ 


Kitą rytą po turnyro, kai Aleinas įėjo į šeimininko kambarį 
padėti jam apsirengti ir susukti plaukus, išvydo serą Naidželą jau 
atsikėlusį ir labai užsiėmusį. Jis sėdėjo ant taburetės prie stalo, 
stovinčio palei langą. Iš vienos pusės jam prie kojų gulėjo škotų 
kurtas, iš kitos - pėdsekys. Jo kojos kyšojo iš po taburetės, liežuvį 

buvo įrėmęs į skruostą ir apskritai atrodė labai susirūpinęs. Ant 
stalo prieš jį baltavo pergamento gabalėlis, ranka spaudė plunks- 
ną, kuria jis kažką keverzojo lyg mokinys. Tačiau pergamente buvo 
tiek dėmių, pataisų ir išbandymų, kad jis, matyt, puolęs į neviltį, 
dabar sėdėjo pakėlęs neužrištą akį į lubas, tarsi laukdamas įkvė- 
pimo iš aukščiau. 

- Prisiekiu šv. Pauliumi! - sušuko jis, įėjus Aleinui. - Štai kas 
man padės! Man tavęs reikia, Aleinai. | 

— Viešpats su jumis, gerbiamas lorde, - atsakė ginklanešys. — 
Tikiuosi, nesate sužeistas po viso to, ką jums teko išgyventi va- 
kar? 

— Ne, netgi žvaliau jaučiuosi, Aleinai. Nors truputį prasimankš- 
tinau, mat per keletą taikaus gyvenimo metų mano sąnariai visai 
sustingo. Tu, be abejo, labai atidžiai stebėjai prancūzų riterio el- 
gesį ir veiksmus; kaip tik dabar, kol esi jaunas, turi matyti visa, 
kas yra geriausia, ir stengtis to siekti. Tu regėjai riterį, kuris gali 
būti garbingumo pavyzdys, ir aš mažai esu sutikęs žmonių, ku- 
riems jausčiau tokią meilę bei pagarbą. Jei tik žinočiau jo vardą, 
nusiųsčiau tave pas jį su kvietimu, ir mes turėtume progą dar 
kartą pasigėrėti jo karo menu. 

— Kalbama, gerbiamas lorde, kad niekas nežino jo vardo, išsky- 
rus lordą Čandosą, tačiau jis prisiekė jo neatskleisti. Taip šnekėjo 
prie stalo ginklanešiai. 

— Nors ir kas jis būtų, yra labai drąsus. Tačiau dabar turiu 
padaryti vieną darbą, ir jis man sunkesnis negu vakarykštis tur- 
nyras. | 

— Ar galėčiau jums padėti, milorde? 

- Žinoma, gali. Aš parašiau brangiai savo žmonai sveikinąs ją; 
šią savaitę princas siunčia į Sautemptoną žygūną, ir šis mielai 
paims mano laišką. Prašau, Aleinai, pažiūrėti, ką aš čia parašiau, 
ar įskaitys mano širdies dama šiuos žodžius. Mano pirštai, kaip 
matai, labiau priprato prie geležies ir odos nei prie eilučių lygini- 
mo ir raidžių dėliojimo. Kas tave stebina? Ar ten kas nors blogai? 

- Štai pirmas žodis, milorde. Kokia kalba norėjote jį parašyti? 

— Anglų. Mano žmona daugiau kalba angliškai nei prancūziš- 
kai. 

— Bet čia ne angliškas žodis, brangusis lorde. Jame tik dvi prie- 
balsės ir nė vienos balsės. 

— Prisiekiu šv. Pauliumi! Štai kodėl jis man pasirodė toks keis- 
tas, kai parašiau, - atsakė seras Naidželas. - Raidės stirkso kaž- 
kaip pabirai, tikriausiai turėjau parašyti dar vieną. Aš ketinau 
parašyti „kad“. Dabar aš perskaitysiu tau visą laišką, Aleinai, o 
tu parašysi jį iš naujo kaip dera; šiandien mes išvykstame iš Bor- 
do, ir aš labai džiaugčiausi, jei ledi Loring gautų mano žinelę. 

Aleinas sėdo prie stalo, kaip jam buvo įsakyta, pasidėjo prieš 
save švarų pergamento lapą ir paėmė į ranką plunksną, o seras 
Naidželas pradėjo lėtai paskiemeniui skaityti savo laišką, vedžio- 
damas pirštu nuo žodžio prie žodžio: 


Kad mano širdis su Tavimi, mano mylimoji, Tau pasakys pa- 
čios širdis. Pas mus viskas gerai, tik Pepinui niežai ant nugaros, o 
ir Pomersas vos atsigavo po keturių dienų laive, juo labiau kad 
Jūra buvo nepaprastai audringa ir mes vos nepaskendome del sky- 
lės laivo šone, kurią pramušė akmuo, paleistas kažkokių jūros pi- 
ratų, ir daugelis mūsų žuvo, tegul būna su jais visi šventieji, taip 
patirjaunasis Terleikas, ir keturiasdešimt lankininkų bei jūrinin- 
kų, o mums Jie čia labai praverstų, matyt, bus šaunus karas, jis 
mums žada daug garbes ir sekmes, todel aš važiuoju surinkti savo 
kuopos kareivių, kurie dabar Montobane plėšia ir griauna, vis dėl- 
to aš tikiuosi su Dievo pagalba parodyti jiems, kad esu toks jų va- 
das, koks, mano mylimoji, nuolankus Tavo tarnas. 


— Na, ką pasakysi, Aleinai? —- paklausė seras Naidželas, žvai- 
ruodamas į savo ginklanešį. Buvo matyti, kad jis truputį didžiuo- 
jasi. - Ar pranešiau jai viską, kas mums atsitiko? 

— Jūs daug ką pranešėte, milorde, bet, drįstu pasakyti, šiek 
tiek painokai, taigi ledi Loring gali nesuprasti. Jei frazės būtų 
trumpesnes... 

— Ne, man nepatinka, kad tu rengiesi jas teisingai sudėlioti. 
Tegul mano žmona perskaito žodžius, ji pati sudėlios juos, kaip 
jai patiks. Tavęs prašyčiau pridurti tai, ką jai būtų malonu suži- 
noti. 

— Gerai, parašysiu, - linksmai atsakė Aleinas ir pasilenkė prie 
stalo: 


Gerbiamoji mano ponia, ledi Loring! Viešpats Dievas saugoja 
mus, milordas žvalus ir sveikas. Jis nusipelnė didele princo pa- 
garbą, nes turnyre šauniai kovėsi su labai drąsiu nepažįstamuoju 
iš Prancūzijos. | 

O del pinigų, tai mums jų užteks ligi Montobano. Baigdamas, 
gerbiamoji ponia, siunčiu Jums nuolankią savo pagarbą ir pra- 
šau Jūsų perduoti tą patį Jūsų dukteriai, ledi Modei. Tesaugo Jus 
abi visi šventieji, už ką amžinai meldžiasi nuolankus Jūsų tarnas. 


— Tu labai gerai parašei, - pagyrė seras Naidželas, linguoda- 
mas plika galva sulig kiekviena fraze, kurią jam skaitė ginklane- 
šys. - O dėl tavęs, Aleinai, jei turi artimą draugą ir norėtum nu- 
siųsti jam sveikinimą, aš galiu įdėti jį į savo laišką. 

— Tokio draugo aš neturiu, - liūdnai pasakė Aleinas. 

— Vadinasi, neturi giminių? 

— Nieko, išskyrus brolį. 

— O! Aš ir užmiršau, kad jūs susipykę. Tačiau nejau visoje An- 
glijoje nėra nė vieno, kuris mylėtų tave? 

— Drįstu tvirtinti, kad nėra. 

— Ir tu pats nieko nemyli? 

— Taip nesakyčiau, - tarė Aleinas. 

Seras Naidželas palingavo galvą ir švelniai pats sau nusišyp- 
sOjoO. 

— Aš suprantu, kas yra, - tarė jis. - Pastebiu, kad dažnokai 
dūsauji ir būni lyg nesavas. Ar ji graži? 

— O, taip! - aistringai sušuko Aleinas, kuris visas suvirpėjo, 
pokalbiui pakrypus tokia netikėta linkme. 

— Ir gera? 

— Kaip angelas! 

— Bet ji tavęs nemyli? 

— Ne, bet negaliu tvirtinti, kad ji mylėtų kitą. 

— Vadinasi, tu tikiesi? 

— Be to negalėčiau gyventi. 

— Tada turi stengtis tapti vertas jos meilės. Būk narsus ir ty- 
ras, stiprų pasitik drąsiai, silpną - nusižemines, tik taip, ar meilė 
susiformuos, ar ne, bet tu būsi pasirenges tam, kad kuri nors mer- 
gina pamils tave, o tai, tiesą sakant, didžiausia dovana, kokios 
gali tikėtis tikras riteris. 

— Aš stengiuosi, milorde, - tarė Aleinas, - tačiau ji tokia žavi, 
grakšti, kupina kilnumo, kad aš niekada nebūsiu jos vertas. 

— Tokios mintys padarys tave vertą. O ar ji kilmingos giminės? 

— Taip, milorde, - neryžtingai prisipažino Aleinas. 

- Iš riterių šeimos? 

- Taip. 

— Saugokis, Aleinai, saugokis! - švelniai tarė seras Naidželas. - 
Kuo aukščiau pakyli, tuo sunkiau krinti. Neieškok to, kas ne tavo 
jėgoms. 

— Milorde, aš mažai pažįstu pasaulietiško gyvenimo moralė ir 
papročius! — sušuko Aleinas. - Bet drįsčiau paklausti jūsų nuo- 
monės apie tai. Juk jūs pažinojote mano tėvą ir mūsų giminę: ar 
mano šeima buvo įtakinga, ar turėjo gerą vardą? 

— Be jokios abejonės, taip. 

— Vis dėlto jūs perspėjate mane, kad nepamilčiau merginos iš 
aukštesnių sluoksnių? 

— Jei Minstedas priklausytų tau, Aleinai, būtų visai kitas daly- 
kas, prisiekiu šv. Pauliumi! Aš neįsivaizduoju nė vienos šeimos 
mūsų krašte, kuri nesididžiuotų tuo, kad į ją atėjai tu - jaunuolis 
iš tokios senos giminės. Bet kol gyvas sokmanas... O, prisiėkiu 
siela, jeigu neklystu, tai sero Oliverio žingsniai. 

Už durų iš tiesų pasigirdo sunkūs žingsniai: apkūnusis riteris 
atidarė jas ir įėjo. | 

— Na, mažasis mano kūme, atėjau pranešti, kad gyvenu virš 
kirpyklos La Turo gatvėje ir kad krosnyje yra pyrago su elniena, 
o ant stalo laukia dvi gertuvės puikiausios kokybės vyno. Prisie- 
kiu šv. Jokūbu! Aklas vien iš kvapo rastų kelią, užtektų atsukti 
veidą vėjui, jei jis iš ten pūstų, ir eiti tiesiai stebuklingo aromato 
linkui. Apsivilkite apsiaustą ir eime; serai Volteris Hjuetas, Ro- 
bertas Brikė ir dar vienas kitas mūsų laukia. 

— Ne, Oliveri, aš negaliu būti su jumis, šiandien turiu vykti į 
Montobaną. 

— Į Montobaną? Bet aš girdėjau, kad jūsų kuopa kartu su mano 

"keturiasdešimčia vinčesteriečių turi atvykti į Daksą. 

— Pasirūpinkite jais, Oliveri. Aš vyksiu į Montobaną ir kartu 
pasiimsiu tik du ginklanešius bei du lankininkus. Kai surasiu li- 
kusią savo kuopos dalį, atvesiu ją į Daksą. Mes išvykstame šįryt. 

— Na, tada grįžtu prie savo pyrago, - tarė seras Oliveris. - Mes, 
be abejonės, susitiksime Dakse, jeigu tik princas neįgrūs manęs į 
kalėjimą - jis labai pyksta ant manęs. 

— O kodėl, Oliveri? 

— Kodėl? Todėl, kad aš nusiunčiau kvietimą, pirštinę bei savo 
panieką serams Džonui Čandosui ir Viljamui Feltonui. 

— Čandosui? Dėl Dievo meilės, Oliveri, kodėl jūs tai padarėte? 

— Todėl, kad ir vienas, ir kitas mane įžeidė. 

— Kaip? 

- Jie apėjo mane rinkdami riterius, tinkamus kautis dėl Angli- 
jos garbės turnyre. Apie jus, pusbroli, ir Odlį aš nekalbu, jūs esa- 
te pačiame jėgų žydėjime. Tačiau kas gi tie Veikas, Persis ir Boša- 
nas? Prisiekiu sielos išganymu! Aš jau valgiau stovykloje iš kati- 
lo, kai jie klykdami dar tik prašė košytės.. Argi galima paniekinti 
mano svorio ir jėgos žmogų dėl trijų paauglių tik todėl, kad jie 
išmoko sukryžiuoti ietis turnyruose? Klausykite, pusbroli, aš ma- 
nau, gal man derėtų nusiųsti kvietimą ir pačiam princui? 

— Oliveri! Oliveri! Jūs išprotėjote! 

— Ne! Prisiekiu! Man nusispjauti - ar jis princas, ar ne. Aš ma- 
tau, jūsų ginklanešiui akys lipa ant kaktos lyg išgąsdintam kra- 

bui. Ką gi, bičiuli, mes visi iš Hempšyro ir tyčiotis iš mūsų nie- 
kam neleisime. 

— Argi jis tyčiojosi iš jūsų? 

— Pardieu, taip! „Senuko Oliverio širdis vis dar stipri“, - pasa- 
kė vienas iš dvariškių. „Kitaip ji nesusidorotų su tokiu pilvūzu“, 
— atsakė princas. „Ir jo ranka dar tvirta“, - pridūrė kitas. „O ir jo 
žirgo stuburas“, - antrino princas. Šiandien pat nusiųsiu jam iš- 
šūkį!“ 

— Ne, ne, brangusis Oliveri, - nutraukė jį seras Naidželas ir už- 
dėjo ranką užsirūstinusiam draugui ant alkūnės. - Nieko įžeidžia- 
mo čia nebuvo, jis tik norėjo pasakyti, kad jūs stiprus ir sveikas 
žmogus, todėl ir jūsų žirgas turi būti geras. O dėl Čandoso bei Fel- 
tono, tai prisiminkite, kad ir jūs buvote jaunas, ir jei visada būtų 
atiduodama pirmenybė senesniems kareiviams, tai kaip jūs būtu- 
mėte galėjęs iškovoti garbę ir gerą vardą, kuriuos turite dabar? Jūs 
jau ne toks lengvas ant žirgo, Oliveri. Aš lengvesnis, nes mano plau- 
kai mažai sveria, tačiau būtų labai blogai, jei mes savo gyvenimo 
saulėlydyje pasirodytume esą ne tokie garbingi ir teisingi, kokie 
buvome anksčiau. Jei toks riteris kaip seras Oliveris Batesthornas 
gali nukreipti ginklą į savo valdovą dėl vieno neapgalvoto žodžio, 
tai kūr tada mums ieškoti tikros ištikimybės ir pastovumo? 

— Ak, mano brangus mažasis kūme! Lengva jums, sėdint sau- 
lytėje, mokyti atsidūrusį pavėsyje. Tačiau jūs visada galite mane 
įtikinti, kai kalbate tokiu švelniu balseliu. Daugiau neprisimin- 
kime to. Ak, Dievo Motina! Užmiršau pyragą, jis sudegs kaip Ju- 
das Iskarijotas pragare! Eime su manim, Naidželai, nes velnias 
vėl pradės kurstyti mane. 

— Na, tik valandėlei, mes turime išvykti vidurdienį. Aleinai, 
pasakyk Eilvardui, kad jos su manimi į Montobaną ir man reikia 
dar vieno lankininko, tegul parenka pats. Kiti vyks į Daksą kartu 
su princu, o tai bus dar prieš Dievo apsireiškimo šventę. Parūošk 
Pomersą ir manąją sikomoro ietį, o šarvus sukrauk ant mulo. 

Po šių trumpų potvarkių abu seni kariūnai nužingsniavo, o 
Aleinas ėmė skubiai rengtis kelionei. 

XXVI SKYRIUS 


KAIP TRYS DRAUGAI RADO LOBĮ 


Buvo saulėta šalta diena, kai nedidelis būrelis paliko Bordo ir 
pasuko į Montobaną, kur, anot naujausių gandų, buvo apsistojusi 
dalis kuopos. Seras Naidželas ir Fordas išvyko anksčiau, mažasis 
riteris sėdėjo ant nuomoto arklio, o stambus jo kovos žirgas bėgo 
šalia Fordo arklio. Po dviejų valandų įkandin jų išjojo ir Aleinas 
Edriksonas, mat jam reikėjo atsiskaityti su taverna ir baigti dar 
daug reikalų, o tai buvo jo, kaip asmeninio sero Naidželo ginkla- 
nešio, pareigos. Su juo į kelią rengėsi Eilvardas ir Hordlo Džonas 
su įprastais ginklais, tik šį kartą raiti; arkliai buvo kaimiški, ne- 
rangūs, bet labai ištvermingi, jie galėjo klampoti visą dieną, net 
jei ant jų sėdėjo stambus dviejų šimtų septyniasdešimties svarų 
lankininkas. Jie vedėsi ir nešulinius mulus, kurie gabeno pinti- 
nes su sero Naidželo garderobu bei stalo rakandais, mat šis rite- 
ris, nors nebuvo nei dabita, nei epikūrietis, turėjo subtilų skonį ir 
mėgo, kad ir koks skurdus būtų jo stalas bei rūstus gyvenimas, 
visada valgyti ant baltos staltiesės ir su sidabriniu šaukštu. 

Naktį pašalo ir baltas nuo šarmos kelias žvangėjo po arklių 
kanopomis, kai jie, išjoję pro rytinius vartus, šuoliavo tuo pačiu 
keliu, kuriuo prancūzų riteris atvyko į Bordo turnyro dieną. Visi : 
trys jojo greta, Aleinas buvo nuleidęs akis ir paskendęs mintyse 
apie rytinį pokalbį su seru Naidželu. Ar gerai jis padarė pasakęs 
taip daug, o gal reikėjo dar labiau išsipasakoti? Ką būtų atsakęs 
riteris, jei jis būtų prisipažinęs mylįs ledi Modę? Gal užpykęs šei- 
mininkas būtų jį išvijęs už tai, kad piktnaudžiavo jo pasitikėjimu 
bei svetingumu? Jaunuolis jau buvo pasiryžęs iškloti jam viską, 
kai netikėtai pasirodė seras Oliveris. Gal seras Naidželas iš mei- 
lės visiems nykstantiems riterystės papročiams būtų pasiūlęs jam 
kokį nors ypatingą išbandymą arba atlikti žygdarbį, kad patik- 
rintų meilės jėgą? Aleinas nusišypsojo stengdamasis įsivaizduoti, 

kokių nuostabių ir nepaprastų darbų jis gali reikalauti iš jo. Vis 
dėlto jis buvo pasirengęs viskam: kautis turnyre prie totorių val- 
dovo dvaro ar siųsti iššūkį Bagdado sultonui, ar tarnauti kariuo- 
menėje ir kautis su pagoniais Prūsijoje. Anot sero Naidželo, Alei- 
no kilmė užtektinai aukšta kiekvienai moteriai, jei tik jis būtų 
turtingas. Kaip dažnai jaunuolis su panieka šaipydavosi iš to nie- 
kingo troškimo turėti aukso ir žemės, kuris taip apakindavo žmo- 
gų, kad šis nebematydavo kilnesnių ir svarbesnių gyvenimo šalti- 
nių. O dabar paaiškėjo, kad tik tos žemės ir aukso turėdamas jis 
gali tikėtis įgyvendinti savo širdies svajones. Tačiau Minstedo sok- 
manas toli gražu ne draugas Tvinhemo pilies konetabliui. Jei Alei- 
nui labai pasisektų ir pavyktų praturtėti kare, ar dviejų šeimų 
nesantaika kaip ir anksčiau neskirtų jo nuo Modės? Net jei ji my- 
lėtų Aleiną, jis per daug gerai ją pažinojo ir neabejojo, kad mergi- 
na niekada netekės už jo be tėvo palaiminimo. Visa tai buvo mig- 
loti ir neapibrėžti dalykai, tačiau jaunystėje viltys kyla aukštai, ir 
jos be perstojo pleveno virš Aleno minčių raizgalynės lyg balta 
plunksna tarp kovojančių raitelių. | 

Aleinui buvo apie ką mąstyti, kai jojo nuogomis Gienės lygu- 
momis, o dviem jo bendrakeleiviams labiau rūpėjo dabartis, o ne 
ateitis. Eilvardas pusę mylios jojo sėdėdamas šonu ir žiūrėdamas 
atgal į baltą skarelę, kuri plazdėjo iš stoglangio aukšto namo, iš- 
kilusio virš tvirtovės sienų. Kai už kelio posūkio šis namas paga- 
liau dingo iš akių, lankininkas šauniai pasitaisė plieninį savo šal- 
mą, trūktelėjo plačiais pečiais ir jojo toliau, beje, jo akys šypsojo- 
si, o įdegusiame veide atsispindėjo malonūs prisiminimai. Džo- 
nas irgi tylėjo, bet jo žvilgsnis klaidžiojo iš vienos kelio pusės į 
kitą, paskui stipruolis susimąstė ir lingavo lyg keliautojas, kuris 
kažką stebi ir stengiasi įsiminti, kad vėliau galėtų papasakoti. 

— Prisiekiu juoduoju kryžiumi! - staiga pratrūko jis ir suplojo 
sau per šlaunį raudona ranka. - Jaučiau, kad čia kažko trūksta, 
tik negalėjau suprasti ko. 

— Na, tai ko? - paklausė Aleinas, staiga pabudęs iš savo svajo- 
nių. 

— Ogi tvorų, - suriaumojo Džonas, garsiai kvatodamas. - Visa 
vietovė lygi lyg vienuolio makaulė. Aš negaliu gerbti šitų žmonių. 
Kodėl jie neiškasa tų ilgų gumbuotų juodų ūsų, kuriuos visur ma- 
tau? Kiekvienas Hempšyro žemdirbys gėdytųsi, jei jo žemėje aug- 
tų visoks šlamštas. 

— Ak, tu senas kvaily! - tarė Eilvardas. - Turėtum žinoti, kas 
čia. Kalbama, kad Boljė vienuoliai išspaudžia ne vieną puoduką 
gero vyno iš savo vynuogyno. Jei iškastų šituos ūsus, dingtų visas 
šalies turtas, o Anglijoje būtų daug perdžiūvusių gerklių ir ištroš- 
kusių burnų, nes po trijų mėnesių tie juodi ūsai sužaliuos, duos 
auglius ir sužydės; o paskui laivais per įlanką bus gabenami bran- 
„gūs medoko ir gaskonų vyno kroviniai. Tačiau pažvelkite į tą baž- 
nyčią duburyje - kiek žmonių būriuojasi šventoriuje! Prisiekiu 
kardo rankena, tai laidotuvės, štai skamba gedulo varpas. 

Jis nusiėmė plieninį šalmą ir persižegnojo murmėdamas mal- 
dą už mirusius. | 

- Ir ten, - tarė Aleinas, kai jie nujojo toliau, - tai, kas akiai 
atrodo negyva, iš tiesų kunkuliuoja gyvybe lyg vynuogienojas. Vieš- 
pats Dievas užrašė savo įstatymus ant visko, kas mus supa, jeigu 
tik blausus mūsų žvilgsnis ir dar blausesnė siela mokėtų perskai- 
tyti jo raštą. 

—- O, mon petit! - sušuko lankininkas. - Vėl priminei man tas 
dienas, kai tu, lyg viščiukas vos prasikalęs iš vienuolyno kiauši- 
nio, sustiprėjai, aš baiminausi, kad mes, radę dorą ginklanešį, pra- 
rasime romų, taip švelniai šnekantį klieriką. Bet, matau, tu labai 
pasikeitei po to, kai išvykome iš Tvinhemo pilies. 

— Būtų keista, jei būtų kitaip, juk patyriau visiškai naują gyve- 
nimą. Vis dėlto esu įsitikinęs, kad daugeliu atžvilgių tebesu toks 
pat kaip ir pirma, nors dabar tarnauju žemiškam valdovui ir ne- 
šioju žemiško valdovo ginklą, būtų labai blogai, jei užmirščiau 
dangaus karalių ir viso, kas gyva, valdovą, kurio kukliu ir never- 
tu tarnu buvau, kol išėjau iš Boljė. Tu, Džonai, irgi buvai vienuo- 
lyne, bet , man rodos, nesijauti išdavęs akstesnes priedermes, kai 
prisiėmei naujų? 

— Aš esu paikas, - tarė Džonas, - kai imu galvoti apie tai, net 
liūdna darosi. Vis dėlto su lankininko striuke esu, ko gero, ne 
blogesnis žmogus negu su baltu abitu, jeigu tu tai turi omenyje. 

— Tu tiesiog perėjai iš vienos baltosios kuopos į kitą, - atsakė 
Eilvardas. - Tačiau, prisiekiu štai šia dešimčia pirštų, man keis- 
ta, kad dar tik rudenį mes kartu iškeliavome iš Lindhersto. Alei- 
nas toks švelnus ir moteriškas, o tu, Džonai, tarsi milžiniškas ru- 
das kvailiukas - nebrendila, bet dabar esi vienas iš geriausių lan- 
kininkų, Aleinas - pats šauniausias ginklanešys, kada nors jojęs 
vieškeliu iš Bordo, o aš vis tas pats Semas, senis Eilvardas, visai 
nepasikeičiau, nebent daugiau nuodėmių sieloje ir mažiau kronų 
kapšelyje. Bet aš lig šiol nežinau, kodėl tu, Džonai, išėjai iš Boljė. 

— Priežasčių buvo septynios, - susimąstęs prakalbo Džonas. — 
Pirma buvo ta, kad mane išvijo lauk. 

— Ma foi, camarade! Velniop šešias likusias! Man užtenka ir 
vienos, tau - irgi. Matau, kad Boljė žmonės labai išmintingi ir 
apdairūs. Ak, mon ange!, kas tavo ąsotėlyje? 

— Pienas, gerbiamas sere, - atsakė kaimo mergina, stovėjusi 
tarpduryje su ąsočiu rankoje. - Jei norite, ponai, galiu atnešti tris 
ragus pieno? 

— Ne, ma petite, tačiau štai tau dviejų su moneta už gerus žo- 
džius ir gražų veiduką. Ma foi, ji žavi. Aš noriu sustoti ir pasikal- 
bėti su ja. 

— Ne, ne, Eilvardai! - sušuko Aleinas. - Juk seras Naidželas 
lauks mūsų, o jis skuba. 

- Tiesa, tiesa, camarade! Jos motina irgi stotinga moteris. Štai 
ji kasa žemę šalia kelio. Ma fo:! Subrendęs vaisius saldesnis! Bon 
Jour, ma belle dame!* Tesaugo jus Dievas! Ar seras Naidželas sa- 
kė, kur lauks mūsų? 

—- Marmande arba Egijone. Jis sakė, kad mes negalime prasi- 
lenkti, juk kelias tik vienas. 


! Mano angele (pranc.). 
Ž Laba diena, gražioji ponia (pranc.). 

— Aišku, tą kelią aš pažįstu kaip parapijos taikinius Mindhers- 
te, - tarė lankininkas. - Trisdešimt kartų jojau juo pirmyn atgal 
ir, prisiekiu temple, tikiuosi ir šįsyk grįžti juo su didesne našta, 
negu joju į ten. Visą savo turtą į Prancūziją vežiausi krepšyje, o 
tai, kas man atiteko, tempiau atgal keturiais mulais. Telaimina 
Dievas tą žmogų, kuris pirmas pradėjo karą. Bet antai tame įklo- 
nyje stovi Kardijako bažnyčia, o ten, kur trys tuopos už kaimo, - 
užeiga. Užsukim, puodelis vyno duos jėgų tolesnei kelionei. 

"Kalvota vietove, apsodinta vynuogynais, vieškelis švelniai vin- 
giavo į šiaurės rytus; tolyje buvo matomos feodalų pilių smailės ir 
bokštai, kurie aiškiai ir tiksliai kilo spindulingame žiemos ore, ir 
susispietusios kaimo lūšnos. Dešinėje žalia Garona rito savo vil- 
nis į jūrą, o ant plačios jos krūtinės juodavo valtys bei barkai. 
Kitame krante ryškėjo vynuogynų juostos, o už jų plytėjo niūrūs, 
smėlėti Landai, apaugę nuvytusiomis laukinėmis kryklėmis, pro- 
žirniais ir viržiais. Liūdni ir nuobodūs, jie driekėsi ligi melsvų 
kalnų, kurių neaukšti kontūrai dunksojo toli horizonte. O toliau 
vis dar buvo galima įžiūrėti platų Žirondos limaną, aukštus Šv. 
Andriaus ir Šv. Remi bokštus virš lygumos. Priešais, ant kranto, 
tarp šviečiančių tuopų eilių buvo Kardijako miestelis - pilkos sie- 
nos, balti namai ir žydra dūmų juosta. 

— Tai „Auksinis avinas“, - pasakė Eilvardas, kai jie prijojo prie 
išbaltintos, nuošalyje stovinčios užeigos. - Ei, ar yra kas nors? — 
riktelėjo jis ir ėmė kardo rankena belsti į duris. - Šeimininke, 
kiemsargi, tarne, čionai čia! Kad jus senatviška negalia griebtų, 
ištižę tinginiai! O! Mišeli, nosis vis tokia pat raudona kaip visada. 
Tris grafinus vietos vyno. Mišeli! Koks šaltis! Aleinai, prašau pa- 
žvelgti į šitas duris, turiu ką apie jas papasakoti. 

— Sakykite, bičiuli, - kreipėsi Aleinas į aptukusį raudonskruostį 
šeimininką, - ar prieš valandą čia neprajojo riteris su ginklane- 
šių? 

— Ne, sere, tai buvo prieš dvi valandas. Jis pats toks striukis, 
silpno regėjimo, apyplikis ir kai labai pyksta, labai ramiai kalba. 

— Taijis, - patvirtino ginklanešys. - Tačiau stebiuosi, iš kur jūs 

galėjote sužinoti, kaip jis kalba, kai pyksta; paprastai jis malonus 
tiems, kurie yra žemesnės kilmės. 

— Garbė šventiesiems! Juk ne aš jį užpykdžiau! - tarė storasis 
Mišelis. 

- Tada kas? 

— Jaunasis ponas de Brisakas iš Sentonžo, kuris atėjo čia ir 
sumanė pasišaipyti iš anglo matydamas, kad šis mažo ūgio ir ro- 
maus veido. Tačiau gerasis riteris išties pasirodė esąs labai ra- 
mus ir kantrus; jis matė, kad ponas de Brisakas dar jaunas ir 
tauškia iš kvailumo, todėl prilaikė savo žirgą ir ėmė gerti vyną 
kaip štai jūs dabar, visiškai nekreipdamas dėmesio į plepalus to... 

— O kas paskui, Mišeli? 

— Na, messieurs!, ponas de Brisakas šį tą šnekėdamas juokino 
tarnus ir pagaliau prakalbo apie pirštinę prie riterio beretės: ne- 
jau, girdi, Anglijoje toks paprotys, kad vyras nešioja ant skrybėlės 
milžino lankininko pirštinę? Pardieu! Aš niekada nesu matęs, kad 
žmogus taip žaibiškai nušoktų nuo arklio kaip tas nepažįstamas 
anglas. De Brisakas nespėjo baigti, ojis jau buvo šalia jo. Jis duso, 
veidas anaiptol neatrodė geras. „Aš manau, sere, - sako jis švel- 
niai žiūrėdamas tam į akis, - kad dabar, kai aš šalia jūsų, jūs, be 
abejonės, matote, jog pirštinė ne lankininko?“ „Tikriausiai ne“, - 
atsako de Brisakas ir jo lūpos virpa. „Ir kad ji ne didelė, o labai 
maža?“ — tesia anglas. „Mažesnė, negu aš maniau“, - sako tas 
nuleideęs akis, nes riteris nenutraukia sunkaus žvilgsnio nuo jo 
vokų. „Vadinasi, pirštinė tokia, kokią gali dėvėti gražiausia ir ža- 
vingiausia Anglijos dama?“ - nenusileidžia anglas. „Visai sutin- 
ku“, - patvirtina ponas de Brisakas ir nusuka veidą. „Mano regė- 
jimas silpnas ir aš dažnai vieną daiktą laikau kitu“, - sako riteris. 
Paskui jis šoko į balną ir nujojo, o ponas de Brisakas liko prie 
durų grauždamas nagus. O! Prisiekiu penkiomis Kristaus žaiz- 
domis, nemažai kareivių gėrė vyną pas mane, tačiau nė vienas 
nebuvo toks artimas mano sielai kaip tas mažas anglas. 


" Mano ponai (pranc.). 

— Prisiekiu kardo rankena, tai mūsų šeimininkas, Mišeli, - pa- 
sakė Eilvardas. - O tokie žmonės kaip mes netarnauja kvailiams. 
Štai keturi denjė, Mišeli, - tęsė Eilvardas, - Viešpats su tavimi. O 
mums dar joti ir joti. 

Žvalia ristele trys draugai išjojo iš Kardijako, nesustodami pra- 
lėkė pro Sen Makerą ir keltu perplaukė Dorpto upę. Kitame krante 
kelias ėjo per La Reolį, Bozajų ir Marmandą, dešinėje vis dar blyk- 
čiojo upė, o abiejuose krantuose stirksojo nuogos tuopų šakos. Džo- 
nas ir Aleinas jojo tylėdami, tačiau Eilvardui kiekviena užeiga, 
ferma, pilis buvo šaltinis kokių nors atsiminimų - apie meilę, ant- 
puolį, plėšimą, - ir tie atsiminimai pajvairino kelionę. 

— Antai dūmai aname Garonos krante, - pradėjo lankininkas. 
— Ten gyveno trys seserys, keltininko dukterys. Ir, prisiekiu de- 
šimčia savo pirštų, galėjai joti visą ilgą birželio dieną ir niekur 
nepamatyti tokių moterų! Mari buvo apkūni ir rimta. Blanša - 
petite ir linksma, o tamsiaplaukė Agnesė turėjo tokias akis, ku- 
rios perverdavo kiaurai ne blogiau nei vaškuota strėlė. Aš pralei- 
dau ten keturias dienas ir pasijutau pavergtas visų trijų, nes man 
atrodė, kad gėda vienai atiduoti pirmenybę prieš kitas dvi ir kad 
tai gali sukelti kivirčą šeimoje. Tačiau, nepaisant visų mano pa- 
stangų, nuotaika namuose buvo nelinksma, ir aš nutariau, jog 
geriausia būtų išvažiuoti. O štai Le Suri malūnas. Jo savininkas, 
senis Pjeras le Karonas, buvo puikus draugas, pas jį pavargęs lan- 
kininkas visada galėjo rasti suolą ir duonos plutą. Šis žmogus, jei 
ko nors imdavosi, dirbdavo ligi devinto prakaito, tačiau kartą taip 
įsismagino maldamas kaulus, kurių įmaišydavo į miltus, kad nuo 
uolumo susirgo karštlige ir mirė. 

— Eilvardai, - kreipėsi į jį Aleinas, - kas buvo toms durims, į 
kurias jūs liepėte man atkreipti dėmesį? 

- Pardieu, taip! Vos jų neužmiršau! Ką matei ant tų durų? 

— Mačiau kvadratinę angą, pro kurią šeimininkas, žinoma, gali 
pažvelgti į lauką, jei nelabai pasitiki tais, kurie beldžiasi. 

— O daugiau nieko nematei? 

— Ne. 

— Jei būtum žiūrėjęs atidžiau, būtum pastebėjęs ant durų dė- 
mę. Aš pirmą kartą išgirdau, kaip juokiasi mano draugas Juoda- 
sis Saimonas, kaip tik priešais šias duris. O paskui dar kartą, kai 
jis pribaigė prancūzų ginklanešį, suleidęs į jį dantis, kadangi bu- 
vo be ginklo, o prancūzas turėjo durklą. 

— Kodėl Saimonas juokėsi kaip tik priešais tas duris? 

— Saimonas - negailestingas ir pavojingas žmogus, ypač kai 
pasigeria, prisiekiu kardo rankena, jis sutvertas karui. Jis negai- 
lestingas ir nesutramdomas. Užeigą „Auksinis avinas“ kadaise 
laikė toks Fransua Gurvalis, jis turėjo kietą kumštį ir dar kietes- 
nę sielą. Pasakoja, kad daugybę lankininkų, grįžtančių iš karo, jis 
girdė vynu, įpylęs nuodų, o kai jie užmigdavo, tas Gurvalis juos 
apvogdavo ligi paskutinio siūlelio. O rytą, jei kuris nors imdavo 
skųstis, išmesdavo laukan arba primušdavo, nes buvo piktas žmo- 
gus ir turėjo daug stiprių tarnų. Saimonas išgirdo apie tai, kai 
mudu buvome Bordo, ir užsispyrė, kad abu jotume į Kardijaką, 
pasiėmę stiprią kanapinę virvę, ir išluptume Gurvalį, nes jis to 
nusipelnė. Taigi mes leidomės į kelionę, tačiau kai atjojome į „Auk- 
sinį aviną“, pasirodė, jog kažkas įspėjo šeimininką apie mūsų at- 
vykimą ir ketinimus, todėl jis užbarikadavo duris strypais ir į na- 
mą nebuvo galima patekti. 

„Ileiskite mus, mielasis šeimininke Gurvali!“ — šūkteli Sai- 
monas. „Įleiskite mus, mielasis šeimininke Gurvali!“ - rikteliu 
aš, tačiau pro durų angą neišgirstame nė žodžio. Jis tik pagrasi- 
no įsodinti mums strėlę, jei nepasitrauksime. „Ką gi, - tada sa- 
ko Saimonas, - jūs mus blogai sutikote, juo labiau kad mes atjo- 
jome iš taip toli tik paspausti jums ranką“. „Gali paspausti man 
ranką ir nejeidamas į vidų“, - atsako Gurvalis. „O kaip?“ - nu- 
stemba Saimonas. „Įkišk ranką į angą“, - siūlo šeimininkas. „O 
ne, mano ranka sužeista, - atsisako Saimonas, - be to, ji tokia 
didelė, kad nepralįs“. „Ne bėda, - sako Gurvalis, kuris norėjo 
greičiau atsikratyti mūsų, - įkišk kairę“. „Tačiau aš tau šį tą 
turiu, Gurvali“, - tesia Saimonas. „O ką?“ - klausia tas. „Taigi 
aną savaitę pas tave nakvojo vienas anglų lankininkas - Hju iš 

Ratborno“. „Ar maža čia lankosi visokių sukčių!“ - atsako Gur- 
valis. „Jį baisiai graužia sąžinė dėl to, kad liko tau skolingas 
keturiolika denjė, jis gėrė vyną, už kurį nesumokėjo. Kad apšva- 
rintų sielą, jis paprašė manęs, kai josiu pro šalį, atiduoti tau 
tuos pinigus“. O tas Gurvalis buvo labai gobšus, todėl ryžosi 
ištiesti ranką dėl tų keturiolikos denjė, bet Saimonas laikė pa- 
rengtą durklą ir prismeigė jo ranką prie durų. „Aš šumokėjau 
tau už anglą, Gurvali!“ - sušunka jis. Paskui jis šoko ant žirgo ir 
nujojo taip juokdamasis, kad vos įstengė laikytis balne, o šeimi- 
ninką taip ir paliko prismeigtą prie durų. Štai tokia angos, į ku- 
rią tu atkreipei dėmesį, ir dėmės ant durų istorija. Aš girdėjau, 
kad nuo tada šioje užeigoje pradėjo geriau elgtis su anglų lanki- 
ninkais. Bet kas ten sėdi kelkraštyje? 

— Atrodo, labai šventas žmogus, - tarė Aleinas. 

— Prisiekiu juoduoju kryžiumi, labai keistos jo prekės! - sušu- 
ko Džonas. - Kokios čia akmenų bei medžio nuolaužos ir surūdi- 
jusios vinys išdėliotos priešais jį? 

Žmogus, kurį jie pastebėjo, sėdėjo atsirėmęs nugara į vyšnią, 
išsižergęs ir, atrodė, jautėsi labai patogiai. Ant kelių jis laikė me- 
dinę lentą, o ant jos buvo tvarkingai išdėliota įvairiausių skiedrų 
ir plytų bei akmens gabalėlių lyg kokio prekeivio prekių. Jis vil- 
kėjo ilgą pilką drabužį ir turėjo tokios pat spalvos plačią, apšiūru- 
sią ir išblukusią skrybėle, ant kurios kraštų kabėjo trys apvalios 
kriauklės. Kai raiteliai priartėjo, pamatė, kad žmogus pagyvenęs, 
o jo akys pageltusios ir užgesusios. 

— Brangūs riteriai ir džentelmenai, - sušuko jis gergždžiančiu 
balsu, - gerbiami krikščionys, nejau prajosite pro šalį ir paliksite 
senelį maldininką mirti iš bado? Regėjimą man atėmė Šventosios 
žemės smėlis, ir štai jau dvi paras nesu išgėręs nei gurkšnelio 
vyno ir suvalgęs nei plutelės duonos! 

— Prisiekiu kardo rankena, - tarė Eilvardas, atidžiai žiūrėda- 
mas į senį, - mane stebina, kodėl tavo stotas toks apkūnus ir dir- 
žas taip standžiai sujuostas, jei valgis išties toks menkas. 

— Gerasis nepažįstamasai, - atsakė maldininkas, - tu, pats to 

nenorėdamas, ištarei žodžius, kuriuos man visada skaudu girdė- 
ti. Tačiau aš nesmerksiu tavęs, nes nenorėjai manęs įskaudinti 
arba priminti tai, kas mane slegia. Man nedera per daug girtis 
tuo, ką iškentėjau dėl Kristaus tikėjimo, vis dėlto, jei tu tai paste- 
bėjai, turiu pasakyti, kad mano stoto apkūnumą ir apvalumą su- 
kėlė vandenligė, kuria susirgau nuo pernelyg greito keliavimo iš 
Piloto namų į Alyvų kalną. 

— Matote, Eilvardai, - tarė paraudęs Aleinas, - tegul šis atvejis 
būna jums įspėjimas: jūs sprendžiate labai nepagrįstai! Kaip jūs 
galėjote įžeisti šventą žmogų, kuris tiek iškentėjo ir keliavo prie 
mūsų Viešpaties Jėzaus Kristaus švento karsto? 

— Tegul velnias gundytojas nukerta man pirštą! - sušuko dide- 
lės atgailos apimtas lankininkas, tačiau ir maldininkas, ir Alei- 
nas pakėlė rankas, norėdami jį sustabdyti. 

— Atleidžiu tau iš visos širdies, brangusis broli, - spygtelėjo 
neregys. - Tie beprotiški žodžiai skaudesni mano ausiai negu tai, 
ką tu pasakei apie mane. 

- Tyliu, daugiau nė garso, - pažadėjo Eilvardas, - tačiau pri- 
imk tą franką ir, maldauju, palaimink mane. 

— O štai dar vienas, - tarė Aleinas. 

— Ir dar! - sušuko Džonas. 

Tačiau aklasis maldininkas nenorėjo imti pinigų. 

— Beprotiška, beprotiška puikybė! - sušuko jis, mušdamasis į 
krūtinę didele įdegusia ranka. - Beprotiška puikybė! Kiek dar 
turėsiu pliekti save, kol išplėšiu ją iš širdies? Nejau niekada jos 
neįveiksiu? O, stiprus, stiprus mūsų kūnas ir sunku jį įveikti sie- 
ai! Aš esu aukštos kilmės, bičiuliai, ir negaliu prisiversti paliesti 
šiuos pinigus, net jei jie išgelbėtų mane nuo kapo. 

— Vajė, tėve, - tarė Aleinas, - tai kuo mes jums padėsime? 

— Aš sėdžiu čia ir laukiu mirties, - tęsė maldininkas. - Daug 
metų nešiojausi savo krepšyje šiuos brangius daiktus, kuriuos, 
kaip matote, išdėliojau prieš save. Būtų nuodėmė, pamaniau aš, 
leisti jiems pražūti kartu su manim. Todėl aš parduosiu tuos daik- 
tus pirmam garbingam praeiviui ir gausiu už juos užtektinai pi- 

nigų, kad nusigaučiau ligi Šv. Rokamadūro Dievo Motinos bažny- 
čios, kur, tikiuosi, galės pailsėti seni mano kaulai. 

— O kokios čia brangenybės, tėve? - paklausė Džonas. - Aš ma- 
tau tik seną surūdijusią vinį, akmens gabalėlį ir skiedras. 

— Mano bičiuli, - atsakė senis, - visų šios šalies pinigų neužtek- 
tų sumokėti už šiuos daiktus. Ši vinis, - tęsė jis, nusiimdamas 
skrybėlę ir pakeldamas į dangų nereges akis, - tai viena iš tų, 
kurios padėjo išganyti žmoniją. Aš gavau ją kartu su tikro Viešpa- 
ties kryžiaus skiedra iš Juozapo Arimatiečio dvidešimt penkto ai- 
nio rankų; šis ainis ligi šiol gyvena Jeruzalėje ir yra sveikas, nors 
pastaruoju metu jį kamuoja šunvotės. Taip, galite persižegnoti, 
prašau jūsų nekvėpuokite į vinį ir nelieskite još pirštais. 

- O medžio ir akmens gabalai, šventasis tėve?! - paklausė Alei- 
nas sulaikęs kvėpavimą, jis stovėjo prieš neįkainojamas relikvi- 
jas, apimtas didžiausios pagarbos. 

- Šis medžio gabalėlis nuo tikro kryžiaus, o tas - iš Nojaus 
laivo, o štai anas - išmintingojo karaliaus Saliamono šventovės 
durų. Šituo akmeniu buvo sviesta į šv. Steponą, o tie du iš Babilo- 
no bokšto. Čia dar yra Arono lazdos gabalėlis ir pranašo Elijo plau- 
kų sruoga. 

— Bet, tėve, - tarė Aleinas, - pranašas Elijas buvo plikas, dėl 
tos priežasties iš jo tyčiojosi pikti vaikai. 

— Tiesa, plaukų jis turėjo mažai, - skubiai sutiko maldininkas, 
— dėl to relikvija ypač vertinga. Išsirinkite bet kurią iš jų, gerbia- 
mi džentelmenai, ir užmokėkite tiek, kiek jums liepia sąžinė; mat 
aš ne pirklys, ne sukčius ir nė už ką nesiskirčiau su jomis, jei 
nežinočiau, kad dangaus atpildas jau labai arti. 

— Eilvardai, - susijaudinęs prabilo Aleinas, - antrą kartą gyve- 
nime tokia laiminga proga vargu ar pasitaikys. Privalau įsigyti 
šią vinį, aš atiduosiu ją Boljė abatui, kad visi žmonės Anglijoje 
galėtų ateiti ir pasimelsti. 

— Man tegul bus akmenėlis iš šventovės sienos, - sušuko Hord- 
lo Džonas. - Mano motinėlė atiduotų viską pasaulyje, kad pasika- 
bintų jį prie savo lovos. 

— O aš noriu gauti Arono lazdą, - pasakė Eilvardas, - turiu iš 
viso penkis florinus, tai imk keturis. 

- Ir dar tris, - ištiesė pinigus Aleinas. 

- Štai dar penki, - pridūrė Aleinas. - Šventasis tėve, aš įteikiu 
jums dvylika florinų, tai viskas, ką mes galime duoti, nors su- 
prantame, kokia menka ši kaina už tuos nuostabius daiktus, ku- 
riuos jūs mums parduodate. 

— Tylėk, puikybe, tylėk! - suriko maldininkas, vėl mušdamasis 
į krūtinę. - Nejau negaliu prisiversti paimti šią apgailėtiną sumą, 
pasiūlytą man už tai, ką įgijau savo darbais ir viso gyvenimo pa- 
stangomis? Duokite niekingas savo monetas. Štai jums neįkaino- 
jamos relikvijos, tačiau aš meldžiu jūsų - elkitės su jomis atsar- 
giai ir pagarbiai, kitaip mano nevertiems kaulams geriau gulėti 
prie kelio. 

Nusiėmę kepures, draugai godžiai griebė naujus savo lobius ir 
greitai nujojo, o maldininkas liko sėdėti po vyšnia. Jie jojo tylo- 
mis, laikydami rankose relikvijas, retkarčiais pažvelgdami į jas, 
vos galėdami patikėti, kad likimas padarė juos savininkais tokių 
be galo šventų daiktų, kuriuos kiekvienas vienuolynas ir krikš- 
čioniška bažnyčia trokštų įsigyti. Taip jie jojo džiaugdamiesi savo 
sėkme, kol prie La Maso miestelio Džono arklys pametė pasagą; 
jie rado prie kelio kalvę, ir šis prižadėjo padaryti šį darbą. Eilvar- 
das papasakojo jam apie laimingą susitikimą su maldininku, ta- 
čiau kai kalvis žvilgtelėjo į relikvijas, griuvo ant priekalo, susi- 
griebė už šonų ir ėmė taip kvatoti, kad jo suodžiais išteptais skruos- 
tais ėmė riedėti ašaros. 

— Oi, ponai, - prašneko jis, - taigi šis senis - apgavikas, jis pre- 
kiauja padirbtomis relikvijomis ir buvo čia kalvėje maždaug prieš 
dvi valandas. Vinis, kurią jums pardavė, paimta iš mano vinių 
dėžės, o dėl medžio gabalų ir akmenukų, tai jų kiek tik nori mėto- 
si prie kelio, štai jis ir prisikimšo savo krepšį. 

— Ne, ne! - pasipiktino Aleinas. - Tai buvo šventas žmogus, jis 
keliavo į Jeruzale ir susirgo vandenlige, kai bėgo iš Piloto namų į 
Alyvų kalną. 

— Apie tai aš nieko nežinau, - tarė kalvis, - žinau viena: nese- 
niai čia buvo senis maldininko drabužiais ir su skrybėle, sėdėjo 
štai ant to kelmo, valgė šaltą viščiuką ir užgėrė jį vynu. Paskui 
išprašė iš manęs vieną vinį, prisirinko pilną krepšį akmenų ir nu- 
ėjo savo keliu. Pažiūrėkite, ar jos ne tokios pačios kaip ta, kurią 
jis pardavė jums? 

— Gelbėk mus, Viešpatie! - sušuko apstulbintas Aleinas. - Ne- 
jau nėra ribų žmogaus niekšybei? Toks nusižeminęs senukas, taip 
nenorėjo iš mūsų imti pinigų, ir staiga pasirodo - niekšas ir apga- 
vikas. Kuo remtis, kuo tikėti? 

— Aš jį pavysiu, - pasakė Eilvardas, šokdamas į balną, - jojam, 
Aleinai, gal mes jį pagausim, kol pakaustys Džono arklį! 

Jie kartu nulėkė atgal ir netrukus pamatė žilą senį maldinin- 
ką, lėtai žingsniuojantį pirmyn. Išgirdęs kanopų dundesį, jis atsi- 
suko, ir pasidarė aišku, kad jo aklumas - tokia pati apgaulė kaip 
ir visa kita, nes senis greitai perbėgo lauką ir pasislėpė miško 
tankmėje, kur niekas negalėjo jo rasti. Raiteliai sviedė įkandin jo 
relikvijas ir nujojo atgal pas kalvį, netekę ir pinigų, ir tikėjimo. 


XXVII SKYRIUS 


KAIP ŠLEIVYS ROŽĖ PATEKO Į ROJŲ 


— 


Kai draugai atjojo į Egijoną, buvo vėlus vakaras. Serą Naidže- 
lą ir Fordą jie rado užeigoje „Raudonoji krivulė“; čia jie įsikūrė, 
sočiai pavakarieniavo ir sugulė į levanda kvepiančias lovas. Ta- 
čiau atsitiko taip, kad kažkoks riteris iš Puatu, seras Gastonas 
d'Estelis, irgi čia apsistojo grįždamas iš Lietuvos, kur tarnavo kar- 
tu su teutonų riteriais iš Marienburgo vienuolyno magistrato. Ši- 
tas riteris ir seras Naidželas užsisėdėjo ligi išnaktų, gyvai šneku- 
čiuodamiesi apie pasalas, gaudynes, miestų ėmimą ir prisiminda- 
mi daugybę istorijų apie šaunius bei drąsius žygius. Paskui, kal- 

bai pakrypus apie menestrelius, svetimšalis riteris čiupo citrą ir 
ėmė skambinti šiauriečių meilės dainas, o galiausiai šaižiu, gergž- 
džiančiu balsu dainuoti apie Hildebrandą, Brunhildą, Zigfrydą ir 
visą Almeino šalies jėgą bei grožį. 

Seras Naidželas atsakė jam romansais apie serus Eglamerą ir 
Isembrasą, šitaip jie visą ilgą žiemos naktį sėdėjo prie traškančių 
pliauskų šviesos, klausydamiesi vienas kito, kol prie to koncerto 
prisidėjo gaidys. Vos valandą pailsėjęs, seras Naidželas kaip pa- 
prastai buvo žvalus ir linksmas, tad iškart po pusryčių mažytis 
būrelis leidosi į kelią. 

— Tas seras Gastonas - labai šaunus žmogus, - pasakė seras 
Naidželas, kai jie išjojo iš „Raudonosios krivulės“. - Jis trokšta 
pergalingų susirėmimų ir būtų sutikęs susikauti su manimi nedi- 
delėje riterių dvikovoje, jei kažkoks arklys besispardydamas ne- 
būtų sulaužęs jam rankos. Aš jį labai pamilau ir prižadėjau, kad 
kai jo kaulas suaugs, susikausiu su juo. Tačiau mums reikia lai- 
kytis štai. to kelio kairėje. 

— Ne, gerbiamas lorde, - paprieštaravo Eilvardas, - kelias į 
Montobaną eina per upę, o paskui per Kursi ir Aženua. 

— Išties, mielasis Eilvardai, bet iš to šaunaus riterio, kuris kir- 
to prancūzų sieną, aš sužinojau, kad kažkoks anglų būrys plėši- 
kauja ir padeginėja Vilfranšo apylinkėse. Esu beveik įsitikinęs, 
kad tai kaip tik tas, kurio ieškome. 

— Prisiekiu kardo rankena, tai įmanoma, - sutiko Eilvardas, - 
kad ir kaip būtų, jie taip ilgai siautėjo Montobane, jog ten po jų 
prasigyventi nebus galima. O jei jie pietuose jau buvo, tai turėjo 
pasukti į šiaurę, Aveirono link. 

— Mes josime palei Lu iki Kaoro, paskui suksime į Vilfranšo 
žemę, - tarė seras Naidželas. - Prisiekiu šv. Pauliumi, kadangi 
mūsų būrys nedidelis, tai tikriausiai patirsime garbingų ir malo- 
nių susirėmimų, nes, girdėjau, prie prancūzų sienos neramu. 

Visą rytą jie jojo plačiu keliu, ant kurio krito palei jį augusių 
tuopų šešėliai. Seras Naidželas su ginklanešiais jojo priekyje, o 
abu lankininkai paskui juos, jie vedė už pavadžio mulą su nešu- 

liais. Egijonas ir Garona liko toli už jų pietuose, o dabar dar ir 
ramioji Lu, kuri tekėjo žydrais, grakščiais vingriais tarp nuolai- 
džių kalvų. Aleinas negalėjo atsistebėti, kad Gienėje buvo daugy- 
bė miestelių ir mažai pilių, o šioje vietoje pilių išvysdavo dažnai, o 
namų retai. Kas porą mylių iš miško gelmės iškildavo pilkos sie- 
nos ir niūrūs kvadratiniai bokštai, o negausūs kaimeliai, pro ku- 
riuos jie prajodavo, buvo aptverti primityviomis užkardomis, ku- 
rios bylojo apie staigius antpuolius, taip pat apie tai, kad šitose 
pasienio vietovėse žmonės nuolat kenčia baimę. Rytą du kartus iš 
juodų pakelės tvirtovių pavarčių išlėkė būreliai raitelių, prijoję 
prie sero Naidželo, jie trumpai rūsčiai klausdavo - iš kur ir kokiu 
reikalu raiteliai joja. Kareivių būriai, žvangindami ginklais, žy- 
giavo vieškeliu, o keletą nešulinių mulų virtinių, kurios gabeno 
kokio pirklio prekes, saugojo ginkluoti tarnai arba samdyti lanki- 
ninkai. 

— Bretinji taika sukėlė daug permainų šitose vietose, - tarė 
seras Naidželas, - šalį užplūdo laisvieji šauliai ir valkatos. Tie 
bokštai tarp miško ir kalvų - Kaoro miestas, o už jų - jau Prancū- 
zija. Bet antai pakraštyje matau kažkokį žmogų, ir kadangi su 
juo du žirgai ir ginklanešys, manau, kad jis riteris. Prašau, Alei- 
nai, perduoti jam mano sveikinimus ir pasiteirauti apie jo titulus 
bei herbą. Gal galėčiau padėti jam įvykdyti kokį nors įžadą, o gal 
jis turi damą, kurią norėtų pašlovinti? 

— Ne, gerbiamas lorde, - atsakė Aleinas, - tai ne arkliai ir gin- 
klanešys, o mulai bei tarnas. Tas žmogus - pirklys, šalia jo guli 
didelis ryšulys. 

Telaimina Viešpats garbingą anglišką jūsų šneką! - sušuko ne- 
pažįstamasis, nugirdęs Aleino žodžius. - Niekada mano ausų nė- 
ra pasiekusi saldesnė muzika! Eime, Votkinai, krauk nešulius Lau- 
rai ant nugaros. O aš jau buvau nusivylęs, maniau, kad kažkur 
toli amžiams liko visa, kas angliška, ir mano akys niekada neiš- 
vys Noridžo turgaus aikštės. 

Stipruolis buvo augalotas, pusamžis, įdegęs, su tamsia dvišaka 
jau žilstančia barzda ir ant pakaušio nusmaukta skrybėle. Jo tar- 

nas, tokio pat ūgio, bet liesas ir kaulėtas, pakėlęs vieną iš nešulių, 
uždėjo vienam mului ant nugaros, o pirklys sėdo ant kito ir pasu- 
ko sero Naidželo būrio link. Kai jis priartėjo, tai iš gerų drabužių 
ir prašmatnių mulo pakinktų buvo nesunku atspėti, kad jis žmo- 
gus turtingas, turintis neblogą padėtį. 

— Gerbiamas riteri, - tarė jis, - esu Deividas Maikldinas, pilie- 
tis ir oldermenas garbingo Noridžo miesto, kuriame už penkių 
namų nuo Dievo Motinos bažnyčios, ką žino visi Jaro pakrantės 
gyventojai, stovi mano namas. O čia mano ryšuliai su audiniais, 
gabenu juos į Kaorą ir prakeikiu tą dieną, kai sumaniau šią kelio- 
nę. Maldauju kilniadvasiškos jūsų apsaugos sau, tarnui ir pre- 
kėms, nes jau buvau patekęs į keblias padėtis ir žinau, kad Šlei- 
vys Rožė, riteris plėšikas iš Kursi, išsirengė prie kelio ir laukia 
manęs priekyje. Todėl aš sutikčiau sumokėti noblį su rože, jei jūs 
saugiai palydėsite mane į „Angelo“ užeigą Kaore, o jei kas nors 
atsitiktų man arba mano turtui, tai jūs sumokėtumėte tiek pat 
man arba mano įpėdiniams. 

— Prisiekiu šv. Pauliumi, - atsakė seras Naidželas, - būčiau 
blogas riteris, jei, apgynęs tėvynainį svetimoje šalyje, prašyčiau 
už tai užmokesčio. Galite joti drauge, pone Maikldinai, maloniai 
kviečiame, o jūsų tarnas tegu joja paskui mus su mano ginklane- 
šiais. 

— Telaimina Dievas jūsų gerumą! - sušuko pirklys. - Jei jums 
teks apsilankyti Noridže, tikiuosi, prisiminsite, kokią paslaugą 
padarėte oldermenui Maikldinui. Ligi Kaoro netoli, jau matau ho- 
rizonte katedros kontūrus; tačiau esu nemažai girdėjęs apie tą 
Šleivį Rožė ir juo daugiau girdžiu, juo mažiau noriu jį pamatyti. 
Ak, aš taip pavargau, visa tai taip mane nukamavo, regis, atiduo- 
čiau pusę gyvenimo, kad jau būčiau Noridže, šalia manęs ramiai 
sėdėtų mylima žmona ir mudu klausytumės miesto varpų. 

— Jūsų žodžiai man atrodo keisti, - nustebo seras Naidželas, - 
iš pažiūros esate stiprus žmogus, prie šono jums kabo kardas. 

— Bet ne kardas - mano amatas, - atsakė pirklys, - ir aš neabe- 
joju, kad jei atsivesčiau jus į savo krautuvę Noridže, jūs neatskir- 

tumėte multino nuo drobės ar Genujos aksomo nuo Briugės ge- 
lumbės su trigubu pūku. Bet jūs galėsite kreiptis pagalbos į ma- 
ne. Tačiau čia, tuščiame kelyje, kur aplink tankios miško gelmės 
ir riteriai plėšikai, aš kreipiuosi į jus, nes esate rengęsis tam dar- 
bui. 

— Pone Maikldinai, jūs pasakėte nemažai tiesos, - sutiko seras 
Naidželas, - tikiuosi, mes sutiksime tą raišą Rožė, nes aš esu gir- 
dėjęs, kad jis nepaprastai stiprus ir vikrus kareivis, ir jį nugalėti 
būtų labai garbinga. 

— Jis kraugerys plėšikas, - ryžtingai nukirto pirklys, - ir aš 
norėčiau pamatyti, kaip jis spardosi kilpoje. 

— Būtent tokie žmonės duoda dingstį tikram riteriui atlikti kil- 
nius žygius, kuriais jis pelnosi šlovę, - tarė seras Naidželas. 

— Tokie žmonės panašūs į žiurkes kviečių aruoduose arba į kan- 
dis vilko kailyje: jie kenkia ir kliudo visiems taikiems žmonėms, - 
prieštaravo Maikldinas.. 

— Na, jei kelionės pavojai taip jus slegia, pone oldermenai, tai 
aš stebiuosi, kaip jūs drįsote keliauti taip toli nuo namų. 

— Kartais aš pats stebiuosi, sere. Tačiau nors esu niurzga ir 
pykstu, bet jei nusprendžiu ką nors padaryti, tai nesitraukiu, kol 
padarau. Kaore yra vienas pirklys, Fransua Vilė, jis žadėjo man 
už audinių ryšulius atsiųsti vyno statinaičių, ir aš josiu į Kaorą, 
net jei prie kelio išsirikiuotų štai kaip šitos tuopos visi krikščio- 
niško pasaulio riteriai plėšikai. 

— Drąsiai pasakyta, pone oldermene! Bet kaip jūs ligi šiol kelia- 
vote? 

— Kaip avis vilkų rujoje. Penkis kartus teko maldauti ir prašy- 
ti, kad mus praleistų. Dukart sumokėjau mokestį kelių apsaugai. 
Triskart buvome priversti gelbėtis bėgdami, o kartą La Reolyje 
užlipome ant savo ryšulių su vilna, Votkinas ir aš, ir ėmėme kirsti 
į dešinę ir į kairę, ir tai truko tiek laiko, kiek giedama litanija; 
vieną niekšą užmušėme, du kitus sužeidėme. Prisiekiu Dievu, mes 
taikūs žmonės, tačiau esame anglai miestiečiai ir neleisime, kad 
mus įžeidinėtų ir savo šalyje, ir svetimoje. Kad ir kas būtų - lor- 

das, baronas, riteris ar prasčiokas, - kiekvienas gaus į kailį, kol aš 
turiu jėgų pakelti šį kardą. 

— Keistokas kardas, - tarė seras Naidželas. - Ką manai, Alei- 
nai, apie tas juodas juostas ant jo makšties? 

— Nežinau, gerbiamas lorde. 

— Ir aš, - tarė Fordas. 

Pirklys tykiai sukikeno. 

— Tai mano išmonė, - pasakė jis. - Kardą nukalė Tomas Vilso- 
nas, ginklininkas, mano antros dukters Mardžorės sužadėtinis. 
Ši makštis yra vieno jardo ilgio ir atitinkamai padalyta į pėdas 
bei colius, kad galėčiau matuoti audinius. Be to, ji sveria lygiai du 
svarus, taigi aš naudojuosi ja sverdamas. 

— Prisiekiu šv. Pauliumi! - sušuko seras Naidželas. - Dabar 
man aišku: tavo kardas toks kaip tu pats, mielasis oldermene, - 
tinka ir karui, ir taikai. Bet jums tikriausiai ir Anglijoje teko ne- 
mažai nukentėti nuo plėšikų bei valkatų. 

- Visai neseniai, gerbiamas riteri, Šv. Petro kankinio dieną, 
kai važiavau į Vinčesterio mugę, buvau paliktas mirti netoli Re- 
dingo. Tačiau man pavyko patraukti atsakomybėn niekšus už plė- 
šikavimą, juos teisė prekybos teismas, ir jie daugiau nepuldinės 
tokių pakeleivių. 

— Vadinasi, jūs dažnai keliaujate? 

— Taip, aš būnu Vinčesteryje, Lino ir Stoubridžo turguose, Bris- 
tolio ir Baltramiejaus mugėse Londone. Kai nekeliauju, mane ga- 
lite rasti Noridže, penktame name nuo Dievo Motinos katedros, 
kur ir dabar visa siela geisčiau atsidurti, nes niekur nerasi tokio 
oro kaip tame mieste ir tokio vandens kaip Jare, ir jokių prancū- 
ziškų vynų nepalyginsi su senio Semo Jelverstono, „Pilkosios kar- 
vės“ šeimininko, alumi. Bet, vajė, pažvelkite, koks baisus vaisius 
kabo ant to kaštono! | 

Jie pamatė didelį medį, ištiesusį virš kelio, kuris darė vingį, 
tvirtą rudą šaką. Ant tos šakos vidurio kabojo žmogus, jo gal- 
va buvo kraupiai nusvirusi ant peties, pėdomis jis kone lietė 
žemę. Žmogus buvo beveik išrengtas - vienais apatiniais marš- 

kiniais ir vilnonėmis kelnėmis. Šalia ant žemo suolo sėdėjo pa- 
sipūtęs mažas žmogelis, priešais jį stovėjo krepšys, o iš jo kyšo- 
jo įvairiausių spalvų popierių ryšulėlis. Apsirengęs jis buvo la- 
bai turtingai: su apsiaustu kailiniu vidum, ryškiai raudonu gob- 
tuvu, pamušalas plačiomis ilgomis rankovėmis buvo šilkinis, 
kaklą juosė stora auksinė grandinė, ant kiekvieno piršto bliz- 
gėjo žiedai. Ant kelių jis laikė nedidelę krūvelę aukso bei si- 
dabro, ėmė monetą po monetos ir dėjo į šiurkštų kapšį, kaban- 
tį prie diržo. 

„- Telydi jus visi šventieji, brangūs keliautojai! - sušuko jis, kai 
prijojo raiteliai. - Tegul visi keturi evangelistai saugo jus! Tegul 
visi dvylika apaštalų palaiko jus! Tegul visa kankinių kariauna 
lydi jus ir veda į amžiną palaimą! 

— Labai dėkoju už gerus linkėjimus! - atsakė seras Naidželas. — 
Betgi, pone oldermene, iš kojų atrodo, kad ten kabantis žmogus 
yra tas pats šleivys plėšikas, apie kurį kalbėjote. Antai jam ant 
krūtinės prisegtas lapelis su užrašu, prašau, Aleinai, perskaityti 
Jį. 

Mirusio plėšiko kūną lėtai lingavo vėjas, tamsiame jo veide bu- 
vo sustingusi šypsena, o iš orbitų išlipusios akys vis dar godžiai 
spoksojo į vieškelį, kuriame jis dažnai gąsdindavo keliautojus; ant 
pergamento gabalėlio, kuris kabojo jam ant krūtinės, buvo krei- 
vai šleivai parašyta: 


ŠLEIVYS ROŽĖ. 

Senešalo iš Kastelno 

tr miesto galvos iš Kaoro, 
ištikimų narsiausio ir visagalio 
Eduardo, Akvitanijos princo 

Ir anglų sosto įpėdinio, tarnų 
įsakymas: 

Liesti negalima, 

Pagreitinti mirties negalima. 

— Labai ilgai jis negalėjo numirti, - tarė ant suolo sėdėjęs išsi- 
puošęs žmogelis. - Pasiekia didžiuoju kojos pirštu žemę ir prisi- 
kelia. Jau maniau, kad tai niekada nesibaigs. Bet dabar jis lai- 
mingai pasiekė rojų, o aš galiu testi savo žemišką kelionę. 

Nepažįstamasis užsiropštė ant balto mulo, kuris ganėsi šali- 
kelėje, apkabinėtas auksiniais ir sidabriniais varpeliais, ir prijojo 
prie sero Naidželo. 

— Iš kur žinote, kad jis rojuje, - paklausė seras Naidželas. - 
Dievas, aišku, gali viską, tačiau, certes, jei jis nepadarys stebuklo, 
vargu ar aš galiu tikėtis Šleivio Rožė sielą rasti tarp teisuolių. 

- Žinau, kad jis ten, nes ką tiktai jį ten perkėliau, - atsakė 
nepažįstamasis linksmai su pasitenkinimu trindamas brangak- 
meniais papuoštas rankas. Tokia šventoji mano misija - būti žmo- 
nių užtarėju arba nuodėmių atleidėju. Esu niekingas tarnas ir 
atstovas to, kieno rankoje išganymo raktai. Atgailaujanti širdis ir 
dešimt noblių mūsų šventos motinos bažnyčiai gali išgelbėti nuo 
amžinos pražūties, o jis turi pirmo laipsnio nuodėmių atleidimą 
ir palaiminimą už dvidešimt penkis livrus, todėl iki jo vargu ar 
atsklis net skaistyklos atgarsis. Tarp sidabro atsirado ir dvi švini- 
nės kronos, tačiau dėl tokios smulkmenos aš nebandyčiau truk- 
dyti jam būti išganytam. 

- Prisiekiu šv. Pauliumi! - tarė seras Naidželas. - Jei jūs išties 
turite galią atidaryti ir uždaryti vilties vartus, vadinasi, esate iš- 
aukštintas virš žmonių giminės. Bet jei tik pretenduojate į tą ga- 
lią, o iš tikrųjų jos neturite, tai, man rodos, gerbiamas dvasinin- 
ke, pats galite rasti tuos vartus uždarytus, kai prašysitės įleidžia- 
mas. 

— Mažatikis! Mažatikis! - sušuko dvasininkas. - Ak, matyt, se- 
ras Didimas! ligi šiol dar vaikščioja žeme! Betgi jokios abejonės 
negali sukelti mano širdyje pykčio ar išspausti iš mano lūpų skaudų 
priekaišto žodį, nes aš esu viso labo vargšas niekingas taikos ir 


!Didimas Aleksandrietis-IV a. graikų teologas. Jis buvo aklas; 
matyt, dvasininkas užuominomis lygina su juo serą Naidželą. 

gėrio dirvos artojas. Visi tie nuodėmių atleidimai, kuriuos aš ne- 
šioju su savimi, patvirtinti mūsų švenčiausiojo tėvo, krikščiony- 
bės šulo bei atramos, antspaudu ir parašu. 

 — Kurio iš dviejų? - paklausė seras Naidželas. 

— Cha cha! - nusikvatojo dvasininkas, pamojavęs brangakme- 
niais blizgančiu smiliumi. - Tu norėtum įsibrauti į didžiąsias baž- 
nyčios paslaptis! Tad žinoki, mano krepšyje - abu. Tie, kurie pa- 
laiko Urboną, gaus atleidimą Urbono, tie, kurie už Klemensą — 
Klemenso, o svyruojantys gali gauti ir vieną, ir kitą, todėl, kad ir 
kas atsitiktų, atleidimas garantuotas kiekvienam. Prašau jūsų nu- 
sipirkti vieną indulgenciją, nes karas - kruvinas darbas, mirtis 
ateina netikėtai, ir nėra laiko nei pagalvoti, nei parašyti. Tarkim, 
jūs, sere, man atrodo, neturėtumėte pasikliauti savo dorybėmis. 

Paskutiniai žodžiai buvo skirti Noridžo oldermenui, kuris klau- 
sėsi dvasininko susiraukęs ir pašaipiai išsiviepęs. 

— Kai aš parduodu savo prekę, - tarė jis, - pirkėjas gali ją 
pasverti, pačiupinėti ir pasiderėti su manim. O tų gėrybių, ku- 
riomis prekiaujate jūs, neįmanoma pamatyti ir nėra jokių įrody- 
mų, kad jas turite. Jei mirtingasis rūpinasi Dievo gailestingu- 
mu, tai, be abejo, turi būti kilnus ir dievobaimingas žmogus, o 
ne toks išsipustęs šilkais, grandinėmis ir žiedais lyg paleistuvė 
turguje. 

— Ak, tu, niekingas ir nedoras žmogau! - sušuko dvasininkas. — 
Kaip drįsti juodinti niekingą bažnyčios tarną! 

— Išties niekingą! - tarė Deividas Maikldinas. - Atsiminkite 
dvasininke, kad aš laisvas anglų miestietis ir nebijau pasakyti sa- 
vo nuomone net mūsų tėvui, pačiam popiežiui, o juo labiau to- 
kiam pakalikų pakalikui kaip jūs! 

— Niekingas smerde ir sukčiau! - suriko dvasininkas. - Ką čia 
paistai apie šventus dalykus, ligi kurių tavo kiaulės smegenims 
toli gražu. Tylėk, nes prakeiksiu tave! 

— Pats tylėk! - suriaumojo pirklys. - Maitėda! Juk mes matė- 
me, kaip tu stirksojai prie pakartojo, laukdamas grobio lyg kran- 
klys! Malonų gyvenimą susikūrei su šilkais ir barškaliukais, ap- 

gaule traukdamas paskutinius šilingus mirštantiems iš kišenių! 
Spjaunu į tavo prakeiksmus! Patariu tau: sėdėk čia sau, o iš An- 
glijos mes tave išrūkysime, kai šio darbo imsis Viklifas. Šlykštus 
vagie! Tu ir į tave panašūs teršia vardą daugelio dvasininkų, ku- 
rie gyvena tyrai ir šventai. Tu stovi prie rojaus vartų? Tiksliau 
būtų pasakius - jau įžengei pro pragaro duris! 

Išgirdus paskutinį įžeidimą dvasininko veidas pamėlo, jis pa- 
kėlė drebančią ranką ir išliejo prakeiksmų srautą ant įniršusio 
oldermeno. Tačiau pirklys buvo ne iš tų, kurį galima sutramdyti 
žodžiais, jis griebė makštį, kuri jam buvo ir matavimo įrankis, ir 
ėmė kulti prakeikimais besisvaidantį dvasininką. O tas, nepajėg- 
damas išsisukti nuo smūgių, spustelėjo pentinais savo mulą ir kiek 
įstengdamas ėmė sprukti, o priešininkas vijosi jį. Pamatęs, kad 
šeimininkas staiga pasileido keliu, tarnas nujojo paskui jį, taip 
pat nešulinis mulas, ir visi keturi dingo už posūkio; kanopų dun- 
desys virto tolimu tapnojimu ir ėmė pamažu tilti. 

Seras Naidželas ir Aleinas nustebę susižvalgė, o Fordas pra- 
trūko kvatotis. 

— Pardieu, - tarė riteris, - tas Deividas Maikldinas tikriausiai 
yra vienas iš tų lotardų, apie kuriuos tiek daug pasakojo tėvas 
Kristoforas iš abatijos. Iš to, ką mačiau, galiu manyti jį esant ne- 
blogą žmogų.. 

— Aš girdėjau, kad Viklifas turi daug sekėjų Noridže, - tarė 
Aleinas. 

— Prisiekiu šv. Pauliumi! Aš nelabai juos mėgstu. Retai keičiu 
savo pažiūras, ir jei atimsi iš manęs tikėjimą, su kuriuo užaugau, 
praeis daug laiko, kol galėsiu pakeisti jį kitu. O juk skiedrelė šen, 
skiedrelė ten - ir ateis diena, kai grius visas medis. Vis dėlto man 
atrodo gėdinga, kai žmogus tvarko Dievo gailestingumą, dalyda- 
mas jį savo nuožiūra lyg vyno rūsio šeimininkas, kuris tai ištrau- 
kia, tai vėl įkiša volę į statinę su vynu. 

— Tai svetima mūsų motinos Bažnyčios mokslui, apie kurį jis 
tiek daug kalbėjo, - pridūrė Aleinas. - Oldermenas sakė tiesą. 

— Tada, prisiekiu šv. Pauliumi, tegu jie vienas su kitu aiškinasi, 

— tarė seras Naidželas. - Aš tarnauju Viešpačiui Dievui ir savo 
damai, kol esu garbės kelyje, nieko kito man nereikia. Mano cre- 
do visada bus toks kaip Candoso: 


Fais ce gue dois, - adviegne gue peut. 
C'est commandė au chevalier!. 


XXVIII SKYRIUS 


KAIP DRAUGAI PERĖJO PRANCŪZIJOS SIENĄ 


„Aplenkęs Kaorą, mažasis būrys pasuko iš pagrindinio kelio, 
upė liko šiauriau, ir raiteliai nujojo siauru taku, kuris vingiavo 
plačia niūria lyguma. Takelis ėjo tarp pelkių ir miškų, kol galiau- 
siai jie pasiekė plačią laukymę, kuria tekėjo sraunus platus upe- 
lis. Arkliai jį briste perbrido, ir kai visi atsidūrė kitame krante, 
seras Naidželas pranešė, kad jie perėjo Prancūzijos sieną ir dabar 
yra prancūzų žemėje. Dar keletą mylių jie jojo tuo pačiu tuščių 
taku, paskui pateko į tankų mišką, o kai jis baigėsi, takas išvedė 
juos į kalvotą vietovę - į tokią pačią kaip tarp Egijono ir Kaoro. 
Anglų pasienio ruože peizažas buvo nuobodus ir niūrus, bet kaip 
aprašyti dešimtkart labiau nusiaubtų prancūzų žemių nuogumą)?. 
Visa buvo nuniokota ir sudarkyta, išmarginta juodais sudegintų 
fermų lopais bei pilkais šiūruojančiais buvusių pilių griaučiais. 
Sulaužyti aptvarai, sutrupintos sienos, akmenimis užversti vy- 
nuogynai, apgriuvusios tiltų arkos - kad ir kur pažvelgtum, visur 
buvo matomi griovimo bei grobimo pėdsakai. Tik šen bei ten ho- 
rizonte iškilę pakrypę kokios pilies bokšteliai, grakšti bažnyčios 
ar vienuolyno smailė rodė, kad kur ne kur kardu ir dvasios jėgo- 
mis pavyko išsaugoti mažytę ramybės salelę nelaimių jūroje. Niū- 


! Daryk, ką privalai, tebūnie, kaip bus. Štai įsakymas, duotas riteriui (pranc.). 

rus ir tylus jojo mažasis būrys siauru duobėtu keliu, žmonėms 
širdį gniaužė skausmas, o akys žvelgė į didžiulį nuniokotą, nevil- 
ties kupiną kraštą. Išties tai buvo iškankinta ir išniekinta žemė, 
galėjai joti nuo Overnės į pietus ligi Fua sienos ir nepamatyti nei 
vieno besišypsančio veido, nei vienos nesugriautos fermos. 
Protarpiais jie sutikdavo keistų sulysusių žmonių, kurie naršė 
ir kapstėsi tarp dygliažolių bei varnalėšų; pamatę raitelius, jie 
iškėlę rankas lyg gyvuliai skubėdavo iš baimės slėptis krūmuose. 
Būrys ne kartą matė prie kelio ištisas šeimas, vargšai buvo per 
daug nusilpę nuo bado ir ligų, kad galėtų bėgti, tad sėdėjo it ne- 
rimstą zuikiai, sunkiai alsuodami siaubo kupinomis akimis. Tie 
nelaimingieji buvo tokie sulysę, iškankinti - sukumpę ir kaulėti, 
niūrūs veidai, kupini nevilties, neapykantos, - kad jaunam an- 
glui vien tik pažvelgus į juos kankinamai maudė širdį. Atrodė, 
kad ir menkiausia prošvaistė ar viltis tokios tolimos jiems, lyg 
nesitikėtų kada nors jų sulaukti, ir kai seras Naidželas sviedė varg- 
šams saują sidabrinių pinigų, iškamuotų jų veidų išraiška nesu- 
švelnėjo - jie tik godžiai čiupo monetas, klausiamai žiūrėdami į jį 
ir sunkiai judindami žandikaulius. Tai šen, tai ten tarp krūmų 
buvo matyti iš pagalių ir šakų suręstos palapinės, tai buvo jų pa- 
stogės, labiau primenančios vištides nei žmogaus būstą. O ir kam 
jiems statyti ir dirbti, jei kiekvienas nuotykių ieškotojas, eidamas 
pro šalį, galėjo padegti jų lūšnas, o ir savas feodalas, mušdamas 
bei kankindamas, būtų atėmęs varganus jų darbo vaisius? Tai buvo 
paskutinės žmogaus nelaimių prarajos, ir šių žmonių sielos jautė 
niaurų pasitenkinimą, kad toliau jau nėra kur eiti. Vis dėlto jiems 
dar buvo likusi kalbos dovana, ir jie protarpiais pasikalbėdavo 
savo palapinėse, nukreipę blausių akių įniršį į tolumą ir rodyda- 
mi liesais pirštais į milžiniškus dvarus bei pilis, lyg vėžio auglius 
įsigraužusius į elgetišką kaimo būtį. Kai tokie žmonės jau nieko 
nesitiki, nieko nebijo ir pradeda suprasti savo nelaimių priežastį, 
blogai būna tiems, kurie juos engia. Ir silpnas tampa stiprus, kai 
nieko nebeturi, nes tiktai tada jis pajunta karštą, beprotišką ne- 
vilties svaigulį. Pilys stiprios ir aukštos, palapinės žemos ir sil- 

pnos. Tačiau padėk, Dieve, senjorui bei jo žmonai tą dieną, kai 
žmonės iš palapinių ryžtasi kerštui! 

Ištisas aštuonias ar devynias mylias mažasis būrys jojo vis to- 
kia pat nuniokota vietove; saulė leidosi, ir priešais juos ant kelio 
jau krito ilgi jų pačių šešėliai. Raiteliai turėjo būti budrūs ir at- 
sargūs, nes jojo niekieno žeme, ir vieninteliai jų pasai buvo kar- 
dai. Šitose prakeiktose ir nusiaubtose žemėse klajojo bei kovėsi 
prancūzai, anglai, gaskonai, provansalai, brabantai, avantiūris- 
tai, padegėjai, kraugeriai ir laisvi šauliai. Viskas aplinkui atrodė 
taip liūdnai ir nykiai, retai kur matomi namai taip skurdžiai, kad 
seras Naidželas ėmė abejoti, ar ras stalą ir nakvynę savo bendra- 
keleiviams. Todėl jis pajuto tikrą palengvėjimą, kai siauras takas, 
kuriuo jojo raiteliai, įsuko į platesnį kelią, ir jie pamatė netoliese 
žemą baltą namą, iš kurio viršutinio lango kyšojo kartis su dide- 
liu bugienio kuokštu. 

— Prisiekiu šv. Pauliumi! - sušuko jis. - Kaip aš džiaugiuos! 
Jau bijojau, kad negausime nei maisto, nei pastogės. Jok pirmyn, 
Aleinai, ir pasakyk užeigos šeimininkui, jog anglų riteris bei jo 
bendrakeleiviai praleis šią naktį po jo stogu. 

Aleinas paragino pentinais žirgą ir pralenkęs draugus per lan- 
ko šūvį sustojo prie užeigos durų, ir kadangi neišėjo nei tarnas, 
nei šeimininkas, atidaręs duris ėmė juos šaukti. Jis šūktelėjo tris 
kartus ir nesulaukęs atsakymo įėjo į svečių kambarį. Pačiame jo 
gale linksmai traškėjo židinys ir šaudė kibirkštis. Vienoje židinio 
pusėje ant ąžuolinės kėdės su aukšta atrama sėdėjo dama veidu į 
duris. Liepsnos atspindžiai žaidė jos veide, ir Aleinas pamanė nie- 
kada nematęs moters, kurios bruožuose atsispindėtų toks kara- 
liškas valdingumas, orumas bei vidinė jėga. Ji, atrodė, buvo ko- 
kių trisdešimt penkerių. Nosis buvo su kuprele, burna griežta ir 
švelni, antakiai tamsūs, stipriai išlenkti, giliai slypinčios akys ži- 
bėjo ir kibirkščiavo permainingu bizgesiu. Nors ji buvo nuostabi, 
stebino ne grožis, bet jėga, galia ir išmintis, nušvietusi aukštą 
baltą jos kaktą, taip pat ryžtingumas, apie kurį bylojo kampuoti 
skruostai bei švelnus smakras. Tamsiuose jos plaukuose švietė 

perlų vėrinys, ant pečių krito prie jo pritvirtintas sidabrinis tin- 
klelis; moteris, įsisupusi į juodą apsiaustą, sėdėjo krėsle atsilošu- 
si, tarsi ką tik būtų atvykusi iš toli. 

Kitoje židinio pusėje sėdėjo labai šiurkščios išvaizdos plačiape- 
tis Žmogus su juoda sabalu apvedžiota striuke bei aksomine ant 
ausies nusmaukta berete, papuošta garbiniuota balta plunksna. 
Šalia jo stovėjo gertuvė su raudonu vynu, jis, matyt, puikiai jau- 
tėsi; kojas buvo užkėlęs ant taburetės, o ant kelių laikė dubenį su 
riešutais. Vyras triuškino riešutus stipriais baltais dantimis, kram- 
snojo branduolius, o kevalus mėtė į ugnį. Kai Aleinas įsistebeilijo 
į Jį, Jis truputį pasuko galvą ir per petį pažvairavo į įėjusį jaunuo- 
lį. Jaunajam anglui dingtelėjo, kad niekada nėra matęs nemalo- 
nesnio veido, nes to žmogaus akys buvo žalsvokos, nosis sulaužy- 
ta, įlenkta, o veidas raukšlėtas ir žaizdotas, balsas, kai vyras pra- 
kalbo, buvo žemas, nuožmus lyg plėšraus žvėries. 

— Vaikine, - tarė jis, - nežinau, kas esi ir nelabai degu noru 
sužinoti, jei nebūčiau ketinęs pailsėti, uždrožčiau tau savo šunų 
botagu per pečius už tai, kad drįsai taip bjauriai šūkauti. 

Priblokštas tokio storžieviškumo ir nesiryždamas tuo pačiu at- 
sakyti damos akivaizdoje, Aleinas stovėjo sutrikęs laikydamas du- 
rų rankeną; kaip tik tą akimirką seras Naidželas ir jo bendrakelei- 
viai nulipo nuo arklių. Išgirdęs naujų balsų ir kalbą, kuria jie šne- 
kėjo, nepažįstamasis sviedė ant grindų dubenį su riešutais ir pats 
ėmė šaukti šeimininką, net visas namas skambėjo nuo jo riaumoji- 
mo. Pažaliavęs iš baimės į jo šauksmą atbėgo šeimininkas su balta 
prijuoste; jo rankos drebėjo, net plaukai iš baimės atsistojo piestu. 

— Dėl Dievo, - sušnibždėjo jis atjojusiems, eidamas pro šalį, - 
būkite su juo malonūs ir neerzinkite! Vardan Dievo Motinos, el- 
kitės su juo švelniai. 

— O kas jis toks? - paklausė seras Naidželas. | 

Aleinas norėjo paaiškinti, bet nepažįstamasis vėl užrikęs nu- 
traukė jį: 

— Ei, šeimininke, niekše tu, - sukriokė jis, - ar aš neklausiau 
tavęs, kai atvežiau čia savo žmoną, ar tavo užeigoje švaru? 

— Klausėte, sere. 

— Ar aš neklausiau tavęs ypač apie parazitus? 

— Klausėte, sere. 

— Ir ką tu man atsakei? 

— Kad jų nėra, sere. 

— Dar nė valanda nepraėjo, kai atvažiavome, o anglai jau šliau- 
žioja čia! Kada mes pagaliau atsikratysime tos šlykščios nacijos? 
Nejau prancūzas prancūzų žemėje ir prancūzų užeigoje turi klau- 
sytis to šlykštaus tarškėjimo anglų kalba? Siųsk juos po velnių, 
šeimininke, nes bus blogai ir tau, ir jiems. 

— Tuojau, sere, tuojau! - suriko išgąsdintas šeimininkas ir puo- 
lė iš kambario, o stojusioje tyloje pasigirdo švelnus, raminamas 
balsas moters prie židinio, kuri ėmė įkalbinėti savo vyrą. 

— Tiesą sakant, džentelmenai, geriau būtų, jei važiuotumėte 
sau, - desperatiškai pasakė šeimininkas. - Iki Vilfranšo tik šešios 
mylios, o ten yra labai gera užeiga, kurios pavadinimas „Raudo- 
nasis liūtas“. 

— Na, ne, - tarė seras Naidželas, - negaliu išvažiuoti, kol smul- 
kiai nesužinosiu, kas jis, nes, man rodos, jis yra toks žmogus, iš 
kurio galima sulaukti daug įdomių dalykų. Pasakykite man jo var- 
dą ir titulą... 

— Nedrįstu ištarti jo vardo, kol pats to nepanorės. Tik prašau, 
maldauju jūsų, džentelmenai, išeikite iš šio namo, nes bijau net 
pamanyti, kuo gali baigtis, jei jis užsirūstins. 

— Prisiekiu šv. Pauliumi, —- sušveplavo seras Naidželas, - šis 
žmogus, be abejo, yra toks, dėl kurio vertėjo atvažiuoti iš toli, kad 
Jį pažintum. Eikite ir pasakykite jam, jog kuklus anglų riteris la- 
bai norėtų susipažinti su juo artimiau - ne dėl savęs aukštinimo, 
puikybės ar pikto kėslo, bet dėl riterio garbės ir mūsų damų šlo- 
vės. Perduokite jam sero Naidželo Loringo sveikinimus ir pasa- 
kykite, kad pirštinė, kurią nešioju prie beretės, priklauso su nie- 
kuo nepalyginamai žavingai moteriai, ir aš pasirengęs tai patvir- 
tinti bei apginti, jei jis panorės pasakyti tą patį apie savo damą. 

Šeimininkas dar svyravo, ar perduoti jam tokį pasiūlymą, ar 

ne, bet salės durys staiga atsidarė, ir išpuolė nepažįstamasis lyg 
pantera iš savo guolio; jam plaukai stovėjo piestu, veidas buvo 
mėšlungiškai iškreiptas įniršio. 

— Jūs dar čia?! - suriaumojo jis. - Ką gi, matyt, jus, anglų šunis, 
reikia vyti iš čia botagu? Titenai, kardą! 

Jis pasisuko griebti ginklo, tačiau tą akimirksnį išvydo skydą 
su sero Naidželo herbu. Jis sustingo, paskui keistos žalsvokos jo 
akys sušvelnėjo, ir pagaliau šelmiškai ir linksmai jis pamerkė an- 
glui. 

— Mort Dieu? - sušuko jis. - Juk tai mano mažasis riteris iš 
Bordo! Kaip aš galiu neatsiminti šito herbo, juk vos prieš tris die- 
nas mačiau jį per turnyrą ant Garonos kranto! Ak, sere Naidže- 
lai! Sere Naidželai! Juk jūs man skolingas štai už ką. 

Ir jis parodė į dešinį savo petį, kuris buvo surištas per pažastį 
šilko skarele. 

Tačiau nepažįstamojo nuostabos išvydus serą Naidželą nebu- 
vo galima net lyginti su džiaugsmu ir apstulbimu riterio iš Hemp- 
šyro, kai šis pažvelgė į keistą prancūzo veidą. Dukart jis vėrė bur- 
ną ir dukart susičiaupė tarsi tikrindamas, ar akys jo neapgavo, 
neiškrėtė jam pikto pokšto. 

— Bertranas! - pagaliau ištarė jis, dusdamas iš netikėtumo. - 
Bertranas Diugesklenas! 

— Prisiekiu šventuoju Ivu, - suriko prancūzų kareivis, kimiai 
ir garsiai kvatodamas, - laimė, kad keliauju nuleidęs antveidį, 
nes tam, kuris kartą matė mano veidą, jau nėra reikalo priminti 
mano vardą! Taip, tai aš, sere Naidželai, ir štai jums mano ran- 
ka! Duodu žodį, kad šiame pasaulyje yra tik trys anglai, kurių 
nenorėčiau liesti aštriais savo kardo ašmenimis: pirmas prin- 
cas, antras Čandosas ir trečias jūs, nes girdėjau apie jus daug 
gera. 

- Ašjau senstu ir išsikvėpiau mūšiuose, - tarė seras Naidželas, 
— bet dabar galiu ramiai padėti savo kardą, nes turėjau laimės 
susikauti su tuo, kurio pati tyriausia širdis ir pati stipriausia ran- 
ka visoje didžiulėje prancūzų karalystėje. Troškau to susitikimo, 


297 


svajojau apie jį ir dabar vos galiu patikėti, kad iš tikrųjų man teko 
ši didelė garbė. 

— Prisiekiu švč. Reno Mergele, jūs man davėte pagrindą tuo 
įsitikinti! - sušuko Diugesklenas plačiai šypsodamasis. 

— Gal jūs, didžiai gerbiamas sere, teiktumėtės pratęsti mūsų 
dvikovą? Dievas žino, kad aš nevertas tokios garbės, bet galiu pa- 
rodyti šešiasdešimt keturis savo heraldinius ženklus, per pasta- 
ruosius dvidešimt metų esu dalyvavęs susirėmimuose ir mūšiuo- 
se! 

- Jūsų šlovė man puikiai žinoma, ir aš paprašysiu žmonos už- 
rašyti jūsų vardą mano lentelėse, - tarė seras Bertranas. - Dau- 
gelis nori susikauti su manimi ir laukia savo eilės, nes aš niekam 
neatsakau panašių prašymų. Šiuo metu tai neįmanoma, nes ne- 
galiu sulenkti rankos dėl tos menkos žaizdos, o norėčiau būti jūsų 
vertu priešininku, kai vėl sukryžiuosime kardus. Eime su manim 
vidun, tegul įeina ir jūsų ginklanešiai, kad mylima mano žmona, 
ledi Tifen, galėtų pasakyti: mačiau tokį garsų ir malonų riterį. 

Kai jie vėl atsidūrė kambaryje, įsiviešpatavo taika ir ramybė. 
Ledi Tifen sėdėjo šalia židinio lyg karalienė soste, ir kiekvienas iš 
eilės buvo jai pristatytas. Reikia pasakyti, kad drąsusis seras Nai- 
dželas, kurio visai nesukrėtė jos vyro žvėriškas įniršis, šiek tiek 
sumišo išvydęs šios įspūdingos damos abejingumą ir šaltumą, nes 
po dvidešimties metų gyvenimo karo stovyklose jis laisviau jautė- 
si turnyre negu damos buduare. Žiūrėdamas į ryžtingą jos burną 
ir giliai slypinčias paslaptingas akis, jis prisiminė girdėjęs keistų 
pasakojimų apie ledi Tifen Diugesklen. Ar ne apie ją sklido gan- 
dai, esą jei uždedanti rankas ant ligonių, tie pakyla iš patalo, nors 
gydytojai laiko juos. beviltiškais? Ir ar ne ji spėjanti ateitį bei pro- 
tarpiais, užsidariusi savo kambaryje, kalbanti su kažkokia būty- 
be, kurios niekada nėra mačiusios mirtingųjų akys, su kažkokiu 
paslaptingu pažįstamu, kuris įeinąs pro uždaras duris ir aukštai 
esančius langus? Seras Naidželas nuleido akis ir peržegnojo savo 
koją, kai sveikino šią pavojingą damą; tačiau nespėjo nė penkios 
minutės praeiti, ir jis susižavėjo ja; beje, ne jis vienas, bet ir abu 

jaunieji ginklanešiai. Viską užmiršę jie klausėsi žodžių, sklindan- 
čių iš jos lūpų, kurie sukėlė jiems ypatingą virpulį ir jaudino lyg 
kovos trimito signalas. 

Ne kartą vėliau, jau taikos metais, Aleinas prisimindavo tą 
Overnės užeigą prie vieškelio. Atėjo vakaras ir ilgo, žemo, me- 
džiu apkalto kambario kampuose ėmė tirštėti tamsa. Malkos, 
traškančios židinyje, skleidė virpančios raudonos šviesos ratą 
ant nedidelio keliautojų būrelio, ir jų veiduose išryškėjo kiek- 
vienas bruoželis bei šešėlis. Seras Naidželas sėdėjo atsirėmęs 
alkūnėmis į kelius, padėjęs smakrą ant rankų, raištis vis dar 
dengė vieną akį, bet kita žibėjo lyg žvaigždė, ir nuo rausvos švie- 
sos blykčiojo plika galva. Fordas sėdėjo jam iš kairės, jo lūpos 
buvo pusiau praviros, akys žvelgė tiesiai prieš save, ant skruos- 
tų degė ryškaus raudonio dėmės, kūnas buvo tarsi sustingęs. 
Kitoje pusėje savo krėsle atsilošęs sėdėjo garsus prancūzų ka- 
rys, jam ant kelių gulėjo krūva riešutų kevalų, o linksmas spin- 
dintis žvilgsnis lakstė nuo žmonos prie nenuleidžiančio nuo jos 
akių susižavėjusio anglo. Ir svarbiausia - blyškus subtilių bruo- 
žų jos veidas, tyras, švelnus balsas ir kilnūs, jaudinami žodžiai 
apie garbės nemirtingumą, laukinę gyvenimo dykumą, kančias 
dėl gėdingų džiaugsmų ir džiaugsmą, slypintį visose kančiose, 
vedančiose į garbingą mirtį. Šešėliai vis tirštėjo, o ji vis kalbėjo 
apie narsumą bei dorą, garbę bei šlovę, o jie visi sėdėjo suakme- 
nėje, siurbte siurbdami jos žodžius; malkos baigė degti ir anglys 
virto pilkais pelenais. 

— Prisiekiu šv. Ivu! - pagaliau sušuko Diugesklenas. - Laikas 
pasitarti, ką mums daryti šiąnakt; vargu ar pakelės užeigoje atsi- 
ras tinkamų kambarių garbingiems svečiams. 

Seras Naidželas giliai atsiduso, priverstas atitrūkti nuo svajo- 
nių apie riterių drąsą ir veržlumą, kuriuos jam vėl sužadino keis- 
toji moteris. 

— Man nesvarbu kur nakvoti, - tarė jis, - bet šiai nuostabiai 
damai čionykščiai kambariai nelabai tinka. 

— Kas patenkins mano vyrą, tas patenkins ir mane, - tarė ji. — 

Ojūs, sere Naidželai, matyt, davėte įžadą, - pridūrė ji, pažvelgusi 
į užrištą jo akį. 

— Taip, turiu atlikti mažą žygdarbį, - atsakė jis. 

— Ar čia jūsų damos pirštinė? 

- Taip, mano mylimos žmonos. 

— Kuri, be abejonės, didžiuojasi jumis. 

- Geriau sakykite - aš ja,- paskubėjo pataisyti jis. - Dievas 
mato, aš nevertas būti net nuolankiujjos tarnu. Vyrui lengva lėkti 
vidur baltos dienos pirmyn ir vykdyti savo devoir visų akivaizdo- 
je. Tačiau moters širdyje plazda ištikimybės jėga, kuriai nereikia 
pagyrų, ir tai žino tik tas, kuriam priklauso ši brangenybė. 

Ledi Tifen iš tolo nusišypsojo vyrui. 

- Jūs ne kartą man sakėte, Bertranai, kad tarp anglų yra kil- 
niaširdžių riterių. 

— Na, taip, taip, - piktai sutiko jis. - Tačiau sėskime į balnus, ir 
jūs, sere Naidželai, ir jūsų bendrakeleiviai, josime ieškoti Tristra- 
mo de Rošforo pilies, kuri yra šioje Vilfranšo pusėje už dviejų my- 
lių nuo miesto. Jos šeimininkas - Overnės senešalas ir senas ma- 
no kovos draugas. 

— Žinoma, jis mielai priims jus, - tarė seras Naidželas, - bet 
gali įtariai žiūrėti į žmogų, kuris be leidimo perėjo prancūzų sie- 
ną. | 

— Švenčiausioji Mergele! Kai jis sužinos, kad esate pasiryžęs 
išvesti iš čia tą sukčių kuopą ir dėl to atvykote, džiaugsis matyda- 
mas jus. Šeimininke, štai dešimt auksinių monetų. Kas viršys ma- 
no išlaidas, tegu lieka apmokėti sąskaitoms kokio kito riterio, ku- 
riam pristigs pinigų. Laikas jau vėlus, arkliai vieškelyje iš nekan- 
trumo kasa kanopomis. 

Ledi Tifen ir jos vyras šoko į balnus, neliesdami kilpų, ir visi 
nujojo baltu nuo mėnulio šviesos keliu - seras Naidželas šiek tiek 
atsilikęs nuo ledi Tifen, o Fordas - kardo atstumu. Aleinas užtru- 
ko koridoriuje, ir tada iš kažkokio kambario kairėje pasigirdo be- ' 
viltiškas riksmas, iš ten išbėgo Eilvardas ir Džonas leipdami juo- 
ku lyg du eibių prikrėtę mokiniai. Pamatę Aleiną, jie paskubėjo 

prasmukti pro jį tarsi kažko susigėdę, paskui šoko ant žirgų ir 
nusivijo kitus. Tačiau triukšmas kambaryje netilo, atvirkščiai, sa- 
kytum, sustiprėjo, ir iš ten atsklido šauksmai: 

- Amoi, mes amis! Amoi, camarades! Amoi, Vhonorable cham- 
pion de U'Evėgue de Montauban! Ala recousse de Ueglise sainte!! 

Tie šauksmai buvo tokie šaižūs, kad ir užeigos šeimininkas, ir 
Aleinas, ir visi juos išgirdę tarnai puolė į kambarį sužinoti jų prie- 
žasties. 

Jiems prieš akis atsivėrė iš tiesų keistas vaizdas. Kambarys 
buvo ilgas, aukštas ir tuščias, su akmens grindimis, pačiame jo 
gale liepsnojo židinys, kur virė didelis katilas. Vidury kambario 
stovėjo ilgas pušinis stalas, ant jo - medinis ąsotis su vynu ir dviem 
rago puodukais. Toliau jie pamatė kitą stalą, mažesnį, ant jo vie- 
ną stiklinę ir sudaužytą vyno butelį. Į sunkias lubų sijas eilėmis 
buvo įkalti kabliai, ant kurių kabėjo kiaulių skerdiena, rūkyta 
mėsa ir svogūnų pynės - žiemos atsargos, o pačiame viduryje, ant 
didžiausio kablio, kabaliavo storas raudonskruostis žmogus su il- 
gais ūsais, jis pašėlusiai spardėsi griebdamasis už sijų, kumpių ir 
už visko, ką galėjo pasiekti. Milžiniško plieninio kablio galas bu- 
vo pervertas per jo odinukės apykaklę, ir šis žmogus maskatavo 
lyg žuvis ant valo, raitydamasis, sukdamasis ir klykdamas, tačiau 
niekaip negalėjo ištrūkti iš tos keistos padėties, į kurią buvo pa- 
puolęs. Kai Aleinas ir šeimininkas, užsilipę ant stalo, nuėmė ne- 
laimėlį, jis dusdamas iš įniršio dribo į krėslą ir ėmė žvalgytis į 
šalis. 

— Ar jis išėjo? - paklausė storulis. 

— Išėjo? Kas? 

— Rudas milžinas! 

— Taip, - atsakė Aleinas. - Išėjo. 

— Jis negrįš? 

— Ne. 


! Čionai, draugai! Čionai, bičiuliai! Pas mane, garbingą Montobano vysku- 
po gynėją! Į pagalbą šventajai Bažnyčiai (pranc.). 

— Juo geriau jam! - sušuko žmogus, su palengvėjimu atsikvė- 
pes. - Mon Dieu! Ar aš nesu Montobano vyskupo gynėjas? Ak, jei 
aš būčiau galėjęs nusileisti, jei būčiau galėjęs nulipti, kol jis nepa- 
bėgo! Tada jūs būtumėte pamatę! Jūs šį tą būtumėte prisiminę 
visą gyvenimą! Tada vienu niekšu žemėje būtų mažiau. 

— Mielas Pelinji, - tarė šeimininkas, - tie džentelmenai joja 
nelabai greitai, mano arklidėje yra žirgas, imkite jį, nes aš norė- 
čiau, kad jūs savo kruvinus darbus darytumėte ne mano užeigoje. 

— Aš susimušiau koją ir negaliu joti raitas, - atkirto vyskupo 
gynėjas, - patempiau sausgyslę tą dieną, kai užmušiau tris Kas- 
telne. 

— Tegelbsti jus Dievas, pone Pelinji! - sušuko šeimininkas. - 
Tikriausiai labai slegia tiek pralieto kraujo ant sąžinės. Bet ne- 
noriu, kad būtų skriaudžiamas toks narsus žmogus, todėl pats iš 
tikros draugystės josiu paskui anglą. 

— Ne, nejosite, - suriko gynėjas, mėšlungiškai įsikibęs į šeimi- 
ninką, - aš myliu jus, Gastonai, ir nenoriu užtraukti šiai užeigai 
blogą vardą, padaryti žalą jūsų namams bei turtui, o taip neiš- 
vengiamai įvyks, jei čia susirems tokie žmonės kaip aš ir anglas. 

— Nesirūpinkite manimi! - atsakė šeimininkas. - Kas tie mano 
namai, palyginti su Fransua Pelinji, krikščioniškos meilės tarno 
ir Montobano vyskupo gynėjo garbe? Andrė, žirgą! 

— Užkeikiu jus visais šventaisiais, nereikia! Aš to neleisiu, Gas- 
tonai. Jūs sakėte tiesą: jauti baimę ir šiurpą, ant sąžinės turėda- 
mas tiek slegiančių darbų. Aš tik rūstus kareivis, tačiau turiu 
sielą. Mon Dieu! Aš mąstau, vertinu, svarstau. Nejau niekada dau- 
giau nesutiksiu to žmogaus? Ar aš nepažinsiu jo iš milžiniškų le- 
tenų ir rudo kuodo? Ma foi, žinoma! 

— Ar galiu paklausti, sere, - prabilo Aleinas, - kodėl jūs vadina- 
te save Montobano vyskupo gynėju? 

— Tu taip pat galėjai paklausti, ar man dera tau atsakyti. Vys- 
kupui reikia gynėjo, nes jei tektų kokį nors ginčą spręsti dvikova, 
tai su jo titulu vargu ar tiktų pasirodyti turnyre, apsirengusiam 
odiniais drabužiais, su skydu bei kuoka ir susiremti su priešinin- 

kais. Todėl jis ieško tinkamo, patyrusio kareivio, kokio garbingo 
kautynininko, kuris sugeba smogti ir atlaikyti smūgį. Ne man 
spręsti, ar sėkmingas jo pasirinkimas, tačiau tas, kuris mano, kad 
turi reikalą tik su Montobano vyskupu, susiduria akis į akį su 
Fransua Pelinji, krikščioniškos meilės tarnu. 

Kelyje pasigirdo kanopų dundesys, ir tarnas, stovėjęs prie du- 
rų, pranešė, kad grįžta vienas iš anglų. Vyskupo gynėjas bailiai 
apsižvalgė, kur čia pasislėpus, o iš lauko pasigirdo Fordo balsas - 
jis kvietė Aleiną paskubėti, antraip jis nežinos, kur joti. Šis atsi- 
sveikino su šeimininku bei vyskupo gynėju, paleido žirgą kiek įker- 
ta ir greitai pasivijo abu lankininkus. 

- Šaunuolis, nieko nepasakysi, - kreipėsi jis į Džoną. - Juk tu 
sukelsi prieš save šventąją Bažnyčią, jei užeigų virtuvėse imsi ka- 
binėti ant geležinių kablių jos gynėjus. 

— Deja, tai padariau nepagalvojęs, - kaltai tarė Džonas, o Eil- 
vardas skambiai nusikvatojo. 

— Prisiekiu kardo rankena, mon petit, - tarė jis, - tu irgi kvato- 
tum, jei būtum viską matęs. Tas žmogus taip pasipūtė iš puiky- 
bės, kad nenorėjo nei išgerti su mumis, nei sėdėti prie vieno stalo, 
nei atsakyti į klausimus, tik visą laiką bandė įtikinti tarną, kad, 
ačiū Dievui, pagaliau atėjo taika ir kad jis nukovė daugiau anglų, 
negu ant jo liemens yra kilpų. Mūsų mielam Džonui pritrūko pran- 
cūziškų žodžių, kad jam galėtų atsakyti, todėl čiupo plepį savo 
rankute ir atsargučiai padėjo ten, kur tu jį radai. Tačiau laikas 
joti, arklių kanopų dundėjimas keliu jau vos girdimas. 

— Man atrodo, aš vis dar juos matau, - pasakė Fordas, įsižiūrė- 
damas į tolyn nusidriekusį mėnulio nušviestą kelią. 

- Pardieu, taip! Štai jie išjojo iš šešėlio. O ta juoda akmenų 
krūva - tai Vilfranšo pilis. En avant, camarades! Kitaip seras Nai- 
dželas prijos prie vartų anksčiau už mus. 

— Tyliau, mes amis, kas gi čia? 

Miške iš dešinės kimiai sugaudė ragas. Kairėje jam atsiliepė 
kitas, ir tuoj pat pasigirdo dar du kažkur už jų. 

— Tai kiauliaganių ragai, - paaiškino Fordas. 

Raiteliai paragino pentinais žirgus ir greitai prijojo Vilfranšo 
pilį, kur, Diugeskleno prašymu, jau buvo nuleistas pakeliamasis 
tiltas, o grotelės pakeltos. 


XXIX SKYRIUS 


KAIP LEDI TIFEN IŠMUŠĖ PALAIMINTA 
AIŠKIAREGYSTĖS VALANDA 


Seras Tristramas de Rošforas, Overnės senešalas ir Vilfranšo 
šeimininkas, buvo rūstus ir šlovingas kareivis, pražilęs mūšiuose 
su anglais. Kadangi jo valdos buvo pasienyje ir jis turėjo sergėti 
vietoves, kurioms nuolat grėsė pavojus, tai neturėjo ramybės net 
taikos metu ir visą gyvenimą praleido gaudynėse bei antpuoliuo- 
se, susidurdavo su per jo provinciją traukiančiais brabantais, at- 
silikusiais kareiviais, marodieriais, laisvaisiais šauliais ir plėši- 
kaujančiais lankininkais. Kartais jis grįždavo kaip nugalėtojas, ir 
ant jo bokšto viršūnės linguodavo apie dešimtį pakartųjų. Kai ku- 
rie jo žygiai nebuvo tokie sėkmingi, ir jis su savo būriu, pentinais 
ragindami žirgus, skubėdavo užšokti ant pakeliamojo tilto, nes 
girdėdavo juos besivejančių kanopų bildesį bei strėlių švilpesį. 
Nuožmi buvo Rošforo ranka, nuožmi buvo ir jo širdis, to žmo-- 
gaus nekentė priešai, bet nemylėjo nė tie, kuriuos jis gynė, - du 
kartus jis pateko į nelaisvę ir du kartus išpirką už jį mušimais ir 
kankinimais pavyko išspausti iš mirštančių nuo bado ūkininkų 
bei nuskurdusių fermerių. Sunku pasakyti, ko labiau avims rei- 
kia bijoti - vilkų ar jas saugojančių šunų. 

Vilfranšo pilis buvo rūsti bei niūri kaip ir jos valdovas. Platus 
griovys, aukšta išorinė siena su bokšteliais kampuose ir sunkiu 
juodu didžiuoju bokštu, iškilusiu aukščiau visų pastatų, - štai ko- 
kia ji išniro mėnulio spinduliuose mūsų keliautojams. Dviejų fa- 
kelų, įstatytų į siauras šaudymo angas abipus sunkių vartų, švie- 

soje jie sugavo žiaurių kažkieno akių blizgesį ir sargybinių ginklų 
atspindžius. Tačiau dvigalvis Diugesklenų erelis buvo leidimas į 
kiekvieną prancūzų tvirtovę, ir vos įjoję pro vartus jie išvydo seną 
riterį, sienų sergėtoją, kuris bėgo jų pasitikti ištieses rankas ir 
sveikindamas garsųjį savo tėvynainį. Ne mažiau jis apsidžiaugė 
ir seru Naidželu, kai jam buvo paaiškinta, kokiu reikalu atvyko 
anglas, nes tie Baltosios kuopos lankininkai jam buvo blogiau nei 
peilis - jie sutriuškino dvi ekspedicijas, kurias riteris siuntė prieš 
juos. Overnės senešalas sakė, kad jam bus šventė, kai sužinos, jog 
paskutinis lankininkas perėjo sieną. 

Tomis dienomis ūkininkų namuose viešpatavo baisus skurdas, 
tačiau pilyje visada buvo su kaupu to, ko reikia pokyliui. Jau po 
valandos svečiai sėdėjo prie stalo, lūžtančio nuo didžiausių pyra- 
gų ir mėsos gabalų, o tarp jų buvo subtilesnių valgių, kuriais gar- 
sėja prancūzai: prieskoniuose troškintų startų ir vynuogių su triu- 
feliais. Ledi Rošfor, žvali dama, mėgstanti pasijuokti, sėdėjo savo 
karingo vyro kairėje, o ledi Tifen - dešinėje. Kitame gale įsitaisė 
Diugesklenas, seras Naidželas, seras Armoris Montikūras iš Hos- 
pitaljerų ordino ir seras Otas Harnitas, klajojantis riteris iš Bo- 
hemijos karalystės. Prie jų pridėjus Aleiną ir Fordą, keturis pran- 
cūzų ginklanešius bei pilies kapelioną, būtų visa draugija, susi- 
rinkusi tą vakarą ir linksmai puotavusi Vilfranšo pilyje. Didžiu- 
liame židinyje traškėjo malkos, ant laktų snaudė sakalai su gob- 
tuvėliais, o pikti škotų kurtai, laukiantys savo kąsnio, grūdosi ant 
koklinių grindų; šalia svečių stovėjo violetinės spalvos drabužiais 
dabitiškai apsirengę jaunučiai pažai; visi juokėsi, laidė pokštus, 
prie stalo viešpatavo draugiškumas ir ramybė. Puotautojams ne 
galvoje buvo vargšai, kurie sėdėjo palapinėse pamiškėje ir drebė- 
dami po savo skudurais beprotiškomis alkanomis akimis žiūrėjo 
į ryškią šiltą šviesą, auksinėmis juostomis krintančią pro arki- 
nius langus. 

Pasibaigus vakarienei stebuklingai išnyko nukraustyti stalai, 
ir tarnai prieš židinį pastatė suolus, nes buvo labai šalta. Ledi 
Tifen atsilošė į minkšto krėslo atramą, ir ilgos jos blakstienos be- 

veik uždengė spindinčias akis. Aleinas, žiūrėdamas į ją, pastebė- 
jo, kad ji kvėpuoja trumpai ir trūkčiojamai, o jos skruostai blyš- 
kesni už lelijas. Diugesklenas protarpiais susirūpinęs pažvelgda- 
vo įją ir persibraukdavo plačia tamsia ranka garbiniuotus juodus 
plaukus. 

— Vietos gyventojai, - tarė Bohemijos riteris, - matyt, prastai 
maitinasi. 

— Ak, tie šunsnukiai! - sušuko lordas Vilfranšas. - Jūs nepati- 
kėsite, bet kai buvau paimtas į nelaisvę prie Puatjė, badas buvo 
vienintelė priemonė, kuria mano žmonai ir pieno broliui pavyko 
išspausti iš jų pinigų išpirkai. Tie pikti šunys mieliau sutiktų, 
kad juos tris kartus užtemptų ant kankinamojo suolo arba ištisą 
valandą laužytų jiems didžiuosius pirštus, negu išsiskirtų nors su 
vienu denjė dėl savo tėvo ir teisėto šeimininko. Be to, ne vienas iš 
jų turi seną kojinę, prikimštą auksinių monetų, tačiau laiko ją 
slaptoje vietelėje. 

- Tai kodėl jie nenusiperka maisto? - paklausė seras Naidže- 
las. - Prisiekiu šv. Pauliumi, man pasirodė, kad kaulai tuoj pra- 
durs jiems odą. 

— Jie liesi nuo pykčio ir pavydo. Pas mus yra toks priežodis: 
„Primušk mužiką - jis tave paglostys, paglostyk mužiką - jis tave 
prilups“. Neabejoju, kad tas pat ir pas jus Anglijoje. 

- Ma foi, ne, - tarė seras Naidželas. - Tarp mano bendrakelei- 
vių yra du to paties luomo, ir aš neabejoju, kad šią akimirką jų 
pilvai pilni vyno kaip statinės jūsų rūsyje. Jei kas nors juos pri- 
muštų, jie taip jį „paglostytų“, kad tas per amžius neužmirštų. 

— Aš to nesuprantu, - atsakė senešalas. - Kiek esu sutikęs an- 
glų bajorų ir riterių, nė vienas iš jų nepakęstų prasčiokų akiplė- 
šiškumo. 

— Gal, milorde, Anglijoje vargšai geresni ir santūresni, - nusi- 
Juokė ledi Rošfor. - Dieve mano, jūs net negalite įsivaizduoti, ko- 
kie bjaurūs tie mužikai! Nuplikę, bedančiai, susisukę, sukumpę: 
o dėl manes, tai aš nesuprantu, kaip, būdamas geras, Viešpats 
Dievas galėjo sukurti tokius žmones. Man sunku į juos žiūrėti, 

todėl ištikimasis mano Raulis paprastai eina prieš mane su vėzdu 
ir nuveja juos iš kelio. 

— Vis dėlto jie turi sielą, gerbiamoji ponia, ir jie turi sielą! — 
sumurmėjo kapelionas, žilas senukas išvargusiu, pakantumo ku- 
pinu veidu. 

— Taip, esu girdėjęs, kaip jūs jiems kalėte tai į galvas, - tarė 
pilies šeimininkas, - o dėl manęs, tėve, nors esu ištikimas mūsų 
šventosios Bažnyčios sūnus, vis dėlto manau, kad verčiau tarnau- 
tumėte bažnyčiai ir mokytumėte mano kareivių vaikus, negu 
vaikščiotumėte po kaimus ir įteiginėtumėte žmonėms mintis, ku- 
rios be jūsų jiems niekada nekiltų. Aš girdėjau, kaip aiškinote 
jiems, kad jų sielos nėra kuo nors blogesnės už mūsų ir aname 
pasaulyje bus lygios su seniausių Overnės giminių sielomis. Aš 
esu įsitikinęs: danguje daug drąsių riterių ir šaunių džentelme- 
nų, kurie moka gerai tvarkytis, todėl mums nėra ko bijotis, jog 
atsidursime vienoje minioje su mužikais bei kiauliaganiais! Kal- 
bėkite savo rožinį, tėve, skaitykite psalmyną, bet nesikiškite tarp 
manęs ir tų, kuriuos man atidavė karalius. 

— Tepadeda jiems Dievas! - sušuko senasis kunigas. - Aukštes- 
nis už jūsų valdovą man juos atidavė, ir aš sakau jums čia, jūsų 
pilyje, sere Tristramai de Rošforai, kad nesirūpindamas tais ne- 
laimingaisiais darote sunkią nuodėmę ir kad ateis valanda - gal- 
būt ji jau arti, - kai Viešpaties ranka skaudžiai nubaus jus už 
tokius darbus. 

Tai pasakęs kunigas atsistojo ir lėtai išėjo. 

— Kad jį maras griebtų! - sušuko prancūzų riteris. - Bet pasaky- 
kite man, sere Bertranai, ką galima padaryti kunigui? Juk su juo 
nevalia muštis kaip su vyru ir jo nedera įkalbinėti kaip moterį! 

— O, seras Bertranas žino, jis tikras gudruolis! - tarė ledi Roš- 
for. - Ar esate girdėjęs, kaip jis Avinjone išlupo iš popiežiaus pen- 
kiasdešimt tūkstančių kronų? 

— Ma foi, - nustebo seras Naidželas, žiūrėdamas i Diugeskleną 
su siaubu ir pasigėrėjimu, - ar jums širdis nekrūpielėjo? Ar jūsų 
neapėmė baimė? Ar nepasijutote esąs prakeiktas? 

— Neatkreipiau dėmesio, - atsainiai atsakė prancūzas. - Bet 
prisiekiu šv. Ivu! Tas jūsų kapelionas, Tristramai, man regis, pa- 
garbos vertas žmogus ir jums reikėtų įsiklausyti į jo žodžius! Nors 
aš nepaisau blogo kunigo prakeikimo, vis dėlto labai graužčiausi 
negavęs gero kunigo palaiminimo. 

— Klausykite, brangusis vyre! - sušuko ledi Rošfor. - Prašau 
jūsų, saugotis, aš visai netrokštu nei būti pasmerkta pražūčiai, 
nei paralyžiuota. Atsimenu, kartą jūs užpykinote tėvą Stefaną, ir 
kameristė man pasakė, kad per savaitę aš netekau daugiau plau- 
kų negu per mėnesį. 

- Jei tai nuodėmės ženklas, tai, prisiekiu šv. Pauliumi, mano 
siela labai nuodėminga, - tarė seras Naidželas, ir visi nusijuokė. - 
Tačiau jei drįsčiau, tai patarčiau jums, sere Tristramai, susitai- 
kyti su tuo mielu senuku. 

— Gaus keturias sidabrines žvakides, - piktai atsakė senešalas. 
— Bet nenorėčiau, kad jis kištųsi į tų žmonių gyvenimą. Jūs net 
įsivaizduoti negalite, kokie jie besmegeniai ir užsispyrę. Greta jų 
mulai ir kiaulės atrodo labai protingi padarai. Dievas mato, koks 
buvau kantrus su jais. Dar praėjusią savaitę, kai man prireikė 
pinigų, pakviečiau į pilį Žaną Guberą, kuris, kaip visi žino, turi 
visą dėžutę auksinių monetų, ir ji paslėpta kažkurioje drevėje. Ir 
duodu jums žodį, aš tik sudrožiau tam sukčiui per nugarą ir pa- 
aiškinau, kaip man reikia tų pinigų. Pasodinau jį nakčiai į savo 
kalėjimą, kad apgalvotų mano žodžius. Ir ką gi tas šuo padarė? 
Rytą išvydome, kad jis, suplėšęs savo odinukę ir suraišiojęs juos- 
tas, pasikorė ant lango grotų. 

— Man galvoje netelpa tokios niekšybės! - sušuko senešalo žmo- 
na. 

— O dar buvo tokia Gertrūda de Bet, gražuolė, kokių reta, bet 
bjauri ir pikta kaip jie visi. Kai per paskutinę derliaus šventę čia 
buvo jaunasis Amoris de Valausas, mergina jam patiko, jis net 
ketino priimti ją tarnauti. O ką daro ji ir niekšas jos tėvas? Jie 
susiriša kartu ir šoka į maždaug penkių kardų gylio ežerą. Duodu 
žodį, Amoris labai susikrimto, ir daug dienų praėjo, kol įstengė ją 

užmiršti. Na, kaip galima tarnauti tokiems neprotingiems ir ne- 
dėkingiems žmonėms? 

Kol Vilfranšo senešalas smulkiai pasakojo apie savo valdinių 
klastą, Aleinas negalėjo atitraukti akių nuo ledi Tifen veido. Ji 
buvo atsilošusi į krėslo atramą, nuleidusi blakstienas, veidas iš- 
blyškęs, ir jis iš pradžių pamanė, kad ją tikriausiai labai išvargino 
kelionė ir ji neteko jėgų. Tačiau paskui viskas staiga pasikeitė, jos 
skruostai užkaito, akys lėtai prasimerkė, o jų spindesys buvo toks, 
kokio Aleinas niekada nebuvo matęs, žvilgsnis krypo ne į žmo- 
nes, 0į tamsų gobeleną ant sienos. Taip pasikeitė jos veido išraiš- 
ka ir toks jis tapo nežemiškas, kad Aleinas pamanė net savo sva- 
jonėse apie arkangelus bei serafinus neregėjęs tokių švelnių, mo- 
teriškų ir kartu išmintingų veidų. Pažvelgęs į Diugeskleną, jau- 
nuolis pamatė, jog ir šis atidžiai stebi savo žmoną, ir iš to, kaip 
virptelėjo jo veido raumenys ir ant plytų spalvos kaktos pasirodė 
prakaito lašai, buvo aišku, kad jį smarkiai sujaudino toji permai- 
na. 

— Ar blogai jaučiatės, mano ponia? - paklausė jis drebančiu 
balsu. 

Ji neatitraukė įdėmaus žvilgsnio nuo sienos ir tik po ilgos ty- 
los atsakė. Jos balsas, lig tol skambėjęs tyrai ir aiškiai, dabar bu- 
vo tylus ir duslus, tarsi atskridęs iš toli. 

— Labai gerai jaučiuosi, Bertranai, - tarė ji. - Vėl atėjo palai- 
minga aiškiaregystės valanda. 

— Aš pastebėjau ją artėjant, taip, aš pastebėjau, - sušuko jis, 
braukdamas ranka sau per plaukus, su tokia pačia nuostaba vei- 
de kaip anksčiau. - Tai labai keista, sere Tristramai, - prašneko 
jis palūkėjęs. - Išties nežinau, kaip tai paaiškinti jums, jūsų ger- 
biamai žmonai, serui Naidželui ir kitiems svetimšaliams riteriams. 
Mano liežuviui lengviau tarti įsakymų žodžius, negu paaiškinti 
tokius reiškinius, kuriuos ir pats nevisiškai suprantu. Viena ga- 
liu pasakyti: mano žmona iš labai kilmingos giminės, Viešpats iš 
didelės išminties suteikė jai stebuklingų galių, ir Tifen Raknel 
buvo žinoma visoje Bretanėje dar prieš tai, kai aš ją pirmą kartą 

sutikau Dinane. Tos galios tarnauja gėriui, jos yra Dievo, o ne 
velnio dovana, čia ir yra skirtumas tarp baltosios ir juodosios ma- 
gijos. 

— Gal derėtų pakviesti tėvą Stefaną? - pasiūlė ponas Tristra- 
mas. 

— Geriau, kad jo čia nebūtų! - sušuko hospitaljeras. 

— Aš turiu gertuvę švęsto vandens, - pridūrė Bohemijos riteris. 

— Ne, džentelmenai, - atsakė seras Bertranas. - Kviesti čia ku- 
nigą nėra reikalo, man atrodo, kad tokiu savo prašymu jūs tarsi 
sumenkinate arba apjuodinate gerą mano žmonos vardą, tarsi ga- 
lima būtų abejoti, iš kur sklinda jos jėga - iš viršaus ar iš apačios. 
Jei jums iš tikrųjų kyla abejonių, prašau pasakyti, kad visa tai 
galėtume tinkamai apsvarstyti. 

— Bent jau aš, - pasakė seras Naidželas, - esu girdėjęs iš jūsų 
žmonos lūpų tokius žodžius, kurie įtikino mane, kad grožiu ir 
gerumu niekas negali jai prilygti, išskyrus vieną moterį. Jei kas 
nors iš džentelmenų mano kitaip, man bus didelė garbė truputį 
susiremti su juo arba pasiginčyti jam priimtinu būdu. 

— Man nedera mesti šešėlį ant damos, kuri yra ir mano viešnia, 
ir kovos draugo žmona, - tarė Vilfranšo senešalas. - Be to, esu 
pastebėjęs ant jos apsiausto sidabrinį kryžių, o šis ženklas patvir- 
tina, kad tos jėgos, kurias, jūsų žodžiais tariant, ji turi, nėra pik- 
tos. 

Šie argumentai smarkiai paveikė ir bohemietį, ir hospitaljerą, 
tad jie pasakė, kad visos jų abejonės išsisklaidė, net ledi Rošfor, 
kuri ligi tol sėdėjo drebėdama ir žegnodamasi, nustojo žvalgytis į 
duris, o jos baimė virto smalsumu. 

— Be visų gabumų, kuriais apdovanota mano žmona, - pasakė 
Diugesklenas, - ji turi nuostabią dovaną numatyti ateitį, tačiau ji 
labai reta ir greitai išnykstanti, jos negalima valdyti. Palaiminta 
aiškiaregystės valanda, kaip ji tai vadina, buvo tik du kartus nuo 
to laiko, kai aš ją pažįstu, tačiau galiu prisiekti, viskas, ką ji pasa- 
kė, išsipildė. Mūšio prie Oreijo išvakarėse mano žmona pasakė, 
kad diena bus nelaiminga ir man, ir Karoliui Bluasiečiui. Dar sau- 

lei nenusileidus, jis buvo negyvas, o aš tapau sero Džono Čandoso 
belaisviu. Ji gali atsakyti ne į visus klausimus, o tik:į tuos... 

— Bertranai, Bertranai, - sušuko ledi Diugesklen tuo pačiu to- 
limu balsu, - palaiminta aiškiaregystės valanda greit baigsis. Pa- 
sinaudok ja, Bertranai, kol gali! 

— Tuojau, brangioji. Sakyk, koks likimas laukia manęs. 

— Pavojus, Bertranai, neišvengiamas mirtinas pavojus, jis šliau- 
žia prie tavęs, o tu to nežinai. 

Prancūzų kareivis griausmingai nusikvatojo, ir žalios jo akys 
linksmai sublizgėjo. 

— Ar kiekvieną akimirką visus dvidešimt metų taip nebuvo? - 
sušuko jis. - Pavojus - tai oras, kuriuo aš kvėpuoju. Nejau jis taip 
arti, Tifen? 

- Čia... čia... visai šalia tavęs, - su pertrūkiais ištarė ji, ir jos 
veidą sutraukė konvulsija, tarsi regėtų kažką siaubinga, nuo ko 
žodžiai stingsta lūpose. 

Diugesklenas apžvelgė gobelenais puoštą kambarį, skydus, sta- 
lus, stalelį su šventųjų atvaizdais, bufetą su sidabriniais padėklais 
ir pusračiu sėdėjusius nustebusius draugus. Mirtinoje tyloje buvo 
girdėti tik padažnėjęs ledi Tifen kvėpavimas bei silpnas vėjo švil- 
pesys už sienos, ūmai atnešęs ligi jų tolimą piemens rago garsą. 

— Pavojus tepalaukia, - pasakė jis, patraukęs plačiais pečiais. — 
O dabar, Tifen, pasakyk mums, kuo baigsis karas Ispanijoje? 

— Matau neaiškiai, - atsakė ji, stengdamasi į kažką įsižiūrėti ir 
raukdama kaktą, tarsi bandytų įtempti regėjimą. - Prieš mane 
kalnai, išdžiūvusios lygumos, ginklų blizgesys, karingi šauksmai. 
Tačiau kažkas man šnibžda, kad nesėkmė atneš jums pergalę. 

— Na, sere Naidželai, kaip jums tai patinka? - palingavo galvą 
nustebęs Bertranas. - Tarsi medus su actu - pusiau saldu, pusiau 
rūgštu. Galjūs norėtumėte ką nors paklausti brangios mano žmo- 
nos? | 

— Žinoma, norėčiau. Norėčiau sužinoti, gerbiamoji ponia, kas 
gero Tvinhemo pilyje, ir svarbiausia, ką veikia brangi mano žmo- 
na. 


311 


— Atsakydama į šį klausimą, turiu paliesti ranką to, kurio visos 
mintys susijusios su jūsų paminėta pilimi. Taip, sere Loringai, 
kažkas šnibžda man, kad čia yra kitas žmogus, kuris tuo domisi 
labiau nei jūs. 

— Labiau nei aš galvoja apie mano namus? - sušuko seras Nai- 
dželas. - Bijau, ponia, kad jūs šį kartą klystate. 

— Ne, sere Naidželai. Ateikite čia, jaunasis anglų ginklanešy 
pilkomis akimis. Duokite man savo ranką, kad galėčiau matyti 
tai, ką matote jūs. Koks vaizdas kyla prieš mane? Rūkas, rūkas, 
rūko kamuoliai ir tarp jų ryškėja kvadratinis juodas bokštas. Štai 
jis tirpsta, skystėja, kyla į viršų, ir aš matau pilį žalioje vejoje, 
netoli jūros, o per lanko šūvį - didelę bažnyčią. Pievomis teka du 
upeliai, tarp jų stovi pilį apgulusių palapinės. 

- Pilį apgulusių? - vienu balsu sušuko Aleinas, Fordas ir seras 
Naidželas. 

- Taip, ir jie atkakliai atakuoja pilį, nes jų devynios galybės ir jie 
labai drąsūs. Pažvelkite, kaip įnirtingai jie puola vartus, nors tetu- 
ri keletą kopėčių, o kiti paeiliui apiberia sienas strėlėmis. Tarp jų 
daug vadeivų, jie šaukia ir moja, o vienas stambus žmogus su švie- 
sia barzda stovi prie vartų, trypia kojomis ir siundo minią lyg šei- 
mininkas šunis. Matau moterį, ne, dvi moteris, jos stovi ant sienos 
ir drąsina lankininkus. Tie leidžia žemyn strėlių debesis, svaido 
ietis, mėto akmenis. O! Aukštasis vadeiva pargriuvo, kiti pasitrau- 
kė. Tačiau rūkas vėl tirštėja, ir aš daugiau nieko nematau. 

- Prisiekiu šv. Pauliumi, - tarė seras Naidželas, - man galvoje 
netelpa, kad Kraistčerče galėjo taip atsitikti, ir esu visiškai ra- 
mus dėl pilies, kol mylima mano žmona kabina išorinio kiemo 
raktus savo lovos galvugalyje. Tačiau neneigiu, kad jūs pavaizda- 
vote pilį ne blogiau, nei pats galėčiau padaryti, ir esu labai su- 
krėstas to, ką mačiau ir girdėjau. 

— Aš norėčiau, ledi Tifen, - prašneko ledi Rošfor, - kad jūs, 
naudodamasi ypatingais savo gabumais, pasakytumėte man, kur 
be pėdsakų dingo auksinė mano apyrankė, kai medžiojau su sa- 
kalu antrą advento sekmadienį. 

— Ne, ne, - paprieštaravo Diugesklenas, - netinka eikvoti di- 
džią ir stebuklingą jėgą smalsumui tenkinti arba paieškoms, net 
tokios nuostabios damos kaip Vilfranšo šeimininkė pageidavimu. 
Užduokite vertingą klausimą ir Dievo padedami gausite tokį patį 
atsakymą. 

— Tada paklausiu aš, - sušuko vienas iš prancūzų ginklanešių, 
— kieno pergalės tikėtina šiame kare tarp anglų ir mūsų? 

— Laimės abi pusės, ir kiekviena laikysis savo, - atsakė ledi 
Tifen. 

— Vadinasi, mes kaip ir anksčiau valdysime Gaskonę ir Gienę? 
— sušuko seras Naidželas. 

Ledi Tifen papurtė galvą. 

— Prancūzų žemė, prancūzų kraujas, prancūzų kalba. Tai pran- 
cūzų žemės, ir Prancūzija jas gaus. 

— Tik ne Bordo? - susijaudinęs paklausė seras Naidželas. 

— Bordo irgi Prancūzijos dalis? 

— Na, o Kalė? 

- Ir Kalė. 

— Tada tebūsiu aš prakeiktas, ir teprasmenga skradžiai tie pra- 
našavimai! Jei mes neteksime Bordo ir Kalė, kas liks Anglijai? 

— Atrodo, jūsų šaliai ateina blogi laikai, - tarė Diugesklenas. — 
Net pačiuose drąsiausiuose mūsų planuose nebuvo Bordo. Prisie- 
kiu šv. Ivu, ši naujiena atgaivino man širdį. Vadinasi, brangi mū- 
sų tėvynė ateityje bus didelė, tiesa, Tifen? 

— Didelė, turtinga ir nuostabi! - sušuko ji. - Dar matau, kaip 
tolimoje ateityje ji ves tautas lyg užgaidi karalienė tarp kitų ša- 
lių, didinga mūšių laukuose, bet dar didingesnė taikos dienomis, 
žaibiškai mąstanti bei meistriškai veikianti, ir vienintelis jos val- 
dovas - suvereni tautos valia nuo Kalė smiltynų ligi mėlynų jūrų 
pietuose. | 

— O! - sušuko Diugesklenas, ir jo akyse blykstelėjo susižavėji- 
mas. - Ar girdite, ką ji kalba, sere Naidželai? O ji ligi šiol nėra 
ištarusi nė vieno netiesos žodžio. 

Anglų riteris niūriai palingavo galvą. 

— O kas laukia vargšės mano šalies? - paklausė jis. - Bijau, kad 
jūsų pranašavimai žada jai mažai gera. 

Ledi Tifen sėdėjo pravėrusi lūpas, sunkiai kvėpuodama. 

— Dieve mano! - sušuko ji. - Kaip suprasti tai, kas atsiveria prieš 
mane? Iš kur jos, tos tautos, išdidžios nacijos, tos galingos valstybės, 
kurios kyla priešais mane? Aš žiūriu į jas, o už jų kyla kitos, ir dar, ir 
dar iki pačių tolimiausių vandenynų. Jos juda, būriuojasi! Joms pri- 
klauso visas pasaulis, bilda kūjai, varpai skamba. Jos vadinamos įvai- 
riais vardais ir tvarkosi savaip, tačiau jos visos angliškos, aš girdžiu 
vienos tautos balsus. Aš keliuosi už jūrų, kurių dar nėra perplaukęs 
žmogus, ir matau didžiulę šalį po kitomis žvaigždėmis bei svetimu 
dangumi, vis dėlto tai - Anglija. Kur tik nebuvo jos sūnūs! Ko tik jie 
neatliko! Jos vėliava įšalus į ledą, ją blukina saulė. Ji driekiasi į kitas 
žemes, jos šešėlis gaubia jūras. Bertranai! Bertranai! Mes žuvę, nes 
jos daigų daigai nenusileidžia gražiausioms mūsų gėlėms. 

Jos balsas virto beviltišku šūksniu, iškėlusi rankas, išblyškusi 
ir bejėgė, ji vėl susmuko į gilų ąžuolinį krėslą. 

— Baigėsi, - su apmaudu tarė Diugesklenas, parėmęs palinku- 
sią jos galvą stipria tamsia ranka. 

- Ginklanešiai, atneškite damai vyno. Palaiminga aiškiaregys- 
tės valanda baigėsi. 


- XXX SKYRIUS 


KAIP BRUZGYNŲ ŽMONĖS ĮSIVERŽĖ Į VILFRANŠO PILĮ 


Buvo jau vėlu, kai Aleinas Edriksonas, padavęs serui Naidže- 
lui taurę vyno su prieskoniais, kurio jis buvo pratęs išgerti prieš 
eidamas miegoti, kai plaukai būdavo susukti, pagaliau grįžo į sa- 
vo kambarį, išklotą akmeninėmis plytomis, antrame aukšte. Alei- 
nui lova buvo paskirta alkove, o greta stovėjo dvi žygio lovos, ir 
jose saldžiai knarkė Eilvardas ir Hordlo Džonas. Vaikinas vos spėjo 

atsiklaupti, kad sukalbėtų vakarines maldas, kai kažkas tyliai pa- 
sibeldė, ir į kambarį, nešinas žibintu, įėjo Fordas. Jo veidas buvo 
mirtinai išblyškęs, o ranka taip smarkiai virpėjo, kad ant sienos 
ėmė trūkčioti šešėliai. 

— Kas atsitiko, Fordai? - pašokęs paklausė Aleinas. 

— Pats nežinau, - atsakė Fordas, sėsdamas ant lovos krašto ir 
rankomis pasiremdamas galvą, - nežinau, nei ką sakyti, nei ką 
manyti. 

— Vadinasi, tau kas nors atsitiko. 

— Taip, nors gal tai tik mano vaizduotės žaismas. Galiu pasa- 
kyti tik viena - esu labai susijaudinęs, visas įsitempęs lyg templė. 
Paklausyk, Aleinai! Tu tikriausiai neužmiršai mažytės Titos Bor- 
do, tapytojo ant stiklo dukters? 

— Puikiai ją prisimenu. 

—- Matai, Aleinai, mes su ja perlaužėme pusiau monetą, kad 
būtume laimingi, ir ji nešioja ant piršto mano žiedą. „Caro mio, - 
pasakė ji man atsisveikindama, - visada būsiu kartu su tavimi 
mūšiuose, tavo pavojai bus ir mano pavojai!“ Tikrų tikriausia tei- 
sybė, Aleinai, sakau kaip pačiam Dievui, mano gynėjui, kai lipau 
laiptais, išvydau ją: stovėjo prieš mane, veidas apsiašarojęs, o ran- 
kos ištiestos į priekį, tarsi norėtų perspėti mane. Mačiau ją, Alei- 
nai, taip aiškiai, kaip regiu štai šiuos du lankininkus. Mūsų pirš- 
tų galiukai, rodėsi, tuoj tuoj susilies, bet staiga jos paveikslas ėmė 
blykšti ir ištirpo lyg ryto miglelė saulės spinduliuose. 

— Aš nesukčiau sau galvos dėl to, - ėmė raminti draugą Alei- 
nas. - Jausmai apgauna mus ir, matyt, ledi Tifen Diugesklen žo- 
džiai mus sukrėtė, paveikė vaizduotę. 

Fordas susimąstęs papurtė galvą. 

— Ne, ji stovėjo prieš mane kaip gyva. Sakytum, mes vėl susiti- 
kome su ja Bordo Apaštalų gatvėje. Tačiau metas jau vėlus, laikas 
gulti. 

- O kur tavo kambarys? 

— Kaip tik virš tavojo. Tesaugo mus visi šventieji! 

Jis atsistojo ir išėjo iš kambario, o Aleinas girdėjo jo žingsnius 

ant sraigtinių laiptų. Priėjęs prie lango, jaunuolis ėmė gėrėtis mė- 
nulio apšviestu peizažu, tačiau iš galvos neišėjo ledi Tifen ir keis- 
ti jos žodžiai apie įvykius Tvinhemo pilyje. Atsirėmęs į akmeninę 
palangę, jis nugrimzdo į apmąstymus; ūmai pastebėjo kažką keisto 
ir sugrįžo į tikrovę. 

Langas, prie kurio jis stovėjo, buvo netoli pagrindinio bokšto. 
Pilį juosė tvirtovės griovys, kurio vandenyje nardė mėnuo, tai ryš- 
kus ir apvalus, tai pailgas, jis keitėsi nuo vėjelio sukelto vandens 
raibuliavimo. Už griovio driekėsi lyguma, nuožulni tankaus miš- 
ko link, o toliau, kairėje, kitas miškas lyg siena užstojo horizontą. 
Tarp jų buvo mėnulio pasidabruota proskyna, kurios nuolaidžia- 
jame gale blykčiojo upelio vingis. 

Žiūrėdamas į priešais jį atsivėrusį vaizdą, Aleinas staiga pa- 
stebėjo iš tolimesnio miško į proskyną išeinant kažkokį žmogų; 
jis sėlino, įtraukęs galvą į pečius, pasilenkęs, matyt, stengėsi, kad 
jo nepamatytų. Priėjęs prie antro miško pakraščio, jis apsidairė, 
kažkam pamojo ranka, pritūpė ir įšliaužė į prožirnių brūzgynus. 
Paskui jį iš tolimojo miško išniro kitas žmogus, paskui trečias, 
ketvirtas, penktas - visi jie irgi sėlino, bet greitai kirtę mėnulio 
apšviestą proskyną, pasislėpė krūmų tankmėje. Aleinas suskai- 
čiavo septyniasdešimt devynias figūras, šmėstelėjusias mėnulio 
šviesoje. Daugelis jų ant nugarų tempė didelius ryšulius, tačiau iš 
taip toli Aleinas negalėjo pasakyti, kas ten tokie. Taip jie vienas 
paskui kitą, stengdamiesi būti nepastebėti, slinko iš vieno miško 
į kitą, kol galiausiai juodi krūmokšnių šeriai paslėpė paskutinį. 

Jaunuolis dar apie minutę stovėjo prie lango, žiūrėdamas į ne- 
bylų mišką ir nesuvokdamas, kas jie, tie naktiniai ėjikai, kai stai- 
ga jam atėjo į galvą papasakoti savo nuogąstavimus Eilvardui, 
kuris, aišku, geriau nei jis viską suprastų. Vos jis palietė draugo 
petį, šis akimirksniu pašoko ir griebėsi už kardo. 

— ui va?! Hola, mon petit! Prisiekiu kardo rankena, pama- 
niau, kad mus užpuolė vidurnaktį! Kas atsitiko, mon gar? 


! Kas eina (pranc.)? 

— Prieikite prie lango, Eilvardai, - paprašė Aleinas, - aš ką tik 
mačiau, kaip iš miško tolumoje išėjo aštuoniasdešimt vyrų su ry- 
šuliais ant nugarų ir perėjo proskyną. Kas jie, jūsų manymu? 

— O čia nėra ko manyti, drauguži! Prancūzijoje tiek benamių 
valkatų, kiek pas mus Kodri Daune triušių. Dauguma šitų žmo- 
nių drįsta išlįsti iš savo slėptuvių tik naktį, o jei pasirodytų vidu- 
ry baltos dienos, linguotų kartuvėse! Prancūzijos pasienyje šlais- 
tosi ištisos plėšikų, vagių ir įsilaužėlių gaujos, taigi ir tie tikriau- 
siai iš tokių. Man keista tiktai viena - kaip jie išdrįso prieiti taip 
arti senešalo pilies. Beje, daugiau nieko nematyti, dabar viskas 
ramu, - pridūrė jis, atidžiai apžvelgdamas apylinkę. 

— Jie pasislėpė tankmėje, - tarė Aleinas. 

— Na, tegul ten ir pasilieka. O mudu eisime gulti, prisiekiu kardo 
rankena, dabar kas dieną vis naujas rūpestis. Jeigu esi nepažįsta- 
moje vietoje, nemaišytų, aišku, užsisklęsti duris. Štai taip! 

Kariūnas krito į lovą ir po minutės jau kietai miegojo. Buvo 
maždaug trečia valanda ryto, kai Aleinas, neramiai per miegus 
blaškydamasis, staiga pabudo nuo negarsaus klyksmo ar šūktelė- 
jimo. Jis pasiklausė, bet garsas nepasikartojo, tad pamanęs, kad 
tai buvo tik sargybinių sąšauka ant pilies sienų, nusiramino ir 
prisnūdo; tačiau po kelių minučių jo miegą vėl pertraukė už durų 
pasigirdęs silpnas girgžtelėjimas, rodės, kažkas atsargiai užgulė 
jas bandydamas atidaryti. Paskui jaunuolio ausis pasiekė tylūs 
žingsniai ant laiptų, kažkas lipo į viršų, ir staiga pasigirdo neaiš- 
kus triukšmas bei slopi dejonė. Aleinas atsisėdo lovoje visai sutri- 
kes, spėliodamas ir klausdamas pats savęs: kas čia vyksta? Gal 
susirgo lankininkas ir jam pakvietė gydytoją, o gal čia kokie šiur- 
pulingi įvykiai? Tačiau koks pavojus gali grėsti jiems šitoje įtvir- 
tintoje pilyje, saugomoje šlovingų kareivių, aukštų sienų ir pla- 
taus griovio? O ir kas gali norėti jiems pakenkti? Jaunuolis jau 
beveik įtikino save, kad baimė nepagrįsta, kai staiga jo akys pa- 
matė tai, nuo ko kraujas gyslose sustingo ir užėmė kvapą, o ran- 
kos konvulsiškai įsikibo į antklodę. 

Tiesiai priešais jį buvo langas, ir pro jį plūdo mėnulio šviesa, 

bet staiga kažkas užstojo šviesą, ir Aleinas įsižiūrėjęs pamatė, kad 
iš lauko pusės lėtai sūpuojasi pasišokėdama galva žmogaus, kurio 
veidas atgręžtas į jį. Net menkai apšviesto sukruvinto, sužaloto ir 
iškreipto jauno jo draugo ginklanešio, kuris dar neseniai sėdėjo 
ant jo lovos, veido nebuvo galima neatpažinti. Siaubingai šauk- 
damas Aleinas puolė prie lango, o šio riksmo pažadinti lankinin- 
kai irgi šoko iš lovų ir sutrikę dairėsi aplinkui. Taip, jaunuolis 
įsitikino, kad būgštavo ne veltui. Žvėriškai nužudytas, žiauriai 
sužalotas nelaimingas draugas maskatavo išmestas iš viršutinio 
lango ant virvės, suveržusios jam kaklą ir kūną, kuris daužėsi į 
sieną ritmingai sūpuojamas vėjo, o sudarkytas veidas tarsi žvelgė 
pro langą. 

— Dieve mano! - drebėdamas visu kūnu suriko Aleinas. - Koks 
siaubas! Kas padarė šį nusikaltimą? 

— Aš matau, kad smogta akmeniu ir plienu, - šaltai tarė Džo- 
nas. - Nešk čia lempą, Eilvardai! Mėnulio šviesa per daug su- 
minkština žmogaus širdį. Plačiai atverkite Dievo duotas jums akis 
ir žiūrėkite! 

— Prisiekiu kardo rankena! - sušuko Eilvardas, kai virpanti 
lempos liepsna apšvietė langą. - Tai jaunasis mūsų Fordas! Mano 
galva, tai senešalo darbas, šlykštus niekšas, jis nedrįso užpulti 
mūsų dieną, o naktį prisėlino ir nužudė miegančius svečius. Pri- 
siekiu temple! Nebūsiu Semkinas Eilvardas iš Baltosios kuopos, 
jei neperversiu jo širdies savo strėle. 

— Ne, Eilvardai, senešalas tikriausiai čia niekuo dėtas, - įsiter- 
pė Aleinas, - prisiminkite naktinius valkatas, kuriuos mačiau, 
gal kuris iš gaujos įsibrovė į pilį. Kol nevėlu, turiu įspėti serą Nai- 
dželą apie mums gresiantį pavojų. Leiskite mane, Eilvardai, ma- 
no vieta šalia jo! 

— Truputį luktelėk, mon gar, užmauk šalmą ant mano lanko 
galo. Štai taip! Praverk duris, pirmiausia iškišime pro jas šalmą: 
eiti į visišką tamsą nežinant, kas tavęs laukia už durų, yra pavo- 
jinga. Na, draugai, kardus iš makščių ir būkit pasirengę! Hola! 
Prisiekiu kardo rankena! Atėjo laikas veikti! 

Vos spėjus ištarti šiuos žodžius, pilyje kilo neįsivaizduojamas 
sąmyšis, pasigirdo veriamas moters klyksmas, kojų trepsėjimas, 
paskui atsklido skambus ginklų žvangėjimas ir riksmas, panašus 
į įniršusio liūto riaumojimą: 

— Diugeskleno Mergele, šv. Ivai, šv. Ivai! 

Atstūmęs skląstį lankininkas iškišo pro duris ant lanko už- 
mautą šalmą. Tuoj pat pasigirdo stiprus smūgis - šalmas žvangė- 
damas nuriedėjo grindimis; tačiau pirmiau nei stovintis už durų 
vėl spėjo pakelti ranką smūgiui, jo kūną kiaurai pervėrė Eilvardo 
kardas. 

— Greičiau, camarades, greičiau! - suriko jis ir nusviedęs ran- 
ka du kelią jam pastojusius nubėgo koridoriumi į tą pusę, iš kur 
sklido šauksmai bei triukšmas. 

Dukart staigiai pasukęs, jis atsidūrė neaukštų laiptų aikštelė- 
jeir pažiūrėjo žemyn - ten, kur vyko grumtynės. Jie pamatė kvad- 
ratinę priemenę su ąžuolinėmis grindimis, į kurią išėjo svečių kam- 
barių durys. Šitoje priemenėje buvo šviesu kaip dieną, nes fakelai 
degė visose įmovose, o jas puošiančios galvos su iltimis ir ragais 
metė vaiduokliškus šešėlius. Per du žingsnius nuo laiptų ant 
slenksčio atvirų durų į miegamąjį gulėjo senešalas ir jo žmona; jai 
buvo nukirsta galva, vyras kiaurai pervertas aštriu kuolu, kuris 
stirksojo iš abiejų kūno pusių. Čia pat tysojo trijų senešalo tarnų 
kūnai - sudraskyti, purvini, tarsi juos būtų vilkusi žeme vilkų 
gauja. Priešais duris į svarbiausią svečių kambarį pusiau apsi- 
rengę, be šarvų stovėjo Diugesklenas ir seras Naidželas, jų akys 
švytėjo pašėlusiu kovos troškimu. Galvos buvo atloštos, lūpos su- 
čiauptos, kairės kojos atkištos į priekį, kruvini kardai pakelti prie 
dešiniojo peties. Ant grindų priešais riterius gulėjo trys jų nukau- 
ti priešai, o ketvirtas paplūdęs krauju raitėsi priešmirtinėse kan- 
čiose. Kiek toliau į krūvą spietėsi tarsi vėjo sunešti lapai kažko- 
kios sulaukėjusios būtybės - basos, nuogomis ligi pečių ranko- 
mis, liesos, apžėlusios, o nuožmūs, sužvėrėję veidai ir įdubusios 
akys degė žiauria neapykanta. Klausydamas jų riksmų, žiūrėda- 
mas į susivėlusius jų plaukus, blizgančius dantis, beprasmiškus 

konvulsiškus judesius, Aleinas nutarė, kad jie panašūs labiau į 
pragaro dvasias negu į žmones su kūnu ir krauju. Kimiai šaukda- . 
mi jie puolė du prie durų stovinčius riterius, galvotrūkčiais šoko 
ant atstatytų kardų smaigalių, nekreipdami dėmesio į žaizdas, 
siautulingai kibo į priešininkus, draskė juos, kandžiojo, apimti 
vieno troškimo - parversti juos ant žemės. Jie iš tikrųjų pargrio- 
vė serą Naidželą, o seras Bertranas, surikęs savo kurtinamą, ka- 
ringą šūkį, vis dar stovėjo mojuodamas sunkiu kardu ir prideng- 
damas riterį, kad šis galėtų atsikelti. Staiga ore prašvilpė dvi il- 
gos angliškos strėlės, laiptais žemyn puolė ginklanešys su dviem 
lankininkais, ir tai iš karto pakeitė grumtynių eigą. Užpuolikai 
atsitraukė, riteriai šoko į priekį ir netrukus priešai buvo išvyti iš 
priemenės; Hordlo Džonas paskutinį numetė nuo stačių laiptų 
žemyn. 

— Stokite! - sušuko Diugesklenas. - Jeigu išsiskirsime, mes žū- 
sime! Aš nebranginu savo gyvenimo, nors ir skaudu žūti nuo šitų 
padugnių rankų, bet su manim brangi žmona, o jos gyvenimo ne- 
galiu statyti į pavojų. Dabar galime truputį atsikvėpti, pagalvoki- 
me, sere Naidželai, kaip mums išsipainioti iš bėdos. 

— Prisiekiu šv. Pauliumi, - tarė seras Naidželas, - visai nesu- 
prantu, kas čia įvyko: mane pažadino jūsų šauksmas, aš pašokau 
ir patekau į patį šių trumpų kautynių įkarštį. Vargšė ledi, vargšas 
senešalas! Kas jie, tie šunys, padarę tokį juodą darbą? 

— Kažkokie prasčiokai iš miško tankmių. Jie užėmė pilį, nors 
nesuprantu, kaip tai jiems pavyko. Pažvelkite pro langą. 

— Dangaus galybe! - sušuko seras Naidželas. - Nuo fakelų švie- 
su lyg dieną! Vartai atidaryti, o kieme susirinko ne mažiau kaip 
trys tūkstančiai žmonių. Jie blaškosi, staugia, kažkuo mojuoja! 
Kažką grūda pro šonines duris! Viešpatie, juk tai kareivis, jie dras- 
ko jį į gabalus kaip šunys vilką! Užmušė dar vieną. Dar! Pilis jų 
rankose, jie jau įsiveržė, matau languose jų veidus. Žiūrėkite, kai 
kurie ant nugarų tempia didžiulius ryšulius. 

— Tai žabai iš miško. Jie krauna juos prie sienų ir padega. O 
kas tas žmogus, kuris bando juos sulaikyti? Prisiekiu šv. Ivu, tai 

mūsų mielasis kunigas, jis užsistojo už juos! Štai jis klaupiasi, 
meldžia, prašo! Ką? Niekšai, nejau jūs nepasigailėsite to, kuris 
buvo jūsų draugas! O, budelis smogė jam! Jis pargriuvo! Jie try- 
pia jį kojomis! Nuplėšė sutaną ir mojuoja ja! Žiūrėkite, liepsnos 
liežuviai jau laižo sienas! Ar yra galinčių mums padėti? Taip, su 
šimtine kareivių mes atsilaikytume. 

— Jeigu čia būtų mano kuopa! - sušuko seras Naidželas. - O 
kur Fordas, Aleinai? 

- Jį žvėriškai nužudė, milorde! 

— Tebūnie jam dangaus karalystė! Tegul ilsisi ramybėje! Bet 
štai ateina tie, kurie galėtų duoti naudingą patarimą, iš čia pavo- 
jinga eiti be palydovo. 

Ginklanešys prancūzas ir Bohemijos riteris nubėgo laiptais že- 
myn, riteriui tekėjo kraujas iš žaizdos kaktoje. 

— Viskas žuvo! - suriko bohemietis. - Senešalas užmuštas, pilis 
liepsnoja, mes jau nieko negalime padaryti. | 

— Atvirkščiai, - tarė seras Naidželas, - galima dar daug pada- 
ryti, juk mūsų užduotis garbinga - čia yra nuostabi dama, už ku- 
rią turime atiduoti gyvybę. Yra įvairių kelių į mirtį, tačiau šis 
pats garbingiausias. 

— Godfrua, ar galite paaiškinti mums, - kreipėsi Diugesklenas 
į ginklanešį prancūzą, - kaip tie žmonės pateko į pilį ir ar mes 
turime vilties išsigelbėti? Prisiekiu šv. Ivu, jeigu delsime ir nieko 
nenutarsime, mus iškeps lyg paukščiukus lizde. 

Ginklanešys, stiprus, įdegęs jaunuolis, prašneko ryžtingai ir 
įtikinamai kaip žmogus, įpratęs greitai veikti. 

- Čia yra požeminis takas, - atsakė jis, - keletas prasčiokų at- 
ėjo juo į pilį ir atidarė vartus kitiems. Jie buvo susimokę su čio- 
nykščiais tarnais, o kareiviai pasigėrė. Matyt, tie velniai nepaste- 
bimai sėlino iš kambario į kambarį ir perpjovė jiems peiliais ger- 
kles. Hospitaljerą, serą Amorį, kuris išbėgo iš savo miegamojo 
anksčiau negu mes, užkapojo kirviu. Tikriausiai tik mes likome 
gyvi. 

— Ką jūs patartumėte? 

— Veržtis į pagrindinį bokštą, juo naudojamasi tik per karą, o. 
raktai kabo prie lordo, nelaimingo mano šeimininko, diržo. 

— Čia du raktai. 

— Mums reikia didesnio. Kai pateksime į bokštą, tikėkimės, 
apginsime siaurus laiptus; kad ir kas būtų, bokšto sienos stores- 
nės ir padegti jas ne taip lengva. Jei mums pavyks pernešti ledi 
per kiemą, gal išsigelbėsime nuo mirties. 

— Dėl manęs nesirūpinkite, ledi turi karo patirties, - tarė išėju- 
si į priekį išblyškusi, rimta ir tokia pat rami kaip paprastai Tifen. 
— Aš jums nebūsiu našta, brangus mano vyre ir šaunus drauge. 
Galite neabejoti. Blogiausiu atveju aš turiu štai šitą, - pasakė ji ir 
išsitraukė iš užančio nedidelį durklą sidabrine rankena, - man 
nebaisūs tie šlykštūs kraugeriai niekšai. 

— Tifen! - sušuko Diugesklenas. - Aš visada karštai mylėjau 
jus, o dabar, prisiekiu švč. Reno Mergele, myliu labiau negu kada 
nors! Jei aš nežinočiau, kad jūsų ranka tokia pat tvirta kaip ir 
jūsų žodžiai, pats užmuščiau jus, kad nepatektumėte niekšams į 
rankas. Veskite mus, Godfrua! Dar viena auksinė monstrancija 
sužibės Dinano katedroje, jei mes ištrūksime iš čia gyvi ir sveiki. 

Maištininkai, pamiršę gyvus likusius savo priešus, puolė viską 
grobti; jų šūksmai ir spygavimai aidėjo visoje pilyje, kai tempė iš 
ten brangius austus kilimus, sidabrines gertuves, prabangius bal- 
dus su raižiniais. Pusiau apsirengę vargšai, kurių rankos ir kojos 
buvo išteptos krauju, vaikščiojo apačioje po kiemą, užsismaukę 
šalmus su pliumažais, o jiems iš paskos žeme vilkosi šilkinių ledi 
Rošfor suknelių juostos, kuriomis jie apsivyniojo strėnas. Išritinę 
iš rūsių rinktinių vynų statinaites, mirštantys iš bado ūkininkai 
sutūpę maukė puoduką po puoduko išlaikytus gėrimus, kuriuos 
de Rošforas laikė ypač garbingiems svečiams ir karališkojo dvaro 
asmenims. Kiti užkabinę ant smeigenų kiaulienos ar vytintos mė- 
sos gabalus kišo į ugnį arba godžiai plėšė dantimis. Tačiau nepa- 
sakytum, kad jie visai nesilaikė drausmės, nes šimtai geriau gin- 
kluotų ūkininkų stovėjo atsirėmę į primityvius savo ginklus ir 
tylėdami žiūrėjo į liepsną, kuri jau buvo apėmusi vieną pilies sie- 

ną. Oras buvo įkaitęs aitrūs degančio medžio dūmai kamuoliais 
kilo į viršų, ir Aleinas jau girdėjo ugnies traškesį bei riaumojimą. 


XXXI SKYRIUS 


KAIP PENKI ŽMONĖS ATLAIKĖ VILFRANŠO PILĮ 


Ginklanešys prancūzas nuvedė nedidelį būrelį dviem siaurais 
koridoriais. Pirmas buvo tuščias, įėjimą į antrą buvo užtvėręs sar- 
gybinis ūkininkas, kuris, pamatęs drąsuolius, išsigandęs atšoko 
šaižiai rėkdamas draugams. 

— Užkimškite jam gerklę, kitaip mums galas! - sušuko Diu- 
gesklenas, puldamas pirmyn; tuo metu lyg arfos styga suskambo 
Eilvardo templė, ir sargybinis griuvo kniūbščias, konvulsiškai ries- 
damas kojas ir gniauždamas rankų pirštus. Už keleto žingsnių 
nuo jo buvo siauri šoniniai varteliai į pilies kiemą. Iš kiemo sklido 
toks aliojimas ir spiegimas, tokie pikti prakeiksmai ir ne mažiau 
piktas juokas, kad net labai drąsus žmogus nerizikuotų peržengti 
nepatikimą barjerą, skiriantį jį nuo minios. 

Tačiau Diugesklenas rūsčiai ir valdingai pašnibždėjo įsakymą: 

— Abu lankininkai teeina pirmi, dama tarp dviejų ginklanešių, 
o mes, trys riteriai, ginsime juos iš užnugario ir atmušime užpuo- 
likus. Viskas! Dabar atidarykite vartelius, ir tesaugo jus Dievas! 

Iš pradžių atrodė, kad jie be kliūčių pasieks tikslą, taip greitai 
ir tyliai ėjo. Jau buvo perėję pusę kiemo, kai visa gerkle šaukian- 
tys kaimiečiai pabandė juos sulaikyti. Keletas žmonių, pastojusių 
jiems kelią, buvo nukauti ar nustumti, persekiotojus savo gin- 
klais atmušė trys šaunūs kareiviai, sveiki ir nesužeisti jie prasi- 
brovė prie bokšto durų, atsisuko į minią, o ginklanešys įkišo didį- 
jį raktą į spyną. 

— Dieve mano, ne tas raktas! - sušuko jis. 

— Ne tas raktas? 

- Mulkis, vėpla aš! Šis raktas nuo pilies vartų; bokštas rakina- 
mas kitu. Aš jį atnešiu! 

Jis apsisuko ir jau buvo lyg beprotis belekiąs, tačiau tą akimir- 
ką kresno kaimiečio paleistas didžiulis akmuo pataikė jam į ausį, 
ir jis be sąmonės griuvo ant žemės. 

- Štai kokio rakto man reikia! - sušuko Hordlo Džonas, pakėlė 
akmenį ir iš visų jėgų sviedė į duris. 

Spyna subyrėjo, medis sutrupėjo, akmuo suskilo į kelis gaba- 
lus, tačiau geležinės kabės laikė duris. Hordlo Džonas pasilenkė, 
pakišo didžiulius savo pirštus po durimis ir įsitempęs nukėlė nuo 
vyrių tą medžio ir geležies masę. Keletą akimirkų ji pasvyravo, 
paskui griuvo palaidodama Džoną po nuolaužomis, o draugai puolė 
į tamsią skliautuotą perėją, kuri vedė į laisvę. 

— Laiptais į viršų, Tifen! - riktelėjo Diugesklenas. - O dabar, 
draugai, atsigręžkime ir nublokškime juos atgal. 

Kaimiečių minia puolė paskui juos, bet dvi patikimiausios Eu- 
ropoje geležtės blykstelėjo ant laiptų, ir keturi persekiotojai griu- 
vo ant slenksčio. Kiti pasitraukė ir susigrūdo pusračiu prie atida- 
rytų durų, grieždami dantimis ir grasindami kumščiais tvirtovės 
gynėjams. Kaimiečiai nuvilko prancūzo kūną ir sukapojo į dalis. 
Trys ar keturi ištraukė iš griuvėsių Džoną, kuris tuoj pat pašoko 
ir griebes kiekviena ranka po žmogų tokia jėga sudaužė juos kak- 
tomis, kad jie negyvi susmuko vienas ant kito. Spyriais ir antau- 
siais jis atsikratė dar dviejų, kurie buvo įsikibę į jį, 1r po minutės 
jau buvo su savo draugais perėjime. 

Vis dėlto gynėjų padėtis buvo beveik beviltiška. Keršto troški- 
mas atvedė čia kaimiečius iš tolimų bei artimų vietų, taigi už Vil- 
franšo pilies sienų ir jos viduje buvo susirinkę ne mažiau kaip 
šeši tūkstančiai žmonių. Prastai ginkluoti, alkani ir iškankinti, 
šitie žmonės, kurių jau negąsdino joks pavojus, kovėsi įnirtingai: 
geriau mirtis negu toks nykus gyvenimas! Jie užgrobė pilį ir krio- 
kianti gaisro liepsna ėmė veržtis pro langus ir tvyksčioti danguje. 
virš bokštelių, kylančių iš abiejų keturkampio kiemo pusių. Jie 
bėgo iš kambario į kambarį, iš bastiono į bastioną, verždamiesi 

prie svarbiausio bokšto. Šeši vyrai ir viena moteris atsidūrė ug- 
nies žiede priešais visą armiją: tačiau dalis tų vyrų buvo tokie 
patyrę kariai ir taip pripratę prie pavojų, kad būsimos kautynės 
nebuvo tokios nelygios, kokios atrodė. Prieš gausybę priešų ir jų 
įniršį stojo drąsa ir išradingumas. Žūties paveikslą grėsmingai 
nušvietė didžiulės siautėjančios ugnies blyksniai. 

— Daugiau kaip du su ginklais ant laiptelio netilps, - tarė Diu- 
gesklenas. - Stokite su manim ant žemutinio, Daidželai. Šią nak- 
tį Prancūzija ir Anglija kaunasi petys petin. O jūs, sere Otai, įsi- 
taisykite už mūsų, greta jauno ginklanešio. Lankininkai tegul li- 
pa dar aukščiau ir šaudo tiesiai virš stovinčių galvų. Gaila, kad 
mes be šarvų, Naidželai! 

- Brangus sere, Džonas Čandosas tiek kartų yra man sakęs, 
kad riteris privalo su jais nesiskirti net tada, kai eina į svečius. 
Tačiau daugiau garbės sulauksime, jei apsieisime be šarvų. Mes 
turime pranašumą - ant priešų krinta šviesa, o mūsų jie beveik 
nemato. Atrodo, jie rengiasi atakai. 

— Kad bent ataka nebūtų labai rimta, - tarė bohemietis, - ugnis 
dar gali prišaukti mums pagalbą, jei tik atsirastų galinčių padėti. 

— Atsiminkite, gerbiamas lorde, - kreipėsi Aleinas į serą Nai- 
dželą, - mes niekada neskriaudėme tų žmonių ir neturime prie- 
žasties kivirčytis su jais. Gal mums, bent tam, kad išgelbėtume 
ponią, reikėtų garbingai pasikalbėti su jais ir sužinoti, ar galėtu- 
me sudaryti taiką garbingomis sąlygomis. 

— Nė už ką, prisiekiu šv. Pauliumi! - sušuko seras Naidželas. - 
Aš nesižeminsiu ir neduosiu dingsties kalboms, esą anglų riteris 
leidosi į derybas su žmonėmis, kurie nužudė kilnią damą ir dievo- 
baimingą kunigą. 

— Tai tas pats, kaip derėtis su įtūžusių vilkų gauja, - pridūrė 
prancūzų karys. - Diugeskleno Mergele! Šv. Ivai! Šv. Ivai! 

Vos nuskambėjus jo kovos šūkiui, žmonės, susigrūdę prie tam- 
sios durų arkos, su nesutramdoma jėga puolė pirmyn užimti laip- 
tų. Jų vadeivos buvo neaukštas tamsus vyras su barzda, supinta į 
dvi kaseles, ir kitas, stambesnis, labai sukumpęs, jis laikė rankoje 

sunkią vinių prikaltą kuoką. Pirmasis nespėjo nė trijų žingsnių 
nueiti, kai Eilvardo paleista strėlė įsmigo jam į krūtinę; kosėda- 
mas ir taškydamas seiles jis sudribo ant slenksčio. Antrasis išsi- 
veržė į priekį, įsispraudęs tarp Diugeskleno ir sero Naidželo, vie- 
nu sunkaus savo ginklo smūgiu sutrupino bohemiečiui galvą. Kai- 
mietis nesiliovė veržęsis pirmyn, nors jį pervėrė trys kardai; vis 
dėlto mirtis užklupo jį ant laiptų. Paskui juos siūbtelėjo šimtinė 
įniršusių maištininkų, kurie su netramdomu atkaklumu vis puo- 
lė ir puolė penkis juos atmušinėjančius kardus. Geležtės smigo, 
kirto, vėrė kiaurai žaibo greitumu, kad vos akis spėdavo jas sekti. 
Įėjimas buvo užverstas kūnais, akmeninės grindys buvo slidžios 
nuo kraujo. Storas Diugeskleno balsas, sunkus, švilpiantis mi- 
nios alsavimas, plieno skambesys, krintantys kūnai, sužeistųjų 
riksmai - visas tas garsų chaosas net po daugelio metų kartais 
neleisdavo Aleinui užmigti. Pagaliau kaimiečiai nenoromis atsi- 
traukė paniurę, piktai atsigreždami; jie paliko vienuolikos lavo- 
nų krūvą prie laiptų, kurių jiems taip ir nepavyko užimti. 

- Šunys gavo, ko nusipelnė! - sušuko Diugesklenas. 

— Prisiekiu šv. Pauliumi, tarp jų, matyt, yra labai padorių ir 
drąsių žmonių! - tarė seras Naidželas. - Jei jie būtų aukštesnės 
kilmės, būtų laimėję nemažai pergalių ir pagarbos. Tačiau, kad ir 
kas jie buvo, susitikimas su jais suteikė man daug malonumo. 
Betgi ką jie čia tempia? 

— To aš ir bijojau! - suriaumojo Diugesklenas. - Jie nori išrūky- 
ti mus iš čia ugnimi, jei prasiveržti nepavyko. Nė vienos klaidos, 
lankininkai! Prisiekiu šv. Ivu, iš mielų mūsų kardų dabar mažai 
naudos! 

Dešimt dvylika žmonių puolė į priekį, prisidengę dideliausiu 
glėbiu žabų. Suvertę prie durų į krūvą savo naštas, jie sviedė ant 
jos degančius fakelus. Medžiai buvo apipilti aliejumi ir akimirks- 
niu užsiliepsnojo; ilgi šnypščiantys geltonos liepsnos liežuviai šok- 
telėjo virš tvirtovės gynėjų galvų ir privertė juos trauktis į antrą 
aukštą. Tačiau vos ten nusigavę pamatė, kad medinės sijos ir klo- 

nukritusi kibirkštis virto rusenančia žarija, o ši - karšta liepsna. 
Visur smelkėsi aitrūs dūmai, o penketas drąsuolių vos ne vos pra- 
simušė prie laiptų, kurie ėjo į patį kvadratinio bokšto viršų. 
Nuo tos aukštumos jiems atsivėrė nuostabus vaizdas. Į visas 
puses ligi paties horizonto driekėsi ramus kraštas; banguoti slė- 
niai, tankūs miškai - viską aplinkui lengvai ir švelniai buvo pasi- 
dabravęs mėnulis. Nebuvo matyti nei žiburėlio, nei kokio judėji- 
mo, jokių galimos žmonių pagalbos žymių, tik kažkur toli šaltyje 
tai silpniau, tai stipriau gaudė sunkaus varpo dūžiai. Apačioje 
kilo aukšta, ryški liepsna, kuri siautėjo iš visų pusių aplink pilį; 
du kampiniai bokšteliai su kurtinamu trenksmu žnektelėjo jų aky- 
se, o pilis dabar atrodė lyg kokia beformė akmenų krūva: pro kiek- 
vieną jos langą, iš kiekvienos ambrazūros veržėsi ugnis ir kilo 
dūmai. Ir toje ugnies jūroje lyg paskutinė salelė stūksojo juodas 
masyvus bokštas, ant kurio jie stovėjo, tačiau grėsmingas lieps- 
nos riaumojimas ir švilpesys apačioje rodė, kad greitai ir jo vieto- 
je bus tik kvadratinis pilies kiemas, prisigrūdęs šaukiančių ir šo- 
kančių kaimiečių; apsvaigę nuo pralieto kraujo ir keršto troški- 
mo, jie žvelgė į viršų pikti ir grasinamai mojavo kumščiais. Kai jie 
aukšto bokšto, pasigirdo nirši keiksmų, riksmų bei pikto juoko 
papliūpa. Jie vis krovė ant bokšto pamatų žabus ir susiėmę ran- 
komis ėmė šokti aplink liepsnojantį laužą, šūkaliodami bepras- 
mius žodžius, kurie nuo seno buvo žakerijos raginamasis šūkis: 


Baikite, kareiviai tr praeiviai, 
Skurdinti prastuolį ir valstietį! 
Kurį vadinate Žaku prasčioku 
Nuo senų laikų. 


Ploni, šaižūs jų balsai užgožė liepsnos ūžesį ir plytų traškėji- 
mą, atrodė, kad kaukia vilkai, kurie mato grobį ir žino netrukus 
jį gausią. 

— Prisiekiu kardo rankena, - pasakė Eilvardas Džonui, - man 

rodos, šiame žygyje Ispanijos mes neišvysime. Labai džiaugiuosi, 
kad savo patalus ir vertingus daiktus priglaudžiau pas dorą mo- 
terį Lindherste, telieka jai. Bet aš dar turiu trylika strėlių ir, pri- 
siekiu temple, jei nors viena nepasieks taikinio, būsiu vertas pra- 
žūties! Pirmoji teks tam, kuris mojuoja šilkine miledi suknele. 
Kliudžiau, garbė tau, Viešpatie, nors visu delnu žemiau negu tai- 
kiau. Dabar į tą niekšą - ant jo smeigenos nukirsta galva. Aha! 
Tiesiai į širdį, Džonai. Tačiau ir tu nežiopsai, Džonai! Nenaudėlis 
griuvo tiesiai į ugnį. Tačiau prašau tavęs, Džonai, leisti strėlę švel- 
niai, išmok netrūkčioti templės, toks įprotis pakenkė daugeliui 
gerų šaulių. 

Kol abu lankininkai taikliai šaudė į minią, Diugesklenas, jo 
žmona ir seras Naidželas tarėsi, kaip išvengti baisios jų laukian- 
čios dalios. 

— Keistas galas žmogui, kuris gyvas išsikapstė iš daugelio karš- 
tų mūšių, - pasakė prancūzų karvedys. - Man vis viena, kaip mir- 
ti, tačiau širdis plyšta pamanius, kad tai turės išgyventi brangioji 
mano žmona! 

— Ką tu, Bertranai, juk aš nebijau mirties. Vienintelis mano 
troškimas - mirti kartu su tavim. 

— Garbingas atsakymas, nuostabioji dama! - sušuko seras Nai- 
dželas. - Neabejoju, kad ir mano žmona atsakytų taip pat. Bent 
jau turėjau laimės gyventi tokiais laikais, kai buvo galima iškovo- 
ti garbę ir susitikti su daugybe šaunių riterių bei džentelmenų. 
Bet kas atsitiko, kodėl tampai mane už rankovės, Aleinai? 

- Atleiskite, gerbiamas lorde, antai tame kampe didžiuliai ge- 
ležiniai vamzdžiai ir daug sunkių rutulių, matyt, tai tos pačios 
bombardos, apie kurias esu girdėjęs. 

— Prisiekiu šv. Ivu, tu teisus! - sušuko seras Bertranas, ženg- 
damas į nišą, kurioje stovėjo gremėzdiškos mašinos. - Tai bom- 
bardos, be to, gana didelės. Mes galėsime šauti žemyn. 

— Ar iš jų šaudoma? - su panieka tarė Eilvardas; neišvengia- 
mas pavojus panaikino visus luominius skirtumus. - Kaip taiko- 
ma iš tų kvailų žaisliukų, ar jos gali padaryti žalos? 

— Aš jums parodysiu, kaip, - atsakė seras Naidželas, - čia dar 
yra didelė dėžė parako, ir jei tu, Džonai, ją pakelsi, aš parodysiu, 
ką reikia daryti. Ateik čia, antai ten aplink ugnį susirinko pati 
tirščiausia minia. O dabar, Eilvardai, palenk galvą ir žiūrėk į tai, 
ką žmonės laikė senelės pasakomis, kai mes kibome į karo moks- 
lus. Nuimk dangtį, Džonai, ir šveisk dėžę tiesiai į ugnį! 

Pasigirdo kurtinamas trenksmas, blykstelėjo žydra liepsna, di- 
džiulis keturkampis bokštas krūptelėjo ir sudrebėjo ligi pat pa- 
matų, sulingavęs it nendrė vėjyje. Apstulbinti, apkurtinti tvirto- 
vės gynėjai įsikibo, kad nenulėktų į skilusį parapetą, ir žiūrėjo į 
pro šalį lekiančius didelius akmenis, degančias sijas bei sužalotus 
kūnus. Kai pagaliau jie atsistojo, pamatė, kad bokštas pakrypęs, . 
o jie patys sunkiai išlaiko pusiausvyrą ant nuožulnios aikštelės. 
Pažvelge žemyn, išvydo, kaip baisiai viską suniokojo sprogimas. 
Žemė prie vartų keturiasdešimties jardų atstumu buvo juoda, ten 
priešmirtinėse kančiose tampėsi, klykė žmonės, kurie konvulsiš- 
kai bandė atsikelti, bet vėl griuvo, blaškėsi apdegę ir apakę, o 
sudraskyti drabužiai liepsnojo. Jų draugai, stovėję už to mirties 
žiedo, priblokšti, netekę proto, susirietę traukėsi nuo juodojo bokš- 
to ir nenugalimų žmonių jo viršuje, kurie pasirodė esą labai pavo- 
jingi, kai mažiausiai galėjo tikėtis išsigelbėti. 

— Puolam, Diugesklenai, puolam! - sušuko seras Naidželas. - 
Prisiekiu šv. Pauliumi, jie nežino, kam ryžtis, ir koks nors drą- 
suolis gali priversti juos sukti atgal. 

Sulig tais žodžiais jis ištraukė kardą iš makšties ir ėmė lipti 
sraigtiniais laiptais, paskui jį ir kiti keturi. Tačiau antrame aukš- 
te jis sustojo iškėlęs rankas. | 

— Mon Dieu! - sušuko jis. - Mes žuvę! 

— Kas ten? - paklausė ėjusieji iš paskos. 

— Siena įgriuvo, laiptus užvertė, o apačioje vis dar siaučia liepsna. 
Prisiekiu šv. Pauliumi, mes šauniai kovojome, draugai, ir galime be 
apsimestinio kuklumo pasakyti, kad garbingai atlikome savo parei- 
gą, o dabar grįžkime pas ledi Tifen ir pasimelskime, nes šiame pa- 
saulyje savo vaidmenis suvaidinome ir laikas rengtis į aną pasaulį. 

Siaurą praėjimą buvo užgriozdinę netvarkingai vienas ant ki- 
to suvirtę akmenų luitai, o iš plyšių tarp jų kilo slogūs melzgani 
dūmai. Sprogimas buvo nugriovęs sieną ir atkirtęs juos nuo vie- 
nintelių laiptų, kuriais buvo galima nulipti žemyn. Tvirtovės gy- 
nėjai buvo uždaryti šimto pėdų aukštyje virš žemės. Po jais lyg 
įkaitintame žaizdre blaškėsi liepsna, o aplinkui siautėjo minia, 
trokštanti jų kraujo - atrodė, kad iš tokios padėties išeities nėra 
ir negali būti. Jie lėtai grįžo į viršų, o kai užlipo, ledi Tifen puolė 
prie vyro ir čiupo jį už rankos. 

— Bertranai, - tarė ji, - palauk! Aš girdėjau žmonių balsus, jie 
dainavo choru nežinoma kalba. 

Visi stovėjo tylėdami, sulaikę kvėpavimą, tačiau, išskyrus lieps- 
nos kriokimą ir priešų riksmą, nė garso negirdėjo. 

— To negali būti, brangioji, - tarė Diugesklenas, - ši naktis iš- 
kankino tave, tai jausmų apgaulė. Iš kur gali šiuose kraštuose 
atsirasti žmonių, kurie dainuotų nežinoma kalba? 

— Hola! - sušuko Eilvardas ir staiga pašoko džiaugsmingai nu- 
švitusiu veidu mojuodamas rankomis. - Man balsai pasivaideno 
dar prieš mums lipant žemyn, o dabar juos aiškiai girdžiu. Mes 
išgelbėti, draugai! Prisiekiu dešimčia savo pirštų, mes išgelbėti. 
Tai Baltosios kuopos kovos daina. Tyliau! 

Pakėlęs smilių ir palenkęs galvą jis sukluso. Kažkur iš tam- 
sos tolydžio stiprėdami sklido sodrūs žvalios chorinės dainos gar- 
sai. Provanso ar Langedoko melodijos taip nebūtų paglosčiusios 
šių šešių žmonių klausos kaip šiurkšti saksų daina, kurios jie 
klausėsi ant degančios tvirtovės bokšto, gaudydami kiekvieną 
žodį. 


Pakelkim prie lūpų taurelę 
Už pilką žąselės plunksnelę, 
Už tevyne pilkųjų žąsų. 


— Ei, prisiekiu kardo rankena, - suriko Eilvardas, - juk tai se- 
na šauni Baltosios kuopos lankininkų daina! Čia žengia dvi šimti- 

nės narsuolių, geriausių iš visų, kada nors leidusių strėles! Klau- 
sykite, kaip šauniai dainuoja tie velniai! 
Vis arčiau ir garsiau skambėjo naktyje linksmas žygio maršas: 


Tai ką sakyt apie lanką? 
Jis Anglijoj lenktas yra 
Tvirtų ir patyrusių rankų 
Iš buko, auginto ilgai. 
Mes mylime buką sakingą 
Ir esame žemei dėkingi, 
Kur auga šio buko miškai! 


Tai ką sakyt apie žmones? 

Užaugome Anglijoj mes. 

Mes mylim jos kalvas ir klonius. 

Mes kareiviai ir dirbam stipriai... 
. Pripilkim taures pilnas vyno, 

Išgerkim už savo tevyne, 

Už žemę, kur gimsta kariai! 


— Jie taip linksmai dainuoja, - pasakė Diugesklenas, - tarsi į 
puotą trauktų. 

— Toks jų paprotys, kai kova laukia. 

— Prisiekiu šv. Pauliumi, tai jie! - sušuko Eilvardas. - Tačiau 
jie, regis, pavėlavo, nes man galva neišneša, kaip mums nulipti 
nuo šito bokšto. 

- Žiūrėkite, štai jie, auksiniai vaikinai! - šaukė Eilvardas. - Jie 
išlindo iš šešėlio. Perėjo pievą. Dabar priėjo griovį. Hola, draugai! 
Hola! Džonstonai, Eklsai, Kukai, Harvardai, Blajau! Nejau jūs 
leisite, kad nuostabi dama ir du narsūs riteriai žūtų bjauria mir- 
timi? | 

— Kas ten? - pasigirdo storokas balsas iš apačios. - Kas čia kal- 
ba angliškai? 

- Tai aš, drauguži. Aš, Semas Eilvardas iš Baltosios kuopos! Čia 

ir mūsų vadas, seras Naidželas Loringas, ir dar ketvertas, mus vi- 
sus sudėjo ant keptuvės ir nori iškepti kaip Isterlingo silkę. 

— Tegu mane perkūnas trenkia, taip šnekėti gali tik senis Sem- 
kinas Eilvardas, - iš kitų balsų išsiskyrė vieno žmogaus balsas 
apačioje. - Kur kivirčas, ten Semis - svarbiausias dalyvis. Tačiau 
kas tie šunsnukiai, kurie užtvėrė kelią? Marš į savo būdas, ne- 
naudėliai! Kaip? Jūs dar drįstate žiūrėti mums į akis? Čiupkit 
kardus, vaikinai, ir muškite juos plokštuma. Neeikvokite strėlių 
šiems maištininkams bei sukčiams. 

Tačiau kaimiečiai dar buvo neatsigavę po sprogimo ir prislėgti 
dėl nuostolių, o pasirodžiusi reguliari lankininkų kuopa visiškai 
atėmė jiems drąsą. Po kelių minučių jie galvotrūkčiais lėkė į savo 
brūzgynus. O tuo metu virš juodų, krauju aplaistytų griuvėsių, 
kur dar išvakarėse dunksojo didinga Overnės senešalo pilis, jau 
kilo saulė. Dangaus skliaute brėško ryto aušra, kai lankininkai 
susirinko tvirtovės papėdėje, kad nuspręstų, kaip išgelbėti liku- 
sius gyvus jos gynėjus. 

— Iš tos pusės kol kas ugnies nėra, - tarė Aleinas, - ir jei mes 
turėtume virvę, galėtume nusileisti siena. 

— Bet kur gauti virvę? 

- Yra toks fokusas, - tarė Eilvardas. - Hola, Džonstonai! Nagi, 
mesk man virvę kaip tada prie Mopertiuji per apgultį. 

Žilas lankininkas, į kurį jis kreipėsi, surinko iš savo draugų 
įvairaus ilgio virvagalius ir tvirtai juos surišęs ištempė ant žemės 
palei šešėlį, kuris krito nuo grėsmingo bokšto, apšviesto tekan- 
čios saulės spindulių. Paskui jis įbedė į žemę prie šešėlio pabaigos 
savo buko lanko galą ir išmatavo ilgį siauros juodos juostelės, ku- 
ri išryškėjo ant žemės. 

— Šešių pėdų virbas meta dvylikos pėdų šešėlį, - sumurmėjo 
jis. - Bokšto šešėlis - šešiasdešimt žingsnių. Vadinasi, trisdešim- 
ties žingsnių ilgio virvės užteks per akis. Dar gabalėlį, Votkinai, 
kad būtų ramu. Pririšk prie galo. Štai ir viskas. 

— Bet kaip jie tą virvę pasieks? - paklausė jaunas šaulys, stovė- 
jęs už jų. 

— Atmerk akis ir pamatysi, kvaiša tavo galva, - suurzgė sena- 
sis lankininkas. 

— Jis išėmė iš savo krepšio ploną lyną ir pririšo prie strėlės. 

— Semkinai, ar tu pasirengęs? 

— Pasirenges, drauguži. 

— Tada leidžiu. 

Lankininkas palengvėle įtempė templę, strėlė švelniai purpte- 
lėjo ir nukrito ant akmeninių grindų prie Eilvardo kojų. Kitą ly- 
no galą pririšo prie virvės ir po minutės tvirtas lynas kabojo ant 
vienintelės sveikos degančio bokšto sienos. Ledi Tifen buvo nu- 
leista su kilpa, parišta už pažastų, paskui ją visi penki akimirks- 
niu nuslydo ant žemės, kur juos sutiko išgelbėtojai, džiaugsmin- 
gai glėbesčiuodami ir sveikindami. 


XXXII SKYRIUS 


KAIP KUOPA TARĖSI PRIE NUVIRTUSIO MEDŽIO 


— O kur seras Klodas Latūras4- paklausė seras Naidželas, vos 
jo kojos palietė žemę. 

- Jis stovykloje netoli Monpezo, gerbiamas lorde, - atsakė lan- 
kininkų viršininkas, žilaplaukis šaulys Džonstonas. 

- Ten mes ir vyksime, kad laiku grįžtume į Daksą ir stotume į 
savo vietą priešakiniame princo būryje. 

— Milorde! - džiaugsmingai sušuko Aleinas. - Matau lauke mū- 
sų kovos žirgus, o tarp užgrobto turto, kurio nespėjo išsinešti tie 
niekšai, yra ir mūsų šarvai. 

— Prisiekiu šv. Ivu, tikrą tiesą sakai, jaunasis ginklanešy, - tarė 
Diugesklenas. - Čia ir mano žirgas, ir mano žmonos ispaniškas 
arkliukas. Sukčiai išvedė juos iš arklidžių, o patys spruko, kur 
akys mato. Sakau jums, Naidželai, mano daliai teko didelė laimė 
susitikti su žmogumi, apie kurį buvau girdėjęs tiek gera. Tačiau 

mums teks jus palikti, nes aš turiu nujoti pas Ispanijos karalių 
anksčiau, negu jūsų armija pereis kalnus. 

— O aš maniau, kad jūs Ispanijoje esate kartu su šauniuoju Hen- 
riku Trastamariečiu. 

— Taip ir buvo, bet aš atvykau į Prancūziją, kad sutelkčiau pa- 
stiprinimą. Aš grįšiu atgal, Naidželai, ir atsivesiu ietininkų, taigi 
prieš jūsų princą galbūt stos jo vertas priešininkas. Viešpats su 
jumis, mano drauge, ir ligi pasimatymo geresniais laikais! 

— Vargu ar visame krikščioniškame pasaulyje dar yra toks nar- 
sus žmogus ir tokia miela, žavinga dama, - tarė seras Naidželas 
šalia stovėjusiam Aleinui, žiūrėdamas įkandin prancūzų riterio 
ir jo žmonos. - Bet tu išblyškęs, Aleinai, ir tavo veidas liūdnas. Ar 
tavęs nesužeidė šiose grumtynėse? 

— Ne, gerbiamas lorde, aš galvojau apie savo draugą Fordą, kaip 
jis dar vakar sėdėjo ant mano lovos. 

— Seras Naidželas susikrimtęs palingavo galvą. 

— Aš netekau dviejų narsių ginklanešių. Nežinau, kodėl žuvo 
jauni ūgliai, o sena nenaudėlė piktžolė liko neliesta, tačiau, ma- 
tyt, priežastis yra, viskas Viešpaties rankose. Ar tu pastebėjai, 
Aleinai, kad vakar vakare ledi Tifen įspėjo mus apie gresiantį pa- 
vojų? 

— Taip, pastebėjau. 

— Prisiekiu Šv. Pauliumi, mano siela jaučia, kad Tvinhemo pi- 
lyje nelaimė. Tačiau neįsivaizduoju, kaip gali išsilaipinti į krantą 
jūros plėšikai, škotų ar prancūzų būrys, ir apgulti tvirtovę. Su- 
kvieskite žmones, Eilvardai, mums laikas joti. Bus gėda, jei mes 
nebūsime Dakse nurodytą dieną. 

Lankininkai buvo išsisklaidę po griuvėsius, bet sutrimitavus 
akimirksniu susirinko į vietą. Jie buvo prikimšę visas kišenes lai- 
mikio, o kas netilpo - užsivertę ant pečių. Kai jie išsirikiavo ir 
kiekvienas tylėdamas atsistojo į savo vietą, seras Naidželas įdė- 
miai apžvelgė juos, ir jo veidas iš pasitenkinimo nušvito. Aukšti, 
įdegę ir raumeningi, šviesiomis rūsčiomis akimis, pasitempę, tie 
mūšiuose užsigrūdinę kareiviai būtų patikę kiekvienam vadui. 

"Tarp jų buvo su prancūzais kovojusių veteranų, žilų, sulysusių, 
raukšlėtais piktais veidais, su nusvirusiais, tankiai sužėlusiais ant- 
akiais. Tačiau dauguma buvo jauni, dabitiškai atrodantys lanki- 
ninkai - žydintys veidai, sušukuotos barzdos, iš po glaudžiai pri- 
gludusių plieninių šalmų besidraikantys plaukai, ausyse blizgan- 
tys auksiniai arba brangakmeniais papuošti auskarai. Auksu siu- 
vinėtos perpetės, šilkiniai diržai, brangios grandinės, kurias dau- 
gelis nešiojo ant stipraus įdegusio kaklo, rodė tai, kad tie laisvi 
lankininkai gyvena neblogai. Kiekvienam ant peties kabojo lan- 
kas iš buko ar lazdyno, paprastas ir tvirtas - vyresnių žmonių 
išmargintas dažais, o su raižiniais abiejuose galuose - jaunesnių. 
Šarviniai, baltos odinukės su raudonu šv. Jurgio liūtu, kardas ar- 
ba kovos kirvis prie diržo - tai visa apranga; kai kuriems skersai 
lanko dar kabėjo žudanti sekyra arba penkių pėdų medinis plak- 
tukas, pritvirtintas prie odinio raiščio. Sero Naidželo širdis 
džiaugsmingai suplazdėjo, kai pažvelgė į bebaimius kareivių vei- 
dus ir pamatė, kaip laisvai jie elgiasi. 

Daugiau kaip dvi valandas kuopa ėjo miškingu ir pelkėtu kai- 
riuoju Averono krantu; seras Naidželas jojo raitas, Aleinas jam iš 
dešinės, o prie kairės balnakilpės žygiavo užgrūdintas lankinin- 
kas, senis Džonstonas. Baigiantis šiam pažygiui, riteris jau žinojo 
viską, ką norėjo sužinoti apie savo žmones, jų žygius ir ketini- 
mus. Kartą kelyje lankininkai pamatė kitame upės krante gin- 
kluotus raitelius - tai buvo prancūzai, lekiantys į Vilfranšo pusę. 

— Tai Tulūzos senešalas su savo kareiviais, - pasakė Džonsto- 
nas iš po delno žvelgdamas į raitelius. - Jei jis būtų šiapus kran- 
to, galbūt pabandytų atakuoti mus. 

— O kodėl mums neperėjus upės? - tarė seras Naidželas. - Ap- 
maudu apvilti šitą šaunų senešalą, jekjis nori su mumis pasigaly- 
nėti. 

— Neįmanoma, - atsakė senasis lankininkas, - ligi pat Turvilio 
nėra brastos. Senešalas vyksta į Vilfranšą, ir tiems, kurie paklius 
jam į rankas, bus galas: su tuo žmogumi trumpa šnekta. Tai jis su 
Bokero senešalu Šv. Petro dieną pakorė Piterį Vilkinsą iš mūsų 

būrio; už tai, prisiekiu Voltemo juoduoju kryžiumi, jie patys lin- 
guos ant virvės, kai mes juos prigriebsime. Bet štai stovykla ir 
mūsų draugai. 

Miško takas, kuriuo jie jojo, išėjo į proskyną, nuolaidžiai nusi- 
leidžiančią prie upės. Iš visų pusių ją supo aukšti nuogi medžiai, 
tarp kurių augo tankūs bugienių krūmai. Šios miško proskynos 
gale stovėjo keturios ar penkios dešimtys lūšnų, tvarkingai su- 
ręstų iš medžių ir apdrėbtų moliu; virš stogų vinguriavo melzga- 
nas dūmelis. Šalia ganėsi pririšti arkliai ir mulai, čia pat slankio- 
jo lankininkai; vieni šaudė į taikinius, kiti kūrė laužus ir kabino 
viršjų katilus. Pamatę grįžtančius draugus, jie triukšmingai svei- 
kino juos, o raitelis, išjodinėjęs už stovyklos savo žirgą, atšuoliavo 
jų pasitikti. Jis buvo linksmas, judrus žmogus, puošniai apsiren- 
gęs, apvalaus, švariai nuskusto veido ir juodomis it anglis, bliz- 
gančiomis, žvaliomis akimis. 

— Seras Naidželas! - sušuko jis. - Seras Naidželas Loringas, 
pagaliau! Prisiekiu garbe, mes laukėme jūsų visą mėnesį! Sveiki 
atvykę, sere Naidželai! Tikiuosi, gavote mano laišką? 

— Jis ir atvedė mane čia, - atsakė seras Naidželas. - Tačiau, 
sere Klodai Latūrai, mane labai stebina, kodėl jūs pats nevedate 
šitų šaulių, geresnio karo vado jie nerastų. 

— O ne, prisiekiu Esparo švč. Mergele! - prieštaravo su gasko- 
nišku akcentu seras Latūras. - Kam dar, jei ne jums, suprasti 
savo salos gyventojų charakterį, sere Naidželai? Jie eis tik paskui. 
savo tėvynainį. Jų neperauklėsi. Net aš, Klodas Latūras, Monša- 
to senjoras, turintis aukščiausio, vidutinio ir žemiausio teismų 
įgaliojimus, negalėjau sulaukti jų palankumo. Dvi šimtinės kieta- 
kakčių susirenka ir tariasi, paskui ateina jų atstovai - šitas Eil- 
vardas dar su kuriuo nors - ir pareiškia, kad jie išsivaikščios po 
namus, jei jiems nevadovaus žymusis anglas. Daugelis iš jų, man 
rodos, atvyko čia iš kažkokios miškingos vietovės - neva Hampi, 
neva Hampti - tiesiog liežuvis neapsiverčia. Jūs gyvenate tuose 
kraštuose, todėl jie ir nutarė, kad jūs privalote būti jų vadas. Ta- 
čiau mes tikėjomės, kad atsivesite šimtinę kareivių. 

— Mes susijungsime su jais Dakse, jie jau ten, - atsakė seras 
Naidželas. - Tačiau netrukdykime žmonėms, jie pasirengę pusry- 
čiauti, apie reikalus pasikalbėsime vėliau. 

— Eime į mano lūšną, - tarė seras Klodas. - Mano valgis labai 
kuklus - pienas, sūris, vynas, kiauliena, - tikiuosi, jūsų ginklane- 
šys ir jūs atleisite man už tokias vaišes. O štai ir mano namas, 
tas, prie kurio durų plevėsuoja vėliava - nematoma lordo Monša- 
to rezidencija. 

Seras Naidželas prie stalo sėdėjo tylus ir išsiblaškęs, o Aleinas 
klausėsi gaskono tauškalų, pasakojimų apie nuostabias jo valdas, 
pasisekimą tarp moterų, pergales kare. 

- Jūsų laukia garbingi žygiai, jei jau esate čia, - pagaliau pasa- 
kė jis. - Aš girdėjau, kad Monpeza menkai ginama, o toje pilyje - 
du šimtai tūkstančių kronų. Kastelne aš esu papirkęs kurpių, tam- 
sią naktį jis nuleis virvę iš savo namo prie miesto sienos, kai tik 
jam įsakysiu. Prižadu jums, kad susižersite krūvas puikaus si- 
dabro vieną iš artimiausių naktų: čia aplinkui laimikio tiek, kiek 
širdis geidžia, be to, yra gero vyno ir puikių moterų. 

— Mano planai kitokie, - griežtai atsakė seras Naidželas, - aš 
atėjau čia tam, kad vesčiau lankininkus į pagalbą princui, mūsų 
valdovui, kuris neapsieis be jų, kai vėl sodins Pedrą į Ispanijos 
sostą. Ir esu pasiryžęs jau šiandien žygiuoti į Daksą prie Adūro, 
kur yra stovykla. 

Gaskono veidas paniuro, akys piktai sublizgo. 

— Man šitas karas nerūpi, - pasakė jis, - esu visai patenkintas 
linksmu ir maloniu savo gyvenimu. Į Daksą aš nevyksiu! 

— Gerai pagalvokite, sere Klodai, - švelniai kalbino seras Nai- 
dželas. - Juk jūs esate laikomas geru, ištikimu riteriu. Nejau pa- 
sitrauksite dabar, kai jūsų reikia mūsų valdovui? 

— Į Daksą aš nevyksiu! - sušuko gaskonas. 

- Bet juk esate prisiekęs, davęs ištikimybės priesaiką. 

- Aš pasakiau - nevyksiu. 

— Tuomet, sere Klodai, vesiu kuopą be jūsų. 

- Jei tik lankininkai eis su jumis! - pašaipiai atkirto gaskonas. 

— Tai jums ne vergai, o laisvi šauliai, ir prieš jų valią nieko jiems 
nepadarysite. Išties, malonusis lorde Loringai, jie ne tokie žmo- 
nės, su kuriais būtų galima juokauti, - lengviau išplėšti kaulą 
alkanam lokiui iš gerklės negu išvesti lankininką iš prabangos ir 
malonumų šalies. 

— Ką gi, sušaukite juos, - tarė seras Naidželas, - aš pasakysiu 
jiems savo ketinimus: jei jų vadas esu aš, turi vykti į Daksą, o jei 
ne aš - man nėra kas veikti Overnėje. Pabalnok man žirgą, Alei- 
nai, nes, prisiekiu šv. Pauliumi, turime išvykti dar prieš vidurdie- 
nį. 

Rago šaukiami lankininkai susirinko į tarybą ir nedideliais bū- 
reliais bei grupelėmis stoviniavo aplik nuvirtusį medį, gulėjusį 
skersai proskynos. Seras Naidželas lengvai užšoko ant medžio. 
Tvirtai suspaudęs lūpas ir prisimerkęs jis apžvelgė ratu į jį pakel- 
tus ryžtingus veidus. 

— Lankininkai, - pradėjo jis, - kalbama, esą jūs taip susižavėjo- 
te nerūpestingu gyvenimu ir marodieriavimų, kad jūsų negalima 
ištraukti iš šio linksmybių krašto. Tačiau, prisiekiu šv. Pauliumi, 
aš tuo netikiu, nes matau, jog visi ligi vieno esate drąsuoliai ir 
jums tikras pažeminimas gyventi dykaduoniaujant tokiu metu, 
kai jūsų princui reikia atlikti labai sunkų darbą. Jūs išrinkote 
mane savo vadu, ir aš būsiu vadu, jei žygiuosite su manim į Ispa- 
niją. Prisiekiu jums, jei tik Dievas saugos mano gyvybę ir jėgas, 
mano riterio vėliava su penkiomis rožėmis visada bus ten, kur 
žygdarbiais galima pelnyti didžiulę šlovę. Tačiau jei jūs norite krės- 
ti kvailystes ir tinginiauti, o šlovę bei garbę iškeisti į niekingą 
auksą ar prisiplėštą grobį, tai ieškokite sau kito vado, nes pripra- 
tau dorai gyventi ir tikiuosi garbingai numirti. Jeigu tarp jūsų 
yra Hempšyro eigulių ir tenykščių gyventojų, tegu pasako, ar no- 
ri žygiuoti su Loringo vėliava. 

— Vyrukas iš Romsėjaus eis su jumis! - šūktelėjo jaunas lanki- 
ninkas su žalia šakele prie šalmo. 

— Ir vaikinas iš Olrefordo, - riktelėjo kitas. 

- Ir iš Miltono! 

- Ir iš Barlio! 

— Ir iš Limingtono! 

— Ir vyrukas iš Brokenhersto! - suriaumojo dilba, išsitiesęs po 
medžiu. 

- Prisiekiu kardo rankena, - prabilo Eilvardas, stryktelėjęs ant 
nuvirtusio medžio, - mums bus gėda žiūrėti į akis savo mergi- 
noms, jei princas pereis kalnus, o mes neįtempsime templių ir 
nepasistengsime išvalyti jam kelio. Mūsų gyvenimas - tikras ro- 
jus taikos metu, tačiau kai suplazda kovos vėliavos, mūsų vieta 
mūšio lauke, prisiekiu dešimčia savo pirštų, jeigu seras Naidželas 
eis net visiškai vienas, senis Semkinas Eilvardas žengs greta jo. 

Žodžiai Eilvardo, kurį lankininkai labai garbė, išsklaidė svy- 
ruojančių abejones, ir pasigirdo pritariančių balsų choras. 

— Man nedera, - įteikliai pradėjo seras Klodas Latūras, - nu- 
teikti jus prieš šitą garbingą lankininką ar prieš serą Naidželą 
Loringą, tačiau mes kartu esame dalyvavę ne viename pavojinga- 
me žygyje, taigi norėčiau pasakyti ir savo nuomonę. 

- Tyliau, netrukdykite mažajam gaskonui! - sušuko lankinin- 
kai. - Tegul kiekvienas taria savo žodį. Šauk tiesiai į tikslą, vaiki- 
ne, tegul visi žaidžia garbingai. 

— Neužmirškite, kad sutinkate su sunkiomis sąlygomis, - pa- 
sakė seras Klodas, - jūs prarandate laisvę ir netenkate malonu- 
mų - o vardan ko? Šeši pensai per dieną ir viskas; o juk dabar 
jums priklausė visa apygarda - ištiesk ranką ir imk, ko tavo širdis 
geidžia. Prisiminkite pasakojimus apie savo draugus, kurie su se- 
ru Džonu Houkvudu nužygiavo į Italiją! Jau po vienintelės nak- 
ties jie reikalauja išpirkų iš šešių šimtų turtingų Mantujos bajo- 
rų, statosi stovyklą prie didelio miesto, išsigandę gyventojai įtei- 
kia jiems vartų raktus, ir jie grobia iki soties; o jei labiau patinka 
susitarti taikiai, jie išsigabena savo žirgais ryšulius su sidabru. 
Taip jie eina iš šalies į šalį - turtingi, nepriklausomi, ir visi jų bijo. 
Ar ne toks turi būti kareivio gyvenimas? 

— Tai marodieriaus gyvenimas! - suriko Hordlo Džonas griaus- 
mingu balsu. į 

— Vis dėlto gaskono žodžiuose yra tiesos, - tarė tamsus vaiki- 
nas padėvėta striuke. - Aš renkuosi gerovę Italijoje, o ne badą 
Ispanijoje. 

- Tu visada buvai bailys ir išdavikas, Markai Šou! - suriko Eil- 
vardas. - Prisiekiu kardo rankena, jei eisi prieš mane ir mudu 
sukryžiuosime kardus, tu nepamatysi nei tos, nei kitos šalies! 

— Ne, Eilvardai, - tarė seras Naidželas, - šio ginčo negalima 
spręsti riksmu. Sere Klodai, jūsų žodžiai nedaro jums garbės, ta- 
čiau, jei tai, ką pasakiau, įžeidė jus, visada esu pasirengęs jus pa- 
tenkinti. Pasiimkite tiek žmonių, kiek eis su jumis, ir keliaukite 
ten, kur užsimanysite, - mums su jumis ne pakeliui. Kas už prin- 
cą, savo tėvynę, likite čia, o tie, kurie taikosi prisikimšti kapšą, 
tegul pasitraukia į šalį. 

Markas Šou ir dar trylika lankininkų niūriai nuleidę galvas 
išėjo į priekį ir atsistojo serui Klodui už nugaros. Nušvilpti ir iš- 
juokti, jie nupėdino į gaskono lūšną, o didžioji dauguma suskato 
krauti savo mantą, valyti ginklus, rengtis žygiui. Už Tarno ir Ga- 
ronos, per Armanjako klampyną, aplenkiant sraunią Losą, ilga 
Adūro lyguma kuopai reikėjo nueiti dar nemažai ilgų mylių, kad 
įsilietų į rūsčią kariauną, kuri lyg audros debesis lėtai slinko į 
pietus prie snieguotų viršūnių grandinių, už kurių dar niekas ne- 
buvo matęs Anglijos vėliavų. | 


XXXIII SKYRIUS 


KAIP ARMIJA ŽYGIAVO PER RONSEVALĮ 


Didžiulė Gaskonės ir Langedoko lyguma žiemą būna sausa ir 
bevaisė, išskyrus tas vietas, kur sraunus Adūras ir jo sniego gir- 
domi intakai - Lu, Oloronas ir Po - teka į Biskajos įlanką. Į pietus 
nuo Adūro horizonte iškilusi dantyta kalnų linija leidžiasi į že- 
mumas ilgais granito kyšuliais, kurie suraižo vietovę latakais ar- 

ba siaurais slėniais. Už įkalnių kyla kalvos, už.jų - kalnai, kiek- 
vienas kalnagūbris lenkia kaimyną, ir galiausiai išryškėja gigan- 
tiška kalnų grandinė, kurios akinamos, neprieinamos smailės taiko 
į pilkšvai žydrą dangų. 

Rami ši šalis, kur nerangus baskas su plokščia berete, susijuo- 
sęs raudona juosta, dirba skurdų savo žemės sklypelį arba kalnų 
šlaituose gano liesas avis. Vilkų ir gemzių, rudųjų lokių ir kalnų 
ožių šalis, nuogų uolų bei krioklių kraštas. Tačiau kaip tik čia 
šlovingojo princo valia susitelkė gausi armija; visą vietovę nuo 
Adūro ligi Navaros perėjų užplūdo kareiviai, nederlingi slėniai ir 
vėjo pustomos dykynės skardėjo nuo garsių įsakymų bei žirgų 
žvengimo. Vėl suplazdėjo vėjyje kovos vėliavos ir per baltas spin- 
dinčias viršūnes nusidriekė kelias, kurį Šlovė rodė žmonėms toje 
epochoje, kai jie patys išsirinko Šlovę savo vadu. 

Viskas buvo parengta karui. Nuo Dakso ligi Sen Žan Pje de 
Porto žemė buvo nusėta baltomis palapinėmis gaskonų, akvita- 
nų, anglų - ir visi jie nekantravo traukti į žygį. Iš visų pusių į 
kariauną veržėsi laisvieji šauliai, taigi prie Navaros sienų jau bu- 
vo susibūrę ne mažiau kaip dvylika tūkstančių kareivių vetera- 
nų. Iš Anglijos atvyko princo brolis, Lankasterio hercogas, su ke- 
turių šimtų riterių svita ir stipria lankininkų kuopa; be viso kito, 
Bordo laimingai pagimdė princo žmona, ir jis galėjo ramus ją pa- 
likti, nes motina ir kūdikis buvo sveiki. Kalnų perėjos vis dar bu- 
vo negarbingo, apsukraus Karolio Navariečio rankose, jis derėjo- 
si ir sudarinėjo sandėrius tiek su Anglija, tiek su Ispanija, ėmė 
pinigus iš vienų, kad tuos kelius atidarytų, o iš kitų - kad nieko 
nepraleistų. Tačiau tvirta Eduardo ranka sudaužė į šipulius vi- 
sus intriganto planus ir piktus kėslus. Anglijos princas nesižemi- 
no nei prašymais, nei pataikaujamais įkalbinėjimais, bet seras Hju 
Kalverlis su savo būriu tyliai perėjo į kitą pusę, ir dviejų miestų - 
Mirandos bei Puerta dela Reino - liepsnojančios sienos buvo įspė- 
jimas klastingam monarchui, kad, be aukso, esama dar kitų me- 
talų ir kad jis susidūrė su žmogumi, kurį apgaudinėti pavojinga. 
Sutarta kaina buvo sumokėta, pretenzijos patenkintos ir užka- 

riautojams atsivėrė keliai į kalnų prieigas. Nuo Dievo apsireiški- 
mo šventės prasidėjo stovyklos, apžiūros ir pagaliau pirmą vasa- 
rio savaitę, praėjus trims dienoms po to, kai Baltoji kuopa prisi- 
dėjo prie armijos, buvo duotas įsakymas visai kariuomenei perei- 
ti Ronsevalio tarpeklį. Šaltą žiemos rytą, penktą valandą, sugau- 
dė ragai Sen Žan Pje de Porto kaime, o šeštą - trijų šimtų žmonių 
sero Naidželo kuopa buvo jau pakeliui į tarpeklį ir blausioje ryto 
šviesoje sparčiai žengė stačiu vingiuotu keliu, nes princo įsaky- 
mu ji pirma turėjo patekti į kitą pusę ir ten laukti, kol atžygiuos 
visa armija. Rytuose jau spinduliavo aušra ir rūsčių viršūnių smai- 
lės buvo paraudusios, nors slėniuose vis dar tūnojo šešėliai, kai 
kareiviai priėjo ilgą siaurą perėją tarp stačių uolų. 

Seras Naidželas ant juodo kovinio savo žirgo su visais šarvais 
jojo lankininkų priešakyje, paskui su jo vėliava risnojo Juodasis 
Saimonas, o iš kairės Aleinas nešė jo skydą su herbu ir aštriai 
nusmailintą ietį su uosio kotu. Išdidus ir laimingas atrodė riteris, 
tolydžio apžvelgiantis ilgą kareivių koloną, kuri ritmingu ir grei- 
tu žingsniu traukė paskui jį: 

— Prisiekiu šv. Pauliumi, Aleinai, - tarė seras Naidželas, - šita 
perėja - labai pavojinga vieta, ir aš norėčiau, kad Navaros kara- 
lius pastotų mums kelią, nes atmušę iš jo perėją, mes atliktume 
gana garbingą žygį. Aš girdėjau menestrelio dainą apie kažkokį 
Rolandą, kurį kaip tik šiose vietose nukovė kitatikiai. 

- Jei jūs norite, gerbiamas lorde, - įsiterpė Juodasis Saimonas, 
— aš galiu šį tą papasakoti apie šias vietas, juk du terminus tarna- 
vau pas Navaros karalių. Čia yra vienuolyno užeiga - štai tarp 
medžių matyti stogas, - ten ir užmušė Rolandą. Kairėje plyti Or- 
baiseto kaimas, ir aš žinau namą, kur parduodamas puikus Žiu- 
ransono vynas, jei pageidautumėte išlenkti iš ryto puoduką. 

— Matau dūmelį dešinėje. 

— Tai Les Aldudeso kaimas, čia irgi yra smuklė, kur vynas aukš- 
čiausių rūšių. Kalbama, šeimininkas užkasė lobį, ir aš nė kiek 
neabejoju, kad jei jūsų malonybė leistų man trumpam pasišalinti, 
įtikinčiau šeimininką parodyti man, kur paslėpė jį. 

— Ne, ne, Saimonai, - trumpai atsakė seras Naidželas, - pa- 
mirškite laisvųjų šaulių šunybes. O! Edriksonai, matau, tu su nuo- 
staba dairaisi aplinkui, juk šie kalnai išties turi atrodyti lyg ste- 
buklas tam, kuris nėra matęs nieko, išskyrus Batsero ir Portsdau- 
no kalvas. 

Duobėtas, nelygus kelias vingiavo neaukštų kalvų keteromis, | 
abipus driekėsi miškingi kalnagūbriai, už jų kilo aukštesni kal- 
nai, o toliau buvo matyti Pietų smailė ir Altabiskos masyvas, iš 
kairės į dešinę metantis juodą šešėlį ant slėnio. Iš tos vietos, kur 
buvo apsistojusi kuopa, atsivėrė vaizdas į bekraštes bukų giraites 
ir tuščius akmenimis užverstus klonius, viskas baltavo nuo snie- 
go ligi pat tarpeklio pradžios, slypėjusios už to kalnyno. Užpaka- 
lyje vis dar buvo matyti pilki Gaskonės slėniai, ir saulės spindu- 
liuose lyg sidabro siūleliai blizgančios jos upės. Kur pažvelgsi — 
už uolų pušynų tankmėse - spindėjo, šmėžavo plienas, o vėjas 
atnešdavo karingą muziką galingos kariuomenės, kuri visais ke- 
liais ir takais veržėsi prie siauros Ronsevalio kalnų perėjos. Ant 
uolų kyšulių abiejose kelio pusėse irgi buvo galima regėti ir girdė- 
ti blizgančius ginklus, plazdančias vėliavas bei Navaros kareivius, 
kurie žvelgė žemyn į svetimšalių armiją, žygiuojančią jų teritori- 
ja. 

— Prisiekiu šv. Pauliumi! - sušuko seras Naidželas, kuris prisi- 
merkęs žiūrėjo į juos. - Mes dar turime vilties, kad šie kavalieriai * 
nepraleis mūsų be mūšio, tiek jų susitelkė mūsų sparnuose. Įsa- 
kykite kareiviams parengti lankus, Eilvardai, - neabejoju, kad 
ten viršuje atsiras šaunių džentelmenų, kurie leis mums patirti 
sėkmę. 

— Aš girdėjau, kad princas laiko Navaros karalių kaip įkaitą, - 
tarė Aleinas, - kalbama, jog princas prisiekė pribaigti jį, jei mus 
užpuls. | 

— Taip, visai kitokie buvo karai, kai šlovingasis karalius Edu- 
ardas pirmą kartą ėmėsi šio reikalo, - liūdnai pasakė seras Nai- 
dželas. - Ak, Aleinai, bijau, kad netapsi tokių kautynių liudinin- 
ku, nes mūsų laikais žmonėms labiau nei senovėje rūpi pinigai ir 

nauda. Prisiekiu šv. Pauliumi, kilnus būdavo reginys, kai susi- 
remdavo dvi didelės kariaunos, ir visi, kas būdavo davę kokį nors 
įžadą lėkdavo pirmyn atlikti savo pareigos! O kokių iečių kauty- 
nių esu matęs ir net pats kukliai dalyvavęs! Riteriai kovėsi sielos 
džiaugsmui ir iš meilės savo damoms! Negalėčiau pasakyti blogo 
žodžio ir apie prancūzus, nes, nors dvidešimt kartų buvau prijo- 
jęs prie jų eilių, nebuvo atsitikimo, kad nesutikčiau šaunaus ir 
garbingo riterio ar ginklanešio, kuris suteiktų man progą atlikti 
nedidelį karinį žygdarbį. O kai visi riteriai baigdavo dvikovas, pra- 
sidėdavo kirstynės, ir abi armijos kovodavo tol, kol viena iš jų 
laimėdavo. Prisiekiu šv. Pauliumi, tomis dienomis ir į galvą nebū- 
tų atėję mokėti auksu už tai, jog mus praleidžia pro tarpeklį, ir 
niekas nelaikytų karaliaus įkaitu iš baimės, kad jo žmonės užpuls 
mus! Tiesą sakant, jei karas ir toliau bus toks, gailėsiuos išvykęs 
iš Tvinhemo pilies, nes niekada nepalikčiau brangios savo žmo- 
nos, jei nesitikėčiau garbingų susirėmimų. 

— Tačiau, gerbiamas lorde, - tarė Aleinas, - jūs jau atlikote 
keletą garbingų žygių nuo to laiko, kai palikome ledi Loring. 

— Kažkodėl neprisimenu nė vieno, - atsakė seras Naidželas. 

- Jūs sučiupote piratus ir apgynėte kaimiečių apgultą tvirto- 
vę. 

— Ne, ne, - prieštaravo riteris, - tai ne kariniai žygiai, o tik 
atsitiktiniai kelionės nuotykiai. Prisiekiu šv. Pauliumi, jei tie šlaitai 
nebūtų per daug statūs Pomersui, prijočiau prie tų Navaros rite- 
rių ir pasiteiraučiau, ar tarp jų yra bent vienas, galintis padėti 
man atsikratyti akies raiščio. Labai skaudu matyti šią puikią per- 
ėją, kurią mano kuopa galėtų apginti nuo ištisos kariuomenės, ir 
joti sau be jokios rizikos, tarsi šis kelias būtų nuo mano šunidės 
iki Eivono. 

Visą rytą seras Naidželas buvo blogai nusiteikęs, ir jo kuopa 
sunkiai žengė paskui jį. Tai buvo varginamas žygis akmenuotu 
taku, o tarpais ir per gilų sniegą, vis dėlto jie ligi pusiaudienio 
pasiekė tą vietą, kur tarpeklis išėjo į Navaros kalnyną, ir pie- 
tuose ties horizontu pamatė Pamplonos bokštų kontūrus. Kuo- 

pa įsikūrė plačiai išsklidusiose kalnų kaimelių lūšnose, ir Alei- 
nas ligi vakaro stovėjo žiūrėdamas į didžiulę armiją, kuri švyt- 
ruodama ietimis ir puikuodamasi vėliavomis virto iš siauros per- 
ėjos. 

— Hold, mon gar, - tarė Eilvardas, sėsdamas ant akmens šalia 
Aleino. - Reginys iš tiesų vertas dėmesio, tikrai apsimokėjo atsi- 
belsti taip toli, kad galėtum išvysti daugybę narsių kareivių ir 
puikių žirgų. Mūsų mažasis vadas pyksta, kad ramiai žygiavome 
tarpekliu, tačiau, prisiekiu kardo rankena, kad kol mes vėl pa- 
suksime į šiaurę, dar ne kartą susikausime su priešu. Kalbama, 
jog Ispanijos karaliaus kariuomenėje aštuoniasdešimt tūkstančių 
žmonių, be to, dar Diugesklenas su rinktiniais prancūzų ietinin- 
kais, kurie prisiekė kautis ligi paskutinio kraujo lašo dėl to, kad 
šitas Pedras nesusigrąžintų sosto. 

— Bet ir mūsų armija didžiulė, - prabilo Aleinas. 

- Ne, tik dvidešimt septyni tūkstančiai, Čandosas įkalbėjo prin- 
cą daugumą palikti užnugaryje ir, manau, jis teisus, nes ten, kur 
mes einame, mažai maisto ir dar mažiau vandens. Jei žmogui ne- 
duotum mėsos, o žirgui pašaro, iš jų naudos būtų ne daugiau kaip 
iš sušlapusios templės. Tačiau, voila, mon petit, atjoja Čandosas 
su svita; jo eskadronuose tiek vėliavų ir vimpelų, kad galime ne- 
abejoti - jo vėliava subūrė visą Anglijos aukštuomenę. 

Kol Eilvardas postringavo, tarpeklio apačioje plaukė galinga 
„lankininkų kolona. Iš paskos ėjo vėliavnešys, aukštai iškėlęs vė- 
liavą su raudonu trikampiu sidabriniame fone, o tai rodė, kad čia 
yra garbingas kareivis. Jis jojo strėlės atstumu nuo savo vėliavos, 
nuo galvos ligi kojų su plieno šarvais, o ant jų užsivilkęs baltą 
drabužį, panašų į chalatą, kuris likimo valia tapo jo mirties prie- 
žastimi. Asmens sargybinis žengė iš paskos su jo šalmu su pliu- 
mažu, o ant riterio galvos buvo nedidelė raudona kepuraitė, iš po 
kurios ant pečių krito balti it obels žiedai garbiniai. Su ilga kum- 
pa nosimi ir vienintele žaižaruojančia akimi, kuri blizgėjo iš po 
surauktų žilų antakių, jis priminė Aleinui piktą plėšrų paukštį. 
Kai riteris pažvelgė į vėliavą su penkiomis rožėmis, plazdančią 

virš kaimo, nusišypsojo, tačiau jo kelias ėjo į Pamploną, tad prajo- 
jo pro šalį, neatsilikdamas nuo savo lankininkų. 

Paskui jį sekė šešiolika ginklanešių, visi iš pačių kilmingiausių 
giminių - blizgėjo plienas, sklaistėsi pliumažai, žvangėjo šarvai, 
atsimušdami į balnakilpes, skimbčiojo ilgi tiesūs kardai, o kovi- 
nių žirgų kanopų dundėjimas priminė tolimą jūros mūšos grumė- 
jimą. Už ginklanešių žygiavo šeši šimtai lankininkų iš Češyro ir 
Lankašyro su Odlėjaus herbu, o paskui juos pats šlovingasis lor- 
das Odlėjus, lydimas keturių narsių ginklanešių - Datono iš Da- 
tono, Dilvzo iš Dodingtono, Faulhvisto iš Kriu ir Hokstono iš Vain- 
hilo — visi jie išgarsėjo prie Puatjė. Už Odlėjaus vėliavos jojo du 
šimtai sunkiai ginkluotų raitelių, o paskui juos - Lankasterio her- 
cogas su prašmatnia svita, priekyje - heroldai, vilkintys drabu- 
žius su karaliaus herbais, po tris eilėje ant kovinių šviesios spal- 
vos žirgų. Iš abiejų jaunojo princo pusių jojo abu Akvitanijos se- 
nešalai - serai Giskaras d'Anglis ir Stefenas Kosingtonas, vienas 
laikė provincijos, kitas šv. Jurgio vėliavą. Paskui princą, kiek už- 
mato akis, plaukė nesibaigianti plieno upė, - eilė po eilės, kolona 
paskui koloną: šmėsčiojo plunksnos, blizgėjo ginklai, plastėjo vė- 
liavėlės ant iečių ir lingavo galybė heraldinių ženklų. Visą dieną 
Aleinas gėrėjosi šiuo spalvingu reginiu, ir ištisą dieną šalia sto- 
vintis lankininkas veteranas pažindino jį su riterių iš kilmingų 
šeimų apranga bei pagarsėjusių kareivių ženklais ant herbinių 
skydų. Čia buvo Pakingtonų auksinės žuvys, Makuortų šermuo- 
nėliai juodame fone, Veikų raudoni strypai, Brovnerių auksas ir 
mėlis, Kliftonų penkialapis ornamentas, Bošanų sidabrinės 
plunksnos, Molinė kryžiai, Vudhauzų raudonos gegnės, Vorslėjų 
skaistus raudonis su sidabru, Klarkų kardai, Ljusi šernų galvos, 
Bointonų pusmėnuliai, Lipskombų vilkas ir durklas. Taip saulė- 
tą žiemos dieną Anglijos riteriai perėjo niūrią Ronsevalio kalnų 
perėją ir išniro į Ispanijos lygumas. 

Lankasterio hercogo kariuomenė laimingai perėjo Pirėnus pir- 
madienį. O antradienį spūstelėjo žiaurūs šalčiai, žemė it geležis 
žvangėjo po žirgų kanopomis, tačiau tą dieną pats princas su pa- 

grindine savo armijos dalimi perėjo perėją ir susijungė su avan- 
gardu Pamplonoje. Kartu su juo atvyko Maljorkos karalius, Na- 
varos karalius įkaitas ir nuožmusis Ispanijos donas Pedras, kurio 
blausios žydros akys žybčiojo grėsminga ugnimi, kai įsmigdavo į 
tolimas viršūnes tėvynės, kuri jo atsisakė. Su karaliaus vėliavo- 
mis jojo nemažai drąsių gaskonų baronų ir karštų salėnų. Čia bu- 
vo garsūs Akvitanijos, Sentonžo, La Rošelės, Kursi, Limuzeno, 
Aženua, Puatu, Bigoros senešalai su savo provincijų vėliavomis 
ir herbiniais skydais. Čia buvo šaunus Anguso grafas seras To- 
mas Banasteris su raiščiu ant antblauzdžio, seras Nilas Loringas, 
trečios eilės sero Naidželo pusbrolis, ir ilga Velso pėstininkų kolo- 
na, žygiavusi su raudona Merlino vėliava. Nuo aušros ligi saulė- 
lydžio ilga kareivių virtinė vingiavo kalnų perėja, ir sulig kiekvie- 
nu jų iškvėpimu į šaltą orą kilo balti kamuoliai lyg garai virš ka- 
tilo. 

Trečiadienį oras buvo ne toks šaltas ir ariergardas su bombar- 
domis bei karine gurguole be vargo perėjo tarpeklį. Laisvųjų šau- 
lių ir gaskonų kariuomenėje buvo dešimt tūkstančių. Nesutram- 
domas seras Hju Kalverlis su savo rudakarčiu ir rūstusis seras 
Robertas Nolzas su mūšiuose užsigrūdinusiais, išbandytais an- 
glų lankininkų būriais žengė ilgos kolonos priešakyje, o paskui 
juos ėjo skandalingi kareiviai Breterėjo, Nandono de Bažerano, 
vienakio Kamiu, Juodojo Ortingo, Lavinji ir kitų vadų, kurių var- 
dai bylojo apie tvirtą ranką bei žiaurius darbus. Kartu su jais bu- 
vo pirmasis Gaskonės riteris - senasis hercogas d'Armanjakas, jo 
sūnėnas lordas Dalbrė, niūrus ir įskaudintas, milžinas Oliveris 
de Klisonas, riterijos pažiba Kaptalis de Bušas, linksmuolis seras 
Perdiuk d'Alberas, rudabarzdis lordas d'Esparas ir dar daug ne- 
turtingų, godžių pasienio juostos bajorų su prašmatnia genealo- 
gija ir liesu kapšeliu, kurie nusileido iš kalnų, iš savo tvirtovių, 
tikėdamiesi pataisyti reikalus, prisigrobę Ispanijoje ir gavę dide- 
les išpirkas. Ketvirtadienio rytą armija įsirengė stovyklą Pamplo- 
nos lygumoje, ir princas įsakė savo tarybos nariams susirinkti 
senojo Navaros miesto senojoje pilyje. 

XXXIV SKYRIUS 


KAIP KUOPA SMAGINOSI PAMPLONOS SLĖNYJE 


Kol karo vadai tarėsi Pamplonoje, Baltosios kuopos kareiviai 
įsikūrė kaimyniniame slėnyje, kuriame stovėjo Lavinji ir Juodo- 
jo Ortingo kuopos, ir ėmė smagintis fechtuote, imtynėmis bei 
šaudymu iš lanko į taikinius, pastatytus kalvos šlaituose. Kad 
niekas nevaržytų judesių, jauni lankininkai nusivilko šarvinius, 
pasiraitojo striukių rankoves ir išsirikiavę paeiliui šaudė į taiki- 
nį. Įdegusios jų rankos ir krūtinės buvo nuogos, čia gelsvi, čia 
kaštoniniai plaukai plaikstėsi vėjyje; vyresnieji - Džonstonas, 
Eilvardas, Juodasis Saimonas ir dar penki šeši žmonės suko ra- 
tais apie juos, kaip žinovai iš aukšto žiūrėjo į jaunylius, tai šiurkš- 
tokai gyrė, tai laidė pašaipias pastabas. Tolėliau stovėjo būrelis 
gaskonų ir brabantų arbaletininkų iš Lavinji bei Ortingo būrių, 
atsirėmę į nesudėtingus savo ginklus, jie atidžiai stebėjo anglų 
šaudymą. 

- Šaunuoli, Hjuetai, puiku, - pagyrė Džonstonas jauną lanki- 
ninką, kuris sustingo vietoje ir pravėręs lūpas bei atsirėmęs į stry- 
pą žiūrėjo įkandin paleistos strėlės, - pataikė į patį obuolį, aš ir 
neabejojau tuo, vos uždainavo templė. 

— Leisk strėlę švelniai, tačiau greitai ir drąsiai, - tarė Eilvar- 
das. - Prisiekiu kardo rankena, mon gar, lengva šaudyti štai į tokį 
nejudantį taikinį, tačiau kai tiesiai į tave lekia kareivis, prisiden- 
gęs skydu, pakėlęs kardą, ir blykčioja akimis iš po antveidžio, vargu 
ar sakysi, kad pataikyti į taikinį vieni juokai. 

- Į tokį taikinį man jau ne kartą pasisekė pataikyti, - atsakė 
jaunuolis. 

— Neabejoju, kad ir vėl pataikysi, drauguži. Tačiau žiūrėk, 
Džonstonai, kas tas vyrukas, kuris laiko lanką lyg laidyklę? 

— Sailas Pitersonas iš Horšemo. Neprimerk vienos akies, kai 
leidi strėlę, ir netrypk paskui iškišęs liežuvį - nuo to ji greičiau 

nelėks. Stovėk tiesiai, veik drąsiau, kaip dera vyrui. Kairę ranką 
su lanku laikyk nejudėdamas, mikliau įtempk templę. 

— Aš esu ietininkas, - tarė Juodasis Saimonas. - Man, tiesą 
sakant, lengviau grumtis ietimi ir kardu negu šaudyti. Tačiau esu 
daug laiko praleidęs su lankininkais, išmanau jūsų amatą ir pri- 
pažįstu, kad kuopoje nemažai taiklių šaulių, savo darbo meistrų, 
galinčių išbandyti jėgas su kuo nori ir kur nori. Vis dėlto aš dabar 
jau nesutinku tokių lankininkų, kokius pažinojau anuo metu. 

— Protingi žodžiai, - prabilo žilaplaukis Džonstonas, atsukęs į 
kalbantįjį žaizdotą ir randuotą veidą. - Būkite malonus pažvelgti 
ten, - pridūrė jis, rodydamas į viduryje lauko gulinčią bombardą, 
— tas daikčiukas su kvailu trenksmu ir šlykščiais suodžiais, kurie 
lekia jam iš nasrų, - tikra prapultis geriems šauliams. Neįtikėti- 
na, kad toks riteris kaip mūsų princas tampo paskui save gurguo- 
lėje šitą šlamštą. Ei, Robinai, rudi tinginy, kiek kartų aš tau sa- 
kiau - nešauk kaktomuša, pučiant vėjui iš šono. 

— Prisiekiu dešimčia savo pirštų, - įsiterpė į pokalbį Eilvardas, - 
kokių puikių šaulių man teko laimė matyti imant Kalė! Prisime- 
nu, per vieną ataką toks genujietis iškišo ranką iš už skydo ir pa- 
grūmojo mums, o mes stovėjome per šimtą žingsnių nuo jo. Dvide- 
šimt šaulių kaipmat paleido į jį strėles, o vėliau, kai radome genu- 
jietį negyvą, pasirodė, kad jo dilbyje stirkso aštuoniolika strėlių. 

- Ir aš prisimenu, - tarė Džonstonas, - kaip didelis laivas „Kris- 
toforas“, kurį iš mūsų atėmė prancūzai, išmetė inkarą už dviejų 
šimtų žingsnių nuo kranto, tada du lankininkai, mažylis Robinas 
Vitstafas ir Slainesas Bedlsmiras, paleido kiekvienas po keturias 
strėles ir perpjovė kanapinį inkaro lyną, o laivas užšoko ant pa- 
krantės uolų. 

— Na, kad 1r ką sakysi, geri šauliai - retenybė, - patvirtino Juo- 
dasis Saimonas. - Tačiau aš savo akimis mačiau, kaip tu, Džons- 
tonai, ir tu, Semkinai Eilvardai, ir dar dvejetas trejetas iš mūsų 
šaulių šaudė ne blogiau už tuos geriausius. Ar ne tu, Džonstonai, 
rungtyniaudamas Finsberio šaudykloje su rinktiniais Londono lan- 
kininkais, gavai prizą - riebų jautį? 

Netoli pašnekovų atsirėmęs į arbaletą stovėjo įdegęs juodaakis 
brabantas ir klausėsi pokalbio tos mišrios stovyklos kalba, su- 
prantama abiem nacijoms. Tai buvo kresnas stipruolis su šalmu 
ir šarviniais, švarko apykaklė bei kabančios rankovės, apsiūtos 
aksomu, bylojo apie tai, kad žmogus pasiturintis, jaunesnysis va- 
das arba priekinis kuopos gretose. 

— Man galva neišneša, - įsiterpė jis, - kodėljūs, anglai, taip bran- 
ginate šitą savo šešių pėdų lazdą. Jei jus tai džiugina, lenkite ją sau 
į sveikatą, bet man nereikia nei įtempti, nei atleisti templės, nes 
mažoji mano moulinet ! puikiai dirba savo darbą ir be manęs! 

— Aš ne kartą stebėjau gerai šaudant iš jūsų ginklo su buože ir 
kilpa, - prašneko Eilvardas, - bet, prisiekiu kardo rankena, drau- 
guži, nepaisydamas pagarbos jums ir arbaletui, vis dėlto pasaky- 
siu: tai ne vyro ginklas, kiekviena moteris sugebės šauti juo ne 
blogiau už vyrą. 

— Na, ginčytis nesiginčysiu, - atsakė brabantas, - tačiau ką 
žinau, tai žinau! Per visus keturiolika metų, kol tarnauju armijo- 
je, nebuvo atvejo, kad mane su mano arbaletu šaudydamas pra- 
lenktų koks anglas su savuoju lanku. Prisiekiu trimis karaliais, 
pasakysiu dar daugiau: mano arbaletas sugeba daryti tokius ste- 
buklus, kurių jūs niekada nepadarytumėte su lanku. 

- Gerai pasakyta, mon gar, smarkus gaidys ir gieda karingai, - 
tarė Eilvardas. - Aš seniai nesimankštinau, o štai Džonstonas pa- 
sigalynės su jumis - gins Baltosios kuopos garbę. 

— O aš susilažinsiu su jumis iš Žiuransono vyno galono, kad 
nugalės karinis lankas, - pasakė Juodasis Saimonas, - nors, ko 
gero, Tvinhemo elio kvorta man labiau patiktų. 

- Priimu iššūkį ir esu pasirengęs lažintis su jumis, - sutiko 
brabantas; jis nusivilko švarką ir įdėmiai apžvelgė susirinkusius 
juodomis primerktomis akimis. - Tačiau aš nematau tinkamo tai- 
kinio, juk nedera eikvoti strėlių į tuos skydus - į juos lengvai pa- 
taikys kiekvienas girtas juodnugaris kaimo mugėje. 


! Suktuvas arbaleto templei įtempti (pranc.). 

— Tai pavojingas varžovas, - pašnibždėjo Eilvardui vienas iš 
anglų kareivių, čiupęs jį už rankovės, - pats geriausias šaulys iš 
visų arbaletininkų būrių. Jo strėlė mirtinai pakirto Burbonų ko- 
netablį prie Brinjė. Bijau, kad jūsų statytinis vargu ar pelnys šlo- 
vę rungtynėse. 

- Ištisus dvidešimt metų matau, kaip šaudo Džonstonas, ir de- 
du už jį galvą. O ką pasakysi tu, senas kovos žirge? Sutinki pasi- 
galynėti su tuo pienburniu? 

— Liaukis, Eilvardai, — atsakė senasis lankininkas, - mano 
laikai praėjo, mes, senukai, puikiai padirbėjome, dabar mūsų 
darbą tegul tęsia jaunieji. Ar ne gėda tau, Semkinai, pakišti 
žmogų, kuris kadaise iš tiesų mokėjo leisti strėles, bet dabar 
jau nusilpęs? Leisk man pažiūrėti šitą lanką, Vilkinsai. Iš to, 
kaip išdėstytos įkirtos, matau, kad tai škotiškas lankas; viršu- 
tinė - iš lauko, o apatinė - iš vidaus. Prisiekiu juoduoju kryžiu- 
mi! Patvarus lankas iš buko su giliomis įkirtomis, jo templė 
tvirta, jis vaškuotas ir į rankas paimti malonu. Su tokiu lanku 
aš, ko gero, ir dabar galėčiau pataikyti į stambų, gerai matomą 
taikinį. Paduok man strėlinę, Eilvardai, aš mėgstu strėles iš 
uosio arba sedulos. 

— Kaip ir aš, prisiekiu kardo rankena, - tarė Eilvardas. - Ar 
šios trys su žąsų plunksnomis tiks? 

— Taip, drauguži, tiks. Anksčiau rinkdavausi plunksnas su įlin- 
kiu mirtinai strėlei, o su kuprele, kai norėdavau tik lengvai su- 
žeisti. Imsiu šitas dvi. Ak, Semkinai, akys nuo metų migloja ir 
ranka praranda jėgą! 

— Na, ko jūs taip gaištate? - paklausė brabantas; vos slėpda- 
mas nekantrumą, jis stebėjo ramius, lėtus varžovo judesius. 

— Aš mielai pasirungčiau su jumis, - tarė Džonstonas. - Mano 
galva, karinis lankas kur kas vertingesnis ginklas nei arbaletas, 
nors tai įrodyti gal jau ne mano jėgoms. 

— Ir man taip atrodo, - pašaipiai tarstelėjo arbaletininkas. 

Jis išsitraukė iš už diržo savo sukynę ir ėmė tempti stiprią 
virvute, kol ta pateko į spragtelėjusią spyną, paskui ištraukė iš 

strėlinės trumpą, plačią strėlę ir labai atsargiai įstatė ją į guolį. 
Žinia apie rungtynes akimirksniu apskriejo slėnį, ir iš visų pusių 
subėgo anglų lankininkai, šimtai arbaletininkų bei kareivių iš Or- 
tingo ir Lavinji būrių, beje, iš pastarųjų buvo brabantas. 

— Ten ant kalvos kažkas yra, - tarė jis, - ar matote? 

— Taip, ten kažkokia pilka dėmė, - atsakė Džonstonas, prisidė- 
jęs prie akių delną žvelgdamas į tolį, - bet nuotolis labai didelis. 

— Juo geriau, juo geriau! Ei, tu, Arno, stovėk atokiau, nes strė- 
lė kliudys paliaukį. Na, draugai, duodu jums galimybę pasigėrėti, 
kaip aš šaudau. 

Jis prisidėjo arbaletą prie peties ir jau buvo pasirengęs spausti 
gaiduką, kai staiga nuo kalvos viršūnės pakilo didelis pilkas gan- 
dras ir ėmė skristi virš slėnio, lėtai mosuodamas sparnais. Savo 
šaižiu klyksmu jis patraukė visų dėmesį, ir kai priskrido arčiau, 
stebėjusieji jį pamatė, kad virš jo suka ratus dar kažkoks tamsus 
paukštis. Tai buvo sakalas, kuris, tai sklęsdamas ties gandro gal- 
va, tai pakibdamas virš jo ištiestais sparnais, rengėsi čiupti na- 
gais nepaslankią auką. Abu paukščiai, matydami tik vienas kitą, 
vis artėjo prie šaulių būrio, kai atsidūrė nuo jų maždaug per šim- 
tą žingsnių, brabantas aukštai iškėlė arbaletą, pasigirdo storas ir 
galingas templės balsas. Strėlė įsmigo gandrui į pasparnę. Su- 
žeistas paukštis persivertė ore ir suspurdėjo nuo priešmirtinių 
konvulsijų krisdamas žemėn. Sužavėti arbaletininkai pratrūko 
šaukti. Tačiau tą akimirką, kai arbaletininko strėlė įsmigo gan- 
drui, Džonstonas, kuris su įtemptu lanku rankose tylėdamas ste- 
bėjo šį reginį, paleido strėlę, ir ji pervėrė sakalą. Tada, išplėšęs iš 
už diržo antrą strėlę, nutaikė ją taip tiksliai, kad, pralėkusi visai 
žemai slėniu, ji pervėrė gandrą, kai tas dar nebuvo spėjęs paliesti 
žemės. Lankininkų džiaugsmas, regint tokią dvigubą pergalę, lie- 
josi netramdomai. O Eilvardas net ėmė šokti iš džiaugsmo ir taip 
stipriai apkabino senąjį lankininką, kad net jų strėlinės sutraškė- 
jo. 

— Ak, mano drauge! - sušuko jis, netverdamas savo kailyje. — 
Turėsiu tave pavaišinti puoduku vyno! Tau, senas šunie, neužte- 

ko sakalo, duok jam dar ir gandrą! Leisk man tave dar kartą pri- 
glausti prie širdies! - 

— Labai patvarus lankas ir templė tvirta, - tarė Džonstonas ir 
jo giliai įdubusios akys linksmai sublizgėjo. - Iš tokio lanko net 
senas, nusilpęs kareiva kaip aš pataiko į taikinį. 

— Ką gi, jūs taikliai šaudėte, - piktai subambėjo brabantas. — 
Tačiau nepasirodėte esąs geresnis šaulys negu aš, nes pataikiau 
ten, kur buvau numatęs, daugiau, prisiekiu trimis karaliais, ne- 
būtų padaręs nė vienas šaulys. 

— Nedera man girtis, kad šaudau taikliau už jus, nes esu girdė- 
jęs apie jūsų meistriškumą. Tik norėjau įrodyti, jog mūsų lankas 
pranašesnis, - juk jūs negalėjote įtempti savo arbaleto templės 
taip greitai ir paleisti į krintantį paukštį antrą strėlę. 

— Sutinku, jūs pasirodėte stipresnis, - atsakė arbaletininkas, — 
bet, prisiekiu šv. Jokūbu, aš jums įrodysiu, kad mano ginklas len- 
kia jūsiškį. Paprašysiu jūsų iš visų jėgų paleisti strėlę virš slėnio, 
ir pažiūrėsime, koks jūsų šūvio nuotolis. 

Džonstonas palingavo galvą ir atidžiai pažiūrėjęs į tvirtą arba- 
leto lanką bei storą templę tarė: 

— Taip, jūsų arbaletas stiprus, aš nė kiek neabejoju, kad jis šaus 
toliau už mano lanką. Tačiau man teko matyti kai kuriuos lanki- 
ninkus laidant savo jardo ilgio strėles taip toli, kad jūsiškės su 
jomis nesusilygintų. 

— Girdėti tai girdėjau, bet, keistas daiktas, niekada savo aki- 
mis nesu matęs tokių nepaprastų šaulių. Štai ką, Arno, sukaišiok 
kuoliukus kas šimtą žingsnių, pats stok prie penkto kuoliuko ir 
atnešk mano strėles. 

Kai tik nuotolis buvo sužymėtas, Džonstonas, iš paskutiniųjų 
įtempęs templę, paleido strėlę, kuri švilpdama praskriejo virš kuo- 
liukų eilės. 

— Puiku! Nuostabus šūvis! - choru sušuko dalyviai. - Ji nukri- 
to prie ketvirtos žymos. 

— Prisiekiu kardo rankena, strėlė praskriejo ketvirtą kuoliuką, 
"— sušuko Eilvardas, - aš pastebėjau, kur ją paėmė. 

— Tuojau sužinosime, - ramiai pasakė Džonstonas. 

Netrukus atbėgo jaunas lankininkas ir pranešė, kad strėlė nu- 
lekė už ketvirto kuoliuko dvidešimt žingsnių. 

— Vadinasi, iš viso keturis šimtus dvidešimt žingsnių! - riktelė- 
j0 Juodasis Saimonas. - Ką ir šnekėti, labai ilgas skrydis. Tačiau 
plienas ir medis tikriausiai pasirodys esąs stipresni už žmogaus 
ranką. 

Brabantas žengė į priekį šypsodamasis ir iš anksto mėgauda- 
masis savo sėkme, jis įtempė savo ginklo virvutę. Susižavėjimo 
šauksmai išsiveržė jo draugams, stebėjusiems aukštą sunkios strė- 
lės skrydį, iš krūtinės. 

— Už ketvirto, - sumurmėjo Eilvardas, - prisiekiu kardo ran- 
kena, ji nukrito beveik ties penktu. 

Lankininkas, iš tolo mojuodamas rankomis iš susijaudinimo, 
atbėgęs pranešė, kad strėlė nukrito už aštuonių žingsnių nuo penk- 
to kuoliuko. 

— Na, ką dabar pasakysite, kieno viršus? - paklausė arbaleti- 
ninkas, pūsdamasis ir išdidžiai vaikščiodamas tarp savo augalotų 
draugų, kurie jį vieningai sveikino. 

— Pripažįstu, kad jūsų viršus, - švelniai atsakė Džonstonas. 

— Galiu laimėti prieš visus pasaulio lankininkus, - karštai, ne- 
slėpdamas savo džiūgavimo, kalbėjo nugalėtojas. | 

— Na, prigesinkite savo karštį, - įsiterpė rudaplaukis lankinin- 
kas, stambus ir pečiuitas, jis visa galva buvo aukštesnis už savo 
draugus. - Teks ir man tarti žodelį, jei jau taip pakėlėte skiauterę! 
Kur dingo mano timpa? Prisiekiu šv. Ričardu Hampoliečiu, bus 
tikras stebuklas, jei aš nenušluostysiu nosies jam ir jo daikčiukui, 
man atrodo, jis primena labiau pelėkautus nei kareivio ginklą! Na, 
ar jūs linkęs pasigalynėti ir su manimi, ar jums jau gana? 

— Penki šimtai aštuoni žingsniai - tai daugiau negu gana, - 
atsakė brabantas, pažvairavęs į savo priešininką. 

— Liaukis Džonai, kam keli naštą ne pagal save? Juk niekada 
nebuvai stiprus šaulys! - sušnibždėjo Eilvardas. 

— Nesijaudink, Eilvardai; aš, tiesa, daug ko nemoku, bet šį tą 

išmanau. Man dingtelėjo, kad galėčiau nušauti toliau nei jis, jei 
tik mano lankas neskils. 

— Ką gi, pliek, eiguly, pliek, basly! Drąsiau, pirmyn, Hempšyre| 
— juokdamiesi kurstė lankininką jo draugai. 

— Prisiekiu siela! Juokitės, kiek telpa, - sušuko Džonas, - tar 
čiau žinokite, kad mane tolimo šaudymo mokė pats senis Hobas 
Mileris iš Milfordo. 

Sulig tais žodžiais Džonas atsisėdo ant žemės ir įtaises didelį 
juodą lanką taip, kad padai įsiremtų į rankeną, uždėjo strėlę ant 
templės ir abiem rankomis ėmė tempti ją į save tol, kol antgalis 
atsidūrė ties pačiu pagrindu. Senas lankas girgždėjo ir vaitojo, o 
templė vibravo nuo stipraus tempimo. 

— Kas tas vėpla, kuris stovi ant mano šūvio kelio? - paklausė 
lankininkas, žvelgdamas į tolį. 

— Jis stovi už mano kuoliukų, - atsakė brabantas, - jam nėra 
ko bijoti. 

— Ką gi, tebūnie atleistos jam jo nuodėmės! Nors, ko gero, jis 
stovi per daug arti, kad jam grėstų mano strėlė. 

Džonas pakėlė abi kojas, spaudusias lanko rankeną, ir paleista 
strėlė suskardeno per slėnį sodriai gausdama. 

Vaikinas, apie kurį buvo kalbėta, griuvo kniūbsčias, bet tuoj 
pat vėl pašoko, ir kiek kojos įkerta pasileido į kitą pusę. 

— Tai bent šūvis, drauguži! Strėlė pralėkė tiesiai virš galvos! — 
šaukė kareiviai. 

— Mon Dieu! - pasipiktino brabantas. - Ar taip kas šaudo! 

— Toks jau mano fokusas, - atsakė Džonas, - ne kartą esu už- 
dirbęs galoną elio, trimis šūviais įveikęs mylią Viverli Čeize. 

— Strėlė nukrito už šimto trisdešimties žingsnių nuo penkto 
kuoliuko, - pasigirdo iš toli lankininko balsas. 

- Šeši šimtai trisdešimt žingsnių! Mon Dieu! Tai negirdėtas 
šūvis! Vis dėlto tai ne jūsų ginklo nuopelnas, mon gros camara- 
de!'. Kad tai padarytumėte, pats turėjote susilenkti kaip lankas! 


! Mano didysis bičiuli (pranc.). 

— Ką gi, prisiekiu kardo rankena, yra dalis tiesos, - atsakė Eil- 

vardas. - O dabar mano eilė parodyti karinio lanko pranašumus. 
Prašau jūsų iš visų jėgų paleisti strėlę į šitą vinkšnos skydą, ap- 
trauktą jaučio oda. 
1; — Ko gero, net prie Brinjė nesunaudojau tiek strėlių, - subur- 
bėjo brabantas, - tačiau ten buvo geresni taikiniai negu tas jaučio 
odos skutas. Bet ką čia sumanėte, draugai anglai? Skydas ne to- 
liau kaip už šimto žingsnių nuo čia, į jį ir aklas pataikys. 

Brabantas stipriai įtempė templę ir paleido strėlę į vėjo lin- 
guojamą skydą. Eilvardas išsitraukė iš strėlinės savąją. Kruopš- 
čiai patepė antgalį ir paleido ją į tą patį taikinį. 

- Vilkinsai, atnešk čia skydą, - įsakė jis. 

Kai sunkus skydas buvo atneštas varžovams, anglų veidai ištį- 
so, o brabantai šypsojosi visa burna: didžioji strėlė giliai įsirėžė į 
medį pačiame skydo viduryje, tačiau nesimatė nei Eilvardo strė- 
lės, nei kokios jos žymės. 

— Prisiekiu trimis karaliais! - sušuko brabantas. - Dabar jau 
baigti ginčai, kieno ginklas geresnis ir kieno ranka šaudo taik- 
liau. Jūs prašovėte, angle. 

—- Neskubėk, neskubėk, mon gar, - paprieštaravo Eilvardas ir 
apvertęs skydą parodė nedidelę skylutę medyje. - Matai, camara- 
de, mano strėlė kiaurai pervėrė skydą, ir aš manau, kad iš dviejų 
strėlių pavojingesnė ta, kuri pereina kiaurai, o ne tik įsminga į 
taikinį. 

Brabantas iš apmaudo net koja treptelėjo ir, atrodė, suka gal- 
vą, kaip skaudžiau įgelti varžovui, tačiau tuo metu visi pamatė 
atšuoliuojantį Aleiną Edriksoną. 

— Tuojau čia atvyks seras Naidželas, - pasakė jis. - Jis pagei- 
dauja pasikalbėti su kuopa. 

Ir akimirksniu pievelėje, kur viskas buvo sumesta kaip pakliu- 
vo, buvo padaryta tvarka: lankininkai greitai užsivilko savo šar- 
vus ir pakėlė ant žolės gulėjusius lankus. Ilgas kordonas apjuosė 
aikštę, išprašę visus pašaliečius, kareiviai išsirikiavo keturiomis 
eilėmis, sparnuose sustojo jaunesnieji vadai ir priešakiniai. Kai 


326 


prie jų prijojo vadas, kareiviai stovėjo išsitempę, sustingę; seras 
Naidželas šyptelėjo ir visa nedidelė jo figūra atrodė džiūgaujanti, 
nes jis atnešė kareiviams žinių, kaip matyti, jam pačiam labai 
malonių. 

— Mums teko didelė garbė! - sušuko jis. - Iš visų armijos dalių 
princas išsirinko mūsų kuopą. Jis patikėjo mums vykti žvalgybon 
į Ispaniją, į priešo užnugarį. Bet kadangi kareivių kuopoje labai 
daug, tai gal kuris nors nepageidauja dalyvauti šiame žygyje, to- 
dėl prašau žengti į priekį tuos, kurie nori gera valia vykti su ma- 
nimi. 

Kažkoks šurmulys perbėgo eilėmis, tačiau kai seras Naidželas 
vėl pažvelgė į kareivius, prieš jį kaip ir pirma stovėjo glaudžios, 
tiesios gretos. Seras Naidželas labai nustebęs pažvelgė į karei- 
vius, ir jo veidą aptemdė skaudus nusivylimas. 

— Už ką man buvo lemta sulaukti tokios gėdos! - suriko jis. - 
Kas gi tai... Niekas iš jūsų... 

— Gerbiamas sere, jie visi kaip vienas žengė žingsnį į priekį! - 
tyliai pasakė jam Aleinas. 

— Prisiekiu šv. Pauliumi! Tu teisus. Kaip galėjau pamanyti, kad 
mano kareiviai nepalaikys manęs! Taigi, rytoj, vos išaušus, išžy- 
giuojame, seras Robertas Čenis duoda mums savo būrio žirgus. 
Prašau pasirengti su pirmaisiais gaidžiais. 

Nudžiugę lankininkai pasklido į visas puses juokaudami ir ple- 
pėdami lyg mokiniai, paleisti atostogų, o seras Naidželas su šyp- 
sena žiūrėjo įkandin jų. Staiga kažkieno sunki ranka nusileido 
jam ant peties. 

— Ehėhė! Mano klajojantis riteris iš Tvinhemo! - tarė pažįsta- 
mas balsas. - Girdėjau, kad jūs vykstate prie Ebro krantų. Prisie- 
kiu šventa Tobijaus žuvimi, aš irgi norėčiau žengti su jūsų vėliava. 

— Ką aš matau! Oliveris Batesthornas! - sušuko seras Naidže- 
las. - Girdėjau, kad atvykote į stovyklą, ir tikėjausi jus pamatyti. 
Ką gi, man didelė garbė ir džiaugsmas matyti jus savo kuopoje. 

— Aš turiu ypač svarią priežastį eiti su jumis, - pasakė apkūnu- 
sis riteris. 

— Tikiu, - atsakė seras Naidželas. - Aš nepažįstu kito riterio, 
kuris taip džiaugsmingai atsilieptų į garbės šauksmą kaip jūs! 

— Ne, ne, toli gražu ne garbė skatina mane stoti į jūsų gretas, 
Naidželai. 

;; — Tai kas? 

— Viščiukai! 

- Viščiukai? 

— Na, žinoma; juk tie niekšai iš priešakinio būrio suvalgė visas 
vištas šiose apylinkėse. Kaip tik šiandien rytą mano ginklanešio 
Norberio arklys susižalojo koją, kai kariai zujo į visas puses ieš- 
kodami nors vienos vištytės. Tik pamanykite, mes turime visą 
krepšį triufelių, o su kuo juos valgyti - neaišku. Niekada nesu 
matęs tokių rajų skėrių kaip tas priešakinis būrys. Mes negausi- 
me nė vieno viščiuko, jei jų neaplenksime. Taigi aš paliksiu savo 
Vinčesterio valkatas karo policijos viršininko globai, o pats sku- 
bėsiu kartu su jumis į pietus, žinoma, pasiėmęs maišą su triufe- 
liais. 

— Ak, Oliveri, jūs vis toks pat, - juokdamasis ir linguodamas 
galvą pasakė seras Naidželas, ir abu seni kariūnai šalia vienas 
kito nujojo prie savo palapinių. 


XXXV SKYRIUS 


KAIP SERAS NAIDŽELAS MEDŽIOJO ERELĮ 


Navaros karalystėje į pietus nuo Pamplonos driekiasi plokš- 
čiakalnis su pilkšvai rudomis nederlingomis kalvomis, nusėtomis 
milžiniškais granito luitais. Anapus didingų kalnų - Gaskonėje 
plytėjo pievos, sruveno upeliai, mišku apaugusiuose šlaituose glau- 
dėsi nedideli kaimeliai, o čia kur pažvelgsi - nuogos uolos, skurdi 
augmenija, negyvos akmenuotos dykynės. Šitas rūškanas kraštas 
skersai ir išilgai išraižytas niūrių tarpeklių, barrancas, o tarp jų 

skardingų šlaitų putoja veržlūs kalnų srautai. Neišvaizdžios, liūd- 
nos vietovės tylą drumstė tik vandens teškėjimas, erelių kleketa- 
vimas ir vilkų staugimas. 

Štai tokiomis atšiauriomis vietomis driekėsi sero Naidželo ir jo 
kuopos kelias. Jie arba jojo giliais tarpekliais tarp susigrūdusių juodų 
dantytų uolų, iš kur dangus atrodė lyg siaura juostelė, mėlynuo- 
janti pro tankias samšito eiles, juosiančias nelygius prarajų kraš- 
tus, arba žirgais už pavadžių vedini traukė siaurais uolėtais takais, 
pramintais mulų varovų palei žiojinčius plyšius, prieš save regėda- 
mi tūkstančio pėdų gilumoje baltą kunkuliuojančią srauto putą. 

Ištisas dvi dienas jojo lankininkai negyvenamomis Navaros dy- 
kynėmis, aplenkė Fuentą, briste perbrido sraunią Egą, perkirto 
Estelą ir pagaliau žiemos vakarą pamatė plačią žydrą Ebro upę, 
vingiuojančią tarp kaimų ir pasklidusių sodybų. Tą naktį Vjanos 
žvejų miegą nutraukė šiurkštūs balsai svetima kalba, ir dar ne- 
spėjus prašvisti seras Naidželas bei jo kuopa perėję upę sveiki ir 
gyvi pasiekė Ispanijos žemę. 

Visą dieną kareiviai praleido pušyne netoli Logronjo miesto - 
vadams reikėjo pasitarti, o žirgams pailsėti. Su seru Naidželu į 
žygį traukė daug šaunių riterių, pelniusių karinę šlovę - seras 
Viljamas Feltonas, seras Oliveris Batershornas, tuklus senis se- 
ras Saimonas Berlis, klajojantis riteris, škotas, Anguso grafas ir 
seras Ričardas Kostonas, be jų, dar šešiasdešimt mūšiuose užsi- 
grūdinusių kareivių bei trys šimtai dvidešimt lankininkų. Grįžę 
vėlai naktį, auštant siųsti žvalgai pranešė, kad Ispanijos karalius 
stovyklauja už keturiolikos mylių prie kelio į Burgosą ir kad jo 
kariuomenėje dvidešimt tūkstančių raitelių ir keturiasdešimt pen- 
ki tūkstančiai pėstininkų. Karo vadai susėdo ant žemės prie lau- 
žo, kurio atšvaitai krito ant rūsčių jų veidų, o lankininkai tuo 
metu ilsėjosi ir kalbėjosi vaikščiodami tarp pririštų savo menką 
pašarą ėdančių žirgų. | 

— Aš manau, - tarė seras Saimonas Berlis, - kad mes jau pada- 
rėme mums patikėtą darbą: sužinojome, kur įsikūrė karalius ir 
kokio dydžio jo kariuomenė, o juk dėl to mus čia ir siuntė. 

— Kas tiesa, tai tiesa, - atsakė seras Viljamas Feltonas, - tačiau 
man jau seniai neteko išbandyti mūšyje savo ieties tvirtumo, to- 
dėl jokiu būdu nesuksiu atgal, kol nesusikausiu bent su vienu 
Ispanijos riteriu. Tegul tie, kurie nori, grįžta, o aš trokštu arti- 
miau susipažinti su šia tauta. 

— Ir aš nesitrauksiu, sere Viljamai, - atsakė seras Saimonas 
Berlis, - tačiau kaip senas kareivis, dalyvavęs daugelyje mūšių, 
bijau, kad mums bus prastai jei nedidelis mūsų būrelis atsidurs 
tarp dviejų ugnių - didžiulės armijos ir plačios upės. 

- Vis dėlto, - sušuko seras Ričardas Kostonas, - mes privalome 
apginti Anglijos garbę! Negalima grįžti neapsikeitus nė vienu smū- 
giu su priešu! 

- Taip pat ir Škotijos garbę! - tarė Anguso grafas. - Prisiekiu 
šv. Andriumi, tegul mano akys niekada nepamatys Tėjaus bangų, 
jei aš pasuksiu žirgą atgal, net nežvilgtelėjęs į ispanų stovyklą! 

— Prisiekiu šv. Pauliumi, tai kareivio šneka! Visada žinojau, 
kad Škotija garsėja vyrų narsumu ir kad jie drąsiai gynė savo tė- 
vynės sienas! Pagalvokite, sere Saimonai, juk žinias apie priešo 
jėgas mums pranešė paprastas žvalgas ir vargu ar jam pavyko 
sužinoti apie priešą bei jo kariuomenę visa tai, ką norėtų žinoti 
princas. 

— Jūs žygio vadas, jūs turite duoti įsakymus, o aš tik kovoju su 
jūsų vėliava. | 

- Vis dėlto norėčiau išgirsti patarimą, jūsų nuomonę, sere Sai- 
monai. Tačiau turiu pasakyti, kad upė, kurią jūs minėjote, liks 
šone nuo mūsų, nes princas jau pasiekė Salvatjerą, ir iš ten suks į 
Vitoriją, ir jei mes užgriūsime ispanams iš kitos pusės, tai kelias 
atsitraukti nebus atkirstas. 

— Ką gi jūs siūlote? - paklausė seras Saimonas, - linguodamas 
žilą galvą ir, matyt, nevisiškai įtikintas. 

— Negaištant eiti pirmyn, kol žinia apie tai, jog persikėlėme 
per upę, nepasiekė priešo; tada savo akimis pamatysime, ar di- 
delė jų kariuomenė, gal mums atsiras nors menka proga susi- 
remti. 

— Jūsų valia! - tarė seras Saimonas Berlis. 

Jų draugai pritarė, ir paskubomis užkandęs mažas būrelis vos 
sutemus pakilo iš vietos. 51) 

Visą naktį apgraibomis moklindami ir kas minutę klupdami, 
kareiviai, vesdami už pavadžių savo žirgus, skverbėsi kupstuor 
tais šlaitais ir gūdžiais tarpekliais paskui palydovą - mirtinai iš- 
gąsdintą kaimietį, kurį sugavo miške ir pririšo už rankos prie se: 
ro Saimono balnakilpės. Auštant jie atsidūrė niūrioje siaurukal- 
nėje - į visas puses nuo jos driekėsi tokie pat siauri koridoriai, o 
virš kareivių galvų kilo didžiuliai tamsūs nuogi uolų kyšuliai. 

— Kas gi čia, gerbiamas lorde! - sušuko Juodasis Saimonas. - 
šitas juodnugaris atvedė mus nežinia kur! Gaila, kad arti nėra 
medžio jam pakarti, meskime niekšą į prarają. 

Iš pikto kareivio žvilgsnio ir rūstaus balso kaimietis suprato, 
koks liūdnas likimas jo laukia, ir puolė ant kelių maldaudamas 
pasigailėti. 

— Kodėl mes čia, šunie? - ispaniškai paklausė jo seras Viljamas 
Feltonas. - Kur stovykla, prie kurios prisiekei mus atvesti? 

— Prisiekiu švč. Mergele! Prisiekiu Dievo Motina! - sustaugė iš 
baimės drebėdamas kaimietis. - Tokioje pragariškoje tamsoje aš 
išklydau iš kelio! 

- Į prarają jį! - sugriaudėjo balsai. 

Lankininkai jau buvo atplėšę nelaimingąjį nuo uolingo kyšu- 
lio, už kurio jis kabinosi, tačiau tą akimirką prijojo seras Naidže- 
las ir įsakė jiems sustoti. 

— Kas čia vyksta, ponai? - paklausė jis. - Princas patikėjo man 
vadovauti būriui, ir tik aš vienas turiu teisę įsakinėti; bet, prisie- 
kiu šv. Pauliumi, aš su malonumu patenkinsiu kiekvieną iš jūsų, 
kurį mano žodžiai užgavo! Gal jus, sere Ričardai? 

— Ne, ne, sere Naidželai, - ėmė gintis seras Viljamas, - tik to 
dar trūko, kad imtume kivirčytis dėl tokio šunsnukio. Tačiau jis 
mus išdavė ir nusipelnė gėdingos mirties! 

- Štai ką, vyruti, - kreipėsi seras Naidželas į kaimietį, - mes 
dar kartą leidžiame tau ieškoti tako. Šiame žygyje, sere Viljamai, 

galime pelnyti šlovę, ir būtų gaila, jei pirmas nuo mūsų rankos 
kristų šis netašytas bernas. Sukalbėkime rytmetines maldas, o 
jis tuo metu tegu pagalvoja ir, tikiuosi, atsimins kelią į stovyklą. 

Nusiėmę šalmus ir nulenkę galvas lankininkai ėmė kalbėti Pa- 
ter, Ave ir Credo. Ilgam išliko Aleino atmintyje šis vaizdas - šar- 
vuotas riterių būrelis, raudonas sero Oliverio veidas, griežti ško- 
ki barzdoti lankininkų veidai, ilgų arklių snukių eilė ir statūs kalnų 
šlaitai aplinkui. Tačiau vos kareiviai ištarė amen, netoliese pasi- 
girdo trimito skambesys, sutratėjo būgnai, suskambėjo cimbolai 
— nuo tų kurtinamų garsų kariai, patikėję, kad juos puola nesu- 
skaičiuojama armija, griebėsi ginklų, o jų vedlys, parpuolęs ant 
kelių, ėmė dėkoti dangui. 

— Tai jie, caballeros! - sušuko kaimietis. - Jie trimituoja ryt- 
mečio žarą. - Teikitės eiti paskui mane ir greičiau, nei žmogus 
spės sukalbėti rožinį, jūs pamatysite jų stovyklą. 

Kaimietis nušliaužė į daubą, užlipo į jos priešingą šlaitą ir iš- 
vedė būrį į nedidelį slėnį su upeliu, kurio krantai buvo tankiai 
apžėlę buksmedžiais ir šeivamedžiais; braudamiesi per brūzgy- 
nus, keliautojai vis dėlto atsargiai apsižvalgė, ir jiems prieš akis 
atsivėrė vaizdas, nuo kurio stipriau suplakė širdys ir padažnėjo 
kvėpavimas. 

Priešais plytėjo erdvi lyguma, skalaujama dviejų vingiuotų upe- 
lių ir apaugusi sodria žole, ji driekėsi toli toli, ten kur švelniai 
žydro ryto dangaus fone ryškėjo aukšti Burgo bokštai. Šitoje pie- 
voje buvo įsikūrusi didžiulė stovykla. Begalė palapinių stovėjo tai- 
syklingomis eilėmis, vaizdas priminė griežtai suplanuotas miesto 
gatves ir aikštes. Iš kuklios jų baltumos išsiskyrė aukštos ryš- 
kaus šilko piramidinės palapinės, o virš jų puikavosi Ispanijos 
grandų, Leonės ir Kastilijos baronų vėliavos; baltoje palapinių 
jūroje, kiek tik užmatė akis, žėrėjo auksu ir liepsnojo ryškiomis 
spalvomis vimpelai, juostos, margi palapinių kutai bei skydai su 
herbais, bylojantys apie tai, kad lygumoje susirinko visas Ispani- 
jos riterių žiedynas. Stovyklos viduryje stūksojo nuostabi balto ir 

raudono šilko palapinė, o virš jos plazdėjo vėliava su karališkuoju 
Kastilijos herbu, tai reiškė, kad šaunusis Henrikas yra tarp savo 
kareivių. L 

Žiūrėdami iš savo slėptuvės į tą spalvingą paveikslą, lankinin- 
kai pastebėjo, kad milžiniška kariuomenė sujudo. Tekančios saus 
lės spinduliai žaidė ant šalmų ir antkrūtinių svaidyklininkų ir 
lankininkų, kurie suglaustomis gretomis žingsniavo tam tikslui 
skirtuose sklypuose. Į giedrą ryto dangų kilo tūkstančiai melsvo- 
kų dūmų stulpų, degė laužai, ant kurių virė žygio katilai. Pievoje 
šuoliavo šimtai veržlių greitakojų ristūnų; raiteliai jodinėjo lanks- 
tydamiesi iš vieno šono į kitą ir mojavo trumpomis ietimis; šį bū- 
dą jie perėmę iš savo priešų maurų. Į viksvomis apaugusį paupį 
vienas po kito pažai vedė girdyti kovos žirgus, o šventiškai išsi- 
pustę riteriai stoviniavo būreliais prie palapinių angų arba, lai- 
kydami ant rankos riešo sakalus, kurtų lydimi, jojo medžioti put- 
pelių ar zuikių. 

— Prisiekiu kardo rankena, mon gar, - pašnibždėjo Eilvardas 
Aleinui, kuris lyg apmires, išplėtęs iš nuostabos akis, žiūrėjo į 
priešais atsivėrusį reginį, - visą naktį klaidžiojome ieškodami jų, 
o pasirodo, mums nėra čia kas daryti. 

— Kas tiesa, tai tiesa, - sutiko senis Džonstonas. - Geriau būtu- 
me aname Ebro krante, toliau nuo šios vietos, juk čia nėra kuo 
pasižymėti ar pasipelnyti. O ką tu pasakysi, Saimonai? 

- Prisiekiu kryžiumi! - sušuko nuožmusis kareivis. - Aš nepa- 
suksiu savo kumelės atgal, kol neišvysiu jų kraujo. Nesu berniu- 
kas, kad tuščiai sėdėčiau tris paras balne... 

- Ir aš taip manau, mano gėlele! - palaikė jį Hordlo Džonas. - 
Mes su tavim neišskiriami kaip geležtė su rankena. Ek, kad su- 
čiupus nors vieną iš tų šuoliuojančių dabitų, man tikriausiai pa- 
vyktų išplėšti iš jo išpirką ir padovanoti motinai karvę! 

— Pamanyk tik, karvę! - nusišaipė Eilvardas. - Geriau saky- 
tum - dešimt akrų žemės ir namuką ant Eivono kranto. 

— Na, ką tu! Prisiekiu švč. Mergele, sutinku, kad ir štai šitą su 
raudona liemene! 

Lankininkas jau buvo belekiąs it akis išdegęs iš priedangos, 
bet seras Naidželas pastojo kelią ir stuktelėjo jam į krūtinę. 

— Atgal! - įsakė jis. - Dar neatėjo laikas veikti, mes sėdėsime 
čia ligi vakaro. Nusiimkite šalmus ir nusivilkite striukes, nes prie- 
šai gali mus pastebėti, kur nors tarp uolų pririškite žirgus. 
+» Įsakymas buvo nedelsiant įvykdytas, ir po dešimties minučių 
lankininkai, išsitiesę ant upelio kranto, išsitraukę iš žygio krep- 
šių duonos bei lašinių, ėmė užkandžiauti, tik neiškentę atsistoda- 
vo pasigėrėti spalvingu, nuolat besikeičiančiu stovyklos paveiks- 
lu. Ilgai jie gulėjo tylėdami, tik retkarčiais papokštaudami arba 
pasamprotaudami, nes du kartus tą ilgą rytą ligi jų iš dešinės ir 
kairės iš už kalvų buvo atsklidę trimito garsai, matyt, jų būrys 
įsispraudė tarp dviejų priešo sargybos postų. Vadai pasislėpė pa- 
čioje krūmų tankmėje ir tarėsi, o iš apačios sklido daugiabalsis 
ūžesys, garsūs šauksmai, žirgų žvengimas - žodžiu, įprastas di- 
delės stovyklos triukšmas. 

— Ko čia mums tuščiai kiūtoti? - įrodinėjo seras Viljamas Felto- 
nas. - Geriau pirmiems užpulti juos, kol jie mūsų neužtiko. 

— Sutinku su jumis! - tarė škotų grafas. - Juk jie ir neįtaria, 
kad netoliese stovi priešas. 

— Mano nuomone, tai beprotybė! - prieštaravo seras Saimonas 
Berlis. - Juk jūs nesitikite mirtinai sutriuškinti tokią didelę ka- 
riuomenę; o kur mums trauktis, ką daryti, jei priešas mus nu- 
blokš? Ką jūs pasakytumėte, sere Oliveri Batesthornai! 

— Prisiekiu Ievos obuoliu! - sušuko apkūnusis riteris. - Ar ne- 
jaučiate, kad su vėju atsklinda skanių valgių kvapai iš jų žygio 
katilų? Aš už tai, kad iš karto užgriūtume ispanus, jei tik mano 
draugas ir bendražygis mano taip pat! ' 

— Aš turiu planą, - tarė seras Naidželas, - reikia surengti nedi- 
delį išpuolį, o paskui, jei Dievas padės, nešti iš čia kudašių, nors, 
kitaip susiklosčius aplinkybėms, man atrodo, tai beveik beviltiš- 
ka, kaip sakė seras Saimonas Berlis. 

— Koks gi tas planas, sere Naidželai? - choru paklausė visi. 

— Visą dieną mes praleisime čia, pasaloje: tarp tokių brūzgynų 

jie mūsų tikriausiai nepastebės. O atėjus vakarui, pulsime jų sto- 
vyklą ir, tikiuosi, rasim progą atlikti šlovingą žygdarbį. 

—- Kam laukti vakaro? 

- Tamsoje lengviau trauktis ir pabėgti per kalnus. Čia, prie 
tako, reikės pastatyti dvi dešimtis lankininkų, ant uolų kyšulių 
iškelti visas mūsų vėliavas ir sutikti ispanus, jeigu jie mus vysis, 
būgnų trenksmu, trimitų bei ragų garsais; gal patamsyje jie pa: 
laikys mūsų kuopą princo armija ir pasitrauks. Ar geras mano 
planas, sere Saimonai? 

— Jis man prie širdies, garbės žodis! - pritarė serui Naidželui 
senas, išmintingas vadas. - Sunku ką nors geresnio sugalvoti, kai 
keturi šimtai karių priversti pulti šešiasdešimties tūkstančių ar- 
miją. 

— Ir aš taip manau, - karštai sutiko Feltonas, - ek, greičiau 
baigtųsi ši diena, nes neišnešime kailio, jei ispanai suuos, kad 
mes čia. 

Vos jam spėjus pasakyti savo nuogąstavimą, pasigirdo riedan- 
čių akmenų griausmas, garsus kanopų caksėjimas, iš kalnų pusės 
ant balto ristūno atjojo juodbruvas raitelis, kuris, pralėkęs pro 
krūmus, ėmė šuoliuoti slėniu. Jis jojo su pakeltu antveidžiu, leng- 
vais šarvais, ant kairės jo rankos tupėjo sakalas, riteris nerūpes- 
tingai dairėsi į šalis kaip linksmai nusiteikęs žmogus, visai negal- 
vojantis apie pavojų. Bet ūmai jo žvilgsnis užkliudė rūsčius vei- 
dus žmonių, kurie iš brūzgynų žiūrėjo į jį. Surikęs iš siaubo, jis 
įsmeigė pentinus arkliui į šonus ir visu greičiu ėmė lėkti prie siau- 
ros tarpeklio angos. Jis jau buvo beveik pasiekęs tikslą, nubloš- 
kęs jam kelią pastojusius lankininkus, o kai kuriuos, pašėlusiai 
šuoliuodamas, parvertęs ant žemės, kai Hordlo Džonas sugriebė 
jį už kojos ir stipriai trūktelėjęs išmetė iš balno, o du kiti kareiviai 
pagavo pasibaidžiusį arklį. 

— Ohoho! - sugageno Didysis Džonas. - Sakyk tiesiai šviesiai, 
kiek karvių gaus mano motina, jei aš paleisiu tave? 

— Liaukis kvailiojęs! - nutraukė jį seras Naidželas. - Atveskite 
tą Žmogų pas mane. Prisiekiu šv. Pauliumi, mudu jau buvome 

kažkur susitikę. Jei aš neklystu, jūs esate donas Diegas Alvaresas 
ir anksčiau buvote princo dvariškis? 

— Jūs teisus, tai aš, - atsakė prancūziškai ispanų riteris, - prašau 
jūsų perverti man širdį kardu, nes kaip aš, Kastilijos kabaljeras, žiū- 
rėsiu visiems į akis po to, kai mane nuo žirgo nutraukė purvinomis 
rankomis žemos kilmės žmogus, paprastas lankininkas! | 

— Dėl to nesikrimskite, - atsakė seras Naidželas, - jei jis būtų 
nenubloškęs jūsų ant žemės, jūsų kūnas jau būtų buvęs prismaigs- 
tytas angliškų strėlių. 

- Prisiekiu šv. Jokūbu! Jau geriau tai negu purvinas jo prisilie- 
timas! - sušuko ispanas, ir juodos jo akys sužaibavo pykčiu bei 
neapykanta. - Vis dėlto, tikiuosi, kad esu kokio gerbiamo riterio 
arba džentelmeno belaisvis? 

— Jūs esate belaisvis žmogus, kuris jus sulaikė, - atsakė seras 
Naidželas. - Ir jūsų paguodai pasakysiu, kad anglų lankininkams 
yra tekę imti į nelaisvę ir daug aukštesnes personas negu mes su 
jumis. 

— Kokios išpirkos jis iš manes reikalauja? - paklausė ispanas. 

Kai klausimas buvo išverstas į anglų kalbą, Didžiojo Džono 
veidas nušvito palaiminga šypsena ir pasikasęs savo rudą pakau- 
šį jis prabilo: | 

— Pasakykit jam, kad reikalauju dešimties karvių ir vieno jau- 
tuko, nors mažo, ir dar dviejų suknelių - mėlyno kašmyro moti- 
nai ir raudono Džoanai, be to, penkių akrų ganyklos, dviejų dal- 
gių bei geros naujos pustyklės, o dar nedidelio namuko, karvidės 
ir trisdešimt šešių galonų alaus - karštymečiu pravers... 

- Užteks, užteks! - juokdamasis sušuko seras Naidželas. - Šito 
gero galima įsigyti ir už pinigus; aš manau, donai Diegai, kad penki 
tūkstančiai kronų nelabai didelė kaina tokiam garsiam riteriui? 

— Jam bus sumokėta laiku. 

— Keletą dienų mes esame priversti sulaikyti jus. Prašau ati- 
duoti mums savo skydą, ginklą ir arklį. 

— Jie priklauso jums pagal karo įstatymus, - niūriai atsakė is- 
panas. 

— Prašau jų tik laikinai, šiandien jie man labai pravers, bet 
jums bus grąžinti sveikut sveikutėliai. Eilvardai, pasirūpinkite, 
kad būtų pastatyti sargybiniai su įtemptais lankais abiejuose tar- 
peklio galuose tam atvejui, jei dar koks žymus kavalierius suma- 
nytų ne laiku čia apsilankyti. 1 

Visą dieną mažas anglų būrelis iš savo pasalos stebėjo priešo 
pulkus, nejaučiančius gresiančio pavojaus. Po vidurdienio stovyk- 
loje staiga kilo nepaprastas pagyvėjimas, pasigirdo karingi šūkiai, 
susiliejantys su džiaugsmo šūksniais, ir sulig karinio trimito sig- 
nalu pradėjo plaukti kareiviai. Pasilypėję aukščiau, lankininkai 
pamatė dulkių debesį, kylantį horizonte rytuose, - ten plazdėjo 
vėliavos ir blykčiojo prieš saulę ietys didelio kavalerijos būrio, kuris 
traukė lyguma. Pirmą akimirką anglams gimė viltis - ar tik prin- 
cui nepavyko greičiau, negu buvo apskaičiavęs, persikelti per Eb- 
rą ir a ar tik ne jo avangardas eina | ataką. 
šūktelėjo seras Ričardas Kostonas, žvelgdamas į tolį, ašis 
delnu akis. 

— Jūs klystate, - atsakė seras Saimonas Berlis; ir juo labiau 
artėjo kariuomenė, juo labiau niaukėsi jo veidas. - To aš ir bijo- 
jau! Žiūrėkite, štai ten dvigalvis erelis - Diugeskleno herbas! 

- Žinoma, šere! - sušuko Anguso grafas. - Ten, be abejo, pran- 
cūzų šauktinė kariuomenė, jau matau maršalo d'Andregeno her- 
bą, o šalia Antueno ir Brizeilio herbai bei daugelis kitų, priklau- 
sančių kilmingoms Bretanės ir Anžu giminėms. 

— Prisiekiu šv. Pauliumi! Mane tai tik džiugina! Kokia tauta 
yra ispanai, aš nežinau. Bet prancūzai - garbingi žmonės, jie pa- 
darys viską, ką gali, mūsų labui. 

- Oho! - sušuko seras Viljamas Feltonas. - Čia jų ne mažiau 
kaip keturi tūkstančiai, ir vieni kareiviai! Tik pažiūrėkite - šalia 
vėliavos pats Bertranas, o karalius Henrikas joja jo pasitikti ir 
sveikina. Dabar jie visi suka į stovyklą. 

Tuo metu ispanų ir prancūzų kariuomenės kautynių rikiuotė 
žygiavo lyguma, aukštai iškėlusios vėliavas ir mojuodamos kar- 

dais. Visą dieną žmonių knibždančioje stovykloje buvo netramdo- 
mai linksminamasi ir audringai džiūgaujama; garsai pasiekė ir 
atkampią slėptuvę, iš kurios anglai galėjo stebėti, kaip prancūzai 
ir ispanai tai puola vieni kitiems į glėbius, tai susikibę rankomis 
it patrakę šoka aplink liepsnojančius laužus. Kai saulė pakrypo 
prie laidos ir dingo už debesuoto kalnagūbrio, seras Naidželas 
įsakė savo kareiviams apsiginkluoti ir pabalnoti žirgus. Nusime- 
tęs savo šarvuotę, jis nuo galvos ligi kojų apsišarvavo belaisvio 
ispano apdarais. 

— Sere Viljamai, - tarė jis, - laikas padaryti tą mažą darbelį, 
kurį sumanėme, prašau jūsų vadovauti priešo stovyklos puolimui. 
Aš su ginklanešiu ir dviem lankininkais joju pirmas. Jūs stebėki- 
te ir kai tik pamatysite mus tarp palapinių, tuojau pulkite į ata- 
ką. Nepamirškite čia prie angos pastatyti kokius dvidešimt žmo- 
nių ir grįžkite, kai pajusite, kad jau gana rizikuoti. 

— Viskas bus tiksliai padaryta, sere Naidželai, bet gal atskleisi- 
te man savo planą? 

— Pamatysite patys, o ir darbas visai menkas. Aleinai, tu vyksi 
su manim ir vesi atsarginį arklį. Kartu imu ir tuos du lankinin- 
kus, kurie lydėjo mus Prancūzijoje, tai ištikimi, drąsūs žmonės. 
Tegul joja paskui ir palieka savo lankus čia, krūmuose: niekas 
neturi žinoti, kad mes anglai. Susitikę su niekuo nekalbėkit ir 
net neatsakinėkit į klausimus. Na, ar visi pasirengę į kelią? 

— Aš pasirengęs, gerbiamas lorde, - atsakė Aleinas. 

— Ir aš, ir aš, - atsiliepė Eilvardas ir Džonas. 

— Jei atsitiks kas netikėto, pasitikiu jūsų patirtimi, sere Vilja- 
mai. Tr jei Dievas padės, pasimatysime šiame tarpeklyje dar su 
šviesa 

Paskui seras Naidželas sėdo ant balto ristūno - jo arklį už pa- 
vadžių vedė Aleinas - ir kartu su savo bendrakeleiviais ramiai 
išjojo iš uolėtos slėptuvės. Tarp daugybės prancūzų ir ispanų rai- 
telių, šuoliavusių į visas puses, maža grupelė, neatkreipdama į 
save dėmesio, neskubėdama ristele nujojo per lygumą ir be jokių 
kliūčių bei nuotykių pasiekė stovyklą. Jodami pro raitų ir pėsčių 

minią, raiteliai aplenkė gausias palapinių eiles, kol jiems prieš 
akis iškilo didinga karaliaus palapinė. Vos jie prisiartino prie jos, 
staiga iš stovyklos galo atsklido pašėlęs triukšmas - klyksmai su- 
siliejo su karingais šūkiais, atrodė, kad ten užvirė kautynės. Iš 
palapinių tuoj pat išbėgo kareiviai, riteriai šaukė savo ginklane- 
šius, arkliai ir apstulbę kovotojai blaškėsi į visas puses, prasidėjo 
sumaištis. Prie karaliaus palapinės pirmyn atgal lakstė puošnūs 
tarnai, nežinodami, ką daryti, nes sargyba, čia ėjusi savo parei- 
gas, nulėkė į pavojaus vietą. Du kareiviai - prie įėjimo iš dešinės 
1r kairės - tesaugojo karaliaus būstą. 

— Aš atjojau pagrobti karalių, - sužnibždėjo seras Naidželas, — 
prisiekiu šv. Pauliumi, ne aš būsiu, jei neišsigabensiu jo kartu. 

Aleinas ir Eilvardas, nušokę ant žemės, puolė sargybinius ir 
nespėjusius atsitokėti pargriovę nuginklavo. Seras Naidželas įsi- 
veržė į palapinę, o paskui jį ir Hordlo Džonas, prieš tai pririšęs 
arklius; pasigirdo širdį veriantys klyksmai, plieno skambesys, ir 
netrukus abu kareiviai išbėgo iš palapinės - jų kardai bei drabu- 
žiai buvo aptaškyti krauju, o Hordlo Džonas nešė užsimetęs ant 
pečių žmogų, netekusį sąmonės, matyt, vieną iš karališkosios šei- 
mos narių, nes dailų jo apsiaustą puošė Kastilijos liūtai 17 bokš- 
tai. Jiems iš paskos pabiro iš siaubo išblyškusių pažų ir tarnų 
minia - jie blaškėsi lyg akis išdegę, gale esantys veržėsi pirmyn, o 
tie, kurie aplenkė kitus, šoko atgal, pamatę nuožmius dviejų ka- 
reivių veidus bei kruvinus jų kardus. Užmetę savo belaisvį atsar- 
giniam žirgui ant nugaros, visi keturi šoko į balnus, atleido pava- 
džius ir įsmeigę arkliams į šonus pentinus su trenksmu pralėkė 
pro subruzdusią stovyklą. 

Tačiau sąmyšis tarp ispanų dar negreitai nurimo, mat Feltono 
būrys, įsiveržęs į stovyklą, surengė negailestingas skerdynes, nu- 
klojęs savo kelią užmuštais ir mirštančiais. Nesuprasdami, kas 
jie, tie galvažudžiai, neįstengdami atskirti priešų nuo atskubėju- 
sių iš Bretanės sąjungininkų, aklo įniršio apimti ispanų riteriai 
zujo į visas puses. 

Sutrikimas ir sąmyšis stovykloje, įvairių kalbų kratinys, tirš- 


243989 369 


„ tėjančios sutemos —- visa tai padėjo pabėgti keturiems anglams, 
kurie vieni tik suprato, kas vyksta. Keletą kartų jie vos ne vos 
prasimušė pro nedidelius raitelių būrelius, o sykį jiems virš galvų 
pralėkė strėlės ir akmenys. Lygiai taip pat kaip pirma pašėlusiai 
šuoliuodami jie pagaliau išsiveržė iš priešų stovyklos ir lygumoje 
greitai pasivijo savo draugus, skubančius į kalnus. Po kelių minu- 
čių spartaus šuoliavimo jie jau buvo savo slėptuvėje, o jų perse- 
kiotojai pasitraukė išsigandę būgnų tratėjimo ir trimitų garsų: 
jiems iš baimės pasirodė, kad visa princo armija tuoj tuoj užgrius 
juos nuo kalnų prieigų. 

— Prisiekiu garbe, Naidželai, - sušuko seras Oliveris, mojuoda- 
mas dideliu kumpiu, - štai prie ko tiks mano triufeliai! Šiaip taip 
jis atiteko man per kovą: trys valgytojai sėdėjo aplink stalą su 
peiliais rankose ir laižėsi, kai aš užklupau juos ir vienu gaistu 
išplėšiau grobį! Sere Viljamai, ar paragausite garsios ispanų kiau- 
lienos, nors užgerti neturime kuo, išskyrus upelio vandenį. 

— Dabar ne laikas, sere Oliveri, - atsakė rūstusis kariūnas, šluos- 
tydamas ištepliotą veidą, - reikia trauktis toliau į kalnus, - tik 
ten būsime saugūs. Bet kas tas nepažįstamasis, sere Naidželai? 

— Aš pagrobiau šį riterį iš karaliaus palapinės ir kadangi ant jo 
drabužių karaliaus herbas, matyt, bus pats Ispanijos karalius. 

— Ispanijos karalius! - vienu balsu suriko apstulbinti kareiviai 
ir apsupo belaisvį. 

— Deja, sere Naidželai, - tarė seras Feltonas, atidžiai žiūrėda- 
mas prietemoje į nepažįstamojo riterio veidą, - man du kartus 
gyvenime teko matyti Henriką Trastamarietį, tačiau šis žmogus 
net nepanašus į jį. 

„ - Prisiekiu dangaus šviesa, - sušuko Naidželas, - tuoj pat le- 
kiu atgal jo paimti! 

— Ne, ne! Tai tikriausia beprotybė, dabar ten jau visi su gin- 
klais. Kas jūs, mielasis, - paklausė Feltonas ispaniškai belaisvio, 
— ir kaip drįstate nešioti drabužius su Kastilijos herbu? 

Belaisvis, nukentėjęs nuo galingų Hordlo Džono gniaužtų, at- 
sipeikėjęs atsakė: 

— Jei norite žinoti, aš esu vienas iš devynių karaliaus asmens 
sargybinių ir privalau nešioti drabužius su jo herbu, kad pavo- 
jaus akimirką suklaidinčiau priešą, pavyzdžiui, kaip šįvakar. O 
karalius yra garbingojo sero Diugeskleno palapinėje, kur dabar 
vakarieniaus. Aš esu Aragono kabaljeras ir nors neturiu garbės 
būti karaliumi, tačiau pasirengęs sumokėti už save gerą išpirką... 

— Prisiekiu šv. Pauliumi! Nereikia man jūsų aukso! - piktai 
suriko seras Naidželas. - Grįžkite pas savo poną, perduokite jam 
sero Naidželo Loringo iš Tvinhemo pilies sveikinimus ir pridur- 
kite, kad šį vakarą tikėjausi su juo artimiau susipažinti ir tik iš 
karšto noro kuo greičiau susitikti su tokiu maloniu bei garsiu ri- 
teriu leidau sau taip nemandagiai įsiveržti į jo palapinę. Na, drau- 
gai, paskubėkim, mums teks nušuoliuoti nemažai mylių, kol ga- 
lėsime užkurti laužą ir atleisti žirgams paspręstes. Deja! Tikėjau- 
si šį vakarą atsikratyti to raiščio, tačiau, matyt, dar laikas neat- 
ėjo. 


XXXVI SKYRIUS 


KAIP SERAS NAIDŽELAS NUSIRIŠO NUO AKIES RAIŠTĮ 


Buvo niūrus, šaltas kovo rytas, ir tiršti rūko kamuoliai plaukė 
Kantabrijos kalnų tarpekliais. Baltosios kuopos kovotojai, naktį 
praleidę saugiame tarpeklyje, vos prašvitus jau buvo ant kojų, ir 
dabar vieni šildėsi, burdamiesi prie laužo, kiti bėgiojo arba žaidė 
aviną, mankštindami nuo stipraus šalčio sustingusias rankas bei 
kojas. Šen bei ten blausiai ryškėjo kalnų viršūnių ir uolų riedulių 
kontūrai, o toliau iš rūko jūros kilo aukšta smailė ir jos sniego 
kepurė jau raudonavo tekančios saulės spinduliuose. Žemė buvo 
drėgna, uolos šlapios, ant amžinai žaliuojančių augalų žėrėjo ra- 
sos lašeliai, bet stovykloje buvo triukšminga ir linksma, nes prin- 
cas per žygūną perdavė nuoširdų pagyrimą bei padėką savo ka- 

reiviams už parodytą drąsą, taip pat įsakymą ir toliau būti prie- 
šakiniu būriu. 

Aplink vieną iš laužų susirinko būrelis vadų, jie valė ginklus ir 
retkarčiais nekantriai žvilgtelėdavo į verdantį katilą, kabantį virš 
liepsnos. Eilvardas sėdėjo vienmarškinis, parietęs kojas ir gramdė 
savo šarvinius, švilpaudamas kažkokį motyvą. Toje pačioje pusėje 
Džonstonas pjaustinėjo savo būdu plunksnas strėlėms, kitapus laužo 
— gulėjo Džonas, išsitiesęs visu milžino ūgiu ir sūpuodamas ant ko- 
jos šalmą. Juodasis Saimonas iš Noridžo sėdėjo susilenkęs ir galan- 
do kardą į plokščią akmenį, kurį laikė ant kelių, bei niūniavo bala- 
dę. Šalia jo Aleinas Edriksonas ir nekalbusis sero Pliverio ginkla- 
nešys Norberis šildė rankas prie liepsnojančio laužo. 

— Įmesk dar glėbį, Džonai, ir pamaišyk kardo makštimis srėba- 
lą, - suburbėjo Džonstonas, kelintą kartą nekantriai žvilgčioda- 
mas į katilą su viralu. 

— Prisiekiu kardo rankena! - sušuko Eilvardas. - Dabar, kai 
Džonas gavo tokią didžiulę išpirką, jam vargu ar patiks kuklus 
vargšų lankininkų valgis. Tiesa, camarade? O grįžęs į savo gimtą 
Hordlą, jau nepasitenkinsi lašiniais ir pigiu alumi, ką, duok tau 
visas septynias dienas per savaitę gaskoniško vyno ir kepsnį. 

— Kaip ten bus, nežinau, - atsakė Džonas, mestelėjęs šalmą 
koja ir čia pat sugavęs rankomis, - žinau tik viena: išviręs mūsų 
srėbalas ar ne, bet aš tuoj pat pasisemsiu jo šalmų. 

— Jau užvirė, jau kunkuliuoja, - atsakė Džonstonas, žiūrėda- 
mas pro garus į katilą, kurį tuoj pat nukėlė nuo ugnies; viralą 
išpilstė į plieninius šalmus ir kareiviai, suspaudę juos keliais, pa- 
siėmę šaukštus, po gabalą duonos, pradėjo pusryčiauti. 

- Šaudyti dabar blogas oras, - atsidusęs tarė Džonas, išlaižęs 
savo šalmą ligi blizgesio, - mano templė suminkštėjo ir kabo lyg 
karvės uodega. 

— O tu patrink ją purvu, - pasiūlė Džonstonas. - Ar tu nepa- 
miršai, Semkinai, kai mes stovėjome prie Kresi, oras buvo kur 
kas drėgnesnis negu dabar, bet aš neatsimenu, kad templės būtų 
buvusios blogos. 

— Jaučia mano širdis, kad dar saulei nepakilus mums prireiks 
lankų. Ne veltui naktį sapnavau rudą karvę, - pasakė Juodasis 
Saimonas, toliau galąsdamas kardą. 

— O ką reiškia ruda karvė, Saimonai? - paklausė Aleinas. 

— Aš ir nežinau. Tik prisimenu, kad mūšių prie Kadrano, Kresi 
ir Nožano išvakarėse sapnavau rudą karvę; dabar vėl ją susapna- 
vau, tai ir galandu savo geležtę, kad būtų aštresnė. 

— Ir gerai darai, senas kovos žirge! - sušuko Eilvardas. - Pri- 
siekiu kardo rankena! Tegul išsipildo tavo sapnas, juk princas mus 
siuntė čia ne tam, kad šlerptume sriubą ir rinktume mėlynes. Ek! 
Dar kartą susikausiu karštame mūšyje, o paskui laikas baigti: 
pakabinsiu ant sienos lanką, išsirinksiu sau žmoną ir sėdėsiu kam- 
pe prie ugnelės! Kas tau Robinai? Ko tau reikia? 

— Lordas Loringas kviečia jus į savo palapinę, - kreipėsi į Alei- 
ną jaunas lankininkas. 

Įėjęs į palapinę, Aleinas pamatė serą Naidželą, kuris sėdėjo 
ant pagalvės sukryžiavęs kojas, o jam ant kelių gulėjo pergamen- 
to ritinėlis, riteris atidžiai žiūrėjo į jį, raukdamas antakius ir su- 
čiaupęs lūpas. 

- Šį laišką šįryt man atvežė princo žygūnas, o iš Anglijos jį 
atgabeno seras Džonas Folislis - jis ką tik iš Sasekso. Ar supran- 
tate, kas čia parašyta? 

— Parašyta labai gražiai ir aiškiai, - atsakė Aleinas, - ogi štai 
kas: „Serui Naidželui Loringui, riteriui ir Tvinhemo pilies, ko- 
netabliui, nuo Dievo tarno Kristoforo iš Kraistčerčo vienuoly- 
no“. 

— Tai ir aš perskaičiau, - tarė seras Naidželas, - bet nesuvokiu, 
kas parašyta ten viduje. 

Aleinas ėmė skaityti laišką, tačiau, permetęs keletą eilučių, 
pabalo iš nuostabos, kartėlio šauksmas ištrūko jam iš krūtinės. 

— Kas atsitiko? — paklausė riteris, įsmeigęs į Aleiną neramų 
žvilgsnį. - Ar kokia nelaimė ledi Merei ar ledi Modei? 

— Ne, mano broliui - mano vargšui, nelaimingam broliui! - su- 
šuko Aleinas, pridėjęs ranką prie kaktos. - Jis mirė. 

— Prisiekiu šv. Pauliumi! Man regis, jis pernelyg karštai tavęs 
nemylėjo, neverta jo taip gedėti! 

— Vis dėlto jis buvo mano brolis, vienintelis artimas žmogus 
žemėje. Jis nemylėjo manęs, bet turėjo tam priežastį: juk mūsų 
žemė buvo atiduota vienuolynui kaip mokestis už mano mokslą. 
Deja, deja! O aš ant jo užsimojau lazda, kai matėmės paskutinį 
kartą. Jis mirė, jis užmuštas, ir aš bijau, kad su juo kas nors atsi- 
skaitė už žiaurumą. 

— Ką padarysi, - tarė seras Naidželas, - prašau skaityti. 

—. „Viešpats su tavimi, gerbiamasis lorde, ir tegul saugo tave 
šventa jo valia. Ledi Loring prašė manęs parašyti apie tai, kas 
įvyko Tvinheme, ir pranešti tau apie tavo pikto kaimyno, Minste- 
do sokmano, mirtį. Kai tu palikai mus, tas blogas žmogus subūrė 
plėšikus, benamius valkatas bei visokias padugnes, ir jų buvo to- 
kia daugybė, kad išvijo ir išžudė karaliaus tarnus, kurie stojo prieš 
juos. Paskui, išėję iš miško, jie apsupo tavo pilį ir ištisas dvi die- 
nas laikė mus apgultyje bei šaudė. Jų buvo tiek, kad kėlė siaubą 
vien jų vaizdas. Tačiau ledi Loring narsiai gynė pilį, ir antrą ap- 
gulties dieną sokmanas buvo užmuštas, pasak jo paties žmonių, o 
mes buvome išvaduoti nuo tų nenaudėlių, už ką dėkojame visiems 
šventiesiems, ypač šv. Anzelmui, kurio dieną tai įvyko. Ledi Lo- 
ring ir ledi Modė, tavo nuostabioji duktė, yra visiškai sveikos, aš 
irgi, tik štai kamuoja šunvotė ant kojos, matyt, Viešpats Dievas 
nubaudė mane už nuodėmes. Tesaugo tave visi šventieji.“ 

- Štai ir pasitvirtino ledi Tifen aiškiaregystė, - akimirką paty- 
lėjęs tarė seras Naidželas. - Atsimeni, ji sakė, kad vadeivos šviesi 
barzda ir jis užmuštas prie pilies vartų. Viena man keista, Alei- 
nai: kodėl ta nuostabi moteris, kuri perpranta žmonių širdis, ma- 
to juos kiaurai ir nėra išpranašavusi nieko, kas neišsipildytų, taip 
apsiriko sakydama, kad tavo mintys labiau negu mano krypsta į 
Tvinhemo pilį? | 

— Gerbiamas lorde, - atsakė Aleinas, ir jo skruostai paraudo, - 
ledi Tifen ir tąkart sakė tiesą, nes Tvinhemo pilis dieną mano 
širdyje ir naktį mano sapnuose. 

- Štai kaip? - nustebo seras Naidželas ir pažvairavo į Aleiną. 

— Taip, gerbiamas lorde, aš myliu jūsų dukterį, ledi Modę, ir 
nors esu jos nevertas, atiduočiau visas savo jėgas, kad jai tarnau- 
čiau. 

— Prisiekiu šv. Pauliumi, Edriksonai! - šaltai atsakė riteris, truk- 
telėjęs antakius, - aukštai tu taikai! Mūsų šeima priklauso labai 
senai giminei! 

- Ir aš priklausau senai giminei, - tarė ginklanešys. 

- Be to, ledi Modė - mūsų vienintelis kūdikis, mūsų vardo ir 
visų mūsų valdų paveldėtoja. | 

— Deja! Nors man skaudu apie tai kalbėti, bet juk ir aš dabar 
esu vienintelis Edriksonų įpėdinis! 

— Kodėl lig šiol man neprisipažinai, Aleinai? Man atrodo, tu 
piktnaudžiavai mano pasitikėjimu! 

— Ne, milorde, nekaltinkite manes. Jūsų duktė net nežino, kad 
ją myliu, mes vienas kitam nedavėme jokių pažadų. 

Seras Naidželas kiek pagalvojo, paskui garsiai nusijuokė ir Ssu- 
šuko: 

— Prisiekiu šventuoju Pauliumi, kam man kištis į tokius reika- 
lus! Kiek žinau, ledi Modė pati puikiai susitvarko. Kai ji ūgtelėjo 
ir galėjo treptelėti maža kojele, visada pasiekdavo tai, ko norėda- 
vo, ir jei jos jausmas toks pat kaip tavo jai, tai pats Ispanijos kara- 
lius su visa savo šešiasdešimties tūkstančių kariuomene negalėtų 
išskirti jūsų. Pasakysiu tau viena: norėčiau matyti tave įšventin- 
tą riteriu anksčiau, negu ištarsi meilės žodžius mano dukteriai. 
Aš visada sakiau, kad tik šaunus riteris gali tapti jos vyru ir, tiesą 
sakant, Edriksonai, jei Dievas išsaugos tau gyvybę, tu sulauksi 
tos garbės. Tačiau gana tų niekų, mūsų laukia pareigos, apie tai 
dar pasišnekėsime, kai vėl pamatysime baltas mūsų Anglijos uo- 
las. Eik pas serą Viljamą Feltoną ir paprašyk jį užeiti pas mane: 
laikas judėti toliau. Slėnio gale nėra perėjos ir jei čia veršis prie- 
šas, mes atsidursime pavojuje. 

Atlikęs užduotį Aleinas išėjo iš stovyklos, kad pabūtų vienas, 
nes jam svaigo galva nuo netikėtos žinios apie brolio mirtį ir jau- 

dinamo pokalbio su seru Naidželu. Atsisėdęs ant akmens ir parė- 
męs rankomis įkaitusią galvą, jis pasinėrė į prisiminimus apie 
brolį, kivirčą su juo, ledi Modę ir suteptą suknelę, niūrią senovinę 
pilį, išdidų išblyškusį merginos veidą ginklinėje ir nuoširdžius, 
viltį teikiančius žodžius, kuriuos ji ištarė jam prieš išvykstant. O 
juk tada jis buvo paprastas klierikas be skatiko kišenėje, niekam 
nežinomas, vienišas. O dabar tapo Minstedo sokmanu, senos gi- 
minės galva ir savininku dvaro, kuris, nors buvo sumažėjęs, ta- 
čiau jo dar užteko, kad palaikytų šeimos garbę. Be to, jis jau įgijo 
gyvenimo patirties, buvo laikomas narsiausiu tarp narsiausių, su- 
gebėjo pelnyti mylimos merginos tėvo pasitikėjimą bei palanku- 
mą, ir - kas buvo ypač svarbu - išklausė Aleino, kai šis atvėrė 
jam savo širdį. O dėl įšventinimo į riterius, tai tokiais audringais, 
„kupinais įvykių laikais, kilmingos kilmės ginklanešiui bus nesunku 
pelnyti šlovę. Arba jis padės galvą Ispanijos kalnuose, arba atliks 
žygdarbį, kuris išgarsins jo vardą. 

Aleinas vis dar sėdėjo ant akmens, džiaugsmas ir liūdesys mainė- 
si jo sieloje lyg tie debesų šešėliai, šliaužiantys virš saulės nušviestos 
proskynos, kai staiga jo dėmesį patraukė pratisas duslus garsas ar- 
ba, tiksliau, gausmas, sklindantis iš rūko. Tolumoje buvo girdėti lan- 
kininkų balsai, garsus juokas, žvengimas žirgų, kurie nekantriai 
kramtė žąslus ir daužė kanopomis žemę. Bet Aleinas pagavo tolimą 
vientisą gaudesį, iš visų pusių užpildantį erdvę. Staiga jis prisiminė, 
kad dar gyvendamas abatijoje girdėjo panašų gausmą, kai kartą naktį 
atėjęs į pakrantę klausėsi, kaip ilgi bangų volai dūžta į jos žvirgždą. 
Tačiau čia nebuvo nei vėjo, nei bangų, vis dėlto duslus gaudesys stip- 
rėjo, augo plaukiojančiame rūke. Jaunuolis pašoko ir leidosi į sto- 
vyklą, garsiu šauksmu įspėdamas draugus apie pavojų. 

Iki stovyklos buvo ne daugiau kaip šimtas žingsnių, tačiau at- 
lėkęs rado kareivius jau pasirengusius: lankininkai laikė žirgus 
už pavadžių, o riteriai, išėję iš palapinių, sunerimę klausėsi lem- 
tingo garso. 

— Matyt, ten didelis kavalerijos būrys, - tarė seras Viljamas, - 
ir jie karjeru lekia čionai. 


376 


— O gal ten princo būrys, - spėliojo seras Ričardas Kostonas, — 
jis joja 1š šiaurės pusės. 

— Ne, vargu, - paprieštaravo Anguso grafas, - prisiminkite, 
vakar vakare kaimietis sakė mums, kad sklinda gandai, esą do- 
nas Teljas, Ispanijos karaliaus brolis, išsirengė į žygį su šešių tūks- 
tančių rinktinių kareivių būriu, siekdamas staigiai užklupti ir su- 
naikinti princo stovyklą. 

— Prisiekiu šv. Pauliumi, - sušuko seras Naidželas, - turbūt 
taip ir yra! Pamenu, tas kaimietis žiūrėjo į mus iš padilbų ir, ma- 
tyt, nelinkėjo mums gera. Esu įsitikinęs, kad jis čia ir atvedė ispa- 
nus. 

— Tokiame tirštame rūke mūsų nematyti, dar spėsime ištrūkti 
iš čia per perėją, - tarė seras Saimonas Berlis. 

— Jei būtume kalnų ožkų banda - tai taip, bet raiteliai ten ne- 
prajos, - prieštaravo seras Viljamas Feltonas. - Jei iš tikrųjų tei- 
kėsi pasirodyti donas Teljas su savo žmonėmis, mums geriausia 
likti čia ir viską padaryti, kad šitas ispanų būrys prakeiktų tą 
dieną, kai sutiko mus savo kelyje. 

— Puikiai pasakyta, Viljamai! - karštai sušuko seras Naidželas. 
— Jei jų tiek daug, turėsime progą pelnyti garbę ir šlovę. Tačiau 
gausmo kažkodėl negirdėti, bijau, kad jie pasuko į kitą pusę. 

— Arba sustojo prie įėjimo į tarpeklį ir rikiuojasi. Tsss, klausy- 
kite! Jie jau visai arti. 

Žvelgdami į rūką, Baltosios kuopos kareiviai stovėjo taip ty- 
liai, kad buvo girdėti, kaip teka uolomis vandens srovelės, kaip 
alsuoja arkliai. Staiga iš rūko atsklido garsus žirgų žvengimas ir 
nuaidėjo pratisas trimito signalas. 

— Tai ispanų signalas, gerbiamas lorde, - tarė Saimonas Berlis, 
— taip trimituoja jų žvalgai ir šunininkai, pranešdami, kad žvėris 
ne pabėgo, o pasislėpė irštvoje. 

— Prisiekiu garbe, - pasakė seras Naidželas, - jei jie Kusiteiiė 
pamedžioti, mes galime suteikti jiems tą malonumą, kol dar ne- 
trimituoja prie mūsų lavonų. Netoliese, tarpeklio viduryje, yra 
kalva, galime ant jos įsitvirtinti. 

— Apie tai dar vakar vakare pagalvojau, - tarė Feltonas, - to- 
kiam tikslui geresnės vietos nesurasi, nes jos galinis šlaitas sta- 
tus. Jis visai šalia, net iš čia matyti. 

Kareiviai, vedini arkliais už pavadžių, priėjo neaukštą uolėtą 
kalvą, kurios kontūrai ryškėjo rūke. Iš tikrųjų ji buvo tarsi pačios 
gamtos sukurta gynybai, nes priekinis šlaitas leidosi nuožulnio- 
mis terasomis ir buvo nusėtas didžiuliais akmenimis, o užpakali- 
nis buvo nuoga, stati, maždaug šimto pėdų aukščio uola. Viršūnė- 
je plytėjo nedidelė pailga šimto žingsnių ilgio ir penkiasdešimties 
pločio aikštelė. 

— Paleiskite arklius, - įsakė seras Naidželas. - Jiems čia nėra 
vietos, o jei mes išlaikysime aukštumą, tai po kautynių žirgų bus 
daugiau negu reikia. Ne, gerbiami serai, jums jų prireiks. Eilvar- 
dai ir Džonstonai, išrikiuokite savo žmones grandine aikštelės pa- 
kraščiuose. Jums, sere Oliveri, ir jums, Anguso grafe, skirsiu de- 
šinį sparną, o jums, sere Saimonai ir sere Ričardai Kostonai, kai- 
rįjį. Mudu su seru Viljamu Feltonu ir savo kareiviais laikysime 
centrą. Dabar, draugai, rikiuokitės, išskleiskite vėliavas ir atsi- 
minkite, kad mūsų sielos priklauso Dievui, mūsų gyvenimas — 
karaliui, o mūsų kardai - šventajam Jurgiui ir Anglijai. 

Vos senasis Naidželas ištarė šiuos žodžius, rūkas ėmė sklaidy- 
tis, ir tik šen bei ten ilgos gauruotos jo atplaišos dar plaukiojo ties 
uolų viršūnėmis. 

Tarpeklis, kuriame jie buvo išsidėstę, priminė pleišto formos 
plyšį, kurio gale atsivėrė nedidelė nelygi aukštumėlė, iš trijų pu- 
sių apsupta stačių uolų; joje ir įsitvirtino kareiviai. Rūkas išnyko, 
ir ryškūs saulės spinduliai akinamai sublizgėjo, sužaižaravo, su- 
žėrėjo ant šarvų bei šalmų didelio kavalerijos būrio, kuris jojo per 
barranca, nuo uolos prie uolos, ojo ariergardas dar buvo lygumo- 
je. Greta po gretos, eilė po eilės plūdo kolona į kalnų perėją - 
lingavo vėliavos, žvilgėjo ietys, plaikstėsi pliumažai, vėjyje virpė- 
jo vimpelai, o kovinių žirgų viražai ir šuoliai suteikė šiai margai 
kintančių spalvų akinamai spindinčių šarvų masei dar daugiau 
žvalumo. Džiugūs šauksmai ir siūbuojantis iškeltų iečių miškas 

pranešė apie tai, kad ispanai pagaliau pamatė į spąstus pateku- 
sius savo priešus, tuo tarpu vis stiprėjantis trimitų skardenimas, 
būgnų tratėjimas ir maurų cimbolų skambesys susiliejo į perga- 
lingą gausmą. Ir šitiems narsiems bei šauniems ispanų raiteliams 
buvo keista žiūrėti į žmonių saujelę aukštumėlėje, retą lankinin- 
kų rikiuotę, būrelį riterių ir kareivių su surūdijusiais, blukiais 
nuo ilgo dėvėjimo šarvais ir įtikinti save, kad tai yra tie patys 
kareiviai, kurių žygiai bei šlovė tapo pokalbių tema prie stovyklų 
laužų visame krikščioniškame pasaulyje. Atsirėmę į savo lankus 
jie stovėjo sustingę ir nebylūs, o jų vadai tarėsi čia pat priešais. Jų 
gretose negaudė tritimai, tačiau pačiame rikiuotės viduryje plaz- 
dėjo anglų vėliava su leopardais, dešinėje - Baltosios kuopos vė- 
liava su Loringų rožėmis, kairėje virš šešiasdešimties Velso šau- 
lių galvų, plastėjo raudona Merlinų vėliava su Batershornų gimi- 
nės šernų galvomis. Stovėdami ryto saulės spinduliuose, anglai 
išdidžiai ir ramiai laukė priešo veiksmų. 

— Prisiekiu šv. Pauliumi! - sušuko seras Naidželas, žiūrėdamas 
išsprogusiomis akimis į slėnį, - tarp jų, kaip matau, nemažai gar- 
bingų žmonių! Kieno auksinė vėliava plazda kairiajame Epe 

— Tai Kalatravos riterių vėliava, - atsakė Feltonas. 

— O dešiniajame sparne? 

- Santjago ordino kavalierių vėliava, matau, kad savo būrio 
priešakyje stovi pats didysis magistras. O štai ir Kastilijos vėliava 
plevena virš to būrio su blizgančiais šarvais, jie žengia pagrindi- 
nių jėgų priekyje. Jų čia iš akies kokie šeši tūkstančiai kareivių ir 
dešimt būrių svaidyklininkų. 

— Tarp jų yra ir prancūzų, gerbiamas lorde, - tarė Juodasis 
Saimonas, - antai vėliavos de Kureto, de Brijo, Sen Polio ir kitų 
garsių riterių, kurie kovojo prieš mus drauge su Karlu Bluasie- 
čiu. 

— Tikra tiesa, aš irgi matau jų vėliavas, - įsiterpė seras Viljamas, 
— Čia daug ir ispaniškų herbų, tačiau aš menkai pažįstu heraldinius 
jų ženklus. Donai Diegai, jūs, aišku, nusimanote apie savo tėvynės 
herbus. Kas tie riteriai, suteikę mums garbę susitikti su jais? 

Ispanas belaisvis pažvelgė į tankias, glaustas savo tėvynainių 
gretas ir jo akys nušvito džiaugsmu. 

— Prisiekiu šv. Jokūbu! - sušuko jis. - Jei šiandien jums lemta 
žūti kovoje, žūsite ne nuo juodnugario rankos, - čia visas Kastili- 
jos riterių žiedynas kovoja su dono Teljo vėliavomis, o kartu su 
juo Astūrijos, Toledo, Leono, Kordobos ir Sevilijos riteriai. O štai 
ant iečių Alborneso, Kasorlės, Rodrigeso, Tavoros vėliavėlės, dar 
aš matau dviejų garbingų vienuolių ordinų vėliavas, be to, petys į 
petį su jais žengia Prancūzijos ir Aragono riteriai. Jei norite pa- 
klausyti mano patarimo, sudarykite su jais garbingą sutartį to- 
mis pačiomis sąlygomis, kokias jūs pasiūlėte man. 

— Ne, prisiekiu šv. Pauliumi! - pasakė seras Naidželas. - Būtų 
per daug skaudu, jei tokia galybė drąsių žmonių, susitikusių akis 
į akį, nesusiremtų garbingoje kovoje. Žiūrėk, Viljamai, jie vis dėl- 
to puola mus; prisiekiu garbe, apsimokėjo perplaukti jūras, kad 
pasigėrėtum tokiu reginiu! * 

Išties abu ispanų kariuomenės sparnai - kairėje Kalatravos 
riteriai, dešinėje Santjago - išsiveržė į priekį, o pagrindinės ka- 
riuomenės jėgos traukė paskui juos, tačiau pernelyg neskubėda- 
mos. Neprijoję penkių šimtų žingsnių prie anglų užimtos aukštu- 
mos, abu būriai susitikę staigiai išsiskyrė į priešingas puses ir 
padarę puslankį atsitraukė lyg sutrikę. Praeities kovose su mau- 
rais, šie, pasinaudoję tokio pobūdžio apgaulingu atsitraukimu, daž- 
nai išviliodavo iš įtvirtinimų karštus ispanus. Tačiau čia ant kal- 
vos stovintys žmonės puikiai žinojo visas karines gudrybes ir pin- 
kles. Tolydžio vis arčiau kalvos atšuoliuodavo ispanai, susijung- 
davo ir tuoj pat siaubingai šaukdami pasilenkę prie žirgų nugarų 
išsiskirdavo - vieni į dešinę, kiti į kairę, o anglai, kaip ir pirma, 
visiškai ramūs stebėjo juos. Pagaliau avangardas sustojo per strė- 
lės skrydį nuo uolos papėdės ir mojuodamas ietimis bei girdama- 
sis savo drąsa ėmė kviesti priešus į kovą, o du raiteliai išjojo iš 
blizgančių eilių ir ėmė šuoliuoti tarp priešų stovyklų iškėlę ietis 
ir skydus su herbais tarsi heroldai turnyre. 

— Prisiekiu šv. Pauliumi, - suriko seras Naidželas, o neužrišta 

Jo akis blykstelėjo lyg žarija, - tie du džentelmenai be galo kilnūs 
ir taurūs! Negaliu prisiminti, kad būčiau matęs tokią kilnios šir- 
dies ir išradingą tautą kaip tie ispanai. Mūsų arkliai čia, sere Vil- 
jamai. Gal mums derėtų išvaduoti tuos du nuo sunkaus įžado, 
kurį, matyt, yra sau davę? 

Feltonas nė žodžio netaręs guviai šoko ant žirgo, o seras Nai- 
dželas jojo paskui jį per tris ietis. Nusileidę šuoliui nepatogiu, ne- 
lygiu ir akmenuotu šlaitu, draugai visu greičiu nulėkė prie dviejų 
kavalierių, o šaunūs ispanai ne mažesniu greičiu pasileido jiems 
priešais. Feltono priešininkas buvo augalotas jauniklis su elnio 
galva ant skydo, o sero Naidželo - tvirtas, plačiapetis vyras, nuo 
galvos ligi kojų apsišarvavęs plienu; o jo šalmą puošė baltai raus- 
va girlianda. Jauniklis su tokia jėga smogė Feltonui į skydą, kad 
perskėlė jį pusiau, tačiau anglo ietis žaibiškai įsmigo jaunuoliui į 
gerklę po antveidžiu, ir šis kimiai suklykęs krito ant žemės. Ap- 
imtas kovos svaigulio Feltonas nepasitenkino šia lengva pergale: 
jis spustelėjo žirgą pentinais ir nestabdydamas įsirėžė į Kalatra- 
vos riterių būrį. Dar ilgai jo bendražygiai žiūrėjo nuo aukštumos 
netardami nė žodžio, kaip jis sukasi lyg pašėlęs viesulas pačiame 
ispanų rikiuotės centre, 0 iš visų pusių švytruoja geležtės ir žven- 
gia piestu stojantys žirgai. Tai šen, tai ten šmėžavo balta jo šalmo 
plunksna, pakildama ir nusileisdama lyg puta ant bangos viršū- 
nės, akinamai žvilgančių ir žiežirbas skeliančių kardų žiede: pa- 
galiau jis dingo iš akių, ir dar vienas drąsus kareivis pasitraukė iš 
kovos į amžiną ramybę. 

Tuo tarpu seras Naidželas susitiko su garbingu priešininku — 
ir jis buvo ne kas kitas, o Sebastijanas Gomesas, nenugalimas 
Santjago vienuolių ordino riteris, pelnęs garbę Andalūzijoje per 
daugybę mūšių su maurais. Grumtynės buvo tokios įnirtingos, 
kad ietys suskilo ligi pat rankenų, o žirgai taip stačiai atsistojo 
piestu ir atsitraukė, jog atrodė tuoj tuoj persivers ir prispaus rai- 
telius. Tačiau riteriai buvo įgudę jojikai ir padarė ilgą kurbetą, 
paskui išsitraukę iš makštų kardus ėmė kirstis taip karštai, lyg 
būtų stipruoliai kalviai, daužantys į priekalą. Jų žirgai sukosi vie- 

toje, kandžiodami ir spardydami vienas kitą, o priešininkų kardai 
šmėžavo su švilpesiu skrosdami orą ir braižė ryškioje dienos švie- 
soje žėrinčius apskritimus. Smūgiai, atkirčiai, išpuoliai vijo vie- 
nas kitą žaibo greitumu ir akis nespėjo sekti, bet ūmai priešinin- 
kai prigludo vienas prie kito, susikabino rankomis ir nukrito nuo 
žirgų. Ispanas, gerokai kresnesnis už anglą, prispaudė priešinin- 
ką prie žemės; pergalingų tėvynainių šūksnių raginamas jis pa- 
kėlė virš jo kardą. Tačiau lemtingas smūgis nekliuvo serui Nai- 
dželui, pakelta ispano ranka staiga sudrebėjo, jis konvulsiškai iš- 
"sitiesė ir griuvo ant šono negyvas, plūsdamas krauju iš pažastų ir 
pro antveidžio pjūvį. Seras Naidželas pašoko laikydamas rankoje 
kruviną durklą ir pasilenkė prie priešininko, gulinčio prie jo ko- 
jų, - taip, viskas buvo baigta, mirtinas smūgis tą akimirką, kai 
riteris pakėlė ranką, nulėmė jo dalią. Seras Naidželas šokęs į bal- 
ną nulėkė pas savuosius, ispanų gretomis nusirito įniršio banga, 
ir sugaudė dvidešimt kovos trimitų, šaukiančių į ataką. 

Tačiau anglai tik to ir laukė. Įsispyrę kojomis į žemę, pasirai- 
toję rankoves, kad nevaržytų raumenų, suspaudę rankose ilgus 
karinius lankus, jie išsirikiavo reta grandinėle į keturias eiles, 
kad galėtų laisvai sukiotis ir leisti strėles, nekliudydami. savųjų. 
Eilvardas ir Džonstonas ėmė mėtyti į orą žolės kuokštelius, steng- 
damasis nustatyti vėjo stiprumą bei kryptį, o per eiles negarsiai 
buvo perduodami patarimai ir nurodymai. 

- Šaukite, kai jie bus už trijų šimtų žingsnių, - riktelėjo Džons- 
tonas, - mums gali prireikti strėlių anksčiau, negu baigsis kauty- 
nės! 

— Geriau perlėkis negu neprielėkis, - pridūrė Eilvardas, - ge- 
riau šaudyti į ariergardą negu laidyti strėles į žemę. 

— Leisk strėlę greitai ir ryžtingai, - patarinėjo trečias, - įtem- 
pei templę, nutaikei strėlę, paleidai į taikinį. Prisiekiu Dievo Mo- 
tina! Jų vėliavos artėja, ir mes turime išlaikyti šią aukštumą, jei 
norime kada nors vėl pamatyti Sautemptono vandenis. 

Aleinas, stovėdamas tarp lankininkų, su nuogu kardu stebėjo, 
kaip spindintys eskadronai lėtai nuvilnijo pirmyn, iš pradžių jojo 

risčia, paskui lengvu šuoliu, vis greičiau ir greičiau galiausiai ko- 
lona eilė po eilės pasileido iš visų jėgų - suskambo griausmingi 
šūkiai, žemė sudrebėjo po žirgų kanopomis, atrodė, plieno srau- 
tas užliejo slėnį, plastėjo pliumažai ir vėliavėlės, žybčiojo atstaty- 
tos ietys. Perlėke per lygumą jie ėmė pulti aukštumą, kur ispanai 
buvo sutikti mirtina anglų strėlių liūtimi. Buvo paklotos ištisos 
eilės ispanų, tarsi juos būtų įtraukęs audringas vandens verpe- 
tas, kuriame blaškėsi arkliai, parblokšti žmonės griuvo ir vėl kė- 
lėsi svyruodami lyg girti, tačiau vis naujos ispanų raitelių gretos 
veržėsi į siauras perėjas tarp uolų ir vijo žirgus lemtingu šlaitu. 
Aleino ausis pasiekdavo kapoti, rūstūs lankininkų vadų įsakymai, 
templių gausmas iš visų pusių, krintančių strėlių švilpesys ir bil- 
desys. Kalvos papėdėje iškilo ištisa siena, ji vis didėjo sulig nauju 
uolą atakuojančiu eskadronu. Vienas jaunas raitelis ant pilko er- 
žilo, peršokęs per suvirtusių bendražygių krūvą, visu greičiu pa- 
sileido šlaitu, garsiai šaukdamasis šv. Jokūbo pagalbos, tačiau ie- 
ties atstųmu nuo priešų rikiuotės krito pervertas daugybės strė- 
lių, kurios taip ir liko styroti kiekviename jo šarvų plyšyje. Ko- 
kias penkias minutes šaunūs Ispanijos ir Prancūzijos riteriai ata- 
kavo stengdamiesi užimti aukštumą, tik išgirdę trimitų signalą 
trauktis atgal, jie ėmė palengva slinkti į nepavojingą vietą, palikę 
geriausius ir šauniausius savo žmones mirti toje kruvinoje krū- 
voje. 

Tačiau nugalėtojai neilgai ilsėjosi. Tuo metu, kai riteriai ata- 
kavo anglus iš priekio, priešo svaidyklininkai ir arbaletininkai 
nepastebimai prisėlino iš sparnų ir išsidėstė ant kyšulių bei toli- 
mesnių uolų. Staiga akmenų kruša pabiro ant gynėjų, kurie atvi- 
roje vietoje buvo puikus taikinys uolų kyšulių dengiamiems prie- 
šams. Džonstonas, senasis lankininkas, kaipmat griuvo net nesu- 
dejavęs, kai akmuo pataikė jam į smilkinį, tą pačią akimirką žuvo 
penkiolika lankininkų ir šeši kareiviai. Likę gyvi kovotojai sugulė 
kniūbsti gelbėdamiesi nuo mirtinos krušos, o lankininkai, išsi- 
tempę grandine aukštumos pakraščiu, pradėjo susišaudyti su svai- 
dyklininkais ir arbaletininkais, ypač taikydamiesi į užsiropštu- 

sius ant uolų, ir kaskart, kai nuo taikliai paleistos strėlės kuris 
nors iš priešų krisdavo žemyn, jie džiaugsmingai šaukdavo ir juok- 
davosi. 

— Man rodos, Naidželai, - tarė seras Oliveris, prijojęs prie ma- 
žojo riterio, - mums būtų kur kas lengviau, jei suvalgytume prieš- 
piečius. Saulė jau gana aukštai. 

— Prisiekiu šv. Pauliumi, - sušuko seras Naidželas, nusiplėšda- 
mas nuo akies raištį, - manau, kad dabar esu laisvas nuo savo 
įžado, nes kautynėse su ispanų riteriu buvo galima pelnyti šlovę. 
Vis dėlto jis buvo garbingiausias džentelmenas, narsus, man iš- 
ties gaila, kad jis taip kvailai žuvo. Tačiau apie valgį, Oliveri, nė 
negalvokite, mes nieko neturime. 

— Naidželai, - pasigirdo balsas sumišusio sero Saimono Berlio, 
kuris pribėgo prie draugų, - Eilvardas perspėja, kad strėlinėse 
liko ne daugiau kaip du šimtai strėlių. Žiūrėkite! Ispanai nulipo 
nuo arklių, nusimovė kaustytus batus ir rengiasi, matyt, įveikti 
mus kirstynėse. Nejau ir dabar nesitrauksime? 

— Greičiau siela atsiskirs nuo kūno negu aš pasitrauksiu, - su- 
šuko mažasis riteris, - aš čia stoviu ir žūtbūt stovėsiu, kol Dievas 
duos man jėgų pakelti kardą! 

— Ir aš taip sakau! - sugriaudėjo seras Oliveris, mesdamas į orą 
milžinišką savo kuoką ir pagaudamas ją už koto. | 

— Imkitės ginklų, mano bičiuliai! - sušuko seras Naidželas. — 
Šaudykite, kol galėsite, o paskui griebkitės kardų, ir visi kartu 
arba nugalėsime, arba žūsime. 


XXXVII SKYRIUS 


KAIP BALTAJAI KUOPAI ATĖJO GALAS 


Ir tada nuo kalvos viršūnės akmeningame Kalabrijos slėnyje 
pasigirdo toks kurtinamas triukšmas, kokio čia niekas negirdėjo 

nei anksčiau, nei vėliau, kol keturi šimtai žiemų sukaustė kalnų 
upelius ir keturi šimtai pavasarių atitirpdė juos. Žemas, skambus 
ir grėsmingas karingos giminės kovos šūkis it griausmas aidžiai 
toli nubangavo kalnų slėniu lyg paskutinis rūstus pasveikinimas 
tiems, kurie dar prisidės prie žuvusių tame sename kaip pasaulis 
žaidime, o jame statoma suma yra gyvybė. Tris kartus jis sugriau- 
dėjo kassyk vis stipriau ir tris kartus apmirė atsiliepdamas dau- 
giakarčiu aidu tarp uolų. Baltosios kuopos kovotojai visi kaip vie- 
nas pašoko ir nepaisydami akmenų liūties ryžtingai pažvelgė į 
nesuskaičiuojamą kariauną, greitai lipančią šlaitu ir skubančią į 
žūtbūtinę kovą su jais. Arkliai liko apačioje, ispanų riteriai ėjo į 
ataką pėsčiomis su kardais ir alebardomis, prisidengę plačiais sky- 
dais. 

Galiausiai prasidėjo mūšis, toks nuožmus, ilgas ir atkaklus iš 
abiejų pusių, kad ligi šiol dar prisiminimai apie jį perduodami 
Kalabrijos kalniečių iš kartos į kartą, ir tėvai rodo vaikams pra- 
keiktą uolėtą kalvą, pavadintą „Altura de los Ingleses“!, ant ku- 
rios per įnirtingas kautynes susikibo užjūrio ateiviai ir pietų rite- 
riai. Netrukus buvo paleista paskutinė strėlė, o ir svaidyklinin- 
kai nebegalėjo mėtyti akmenų, taip arti vieni kitų stovėjo savi bei 
svetimi. Uolos viršūnėje išsidriekė smarkiai praretėjusi lengvai 
ginkluotų, bet miklių lankininkų rikiuotė, o ją puolė įniršusios, 
siautėjančios šaunių bretonų ir karštų ispanų minios. Kardų žvan- 
gesys, duslus smūgių garsas, trūksmingas sužeistų ir netekusių 
jėgų alsavimas - visa tai susiliejo į laukinį pratisą gausmą, pasie- 
kiantį ausis kaimiečių, subėgusių iš aplinkinių kaimų ir su nuo- 
staba bei siaubu nuo gretimų uolų žiūrinčių į audringą mūšį. 
Šioje maišalynėje sukinėjosi vėliava su leopardais, tai suplazdė- 
dama viršūnėje, nustumta milžiniško ispanų tunto, spaudžiančio 
priešus, tai išnirdama žemiau, kai seras Naidželas ir Juodasis Sai- 
monas kartu su kareiviais veteranais karštai puldavo į grumty- 
nes ir atmušdavo priešą. Aleinas dešinėje nuo savo riterio irgi 

blaškėsi tai šen, tai ten, nes, vos spėjus susikirsti su kuriuo nors 
ispanų kavalieriumi, kovos sūkurys nunešdavo jį į kitą pusę, ir jis 
kapodavosi kardu su nauju priešu. Dešiniajame sparne seras Oli- 
veris, Eilvardas, Hordlo Džonas ir kuopos lankininkai susikibo 
su Santjago vienuolių ordino riteriais, kuriems vadovavo jų pri- 
oras - augalotas, petingas vyras po vienuolio abitu, užsivilkęs tin- 
klinius šarvus. Trimis galingais smūgiais jis paklojo tris lanki- 
ninkus, tačiau seras Oliveris apglėbė jį abiem rankomis ir riteriai 
galynėdamiesi kurį laiką lingavo iš šono į šoną, kol nusprūdo nuo 
stataus uolos krašto taip ir neatleisdami geležinių savo gniaužtų 
žiedo. Tačiau veltui šėlo riteriai bei vienuoliai, bandydami pra- 
laužti retą anglų šaulių rikiuotę ir įsitvirtinti ant uolos. Eilvardo 
kardas ir Didžiojo Džono alebarda tebešvytravo priekyje, o sun- 
kios uolos nuolaužos, kurias metė žemyn tvirtos lankininkų ran- 
kos, daugelį prislėgė ir užmušė. Pagaliau puolantys, persekiojami 
lankininkų, pradėjo lėtai trauktis palikdami savo kelyje virtinę 
priešmirtinėse kančiose besiraitančių žmonių. Tuo metu kairia- 
jame sparne velsiečių būrys, vadovaujamas škotų grafo, iššoko iš 
pasalos tarp uolų, audringai puolė ir privertė ispanus pakrikai 
bėgti. Ir tik gynėjams centre, matyt, buvo sunku. Iš rikiuotės pa- 
sitraukė Juodasis Saimonas; senasis kareivis mirė taip, kaip ir 
norėjo mirti: aplinkui drybsojo jo nukautų priešų kūnai. Du kar- 
tus buvo pargriautas seras Naidželas, ir abu kartus Aleinas pasi- 
aukojamai kovėsi dėl jo gyvybės, atremdamas smūgius, kol jo šei- 
mininkui grįždavo jėgos ir jis vėl atsistodavo. Berlis, partrenktas 
kuoka, mirė, o šalia gulėjo jo kareiviai, kone visi žuvę mūšyje. 
Sero Naidželo skydas perskilęs, šarvai sukapoti, nuo šalmo at- 
plėšti smaigalys ir antveidis, tačiau jis neprarado nuotaikos, spė- 
jo ir šen, ir ten, mikliai kovėsi vienu metu su trimis kareiviais — 
dviem bretonais ir vienu ispanu, - kirsdavo, išsisukdavo nuo sma- 
gių, vėl puldavo, šokdavo į šalį, o Aleinas kovojo šalia jo petys 
petin, su nedidele bendražygių saujele atlaikydamas įnirtingą juos 
sunaikinti pasirengusių priešų antpuolį. Žinoma, viskas būtų pa- 
sibaigę blogai, jei nebūtų atskubėję lankininkai, kurie, smogę į 

abu atakuojančių sparnus, atkakliai žingsnis po žingsnio ėmė 
stumti priešus šlaitu žemyn, kol tie pasitraukė į lygumą, kur jų 
draugai rengėsi naujam puolimui. 

Tačiau paskutinė ataka buvo atmušta baisia kaina. Iš trijų šim- 
tų septyniasdešimties žmonių, gynusių aukštumą, gyvų liko tik 
šimtas septyniasdešimt du, tarp jų buvo nemažai sunkiai sužeis- 
tų ir nusilpusių - nukraujavusių. Serai Oliveris Batesthornas, Ri- 
čardas Kostonas ir Saimonas Berlis, taip pat Juodasis Saimonas, 
Džonstonas, šimtas penkiasdešimt lankininkų bei keturiasdešimt 
septyni kareiviai žuvo mūšio lauke. Tuo tarpu nesulaikoma ak- 
menų kruša vėl švilpė ir zvimbė skrosdama orą ir grasindama 
kiekvieną akimirką sumažinti ir šį gyvųjų skaičių. 

Seras Naidželas permetė žvilgsniu praretėjusias gretas, ir jo 
akyse sužibo kareiviškas išdidumas. 

— Prisiekiu šv. Pauliumi! - sušuko jis. - Man teko dalyvauti 
daugelyje mūšių, tačiau nė vieno iš jų nebūtų buvę taip gaila pra- 
leisti kaip šito. Betgi tu sužeistas, Aleinai? 

—- Smulkmenos, - atsakė ginklanešys, šluostydamas kraują, srū- 
vantį per kardu prakirstą kaktą. 

- Šitie ispanų džentelmenai, pasirodo, labai garbingi ir man- 
dagūs žmonės. Matau, jie rengiasi tęsti varžybas su mumis. Išri- 
kiuok lankininkus dviem eilėmis vietoje keturių. Prisiekiu garbe, 
mes netekome kelių labai drąsių kovotojų! Eilvardai, tu esi užsi- 
grūdinęs kareivis, nors nebuvai įšventintas riteriu ir nenešiojai 
auksinių pentinų. Patikiu tau vadovauti dešiniajam sparnui, pats 
imu centrą, o jūs, Anguso lorde, kairįjį sparną. 

— Valio serui Semkinui Eilvardui! - pasigirdo šiurkštus vieno 
iš lankininkų balsas, ir visi griausmingu juoku pasveikino naująjį 
vadą. 

— Prisiekiu kardo rankena, nemaniau, kad man teks vadovauti 
sparnui mūšio lauke! - sušuko senasis lankininkas. - Suglauskite 
gretas, draugai, nes, prisiekiu dešimčia savo pirštų, šiandien tu- 
rime pasižymėti! 

— Prieik, Aleinai, - pasakė seras Naidželas, žengdamas prie to 

uolos krašto, kur buvo jų pozicijos užnugaris, - prieikite ir jūs, 
Norberi, - kreipėsi jis į velionio sero Oliverio ginklanešį. 

Abu nuskubėjo prie jo, ir visi trys įsistebeilijo į akmenuotą grio- 
vą po savo kojomis šimto penkiasdešimties pėdų gylyje. 

— Reikia pranešti princui apie tai, kaip klostosi reikalai, - pra- 
dėjo riteris. - Dar vieną ataką mes atmušime, tačiau priešų daug, 
o mūsų mažai, taigi ateis valanda, kai nebegalėsime išrikiuoti ko- 
vos linijos ant šios kalvos. Vis dėlto, jei mums pažadėtų pastipri- 
nimą, jo laukdami išlaikytume šią aukštumą. Ar matote apačioje 
tarp uolų tuos palaidus žirgus? 

— Matau, gerbiamas lorde! 

— O takelį, kuris vinguriuoja kalva anapus slėnio? 

— Matau. 

— Jeigu jūs sėstumėte ant antai tų žirgų ir šuoliuotumėte tuo 
keliuku - nors jis nelygus ir status - ko gero, patektumėte į aną 
slėnio pusę. O paskui nujotumėte pas princą ir praneštumėte apie 
mūsų padėtį. 

— O kaip mums nusigauti ligi tų žirgų, gerbiamas lorde? - pa- 
klausė Norberis. 

- Užuolankomis negalima, jie iš karto užpuls jus ir užmuš. Pa- 
galvokite, ar jums užteks drąsos nusileisti šiuo skardžiu? 

— Reikia virvės. 

— Virvė yra, tačiau ji tik šimto pėdų ilgio, o toliau teks pasikliau- 
ti Dievu ir savo rankų jėga. Ar tu pasirengęs pabandyti Aleinai? 

— Visa širdimi, brangus lorde, bet kaip man palikti jus tokią 
sunkią valandą? 

— Tu man labiau padėsi, jei prasiverši. O jūs, Norberi? 

Nekalbusis ginklanešys, netaręs nė žodžio, paėmė virvę ir pa- 
tikrinęs jos tvirtumą pririšo vieną galą prie uolos kyšulio. Paskui 
nusiėmė antkrūtinį, antklubius ir antkelius. Aleinas pasekė jo 
pavyzdžiu. 

- Jei princas jau išžygiavo, papasakokite apie mūsų padėtį Čan- 
dosui arba Kalverliui, arba Nolzui! - sušuko seras Naidželas. - Ir 
tesaugo jus Dievas, nes jūs drąsūs, garbingi žmonės! 

Nuo tokios užduoties būtų sudrebėjusi pati drąsiausia širdis. Iš 
viršaus atrodė, kad plona virvė, kabojusi nuo stačios rudos uolos, 
baigiasi šiek tiek žemiau jos vidurio. Dar žemiau buvo gruoblėtas, 
drėgnais lapais blizgantis skardis, šen bei ten stirksojo žali žolės 
kuokšteliai, tačiau nebuvo matyti nei vieno kyšulio, nei vieno ply- 
šio kojai pastatyti. Toli apačioje styrojo dantyti akmenys, juodi ir 
grėsmingi. Norberis iš visų jėgų tris kartus trūktelėjo virvę, paskui 
įsikibo į ją ir lėtai nusliuogė iki jos galo, o šimtas žmonių įtemptai 
stebėjo kiekvieną jo judesį. Dukart jis ieškojo koja atramos ir abu 
kartus jam nepavyko pasiekti norimos vietos, o kai pabandė trečią 
sykį pastatyti koją ant kyšulio, lyg širšė suzvimbė akmuo, paleistas 
iš svaidyklės, ir iš šono kirto jam į galvą. Pirštai, laikę virvę, atsi- 
gniaužė, kojos paslydo, ir po akimirkos akmenuotame tarpeklio dug- 
ne gulėjo negyvas subjaurotas Norberio kūnas. 

— Jei mane ištiks ta pati dalia, - tarė Aleinas, pasivedėjęs serą 
Naidželą į šalį, - prašau jūsų, brangus lorde, perduoti ledi Modei 
nuolankią mano pagarbą ir pasakyti, kad aš visada buvau ištiki- 
mas jos tarnas ir niekingas riteris. 

Seras Naidželas tylėdamas uždėjo rankas savo ginklanešiui ant 
pečių ir su ašaromis akyse pabučiavo. Aleinas pribėgo prie virvės ir 
mikliai nušliuožė ja iki paties galo. Kai jis dar stovėjo viršuje, ma- 
nė, jog virvė ir skardis beveik susiliečia, o dabar, supdamasis šimto 
pėdų gylyje, pamatė, kaip sunku pasiekti koja tos stačios sienos 
paviršių, kuris lygus it stiklas; ten atramos nerastų nė pelė. Tačiau 
jo žvilgsnis stabtelėjo ties ilgu dantytu plyšiu, kuris prasidėjo už 
kokių trijų pėdų nuo jo kojų ir kirto uolą įstrižai, - jį ir reikėjo 
pasiekti norint išsaugoti laikiną savo gyvenimą ir išgelbėti šimtą 
septyniasdešimt draugų. Tačiau nusliuogti ligi šio siauro plyšio ly- 
giu, drėgnu skardžių būtų beprotiška užmačia. Taip galvodamas 
jis kabėjo ant siūbuojančios virvės, ir tada jam pro ausį prašvilpęs 
dar vienas iš tų prakeiktų akmenų trenkėsi į skardį, atplėšdamas 
nuo jo skeveldrą. Aleinas užsliuogė keletą pėdų aukščiau, traukda- 
mas su savim virvę, įsirėmė keliu ir alkūne į sieną, nusijuosė diržą 
ir pririšo tą tvirtą odinę atraižą prie virvės galo. Jis vėl nušliuožė 

žemyn, kiek siekė virvės ilgis, ir ėmė siūbuotis, kol ranka įsikabino 
į plyšį, tada paleido virvę ir prigludo prie uolos. Ir vėl į jį lėkė ak- 
muo - šį sykį pataikė į šoną. Aleinui pasirodė, jog girdi, kaip lūžta 
lazda, krūtinę nudiegė aštrus, duriantis skausmas. Tačiau ne lai- 
kas buvo galvoti apie skausmą ir kančias. Nuo jo priklausė likimas 
vado ir šimto septyniasdešimties draugų, kuriuos reikėjo išplėšti 
mirčiai iš nagų. Ir Aleinas leidosi žemyn. Kabindamasis už aštrių 
plyšio kraštų, jis tai pakibdavo ant rankų visu kūno svoriu, tai, 
suradęs kokį nors mažytį kyšuliuką ar žolės kuokštelį, atsiremda- 
voįjį koja. Nejau niekada nebus galo toms penkiasdešimčiai pėdų? 
Jis nedrįso žiūrėti žemyn, tik lėtai šliaužė veidu į uolą, neatgniauž- 
damas pirštų, grabaliojo kojomis, ieškodamas, kur atsiremti. Kiek- 
vienas akmens karnizas, kiekvienas plyšelis, kiekviena dėmė ant 
skardžio paviršiaus amžiams įstrigo Aleinui į atmintį. Pagaliau jis 
apčiuopė aikštelę ir išdrįso pažvelgti žemyn. Garbė Dievui! Jis pa- 
siekė patį viršutinį iš tų lemtingų akmenų, ant kurių nukrito jo 
draugas. Vikriai šokinėdamas nuo uolos ant uolos, jis nusileido ant 
žemės ir jau buvo betiesiąs ranką sugauti už pavadžio arklį, kai 
staiga akmuo trenkė jam į galvą, ir jis griuvo netekęs sąmonės. 
Smūgis padarė didžiulį blogį Aleinui, tačiau dar didesniu blogiu 
jis atsisuko prieš žmogų, kuris į jį taikė. Ispanų svaidyklininkas, 
pamatęs, kad jo auka nejuda, ir supratęs iš drabužių, jog tai ne 
paprastas kareivis, pribėgo prie jo, norėdamas apiplėšti - jis žinojo, 
kad lankininkai skardžio viršūnėje išeikvojo visas savo strėles. Jis 
buvo vos per tris žingsius nuo savo aukos, kai Džonas, stebėjęs 
ginklanešį iš viršaus, čiupo didžiulę uolos nuolaužą ir metė į svai- 
dyklininką. Galingo smūgio sutraiškytas į petį, ispanas griūdamas 
suriko kraupiu balsu, ir nuo to riksmo, pasigirdusio Aleinui prie 
pat ausies, pastarasis atsigavo; įtempęs visas jėgas, jis pasikėlė ir 
ėmė dairytis į arklius, pešiojančius skurdžią žolę, tą pačią akimir- 
ką viską prisiminė - jam patikėtą reikalą, draugus, būtinybę sku- 
bėti. Jis buvo sužeistas, nusilpęs, svaigo galva, tačiau žinojo, kad 
negalima mirti, negalima delsti, nes šiandien jo rankose daugelio 
žmonių gyvybė. Ir štai jis jau balne visu greičiu lekia lyguma. Ai- 

džiai skambėjo kovinio žirgo kanopos, nuo stiprių jų smūgių į uo- 
las skilo kibirkštys ir lyg kruša biro smulkūs akmenėliai. Aleinas 
pajuto vėl prarandąs sąmonę, kraujas tekėjo iš prakirstos kaktos, 
smilkinio bei burnos. Jis vis labiau jautė nepakeliamą skausmą 
šone, atrodė, kad jį pervėrė įkaitinta strėlė, akis aptraukė migla, 
galva sukosi, silpo pavadžius laikanti ranka. Įtempęs visas jėgas, 
Aleinas trumpam susivaldė. Pasilenkęs atleido balnakilpių diržus, 
apvyniojo jais kelius ir stipriai pririšo kojas prie balno, paskui pa- 
suko grynakraujo arklio galvą į kalnų tako pusę, įsmeigė pentinus 
į šonus ir netekęs jėgų įsibedė veidu į juodus šiurkščius jo karčius. 

Jo atmintyje beveik nieko neišliko iš pasiutusio šuoliavimo. Už- 
temusioje sąmonėje buvo gyva tik viena mintis, ir jis varė žirgą pir- 
myn, lėkė stačiais įkloniais, šokinėjo per didžiulius akmenis, šuolia- 
vo niūrių prarajų pakraščiais. Vėliau jis neaiškiai prisiminė palinku- 
sias uolas, kliokiančius, putojančius upelius, kalnų buko atvašynus, 
lūšnas, prie kurių durų stovėjo žmonės ir su nuostaba žiūrėjo į jį. 
Vos jam spėjus nujoti, už nugaros pasigirdo trigubas niūrus riksmas 
— vadinasi, jo draugai vėl akis į akį susitiko su priešu. Paskui viskas 
aptemo, o kai atgavo sąmonę, į jį žiūrėjo švelnios žydros akys, ir jis 
išgirdo širdžiai brangią anglų kalbą. Tai buvo tik gurguolės būrys — 
šimtinė lankininkų ir tiek pat kareivių, - užtat jam vadovavo seras 
Hju Kalverlis, o toks žmogus negali sėdėti rankas sudėjęs, jei už trijų 
lygų nuo jo vyksta žiaurus mūšis. Seras Hju nusiuntė į princo sto- 
vyklą žygūną, o pats su dvicm šimtais savo žmonių puolė į pagalbą. 
Su jais buvo ir Aleinas, vis d:+7 pririštas prie žirgo, pasruvęs krauju, 
tai prarandantis sąmonę, tai vėl atsigaunantis. Raiteliai lėkė į lem- 
tingą slėnį, o kai užjojo ant kalno keteros ir pažiūrėjo žemyn - koks 
baisus vaizdas atsiskleidė jiems prieš akis! 

Pačioje aukščiausioje krauju užlieto skardžio vietoje plevėsavo 
baltai geltona vėliava su karališkųjų Kastilijos rūmų liūtais ir bokš- 
tais. O ilgu šlaitu sparčiai žengė ištisos eilės priešų kareivių su 
plazdančiomis vėliavomis, jie susijaudinę šaukė ir mojavo ginklais. 
Ant viršūnės knibždėte knibždėjo riterių, ir nebuvo matyti nė vie- 
no, kuris jiems priešintųsi, nors padrikas daugybės žmonių judė- 

jimas ir sąmyšis prie paties plokščiakalnio krašto rodė, kad pasi- 
priešinimas dar nėra visai palaužtas. Šis reginys priblokštiems 
anglams sukėlė baisų įniršį, jie paragino pentinais žirgus ir visu 
greičiu pasileido vingiuotu taku į slėnį. 

Tačiau jų kerštas, lygiai kaip ir pagalba, buvo pavėluotas. Ispa- 
nai išvydo vikriai šmėžuojantį tarp uolų būrį, kai jis dar buvo toli, 
kadangi nežinojo, kiek ten žmonių, pririšo dalį savo priešų prie 
arklių, paliko užimtą aukštumą ir ilga kolona neskubėdami patrau- 
kė iš slėnio, mušdami būgnus ir skambindami cimbolais. Paskuti- 
nės jų eilės buvo dingusios iš akių, kai Hju Kalverlio būrio karei- 
viai užjojo ant skardžio, kuriame vyko ilgos ir kruvinos kautynės. 

Bet kokį siaubingą reginį pamatė jų akys! Visas šlaitas buvo 
nuklotas lavonais žmonių ir arklių, nukautų pirmąja strėlių kru- 
ša. Toliau ant žemės buvo daugybė užmuštų ir sužeistų - prancū- 
zų, ispanų, aragonų - juo aukščiau, juo storesniu sluoksniu jie 
gulėjo susirietę į kamuoliuką baisią mirties akimirką. Ant jų eilė- 
mis gulėjo anglai tokia tvarka, kokia buvo savo vadų išrikiuoti, o 
dar aukščiau lyg kalnas kūpsojo lavonai visų nacijų kareivių, žu- 
vusių ten, kur atsidūrė per paskutinį žūtbūtį mūšį. Pačiame kampe 
uolos kyšulio šešėlyje stovėjo septyni lankininkai su Didžiuoju Džo- 
nu viduryje, - visi žaizdoti, netekę jėgų, niūrūs, bet nenugalėti — 
ir mojuodami kruvinais ginklais sveikino savo tėvynainius. Alei- 
nas iškart prijojo prie Džono, o paskui jį seras Hju Kalverlis. 

- Prisiekiu šv. Jurgiu! - sušuko seras Hju. - Man dar nėra tekę 
matyti tokios rūsčios kovos rezultatų, tačiau džiaugiuosi, kad lai- 
ku spėjome ir išgelbėjome jums gyvybes. 

- Jūs išgelbėjote daug daugiau, - tarė Džonas, rodydamas į 
vėliavą, atremtą į uolą jam už nugaros. 

— Tu pasielgei kaip dera kilniam kovotojui, - tarė būrio vadas, 
su pasigėrėjimu žiūrėdamas į galingą lankininko kūną ir ryžtin- 
gą veidą, - bet kodėl, mano drauge, tu sėdi ant šito žmogaus? 

- Prisiekiu juoduoju kryžiumi, aš visai apie jį pamiršau! - atsa- 
kė Džonas, keldamasis ir traukdamas iš po savęs tokią svarbią 
asmenybę kaip ispanų caballero doną Diegą Alvaresą. - Šis žmo- 

gus, gerbiamas lorde, man reiškia labai daug: naują namą, de- 
šimt karvių, vieną jautį - nors ir nelabai stambų - girnas, o gal ir 
dar ką nors, taigi nusprendžiau atsisėsti ant jo, kad nesumanytų 
nuo manęs pasprukti. 

— Sakyk, Džonai, - silpnu balsu paklausė Aleinas, - kur mano 
brangusis lordas, seras Naidželas Loringas? 

- Ko gero, jis negyvas. Mačiau, kaip jo kūnas buvo užmestas 
arkliui ant nugaros ir šis nušuoliavo, bet bijau, kad jo jau nėra 
tarp gyvųjų. 

— O varge mano! O kur Eilvardas? 

— Jis šoko ant pirmo pasitaikiusio žirgo, netekusio raitelio, ir 
nujojo paskui ispanus, kad išgelbėtų serą Naidželą. Mačiau, kaip 
jis buvo iš visų pusių apsuptas ir turbūt paimtas į nelaisvę arba 
irgi užmuštas. 

— Trimituokite rinktis! - apsiniaukęs įsakė seras Hju. - Dabar 
grįšime į stovyklą. Bet sakau jums: nepraeis nė trys dienos, ir 
mes vėl susiremsime su tais ispanais. Mielai priimu jus visus į 
savo būrį. 

— Mes tarnaujame Baltojoje kuopoje, milorde, - tarė Džonas. 

— Baltosios kuopos nebėra, - liūdnai tarė seras Hju ir pažvelgė 
į nebylias žuvusių kareivių eiles. - Pasirūpinkite narsiuoju gin- 
klanešiu, nes jis, ko gero, nesulauks rytojaus. 


XXXVIII SKYRIUS 


SUGRĮŽIMAS Į HEMPŠYRĄ 


Tai įvyko giedrą liepos rytą, praėjus keturiems mėnesiams po 
lemtingojo mūšio Ispanijos kalnų tarpeklyje. Virš galvos plytėjo žyd- 
ras dangus, o žemai driekėsi žalia kalvota lyguma, šen bei ten pa- 
dalyta aptvarais ir marguojanti avių bandomis. Saulė dar buvo ne- 
aukštai, rudos karvės atrajojo ir pešė žolę ilguose guobų šešėliuose, 

bukai spoksodamos didelėmis akimis į du raitelius, lekiančius dul- 
kėtu keliu, vingiuojančiu į tolį, ten, kur plokščiaviršūnės kalvos 
papėdėje stūksojo seno Vinčesterio miesto bokštai ir smailės. 

Vienas iš raitelių buvo patrauklus šviesiaplaukis jaunuolis su 
kuklia striuke ir žydros Briuselio gelumbės kelnėmis, dailiai pa- 
brėžiančiomis lanksčią, liekną jo figūrą. Aksominę beretę jis buvo 
užsismaukęs ant akių, kad apsaugotų nuo saulės spindulių, sučiaup- 
tos lūpos ir susijaudinęs veidas rodė jį esant labai susirūpinusį. Nors 
jis buvo jaunas ir vilkėjo nekariškais drabužiais, galima buvo nu- 
manyti, jog yra riteris, nes jam ant kulnų žybčiojo dailūs auksiniai 
pentinai, o ilgas randas ties antakiu ir rumbas ant smilkinio teikė 
vyriško grožio švelniems, subtiliems veido bruožams. Šalia jo ant 
stambaus juodo žirgo jojo rudaplaukis milžinas, prie jo balno gugos 
kabojo talpus drobinis maišas, kuris tabalavo ir skimbčiojo su kiek- 
vienu žirgo žingsniu. Platus įdegęs jo veidas visą laiką šypsojo, jis 
neskubėdamas dairėsi į šalis, o akys žaižaravo ir spindėjo iš džiaugs- 
mo. O kodėl Džonui nesidžiaugti? Juk jis grįžo į gimtąjį Hempšyrą, 
juk penki tūkstančiai kronų už doną Diegą trynė jam kelį. Be to, 
argi nejis dabar yra ginklanešys sero Aleino Edriksono, jauno Mins- 
tedo sokmano, kurį neseniai įšventino riteriu pats Juodasis prin- 
cas, - ginklanešys to, kuris armijoje buvo visų pripažintas kaip vie- 
nas iš daugiausiai vilčių teikiančių Anglijos kareivių! 

Geros nuomonės apie Baltąją kuopą buvo visas krikščioniška- 
sis pasaulis, kuris deramai įvertino jos drąsą kovos lauke, o ne- 
daugelį išlikusių gyvų apvainikavo šlovė bei pagarba. 

Aleinas, kuriam buvo sulaužytas šonkaulis ir sužeista galva, du 
mėnesius svyravo tarp gyvybės ir mirties, tačiau jaunystė, skaistus 
ir sveikas gyvenimo būdas nugalėjo; ilgai karščiavęs ir kliedėjęs, jis 
atsigavo ir sužinojo, jog karas baigėsi, ispanai bei jų sąjungininkai 
sumušti prie Navaretos ir jog princas, išgirdes pasakojimą apie tai, 
kaip Aleinas atšuoliavo pagalbos, atėjo prie jo lovos ir savo kardu 
palietė jam petį, nes jei toks drąsus ir ištikimas kareivis mirtų - jei 
jam nelemta pasveikti, - tai bent mirtų kaip tikras riteris. Nuo tos 
akimirkos, kai pirmą kartą įstengė nuleisti kojas nuo lovos, Alei- 

nas pradėjo ieškoti savo lordo, tačiau nieko apie jį nesužinojo nei 
kaip apie gyvą, nei kaip apie mirusį, ir grįžo namo prislėgta širdi- 
mi, tikėdamasis gauti pinigų iš savo žemių, kad galėtų atnaujinti 
paieškas. Jis atvyko į Londoną, bet nerimo apimtas išskubėjo to- 
liau, nes nuo to laiko, kai gavo raštelį, pranešantį apie brolio mirtį, 
daugiau nieko apie tai, kas vyksta Hempšyre, negirdėjo. 

— Prisiekiu Nukryžiuotuoju! - susižavėjęs sušuko Džonas. - 
Argi svetimose šalyse mes matėme tokių puikių karvių ir švelnia- 
vilnių avių, tokią žalią žolę arba tokį girtuoklį kaip štai šitas ne- 
naudėlis, kuris guli pagriovyje prie aptvaro? 

- O, Džonai, - liūdnai tarė Aleinas, - tau tai gera, o aš ir įsi- 
vaizduoti negalėjau, kad mano grįžimas į gimtąsias vietas bus toks 
skaudus. Man širdis plyšta prisiminus milordą ir Eilvardą, o kaip 
aš perduosiu šią žinią ledi Merei ir ledi Modei, jei jų dar nepasie- 
kė gandas! 

Džonas taip sunkiai atsiduso, kad žirgai pasibaidė. 

— Išties baisiai šlykštus reikalas, - tarė jis, - bet tu nesikrimsk, 
aš atiduosiu savo senutei motinai tik pusę kronų, o pusę pridėsiu 
prie tų pinigų, kuriuos tu sukrapštysi; mes nusipirksime tą gelto- 
ną laužą, su kuriuo atplaukėme į Bordo, ir leisimės su juo ieškoti 
lordo Naidželo. 

Aleinas nusišypsojo, bet palingavo galva. 

— Jei seras Naidželas būtų gyvas, seniai būtų davęs žinią. Bet- 
gi kokį čia miestą prijojame? 

* - Juk tai Romsėjus! - sušuko Džonas. - Štai ir senosios bažny- 
čios varpinė, 0 už jos moterų vienuolyno pastatas. O ten sėdi di- 
dysis šventuolis, duosiu jam kroną, tegul pasimeldžia už mane. 

Prie kelio, šalia skurdaus gardo iš trijų didelių akmenų, sėdėjo 
atsiskyrėlis, jo veidas buvo žemės spalvos, akys blausios, o rankos 
ilgos ir liesos. Jis sėdėjo sukryžiavęs kojas, nuleidęs galvą ir plo- 
nais geltonais pirštais lietė rožinio karoliukus - jo kūnas atrodė 
be gyvybės ženklų. Už jo, tarp medžių, buvo matyti drėbtinė dar- 
bininko pirkelė su atdaromis durimis į vienintelį kambarį. Rūs- 
tus geltonplaukis šeimininkas stovėjo pasirėmęs į kastuvą, su ku- 

riuo ką tik kasė žemę. Ausis pasiekė linksmas sidabrinis moters 
juokas, ir du basi, susitaršę berniūkščiai išbėgo iš pirkios, paskui 
juos išėjo motina ir uždėjusi ranką vyrui ant peties ėmė stebėti 
šėliojančius vaikus. Atsiskyrėlis apsiniaukė, nes taip nelaiku bu- 
vo nutraukta jo malda, tačiau, kai pamatė Džono ištiestą didelę 
sidabrinę monetą, veidas sušvelnėjo. 

— Čia mūsų praeities ir ateities paveikslas, - pasakė Aleinas, 
kai jie nutolo nuo tos vietos. - Tai kas geriau - dirbti Viešpaties 
žemę, gėrėtis laimingais artimųjų veidais, mylėti ir būti mylimam 
ar amžinai dūsauti dėl savo sielos lyg motinai prie sergančio kū- 
dikio lovos? 

— Aš neišmanau, - tarė Džonas, - kai galvoju apie tokius daly- 
kus, man galvoje visiška migla. Tik žinau, kad naudingai išleidau 
savo kroną, nes tas žmogus man atrodo šventas. O dėl kito, tai aš 
nepastebėjau jį esant šventą - pigiau pasimelsti pačiam už save 
negu duoti kroną tam, kuris leidžia savo dienas, kasdamas žemę 
salotoms. 

Tą pačią akimirką iš už kelio vingio išniro vežėčios, pakinky- 
tos trimis arkliais, ant vieno iš kurių sėdėjo foreiteris. Tai buvo 
brangi, puošni puskarietė su išmargintais paauksuotais grąžu- 
lais, įmantriai išraižytais ratais ir stipinais, o viršuje puikavosi 
raudonai baltas baldakimas. Jo pavėsyje atsilošusi į kalną pagal- 
vių sėdėjo apkūni, nejauna raudonai išsipusčiusi ponia ir sidabri- 
nėmis žnyplėmis pešiojosi antakius. Atrodė, kad ši dama - ramy- 
bės ir nerūpestingumo pavyzdys, tačiau tolesni įvykiai pavertė ją 
tarsi žmogaus gyvenimo simboliu. Vos Aleinas pristabdė žirgą, 
kad praleistų ekipažą, nušoko vienas ratas, ir viskas - raižiniai, 
paauksinimai, baldakimas - parvirto ant šono, arklai ėmė trau- 
kyti plėškes, suriko foreiteris, suspiegė dama. Aleinas ir Džonas 
žaibiškai nulipo nuo arklių ir pakėlė ją, drebančią iš baimės, beje, 
nė kiek nenukentėjusią per šį nelaimingą atsitikimą. 

— Vargas man! - suklykė ji. - Kad perkūnas trenktų tą Maiklą 
Izoverį iš Romsėjaus! Juk sakiau jam, kad ašis išklibusi, tai ne, 
tas besmegenis žioplys sumanė man prieštarauti. 

— Patikėkite, gerbiamoji ponia, jūs visai nenukentėjote, - pasa- 
kė Aleinas, vesdamas ją prie suolo, ant kurio Džonas jau buvo 
spėjęs padėti pagalvę. 

- Žinau, kad neturiu jokio įbrėžimo, bet aš pamečiau sidabri- 
nes žnypleles. Vajė! Ir kaip Viešpats laiko žemėje tokius vėplas 
kaip Maiklas Izoveris iš Romsėjaus? Tačiau jums esu be galo dė- 
kinga, malonūs ponai. Iš karto matyti, kad jūs kariškiai. Aš ir 
pati kareivio duktė, - pridūrė ji, svajingai pažvelgusi į Džoną, - ir 
mane visada traukė drąsūs vyrai. 

— Jūs teisi, mes tiesiai iš Ispanijos, - tarė Aleinas. 

— Sakote iš Ispanijos? O, kaip baisu, kad ten taip daug žmonių 
atidavė Viešpaties Dievo dovanotas gyvybes! Žinoma, gaila tų, ku- 
rie jų veltui laukė. Aš tik dabar atsisveikinau su ta, iš kurios šis 
žiaurus karas atėmė viską. 

— O kasji, ponia? 

— Jauna mergina iš šių vietų, dabar ji stoja į vienuolyną. Dar 
tik prieš metus nuo Givono iki Itčemo nebuvo laimingesnės mer- 
ginos už ją, o dabar - kaip aš ir išgyvensiu tai! - turėsiu laukti 
Romsėjuje ir žiūrėti, kaip ji užsidengs veidą baltu šydu, nors su- 
kurta yra šeimai, o ne vienuolynui. Ar nesate girdėję apie kuopą, 
vadinamą Baltąja kuopa? 

— Kaip negirdėsi! - vienu balsu sušuko abu draugai. 

— Na, tai jos tėvas buvo kuopos vadas, o mylimasis tarnavo jo 
ginklanešiu. Sklinda gandai, kad žuvo visa kuopa ligi vieno žmo- 
gaus, ir ji, vargšelė... 

— Ponia! - dusdamas suriko Aleinas. - Ar jūs kalbate apie ledi 
Modę? 

— Taip, žinoma, apie ją. 

— Modė! Ji - ir į vienuolyną! Nejaugi ją taip sukrėtė žinia apie 
tėvo mirtį? 

— Kuo čia dėtas tėvas? - nusišaipė dama. - Modė mylinti duktė, 
bet aš manau, kad ji nutarė stoti į vienuolyną dėl to šviesiaplau- 
kio jauno ginklanešio, apie kurį man pasakojo. 

— O aš čia stoviu ir plepu! - piktai sušuko Aleinas. - Greičiau, 

Džonai, greičiau! 

Jis šoko į balną ir sukėles dulkių debesį visu greičiu paleido 
savo eiklų žirgą. 

Romsėjaus vienuolės be galo džiaugėsi, kai ledi Modė paprašė 
priimti ją į vienuolyną: juk ji buvo vienintelė senojo riterio duktė, 
įpėdinė, tai negi ji neatiduos savo fermų ir žemių šiam garsiam 
viršminkė įtikino naujoke amžinai išsiskirti su pasaulietišku gy- 
venimu ir paguosti savo vargšę iškankintą širdį po ramiu bažny- 
čios sparneliu. O dabar, kai vienuolyno viršininkė ir jos pavaduo- 
toja pasiekė, ko norėjo, ir sprendimas buvo priimtas, tokį įvykį 
reikėjo atšvęsti kaip dera prašmatniai ir iškilmingai. Štai kodėl į 
Romsėjaus gatves suplūdo taikūs miestiečiai; ryškios gėlės ir baž- 
nytinės vėliavos puošė kelią nuo bažnyčios iki vienuolyno, ir ilga 
procesija lydėjo Kristaus sužadėtinę prie senų skliautuotų durų 
bažnyčios, kurioje turėjo įvykti dvasinių jungtuvių apeigos. Nau- 
jokė Agata žengė su aukštu auksiniu krucifiksu rankose, trys vie- 
nuolės nešė smilkalus, o dvidešimt dvi mergaitės giedojo barsty- 
damos abi kelio puses gėlėmis. Paskui jas tarp keturių palydovių 
ėjo vienuolyno viršininkė ir keturios pagyvenusios vienuolės, jos 
patikėtinės, kurios mintyse jau svarstė, ar galės jų antstolis vie- 
nas valdyti Tvinhemo fermas, ar jam reikės padėjėjo, kad išsunk- 
tų viską, kas įmanoma, iš tų valdų, jaunosios sesers padovanotų 
vienuolynui. 

Deja! Visi gudrūs sumanymai ir apskaičiavimai griūva, kai prieš 
juos sukyla prigimtis, jaunystė bei meilė ir jei jas lydi sėkmė! Kas 
tas apdulkėjęs jaunuolis, kuris drįso taip pašėlusiai pralėkti pro 
žioplių minią? Kodėl jis nušokęs nuo žirgo apstulbęs dairosi ap- 
linkui? Kas čia vyksta - jis vos nepartrenkė vienuolių su smilka- 
lais, atstūmė naujokę Agatą, išsklaidė dvidešimt dvi mergaites, 
kurios taip melodingai giedojo, ir štai jis stovi ištiesęs rankas prieš 
naujokę, jo veidas šviečia, pilkos akys kupinos meilės. Ji jau buvo 
bežengianti per bažnyčios slenkstį, bet jis pastojo jai kelią, ir ji, 
užmiršusi visus išmintingus motinos viršininkės patarimus bei 

dievobaimingas kalbas, sukūkčiojusi puolė jam į glėbį ir prigludo 
drėgnu nuo laimės ašarų skruostu jam prie krūtinės. Liūdnas re- 
ginys sudžiūvėlei viršininkei ir labai blogas pavyzdys visoms dvi- 
dešimt dviem nekaltoms mergaitėms, nuolat įtikinėjamoms, kad 
jeijos paklus prigimties šauksmui, stos į nuodėmių kelią. Bet Mo- 
dei ir Aleinui tai nerūpėjo. Iš tamsaus skliauto, priešais kurį jie 
stovėjo, dvelkė priplėkusia drėgme. O laisvėje švietė saulė ir ge- 
benėje, tarp palinkusių bukų, čiulbėjo paukščiai. Jaunuoliai apsi- 
sprendė - laikydamiesi už rankų, atsuko nugarą tamsai, o veidą — 
šviesai. 

Senoje Kraistčerčo bažnyčioje tėvas Kristoforas sutuokė juos; 
be ledi Loring, Džono ir dešimties pilies lankininkų, tose kukliose 
vestuvėse dalyvavo tik keli žmonės. Tvinhemo šeimininkė ištisus 
mėnesius ilgėjosi ir liūdėjo, dingo jos apveidumas, veidas pasidarė 
dar rūstesnis, tačiau ji neprarado vilties, kad jos lordas tiek kartų 
buvo atsidūręs kebliose padėtyse ir šį sykį nėra žuvęs. Ji nutarė 
važiuoti į Ispaniją jo ieškoti, tačiau Aleinas įtikino moterį leisti jam 
tai padaryti. Dabar, kai Minstedo žemės buvo prijungtos prie Tvin- 
hemo valdų, rūpesčių labai padaugėjo, ir Aleinas pažadėjo, kad jei 
ji paglobos jo žmoną, jis negrįš į Hempšyrą tol, kol negalės atvežti 
kokių nors - gerų ar blogų - žinių apie mylimą jos vyrą. 

Geltonasis laivas buvo frachtuotas, Gudvinas Hauteinas pa- 
samdytas kapitonu. Praėjus mėnesiui po vestuvių, Aleinas išvyko 
į Beklershardą sužinoti, gal atplaukia laivas iš Sautemptono. Jo- 
damas pro žvejų kaimelį Pits Dipą, jis pamatė nedidelį brigą, su- 
kantį į krantą, lyg norėtų prisišvartuoti. Kai Aleinas jojo atgal, 
išvydo, kad laivas iš tikrųjų išmetė inkarą prie kaimo - keletas 
valčių plukdė krovinį į krantą. 

Netoli Pits Dipo, truputį toliau nuo kelio, stovėjo didelė erdvi 
užeiga, kurios viršutiniame aukšte buvo kartis su pririštu žalu- 
mynų kuokšteliu. Prijojęs arčiau, Aleinas pastebėjo prie lango vy- 
riškį, kuris ištiesęs kaklą, regis, žiūrėjo į jį. Tuo metu pro atdaras 
užeigos duris išbėgo moteris ir puolė prie medžio, tarsi ketinda- 
ma į jį lipti, ir juokdamasi žvalgėsi atgal. Stebėdamasis, ką tai 

galėtų reikšti, Aleinas pririšo žirgą ir pasuko į užeigą. Staiga pro 
duris iššoko dar viena moteris ir taip pat nubėgo prie medžių. 
Paskui ją išvirto tvirtas, įdegęs vyras, atsirėmęs į durų staktą ir 
susiėmęs rankomis jis leipo iš juoko. 

— Ak, mes belles, - sušuko jis. - Štai kaip jūs mane sutinkate! 
Ak, mespetites! Prisiekiu dešimčia savo pirštų, kad nė vienas plau- 
kelis nenukris jums nuo gražių galvučių; tačiau aš buvau tarp 
juodų pagonių ir, prisiekiu kardu, širdis džiaugiasi žiūrint į an- 
glių veidelius! Ateikite čia, mes anges, ir išgerkime po stiklinaitę 
už tai, kad vėl esu tarp savų. 

Pamatęs šį žmogų, Aleinas tarsi sustingo vietoje, o to balso 
skambėjimas sukėlė tokį audringą džiaugsmą, kad jis vos nesušu- 
ko visu balsu. Tačiau Aleino laukė dar didesnis džiaugsmas. Jam 
bestovint, viršuje atsidarė langelis, ir žmogus, kurį jis ten anks- 
čiau pastebėjo, išsikišo pro jį ir sušuko: 

— Eilvardai, aš ką tik mačiau labai šaunų raitelį, jojantį čia, 
nors man nepavyko įžiūrėti, ar jis turi herbą. Palauk jo ir pasa- 
kyk, kad čia apsistojo nuolankiausias anglų riteris ir jei nepažįs- 
tamasis nori pasižymėti, yra davęs kokį nors įžadą arba nori įsi- 
gyti savo damos palankumą, tai aš pasirengęs jam padėti. 

Tuomet Eilvardas iškrypavo iš už medžių, o po minutės jis ir 
Aleinas jau glėbesčiavosi, plojo vienas kitam per nugaras, juokėsi 
ir džiaugsmingai šūkavo. Tuo metu su ištrauktu kardu pribėgo 
seras Naidželas, nes jam pasivaideno, kad vyrai ketina peštis, ir 
kaipmat pateko savo ginklanešiui į glėbį; pagaliau visi trys nuo 
šauksmų, sveikinimų ir begalinių klausimų net užkimo. Jiems 
grįžtant mišku namo, Aleinas sužinojo nuostabią jų istoriją. Kai 
paimtas į nelaisvę seras Naidželas atgavo sąmonę, kartu su savo 
draugu buvo jūra nugabentas į nugalėtojo pilį; juos pagrobė ber- 
berų korsarai ir vietoj sunkaus gyvenimo nelaisvėje jų laukė ir- 
klininkų suolas piratų galeroje. Tačiau uoste seras Naidželas už- 
mušė maurų kapitoną, paskui jis ir Eilvardas nuplaukė prie ka- 
botažinio laivelio, užgrobė jį ir su dideliu grobiu kaip atpildu už 
visus savo vargus grįžo į Angliją. Klausydamas šio nuostabaus 

pasakojimo Aleinas nepastebėjo, kaip bėga laikas, - ėmė temti, 
pasirodė juodas Tvinhemo bokštas, o įstriži vakaro saulės spin- 
duliai krito ant raibuliuojančios Eivono upės. Galima įsivaizduo- 
ti, kiek džiaugsmo tą vakarą buvo Tvinhemo pilyje ir kokios bran- 
gios dovanos iš maurų laivo buvo perduotos tėvo Kristoforo kop- 
lyčiai! 

Seras Naidželas sulaukė žilos senatvės garbinamas ir aukšti- 
namas. Jis jau nedalyvavo karo žygiuose, tačiau nepraleido nė 
vieno turnyro, kuris vyko trisdešimties mylių atstumu; ir Hemp- 
šyro jaunimas labai vertino kiekvieną jo pagyrimą už mokėjimą 
jodinėti ir valdyti ginklą. Taip jis gyveno ir taip mirė gimtojoje 
grafystėje kaip visų gerbiamas laimingiausias žmogus. 

Seras Aleinas Edriksonas ir nuostabi jo žmona irgi negalėjo 
skųstis likimu. Jis du kartus kariavo Prancūzijoje ir grįžo namo 
apgaubtas šlovės. Jis gavo svarbią tarnybą karaliaus dvare ir daug 
metų praleido Vindzore, viešpataujant Ričardui II ir Henrikui IV, 
buvo apdovanotas Keliaraiščio ordinu, garsėjo kaip drąsus karei- 
vis, nuoširdus žmogus, turėjo visų menų ir mokslų, aukštinančių 
ir kilninančių sielą, žinovo reputaciją. 

O dėl Džono, tai jis vedė kaimo merginą ir įsikūrė Lindherste, 
kur, turėdamas penkis tūkstančius kronų, tapo turtingiausiu ne 
bajorų kilmės dvarininku, kokio daugelį metų aplinkui nebuvo. Il- 
gus metus jis kasvakar gėrė elį „Raibajame startsakalyje“, ši užei- 
ga dabar priklausė jo bičiuliui Eilvardui, vedusiam šaunią našlę, 
kuriai buvo patikėjęs savo laimikį. Visi apygardos stipruoliai ir ge- 
riausi šauliai susirinkdavo čia išbandyti jėgas su Džonu ar pasivar- 
žyti taiklumu šaudant su Eilvardu, ir nors nugalėtojas kaip prizą 
gaudavo sidabrinį šilingą, nebuvo girdėti, kad kas nors nuo to būtų 
praturtėjęs. Taip jie ir gyveno, tie prasti, šiukštūs, tačiau garbingi 
ir teisingi žmonės, linksmai ir sveikai. Tai padėkokime Viešpačiui 
Dievui, jei jau atsikratėme jiems būdingų ydų. Ir paprašykime Die- 
vo, kad apdovanotų mus jų dorybėmis. Gal dangus vėl apsiniauks 
ir apsitrauks debesimis, ir vėl ateis diena, kai Anglijai prireiks jos 
sūnų ar sausumoje, ar jūroje. Nejau jie neatsilieps į jos šauksmą? 

RAUDONOSIOS LEMPOS ISTORIJOS 


TIKROS IR PRAMANYTOS ISTORIJOS 
IS MEDIKŲ GYVENIMO 


PRATARMĖ 


Iš ilgo tr gyvo susirašinėjimo su draugu iš Amerikos 


... Suprantu, kodel taip karštai tvirtinate, kad invalidas ar 
silpnos sveikatos moteriškė gali sutrikti perskaitę istorijas, ku- 
riose gana tikroviškai pavaizduoti medikų gyvenimo užkuli- 
stai. Jei jūs sukatės gyvenimo sūkuryje ir norite, kad gydytojai 
būtų daugiau nei negyvos marionetės, tai turite žinoti ir tam- 
siąsias gyvenimo puses, nes chirurgai bei kiti medikai jas regi 
gan dažnai. Jie susiduria su daugybe nuostabių dalykų, gyve- 
nimo „druska“; jiems nesvetima drąsa ir didvyriškumas, pasi- 
aukojimas ir meile - vadinamosios pažangios savybės (geri bū- 
do bruožai rūsčiais mūsų laikais visad vadinami pažangiais 
grynai iš praktinių paskatų). Negalima rašyti apie medikų gy- 
venimą su pašaipa. Kam tuomet apskritai apie tai rašyti? Kam 
nagrinėti šią temą, Jei ji tokia skausminga? Sakyčiau, tik ne- 
daugelyje literatūros kūrinių aprašomi tiek skausmingi, tiek 
malonūs dalykai. Pasakojimo, išblaškančio mus nuovargio va- 
landelę, tikslas yra geras, tačiau to paties siekia tr istorija, pa- 
brežianti niūriąsias mūsų gyvenimo puses. Istorija atitraukia 
skaitytoją nuo įprastinės rutinos, jaudina Jį, verčia rimtai gal- 
voti ir gali būti stimulas, kuris savo ruožtu „tonizuoja“ medi- 
ciną. Gal kiek kartesnis jos skonis, tačiau rezultatai nepaly- 
ginti geresni. Šiame rinkinyje yra keletas pasakojimų, kurie 
gal ir nedaro tokio poveikio. Aš tai suprantu, todėl atsižvelgda- 

mas į jūsų jausmus atskyriau juos nuo kitų istorijų. Perskaitęs 
šią knygą, galėsite įsitikinti, jog tai pasakojimai apie medici- 
ną, 0 jei nepatiks, nepaisykite jų. 


Nuoširdžiai Jūsų 


A. KONANAS DOILIS 


P S. Jūs įsitikinsite, kad beveik pusė šios knygos istorijų anks- 
čiau nebuvo skelbta. 


ATSILIKĘS NUO GYVENIMO 


Pirmąsyk išvydau daktarą Džeimsą Vinterį gana dramatiško- 
mis aplinkybėmis. Tai įvyko antrą valandą ryto seno užmiesčio 
namo miegamajame. Kol daktaras, padedamas akušerės flaneli- 
niu apatiniu sijonu, stengėsi nuslopinti protestuojamą mano klyks- 
mą nardindamas mane į dubenį su šiltu vandeniu, du kartus įspy- 
riau jam į baltą liemenę ir kumšteliu nudaužiau nuo nosies aki- 
nius aukso rėmeliais. Vėliau sužinojau, kad vienas iš mano tėvų 
pašnibždom pasakė, jog, ačiū Dievui, bent mano plaučiai visiškai 
sveiki. Nepamenu, kaip tuomet atrodė daktaras Vinteris, nes mane 
domino visai kas kita, bet jis mane apibūdino nė trupučio nepa- 
taikaudas: pūkuota galvelė, kūnas panašus į apipešioto žąsiuko, 
kreivut kreivutėlės kojos, pėdos susuktos į vidų - štai ir viskas, 
ką jis pamena iš tos nakties. 


Per ilgus metus daktaras Vinteris ne sykį įsiveržė į mano gy- 
venimą. Jis mane skiepijo, pjovė pūlinius, lipino trauklapius, kai 
sirgau kiaulyte. Tuomet gyvenau taikos bei ramybės pasaulyje, ir 
jis buvo vienintelis grėsmingas audros debesis, temdęs mano gy- 
venimo padangę. Netruko užklupti ir tikra liga - gulėjau paslikas 
iš karklų vytelių pintoje lovoje. Tuomet patyriau, kad rūstus dak- 
taro veidas moka atsipalaiduoti ir tapti mielas, girgždantys kai- 
miški batai gali tylutėliai tipenti apie lovą, o šiurkštus balsas kal- 
binant susirgusį vaiką prislopintas virsta šnabždesiu. 

Dabar tas vaikas užaugo ir pats tapo mediku, o daktaras Vin- 
teris išliko toks pats kaip visada. Man regis, jis menkai tepasikei- 
tė nuo pirmos mūsų pažinties, nebent baltų sruogų plaukuose 
padaugėjo, o platūs pečiai kiek sulinko. Jis buvo aukštas vyras, 

tačiau ėmęs kūprintis keletu colių sumažėjo. Plati jo nugara gunk- 
telėjo lankstantis prie ligonių lovų, ir dabar jai buvo sunku atsi- 
tiesti. Veidas, parudęs it graikinis riešutas, byloja apie ilgas žie- 
mos keliones niūriais kaimo keliais, kai vėjas ir lietus verčia tvir- 
tai sukąsti dantis. Iš tolėliau jo veidas atrodo lygus, bet iš arti 
matyti, kad jis išvagotas daugybe smulkių raukšlelių it pernykš- 
tis obuolys. Kai jis ramus, raukšles įžiūrėti sunku, bet prajukus 
veidas tampa lyg skylantis stiklas, tuomet jau aišku, kad senukas 
kur kas senesnis, negu atrodo. Man taip ir nepavyko sužinoti, 
kiek jam metų. Dažnai pasmalsaudavau, ir jo gyvenimo gija nu- 
vesdavo mane iki Jurgio IV ar net regentystės laikų, bet nesuge- 
bėjau priartėti prie pradžių pradžios. Matyt, jo protas labai anks- 
ti išlavėjo ir buvo imlus visokioms naujovėms, tačiau jau taip se- 
niai užsisklendė, kad kasdienybė jo bemaž nedomino, užtat gal- 
voje sukosi kone priešistoriniai dalykai. Jis kratydavo galvą kal- 
bėdamas apie pirmąjį rinkimų reformos įstatymų projektą, mat 
abejojo jo išmintingumu. Kartą įšilęs nuo vyno stiklinės jis karš- 
tai keikė Robertą Pilą! ir jo panaikintą Grūdų įstatymą. Mirus 
šiam valstybės vyrui, Anglijos istorija esą baigėsi, ir daktaras Vin- 
teris visiems aiškino, kad tada prasidėjo tikras šalies nuosmukis. 

Tik pats tapęs mediku, suvokiau, kad jis yra tikrų tikriausia 
senovės atgyvena. Jis mokėsi medicinos, viešpataujant tai pase- 
nusiai, visų pamirštai sistemai, kai jaunuolis būdavo atiduoda- 
mas mokyti chirurgui, o anatomijos studijos dažniausiai apsiri- 
bodavo slapčiomis išrausto kapo radiniu. Požiūris į savo profesiją 
buvo dargi konservatyvesnis negu į politikus. Penkios dešimtys 
metų jį mažai pakeitė. Jo jaunystės metais vakcinacija jau buvo 
gana populiari, nors, manau, jis būtų teikęs pirmenybę inokulia- 
cijai*. Greičiausiai jis buvo šalininkas kraujo nuleidimo, tačiau to 


' Robertas Pilas(1788-1850) - Didžiosios Britanijos ministras pirminin- 
kas, išleidęs įstatymą, draudžiantį grūdų importą. 

* Inokuliacija - gyvas organizmas užkrečiamas tikra liga, o vakcinacija — 
gyvas organizmas užkrečiamas susilpninta gyvo mikroorganizmo forma (vak- 
cina). 

nedarė dėl nepalankios visuomenės nuomonės. Chloroformą dak- 
taras vertino kaip gana pavojingą išradimą ir abejodamas pliauk- 
šėjo liežuviu, jei išgirsdavo apie jį kalbant. Leneką! jis minėdavo 
su panieka, o stetoskopą vadino nauju prancūzišku žaisleliu. Jis 
visada nešiodavosi jį skrybėlėje, nes tas patiko pacientams, bet 
kadangi gerokai neprigirdėjo, tai buvo vis vien, ar juo naudojasi, 
ar ne. 

Iš pareigos jis visuomet perskaitydavo medicinos savaitraštį, 
todėl šį tą žinojo apie šiuolaikinio mokslo laimėjimus. Vis dėlto jis 
žiūrėjo į juos kaip į gremėzdišką ir juokingą eksperimentą. Išgir- 
dęs apie bakterinę ligų kilmės teoriją, jis ilgai krizeno ir kudaka- 
vo, o prie ligonio lovos mėgdavo kartoti: „Greičiau uždarykit du- 
ris, nes čia priskris bakterijų“. Darvino teorija dar labiau jį pra- 
linksmino: ją laikė geriausiu šimtmečio anekdotu ir krykštė iš 
juoko, net ašaros tryško iš akių. Jis sakydavo: „Tik pažvelkite į 
vaikus lopšyje, tada - į jų protėvius, jie-- arklidėje“.. 

Jis buvo taip beviltiškai atsilikęs nuo gyvenimo, kad kartais, 
didžiai savo nuostabai, suvokdavo taikąs pažangiausius gydymo 
metodus. Gydomoji dieta, pavyzdžiui, buvo madingesnė jo jau- 
nystės laikais, ir jis šią sritį išmanė geriau už kiekvieną iš mūsų. 
Jis puikiai mokėjo taikyti masažą, o mūsų kartai tai buvo nau- 
jas dalykas. Jis mokėsi tuo metu, kai dauguma instrumentų dar 
buvo primityvūs, o žmonės buvo pratę pasitikėti savo pirštais. 
Jo ranka - klasikinis.chirurgo rankos modelis; raumeningas del- 
nas, ploni, jautrūs pirštai, kaip sakoma, „su akimi kiekvieno pirš- 
to gale“. Negaliu pamiršti, kaip mudu su daktaru Patersonu ope- 
ravome serą Džoną Sirvelą, apskrities tarybos narį, ir niekaip 
nepajėgėme aptikti akmens. Akimirka buvo tiesiog siaubinga. 
Mūsų instrumentai buvo giliai panardinti į žaizdą. Tuomet dak- 
taras Vinteris, kurį buvome pakvietę dalyvauti tik iš mandagu- 
mo, įkišo į žaizdą pirštą - mūsų sudirgusioms akims jis pasirodė 


"Rene Teofilis Lenekas (1781-1826) - prancūzų gydytojas, išradęs 
stetoskopą. 

vos ne devyneto colių ilgio, - užkabino ir akimirksniu ištraukė 
akmenį. 

— Visuomet pravartu turėti tokį daiktą liemenės kišenėje, - su- 
krizeno jis, - bet jūs, jaunimas, niekinate tokius dalykus. 

Mūsų išrinktas Britanijos gydytojų asociacijos skyriaus prezi- 
dentu, jau po pirmo susirinkimo jis atsisakė šių pareigų. 

— Tas jaunimas per smarkus man, - pasakė jis. - Nesuprantu, 
apie ką kalba. Jo pacientai jautėsi neblogai. Vien jo prisilietimas 
gydė lyg magnetas; tai sunku patikrinti, bet, šiaip ar taip, aki- 
vaizdu. Vien jo buvimas suteikdavo pacientams vilties ir gyvybin- 
gumo. Regėdamas ligos požymius, jis reaguodavo kaip rūpestin- 
ga šeimininkė, pastebėjusi dulkių sluoksnelį. Jis supykdavo ir ne- 
tekdavo kantrybės. 

— Cit, cit, to tai nebus! - šaukdavo jis, pirmą sykį aplankęs 
ligonį. Jis išvydavo mirtį iš kambario lyg netyčia įsibrovusią viš- 
tą. Jei įsibrovėlė atsisakydavo paklusti, kraujo tėkmė sulėtėdavo, 
o akis užtemdydavo migla, tuomet daktaras Vinteris padėdavo 
labiau negu visi chirurgų vaistai kartu paimti. 

Mirštantysis įsikibdavo jam į ranką, tartum jo kūnas ir energi- 
ja galėtų suteikti daugiau drąsos pasitikti lemiamą akimirką, ma- 
lonus, vėjo nugairintas daktaro veidas būdavo paskutinis žemiš- 
kas vaizdas, su kuriuo kenčiantysis iškeliaudavo į nežinomybę. 
Kai mudu su daktaru Patersonu, abu jauni, energingi, vos iškepti 
gydytojai, įsikūrėme apylinkėje, buvome labai širdingai sutikti 
senojo gydytojo, kuris džiaugėsi galėdamas atsikrauti dalies savo 
ligonių. Betgi ligoniai, užsispyrę kaip reta, nepaisė mūsų pagei- 
davimų, tad sėdėjome be darbo su savo blizgančiais moderniais 
instrumentais ir šiuolaikiniais alkaloidais, o daktaras visiems ap- 
skrities ligoniams piršo seną! ir kalomelį?. Mudu pamėgome se- 
nąjį daktarą, tačiau, šnekučiuodamiesi tarpusavyje, niekaip ne- 
galėjome pateisinti apgailėtino jo atsilikimo. 


L Senos preparatai veikia liuosuojamai. 
Žž Gyvsidabrio chlorido preparatas, pastaruoju metu nebevartojamas. 

— Tai gal tiktų neišprususiems žmonėms, - sakė Patersonas, - 
bet išsilavinę žmonės turi teisę tikėti, kad jų gydytojas gali at- 
skirti mitralinio širdies vožtuvo ūžesius nuo bronchų karkalų. 
Svarbiausia, kad gydytojas mokėtų gydyti ir nustatyti ligą, o ne 
tai, ar jis simpatiškas, ar ne. 

Aš visiškai pritariau Patersonui. 

Likimas taip lėmė, kad netrukus kilo gripo epidemija, ir mes 
tiek plušėjome, kad vos laikėmės ant kojų. Vieną rytą, lankydamas 
savo ligonius, sutikau Patersoną, kuris -atrodė gerokai išblyškęs, 
persidirbęs. Tą patį jis pastebėjo ir pažvelgęs į mane. Tiesą sakant, 
aš jaučiausi ne per geriausiai ir plyštančia galva išsidrėbiau ant 
sofos. Man suko visus sąnarius. Vakarop supratau tapęs kažkokios 
negalios auka ir nedelsdamas turėjau pasitarti su kokiu nors medi- 
ku. Artimiausias man, aišku, buvo Patersonas, bet kviesti jį kažko- 
dėl nenorėjau. Šaltakraujis, kritiškas jo požiūris į žmogų, vargina- 
mi klausimai, apžiūros ir barškinimai man atrodė nepakenčiami. 
Troškau švelnaus, netgi raminančio ir nuoširdaus gydytojo. 

— Ponia Hadson, - paprašiau savo namų šeimininkės, - gal ma- 
lonėtumėte užsukti pas daktarą Vinterį ir pasakyti, kad būčiau 
be galo dėkingas, jei eidamas pro šalį užsuktų pas mane? 

Netrukus ji grįžo su atsakymu. 

— Daktaras Vinteris užsuks už kokios valandos, sere, dabar jis 
pakviestas pas daktarą Patersoną. 

PIRMOJI OPERACIJA 


Buvo pirmoji žiemos semestro diena. Trečio kurso studentas 
su pirmakursiu ėjo į kliniką stebėti operacijos. Laikrodis ant Tre- 
jybės bažnyčios buvo ką tik išmušęs vidurdienį. 

- Sakyk, - pasiteiravo trečiakursis, - negi niekados nesi matęs 
operacijos? 

— Niekados. | 

- Tada eime čionai. Tai garsusis Raterfordo baras. Malonėkite 
įpilti taurę šerio šiam džentelmenui. Regis, jūs jautrokas? 

— Ko gero, mano nervai nėra labai stiprūs. 

— Hm! Dar vieną taurę šerio šiam džentelmenui. Dabar jau 
trauksime žiūrėti operacijos. 

Naujokas gūžtelėjo pečiais ir sukaupė visą drąsą, kad atrodytų 
nerūpestingai. 

— Ei, tikiuosi, nieko sudėtingo? 

— Tiesą sakant, gana sunkus atvejis. 

— A...a...amputacija? 

— Dar blogiau. 

— Aš... na, žinai, regis, turiu reikalų namie. 

— Nėra prasmės atidėlioti. Jei išvengsi to šiandien, turėsi ten 
eiti rytoj. Kam tempti gumą? Na, pralinksmėjai? 

— O, jau geriau. 

Šypsena buvo nei šiokia, nei tokia. 

— Dar vieną taurę šerio. Dabar eime, nes galime pavėluoti. Tu- 
rime atsisėsti kuo arčiau, kad viską matytum. 

— Gal neverta skubėti. 

— Verta, taip bus geriau. Kokia minia, visi studentai! Daugybė 
naujokų. Lengva pažinti juos tarp kitų, tiesa? Jei net turėtų ope-' 
ruoti patys, neatrodytų labiau išblyškę. 

— Nejau ir aš toks baltas? 

— Nieko baisaus, ir man taip buvo. Nemalonūs pojūčiai greit 
praeina. Žiū, vyruko veidas kaip kreida, o nespėja savaitė praeiti, 
jis lyg niekur nieko pietauja sau lavoninėje. Apie operaciją viską 
tau papasakosiu, kai nueisime į auditoriją. 

Studentai nhenutrūkstamu srautu plaukė gatve į pakalnę - gatvė 
driekėsi ligoninės link, - kiekvienas su sąsiuvinių ryšeliu ranko- 
je. Tarpjų buvo ir vyrukų išbalusiais, išsigandusiais veidais, aukš- 
tosios mokyklos pirmakursių, ir surambėjusių, užkietėjusių vy- 
rų, kuriuos bendraamžiai buvo pralenkę ir palikę toli užpakalyje. 
Jie liejosi nenutrūkstamu sūkuriuojančiu srautu nuo universite- 
to vartų iki pat ligoninės. Vyrai buvo jauni, tai rodė ir jų stotas, 
tačiau nesimatė veidų, spindinčių jaunyste. Kai kurie atrodė taip, 
lyg būtų neprivalgę, bet buvo ir tokių, kurie, regis, pernelyg daž- 
nai kilnojo taurelę. Ir aukšti, ir nedidukai, apsirengę juodais tvi- 
do apsiaustais, plačiapečiai ir smulkučiai, kai kurie akiniuoti -jie 
žengė kaukšėdami kulnais ir stuksendami lazdomis, ir visi dingo 
už ligoninės vartų. Tada srautas išsišakojo į du upeliukus, duoda- 
mas kelią ligoninės chirurgo karietai, kuri bildėjo grindinio ak- 
menimis. 

— Visa ta minia nori išvysti Arčerį, - šnipštelėjo vyresnysis, 
slopindamas susijaudinimą. - Puikus reginys, kai jis dirba. Pats 
regėjau jį pjaustinėjant aortą, žiūrėjau, kol pasidarė bloga. Mums 
čionai, tik nemėgink pasprukti. Atsargiau - sienos baltintos - ne- 
išsitepk. 

Jie ėjo po arka ir galiausiai atsidūrė akmens plokštėmis grįsta- 
me koridoriuje su dulsvai geltonomis numeruotomis durimis kiek- 
vienoje pusėje. Kai kurios buvo praviros, ir naujokas smalsiai žvel- 
gė pro jas, stengdamas apraminti įtemptus nervus. Tačiau jis re- 
gėjo tik linksmai traškančią židinio ugnelę, eiles baltai paklotų 
lovų ir daugybę spalvotų plakatų ant sienos; tai jį truputį apra- 
mino. Koridoriaus gale buvo nedidelis laukiamasis, kuriame bū- 
relis varganai apsirengusių žmonių sėdėjo ant suolų pasieniuose. 
Jaunuolis su žirklėmis, įkištomis tartum gėlelė į kilpą švarko at- 

lape, ir užrašų knygute rankoje vaikštinėjo nuo vieno prie kito, 
kažką šnabždėdamas ir užsirašinėdamas. 

— Kas naujo? - pasiteiravo trečiakursis. 

— Jums reikėjo čia pasirodyti vakar, - pasakė priimamojo sky- 
riaus felčeris, žvairuodamas į juos. - Buvo sunki diena. Aneuriz- 
ma, Kolio lūžimas, įgimtas stuburo defektas spina bifida, tropi- 
nis abscesas ir dramblialigė. Daugoka vienai dienai, tiesa? 

— Gaila, kad nemačiau. Tikiuosi, man dar pasiseks. O kas anam 
senam džentelmenui? 

Besveikatis darbininkas sėdėjo susitraukęs šešėlyje, lėtai sū- 
puodamasis ir vis dejuodamas. Moteris jam už nugaros mėgino 
guosti tapšnodama per petį ranka, išmarginta nedidelėmis keis- 
tomis balkšvomis pūslelėmis. 

— Dailus karbunkulas, - paaiškino raštininkas, su pasimėgavi- 
mu įkvėpdamas oro, tartum gėlininkas, giriantis savo orchidėjas 
draugui, galinčiam deramai jas įvertinti. - Iššoko jam ant nuga- 
ros, o koridorius kiaurai perpučiamas, gal neverta jo apžiūrinėti, 
ką, tevuk? Pemfigus - pūslelinė, - atsainiai tarstelėjo jis, galva 
mostelėdamas į moterį subjaurotomis rankomis. - Gal norėtumė- 
te pažiūrėti į jos plaštakas? 

— Ne, ačiū, einame pas Arčerį. | 

— Eime, - tęsė trečiakursis, ir jie įsiliejo į minią, skubančią į 
garsiojo chirurgo paskaitą. 

Suolų eilės driekėsi nuo apačios iki pat palubės ir jau buvo 
beveik visos užimtos. Naujokas įžengęs išvydo neryškius veidų 
kontūrus priešais, kurie kilo į viršų, išgirdo duslų šimtabalsį ūže- 
sį bei juoką, sklindančius kažkur iš aukštesnės eilės. Jo draugui 
pavyko aptikti tuščią suolą antroje eilėje ir jiedu prasibrovė iki jo. 

— Puiku, - tyliai pasakė vyresnysis, - galėsi pasigėrėti reto įspū- 
dingumo vaizdu. Vos viena galvų eilė juos skyrė nuo operacinio 
stalo. Nedažytas lentinis stalas buvo plokščias, tvirtas ir nepri- 
ekaištingai švarus. Pusę jo dengė ruda klijuotė. Už jo stovėjo di- 
delis alavinis padėklas, sklidinas pjuvenų. Dar toliau, prie lango, 
stovėjo spinta, kurios lentynose žvilgėjo plieniniai instrumentai: 

žnyplės, adatos, pincetai, pjūkleliai, laikikliai ir vamzdeliai. Vie- 
noje pusėje blykčiojo skalpeliai plonais, ilgais, aštriais ašmenimis. 
Priešais triūsė du jaunuoliai; vienas varstė siūlus į adatas, kitas 
kažką darė su žalvariniu indu, panašiu į kavinuką, šnypščiančiu 
ir leidžiančiu garų kamuolius. 

— Tai Petersonas, - pašnibždėjo vyresnysis. - Anas aukštas, 
plikas vyras pirmoje eilėje. Jis yra odos persodinimo specialistas, 
gal girdėjai..: O antai tas - Entonis Braunas, tasai, kuris praėju- 
sią žiemą taip sėkmingai išpjovė gerklas. O štai anas - Merfis, 
patologas, ten Stodartas, okulistas. Greitai pats su jais susipažin- 
si. 

— O kas tie du vyrai prie stalo? 

— Grynas niekas, asistentai. Vienam pavesta rūpintis instru- 
mentais, o kitas tvarko „pukšintį Bilį“. Tai Listerio antiseptinis 
purkštuvas, jau turėtum žinoti. Arčeris - karbolio rūgšties šali- 
ninkas. Hėjus - vienas iš žymiausių švaros ir šalto vandens šali- 
ninkų. Jie taip nekenčia vienas kito, kad įmanytų nunuodyti. Sau- 
sakimšuose suoluose studentai suūžė iš susidomėjimo, kai dvi slau- 
gės įvedė moterį, apsirengusią apatiniu sijonu ir liemenėle. Galva 
ir kaklas buvo apmuturiuoti raudona vilnone skara. Moters pa- 
čiame jėgų žydėjime veidas buvo jaunas, tačiau iškreiptas kan- 
čios ir baltas kaip drobė. Ji žengė žemai panarinta galva, ir viena 
slaugė, ranka apkabinusi liemenį, šnabždėjo paguodos žodžius jai 
į ausį. Ji vogčiomis žvilgtelėjo į instrumentus, suguldytus ant 
stalo, tačiau slaugė atsuko ją nugara į stalą. 

— Kuo ji serga? - pasiteiravo naujokas. 

— Seilių liaukų vėžys. Tai velniškai sunki liga, auglys peraugo 
seilių liaukas ir gerokai išlindo išorėn. Sudėtinga, tačiau Arčeris 
rizikuos. O, štai ir jis! Tariant šiuos žodžius, nedidukas, gyvas, 
žilaplaukis vyras plačiais žingsniais įžengė į kambarį, trindamas 
rankas. Veidas buvo švariai skustas, tartum laivyno karininko, 
akys šviesios, didelės, burna tvirta, griežta. Paskui jį įėjo vyriau- 
siasis ligoninės chirurgas su žvilgančia pensnė, jį sekė asistentai, 
kurie išsiskirstė į auditorijos kampus. 

— Džentelmenai, - sušuko chirurgas, - ir jo balsas buvo toks 
pat guvus, skardus kaip ir povyza. - Tai įdomus paliežuvinės sei- 
lių liaukos navikas, kremzlinės kilmės, jis piktybinis, todėl 
šalintinas. Kviečiu prie stalo, slauge! Ačiū! Chloroformo, vyruti! 
Ačiū! Galite nuimti skarą, slauge. 

Moteriškė atsigulė aukštielninka, padėjusi galvą ant klijuote 
aptrauktos pagalvės, ir baisusis navikas dabar buvo visiems ma- 
tomas. Apskritai jis nebuvo toks jau bjaurus: dramblio kaulo spal- 
vos, apraizgytas melsvų venų tinkleliu, kiek pasviręs nuo žandi- 
kaklas baisiai skyrėsi nuo išpampusio blizgančio šiurpaus auglio. 
Chirurgas suėmė rankomis naviką ir ėmė palengva spūsčioti jį 
tai iš kairės, tai iš dešinės, paskui trūktelėjo į save. 

— Prisitvirtinęs vienoje vietoje, džentelmenai, - sušuko jis. - Aug- 
lys apėmė jungo veną, paliežuvinę liauką ir eina po žandikaulių, 
taigi turėsime orientuotis pagal jo kontūrus. Sunku pasakyti, ką 
išvysime po gilaus pjūvio. Prašyčiau karbolio, ačiū! Marlės tvars- 
čių! Paspauskite chloroformo aparato spaustuką, pone Džonsonai. 
Paruoškite mažąjį pjūklelį, jei reikėtų šalinti žandikaulį. 

Pacientė tyliai vaitojo po rankšluosčiu, uždėtu ant veido. Ji 
pamėgino kilstelėti rankas ir išskėsti kelius, bet du asistentai jai 
sukliudė. Ore pasklido visur besismelkiantys karbolio rūgšties ir 
chloroformo garai. Iš po rankšluosčio pasigirdo duslus riksmas, o 
paskui daina, kurią moteris užtraukė aukštu, virpančiu, monoto- 
nišku balsu. 


Ir man pasake mano mielas, 
Jei pamylėsi tu mane, 

Ledų vežimelio karaliene 
Gal padarysiu aš tave... 


Balsas duso, virto murmesiu ir visiškai nuščiuvo. 
Chirurgas vaikščiojo skersai išilgai vis trindamas rankas, ga- 
liausiai tarė senyvam žmogui, sėdėjusiam priešais naujoką: 

— Mūsų Vyriausybei gali būti riesta. 

— Na, dešimties balsų turėtų pakakti. 

— Tokios daugumos jai neilgai užteks. Geriau tegu patys atsi- 
statydina, kol jų neprivertė. 

— Manau, dar derėtų pakovoti. 

— Kokia iš to nauda? Jie negaus daugumos komitete, net pasi- 
sekus balsavimui Rūmuose. 

— Aš kalbėjau su... 

— Pacientė parengta, sere, - pasakė asistentas. 

— Reikėtų pakalbėti su Makdonaldu. Bet aš tau vėliau pasaky- 
siu. - Jis atsisuko į pacientę, kuri prasižiojusi kvėpavo sunkiai, 
su pertrūkiais. 

— Manyčiau, - tarė jis, pakėlęs ranką virš naviko, kone glamo- 
nėdamas jį, - kad vieną pjūvį reikėtų daryti viršutinėje naviko 
dalyje, kitą priekyje, nuo dešiniojo kampo iki apatinės ribos. Ma- 
lonėkite vidutinį skalpelį, pone Džonsonai. 

Naujoko akys išsiplėtė iš siaubo pamačius, kaip chirurgas stve- 
ria ilgą žvilgantį peilį, nardina jį giliai į alavinį indą ir vartalioja 
tarp pirštų tartum dailininkas teptuką. Paskui kairės rankos pirš- 
tais patraukė odą virš auglio ir trūktelėjo į viršų. Išvydus tai, jo 
nervai, kurie ir taip šiandien buvo gerokai ištampyti, visiškai pa- 
kriko. Galva ėmė suktis, ir jis pajuto, kad tuoj tuoj gali apalpti. 
Jis nusprendė nežiūrėti į pacientę. Įsigrūdęs nykščius į ausis, sten- 
gėsi numaldyti riksmą, kylantį kažkur giliai viduje, ir žiūrėti tik į 
medinę suolo briauną priešais. Vos žvilgtelėjęs būtų surikęs, ir 
dar išlikusios savitvardos šydas visiškai praskystų. Jis bandė gal- 
voti apie kriketą, žalius laukus ir raibuliuojantį vandenį, apie se- 
seris, laukiančias jo namuose - apie viską, išskyrus tai, kas dėjosi 
priešais. 

Net ir dabar, užsikimšus ausis, garsai, regis, smelkėsi vidun ir 
kiekvienas bylojo savo istoriją. Jis girdėjo ar manė girdįs pratisą 
karbolio aparato šnypštimą. Paskui pajuto tarp asistentų kilus 
kažkokį bruzdesį. Ar aimanos taip paveikė jį, ar kokie kiti garsai, 
pavyzdžiui, tekantis skystis, bet jie buvo nepaprastai įtaigūs. 5ą- 


27.3989 4 1 7 


monė stengėsi atkurti kiekvieną operacijos akimirką, ir fantazija 
darė ją net įtaigesnę, negu buvo iš tikrųjų. Nervai buvo baisiai 
įtempti ir, rodės, net zvimbė. Svaigulys tolydžio stiprėjo, sąstin- 
gis pasiekė pačią širdį, ir jis pajuto alpstąs. 

Tuomet netikėtai sulig aimana jo galva smigo žemyn, kakta 
skardžiai pokštelėjo į siaurą medinę atkaltę priešais, ir jis prara- 
do sąmonę. " 


Atsipeikėjus auditorija buvo jau tuščia. Jis pasijuto gulįs tuš- 
čioje auditorijoje, apykaklė ir marškiniai buvo atsagstyti. Trečia- 
kursis tapšnojo drėgna kempine per veidą, o porelė išsišiepusių 
asistentų studentų smalsiai stebeilijo jam už nugaros. 

— Nieko baisaus, - sumurmėjo naujokas, sėsdamasis ir trinda- 
masis akis. - Man labai nepatogu, kad šitaip apsikvailinau. 

— Taip, man derėjo apie tai pagalvoti, - tarė jo bičiulis. - Bet, o 
dangau, ko gi tu apalpai? 

— Nebegalėjau ilgiau išturėti. Tai vis ta operacija. 

— Kokia operacija? 

— Na, tas vėžys. 

Kurį laiką buvo tylu, paskui trys studentai prapliupo juokais. 

— O, tu neišmanėli, - kvatojo trečiakursis, - juk nebuvo jokios 
operacijos. Paaiškėjo, kad pacientė negali pakelti chloroformo, ir 
visas renginys buvo atšauktas. Arčeris tiesiog perskaitė mums 
vieną iš savo pikantiškų paskaitų, o tu apalpai tiesiog viduryje 
mėgstamiausio jo anekdoto. 


SENOVĖS ATGYVENA 


Buvo blausus spalio rytmetis ir sunkūs pažeme riedantys rūko 
kamuoliai užgulė pilkus ir drėgnus Vulvičo namus. Leidžiantis į 
pakalnę plytomis grįstomis gatvėmis visa aplinkui atrodė įmirkę, 
purvina ir niūru. Nuo didžiųjų pastatų prie Arsenalo galėjai gir- 
dėti dardant daugybę ratų, dunksint sunkius krovinius, dūzgiant 
minią, šūkaujant dirbančius žmones. Tolėliau stovėjo darbininkų 
būstai, aprūkę ir aptriušę; jie driekėsi tolyn, iki pat horizonto, 
kur kelias siaurėjo tartum siūlas, tolydžio virsdamas vos įžiūri- 
ma gija. 

Didžiosiose gatvėse žmonių buvo nedaug, nes darbininkai bu- 
vo įknibę į darbus nuo pat aušros. Milžiniškas dūmais springs- 
tantis siaubūnas mito miesto gyventojais, kiekvieną vakarą atry- 
damas ir išspjaudamas juos iščiulptus, palūžusius ir aprūkusius 
nuo darbo. 

Apkūnios moterys storomis raudonomis rankomis ir purvino- 
mis prikyštėmis stoviniavo nubaltintuose priebučiuose, pasirė- 
musios šluotkočiais, ir visa gerkle labino kaimynes kitapus kelio. 
Vienoje vietoje susibūrė nedidelis draugužių būrelis, kurios karš- 
tai pasakojo įspūdžius, spigiai kikendamos, kol pagaliau viena nu- 
traukė visų klegesį. 

— Jam jau tiek metų, kad turėtų pagaliau suvokti, kiek daug aš 
dėl jo darau! - šaukė ji atsakydama į vienos pašnekovės pastabą. 
— Beje, kiek iš tikrųjų jam metų? Dievaži, nenutuokiu. 

— Ką gi, tai visai nesunku sužinoti, - tarė griežtų bruožų blyš- 
kiaveidė moteriškė žydromis vandeningomis akimis. - Juk jis da- 
lyvavo Vaterlo mūšyje, už tai gauna pensiją ir turi įrodymą - me- 
dalį. 

— Bet juk tai buvo taip seniai, - abejojo trečioji. - Dar prieš 
mano gimimą. 

— Taip, penkioliktieji šio šimtmečio metai, - įsikišo jauna mo- 
teris, atsirėmusi į sieną ir nutaisiusi pranašumo kupiną šypseną. 
— Mano Bilis taip sakė praėjusį šeštadienį, prakalbus apie senį 
Briusterį. 

— Ko gero, jis sakė tiesą, ponia Simpson. Tai kiek jam dabar 
galėtų būti? 

— Dabar aštuoniasdešimt pirmi metai, - tarė pirmoji kalbėtoja, 
skaičiuodama metus savo sugrubusiais raudonais pirštais, o tuo- 
met penkiolikti. Dešimt ir dešimt, ir dešimt, ir dešimt, ir dešimt 
- na, ne tiek ir daug - tik šešiasdešimt šešeri metai, vadinasi, jis 
neturėtų būti labai senas. 

— Kvailele, juk mūšio metu jis nebuvo tik ką gimęs kūdikis, - 
sukrizeno jaunoji moteriškė. - Sakykim, jis buvo tik dvidešim- 
ties, taigi dabar jam negalėtų būti mažiau kaip aštuoniasdešimt 
aštuoneri, ir tai - mažų mažiausia. 

— Taip, būtent taip, nė kiek ne mažiau, - pritarė daugelis. 

— Man jau per akis tų istorijų, - niūriai tarė apkūnioji. - Kai 
tik jo dukterėčia ar dukraitė, nesvarbu kas, atvyks, aš išsinešdin- 
siu tą pačią akimirką; ir jis galės susirasti kitą patarnautoją. Kiek- 
vienas turi pats pasirūpinti savimi, sakau jums. | 

— Negijis toks neramus, ponia Simpson? - pasiteiravo pati jau- 
niausioji iš visos grupelės. 

— Pati pasiklausyk, - atsakė ji, iškėlė ranką ir galva mostelėjo 
durų link. Antrame aukšte buvo girdėti nepaliaujamas duslus šlep- 
sinčių kojų šiūravimas, protarpiais skardžiai taukšinti lazdelė. - 
Taip jis visą laiką ir vaikštinėja pirmyn atgal, eina tą savo sargybą. 

- Tas senas kvailys šitaip kvailioja pusę nakties. Šeštą valandą 
ryto, taip, iš paties ryto, jis lazda pradėjo daužyti man į duris. 
„Sukvieskit sargybinius“ - ėmė šaukti ir dar kažką, nesuprantu 
keisto jo žargono, tad nieko negalėjau padaryti. Be to, jis taip kos- 
ti, krenkščia ir spjaudosi, kad sunku ir bluostą sudėti. Grįžk da- 
bar pas jį kad nori! 

- Poo...nia Simpson! Poo...nia Simpson! - sugergždė irzlus, už- 
kimęs balsas iš viršaus. 

— Tai jis, - triumfuodama linksėjo ji galva. - Vėl ketina kelti 
skandalą. 

— Taip, pone Briusteri, sere! 

— Noriu savo pusryčių, ponia Simpson. 

— Jau beveik paruošti, pone Briusteri, sere. 

— Kad mane perkūnas nutrenktų, jei jis nėra panašus į kūdikį, 
reikalaujantį žinduko, - pasakė jaunoji moteriškė. 

— Kartais man atrodo, kad galėčiau gerokai krestelėti tą seną 
kaulų maišą, - apmaudžiai burbėjo ponia Simpson. - Bet jis ne- 
vertas nė puspensio. 

Visa draugija jau ketino drožti į aludę, tačiau jauna mergina 
perėjo kelią ir droviai palietė šeimininkės petį. 

— Atrodo, čia Arsenalo kelias, 56 numeris, - tarė ji. - Gal pasa- 
kytumėte, ar čia gyvena ponas Briusteris? 

Namų tvarkytoja kritišku žvilgsniu nužvelgė atvykėlę nuo gal- 
vos iki kojų. Tai buvo gal dvidešimties metų mergina, plataus, 
mielo veido, riesta nosele ir didelėmis doromis pilkomis akimis. 
Ji buvo apsivilkusi kartūno suknele, užsidėjusi šiaudinę skrybė- 
lę, padabintą švytinčių raudonų aguonų puokštele, o ryšelis, kurį 
turėjo, tiesiog dvelkė kaimu. 

— Spėju, kad esate Nora Briuster, - tarė ponia Simpson, ne- 
draugišku žvilgsniu nužvelgusi ją nuo galvos iki kojų. 

— Taip. Atvykau prižiūrėti senelio brolio Gregorio. 

— Išties gerą darbą padarysite, - sušuko namų tvarkytoja, iš- 
didžiai atmetusi galvą. - Pats laikas kam nors to imtis iš jo šei- 
mos narių, nes man jau per akis. Taigi atvykote, panele! Prašom 
vidun ir tvarkykitės kaip namie. Dėžutėje rasite arbatos, spin- 
toje - kiaulienos, o senis kaipmat duos jums pipirų, jei laikų ne- 
nunešite jam pusryčių. Vakare ką nors atsiųsiu paimti mano daik- 
tų. 

Išdidžiai linktelėjusi ji nužirgliojo lydima savo kūmučių drau- 
gių tiesiai prie aludės. 

Staiga palikta viena su savo daiktais mergina iš kaimo įžengė į 
prieškambarį, nusivilko švarkelį ir nusiėmė skrybėlaitę. Kamba- 
rys buvo gana neaukštas, kampe pleškėjo židinys, virš kurio links- 
mai kunkuliavo žalvarinis katiliukas. Pusę stalo dengė dėmėta 
staltiesė, ant kurios bolavo tuščias parudęs arbatinis, puskepalis 
duonos ir nedailūs fajansiniai indai. 

Nora Briuster paskubomis apsižvalgė ir išsyk ėmėsi naujų savo 
pareigų. Po penkių minučių arbata jau buvo paruošta, keptuvėje 
čirškėjo du kiaulienos gabalai, stalas aptvarkytas, tamsiai rudi bal- 
dai apkloti servetėlėmis. Kambarys dabar atrodė visiškai kitaip, 
sakytum, padvelkė jaukumu ir ramybe. Baigusi darbą, ji smalsiai 
spalvos medalis, kabantis ant purpurinio kaspino nedidelėje ke- 
turkampėje dėželėje ant židinio. Kiek žemiau buvo prilipdyta laik- 
raščio iškarpa. Ji pasistojo ant pirštų galiukų, rankomis įsikabino į 
židinio atbrailą ir užvertusi galvą įsistebeilijo į popiergalį, protar- 
piais žvairuodama į kiaulieną, čirškančią ir spirgančią jai už nuga- 
ros. Iškarpa buvo pageltusi nuo laiko. Štai kas ten buvo parašyta: 


Antradienį trečiojo gvardijos pulko kareivinese įvyko įdomi ce- 
remonija. Paties princo regento, lordo Hilo, lordo Sautono ir jų 
palydos akivaizdoje už šaunumą ir drąsą medaliu buvo apdova- 
notas grandinis Gregoris Briusteris, priklausęs kapitono Holde- 
no kuopai. Buvo pagerbta jo narsa neseniai įvykusiame didelia- 
me Loulendso mūšyje. Nepamirštamąją birželio 18-ąją keturios 
trečiojo gvardijos pulko kuopos bei Koldstrimo pulkas, vadovau- 
Jami pulkininkų Meitlando ir Bingo, įsitvirtino strategiškai svar- 
bioje fermoje Ožumone, dešiniajame britų pozicijų sparne. Lemia- 
mu mūšio metu šiems kariams pritrūko parako. Tai pastebėję ge- 
nerolas Fojus ir Džeromas Buonapartė nusiuntė daugiau pesti- 
ninkų į jų fronto ruožą. Pulkininkas Bingas grandinį Briusterį 
nusiuntė į užnugarį parūpinti šaudmenų. Briusteris aptiko du 
parako vežimus, kurie priklausė Nasau divizijai, ir Jam pavyko 
pagrasinus savo muškieta priversti vežėjus nugabenti paraką į 

Ožumoną. Kol jo nebuvo, į poziciją supusią gyvatvorę eme šaudyti 
prancūzų haubica ir privažiuoti su parako pilnais vežimais buvo 
be galo pavojinga. Pirmasis vežimas sprogo, o vežėjas buvo su- 
draskytas į gabalelius. Įbaugintas bičiulio likimo, antrasis vežė- 
Jas pasuko savo arklius atgalios, tačiau grandinis Briusteris, už- 
šokęs ant pasostės, nustūmė vežėją žemen ir paraginęs arklius pro 
liepsnas prasiveržė pas draugus. Britų armijos sekme priklausė 
nuo šio narsaus poelgio, nes pritrūkus parako būtų neįmanoma 
išlaikyti Ožumono, ir hercogas Velingtonas dar sykį pareiškė, jog 
kritus Ožumonui, kaip ir La Hajė Sent, iš šios teritorijos būtų 
teke pasitraukti. 

Štai už ką didvyris Briusteris šaunioje kovoje nusipelnė meda- 
lį ir galėjo išdidžiai žvelgti į akis draugams, kai Jų akivaizdoje 
pirmasis karalystės džentelmenas teikė šį drąsos liudijimą. 


Perskaičius šią seną iškarpą, mergaitės širdyje gimė pagarbos 
jausmas, kurį ji visada juto šiam karingam giminaičiui. Nuo pat 
vaikystės laikė jį savo didvyriu ir prisiminė tėvą minėjus jo drąsą 
bei stiprybę, kai nutrenkdavo žemėn jautuką vienu kumščio smū- 
giu ir lengvai panešdavo riebią avį, persimetęs per petį. Jai, tiesa, 
niekados nebuvo tekę jo regėti, tik prastame paveiksle, kaboju- 
siame namuose. Jame buvo pavaizduotas žmogus kvadratiniu 
smakru, švariai nusiskutęs, su aukšta lokio kailio kepure, jis iški- 
lo merginos atmintyje dar nespėjus pagalvoti. Ji dar vis žvelgė į 
rusvą medalį ir stebėjosi, ką galėtų reikšti tas užrašas, išgravi- 
ruotas ant kraštelio dulce et decorum est!, kai staiga ant laiptų 
pasigirdo šlepsėjimas ir lazdos taukšėjimas, o tarpduryje pasiro- 
dė garbusis ponas, apie kurį ji taip dažnai mąstydavo. 

Ar iš tiesų tai buvo jis? Kur pradingo kario dvasia, žiburiuo- 
jančios akys, ryžtingas veidas, kurį ji taip dažnai vaizduodavosi. 
Įsispraudęs į tarpdurį stypsojo aukštas, sukriošęs senis, paniuręs 


! Dulce et decorum est pro patria mori - Saldu ir miela mirti už savo tėvynę 


(lot.). 

ir raukšlėtas, trūkčiojančiomis rankomis ir vos pavelkamomis ko- 
jomis. Retas galvą gaubiantis baltų pūkų debesėlis, melsvų venų 
tinkleliu aptraukta nosis, du stori gauruotų antakių kuokštai ir 
pora blausių vandeningų klaidžiojančių akių - štai ką išvydo jos 
akys. Jis palinko į priekį pasirėmęs lazda trūksmingai švogžda- 
mas, ir jo pečiai sunkiai kilnojosi. 

— Noriu savo pusryčių, - tyliai suvapėjo jis priklibikščiavęs prie 
savo krėslo. - Man žvarbu. Tik pažvelk į mano pirštus! 

Jis išskėtė deformuotas rankas, pamėlusias nuo pat pirštų galiu- 
kų, gumbuotas ir raukšlėtas, su didžiuliais atsikišusiais nykščiais. 

— Maistas jau beveik gatavas, - pasakė mergina su nuostaba 
žvelgdama į jį. - Negi nežinai, kas aš esu, seneli? Aš Nora Brius- 
ter iš Vitemo. 

— Romas sušildo, - murmėjo senis, supdamasis savo kėdėje, - 
ir degtinė šildo, o sriuboje yra mėsos, bet va mano arbatos puode- 
lis. Koks, sakei, tavo vardas? 

— Nora Briuster. 

— Ar gali kalbėti garsiau, mergele? Man regis, jaunimas kalba 
ne taip garsiai kaip anksčiau. 

— Aš Nora Briuster, dėdžiau. Esu jūsų giminaitė, jūs mano se- 
nelio brolis, atvykau iš Esekso gyventi kartu su jumis. 

— O, tai tu būsi brolelio Džo...ordžo mergelė! O, Dieve, tik pa- 
manyk, mažasis Džordžas turi dukrą... 

Jis kimiai sukrizeno sau panosėje, o ilgos ĮSIESEIDUSIOS gyslos 
ant kaklo trūkčiojo ir virpėjo. 

— Aš esu jūsų brolio Džordžo sūnaus dukra, - pataisė ji, apver- 
tusi kiaulienos gabalą. 

— Dievulėliau, mažasis Džo...ordžas buvo tikras stebuklas, — 
tesė jis. - Ė...ė, ano tai niekaip nebūtum apsukęs. Sykį padovano- 
jau jam jauną buldogiuką, tada, kai mane apdovanojo. Tikriau- 
siai girdėjai apie tai pasakojant? 

— Na, senelis Džordžas mirė jau prieš kokius dvidešimt metų, - 
pasakė ji, gurkštelėjusi arbatos. 

— Taigi taigi, bet tas šunelis buvo Kuosinė tikrai geros veis- 

lės padaras! Man dar šalta, nes iki šiol negavau savo pusryčių. 
Romas - gerai, degtinė irgi, bet dabar aš noriu arbatos. 

Jis rijo maistą ir sunkiai šniokštė. 

— Tu sukorei nemažą gabalą kelio, - pagaliau prabilo jis. - Ke- 
bu iš stoties tikriausiai išvykai vakar naktį? 

— Iš kur, dėdžiau? 

— Na, iš tos vietos, iš kurios išvažiuoja karietos. 

— O, ne, aš atvažiavau rytiniu traukiniu. 

— Dievulėliau, tik pamanyk! Tai tavęs nebaugina tie išradimai 
ir kitokie naujoviški dalykai! Tik pamanyk - atvažiavai geležin- 
keliu! Kur eina tas pasaulis? 

Keletą minučių buvo tylu, tuo metu Nora maišė savo arbatą ir 
vogčiomis žvalgėsi į pamėlusias giminaičio lūpas bei krutančius 
žandikaulius. 

— Jūs regėjote daug įdomaus gyvenime, dėdžiau, - pagaliau pa- 
sakė ji. - Tikriausiai jums viskas gerokai prailgo. 

— Ne taip jau ir prailgo. Netrukus, per Atgimimo šventę, vasa- 
rio mėnesį, man sueis devyniasdešimt, bet ir dabar jaučiuosi taip, 
lyg savąjį apdovanojimą būčiau gavęs tik vakar. O tas mūšis — 
puikiausiai viską prisimenu. Net dabar šnervėse juntu degančio 
parako kvapą. Eche che, pavalgius man sugrįžo jėgos! 

Iš tikro jis atrodė jau ne toks išvargęs ir pamėlęs kaip tada, kai 
jį pamatė pirmą sykį. Veidas paraudo, o nugara išsitiesė. 

— Ar skaitei šitą? - pasiteiravo mostelėjes galva iškarpos linkui. 

— Taip, dėdžiau, ir manau, kad galite tuo didžiuotis. 

— O, man tai buvo didi diena! Iš tiesų nepaprasta diena! Iškil- 
mėse dalyvavo pats regentas ir nemažas būrys žmonių! 

— „Pulkas jumis didžiuojasi“, - pasakė jis. - „O aš didžiuojuosi 
savo pulku“, - tada atsakiau aš. - „Velniškai geras atsakymas!“ — 
tarė jis lordui Hilui ir abu prapliupo kvatotis... 

— Taigi, bet į ką taip įsispoksojai pro langą? 

— O, dėdžiau, ten kareivių pulkas žygiuoja gatve, ojo priešaky- 
je - grojantis orkestras. 

— Pulkas, e e? Ė ė, kur mano akiniai? Dievuli, bet juk ir aš 

girdžiu orkestrą, lyg jis grotų visai čia pat. Ten pionieriai ir būg- 
nininkas! Koks jų pulko numeris, mergele? 

Jo akys įsižiebė ir kaulėti geltoni pirštai kaip plėšrūs seno 
paukščio nagai įsikabino jai į petį. 

— Atrodo, jie neturi jokio numerio, dėdžiau. Tik kažkas parašy- 
ta jiems ant pečių. Oksfordšyras ar panašiai. 

— Taip, - suniurnėjo jis. - Girdėjau, kad jie atsisakė numerių ir 
gavo visokių naujoviškų pavadinimų. Ten tikrai jie, kaip ponas 
Dievas mato. Atrodo, jie gana jauni, tačiau moka žygiuoti. Juntu 
ritmą ir pasakysiu - tai tikras kariškas ritmas. 

Jis lydėjo juos žvilgsniu, kol paskutinės eilės pasuko už kampo 
ir žygiuojančių kareivių žingsniai nuščiuvo tolumoje. 

Vos jis sudribo savo krėsle, atsidarė durys ir įžengė orus džen- 
telmenas. 

— Ei, pone Briusteri! Kaip jūs šiandien jaučiatės? Tikiuosi, ge- 
riau? - pasiteiravo jis. 

- Įeikit, daktare! Taip, šiandien man daug geriau. Tik kažkas 
krūtinėje plaka ir burbuliuoja. Vis tos gyslos. Jei tik galėčiau iš- 
spjauti skreplius iš krūtinės, jausčiausi visai neblogai. Ar galėtu- 
mėte man ko nors duoti, kad išsklaidytų tuos skreplius? 

Daktaras, jaunas labai rimto veido žmogus, uždėjo delną ant 
raukšlėto, mėlynomis gyslomis išvagoto riešo. 

— Jums derėtų labiau tausoti save, - tarė jis, - nepiktnaudžiau- 
kite. 

Plonutė gyvybės gijelė vos tvinksėjo iškankintame kūne ir at- 
rodė, kad ims ir išslys pro pirštus. 

Senis sukikeno. 
kad nesugriaučiau savo kareivinių ar nedaryčiau, ko nereikia. O, 
kad jį kur, pajutau kažką negero! 

— Kas kas? 

— Na, tie kareiviai. Gal matėte juos žygiuojančius, daktare? Jie 
buvo be kojinių. Nė vienas iš jų nemūvėjo kojinių. - Jis sukrank- 
sėjo ir kurį laiką kikeno, patenkintas savimi. 

— To nebūtų buvę hercogo laikais! murmėjo jis. - Ne, dėl Die- 
vo! Hercogas tartų savo žodį. 

Daktaras nusišypsojo. 

— Na, ką gi, jūs atrodote visai neblogai, - pasakė jis. - Aš lanky- 
siuosi maždaug kartą per savaitę ir žiūrėsiu, kaip jūs jausitės! 

Kai Nora lydėjo jį prie durų, jis pasivedė ją į šoną. 

— Jis labai silpnas, - sušnibždėjo daktaras. - Jei pastebėsite ką 
nors negero, tuoj pat siųskite manęs. 

—- Kas jam, daktare? 

- Jį slegia devyniasdešimties metų našta. Jo arterijos - 8 vamz- 
deliai, pripildyti kalkių. Širdis susitraukusi ir suglebusi. Tas žmo- 
gus-tiesiog susidėvėjo. 

Nora stovėjo žvelgdama į žvalią jo eiseną ir galvojo apie naujas 
jai tekusias pareigas. Atsisukusi ji staiga išvydo aukštą artileristą 
įrudusiu nuo saulės veidu su trimis auksiniais seržanto antsiu- 
vais ant rankovės. Jis stovėjo laikydamas karabiną, o prisiartinęs 
nedrąsiai palietė jos alkūnę. 

- Labą rytą, panele! - pasakė jis, pakėlęs storą pirštą prie šau- 
nios geltonu kaspinu apsiūtos kepurės. 

— Regis, čia gyvena senas džentelmenas, kurio pavardė Brius- 
teris, ir jis dalyvavo Vaterlo mūšyje? 

— Tai mano senelio brolis, - atsakė Nora, nuleidusi akis že- 
myn, nes negalėjo tverti akylo jauno kariškio žvilgsnio. - Jis da- 
bar svetainėje. 

— Gal galėčiau truputį pakalbėti su juo, panele? Jei negalima 
dabar, galiu ateiti vėliau. 

— Esu įsitikinusi, kad jam būtų labai malonu pasimatyti su ju- 
mis, sere. Jis čia, jums reikia tik įeiti. 

— Didžiuojuosi jumis, sere, didžiuojuosi ir džiaugiuosi jus ma- 
tydamas! - sušuko seržantas, jis žengė tris žingsnius į priekį, trink- 
telėjo karabino buože į grindis ir pridėjęs delną prie galvos atida- 
vė pagarbą. 

Nora stovėjo tarpduryje plačiai atsimerkusi ir prasižiojusi. Ji 
stebėjosi, kad jos dėdė, sulaukęs tokio brandaus amžiaus, buvo 

panašus į šį kareivį, o tas, grakščiai pasisukęs, irgi kažkuo panė- 
šėjo į giminaitį. 

Senis pažvairavo į lankytoją ir iš lėto pakratė galvą. 

— Sėskitės, seržante, - tarė jis, lazdos galu rodydamas krėslą. — 
Jūs per jaunas turėti tokius antsiuvus. - Dievulėliau, nūnai leng- 
viau gauti tris juosteles negu užsitarnauti vieną mano laikais. 
Šauliai tuomet buvo pagyvenę kariai, ir anksčiau galėjai pražilti 
negu užsidirbti tris juosteles. 

— Tarnauju jau aštuonerius metus, sere, - tarė seržantas. — 
Mano pavardė Makdonaldas, seržantas Makdonaldas iš Jos kara- 
liškosios didenybės artilerijos Pietų diviziono. Vyrukai išrinko ma- 
ne šaulių kareivinių atstovu pareikšti jums, kad mes didžiuoja- 
mės, jog gyvenate šiame mieste, sere. 

Senasis Briusteris tik krenkštelėjo ir pasitrynė kaulėtas ran- 
kas. 

— Taip ir regentas sakė, - sušuko jis. - Pulkas didžiuojasi ju- 
mis, - sakė jis. - Ir aš didžiuojuosi savo pulku, - pasakiau aš. - O 
tai velniškai geras atsakymas, - tarė jis. Tuomet jie su lordu Hilu 
prapliupo kvatotis. 

— Draugija prie mūsų stalo labai didžiuotųsi, jei teiktumėtės 
pas mus apsilankyti, - pasakė seržantas Makdonaldas. - Jei jūs 
teiktumėtės, jums visada atsirastų pypkė gero tabako ir stiklinė 
grogo. 

Senis juokėsi, kol užsikosėjo. 

— Jie norėtų pamatyti mane? Na, jaunikliai! - stebėjosi jis. — 
Gerai, gerai, kiek atšilus gal ir išsiruošiu pas jus. Labai galimas 
daiktas, kad apsilankysiu. Per daug garbės tokiai kareivių val- 
gyklai, a? Valgote kartu su karininkais? Kur ritasi pasaulis? 

„- Girdėjau, kad tarnavote ryšininku, sere? - pagarbiai pasitei- 
ravo seržantas. 

— Ryšininku? - paniekinamai sušuko senis. - Niekad gyvenime 
nevilkėjau milo. Buvau tikrų tikriausias gvardietis. Tarnavau tre- 
čiajame gvardijos pulke - tame pačiame, kuris dabar vadinamas 
Škotijos kalniečių. Dievulėliau, juk jie visi jau iškeliavo į amžiny- 

bę, visi - nuo senojo pulkininko Bigso iki būgnininko, o štai aš 
užsilikau - senojo amžiaus atgyvena. Štai kas aš, seržante - pati 
tikriausia atgyvena! Esu čia, nors man derėtų būti kartu su jais. 
"Tai ne mano kaltė, aš pasirengęs žengti tą žingsnį, kai tik išgirsiu 
lemiamą žodį. 

— Visi turėsime kada nors stoti į šią iškilmingą rikiuotę, sere, — 
tarė seržantas. - Gal norėtumėte paragauti mano tabako, sere? — 
paklausė jis, traukdamas ruonio kailio kapšą. 

Senasis Briusteris išsitraukė iš kišenės pajuodusią molinę pypkę 
ir pradėjo kimšti tabaką. Staiga pypkė išslydo iš nevikrių pirštų 
ir nukritusi ant grindų sudužo. Jo lūpa suvirpėjo, nosis susiraukė 
ir jis pradėjo kūkčioti nenumaldomai tartum kūdikis. 

— Mano pypkė sudužo, - skundėsi jis. 

— Nereikia, dėdžiau, na, nereikia, - ramino Nora, palinkusi prie 
jo, glostydama baltą galvą tartum kūdikiui. - Nieko baisaus. Gau- 
sim naują. 

- Nesijaudinkit, sere, - tarė seržantas. - Štai medinė pypkė su 
gintariniu kandikliu, jūs suteiktumėte man garbę, jei priimtu- 
mėte tokią dovaną. Iš tikrųjų apsidžiaugčiau, jei sutiktumėte ją 
paimti. 

— O), Dievai! - sušuko anas ir ašaras akimirksniu pakeitė šypse- 
na. - Kokia puiki pypkė! Pažvelk į naująją mano pypkę, Nora. 
Galiu galvą dėti, kad Džordžas niekados neturėjo tokios puikios 
pypkės. Galite pastatyti savo šaudyklę į kampą, seržante. 

— Taip, sere, aš kaip tik eidamas iš šaudyklos užsukau pas jus. 

— Nagi, duokš man pažiūrėti. Dievulėliau, ji atrodo tokia dide- 
lė kaip senais laikais vienos rankos muškietonas. Kaip ja naudo- 
tis, seržante? Atlaužk gaiduką, - prisitaikyk - paspausk gaiduką 
— taip, seržante? Vajė, aš perlaužiau tavo muškietą per pusę! 

— Nieko baisaus, sere, - sušuko šaulys, prapliupęs juokais, — 
paspaudėte svertą ir nuleidote buožę. Taip mes jas užtaisome, 
sere. | 

— Jūs užtaisote jas ne iš to galo! Na, gerai, reikės apie tai pagal- 
voti. Žiūrėk, jokio grūstuvo, ničnieko! Teko girdėti apie tai anks- 

čiau, bet netikėjau. Ši šaudyklė nepanaši į mano rudąją Besę. Ka- 
da nors - paminėsi mano žodį - jie gerai pagalvos ir sugrįš prie 
senosios patikimos Besės. 

- Viešpatie, sere, - karštai prabilo seržantas, - dabar jiems rei- 
kia naujovių, ypač po tos sumaišties Pietų Afrikoje. Šiandien laik- 
raštyje skaičiau, kad Vyriausybė pagrasė pirštu tiems būrams. 
Mūsų valgykloje daug apie tai kalbama. Papasakosiu jums, sere. 

— Che che, - kranksėjo senasis Briusteris. - Negali būti. Herco- 
go laikais taip nebūtų atsitikę; hercogas neleistų nė prasižioti! 

— Taip ir būtų, sere, - pritarė seržantas, - pasiųsk mums, Die- 
ve, kitą tokį kaip jis. Na, bet aš pernelyg jus varginu kaip pirmą 
kartą. Užbėgsiu dar ir atsivesiu vieną ar porą draugų, jei galima, 
jie visi labai didžiuotųsi, jei galėtų pasikalbėti su jumis. 

Taigi dar sykį atidavęs pagarbą veteranui, žybtelėjęs baltais 
dantimis Norai, didysis šaulys išėjo ir liko tik prisiminimai apie 
mėlyną uniformos spalvą bei gelsvą kaselę. 

Bet neilgai trukus jis vėl atėjo. Ir visą ilgą žiemą jis lankėsi 
Arsenalo gatvėje. Kartu jis atsivesdavo kitų kareivių ir ilgainiui 
tėvuko Briusterio lankymas tapo tarytum ritualu - piligrimų ke- 
lione. Šauliai ir pionieriai, ryšininkai bei dragūnai nedrąsiai nu- 
silenkdavo nedidelėje svetainėje barškindami ginklais ir žvangin- 
dami pentinais, ištiesdavo savo ilgas kojas ant margaspalvio kili- 
mėlio ir rausdavosi giliose skraisčių kišenėse ieškodami šniūkio 
tabako ar popieriaus jam įsukti, kurių atsinešdavo kaip pagarbos | 
įrodymą. 

Buvo labai šalta žiema, šešias savaites iš eilės žemę buvo nu- 
klojęs sniegas, ir Norai buvo nelengva palaikyti gyvybės kibirkš- 
nerišlus garsas pasigirsdavo tik atėjus jo maitinimosi laikui, o dau- 
giau - nė žodžio. Bet pagaliau padvelkė šiltesnis vėjelis, ant me- 
džių ėmė sprogti žali pumpurai, kraujas venose atitirpo ir jis vėl 
galėjo nueiti prie durų pasimėgauti gyvybę skleidžiančia saulės 
šviesa. 

- Ji suteikia man tiek jėgų, - vieną rytą prabilo jis, visas įrau- 

dęs karštoje gegužės saulėje. - Tik nuo tų musių taip sunku atsi- 
ginti! Šiuo metu jos tokios įkyrios, kad negaliu jų pakęsti. 

— Aš nuvaikysiu jas; dėdžiau, - pasisiūlė Nora. 

— Ei, bet oras išties nuostabus! Saulė skatina mintis apie amži- 
nybę. Galėtum kiek paskaityti man Bibliją, mergele. Tai mane 
labai ramina. 

— Kokią dalį norėtumėte išgirsti, dėdžiau? 

— Na, tą apie karus. 

— Apie karus? | 

— Taigi paporink man apie karus! Pavyzdžiui, Senąjį Testa- 
mentą. Man jis labiausiai patinka! Kai ateina dvasininkas, nori 
išgauti ką nors daugiau, tačiau jo Jošua man palyginti niekas. Tie 
izraelitai buvo šaunūs kariai - gerai parengti kareiviai - visi, apie 
kuriuos rašoma. 

— Bet, dėdžiau, - maldavo Nora, - dabar pasaulyje įsivyravo 
taika. 

— Ne visur, mergaite. 

— Visur, dėdžiau, dievaži! 

Senasis grandinis suirzęs trinktelėjo lazda į žemę. 

— Sakau tau, kad ne visur. Aš klausiau vikaro. 

— Na, gerai, ir ką jis sakė? 

- Jis sakė, kad dar turi būti paskutinis karas. Jis man sakė net 
jo pavadinimą. Tai - Arm... Arm... 

— Armagedonas. 

-- Taip, tokį pavadinimą minėjo ir vikaras. Sakyčiau, kad ir tre- 
čiasis gvardiečių pulkas turėtų jame dalyvauti. Taip pat ir herco- 
gas - jam turėtų tekti ne paskutinis žodis. 

Pagyvenęs džentelmenas žilomis žandenomis žengė gatve žval- 
gydamasis į namų numerius. Dabar jo akys nukrypo į senuką ir 
jis sustojo priešais. 

— Ei, - tarė jis, - gal jūs esate Gregoris Briusteris? 

— Tai mano vardas, sere, - atsakė veteranas. 

— Vadinasi, esate tas pats Briusteris, kuris buvo Škotijos gvar- 
diečių pulko sąrašuose ir dalyvavo Vaterlo mūšyje? 

— Aš ir esu tas žmogus, sere, tik anais laikais mūsų pulkas bu- 
vo vadinamas trečiuoju gvardiečių pulku. Tai buvo geras pulkas, 
jam trūksta tik manęs, kad galėtų dalyvauti parade aname pa- 
saulyje. 

— Cit, cit, jiems dar reikės palūkėti ne vienerius metus, - drau- 
giškai tarė džentelmenas, - bet aš esu Škotijos gvardiečių pulko 
pulkininkas ir norėčiau šnektelėti su jumis. 

Senasis Gregoris Briusteris pašoko rankoje spausdamas triu- 
šinę kepurę. 

— Dieve, laimink mane! - sušuko jis, - nedrįsau net pagalvoti 
apie tai, net pagalvoti. 

— Gal pakviestumėte džentelmeną į vidų, - patarė praktiškoji 
Nora iš vidaus. 

- Žinoma, prašom vidun, sere, jei nemanote, jog esame per daug 
įžūlūs. 

Susijaudinęs senukas pamiršo savo lazdelę ir vos žengus sve- 
tainės link keliai sulinko, jis susverdėjo. Pulkininkas palaikė jį iš 
vienos pusės, o Nora - iš kitos. 

— Ramiai, susiimkite, - kalbėjo pulkininkas, vesdamas senelį 
prie krėslo. 

— Ačiū, sere, vos galiu susitvardyti. Bet, Dieve brangus, kodėl 
aš vargiai galiu tuo patikėti. Prisiminėte mane, kuopos grandinį, 
jūs - pulko vadas! Jėzau! Kokie dalykai dedasi tame pasaulyje. 

— Na, kąjūs, mes labai didžiuojamės jumis čia, Londone, - pa- 
sakė pulkininkas. - Juk esate vienas iš tų žmonių, kurie apgynė 
Ožumoną? - Jis nukreipė akis į kaulėtas virpančias rankas su 
dideliais atsikišusiais nykščiais, gyslotą pasmakrę ir pakumpu- 
sius prislėgtus pečius. Tai šitaip mus palieka paskutiniai didvy- 
riai? Tada jis pažvelgė į pustuščius buteliukus, žydrus tepalo stik- 
lainius, arbatinį ilgu kakleliu ir skurdų ligonio kambarį. „Iš tiesų 
geriau jis būtų žuvęs, jau verčiau jį būtų prispaudusios liepsno- 
jančios Belgijos fermos gegnės“, - pamanė pulkininkas. 

— Tikiuosi, jaučiatės gerai ir esate laimingas, - tarė jis kiek 
patylėjęs. 

— Ačiū, sere. Turiu nemažai rūpesčių dėl gerklės - daugybę 
rūpesčių dėl tos gerklės, sere. Nemanykite, kad pakanka ištrauk- 
ti skreplius, ir viskas. Be to, man reikia maisto. Jei jo trūksta, 
mane ima šaltis krėsti. Ir tos musės! Jau neturiu tiek jėgų, kad 
galėčiau kovoti su jomis. 

— O kaip jūsų atmintis? - pasiteiravo pulkininkas. 

— Na, ji kaip tik nebloga. Ką gi, sere, galėčiau išvardyti visų 
kraštinės kapitono Holdeno kuopos kariūnų pavardes. 

— O patį mūšį ar prisimenate? 

— O, regiu kaskart vos užmerkęs akis. Dievaži, sere, vargu ar 
patikėtumėte, kad aiškiai visa regiu. Štai mūsų linija - nuo va 
ano kamparo buteliuko dešinėje iki tabakinės su uostomuoju ta- 
baku. Ar matot? Gerai, tuomet ana piliulių dėželė dešinėje tebū- 
nie Ožumonas - mes ten buvome; o čia, užpakalyje, yra rezervai 
ir belgai! - Jis įnirtingai nusispjovė į ugnį. - O štai čia - prancū- 
zai, ten, kur mano pypkė. Ten, kur mano tabako kapšas, buvo 
prūsai, slenkantys nuo mūsų kairiojo sparno. Vajėzau! Na, ir ap- 
sidžiaugėme išvydę jų šautuvų dūmelius. 

— O kas dabar labiausiai jus jaudina prisiminus aną didįjį mū- 
šį? - pasiteiravo pulkininkas. 

— Tada aš praradau tris puskrones, - kranksėjo senasis Brius- 
teris. - Dabar nėra ko stebėtis, niekados neatgausiu tų pinigų. 
Paskolinau juos Džesui Smitui, stovėjusiam rikiuotėje už manęs 
Briuselyje. Kad jį kur! Jį nudūrė ietininkas prie Kvarter Braso ir 
man liko tik popieriaus skiautelė, įrodanti skolą! Taip ir prara- 
dau tas tris puskrones. 

Pulkininkas juokdamasis atsistojo. 

- Gvardijos pulko karininkai norėtų padėti jums nusipirkti kokį 
mažmožį, kuris truputį palengvintų jūsų buitį, - pasakė jis. - Tai 
ne nuo manęs, nereikia man dėkoti. 

Jis paėmė senio tabako kapšą ir įbruko į jį gurgždantį bankno- 
tą. 

— Ačiū, išties ačiū, sere. Bet norėčiau pasiteirauti vieno dalyko, 
pulkininke. 

— Nagi? 

— Jei jau kviečiatės mane į svečius, tai gal galėčiau dalyvauti 
keliant vėliavą ir saliutuojant? 

- Žinoma, - pasakė pulkininkas. - Būkite sveikas. Tikiuosi iš 
jūsų sulaukti tik gerų naujienų. 

— Malonus džentelmenas, Nora, - sušvogždė senasis Briusteris, 
jiems žvelgiant pro langą į tolstantį pulkininką, - bet jis, dievaži, 
netiktų netgi palaikyti manojo pulkininko Bingo balnakilpės. 

Kitą rytą grandinio būklė staiga pablogėjo. Net auksiniai sau- 
lės spinduliai, sklindantys pro langą, negalėjo sušildyti išdžiūvu- 
sio kūno. Atėjęs daktaras tik palinksėjo tylėdamas galvą. Visą dieną 
senis gulėjo paslikas ir tik išburkusios pamėlusios lūpos bei trūk- 
čiojantis kaklas rodė, kad gyvybės kibirkštėlė dar rusena. Nora ir 
seržantas Makdonaldas po pietų sėdėjo šalia, tačiau jis nereaga- 
vo. Gulėjo taikingai, akys pusiau primerktos, delnai paspausti po 
skruostu kaip labai pavargusio vaiko. 

Jie trumpam paliko jį ir nuėjo į prieškambarį; Nora ruošė ar- 
batą, tik staiga išgirdo šauksmą, kuris nuskardėjo per visą namą. 
Garsus ir tevas, jis kilo, verdamas jų ausis - balsas kupinas jėgos, 
energijos bei ugningos aistros. . 

— Gvardiečiams reikia parako, - šaukė jis, paskui vėl, - parako 
gvardiečiams! Seržantas pašokęs puolė prie senuko, lydimas dre- 
bančios Noros. Senis stovėjo, žydros akys žaižaravo, balti plaukai 
pasišiaušė, visas pasitempęs ir išsitiesęs, galva išdidžiai atlošta 
tartum erelio, o akys degė it ugnis. 

— Gvardiečiams reikia parako, - subaubė dar sykį, - ir jie gaus 
jo, kaip Dievą myliu! 

Jis ištiesė ilgas rankas ir suaimanavęs griuvo į krėslą. Seržan- 
tas palinko prie jo, ir veidas patamsėjo. 

— O, Arči, Arči, - aimanavo išsigandusi mergaitė, - kas dabar 
bus? 

Seržantas nusisuko. 

— Manau, - tarė jis, - dabar jau visi trečiojo gvardijos pulko 
kariai danguje. 

TREČIOJI KARTA 


Skadamoro skersgatvis leidosi žemyn upės linkui, o toliau su- 
ko už paminklo, stūksančio nakties tamsoje. Skersgatvis skendė- 
jo dviejų didžiulių sienų šešėlyje. Tos sienos kilo aukštyn virš ap- 
linkui pasklidusių nedrąsiai mirgančių dujų žibintų. Šaligatvis 
buvo siauras, o gatvė grįsta apvaliais rieduliais, tad galybė veži- 
mų be perstojo dardėjo lyg viena paskui kitą šniokščiančių bangų 
virtinė. Tarp verslo įstaigų buvo įsispraudę keletas senoviškų na- 
mų, ir viename iš jų, pačiame gatvės viduryje, kairėje, buvo dak- 
taro Horacijaus Selbio kabinetas. Šioje gatvėje neįprasta įsireng- 
ti kabinetą žymiam žmogui, tačiau visoje Europoje pagarsėjęs spe- 
cialistas gali apsigyventi kur panorėjęs. Kadangi jo darbas buvo 
susijęs su ypatinga sfera, pacientams nuošalumas neatrodė esąs 
pernelyg didelis trūkumas. 


Buvo dar tik dešimta valanda vakaro. Duslus gatvių triukš- 
mas, griaudintis virš Londono tilto, palengva rimo, kol virto ne- 
aiškiu gaudesiu. Lietus pylė kaip iš kibiro, ir dujų liepsnelė vir- 
pėjo už šlapio, lietaus lašų išmarginto žibinto stiklo; blausūs gels- 
vi atšvaitai mirgėjo ant žvilgančių grindinio akmenų. Oras buvo 
sklidinas lietaus garsų. Lietus šniokštė ir šnarėjo, lašai teškėjo 
nuo langų atbrailų. Vanduo sūkuriuodamas gurgėjo lietaus lata- 
kais žemyn ir dingdavo už kanalizacijos angos pinučių. 

Visame Skadamoro skersgatvyje buvo tik viena figūrėlė, vieni- 
šas kaip pirštas žmogus. Tasai vyras mindžikavo prie daktaro Ho- 
racijaus Selbio durų. Žmogus buvo tik ką paskambinęs ir dabar 
lūkuriavo atsako. Lempų šviesa skverbėsi pro švytinčius langus, 
atsispindėjo ant neperšlampamo lietpalčio pečių ir iškraipė iš- 

blyškusio, jautraus, švariai skusto veido bruožus. Veido išraiška 
buvo keistoka - tokia būna mirtinai išgąsdinto arklio pabalusio- 
mis iš baimės akimis ar bejėgiškai prasižiojusio vaiko virpančia 
apatine lūpa. Tarnas, išvydęs nustėrusias atvykėlio akis, išsyk su- 
mojo, kad tai pacientas. Prie šių durų panašų žvilgsnį jam jau 
teko regėti. 

— Ar daktaras namie? 

Tarnas dvejojo. 

— Tiesą sakant, pas jį svečiuojasi keletas draugų, jie atėjo vaka- 
rienės. Daktaras nemėgsta, kai jį kas trukdo po darbo. 

— Pasakykit jam, kad man tiesiog būtina su juo pasimatyti. Per- 
duokit jam, kad reikalas nepaprastai svarbus. Štai mano vizitinė 
kortelė. - Kažką murmėdamas jis tirtančiais pirštais bandė iš- 
traukti kortelę iš dėklo. - Čia mano pavardė - esu seras Frensis 
Nortonas. Pasakykit jam, kad seras Frensis Nortonas iš Dino Par- 
ko nedelsdamas turi su juo pasimatyti. 

— Gerai, sere. - Liokajus sugniaužė kortelę ir pusės sovereno 
monetą - kaip svarų priedą. 

— Jūsų apsiaustui geriausia vieta štai čia, prieškambaryje. Jis 
visas peršlapęs. Dabar, jei teiksitės palūkėti čia, laukiamajame, 
aš pabandysiu atsiųsti jums daktarą. 

Baronetas atsidūrė didžiulėje patalpoje aukštomis lubomis: Ki- 
limas buvo toks minkštas ir storas, kad jo pėdos be jokio garso 
tiesiog paniro į jį. Du dujų rageliai buvo kiek pasukti į viršų ir 
viską apšvietė neryški šviesa, skleidžianti silpną būdingą kvapą, 
juntamą visame kambaryje, kuris priminė religijos buveinę. Sve- 
čias susmuko žvilgančios odos krėsle prie smilkstančio židinio ir 
paniuręs žvelgė į liepsną. Abi kambario sienos buvo pristatytos 
knygų, storų ir rimtų, su ryškiomis auksinėmis raidėmis ant nu- 
garėlių. Židinys buvo senovinis, su balto marmuro atbraila, ant 
kurios kūpsojo vatos kuokštai ir tvarsliava, graduotos menzūrė- 
lės bei maži buteliukai. Vienas buvo platesniu kakleliu - viduje 
buvo mėlynasis akmenėlis, antrame - kažkas panašaus į pypkės 
tabako pelenus, tačiau ant raudonos etiketės buvo parašyta „Kaus- 

tikas“. Termometrai, švirkštai, mentelės buvo sukrauti šalia, ant 
židinio, ir ant didelio stalo prie plautuvės. Ant to paties stalo, 
dešiniau, stovėjo penkios knygos, parašytos paties daktaro Hora- 
cijus Selbio ta tema, su kuria ypač dažnai buvo siejamas jo var- 
das. Dešinėje, ant didelės raudonos medicinos knygos, stūksojo 
didžiulis - geros ropės dydžio - žmogaus akies modelis, kuris atsi- 
darydavo paspaudus. Galėjai ištirti lęšį bei akies vidų. Seras Fren- 
sis Nortonas nebuvo itin pastabus, tačiau į šiuos mažmožius ste- 
beilijo didžiai susidomėjęs. Net aprūdijęs rūgšties butelio kamš- 
tis patraukė jo dėmesį, ir jis stebėjosi, kodėl daktaras nepakeičia 
jo stikliniu. Nedideli įbrėžimai toje vietoje, kur šviesa atsispindi 
ant žvilgančio stalo, dėmelės ant odinio krėslo paviršiaus, chemi- 
nės formulės, pažymėtos ant kai kurių flakonų etikečių - net pati 
mažiausia smulkmena neliko nepastebėta. Klausa irgi buvo įtemp- 
ta. Dusliai tiksėjo didingas juodas laikrodis virš židinio, ir tas tik- 
sėjimas skausmingai rėžė klausą; už medinių sienų pertvarų taip 
aiškiai buvo girdėti balsų almesys gretimame kambaryje, kad au- 
sis galėjo pagauti pokalbio nuotrupas. 

— Turėjai paimti tą kirtį antrame rate... Kodėl nemetei pasku- 
tinės kortos? 

— Kaip galėjau mesti karalienę, jei žinojau, kad ją nukirs tūzas... 

Atrodė, kad frazės sruvo savaime virsdamos dusliu murman- 
čių srautu. Netikėtai jis išgirdo girgžtelint duris, paskui žings- 
nius prieškambaryje ir pajuto didėjantį nerimą bei siaubą dėl ar- 
tėjančios gyvenimo krizės. 

Daktaras Horacijus Selbis buvo aukštas apkūnus vyriškis, at- 
rodantis gana įspūdingai. Nosis bei smakras buvo stambūs, gero- 
kai atsikišę, veidas putlokas. Jam būtų labiau tikęs perukas ir 
puošni kaklaskarė, būdingi ankstyvajam karaliaus Jurgio valdy- 
mo laikotarpiui, negu trumpai kirpti plaukai ir juodas surdutas, 
madingi XIX šimtmečio pabaigoje. 

Jis buvo kruopščiai nusiskutęs, burna kiek pražiota, lūpos sto- 
ros, jausmingos, iš lūpų kampučių galėjai spėti jį esant švelnaus 
būdo. Šios rudos mielos akys regėjo daug gėdingų nusidėjėlių pa- 

slapčių. Pasišiaušusios meistriškai pakirptos tankios žandenos vir- 
šuje susiliejo su žilais plaukais. 

Pacientams tokia didybė ir stambus kūnas kėlė pasitikėjimą. 
Aukšta padėtis ir pasitikėjimas savo jėgomis medicinoje, kaip ir 
kare, pelnė daug pergalių praeityje ir žadėjo naujų ateityje. Dak- 
taro Horacijaus Selbio veidas dvelkė ramybe, kuri sklido ir iš 
baltų jo rankų; dešinę jis ištiesė lankytojui. | 

— Atleiskite, kad priverčiau laukti. Mano pareigos ir svetingu- 
mas trukdo vienas kitam, suprantate? Turiu būti geras šeiminin- 
kas savo svečiams ir patarėjas pacientams. Bet dabar klausau jū- 
sų, šere Frensi. Oi, brangusis, juk jūs visiškai sušalęs. 

— Taip, kiek sužvarbau. 

— Jūs tiesiog visas virpate. Cit, cit, taip negalima. Ta baisi nak- 
tis sušaldė jus į ragą. Gal šiek tiek stimuliuojamųjų? 

— Ne, ačiū. Geriau nereikia. Mano drebulio priežastis anaiptol 
ne šalta naktis. Man baisu, daktare. 

Daktaras kiek pasisuko kėdėje ir patapšnojo jaunuoliui kelį lyg 
mirtinai nusivariusiam arkliui sprandą. 

— Kokios bėdos? - pasiteiravo jis, per petį žvelgdamas į išblyš- 
kusį veidą, nustėrusias akis. 

Jaunuolis dukart pravėrė lūpas. Staiga pasilenkė ir netikėtu 
mostu trūktelėjo kelnes į viršų, nusmaukė dešinę kojinę ir atkišo 
blauzdą. Daktaras vos pažvelgęs pliaukštelėjo liežuviu. 

— Abi kojos? 

— Ne, tik viena. 

— Staiga? 

— Sį rytą. 

— Hm! - Daktaras papūtė lūpas, paskui smiliumi ir nykščiu 
pasitrynė smakrą. - Ar galite paaiškinti, iš kur tai? - susidomėjęs 
paklausė jis. 

— Ne. 

Didelės rudos akys surimtėjo. 

— Manau, nereikia aiškinti, kad šioje situacijoje turite būti vi- 
siškai atviras? 

Pacientas pašoko nuo krėslo. 

— Tegu Dievas man padeda, daktare, - sušuko jis, - nepadariau 
gyvenime nieko, ko turėčiau gailėtis. Negi manote, kad esu toks 
neišmanėlis ir pulsiu jums meluoti. Neturiu dėl ko gailėtis. 

Žmogus su viena paraitota klešne iki pat kelio atrodė juokin- 
gai, kone tragiškai, o akyse slypėjo tas pats pirmykštis siaubas. 
Staiga nuo kortuotojų stalelio gretimame kambaryje pasigirdo 
linksmi šūksniai, ir šiedu vyrai tylomis pažvelgė vienas į kitą. 

— Sėskit, - šiurkščiai pasakė daktaras. - Man pakanka jūsų 
paaiškinimo. - Jis pasilenkė ir pirštu perbraukė jaunuoliui per 
blauzdą, vienoje vietoje patraukė odą. 

— Hm! Pjautuvo formos išbėrimas! - sumurmėjo jis kratyda- 
mas galvą. Ar pastebėjote kokių nors kitų simptomų? 

— Gal pradėjau kiek blogiau regėti... 

— Leiskite pažvelgti į jūsų dantis! - Pažiūrėjęs daktaras vėl 
pliaukštelėjo liežuviu su užuojauta, nepatenkintas. 

— Dabar - akis! - Jis uždegė lempą šalia paciento alkūnės, paė- 
mė nedidelį krištolinį didinamąjį stiklą, nutaikė šviesos spindulį į 
vieną tašką ir nukreipė į paciento akį. Išraiškingas. daktaro vei- 
das tiesiog pražydo iš pasitenkinimo. Taip jaučiasi botanikas, ieš- 
kantis vietos savo kuprinėje retam tropikų augalui, ar astrono- 
mas, kai ilgai laukta kometa pagaliau įskrieja į jo teleskopo regė- 
jimo lauką. 

— Labai būdingi požymiai, iš tiesų nepaprastai būdingi. - Jis 
murmėjo eidamas prie savo stalo ir rašydamas kažkokias pasta- 
bas ant popieriaus skiautės. 

— Įdomu - kaip tik dabar šia tema rašau monografiją. Beje, tai 
labai ryškus atvejis. 

Jis visiškai pamiršo paciento būklę, ir iš jo lūpų srūte sruvo 
pagyros tam įdomiam ligos atvejui. Galiausiai jis atsipeikėjo 1r 
žmoniškumas paėmė viršų. 

— Brangusis sere, nėra prasmės dėstyti profesines vingrybes, — 
užjaučiamai tarė jis. - Ar taptumėte išmintingesnis, jei pasaky- 
čiau, kad jums intersticinis keratitas? Be to, ryškus būdingas bė- 

ximas. Apskritai galiu pasakyti, jog sergate tikrų tikriausiai pa- 
veldėtu sifiliu. 

Jaunasis baronetas dribo į krėslą, žandikaulis net nukaro ant 
krūtinės. Daktaras prišoko prie stalelio šalimais ir įpylė pusę stik- 
linės skiesto brendžio, kurį laikė savo pacientams. 

— Galbūt aš pasakiau pernelyg tiesmukai, - tarė jis. - Bet jūs 
turite žinoti savo ligos priežastį, antra vertus, kam tada atėjote 
pas mane? 

— Dieve, padėk man, aš įtariau tai, bet tik šiandien, kai mano 
kojos būklė visai pablogėjo. Mano tėvo kojos atrodė panašiai. 

— Vadinasi, ilgą paveldėjote iš jo? 

— Ne, iš senelio. Gal jums teko kada nors girdėti apie serą Ru- 
pertą Nortoną, garsų sporto globėją? 

Gydytojas buvo apsiskaitęs žmogus, turėjo gerą atmintį. Var- 
das staiga sukėlė daugybę atsiminimų apie nelemtą ano žmogaus 
reputaciją. Jis buvo žinomas trečiojo dešimtmečio plevėsa, kuris 
kaip pašėlęs kortavo ir kovėsi dvikovose, be saiko gėrė ir ištvirka- 
vo, kol netgi bjaurūs jo sėbrai pasišlykštėję paliko jį senatvėje su 
bufetininke, girtuoklių pokylių dalyve. Žiūrint į jaunuolį, susmu- 
kusį krėsle, daktarui ūmai pasivaideno ano seno nešvankaus da- 
bitos vizija su kabalduojančia kaklaskare, visai susimazgiusia, tam- 
siu satyro veidu. Kas dabar iš jo liko? Kaulų sauja žemėtoje dėžė- 
je. Bet jo elgesio padariniai - jie išliko ir pūdė kraują visiškai ne- 
kalto žmogaus venose. 

— Matau, girdėjote apie tai, - tarė jaunasis baronetas. - Man 
pasakojo, kad jis mirė siaubinga mirtimi, tačiau ne siaubingiau 
nei gyveno. Mano tėvas buvo vienintelis jo sūnus. Jis buvo moky- 
tas žmogus, gyveno įsikniaubęs į savo knygas, mėgo kanarėles, 
kaimą. Bet nekaltas gyvenimas jo neišgelbėjo. 

— Vadinasi, jo ligos simptomai daugiausia buvo matyti iš odos? 

— Namuose jis mūvėjo pirštines. Tai pirmiausia iškyla atmin- 
tyje, kai galvoju apie jį. Dar ta jo gerklė. Jo kojos. Jis dažnai klau- 
sinėdavo manęs apie sveikatą, o aš maniau, kad jis tiesiog įkyrus, 
nesupratau, ką tai reiškia. Jis visada stebėjo mane - akies krašte- 

liu žvairuodavo į mane. Dabar pagaliau žinau, ką jis stengėsi įžiū- 
rėti. 

— Ar turėjote brolių ar seserų? 

— Ne, ačiū Dievui, ne! 

— Na, ką gi, atvejis iš tiesų liūdnas, labai dažnai pasitaikantis 
tiems gydytojams, kurie dirba tokį patį darbą kaip aš. Ne jūs vie- 
nas kankinatės, sere Frensi. Ne vienas tūkstantis žmonių velka 
tokį kryžių. 

— Bet kurgi teisybė, daktare? - sušuko jaunuolis, pašokęs nuo 
kėdės ir žingsniuodamas pirmyn atgal po priimamąjį. - Aš pavel- 
dėjau savo senelio nuodėmes - tą dar galiu suvokti, tačiau aš esu 
visai kitoks žmogus, toks kaip mano tėvas. Man patinka visa, kas 
ramu ir gražu, muzika, poezija bei menas. Tai, kas šiurkštu, gy- 
vuliška, mane atstumia. Paklauskite bet kurio mano draugo ir 
visi paliudys jums tą patį. 

Ir dabar ta šlykšti, žeminanti liga! Esu užkrėstas iki pat kaulų 
čiulpų, prisigėręs tų bjaurasties syvų! Kodėl? Ar aš turiu teisę 
paklausti, kodėl? Ar aš dėl to kaltas? Kokia mano klaida? Ar galė- 
jo kas nors man padėti, kai tik gimiau? O dabar pažvelkit į mane, 
jau palūžusį, perpuvusį, dabar, kai gyvenimas pats saldžiausias! 
Papasakokit apie tėvų nuodėmes! Papasakokit apie Visagalio Kū- | 
rėjo bausmę! Jis kratė aukštai iškėlęs sugniaužtas rankas, varg- 
šas, nieko negalintis pakeisti, mažytis atomas, aguonos dydžio 
grūdelis amžinybės sūkuryje. 

Gydytojas atsistojo ir uždėjęs rankas jam ant pečių vėl pasodi- 
no į krėslą. 

— Gerai, mielasis, - pasakė jis. - Nereikia be reikalo jaudin- 
tis! Jūs visas drebate. Jūsų nervai negali to ištverti. Turite įsi- 
sąmoninti visa tai ir susitaikyti su esama padėtimi. Kas mes 
esame? Pusiau išsivystę pereinamosios stadijos padarai;. gal- 
būt artimesni medūzoms, o ne tobulai žmonijai. Turėdami ne- 
tobulas smegenis, negalime tikėtis suprasti reiškinio visumą, 
tiesa? Mus gaubia rūkas, netgi tamsa, manau, popiežius savo 
eilėmis puikiai tai išreiškia, ir aš, remdamasis savo penkiasde- 

šimties metų patyrimu, galiu tik nuoširdžiai su tuo sutikti. 

Tačiau jaunasis baronetas nekantriai, kone su pasidygėjimu 
sušuko: 

— Žodžiai, žodžiai, žodžiai! Jūs patogiai sėdite savo krėsle, po- 
stringaujate ir galvojate apie juos - puiku, be abejo. Jūs gyvenate 
savo gyvenimą. Tačiau aš jau niekados negalėsiu gyventi savojo. 
Jūsų venomis sruvena sveikas kraujas. Manasis užkrėstas ir su- 
puvęs. Tačiau aš esu toks pats nekaltas, kaip ir jūs. Ką reiškia 
jums žodžiai, jums - sėdinčiam šiame krėsle, o mano - sėdinčio 
šitame - padėtis visiškai kitokia. Tai tik tušti įtikinėjimai, pasity- 
čiojimas. Neverskit manęs šiurkščiai kalbėti, daktare. Nenoriu 
toks būti. Sakau jums: nei jūs, nei kuris nors kitas žmogus negali 
net įsivaizduoti mano padėties. Noriu paklausti jūsų tik vieno da- 
lyko, daktare. Nuo to priklauso visas tolesnis mano gyvenimas. 

Jis gniaužė kumščius įsivaizduodamas visą savo padėties bai- 
sumą. 

— Kalbėkit, brangusis sere. Jaučiu jums nuoširdžią simpatiją. 

- Arjūs manote... ar jūs manote, kad... kad nuodai jau pasklido 
organizmo viduje? Ar manote, kad mano vaikai taip pat kankin- 
sis? 

— Galiu atsakyti be jokių abejonių. Vienoje senoje knygoje pa- 
rašyta: „trečioji ir ketvirtoji karta“. Jūs galite pašalinti užkratą 
iš savo organizmo, tačiau turės praeiti daug metų, kol bus galima 
galvoti apie vedybas. 

— Mano vedybos numatytos šį antradienį, - sušnabždėjo pa- 
cientas. 

Tik dabar gydytojas Horacijus Selbis suvokė visą padėties bai- 
sumą. Mažai kas galėjo taip paveikti stiprius jo nervus. Nė žodžio 
netaręs jis atsisėdo; tuo metu nuo kortų stalo vėl atsklido šurmu- 
lys. 

- Jei eisite širdimis, paimsime dvigubą kirtį. 

— Bet aš turiu eiti koziriais. - Įkaitę lošėjai kivirčijosi. 

— Kaip jūs galėjote, - pratrūko daktaras, - tai nusikaltimas. 

—- Jūs pamiršote, kad aš tik šiandien sužinojau, kas man yra. - 

Jis mėšlungiškai suspaudė abiem rankomis smilkinius ir ėmė juos 
trinti. 

— Jūs pasaulietiškas žmogus, daktare Selbi. Jums jau anksčiau 
teko matyti tokių dalykų. Patarkite man, kaip elgtis. Dabar esu 
jūsų rankose ir, man regis, pritrūksiu stiprybės visa tai pakelti. 

Vešlūs daktaro antakiai pakilo ir tapo panašūs į du šepetėlius. 
Visiškai priblokštas jis pirštų krumpliais barškino į stalą. 

— Vedybų būti negali. 

— Tai ką man daryti? 

- Vedybų būti negali - jokiu būdu. 

- Tai aš turiu ją pamesti? 

— Be jokių abejonių. 

Jaunuolis išsitraukė iš kišenės užrašų knygelę, susirado nedi- 
delę nuotrauką. Kai pažvelgė į ją, jo veidas sušvelnėjo. Tada atki- 
šo nuotrauką gydytojui. 

— Jums labai sunku, nė kiek neabejoju. Dabar dar labiau jus 
užjaučiu nei anksčiau. Bet kitokios išeities nematau. Turite atsi- 
sakyti net minčių apie ją. 

— Bet juk tai beprotybė, daktare. Tikra beprotybė! Atleiskite, 
daktare, neketinau šaukti, tiesiog užsimiršau! Užsimiršau! Bet 
supraskite mane, mielasis! Antradienį mano vestuvės - ateinantį 
antradienį, įsivaizduojate! Apie tai žino visas pasaulis. Kaip galiu 
viešai ją įžeisti? Juk tai būtų žiauru. 

— Nieko kito negalime sugalvoti. Brangusis sere, kitos išeities 
nėra. 

— Jūs verčiate mane parašyti jai laišką ir atsisakyti savo įsipa- 
reigojimų paskutinę minutę nenurodant priežasties. Atvirai pa- 
sakysiu, negaliu to padaryti. 

— Sykį, prieš daugelį metų, turėjau pacientą, atsidūrusį pana- 
šioje padėtyje kaip ir jūs, - susimąstęs pasakė gydytojas. - Jo at- 
vejis buvo ypatingas. Pagalvojęs jis sutiko prisiimti atsakomybę 
už padarytą skriaudą ir jaunosios atstovai buvo priversti atšauk- 
ti vedybas. 

Jaunasis baronetas tik pakratė galvą. 

— Mano garbė iki šiol nesuteršta, - tarė jis. - Man nedaug beli- 
ko, bet nors tai galiu išsaugoti. 

— Ką gi, dilema iš tiesų sudėtinga, ir rinktis teks jums. 

— Negi negalite man duoti gero patarimo? 

— Gal turite nuosavybės Australijoje? 

— Ne. 

— O ar pinigų turite? 

— Taip. 

— Tuomet galite jos įsigyti, pavyzdžiui, rytojaus rytą. Kad ir 
tūkstantį kasyklos akcijų. Tuomet galite parašyti laišką ir paaiš- 
kinti, kad svarbūs verslo reikalai verčia jus patikrinti savo nuo- 
savybės būklę. Taip laimėsite šešetą mėnesių. 

— Tai, aišku, įmanoma, išties įmanoma. Bet pagalvokite apie 
jos padėtį - namai užversti vestuvių dovanomis, iš toli atvyksta 
svečiai. Tai siaubinga. O jūs sakote, kad nėra išeities. 

Daktaras tik gūžtelėjo pečiais. 

— Ką gi, galiu parašyti laišką šiandien, o pradėti veikti rytoj. 
Ar leistumėte pasinaudoti jūsų rašomuoju stalu? Ačiū! Atleiskit, 
kad ilgam atitraukiau jus nuo svečių. Bet tai truks vos akimirką. 
— Jis brūkštelėjo keletą eilučių. Tada netikėto impulso pagautas 
griebė popieriaus lapą, sudraskė jį į skutelius ir sviedė į židinį. 

— Ne, negaliu sėdėti taip ramiai ir regzti melą jai, daktare, - 
pasakė jis ir staiga atsistojo. - Reikia sugalvoti kitą išeitį. Aš dar 
kartą viską apgalvosiu ir pranešiu apie savo sprendimą. Leiskite 
sumokėti jums dvigubai už tai, kad atėmiau daug laiko tokiu ne- 
parankiu metu. Likite sveikas ir labai dėkoju jums už užuojautą 
bei patarimus. 

- Gerai, mano drauge, bet jūs dar negavote recepto. Štai mil- 
tukai, patariu kas rytą gerti po vieną miltuką, o vaistininkas pa- 
tars, kokį tepalą geriausiai vartoti. Likimas pasielgė su jumis žiau- 
riai, bet tikiu, kad debesys dar išsisklaidys. Kada vėl galiu tikėtis 
jūsų vizito? 

- Kitą rytą. 

— Puiku. Nuo lietaus patvino visa gatvė. Antai jūsų lietpaltis. 

Nepamirškite jo. Sudie, iki rytdienos. 

Jis atidarė duris. Šalčio gūsis ir drėgmės pritvinkęs oras įsi- 
veržė į prieškambarį. Daktaras gal minutę ar ilgiau stovėjo žvelg- 
damas į vienišą figūrą, lėtai slenkančią po gelsvais dujų žibintų 
atšvaitais ir plačiais tamsos ruožais tarp jų. Einant per šviesų 
plotą, ant tamsių sienų krito didelis šešėlis. Atsisukęs jaunuolis 
pažvelgė gydytojui tiesiai į akis, ir niūri figūra ištirpo tuščiame 
skersgatvyje. 


Daktaras Horacijus Selbis žinių apie savo pacientą sulaukė ki- 
tą rytą ir netgi anksčiau, negu tikėjosi. Straipsnis laikraštyje „Dai- 
ly News“ privertė jį nustumti nepaliestus pusryčius. Perskaičius 
žinutę, jam pasidarė silpna. 

Straipsnelyje „Tragiškas įvykis“ buvo rašoma: 


Netiketa ir labai skaudi nelaimė įvyko Karaliaus Viljamo gat- 
vėje. Apie vienuoliktą valandą vakaro pastebeta, kad jaunuolis, 
stengdamasis išvengti susidūrimo su karieta, paslydo ir pateko 
po sunkaus, dviejų arklių tempiamo vežimo ratais. Pakėlus jį pa- 
aiškėjo, kad sužalojimai gana sunkūs. Mirtis jaunuolį ištiko pa- 
keliui į ligoninę. Apžiūrėjus nukentėjusiojo užrašų knygutę ir vi- 
zitinių kortelių dėžutę, neliko abejonių, kad žuvusysis - seras Fren- 
sis Nortonas iš Dino parko, praėjusiais metais paveldėjes barone- 
to titulą. Šis atsitikimas tragiškas dar ir dėl to, kad jaunuolis, 
kuris buvo vos įkopęs į brandos amžių, šiomis dienomis turėjo 
vesti jauną ledi, priklausiusią vienai iš seniausių šeimų pietuose. 
Įvertinus žuvusiojo turtą ir begales jo gabumų, galima sakyti, kad 
Jo laukė puiki ateitis. Daugybė draugų sielvartauja, jog tokia pui- 
ki karjera netiketai nutrūko, taip staiga ir taip tragiškai. 

NESĖKMINGA PRADŽIA 


— Ar daktaras Horacijus Vilkinsonas namuose? 

— Taip. Prašau įeiti. 

Lankytojas atrodė kiek nustebęs, kad duris atidarė pats namų 
šeimininkas. 

— Norėčiau pašnekėti su jumis. 

Gydytojas patrynė rankas ir nusišypsojo. Atėjusysis buvo iš- 
blyškes, jaunas, nervingas žmogus, apsirengęs itin tvarkingai: 
ilgas juodas durtinys su aukšta balta apykakle iki pat dabitiškų 
žandenų vidurio. Gydytojas pamanė, kad apkūnus impozantiš- 
kas žmogus priešais jį - tikriausiai pacientas, pirmasis jo pa- 
cientas. Menki jo ištekliai žaibiškai tirpo. Nors buvo atsidėjęs 
pinigų nuomai už pirmąjį metų ketvirtį dešiniajame stalo stal- 
čiuje, buvo neaišku, ar įstengs pakelti grėsmingą, kad ir nedide- 
lę išlaidų naštą. Gydytojas linktelėjo, pamojo lankytojui sekti 
paskui ir nerūpestingai uždarė prieškambario duris, tartum tar- 
no darbas. jam būtų buvęs grynas atsitiktinumas, ir galų gale 
atvedęs apkūnųjį lankytoją į varganai apstatytą svetainę pasiū- 
lė atsisėsti. 

Daktaras Vilkinsonas įsitaisė prie stalo ir suglaudęs abiejų ran- 
kų pirštų galus susimąstęs pažvelgė į lankytoją. Kas galėjo atsi- 
tikti šiam žmogui? Jo veidas buvo labai raudonas. Kai kurie se- 
nieji profesoriai diagnozę pasakydavo iš karto ir pacientas apstulb- 
davo, jei jo simptomai būdavo apibūdinti dar nepravėrus burnos. 
Daktaras Horacijus Vilkinsonas suko smegenis, mėgindamas ką 
nors sugalvoti, tačiau iš prigimties jis buvo darbštuolis, o ne pra- 
našas. Niekas neatėjo jam į galvą, išskyrus tai, jog lankytojo laik- 
rodžio grandinė žalvarinė - labai panaši į žalvarinę - tad padarė 
išvadą, kad jam nusišypsos laimė, jei gaus bent pusę kronos. Tai 

irgi neblogai, nes puskronė tuo metu buvo šis tas, dėl ko vertėjo 
pakovoti. 

Tuo metu, kai gydytojas akimis kiaurai gręžė atvykėlį, šis nar- 
šė savo sunkaus apsiausto kišenes. Dėl šilumos, drabužių ir kiše- 
nių naršymo veidas dar labiau įraudo. Plytinis raudonis virto bu- 
rokiniu, o ant antakių sužvilgo prakaito lašeliai. Stiprus raudo- 
nis leido gydytojui padaryti keletą pradinių išvadų. Aišku, neap- 
sieita be alkoholio. Alkoholis buvo to žmogaus negalavimo prie- 
žastis. Vis dėlto reikėjo kaip nors atsargiai įsitikinti, ar teisingai 
spėjo, ar vienu žvilgsniu nustatė slaptą ligos priežastį. 

— Čia labai karšta, - tarė atvykėlis, ranka perbraukęs kaktą. 

— Taip. Toks oras verčia kai kuriuos žmones gerti daugiau, ne- 
gujie gali pakelti, - atsakė daktaras Vilkinsonas, supratingai žvelg- 
damas į svečią vis dar sukryžiavęs pirštų galiukus. 

— Gerbiamasis! Jums nederėtų taip elgtis. 

— Ką?! Aš negeriu net alaus. Aš jau dvidešimt metų esu absti- 
nentas. 

Tai buvo netikėta. Daktaras Vilkinsonas sumišęs išraudo ir bent 
iš veido spalvos tapo panašus į savo pašnekovą. - 

— Norėčiau žinoti, kuo galiu jums padėti? - pasiteiravo jis, pa- 
kėlęs savo stetoskopą ir švelniai barškindamas jį nagu. 

— Kaip tik ketinau jums tai pasakyti. Girdėjau, kad jūs čia įsi- 
kūrėte, bet neturėjau progos užsukti. 

Jis kiek nervingai nusikosėjo. 

— Taigi, - padrąsindamas tarė daktaras. 

— Turėjau čia apsilankyti prieš tris savaites, tačiau, žinote, kar- 
tais susikaupia reikalų. 

Jis vėl kostelėjo, droviai pridengdamas burną didžiule raudo- 
na ranka. 

— Nemanau, kad jums reikėtų aiškinti, - pasakė daktaras, im- 
damasis iniciatyvos. - Jūsų kosulys gana išraiškingas. Iš garso jis 
labai būdingas bronchitui. Be jokių abejonių, jūsų liga aiški, bet ji 
gali išplisti, tad pasielgėte gana protingai atėjęs pas mane. Tru- 
putį pasigydysite ir atsistosite ant kojų. Prašau nusivilkti lieme- 


447 


nę, o marškinius palikite. Išpūskite orą ir ramiai sakykite: devy- 
niasdešimt devyni. Raudonveidis ėmė kvatoti. 

— Nieko čia baisaus, daktare, - tarė jis, - tas kosulys atsirado 
nuo kramtomojo tabako, žinau, kad tai labai negeras įprotis. De- 
vyni šilingai ir devyni pensai - štai ką turiu perduoti jums, tai 
mokestis už dujas, aš esu dujų kompanijos inspektorius, tai mo- 
kestis už išdegintas dujas pagal skaitiklį. Daktaras Horacijus Vil- 
kinsonas susmuko kėdėje. 

— Tai jūs ne pacientas? - aiktelėjo jis. 

— Man dar niekados neteko kreiptis į gydytoją, sere. 

— Ką gi, puiku. - Gydytojas bandė užgniaužti nusivylimą pa- 
brėžtinai linksmai šypsodamasis. - Iš tiesų neatrodo, kad turėtu- 
mėte kokių bėdų. Nežinau, ką mes veiktume, jei visi būtų tokie 
sveiki. Aš pats paskambinsiu į kompanijos valdybą ir sumokėsiu 
šį nedidelį mokestį. 

- Jėi jums būtų patogu, sere, dabar, kai esu čia, sumokėti, tu- 
rėtumėte mažiau rūpesčių. 

— O, žinoma! 

Tą amžiną niekingą pinigų stygių gydytojui buvo sunkiau iš- 
tverti negu varganą buitį ir prastą maistą. Jis išsitraukė piniginę 
ir iškratė ją ant stalo. Ten buvo du puskroniai ir keletas pensų. 
Stalčiuje gulėjo dešimt auksinių soverenų, bet jie buvo skirti nuo- 
mai. Jei tik jis paims juos, bus žuvęs. Verčiau kiek pabadauti. 

— Mielasis! - tarė jis šypsodamasis, lyg būtų atsitikę kas nors 
keisto, negirdėto, - aš išsikeisiu kiek smulkių ir paskambinsiu 
kompanijai. | 

— Puiku, sere. 

Inspektorius atsistojo ir praktišku žvilgsniu apsidairęs įverti- 
no kiekvieną daiktą kambaryje - nuo dviejų ginėjų vertės kilimo 
iki aštuonių šilingų vertės muslino užuolaidų, tada pasuko prie 
durų. 

Jam išėjus, daktaras Vilkinsonas pertvarkė savo kambarį; taip 
darydavo kokį tuziną kartų per dieną. Jis padėjo ant stalo krašto 
didįjį Kveino medicinos žinyną - kad padarytų įspūdį pacientams, 

jog patys didžiausi autoritetai yra čia pat, ranka pasiekiami. Ta- 
da išsiėmė visus mažuosius instrumentus iš parankinės skrynu- 
tės: žirklutes, replytes, skalpelius ir padėjo šalia stetoskopo, kad 
pacientui sudarytų kuo geresnį įspūdį. Jis atvertė buhalterijos 
knygą, dienyną ir lankytojų knygą. Nė vienas iš jų nebuvo pradė- 
tas, tačiau viršeliai neturėjo atrodyti pernelyg nauji ir žvilgantys, 
tad jis patrynė juos vieną į kitą ir užlašino keletą rašalo lašelių. 
Be to, būtų negerai, jei pacientas pastebėtų, kad jo pavardė yra 
pirmoji knygoje, todėl gydytojas užpildė pirmąjį kiekvienos kny- 
gos puslapį, pažymėjo nebūtus vizitus ir mokesčius, sumokėtus 
nebūtų pacientų per praėjusias tris savaites. 

Visa tai padares, jis parėmė galvą rankomis ir lūkuriuodamas 
atsipalaidavo. Kiekvienam jaunam specialistui pradžia yra siau- 
binga, tačiau ypač slegia mintis, kad tavo savaitės ir dienos, ku- 
"rias pajėgsi ištverti, yra suskaičiuotos. 

Netgi taupant iš paskutiniųjų, pinigai slydo pro pirštus mo- 
kant už visokiausias smulkmenas, ir šito nesuvoks tas, kuris ne- 
gyvena tik iš savo uždarbio. Atsisėdęs prie stalo ir pažvelgęs į 
nedidelę krūvelę sidabrinukų bei variokų priešais, daktaras Vil- 
kinsonas pamanė, kad galimybė prasigyventi ir tapti garsiu Sato- 
no gydytoju vis mažėja. 

Vis dėlto miestas klestėjo, šurmuliavo, čia sukosi aibės pinigų, 
tad buvo keista, kad žmogus su gera galva ir mikliais pirštais gali 
badauti ar ieškoti darbo. Daktaras Horacijus Vilkinsonas, sėdė- 
damas prie savo stalo, regėjo nesibaigiančią dvigubą žmonių sro- 
vę, kunkuliuojančią abiejose gatvės pusėse prieš pat jo langus. 
Gatvės gyvenimas virte virė, net oras buvo pritvinkes gyvybingo 
triukšmo, ratų dardėjimo, daugybės kulnelių tauškėjimo. Vyrai, 
moterys, vaikai, - tūkstančių tūkstančiai žygiavo pro šalį kiaurą 
dieną, kiekvienas skubėjo savais reikalais, beveik nekreipdami 
dėmesio į nedidelę žalvarinę lentelę ir negaišdami brangaus laiko 
žmogui, laukiančiam jų svetainėje. Didžiumai jų, be abejo, būtų 
pravertusi profesionalo pagalba. Vyrai, kuriems sutrikęs virški- 
nimas, anemiškos moterys, spuoguoti, irzlūs veidai, - visi jie plau- 

kė pro šalį: jiems jo reikėjo, jam reikėjo jų, tačiau žiaurus profesi- 
nio etiketo dėsnis neleido jų keliams susikirsti. Ką gi jis galėjo 
padaryti? Negi atsistojęs tarpduryje graibys atsitiktinius praei- 
vius už rankovių ir šnypš į ausį: „Sere, atleiskite man, kad truk- 
dau, tačiau jūs sergate ūmia acne rosacea! ir atrodote labai nepa- 
traukliai. Leiskite pasiūlyti jums receptuką, kurio sudėtyje yra 
arseno. Tai kainuos jums ne ką daugiau, negu išleidžiate vienam 
užkandžiui, tačiau duos gerokai daugiau naudos“. Toks kreipi- 
nys sumenkintų išdidžią ir garsią mediko profesiją - nebuvo kitų 
tokių ištikimų šios profesijos gynėjų, tik tie, kuriems ji buvo niauri 
ir šykšti motina. : 

Daktaras Horacijus Vilkinsonas, vis dar liūdnai žvalgydama- 
sis pro langą, išgirdo nekantriai tilindžiuojant varpelį. Vos jam 
suskambus, viltis nušvisdavo, tačiau netrukus išsisklaidydavo ir 
jos vieton širdį it švinas užguldavo nepasitenkinimas išvydus ko- 
kį elgetą ar komivojažierių. Bet gydytojas buvo jaunas ir atspa- 
rus, tad ir vėl, nepaisant skaudaus patyrimo, širdis suspurdėjo 
išgirdus kviečiantį varpelio skambesį. Jis pašoko ir pažvelgė į vir- 
šų, išdidžiai pastūmė medicinos knygas ir nuskubėjo prie durų. 
Bet prieškambaryje jam iš krūtinės išsiveržė aimana. Pažvelgęs 
pro viršutinį durų stiklą, jis išvydo čigonų furgoną, iš visų pusių 
apkabinėtą iš karklų vytelių pintais staleliais bei kėdėmis, o prie 
durų stovėjo dvejetas valkatų su kūdikiu. Iš patyrimo jis žinojo, 
kad su šitokiais žmonėmis neverta prasidėti. | 

— Nieko jums neturiu, - pasakė jis, kiek pravėręs durų velkę. — 
Eikit šalin! —- uždarė jis duris, bet varpelis vėl suskambo. - Neš- 
dinkitės! Nešdinkitės! - nekantriai šaukdamas jis grįžo į laukia- 
mąjį. Vos spėjus.sudribti į krėslą, varpelis suskambo trečiąsyk. 
Tramdydamas kylantį apmaudą, jis nuėjo prie durų ir plačiai jas 
atvėrė. 

— Prašome, sere, išklausyti, mums reikia gydytojo. 

Jis ėmė ūmai trinti rankas, pražydęs pačia švelniausia profe- 

sionalo šypsena. Tai buvo pacientai, tie, kuriuos jis ketino nuvyti 
nuo savo durų slenksčio, - pirmieji pacientai, o jis jų taip nekan- 
triai laukė. Buvo aišku, kad iš jų didelio honoraro neverta laukti. 
Vyras, aukštas čigonas švelniais plaukais, nuėjo ir atsistojo prie 
arklio galvos. Liko tik mažutė užsispyrusi moteriškė su didele 
mėlyne paakyje. Ji ryšėjo geltono šilko skepetą, o kūdikis, įsuktas 
į raudoną skarą, buvo prispaustas prie krūtinės. 

— Prašau įeiti, ponia, - pakvietė daktaras Horacijus Vilkinso- 
nas, stengdamasis kalbėti kuo lipšniau. Šiuo atveju, kad ir kas 
būtų, jis negalėjo suklysti nustatydamas diagnozę. 

— Jei malonėsite prisėsti ant sofos, aš tuojau padėsiu jums pa- 
sijusti nepalyginti geriau. 

Jis įpylė truputį vandens iš grafino į menzūrėlę, padarė korpi- 
jos kompresą, uždėjo jį ant sužaloto paakio ir sutvarstė secun- 
dum artem!. 

— Ačiū, ponuli, - pasakė moteris, kai jis pabaigė darbą, - taip 
gera, malonu, telaimina jus Dievas. Bet pas gydytoją aš atėjau 
visai ne dėl akies. 

— Ne dėl akies? 

Daktaras Horacijus Vilkinsonas pradėjo kiek abejoti žaibiškos 
diagnostikos galimybėmis. Puiku, jei sugebi nustebinti pacientą, 
bet iki šiol pacientui pirmieji apstulbindavo jį. 

— Vaikas serga tymais. 

Motina praskleidė raudonąją skarą ir gydytojas pamatė mažu- 
tį tamsiaveidį ir tamsiaakį čigoniuką, kurio ryškiai raudonas vei- 
delis buvo visas išbertas. Vaikelis sunkiai kvėpavo ir žvelgė į dak- 
tarą mieguistomis akutėmis su traiškanotais vokais. 

— Be abejo, tai tymai - gana rimta liga. 

— Aš norėjau tik parodyti jį jums, daktare, kad galėtumėte pa- 
liudyti. 

— Ką paliudyti? 

— Paliudyti, jei kas atsitiktų. 


1! Profesonaliai, meniškai (lot.). 

— Na, aišku, paliudysiu. 

— Na, o dabar, kai pamatėte, sere, eisiu pas savo vyrą Rubeną. 
Jis skuba. 

— Tai jums nereikia jokių vaistų? 

— Na, jūs nustatėte ligą, ir to pakaks. Pranešiu jums, jei kas 
atsitiks. 

— Bet jums reikia vaistų. Vaikas labai serga. 

Jis nulipo į mažą kambarėlį, skirtą nedidelėms chirurginėms 
operacijoms, ir paskubom paruošė dviejų uncijų butelį vėsinamų- 
jų vaistų. Tokiuose miestuose kaip Satonas tik nedaugelis pacientų 
gali sumokėti ir gydytojui, ir vaistininkui, taigi gydytojas būna 
pasirengęs atlikti abu vaidmenis ir palengvinti gyvenimą tiek pa- 
cientui, tiek sau. 

- Štai jūsų vaistai, ponia. Kaip vartoti, nurodyta ant etiketės. 
Laikykite vaiką šilumoje ir maitinkite dietiškai. 

— Labai jums dėkoju, sere. 

Ji apsikabino vaiką ir patraukė durų link. 

- Atleiskite, ponia, - nervingai sumurmėjo daktaras. - Ar jums 
neatrodo, kad mes dar nesutvarkėme visų reikalų? Manau, nėra 
prasmės rašyti jums sąskaitos. Gal susitarsime? 

Čigonė priekaištingai žvelgė į jį viena sveika akimi. 

- Jūs reikalaujate, kad aš užmokėčiau? - paklausė ji. - Kiek? 

— Na, sakykim, pusę kronos. 

Jis pasakė tą sumą tarsi juokaudamas, lyg ji būtų juokingai 
maža, nevertėta net rimtai minėti, bet čigonė net sucypė ją išgir- 
dusi. 

— Pū ū ū...sę kronos! Už tą nieką? 

— Na, gerai. Mieloji moteriške, kodėl kreipiatės į vargšą dakta- 
rą, jei negalite sau to leisti? 

Čigonė viena ranka naršė po kišenes, kita nevikriai spaudė prie 
savęs kūdikį. 

— Va šy...yčia septyni pensai, - pagaliau sušniaukrojo ji, sužve- 
jojusi saujelę variokų. Aš jums duosiu juos ir pintą suolelį kojoms. 

— Bet mano mokestis pusė kronos... 

Gydytojo pasididžiavimas profesija garavo it kamparas, kovo- 
jant su bejėgišku įsiūčiu, kilusiu dėl to apgailėtino ginčo. 

— Tai kur aš gausiu tą pū ū...sę kronos? Gerai tokiam džentel- 
menui kaip jūs, sėdinčiam puikiame name, galinčiam valgyti ir 
gerti, ką tik panorėjęs iki soties, reikalauti net pū...ūsės kronos 
vien tik už pasisveikinimą ir klausimą „kaip jūs jaučiatės, mee 
em“! Šitaip mes negalime užsidirbti pusės kronos. Jei ką užsidir- 
bame, tai tik sunkiu darbu. Tie septyni pensai yra viskas, ką aš 
turiu. Liepėte maitinti kūdikį lengvu maistu. Tam reikia turėti 
gerokai daugiau pinigų, negu turiu aš. 

Moteriškei burnojant, daktaro Horacijaus Vilkinsono akys įsmi- 
go į krūvelę monetų, gulinčių ant stalo, - tai buvo viskas, kas 
skyrė jį nuo bado. Jis niūriai pasišaipė sielos gilumoje iš tos varg- 
šės moteriškės, kuri buvo įsitikinusi, kad jis gyvena visu kuo per- 
"tekęs. Gydytojas susižėrė nutrintus variokus, palikęs ant stalo 
tik dvi puskrones. 

— Štai! - pasakė jis šiurkščiai. - Nebeminėkite užmokesčio ir 
pasiimkite šiuos variokus. Jie pravers jums. Sudie! 

Jis parodė galva jai duris, kurias uždarė moteriškei išėjus. Ką 
gi, ji priklauso žemiausiam gyventojų sluoksniui. Šie keisti žmo- 
nės gali būti puiki reklama, rekomenduojanti kitiems jo paslau- 
gas. Visi pagarsėję gydytojai pradėjo nuo tokios labdaros... 

Pasiuntinukai, gabenantys maistą į virtuvę, gali papasakoti vir- 
tuvės darbuotojams, šios savo ruožtu paskleisti žinią svetainėje — 
taip kalbos išplinta. Taigi jis gali ramia sąžine tvirtinti turėjęs 
pacientę. | 

Jis grįžo į kambarį ir įžiebė spiritinę lemputę, ketino užsivi- 
rinti vandens arbatai, protarpiais nusišypsodavo prisiminęs po- 
kalbį. Jei visi pacientai būtų tokie kaip ši moteriškė, tai būtų vi- 
siškai nesunku apskaičiuoti, kada jis bankrutuos. Nepaisant su- 
purvinto kilimo ir prarasto laiko, du pensus kainavo tvarstis, ke- 
turis pensus ar truputį daugiau - vaistai, ką jau kalbėti apie bu- 
teliuką, kamštį, etiketę ir popierių. Taigi jis padovanojo jai pen- 
kis pensus, vadinasi, pirmoji pacientė iš viso kainavo ne mažiau 

kaip šeštadalį viso jo kapitalo. Jei ateitų dar penki tokie, jis galu- 
tinai žlugtų. Gydytojas atsisėdo ant skrynios, šypsodamasis pa- 
kratė galvą ir atsargiai įbėrė pusantro šaukštelio arbatos į rudą 
molinį arbatinuką. Umai šypsena dingo, ir jis sukluso pasisukęs į 
duris, pakreipė ton pusėn galvą ir pažvairavo. Ten prie šaligatvio 
sustojo ratai, tada lauke sudundėjo žingsniai ir pasigirdo skardus 
varpelio žvangesys. Vis dar laikydamas šaukštelį, jis pažvelgė už 
kampo ir nustebo išvydęs karietą su pora trypiančių arklių ato- 
kiau bei apdulkėjusį vežėją, stoviniuojantį prie durų. Šaukštelis 
skimbtelėjęs nukrito ant grindų ir jis apstulbęs apmirė. Susitvar- 
dęs puolė atidaryti durų. 

— Jaunuoli, - tarė įžengęs liokajus, - pasakykite savo ponui, 
daktarui Vilkinsonui, kad jis kviečiamas kuo greičiau atvažiuoti 
pas ledi Milbank į Bokštus. Jis turi atvykti labai greitai. Nuvež- 
tume jį, bet pirma turime patikrinti, ar jau grįžo daktaras Meiso- 
nas. Tad pamiklink kojas ir paskubėk perduoti jam šią žinutę. 
Tarnas linktelėjo ir akimirksniu dingo, o vežėjas pliaukštelėjo bo- 
tagu ir ekipažas nudardėjo gatve. | 

Tai bent naujiena! Daktaras Horacijus Vilkinsonas, stovėda- 
mas tarpduryje, stengėsi įsisąmoninti, ką buvo išgirdęs. Ledi Mil- 
bank iš Bokštų! Tai, be abejo, pasiturintys ir aukštą padėtį visuo- 
menėje užimantys žmonės. Matyt, liga rimta, antraip kam ta sku- 
ba? Bet kodėl, Dieve šventas, atsiuntė būtent jo? 

Jis buvo nežinomas, neturėjo padėties visuomenėje, tiesiog įtar- 
tinas. Greičiausiai kokia nors klaida. Taip, tikriausiai tik toks ga- 
lėtų būti paaiškinimas; sunku būtų patikėti, kad kas nors panoro 
žiauriai iš jo pasijuokti. Vis dėlto tai pernelyg geras ženklas, kad 
galima būtų jo nepaisyti. Pagaliau reikia įeiti į vėžes ir susitvar- 
kyti savo reikalus, kad ir kas būtų. 

Jis turėjo tik vieną informacijos šaltinį. Gatvės kampe buvo 
nedidelė krautuvėlė, kurioje vienas iš seniausių šių vietų gyven- 
tojų skleidė paskalas. Jei tik įmanoma gauti kokią nors informa- 
ciją, tai čia buvo tinkamiausia tam vieta. Jis užsidėjo išeiginę, 
rūpestingai šepečiu nuvalytą skrybėlę, prisikišo instrumentų bei 

tvarsčių į visas kišenes ir nelaukęs arbatos užrakino namus pasi- 
ryžęs patirti nuotykį. 

Prekiautojas ant kampo buvo vertingas informacijos šaltinis 
apie visus ir viską, kas dėjosi Satone, mat akimirksniu gaudavo 
pageidaujamą informaciją. Pasak jo, seras Džonas Milbankas la- 
bai gerai žinomas mieste. Jis pirklių gildijos vadovas, plunksnų 
eksportuotojas, tris kartus buvęs meru, ir buvo kalbama, kad jo 
turtas siekė du milijonus svarų. 

Bokštai iš tiesų buvo didingas dvaras atokiau nuo miesto. Mil- 
banko žmona buvo invalidė jau keli metai ir atrodė, kad jos būklė 
vis blogėjo. Regis, kvietimas buvo nuoširdus. Dėl kažkokių neįti- 
kėtinų aplinkybių šie žmonės pasiuntė jo. 

Paskui jį vėl apėmė abejonė, tad grįžo į krautuvėlę. 

— Esu jūsų kaimynas, daktaras Horacijus Vilkinsonas, - pasa- 
kė jis. - Gal pažįstate kitą gydytoją mieste tokia pavarde? 

Ne. Prekiautojas buvo įsitikinęs, kad kito tokio nepažįsta. 

Taigi viskas aišku. Jį aplankė didžiulė sėkmė, kuria turėjo pa- 
sinaudoti. Jis šūktelėjo pro šalį dardančiai karietai ir tarsi ap- 
svaigęs paliepė nuvežti jį į Bokštus, o galvoje tuo metu sukosi 
viltingos ir džiaugsmingos mintys vienu metu, paskui vėl apniko 
baimė ir abejonės pamanius, kad atvejis gali būti ne jo jėgoms, 
strumentų bei kitokių būtinų priemonių. Kiekvienas keistas, 
outrė! atvejis, apie kurį buvo kada nors skaitęs ar girdėjęs, dabar 
atgimė jo atmintyje. Dar toli gražu iki Bokštų įtikino save, kad 
jam mažų mažiausiai teks atlikti kaukolės trepanaciją. 

Bokštai buvo didžiulis pastatas, paniręs tarp medžių, fasadu į 
vingiuotą kelią. Privažiavus arčiau, daktaras iššoko, užmokėjo pu- 
sę visų jam likusių pinigų už kelionę ir nusekė paskui liokajų, ku- 
ris išgirdęs jo vardą nuvedė į holą, išpuoštą ąžuolo paneliais, stikli- 
niais vitražais, didingomis elnių galvomis bei senoviniais šarvais. 
Paskui palydėjo į didelę svetainę. Žmogus labai suirzusiu, rūgščiu 


! Neįprastas (pranc.). 

veidu sėdėjo kresle priešais židinį, o dvi jaunos ponios baltais dra- 
bužiais stoviniavo prie žemo lango tolimame kambario gale. 

— Ei! Ei! Ei! Kas tai, ė? - suriko irzlusis ponas. - Ar jūs dakta- 
ras Vilkinsonas? Ė? 

— Taip, sere. Aš daktaras Vilkinsonas. 

— Pagaliau! Jūs atrodote labai jaunas - gerokai jaunesnis, negu 
tikėjausi. Puiku, puiku, senasis Meisonas, regis, nelabai ką teiš- 
mano apie tai. Manau, dabar mums derėtų pabandyti iš kito galo. 
Taigi jūs esate tas Vilkinsonas, kuris yra kažką parašęs apie plau- 
čius? E? 

* Dabar jam prašvito! Keletas eilučių, kurias kadaise buvo nu- 
siuntęs į „Lancetą“, atsiliepdamas į straipsnį, sukėlusį daug triukš- 
mo, - vos keletas eilučių, įspraustų šalia skilties apie medicinos 
etiką bei informacijos apie arklių priežiūrą kaime - buvo apie plau- 
čių ligas. Taigi jos nenuėjo veltui. Kažkas pastebėjo žinutę ir įsi- 
dėmėjo autoriaus pavardę. Kas galėtų pamanyti, kad toks darbas 
nenuėjo niekais, o autorius apie tai nieko nežino? 

— Taip, esu rašęs šia tema. 

— Cha! O kur Meisonas? 

— Neturėjau garbės jo pažinti. 

— Nejau? Keista. Jis jus pažįsta ir labai vertina jūsų nuomonę. 
Jūs atvykėlis mūsų mieste, tiesa? | 

— Taip. Aš čia dar visai neseniai. | 

— Tą patį sakė ir Meisonas. Jis net nežinojo jūsų adreso. Sakė 
paieškosiąs jūsų ir atsivešiąs čia, bet žmonai pablogėjus, aš pats 
ėmiausi paieškų ir nusiunčiau jūsų. Kviečiau ir Meisoną, tačiau 
jo nebuvo. Deja, negalėjau ilgiau jo laukti, tad prašom paskubėti į 
viršų ir daryti savo darbą. 

- Žinote, situacija gana delikati, - pasakė daktaras Horacijus 
Vilkinsonas - Atvažiavau čia, regis, konsultuoti kartu su kolega 
daktaru Meisonu. Jei apžiūrėčiau pacientą be jo, atsidurčiau ga- 
na keblioje padėtyje. Mano galva, verčiau palūkėti. 

— Palūkėti?! O, Jupiteri! Gal manote, jog lauksiu, kad mano 
žmonai dar pablogėtų, kol gydytojas apačioje zulins kulnus? Ne, 

sere, aš paprastas žmogus ir galiu pasakyti tik tiek - arba lipkite 
viršun, arba - lauk. 


Toks kalbos tonas kiek sudirgino jautrią daktaro klausą, ta- 
čiau, kai žmona blogai jaučiasi; vyrui daug kas atleistina. Jis pri- 
sivertė susitaikyti su padėtimi ir tarė: 

— Gerai, lipu į viršų, jei jūs primygtinai reikalaujate. 

— Taip, reikalauju. Ir dar vienas dalykas - nenoriu, kad daužy- 
tumėte jai į krūtinę, darytumėte kitokius panašius fokusus. Ji 
serga bronchitu ir astma. Štai ir viskas. Jei jūs galite ją išgydyti, 
tai šaunu. Tačiau ją vargina, kai jūs visi ją tapšnojate ir klauso- 
tės. 

Nepagarbą sau daktaras dar galėjo pakęsti, tačiau profesija jam 
buvo šventas dalykas ir lengvabūdiški žodžiai jį gerokai pribloškė. 

- Ačiū, - tarė jis, čiupdamas skrybėlę - Turiu garbės palinkėti 
jums geros dienos. Negaliu prisiimti atsakomybės dėl šio atvejo. 

— Ei, kas gi čia? 

— Nesu pratęs pateikti išvadas apie paciento būklę, prieš tai jo 
neištyręs. Stebiuosi, kaip jūs galite liepti šitaip elgtis medikui. 
Taigi leiskite atsisveikinti. 

Bet seras Džonas Milbankas buvo komersantas ir tikėjo ko- 
mercijos principu: kuo sunkiau gauti daiktą, tuo vertingesnis jis 
yra. Gydytojo nuomonė jam buvo kelių ginėjų vertės. Tačiau štai 
atsirado jaunuolis, kuriam, atrodo, niekas nepadarė įspūdžio - 
nei jo turtai, nei titulas. Pagarba gydytojui gerokai išaugo. 

— Cit! Cit! Meisonas toli gražu ne toks pažeidžiamas. Ten! Ten! 
Eikite ten. Elkitės kaip išmanote. Darykite, ką norite, ir nesaky- 
kite daugiau nė žodžio. Aš tik užbėgsiu į viršų ir perspėsiu ledi 
Milbank, kad ateinate. 

Durys dusliai užsitrenkė jam už nugaros, dvi drovios panelės 
nerė iš savo kampo ir linksmai atskriejo prie apstulbusio dakta- 
ro. 

— O! Gerai pasakyta! Tikrai gerai pasakyta! - sušuko aukštes- 
nioji plodama rankomis. 


457 


— Neleiskite saves gąsdinti daktare, - tarė kita. - Taip jis elgia- 
si su vargšu Meisonu. Daktaras Meisonas dar nė sykio mamos 
neapžiūrėjo. Jis visuomet klauso tėčio. Ša, Mode, jis ateina! 

Jos vėl šmurkštelėjo į savo kampą, tylios ir drovios kaip anks- 
čiau. 

Daktaras Horacijus Vilkinsonas užlipo paskui serą Džoną Mil- 
banką plačiais laiptais, apklotais storu kilimu, ir pateko į tamsų 
kambarį. Per ketvirtį valandos jis išklausė ir visiškai įvertino pa- 
cientę, tada vėl nulipo su ligonės vyru į svetainę. Priešais židinį 
stovėjo du džentelmenai. Vienas kaip dera kruopščiai nusiskutęs, 
tikras gydytojas, o kitas, puikiai atrodantis vidutinio amžiaus po- 
nas blyškiomis žydromis akimis ir ilga ruda barzda. 

— Sveiki, Meisonai! Pagaliau jūs čia! 

— Taip, sere Džonai! Ir kaip žadėjau atsivedžiau daktarą Vil- 
kinsoną. 

— Daktarą Vilkinsoną! Ką! Juk štai jis! 

Daktaras Meisonas spoksojo išpūtęs akis. 

— Man niekados anksčiau neteko regėti šio džentelmeno, - pa- 
sakė jis. | 

— Vis dėlto aš esu daktaras Vilkinsonas - daktaras Horacijus 
Vilkinsonas, Kanalo aikštė 114. 

— Dieve mielaširdingas, sere Džonai! - sušuko daktaras Meiso- 
nas. - Nejau manėte, kad tokiam svarbiam atvejui aš galėčiau 
kviestis jauną vietos gydytoją? Tai daktaras Adamas Vilkinsonas, 
Regento koledžo Londone plaučių ligų dėstytojas, dirbantis Šv. 
Svitino ligoninėje, paskelbęs šia tema tuziną darbų. Jis atvyko 
vizito į Satoną ir aš pamaniau, kad galėčiau pasinaudoti tuo, idant 
sužinotume svarbią jo nuomonę apie ledi Milbank ligą. 

- Ačiū, - sausai atkirto seras Džonas, - bet manau, kad mano 
žmona jau ganėtinai išvarginta, nes ją tik ką labai kruopščiai iš- 
tyrė šis jaunas džentelmenas. Geriausia dabar palikti ją ramybė- 
je. Žinau, kad jūs varginotės keliaudami čionai, todėl apmokėsiu 
jūsų sąskaitas už apsilankymą. 

Kai daktaras Meisonas išvyko labai nusivylęs, o jo draugas nu- 

stebęs, seras Džonas išklausinėjo jaunąjį gydytoją, ką šis manąs 
apie ligą. 

— Dabar štai ką jums pasakysiu, - tarė jis gydytojui baigus. — 
Esu žodžio žmogus. Jei Žmogus man patinka, aš jo laikausi. Esu 
geras draugas ir nepakeliamas priešas. Tikiu jumis ir nepasitikiu 
Meisonu. Nuo šiol būsite mano gydytojas, taip pat gydysite mano 
šeimą. Ateikite pas mus apžiūrėti mano žmonos kiekvieną dieną. 
Ar tai nesujauks jūsų tvarkaraščio? 

— Esu labai dėkingas už tokį mano paslaugų įvertinimą, ta- 
čiau, bijau, negalėsiu sutikti su jūsų pasiūlymu. 

— He?! Ką tai reiškia? 

— Negalėčiau užimti daktaro Meisono vietos. Tai būtų be galo 
neprofesionalus poelgis. 

— Gerai, elkitės kaip jums patinka, - suriko nevilties apimtas 
"seras Džonas. - Dar niekad neteko susidurti su žmogumi, su ku- 
riuo būtų taip sunku bendrauti. Jums buvo pateiktas garbingas 
pasiūlymas, bet jūs jį atmetėte. Dabar galite daryti ką tinkamas. 

Milijonierius suirzęs iššleivojo iš kambario, o daktaras Horaci- 
jus Vilkinsonas iškeliavo namo, kur laukė spiritinė lempelė ir ar- 
bata už aštuonis pensus, užsidirbęs pirmąją savo ginėją ir jausda- 
mas, kad elgėsi laikydamasis garbingų savo profesijos tradicijų. 

Vis dėlto ši nesėkminga jo darbo pradžia tapo ir pirmąja sėk- 
me, nes daktaro Meisono ausis netrukus pasiekė žinia, jog šis jau- 
nikaitis galėjo paveržti geriausią jo pacientą, bet atsisakė tą pa- 
daryti. Iš pagarbos profesijai derėtų pasakyti, kad toks atsisaky- 
mas yra greičiau taisyklė negu išimtis, ojei gydytojas toks jaunas, 
o pacientas toks pasiturintis, pagunda ypač didelė. Vėliau jis gavo 
pripažinimo laišką, pradėjo lankytis svečiuose, užsimezgė drau- 
gystė, o dabar visiems gerai žinoma firma „Meisonas ir Vilkinso- 
nas“ turi didžiausią praktiką visame Satone. 

KANKINAMAS LAUKIMAS 


Robertas Džonsonas, tiesą sakant, buvo niekuo neišsiskirian- 
tis žmogus, ir jį būtų sunku pastebėti tarp milijono kitų tokių 
pačių vyrų. Blyškiaveidis trisdešimties metų vedęs vyriškis buvo 
nuosaikių pažiūrų, į akis nekrintančios išvaizdos, kaip ir dauge- 
lis jo amžininkų. Jis prekiavo gatavais drabužiais parduotuvėje 
šalia naujojo Šiaurės kelio, ir dėl konkurencijos saviti jo charak- 
terio bruožai ilgainiui visai sunyko. Norėdamas įtikti klientams, 
jis keliaklupsčiavo ir nuolankiai lankstėsi kiekvieną mielą darbo 
dieną, tad buvo panašus greičiau į bedvasę mašiną negu į žmogų. 
Jokie didingi klausimai nekvaršino jam galvos. Domėjosi tik jam 
svarbiomis siauromis problemomis, būdingomis šio jaukaus šimt- 
mečio pabaigai, ir, regis, nebuvo tokios galingos, pirmykštės žmo- 
gui būdingos aistros, kuri galėtų jį sujaudinti. Tik gimimas, mei- 
lė, liga ir mirtis yra kintantys dalykai. Nuo kiekvieno iš jų staiga 
pasisuka gyvenimo ratas, akimirksniu nukrinta civilizacijos už- 
dėta kaukė ir atsiskleidžia stiprus bei valingas veidas. 

Džonsono žmona buvo rami mažytė moterėlė, nuolankaus bū- 
do rudaplaukė. Jo jausmai žmonai buvo vienintelis išskirtinas cha- 
rakterio bruožas. Kiekvieną pirmadienio rytą jiedu dabindavo par- 
duotuvės vitriną: išdėliodavo nepriekaištingai švarius žalius marš- 
kinius kartoninėse dėželėse, aukščiau eilėmis ant žalvarinio tu- 
rėklo sukabindavo kaklaraiščius. Abiejose baltų popierinių kor- 
telių pusėse žvilgėjo pigūs rankogalių segučiai, fone kūpsojo krū- 
va kepurių ir daug dėželių su brangesnėmis skrybėlėmis, dangs- 
tomomis nuo saulės šviesos. Žmona tvarkė visas buhalterines kny-' 
gas ir siuntė sąskaitas. Niekas, išskyrus ją, nežinojo, kokie džiaugs- 
mai ir rūpesčiai slypi mažame jo gyvenime. Ji džiaugėsi drauge 

su juo, kai džentelmenas, keliaujantis į Indiją, nusipirko tuziną 
marškinių ir galybę apykaklių, ir abu buvo sukrėsti, kai išsiuntę 
prekes iš viešbučio gavo sąskaitą su prierašu, kad toks ten negy- 
vena. Penkerius metus jie gyveno kartu puoselėdami savo verslą, 
vis labiau glausdamiesi vienas prie kito, nes jų santuoka buvo 
bevaikė. Bet dabar atsirado požymių, rodančių, kad artėja, ir ga- 
na sparčiai, tam tikri pokyčiai. Ji jau negalėjo net nulipti laiptais, 
tad jos motina, ponia Peiton, iš Kembervelo atvyko slaugyti duk- 
ters ir būsimo anūko. Artinantis svarbiai akimirkai, Džonsoną 
apniko nerimas. Ką gi, juk tai natūralu. Kitų vyrų žmonos ištvėrė 
tuos išbandymus ir joms nieko baisaus nenutiko, tad kodėl turė- 
tų kas nors atsitikti jai? Jis buvo kilęs iš keturiolikos asmenų šei- 
mos, 0 jo motina dar buvo gyva ir žvali. Nebuvo nieko, kas galėtų 
pranašauti nelaimę. Vis dėlto, be visų kitų rūpesčių, žmonos būk- 
lė tarsi niūrus šydas buvo pakibęs jam virš galvos. Daktaras Mail- 
sas iš Bridžporto, pats geriausias gydytojas kaimynystėje, jau penki 
mėnesiai lankėsi pas juos, ir dabar šalia vyriškų drabužių siuntų 
atsirado daugybė nedidelių paketėlių su mažulyčiais drabužėliais. 
Bet vieną vakarą, kai Džonsonas tikrino vyriškų šalikų kainas, 
viršuje išgirdo kažkokį sambrūzdį. Ponia Peiton nubildėjo žemyn 
rėkdama, kad Liusei negera, ir, jos manymu, reikia nedelsiant 
kviesti daktarą. Robertas Džonsonas nebuvo pratęs skubėti. Jis 
buvo pedantiškas, nuoseklus ir mėgo elgtis savo nuožiūra. Nuo 
Naujojo šiaurės kelio, kur buvo jo krautuvė, iki daktaro namų 
Bridžporto aikštėje buvo koks ketvirtis mylios. Aplinkui nebuvo 
matyti jokio kebo, tad jis pasikliovė savo kojomis, palikęs vyruką 
prižiūrėti krautuvės. Bridžport Pleise jam pasakė, kad daktaras 
tik ką išskubėjo į Harmono gatvę aplankyti sveikstančio ligonio. 
Džonsonas nudūmė į Harmono gatve, kiek primiršęs savo pedan- 
tiškumą ir vis labiau nerimaudamas. Jį aplenkė du kebai, tačiau 
kaip tyčia nė vieno nebuvo laisvo. Harmono gatvėje jis sužinojo, 
kad daktaras nuskubėjo gydyti tymų, tačiau, ačiū Dievui, paliko 
adresą - Danstano kelio 69 numeris, kitoje Regento kanalo pusė- 
je. Dabar Džonsono pedantiškumas visiškai išgaravo pamanius 

apie moterį, laukiančią namuose, ir jis kiek įkabindamas leidosi 
Kingslando keliu. Nubėgus galiuką jam pavyko įšokti į kebą, sto- 
vėjusį už kampo. Galiausiai pasiekė Danstano kelią. Daktaras buvo 
tik ką išėjęs, o Robertas Džonsonas buvo toks nuvargęs, kad ne- 
vilties apimtas susmuko ant laiptelių. 

Laimė, jis dar nebuvo paleidęs kebo ir netrukus vėl atsidūrė 
Bridžport Pleise. Daktaro Mailso dar nebuvo, tačiau turėjo tuoj 
tuoj pasirodyti. Džonsonas laukė būgnydamas pirštais į kelius 
blausiai apšviestame kambaryje aukštomis lubomis, oras buvo pri- 
tvinkęs šleikštaus ligas primenančio eterio kvapo. Baldai buvo 
masyvūs, knygos lentynose atrodė baisiai niauriai, o pailgas juo- 
das laikrodis ant židinio atbrailos liūdnai tiksėjo. Laikrodis skamb- 
telėjo pusę aštuntos, o Džonsonas buvo išėjęs iš namų prieš va- 
landą ir ketvirtį. Ką dabar apie jį mano moterys? Kaskart, kai 
tolumoje trinktelėdavo kokios durys, jis pašokdavo nuo kėdės ku- 
pinas jaudulio ir įkarščio. Jo ausys suklusdavo, bet neišgirsdavo 
žemo, duslaus daktaro balso. Ir tada staiga tolumoje jis išgirdo 
greitų žingsnių aidą ir skardų rakto trakštelėjimą spynoje, širdis 
suplakė iš džiaugsmo. Daktaro žingsniams dar dunksint ant 
slenksčio, jis akimirksniu atsidūrė svetainėje. 

— Malonėkite, daktare, atėjau jūsų kviesti, - sušuko jis. — Žmo- 
na jau nuo šeštos valandos prastai jaučiasi. 

Jis vargiai suvokė, ką ketina daryti daktaras. Tikriausiai ką 
nors labai energingo, na, aišku, pasirinks vaistų, o paskui susi- 
jaudinęs šoks bėgti paskui jį dujų žibintų apšviestomis gatvėmis. 
Daktaras Mailsas sviedė savo skėtį į pintinę, aikštingai nubloškė 
nuo kaktos skrybėlę ir stumtelėjo Džonsoną atgal į kambarį. 

—- Na, pasvarstykim! Jūs kreipėtės mano pagalbos jau seniai, 
tiesa? - tarė jis labai nuoširdžiu balsu. 

— Taip, daktare, praėjusį lapkritį. Juk aš esu Džonsonas, gata- 
vų drabužių pirklys iš Naujojo šiaurės kelio. 

— Taip, taip. Kiek vėluojam, - pasakė daktaras, tyrinėdamas 
pavardžių sąrašą ir braukdamas pirštu per eilutę savo užrašų kny- 
gutėje, blizgančiais viršeliais. - Kaip ji jaučiasi? 

— Aš ne... 

— Na, žinoma, tai jūsų pirmasis. Kitą sykį žinosite apie tai dau- 
giau. 

— Ponia Peiton sakė, kad jums jau laikas ateiti. 

— Brangusis sere, laukiantis pirmojo patartina pernelyg nesku- 
bėti. Man atrodo, mums teks plušėti ištisą naktį. Garo variklis 
negali veikti nepakurtas anglimis, pone Džonsonai, o aš neturė- 
jau burnoje nieko, išskyrus lengvus priešpiečius. 

— Mes galėtume ką nors paruošti jums, ką nors karšto, ir puo- 
delį arbatos. 

— Ačiū, bet mano vakarienė, atrodo, kaip tik garuoja ant stalo. 
Be jos aš negaliu nieko doro nuveikti. Eikite namo ir pasakykite, 
kad aš greitai būsiu, išsyk po jūsų. 

Roberto Džonsono širdį apėmė siaubas žvelgiant į žmogų, ku- 
"ris tokiu metu gali galvoti apie vakarienę. Jam sunku buvo net 
įsivaizduoti, kad šis atvejis, jo galva, nepaprastai svarbus, yra viena 
iš daugelio mediko darbo istorijų, kad jis, metų metais pasinėręs į 
darbus dar galvoja apie savo sveikatą. Džonsonui jis pasirodė pa- 
našus į tikrą siaubūną. Šitaip skubėdamas į savo parduotuvę, jis 
su kartėliu mąstė. 

— Taip ilgai užtrukai, - papriekaištavo uošvė, žvelgdama nuo 
laiptų žemyn: 

— Nieko negalėjau padaryti! - paaimanavo vargšas. - Gal jau 
viskas? | 

— Viskas! Jai vis blogiau, mano vargšelė, neaišku, kada pasijus 
geriau. Kur daktaras Mailsas? 

- Jis ateis, kai tik baigs vakarieniauti. 

Senoji moteriškė dar norėjo kažką sakyti, tačiau už pravirų 
durų pasigirdo pratisas riksmas, ir ji nubėgo, o Džonsonas skau- 
dama širdimi pasuko į parduotuvę. Jis paleido pasiuntinuką ir 
mėgindamas užsimiršti energingai ėmėsi darbo: uždarė langines 
ir išdėliojo dėžes. Viską uždaręs ir sutvarkęs, jis atsisėdo svetai- 
nėje parduotuvės gilumoje. Bet ramiai sėdėti nepajėgė. Visą laiką 
veržėsi eiti, neramiai žingsniavo po kambarį, galiausiai susmuko 

krėsle. Netikėtas porceliano indų žvangtelėjimas patraukė jo dė- 
mesį ir išvydo tarnaitę, einančią pro duris su puodeliu ant padėk- 
lo bei rūkstančiu arbatinuku. 

— Kam visa tai, Džeine? - pasiteiravo jis. 

— Poniai, pone Džonsonai. Ji sakė, kad norėtų atsigerti. 

Tai jį nuramino - toks paprastas, kasdienis, namais dvelkian- 
tis puodelis arbatos. Taigi gal nėra taip blogai, jei žmona gali gal- 
voti apie tokius dalykus. Jam taip atlėgo širdis, kad irgi paprašė 
puodelio arbatos. Jau buvo bebaigiąs gerti arbatą, kai atvyko dak- 
taras, nešinas nedideliu odiniu sakvojažu. 

— Na, kaip ji jaučiasi? - linksmai pasiteiravo jis. 

— O, jai kur kas geriau, - guviai atsakė Džonsonas. 

— Negerai, brangusis, - tarė daktaras, - gal tada apžiūrėsiu ją 
rytą? 

— Ne, ne,.- sušuko Džonsonas, įsikibęs į jo storą bobriko ap- 
siaustą. - Mes taip džiaugiamės, kad jūs atėjote. Prašau jūsų, dak- 
tare, kuo greičiau nulipti žemyn ir pranešti man apie padėtį. 

Daktaras nuskubėjo į viršų ir sunkūs jo žingsniai nudundėjo 
per visą namą. Džonsonas girdėjo virš galvos jo batus girgždant 
ant grindų lentų, ir šie garsai jį nuramino. Eisena buvo ryžtingo 
ir energingo žmogaus, kuriam būdingas pasitikėjimas savimi. Iš- 
tempęs ausis gaudydamas kiekvieną garsą, Džonsonas girdėjo 
girgžtelint kėdę, ją stumtelint grindimis, o kiek vėliau duris atsi- 
darant ir kažką skubant žemyn. Džonsonas net pašoko. Plaukai 
pasišiaušė, nes užplūdo visokios siaubingos mintys, tačiau tai bu- 
vo viso labo uošvė, padrikai susijaudinusi ji ieškojo žirklių ir kaž- 
kokio tvarsčio. Ji tuoj pat dingo, o viršun ėmė kopti Džeinė, neši- 
nas išgirdo sunkius, ryžtingus žingsnius, ir daktaras nulipo į sve- 
tainę. 

— Jau geriau, - pasakė jis sustojęs su iškelta ranka tarpduryje. 
— Atrodote išblyškęs, pone Džonsonai. 

— O ne, sere, visai ne, - paprieštaravo šis, trindamas kaktą no- 
sine. 

— Nėra priežasties skelbti pavojų, - nuramino jį daktaras Mail- 
sas. - Tiesa, viskas klostosi ne taip, kaip pageidaučiau. Bet dar 
tikimės geriausio. 

— Ar yra koks pavojus? - aiktelėjo Džonsonas. 

— Na, žinoma, pavojus visada yra. Tiesa, šis atvejis ne pats ge- 
riausiaš, tačiau galėjo būti kur kas blogiau. Eidamas pro šalį pa- 
stebėjau, kad prieš jus statomas nedidelis namukas. Būtų visai 
neblogas butas. Buto nuoma šiais laikais vis auga. Beje, ar jūs 
nuomojatės šį pastatą? 

— Taip, sere, taip, - sušuko Džonsonas, kurio įtempta klausa 
gaudė kiekvieną garsą, sklindantį iš viršaus, ir kuris jautėsi gero- 
kai apramintas to, kad daktaras plepa tokiu sunkiu metu apie 
pašalinius dalykus. - Tai yra ne, sere, esu sudaręs metinę sutartį. 

— Na, sere, jūsų vietoje sudaryčiau išsimokėjimo sutartį. Antai 
Maršalas, laikrodininkas, ten, einant gatve žemyn - lankiau jo 
žmoną porą kartų ir nustačiau, kad serga vidurių šiltine; tai buvo 
po to, kai juos užpylė kanalizacija Princo gatvėje. Patikėkite, jo 
šeimininkas pakels nuomą iki keturiasdešimties svarų per me- 
tus, ir jie turės mokėti arba nėšintis lauk. 

— Ar jo žmona išgijo, daktare? 

— Taip, ji jaučiasi labai gerai. - Ei! Ei! 

Jis klausiamai užvertė galvą į lubas ir ūmai išlėkė iš kambario. 
Buvo kovo mėnuo, vakarai dar žvarbūs, tad Džeinė turėjo įkurti 
židinį, tačiau vėjas ginė dūmus vidun ir oras buvo pritvinęs aitraus 
jų kvapo. Džonsoną krėtė šiurpas, jis jautėsi sušalęs į ragą, grei- 
čiau dėl įsikalbėjimo negu dėl oro. Jis pasilenkė prie židinio ir ištie- 
sė plonas baltas rankas į liepsną. Dešimtą valandą Džeinė atnešė 
užkąsti šaltos mėsos ir padengė stalą pietums, tačiau jis negalėjo 
prisiversti ką nors paliesti. Vis dėlto išgėrė stiklą alaus ir pasijuto 
geriau. Nuo nervų įtampos, atrodė, pagerėjo klausa, ir jis girdėjo 
pačius menkiausius ir tyliausius veiksmus viršutiniame kambary- 
je. Sykį, kai alus dar kaitino, jis pasistojo ant pirštų galiukų ir nu- 
sėlino pasiklausyti prie laiptų, kas ten dedasi. Miegamojo durys 
buvo praviros per pusę colio ir per tą tarpelį jis išvydo švytruojantį 

švariai nuskusto daktaro veidą. Veidas atrodė pavargęs ir suneri- 
męs labiau nei pirma. Jis nulipo laiptais žemyn tartum lunatikas 
ir puolė pro duris į gatvę prasiblaškyti. Visos parduotuvės buvo 
uždarytos, o keletas išdykusių linksmų draugų drožė rėklodami iš 
viešnamio. Jis pastovėjo prie durų, kol pabaldos pradingo iš akira- 
čio, tuomet vėl grįžo prie židinio. Aptemusiose smegenyse kirbėjo 
klausimai, kurie niekuomet anksčiau nekvaršino jam galvos. Kur 
teisybė? Ką padarė miela mažytė jo žmonelė, kad dabar taip kentė- 
tų? Kodėl pasaulis toks žiaurus? Jį baugino tokios mintys, stebėjo- 
si, kodėl jam niekuomet nebuvo atsitikę nieko panašaus. 
"Išaušus ankstyvam rytmečiui, Džonsonas skaudama širdimi ir 
drebančiomis rankomis bei kojomis atsisėdo apsigaubęs pilku pal- 
tu iki pat ausų. Įsistebeilijęs į pilkas plėnis, jis beviltiškai laukė 
palengvėjimo. Jo veidas buvo baltas, sustingęs, o nervai apmirę. 
Jis buvo tik pusiau sąmoningas dėl ilgos, monotoniškos kančios. 
Staiga vėl sukilo visi jo pojūčiai - išgirdo prasiveriant miegamojo 
duris ir daktaro žingsnius ant laiptų. Apskritai Robertas Džonso- 
nas buvo pedantiškas ir bejausmis, tačiau dabar vos nesuriko iš 
nekantrumo išgirsti, kas atsitiko, gal viskas jau baigėsi. 

Vos žvilgtelėjęs į griežtą, ištįsusį veidą, suprato, kad naujienos 
nėra pačios maloniausios. Per pastarąsias keletą valandų dakta- 
ro išvaizda pasikeitė - bent jau Džonsonui taip pasirodė. Plaukai 
buvo sutaršyti, veidas išraudęs, ant kaktos blizgėjo prakaito la- 
šai. Akys keistai degė, aplink burną susimetė raukšlelės, kovin- 
gas žvilgsnis labiau būtų tikęs žmogui, kuris valandų valandas 
grūmėsi žūtbūtinėje kovoje dėl vertingiausio prizo. Tose pat aky- 
se galėjai įžiūrėti ir liūdesį, nes žiaurus priešininkas buvo galin- 
gas. Gydytojas atsisėdo pasiremdamas ranka kaip visiškai nusi- 
kamavęs žmogus. 

— Jaučiu pareigą pasikalbėti su jumis, pone Džonsonai, ir pra- 
nešti, kad jūsų žmonos būklė labai bjauri. Jos širdis ne iš stip- 
riausių, kai kurie simptomai man nepatinka. Norėjau pasakyti, 
kad derėtų išgirsti kito žmogaus nuomonę, man reikia susitikti 
su kuo nors ir pasikonsultuoti. 

Džonsonas buvo taip iškankintas nemigos ir blogų naujienų, 
kad sunkiai suvokė, ką sako daktaras. Anas, matydamas jo neryž- 
tingumą, pamanė, kad svarsto dėl kainos. 

— Smitas ir Holis galėtų aplankyti gimdyvę, tačiau jų vizitas 
kainuotų dvi ginėjas, - pasakė jis. - Man regis, Pričardas iš Siti 
Roudo būtų pats tinkamiausias. 

— Žinoma, atveskime patį tinkamiausią, - suvaitojo Džonso- 
nas. 

— Pričardui reikėtų sumokėti tris ginėjas. Mat jis gana patyręs 
gydytojas. 

— Duočiau jam viską, ką turiu, jei pavyktų ją išgelbėti. Gal nu- 
bėgti jo pakviesti? 

— Taip. Pirmiausia reikėtų nueiti į mano namus ir paimti tokį 
žalią bajinį maišelį. Padėjėjas jums paduos. Pasakykite jam, kad 
duotų A.C.E. mikstūros. Jūsų žmonos širdis per silpna, kad iš- 
tvertų čhloroformą. Tuomet eikite ir atsiveskite čia Pričardą. 

Džonsonas pasijuto devintame danguje, galėdamas kuo nors 
padėti savo žmonai. Jis mikliai nuskuodė Bridžporto aikštės lin- 
kui. Žingsniai dusliai aidėjo tyliose gatvėse, o aukšti policininkai, 
paskendę tamsoje, atsukdavo savo žibintus, jam bėgant pro šalį. 
Du kartus paskambinęs naktiniu varpeliu, jis prikėlė užsimiego- 
jusį, pusiau apsirengusį padėjėją, kuris įteikė jam stiklinį butelį 
ir maišelį su kažin kuo žvangančiu viduje. Džonsonas įsigrūdo 
butelį į kišenę, griebė žaliąjį maišelį ir tvirtai užsimaukšlinęs skry- 
bėlę nušuoliavo kiek įkabindamas, kojomis vos liesdamas žemę. 
Galiausiai atsidūrė Sičio kelyje ir susirado Pričardo pavardę, iš- 
graviruotą baltomis raidėmis raudoname fone. Jis triumfuoda- 
mas užšoko tris paskutinius laiptelius prie durų ir tuo metu jam 
už nugaros pasigirdo driokstelėjimas. Neįkainojamas butelis pa- 
virtęs šukėmis ištiško ant šaligatvio. 

Akimirką jam atrodė, kad ten boluoja jo žmonos kūnas. 

Bėgimas padėjo atgauti nuovoką, ir jis sumojo, kad su šia bėda 
nebus sunku susidoroti. Jis žvaliai paskambino naktiniu varpe- 
liu. 

— Na, na, kas atsitiko? - pasigirdo šiurkštus balsas kažkur už 
peties. Jis atsisuko ir pažvelgė į langus, tačiau ten nebuvo nė gy- 
vos dvasios. Jis vėl ištiesė ranką prie varpelio, kai kažkas suriau- 
mojo nuo sienos. 

— Negaliu stypsoti čia drebėdamas visą naktį, - suniurzgė bal- 
sas. - Sakykit, kas esąs ir ko norite, nes uždarysiu vamzdį. 

Tik dabar Džonsonas pastebėjo, kad iš sienos, kaip tik virš var- 
pelio, buvo išsikišęs pasikalbėjimo vamzdelio galas. Jis sušuko 
tiesiai į angą. 

— Norėjau prašyti, kad eitumėte drauge pasitarti su daktaru 
Mailsu dėl gimdymo. 

— Ar toli? - pasiteiravo suirzęs balsas. 

— Naujasis šiaurės kelias, Hokstone. 

— Mano konsultacija kainuoja tris ginėjas, mokama iš karto. 

— Gerai, - sutiko Džonsonas, - pasiimkite A.C.E. mikstūros. 

— Gerai! Palūkėkite! 

Po penkių minučių senyvas žilaplaukis griežtų bruožų vyras 
išpuolė pro atviras duris. Jau buvo beeinąs, kai kažkur iš šešėlio 
suklykė moteriškas balsas: 

— Nepamiršk savo kaklaraiščio, Džonai, - tačiau šis tik kažką 
nekantriai urgztelėjo per petį. 

Konsultantas buvo darbo užgrūdintas žmogus, kurį, kaip ir 
daugelį kitų, vargino vis didėjančios šeimynos poreikiai, ir jo dar- 
bas buvo labiau komercinis. Tačiau sielos gilumoje, po šiurkščiu 
kiautu buvo geraširdis žmogus. 

— Tikriausiai neketinate sumušti rekordo, - po penkių minu- 
čių pasakė jis, vos spėdamas paskui sparčiai žingsniuojantį Džon- 
soną. - Jei galėčiau, eičiau greičiau, sere, suprantu jūsų nerimą, 
bet vytis jus man sunkoka. 

Džonsonas, spirgėdamas iš nekantrumo, turėjo kiek sulėtinti 
greitį, tačiau, kai jie pasiekė Naująjį šiaurės kelią, jis vėl leidosi 
bėgti ir atidarė duris ateinančiam daktarui. Jis girdėjo, kaip abu 
specialistai stabtelėjo šalia miegamojo, ir gaudė jų pokalbio nuo- 
trupas. 

— Atleiskite, kad jus pažadinome... bjaurus atvejis... padorūs 
žmonės... 

Paskui jį pasiekė vien murmėjimas, ir galiausiai durys užsida- 
rė jiems pavymui. 

Dabar Džonsonas vėl susmuko į krėslą ir įdėmiai klausėsi; jis 
suprato, kad krizė jau čia pat. Girdėjo abu gydytojus vaikštinė- 
jant ratais, net įstengė atskirti lėtą Pričardo šlepsėjimą nuo ryž- 
tingų ir greitų antrojo gydytojo žingsnių. Paskui keletą minučių 
buvo tylu, tada pasigirdo keistas lyg girto, lyg sau panosėje daine- 
lę niūniuojančio žmogaus balsas, drebantis, nepanašus į jam anks- 
čiau girdėtus balsus. Tuo metu salsvas, vos vos juntamas niekam 
nepastebimas, nebent jam, nes nervai buvo įsitempę, kvapas at- 
pleveno laiptais ir pasklido kambaryje. Balsas tilo, virto monoto- 
nišku sapaliojimu, kol pagaliau išnyko kažkur tyloje, ir Džonso- 
nas pratisai su palengvėjimu atsiduso suvokęs, kad vaistas pada- 
rė savo darbą ir kenčiančioji nebejus skausmo. Netrukus tyla ėmė 
jį slėgti dar labiau negu ankstesnės dejonės. Jis nebesuvokė savo 
minčių, kilo vis naujų siaubingų fantazijų. Atsistojęs jis vėl priėjo 
prie laiptų. Dabar girdėjo metalą žvangsint į metalą ir duslų gy- 
dytojų murmėjimą. Paskui ausis pasiekė ponios Peiton balsas; ja- 
me glūdėjo baimė ar prieštaravimas, ir vėl kažką sumurmėjo gy- 
dytojai. Dvidešimt minučių jis stovėjo atsirėmęs į sieną, klausy- 
damasis pokalbių nuotrupų, negalėdamas išskirti nė vieno žodžio. 
Ir staiga tylą sutrikdė keistas cypiantis verksmas, ponia Peiton 
džiaugsmingai suriko, tada vyras šoko atgal į svetainę ir dribo 
ant sofos, apmuštos arklio oda, ekstazėje daužydamas kulnais į 
grindis. 

Bet dažnai likimas it didelis katinas paleidžia mus tik akimir- 
kai, kad netrukus vėl sugriebtų dar tvirtesniais gniaužtais. Lai- 
kas slinko, o iš viršaus nebuvo girdėti nė garselio, išskyrus tą lip- 
nų verksmą, Džonsonas pajuto, kad ankstesnis jo džiaugsmas 
slūgsta ir išsitiesė be kvapo vėl įtempęs ausis. Viršuje buvo girdė- 
ti lėtai vaikštant. Prislopinti balsai. Skriejo minutės, bet viršuje 
nebuvo nė garso. Nervai buvo atbukę nuo nakties rūpesčių, ir jis 

sustingęs lūkuriavo sėdėdamas ant sofos. Tokį jį ir rado laiptais 
nulipę gydytojai - susitaršiusį, apgailėtiną, išvargusiu veidu, nuo 
ilgo budėjimo suveltais plaukais. Jiems artėjant jis atsistojo pasi- 
remdamas į židinio atbrailą. 

— Ji mirė? - paklausė jis. 

— Puikiai jaučiasi, - atsakė gydytojas. 

Sulig tais žodžiais, ištartais ramiu įprastu balsu, jis nusirami- 
no pirmą kartą tą naktį, ir susikaupę jausmai, iki tol slypėję krū- 
tinėje, išsiveržė su antrąja džiaugsmo banga, kokios niekad anks- 
čiau nebuvo jautęs. Pirmas jo noras buvo pulti ant kelių, tačiau 
jis pernelyg drovėjosi gydytojų. 

— Ar aš galiu... į viršų? 

— Po keleto minučių. 

— Dėkoju, daktare, aš labai labai, - jis neįstengė suregzti saki- 
nio... Štai čia jūsų trys ginėjos, daktare Pričardai. Norėčiau, kad 
jos virstų trimis šimtais. 

- Ir aš, - pasakė senyvas ponas, ir jie juokdamiesi sukirto ran- 
komis. 

Džonsonas atidarė jiems parduotuvės duris ir girdėjo, kaip jie 
kalbasi eidami namo. 

— Vienu metu atrodė, kad gali baigtis blogai. 

— Labai džiaugiuosi, kad atėjote padėti. 

— Neabejoju, kad džiaugiatės. Gal užsukime išgerti puodelio 
kavos? 

— Ne, ačiū. Laukiu kvietimo į kitą vietą. 

Tvirti ryžtingi žingsniai ir velkamų kojų garsai nutilo pa- 
sklidę į dešinę ir į kairę. Džonsonas pasitraukė nuo durų, o 
krūtinės gilumoje vis dar krutėjo džiaugsmo kamuolys. Regis, 
jo gyvenime prasidėjo naujas etapas. Jis jautėsi gerokai stip- 
resnis ir galingesnis. Gal jį paveikė visa ta kankynė. Matyt, 
jiedu su žmona buvo palaiminti apvaizdos. Tokia mintis nebū- 
tų atėjusi jam į galvą prieš dvylika valandų. Krūtinę užplūdo 
nauji jausmai. Anksčiau jis juto vien kančias, o dabar išgyveno 
atgimimą. 

— Ar galiu užlipti į viršų? - sušuko jis ir nelaukdamas atsaky- 
mo ėmė kopti šokinėdamas išsyk per tris laiptelius. 

Ponia Peiton stovėjo prie muilinos vonios su ryšuliu rankose. 
Iš rudo šaliko klosčių į jį žvelgė labai keistas mažas raudonas, 
raukšlėtas veidelis drėgnomis, atvėpusiomis lūpomis ir akių vo- 
kais, tirtančiais tartum triušio šnervės. Liaunas kaklelis nelaikė 
galvos, nusvirusios ant peties. 

— Pabučiuok jį, Robertai! - pasakė močiutė, - čia tavo sūnus! 

Bet jis pajuto tarsi kokį apmaudą tam mažam raudonam mirk- 
sinčiam padarui. Jis negalėjo jam atleisti už ilgą nakties kančią. 
Išvydęs baltą veidą lovoje, prišoko su meile ir gailesčiu, tačiau 
neįstengė rasti tinkamų žodžių. 

— Ačiū Dievui, tai pasibaigė! Liuse, brangioji, tai buvo siaubin- 
ga! 

—- Bet dabar aš esu tokia laiminga. Dar niekuomet nebuvau 
tokia laiminga. 

Jos akys įsmigo į rudąjį ryšulį. 

— Tau negalima kalbėti, - priminė ponia Peiton. 

— Tik nepalik manęs, - sušnabždėjo žmona. 

Jis tylėdamas atsisėdo greta, laikydamas jos ranką. Lempa švie- 
tė blausiai, ir pirmasis rytmečio šaltukas skverbėsi pro langą. Nak- 
tis buvo ilga ir tamsi, bet diena išaušo kur kas malonesnė ir atei- 
tis turėjo būti aiškesnė. Londonas budo. Iš gatvės sklido triukš- 
mas. Gyvybės ateina ir išeina, tačiau didžioji likimo mašina suka- 
si verpdama migloto ir tragiško likimo siūlą. 

MYLINČIOS ŠIRDYS 


Bendrosios praktikos gydytojui, leidžiančiam laiką tarp pacien- 
tų, rytą vakarą lankančiam juos namuose, sunku nugriebti laiko 
bent dienelę atsikvėpti tyrame ore. Nebent anksti rytą išslystų iš 
lovos ir žingsniuotų pro aklinai uždarytas parduotuves, nors dar 
būtų žvarbu, bet oras tyras ir visi daiktai aplinkui tokie ryškūs 
lyg šalčiui spiginant. Tai valanda, kuri savaime esti žavi, kai šali- 
gatviu žengi vienas, nebent dar paštininkas ar pienininkas, ir pa- 
tys paprasčiausi dalykai suteikia žvalumo: ir šaligatvis, ir žibin- 
tas, ir iškaba - visa bunda, pasitinka naują dieną. Tuomet net toli 
nuo jūros esantis miestas atrodo patrauklus, ir dūmais prakvipu- 
siame ore tvyro dorybė. 

Tačiau aš gyvenau prie pat jūros, mieste, kuris buvo gana nuo- 
bodus, viską atpirko tik šlovingojo jo kaimyno artumas. Kam rū- 
pi toks miestas, kuriame vienas gali sėdėti ant suolo pakriaušėje 
ir žvalgytis sau po didžiulį žydrą užutėkį ir geltoną pakrantės 
pusmėnulį, tartum rytietišką kalaviją įsirėžusį į patį jo vidurį. 
Man patiko didžiulis plokščias jo paviršius, lyg strazdanomis nu- 
sėtas žvejų laiveliais, gėrėjausi didžiuliais laivais, ištirpstančiais 
tolyje; štai jau laivo nematyti, išlikęs tik nedidelis išpūstų baltų 
burių debesėlis, santūriai ir didingai sklendžiantis pro šalį. Bet 
gražiausia man, kai jį nutvieskia įstriži saulės spinduliai, ūmai 
įsiveržę į vėjo genamų debesų tarpelį, o aplinkui mylių mylias 
nematyti nė pėdsako žmogaus, savo įžūliu elgesiu žeidžiančio ap- 
vaizdos didybę. Regėjau, kaip plonytės lietaus gijos po didingai 
slenkančiais debesimis ūke pridengdavo priešingą krantą, o ap- 
link mane viską užliedavo auksaspalvis švytėjimas, saulė žaiža- 
ruodavo ant uolų, skverbdavosi į žalią bangų gelmę, apšviesdama 

dugne plytinčias violetinių dumblių saleles. Tokį rytą, kai vėjelis 
išdykaudamas velia plaukus, oras sklidinas plasnojančių žuvėdrų 
klegesio, o ant lūpų jauti jūros purslų lašelius, atgaves jėgas grįž- 
ti į tvankias ligonių palatas ir vėl dirbi nuobodų ir varginamą 
gydytojo darbą. 

Vieną iš tokių dienų aš sutikau savąjį senuką. Jau ketinau eiti, 
kai įšvydau jį artinantis prie suolo. Būčiau jį pastebėjęs net tan- 
kioje minioje. Vyras buvo stambaus sudėjimo, išdidžios povyzos, 
galva atrodė kaip tikro aristokrato, lūpos gražios, ryškios. Jis sun- 
kiai lipo vingiuotu takeliu, ramstydamasis lazda, lyg platūs pe- 
čiai būtų tapę jam nepakeliama našta. Jam prisiartinus, išvydau 
melsvą lūpų bei nosies atspalvį, perspėjamą ženklą, rodantį šir- 
dies ligą. 

- Sunkus pakilimas, sere. Aš kaip gydytojas patarčiau jums 
pailsėti, ir tik tada keliauti toliau, - kreipiausi į jį. 

Jis pagarbiai, senamadiškai, nusilenkė ir susmuko ant suolo. 
Jutau, kad nenori kalbėtis, todėl tylėjau, bet akies kampučiu ste- 
bėjau jį. Jis atrodė lyg nežinia kaip mūsų laikus pasiekęs pirmo- 
sios šio amžiaus pusės kartos atstovas: skrybėle žemais nulenk- 
tais kraštais, juodo atlaso kaklaryšis ir didelis mėsingas švariai 
nuskustas veidas, išvagotas raukšlių. Šios akys, kol dar nebuvo 
išblukusios, žvelgė pro pašto karietų langus į žemkasius, dirbu- 
sius prie geležinkelio pylimo, lūpos šypsojo skaitant pirmuosius 
„Pikviko“ numerius ir kalbėjo apie jų autorių, daug žadantį jau- 
nikaitį. Šis veidas buvo tarsi praėjusių septyniasdešimties metų 
metraštis, kuriame savo pėdsakus paliko tiek asmeniniai, tiek vi- 
suomenės gyvenimo įvykiai; kiekviena raukšlelė ką nors liudijo: 
antai ta ant kaktos galbūt išliko po Indijos sipajų sukilimo, ši - po 
Krymo kampanijos, tos - man kažkodėl patiko taip manyti - atsi- 
rado mirus Gordonui!. | 

"Kai aš taip nevykusiai paleidau savo vaizduotės vadžias, senasis 


! Čarlsas Gordon as(1833-1885) - anglų generolas, pasižymėjęs Kinijo- 
je ir Sudane. Mirė nuo karštligės Chartume, Sudane. 

džentelmenas su lakuota lazda tartum pradingo ir man prieš akis 
iškilo tautos gyvenimas per pastarąsias septynias dešimtis metų. 

Bet netrukus nusileidau ant žemės. Atgavęs kvapą, jis išsitrau- 
kė iš kišenės laišką, užsidėjo akinius raginiais rėmais ir labai įdė- 
miai jį perskaitė. Visiškai neketinau smalsauti, bet pastebėjau, 
kad laiškas rašytas moteriška ranka. Jis dukart perskaitė laišką 
ir sustingo nuleistais lūpų kampučiais, žvelgdamas kažkur vir- 
šum užutėkio nieko nematančiu žvilgsniu. Niekad nebuvau ma- 
tęs vienišesnio ir labiau apleisto senio. Visas mano gerumas tar- 
tum prabudo išvydus šį liūdną veidą. Bet aš jaučiau, kad jis nusi- 
teikęs kalbėti. Dėl to, o ir dėl laukiančių pusryčių bei pacientų, aš 
patraukiau namo, palikęs jį sėdėti ant suolo. 

Nė karto neprisiminiau jo iki kito ryto, o tada, tuo pačiu metu, 
jis vėl pasirodė ant skardžio ir prisėdo šalia manęs ant suolelio, 
kurį jau laikiau kone savo nuosavybe. Jis ir vėl nusilenkė prieš 
sėsdamasis, tačiau kaip ir vakar nebuvo linkęs pasakotis. Per pa- 
rą jis pasikeitė ne į gera. Jo veidas atrodė apsiniaukęs, raukšlių 
padaugėjo, kvėpavo sunkiai, dusdamas, ir piktą lemiantis mels- 
vas veido atspalvis buvo paryškėjęs. Per dieną sužėlę šeriai gadi- 
no taisyklingą skruostų ir smakro liniją, didelė ir graži galva jau 
neatrodė taip didingai kaip pirmą sykį, kai mane taip sužavėjo. 
Rankose jis laikė laišką, nežinau, ar tą patį, ar kitą, bet ir vėl 
rašytą moters ranka. Jis seniokiškai murmėjo skaitydamas jį, rau- 
kė antakius papūtęs lūpas tartum kaprizingas vaikas. Palikau jį 
sėdintį, bet mano noras sužinoti, kas jis toks ir kas jam atsitiko, 
kad per vieną vienintelę pavasario dieną taip pasikeitė, vis tarpo. 
Jis taip mane sudomino, kad kitą rytą jo pasirodant laukiau ne- 
kantraudamas. Vėl išvydau senį tuo pačiu metu: jis lėtai lipo su- 
sikūprinęs, žemai nuleidęs galvą. Iš arčiau buvo aiškiai matyti 
įvykusios permainos, ir tai mane labai sukrėtė. 

— Ko gero mūsų oras nelabai palankus jums, sere, - išdrįsau 
pasakyti. Bet jam, matyt, buvo nelengva kalbėti. Pamėgino kaž- 
ką man atsakyti, bet pasigirdo tik neaiškus murmėjimas, ir jis 
nutilo. Koks palūžęs, pasigailėtinas ir senas jis man atrodė tuo 

metu, mažų mažiausiai dešimčia metų vyresnis negu tuomet, kai 
išvydau jį pirmą sykį. 

Man skaudu buvo regėti, kaip tas senis - nuostabus žmogus 
tirpte tirpsta mano akyse. Virpančiais pirštais jis šlamino lemtin- 
gąjį laišką. Kas ta moteris, kurios žodžiai taip jį paveikė? Galbūt 
duktė arba dukraitė, tapusi vieninteliu jo gyvenimo džiaugsmu ir 
pakeitusi jam... Nusišypsojau suvokęs, kaip greitai sukūriau išti- 
są istoriją apie apšepusį senį bei jo laiškus, mane netgi suėmė 
gailestis. Vėl visą dieną negalėjau jo pamiršti, prieš akis stovėjo 
tirtančios, gumbuotos jo rankos melsvomis gyslelėmis, sklaidan- 
čios laišką. | 

Nebesitikėjau daugiau jo pamatyti. Dar viena tokia diena, ma- 
niau aš, ir jis turės atgulti į patalą arba bent jau būti namie. 

Kaip aš nustebau kitą rytą vėl išvydęs jį ant suolo. Tačiau pri- 
siartinęs ėmiau abejoti. Ta pati skrybėlė lenktais kraštais, ta pati 
lakuota lazda ir tie patys raginiai akiniai, tačiau kur dingo su- 
kumpusi figūra ir pilkais šeriais apaugęs pasigailėtinas veidas? 

Dabar jo skruostai vėl buvo švariai nuskusti, lūpos tvirtai su- 
spaustos, akys blizgėjo ir galva didingai lyg erelio ant uolos pui- 
kavosi ant galingų pečių. Tiesus, pasitempęs tartum grenadie- 
rius jis sėdėjo ant suolo ir nežinodamas, kur dėti per kraštus trykš- 
tančią energiją, lazda daužė akmenukus. Juodo, gerai išvalyto dur- 
tinio kilputėje pūpsojo auksaspalvė gėlė, o iš kišenės galantiškai 
kyšojo raudonos šilkinės nosinės kamputis. Dabar galėjai jį palai- 
kyti vyresniuoju ano, ankstesnio, senio sūnumi. 

- Labą rytą, sere, labą rytą! - sušuko senis, mojuodamas lazda. 

- Labą rytą, - atsakiau aš, - kokia nuostabi šiandien jūra! 

— Taip, sere, bet jei būtumėte regėjęs vaizdą prieš auštant! 

— Nejau jūs atėjote čia taip anksti? 

— Vos galėjau įžiūrėti takelį, kai ėjau čia. 

- Jūs labai anksti keliatės. 

— Ne visada, sere, ne visada. - Jis gudriai žvilgtelėjo į mane, 
tarsi vertindamas, ar nusipelniau jo pasitikėjimo. - Matote, sere, 
šiandien grįžta mano žmona. 

Mano veide turbūt buvo įrašyta, kad aš nevisiškai suprantu, 
koks svarbus tasai faktas, tačiau jis, pastebėjęs mano akyse užuo- 
jautos kibirkštėlę, pasislinko arčiau ir prakalbo tyliu balsu, lyg jo 
pasakojimas būtų toks paslaptingas, jog negalima patikėti jo net 
žuvėdroms. 

— Jūs vedęs, sere? 

— Ne. 

— O! Tada vargu ar suprasite mane! Mes vedę jau penkiasde- 
šimt metų ir niekada anksčiau nebuvome išsiskyrę, niekada. 

— O ar ilgam išvyko žmona? - pasiteiravau. 

= Taip, sere. Keturioms dienoms. Ji turėjo reikalų Škotijoje. 
Norėjau važiuoti kartu su ja, bet gydytojai man uždraudė. Aš, 
aiškų, nebūčiau jų paisęs, jei ne žmona. Dabar, ačiū Dievui, vis- 
kas baigta, šiandien ji grįžta ir kiekvieną akimirką gali čia pasiro- 
dyti. 

- Čia? 

— Taip, sere. Šis skardis ir suoliukas - seni, mums brangūs 
draugai jau tris dešimtis metų. Mat žmonės, su kuriais gyvena- 
me, Mūsų nesupranta, šalia jų jaučiamės nejaukiai. Todėl susi- 
tinkame čia. Tiksliai nežinau, kokiu traukiniu ji atvažiuoja, bet 
jei atvažiuotų ir pačiu anksčiausiu, jau galėtų mane rasti čia. 

— Tuomet... - tariau aš stodamasis. 

— Ne, ne, sere, neikite. Prašau jūsų pasilikti, jei dar neįkyrėjau 
jums savo kalbomis. 

— Priešingai, man labai įdomu, - prisipažinau aš. 

— Aš tiek išgyvenau per šias keturias dienas! Koks tai buvo siau- 
bas! Jums tikriausiai keista, kad senas žmogus gali taip mylėti? 

— Nuostabu. 

— Tai ne mano nuopelnas, sere! Kiekvienas, atsidūręs mano 
vietoje, justų tą patį, jei turėtų tokią žmoną. Tikriausiai išgirdęs 
pasakojimą apie ilgą bendrą mūsų gyvenimą, jūs manote, kad ji 
irgi senutė? 

Ši mintis jam pasirodė tokia Juokinga, kad nuoširdžiai nusi- 
kvatojo. 

— O, tokie kaip ji visuomet išlieka jaunos širdies, todėl nesens- 
ta. Man regis, ji nė kiek nepasikeitė nuo tada, kai pirmą sykį pa- 
ėmė mano ranką; o tai įvyko keturiasdešimt penktaisiais. Dabar 
ji galbūt apkūnoka, ir tai net į gera, nes jaunystėje buvo neapsa- 
komai liesa. Aš nepriklausiau jos aplinkai, buvau jos tėvo konto- 
ros tarnautojas. Istorija buvo tokia romantiška! Aš užkariavau 
ją. Visuomet džiaugsiuosi savo laime. Tik pamanykit, tokia nuo- 
stabi, tokia nepaprasta mergina sutiko žengti su manimi koja ko- 
jon per visą gyvenimą, ir aš galėjau... 

Staiga jis nutilo. Nustebęs pažvelgiau į jį. Visas jo kūnas ėmė 
drebėti, rankos įsikibo į suolą, o kojos bejėgiškai slydo žvyru. Aš 
supratau, kad jis nori atsistoti, bet negali, nes pernelyg susijaudi- 
no. Ketinau ištiesti jam ranką, bet kilnesnis jausmas - mandagu- 
mas sustabdė mane, aš nusisukau ir įsmeigiau akis į jūrą. Po mi- 
nutės jis jau buvo atsistojęs ir skubėjo žemyn takeliu. 

Jo link ėjo moteris. Ji buvo jau visiškai arti, gal už kokių tris- 
dešimties jardų. Nežinau, ar kada nors ji buvo tokia, kaip jis 
man apibūdino, ar tai buvo jo vaizduotės sukurtas idealas. Pa- 
mačiau moterį; išties ji buvo aukšta, tačiau stora, beformė. Įde- 
gęs jos veidas atrodė sveikai įraudęs, sijonas komiškai aptemp- 
tas, korsetas ankštas, nedailus, o žalias kaspinas ant skrybėlės 
tiesiog erzino. Ar čia tas žavus, amžinai jaunas padaras!? Man 
net suspaudė širdį pamanius, kad tokia moteris gal visai nesu- 
pranta jo, gal ji neverta tokios meilės. Kupina pasitikėjimo ji 
kopė takeliu aukštyn, o jis svirduliuodamas skubėjo jos pasitik- 
ti. Stengdamasis būti nematomas, slapčiomis juos stebėjau. Ma- 
čiau, kaip jie priėjo vienas prie kito, kaip jis ištiesė jai rankas, 
bet ji, matyt, nenorėdama, kad kas nors būtų jų glamonių liudi- 
ninku, paėmė jo ranką ir paspaudė. Pamačiau jos veidą tuo me- 
tu ir nusiraminau dėl savo senuko. Duok Dieve, kad senatvėje, 
kai man rankos drebės, o nugarą sulenks metų našta, moters 
akys šitaip žvelgtų į manąsias. 

PROFESORIAUS ŽMONA 


Pusryčiai buvo patiekti įprastu laiku, tačiau profesorius En- 
slis Grėjus taip ir nepasirodė. Kadaise padovanotas laikrodis, sto- 
vintis valgomajame ant židinio tarp terakotinių Klodo Bernaro ir 
Džono Hanterio biustų, išmušė pusę devintos, vėliau - tris ket- 
virčius, auksinė rodyklė jau artinosi prie devintos, o šeimininko 
vis nebuvo. 

Toks jo elgesys buvo nepaprastai keistas. Jaunesnioji profeso- 
riaus sesuo, jau devyniolika mėtų šeimininkavusi jo namuose, ne- 
prisiminė, kad jis kada nors vėluotų. 

Ji sėdėjo priešais didelį sidabrinį kavinuką nežinodama, ar liepti 
nešti pusryčius, ar dar palūkėti. Ir viena, ir kita galėjo būti klai- 
da, ojos brolis nekęsdavo klaidų. Ponia Ensli Grėj buvo kiek aukš- 
tesnė nei vidutinio ūgio, laiba, kiek pakumpusi, kaip daugelis skai- 
tančių moterų, akys skvarbios, kiek primerktos. Pailgas, liesas 
veidas su rausvomis dėmėmis ant skruostų, kakta it mąstytojo, 
buvo užsispyrusi, ir tą galėjai suprasti iš plonų jos lūpų ir atsiki- 
šusio smakro. Paprasta juoda suknelė kone kvakerių stiliaus, bal- 
ti rankogaliai ir apykaklaitė rodė griežtą jos skonį. Ant plokščios 
krūtinės kabojo nedidelis kryželis iš juodmedžio. Ji sėdėjo ant sa- 
vo kėdės tiesi kaip styga ir pakėlusi antakius klausėsi. Jos ranka 
nervingai, kaip paprastai, žaidė su lornetu. Ūmai ji su pasitenki- 
nimu krestelėjo galvą ir ėmė pilstyti kavą. Gretimame kambaryje 
pasigirdo duslūs žingsniai ant storo kilimo. Durys atsivėrė ir skub- 
riai, nervingai į kambarį įžengė profesorius. Linktelėjęs seseriai, 
atsisėdo prie stalo priešais ją ir ėmė atplėšinėti vieną po-kito laiš- 
kus iš krūvelės, sukrautos prie lėkštės. 

Tuo metu profesoriui Ensliui Grėjui buvo keturiasdešimt tre- 

ji; jis buvo beveik dvylika metų vyresnis už savo seserį ir jau spė- 
jęs padaryti puikią karjerą. Jo kaip mokslininko reputacija - fi- 
ziologo ir zoologo —- buvo žinoma tiek Edinburge, tiek Kembridže, 
tiek Vienoje. 

Knyga „Apie mezoblastinę ekscitomotorinių nervų šaknelių kil- 
mę“ jam pelnė Karališkosios draugijos nario vardą, o tyrimas „Apie 
genties Bathybius kilmę, su tam tikromis pastabomis apie lito- 
kokcidijas“ buvo išverstas mažų mažiausiai į tris Europos kalbas. 
Garsiausias iš šiuolaikinių mokslo autoritetų pateikė nuorodą į 
jį, paminėjo jį kaip tipišką geriausių nūdienos mokslo laimėjimų 
įsikūnijimą. Todėl nėra ko stebėtis, kad prekybininkų miestelis 
Birčespulis, kuriame buvo nutarta įsteigti medicinos mokyklą, 
didžiavosi galįs pasiūlyti vadovauti katedrai ponui Ensliui Grė- 
jui. 

Jį vertino juolab kad, visų įsitikinimu, ši katedra buvo tik vie- 
nas iš žingsnių toliau darant karjerą: visi suvokė, kad atsiradus 
kokiai naujai vietai jis bus paaukštintas. Profesorius panėšėjo į 
seserį: tokie patys veido bruožai, akys, protinga kakta. Tik lūpos 
buvo griežtesnės ir ilgas aštrus smakras labiau atsikišęs į priekį. 
Skaitydamas laišką, jis tolydžio trindavo jį didžiuoju pirštu ir smi- 
liumi. 

— Tos tarnaitės baisiai triukšmingos, - tarė jis, kai iš valgomo- 
jo pasigirdo moteriškų balsų klegesys. 

— Tai Sara, - atsiliepė sesuo. - Pasikalbėsiu su ja. 

Ji padavė broliui puodelį kavos ir pati ėmė gurkšnoti, slapčia 
primerktomis akimis stebėdama griežtą profesoriaus veidą. 

— Pirmas svarbus žmonių giminės progresas, - pareiškė jis, - 
prasidėjo tuomet, kai žmonės, vystantis kairiojo smegenų pusru- 
tulio žievei, gavo kalbos dovaną. Antras žingsnis buvo žengtas 
tuomet, kai jie pramoko naudotis šia gamtos dovana. Moterys iki 
šiol nepasiekė antrosios stadijos. 

Kalbėdamas jis kartais užsimerkdavo ir atkišdavo smakrą; bet 
baigęs staiga plačiai atsimerkdavo ir rūsčiai įsistebeilydavo į savo 
pašnekovą. 

— Juk aš nesu iš plepiųjų, Džonai. 

— Tu, Ada, artimesnė aukščiausiajam pradui, vyriškam. Profe- 
sorius pasilenkė prie savo puodelio tokia veido išraiška, lyg būtų 
pasakęs komplimentą, bet sesuo truputį pasipūtė ir nekantriai 
gūžtelėjo pečiais. 

— Šiandien tu vėlai atsikėlei, Džonai, - kiek patylėjusi tarė ji. 

- Blogai miegojau. Lengvas kraujo antplūdis, matyt, dėl mąs- 
tymo centrų intensyvaus dirginimo. Mane šiek tiek ima nerimas. 

Sesuo nustebusi pažvelgė į jį. Brolio sieloje vykstantys proce- 
sai iki šiol buvo tokie darnūs kaip ir jo įpročiai. Dvylika bendro 
gyvenimo metų ją įtikino, kad jis gyvena aiškiame ir taikiame 
mokslo pasaulyje, pakilęs virš gyvenimo verpetų, jaudinančių pa- 
prastų mirtingųjų širdis. 

— Stebiesi, Ada? - tęsė jis. - O aš nė kiek, nors anksčiau būčiau 
nustebęs, jei kas būtų pasakęs, kad man gali daryti įtaką tokie 
paprasti kraujagyslių susitraukimai. Juk iš esmės visi šie sutriki- 
mai vyksta dėl kraujagyslių spazmų. Matai, aš ketinu vesti. 

— Tikiuosi ne ponią O'Džeims? - sušuko Ada, padėjusi šaukš- 
telį, su kuriuo valgė kiaušinį. 

— Brangioji, tavo labai stipri moteriška nuovoka. Kaip tik apie 
ponią O'Džeims ir kalbu. 

— Bet juk tu taip mažai ją pažįsti. Netgi Esdeilai menkai ją 
tepažįsta. Juk ji viso labo jų pažįstama, nors svečiuojasi pas juos 
Lindense. Gal verčiau, Džonai, iš pradžių pasitartum su ponia 
Esdeil? 

- Abejoju, Ada, kad ji galėtų pasakyti man ką nors tokio, kas iš 
esmės paveiktų mano veiksmus. Aš gana gerai apgalvojau savo 
sprendimą. Mokslininkas išvadas daro retai, tačiau jei apsispren- 
džia, sprendimą sunkiai keičia. Vedybos yra natūrali žmogiška 
būsena. Iki šiol aš buvau, kaip tu žinai, taip pasinėręs į akademi- 
nę ir kitokią veiklą, kad nerasdavau laiko asmeniškiems reika- 
lams. Dabar kas kita, ir aš nematau priežasties, dėl kurios turė- 
čiau praleisti progą gauti tinkamą gyvenimo draugę. 

— Tai tu jau pasipiršai? 

— Beveik. Vakar užsiminiau šiai damai, kad ketinu pasiduoti 
visų žmonių likimui. Šiandien po paskaitos nueisiu pas ją ir suži- 
nosiu, kokia jos nuomonė apie mano pasiūlymą. Tu susiraukei, 
Ada! 

Sesuo krūptelėjo ir pamėgino susivaldyti, paslėpti savo nepa- 
sitenkinimą. Ji net sumurmėjo keletą sveikinamųjų žodžių, ta- 
čiau brolis išsiblaškeęs jau žiūrėjo kitur ir, matyt, jos nesiklausė. 


— Aišku, Džonai, - pasakė ji, - aš nuoširdžiai linkiu tau laimės, 
kurios nusipelnei, o truputį dvejojau tik todėl, kad visa taip neti- 
kėta, beje, tavo sprendimas labai atsakingas... 

Plona balta ranka palietė juodą kryžių, kabojusį jai ant krūti- 
nės. 

— Tokiomis minutėmis, Džonai, reikia kuo nors vadovautis. Jei 
"galėčiau įtikinti tave kreiptis į dvasinį... 

Profesorius prieštaraudamas mostelėjo ranka. 

— Nėra prasmės daugiau apie tai kalbėti. Mes niekados nesusi- 
tarsime. Tu reikalauji daugiau, negu aš galiu duoti. Esu privers- 
tas nuginčyti tavo prielaidas. Mūsų požiūriai skirtingi. 

Sesuo krūptelėjo. 

— Tavyje nėra tikėjimo. 

— Priešingai, aš tikiu didžiąja evoliucijos jėga, vedančia žmo- 
nių giminę nežinomų, bet aukštų tikslų link. 

— Tu niekuo netiki. 

— Brangioji Ada, aš tikiu protoplazmos diferenciacija. 

Ji tik liūdnai palingavo galva. Tik šiuo vieninteliu klausimu ji 
drįso ginčyti neklystamą savo brolio autoritetą. 

— Beje, visa tai nesusiję su tuo, apie ką kalbėjome, - pasakė 
profesorius lankstydamas savo servetėlę. - Jeigu neklystu, mūsų 
šeimoje numatomos dar vienos vedybos. A? Ką manai, Ada? 

Jis mirktelėjo seseriai šelmiškai šypsodamas. Ji sėdėjo nejūdė- 
dama ir cukraus žnyplėmis mechaniškai braižė ant staltiesės įvai- 
rias geometrines figūras. 

— Daktaras Džeimsas Mak Merdo O'Brajenas, - skambiu balsu 

ištarė profesorius, - gana garsus šiuolaikinio mokslo pasaulyje. 
Jis yra pirmas ir labiausiai išsiskiriantis mano mokinys. Patikėk, 
Ada, jo „Pastabos apie tulžies pigmentą ir urobiliną“ greitai taps 
klasikiniu veikalų. Neperdėčiau sakydamas, kad jo pažiūros į uro- 
biliną yra bemaž revoliucinės. Jis baigė kalbėti, tačiau sesuo te- 
betylėjo, ji sėdėjo nuleidusi galvą, išraudusiais skruostais. Juoda- 
sis kryžius kilnojosi ant jos krūtinės padažnėjusio kvėpavimo rit- 
mu. 

— Juk žinai, - tęsė jos brolis, - daktarui Džeimsui siūloma fi- 
ziologijos katedra Melburne. Australijoje jis gyvena jau penkeri 
metai, ir jo laukia puiki ateitis. Šiandien jis išvyksta į Edinburgą, 
o po dviejų mėnesių keliaus į savo paskyrimo vietą. Tu nutuoki, 
ką jis jaučia tau. Nuo tavęs priklauso, kad jis išvyktų nesijausda- 
mas vienišas. Nežinau, ką tu manai, o aš negaliu įsivaizduoti kil- 
nesnės išsilavinusios moters paskirties, nei tapti gyvenimo drau- 
ge žmogaus, kuris taip sėkmingai dirba mokslo darbus kaip dak- 
taras Džeimsas Mak Merdo O'Brajenas. 

— Jis man nieko nesakė, - sumurmėjo mergina. 

— Tam tikri požymiai pasako kur kas daugiau nei žodžiai, - 
paprieštaravo jai brolis, linguodamas galva. - Bet tu išblyškai, 
Ada. Tavo kraujagyslių sistema sudirginta, arterijos spazmuoja. 
Prašau nusiraminti. Atrodo, privažiavo karieta. Tikriausiai šįryt 
tu sulauksi svečių. Atleisk man, Ada. Pažvelgęs į laikrodį jis išėjo 
iš kambario, o po keleto minučių jau dardėjo patogiai įrengtu, į 
akis nekrintančiu savo kabrioletu grįstomis Birčespulio gatvėmis. 

Po paskaitų profesorius Enslis Grėjus nuėjo į savo laboratori- 
ją, sutvarkė kai kuriuos instrumentus, pasižymėjo užrašų knygu- 
tėje trijų bakterijų terpių būklę, padarė keletą pjūvių mikrotomu 
ir galiausiai išsprendė ginčą septynių džentelmenų, kurie darė 
tyrimus įvairiose mokslo srityse. Sąžiningai, metodiškai atlikęs 
savo pareigas, profesorius grįžo prie ekipažo ir liepė vežėjui sukti 
į Lindensą. 

Lindensas - senovinė sodyba, apaugusi vijokliais, kadaise bu- 
vusi užmiestyje, tačiau dabar jau beveik patekusi į ilgus besiple- 

čiančio miesto čiuptuvus. Ji stovėjo atokiau nuo kelio privačioje 
valdoje. Vingiuotas takelis, apsodintas laurų krūmais, vedė prie- 
bučio link. Dešinėje buvo pievelė, jos pakraštyje, gudobelės šešė- 
lyje, sodo krėsle sėdėjo dama su knyga rankoje. / 

„Atveriamų vartelių trinktelėjimas privertė moterį krūptelėti, 
ir profesorius, išvydęs ją, nuskubėjo ta kryptimi. 

— Negi neužeisite pas ponią Esdeil? - pasiteiravo ji išeidama iš 
medžio šešėlio. 

Moteris buvo miniatiūrinė, visa jos figūra - nuo vešlių šviesių 
plaukų iki mažo batelio, kyšojusio iš po kreminės suknelės, - bu- 
vo nepaprastai žavi. Maža jos rankelė, standžiai aptempta piršti- 
ne, buvo ištiesta profesoriui, o kita spaudė prie šono storą žaliai 
įrištą knygą. Pasitikėjimas savimi ir taktiškos manieros rodė ją 
esant subrendusią pasaulietišką moterį, tačiau didelės nuoširdžios 
"pilkos akys ir jausminga, juki burna buvo kone vaikiškos. Ponia 
O'Džeims buvo vos trisdešimt dvejų, našlė, tačiau nei vieno, nei 
kito negalėjai suprasti iš jos išvaizdos. 

Be abejo, užeisite pas ponią Esdeil? - pakartojo ji, pažvelgusi į 
profesorių švelniai ir kiek valiūkiškai. 

— Aš atvykau ne pas ponią Esdeil, o pas jus, - atsakė jis, kaip 
buvo pratęs, be amocijų, rimtai. 

— Man labai malonu, - tarė jaunoji moteris su vos pastebimu 
akcentu. - O ką veikia studentai be savo profesoriaus? 

— Aš jau atlikau savo akademines pareigas. Kibkite man į pa- 
rankę ir eime pasivaikščioti saulutėje. Nieko nuostabaus, kad Ry- 
tų gyventojai dievina saulę. Tai pati gyvybiškiausia gamtos jėga, 
žmogaus sąjungininkė kovojant su šalčiu, nevaisingumu ir vis- 
kuo, kas prieštarauja jo prigimčiai. Ką jūs skaitėte? 

— Heilio „Materiją ir gyvenimą“. 

Profesorius suraukė tankius antakius. 

— Heilį! - ištarė jis ir pakartojo vos girdimai: - Heilį! 

- Jūs nepritariate jo pažiūroms? - pasiteiravo ji. 

— Ne tik aš nepritariu. Aš esu tik monada, esybė, neturinti 
jokios reikšmės plėtros procesui. Jam nepritaria visas naujausios 

minties elitas. Jis gina tai, ko neįmanoma apginti, kas neapgina- 
ma. Jis puikus stebėtojas, tačiau jo logika silpna. Nepatarčiau rem- 
tis Heilio stebėjimais. 

— Turiu perskaityti „Gamtos kronikas“, kad galėčiau priešin- 
tis žalingai jo įtakai, - pasakė ponia O'Džeims, žodžius palydėda- 
ma tyliu burkuojamu juoku. „Gamtos kronikos“ buvo vienas iš 
daugelio kūrinių, kuriuos profesorius Enslis Grėjus vertino kaip 
neigiančią mokslinį agnosticizmą doktriną. 

— Nerekomenduočiau jums šio veikalo, nes jis iš esmės netei- 
singas. Verčiau skaitykite kai kurių mano vyresnių ir iškalbin- 
gesnių kolegų kapitalinius veikalus. 

Nutilę jie vaikštinėjo pirmyn atgal žalia aksomine pievele, už- 
lieta saulės spindulių. 

— Ar pagalvojote apie tai, ką kalbėjomės vakar vakare? - paga- 
liau paklausė profesorius. 

Ji nieko neatsakė. Žengė šalia jo nusukusi galvą į šalį. 

— Aš nenorėčiau jūsų raginti, - tęsė jis. — Žinau, tokiam žings- 
niui sunku ryžtis iš karto, aš pats ilgai galvojau, prieš pradėda- 
mas šią kalbą. Aš nesu karštakošis, tačiau jūsų draugijoje jaučiu 
tą didįjį evoliucijos instinktą, kuris verčia vieną lytį papildyti ki- 
tą. 

— Vadinasi, jūs tikite meile, - tarė ji, žvelgdama iš padilbų. 

— Aš priverstas tikėti. 

— Vis dėlto neigiate sielos egzistavimą? 

— Ar šie dalykai priklauso psichikos, ar materijos sričiai, tebė- 
ra sub judice, - atsakė profesorius kantriai. - Fizinis meilės, kaip 
ir gyvenimo, pagrindas galėtų būti protoplazma. 

— Koks jūs užsispyręs, - įsikarščiavo ji. - Jūs visaip stengiatės 
meilę prilyginti fizikai. 

— Arba pakylėti fiziką iki meilės. 

— Tai jau geriau, - pasakė ji žaviai juokdamasi. - Tiesą sakant, 
labai miela, tai daro mokslą patrauklesnį. 

Gražios akutės sublizgo, ir ji krestelėjo galvą kaip tikra užsi- 
spyrėlė, kuri jaučiasi esanti padėties šeimininkė. 

— Turiu priežastį manyti, kad dabartinė mano padėtis tėra per- 
einamoji stadija, po kurios i1msiuosi platesnės mokslinės veiklos. 
Bet ir dabar katedra man duoda apie pusantro tūkstančio svarų 
per metus, be to, už savo kūrinius dar gaunu kelis šimtus. Todėl 
galiu pažadėti jums visus patogumus, prie kurių esate pripratusi. 
Štai tokie mano finansiniai reikalai. Sveikata visad buvo tvirta. 
Niekuomet nesu sirgęs, išskyrus atsitiktinius cefalalgijos priepuo- 
lius dėl ilgo galvos smegenų centrų dirginimo. Mano tėvai netu- 
rėjo polinkio į kokias nors ligas, nors neslėpsiu nuo jūsų, kad se- 
nelis sirgo podagra. 

- Ir viskas? 

— Tai labai rimta liga, bet tikiuosi, kad man pasiseks netapti 
atavizmo auka. Visus šiuos faktus dėstau jums tik todėl, kad turi- 
te atsižvelgti į juos apsispręsdama. O dabar norėčiau jūsų paklaus- 
"ti, ar ketinate priimti mano pasiūlymą? 

Jis sustojo ir pažvelgė į ją rimtai, klausiamai. 

Jaunosios moters sieloje, matyt, vyko kova. Akys buvo nuleis- 
tos, mažas batelis stukseno į žemę, pirštai nervingai sukiojo gran- 
dinėlę. Staiga, skėstelėjusi rankomis laisvai, nevaržomai, jaunoji 
moteris ištiesė jam ranką ir tarė: 

— Sutinku. 

Jiedu stovėjo po gudobele. Profesorius iškilmingai pasilenkė ir 
pabučiavo plona pirštinaite aptemptus jos pirštus. 

— Tikiuosi, kad niekuomet nesigailėsite savo sprendimo. 

— Tikiuosi, kad ir jūs nesigailėsite, - pasakė ji, sunkiai atsidu- 
susi. 

Jos akys pritvino ašarų, iš susijaudinimo virpėjo lūpos. 

— Eime vėl į saulėkaitą, tai geriausias nusiraminimo būdas, - 
pasiūlė profesorius. - Jūsų nervai sutrikę. Šiek tiek priplūdo kraujo 
prie pailgųjų smegenų. Dera žinoti fizines savo psichinių sutriki- 
mų priežastis. Tada galite pajusti, kad jūsų inkaras tvirtai įsika- 
bina į dugną. 

— Bet visa tai taip proziška! - tarė ponia O'Džeims, primerkusi 
akis. 

— Romantizmas - vaizduotės ir nemokšiškumo vaisius. Laimė, 
jam nėra vietos ten, kur mokslas skleidžia ryškią ir ramią šviesą. 

— Bet ar meilė - tai ne poezija? 

— Nė trupučio. Meilė priklauso ne poetams, o gryno mokslo 
sričiai. Ji pasirodė esanti viena iš elementarių kosmoso jėgų. Jė- 
ga, traukianti mane prie jūsų, iš esmės yra tokia pati kaip ta, kuri 
traukia chloro atomą prie vandenilio atomo, sudarydama drus- 
kos rūgštį. Traukos ir atostūmio jėgos vyrauja gamtoje. Mane valdo 
potraukio jėga. 

— O štai ir atostūmio, - pasakė ponia O'Džeims, pamačiusi jų 
link per pievelę einančią stuomeningą, raudonskruostę damą. 

- Labai džiaugiuosi, kad atėjote pas mus, ponia Esdeil. Štai 
profesorius Grėjus. 

— Kaip laikotės, profesoriau? — pasiteiravo kiek pretenzingai 
dama. - Gerai padarėte, kad atvykote pas mus tokią nuostabią, 
tiesiog dievišką dieną. 

— Taip, diena puiki, - atsakė Enslis. 

— Tik įsiklausykite, kaip vėjelis alsuoja lapijoje, kaip skamba 
gamtos jėgų lopšinė, - postringavo ponia Esdeil, iškėlusi pirštą. — 
Ar jums neatrodo, profesoriau, kad tai kužda angelai? 

— Ne, ponia, man net neatėjo į galvą. 

— Ak, profesoriau, jūs niekuomet nesugebėdavote pajusti gam- 
tos jėgų esmės. Galiu pasakyti dar daugiau - vaizduotės stoka. 
Jūsų nejaudina šio strazdo čiulbesys. | 

— Prisipažįstu, kad nė trupučio nejaudina, ponia Esdeil. 

— Ir šis žalias lapijos fonas? Tik pažvelkite į šią vešlią žalumą. 

— Chlorofilas, - sumurmėjo Enslis Grėjus. 

— Matyt, mokslas - beviltiškai proziškas. Jam rūpi anatomija, 
klasifikacija, bet paskendęs smulkmenose nemato gamtos didy- 
bės. Jūs prastos nuomonės apie moterų protą, profesoriau. Kiek 
atsimenu, pats taip esate kalbėjęs. 

— Tai dėl svorio, - pasakė profesorius, prisimerkęs ir gūžtelėjęs 
pečiais, - moters smegenys vidutiniškai sveria dviem uncijomis ma- 
žiau negu vyro. Aišku, būna ir išimčių. Gamta gali būti įvairialypė. 

- Bet juk svoris nebūtinai reiškia jėgą, - juokdamasi ginčijosi 
ponia O'Džeims. - Argi moksle nėra lygybės dėsnio? Galbūt mū- 
sų atveju kiekį kompensuoja kokybė? 

— Nemanau, - rimtai paprieštaravo profesorius. O, skambu- 
tis kviečia pusryčių. Ne, dėkoju, ponia Esdeil, aš negaliu pasi- 
likti. Manęs laukia ekipažas. Likite sveikas. Sudie, ponia 
O'Džeims. 

Pakėlęs skrybėlę jis lėtai nužingsniavo laurų alėja. 

- Jis neturi skonio ir nemoka pastebėti grožio, - tarė ponia 
Esdeil. 

- Priešingai, - nesutiko ponia O'Džeims, - jis ką tik man pasi- 
piršo, - ir kiek didžiuodamasi iškėlė galvą. 


Kai profesorius Enslis Grėjus lipo savo namo laiptais, prieš- 
"kambario durys prasivėrė ir išlėkė vyras, energingas, išblyškęs, 
juodomis it agatai akimis ir juoda trumpa barzdele. Jo veide buvo 
matyti apmąstymų ir darbų pėdsakai, tačiau judesiai buvo kaip 
žmogaus, kuris dar nepamiršo jaunystės. 

— Aš laimingas, ir norėjau pasimatyti su jumis, - sušuko jis. 

— Tai eikime į kabinetą, - pasiūlė Enslis. - Pasilikite pas mus 
priešpiečių. 

Jie grįžo į prieškambarį, ir profesorius nusivedė svečią į savo 
šventovę. 

— Tikiuosi, jums pasisekė; O'Brajenai, - pasakė jis rodydamas 
svečiui į krėslą. - Nenorėčiau prievartauti savo sesers Ados, ta- 
čiau užsiminiau jai, kad man patiktų toks svainis kaip jūs, pats 
geriausias iš mano mokinių, traktato „Pastabos apie tulžies pig- 
mentą, ypač apie urobiliną“ autorius. 

— Jūs labai malonus, profesoriau, visuomet buvote man malo- 
nus. Aš kalbėjau su panele Grėj šia tema, ir ji neprieštarauja. 

— Vadinasi, ji sutiko? | 

— Ne, ji paprašė laiko pagalvoti, kol grįšiu iš Edinburgo. Žino- 
te, šiandien aš išvažiuoju. Tikiuosi rytoj pradėti tyrimus. 

— „Apie lyginamąją kirmėlinės ataugos anatomiją“, - profeso- 

rius žinojo temą atmintinai. Didi tema. Tiesiog evoliucinės filoso- 
fijos pagrindas. 

— O, kokia ji maloni mergina! - suriko O'Brajenas įsikarščiavęs 
kaip tikras keltas. - Įsikūnijęs kilnumas, pats nuoširdumas. 

— Kirmėlinė atauga... - pradėjo profesorius. 

— Tai angelas, nusileidęs iš dangaus, - nutraukė jį airis. - Tik 
ją, ko gero, stabdo mokslinė religinio mąstymo laisvės teorija, ku- 
rią aš ginu. 

— Kad ir kas būtų, jūs neturite atsisakyti savo įsitikinimų. 

— Mano sąmonė išpažįsta agnosticizmą, bet jaučiu tam tikrą 
tuštumą - vakuumą. Niekad auditorijoje ar laboratorijoje nesu 
patyręs tokių jausmų kaip senoje mūsų bažnyčioje, tarp smilkalų 
dūmų ir vargonų garsų. 

—- Jausmai, gryni jausmai, - tarė profesorius, glostydamas smak- 
rą, - įgimtas polinkis, veikiamas uoslės ir klausos nervų dirgik- 
lių. 

— Galbūt, galbūt, - susimąstęs atsakė jaunasis mokslininkas. - 
Beje, ne apie tai norėjau su jumis pasikalbėti. Prieš man ateinant 
į jūsų šeimą, jūsų sesuo turi teisę sužinoti viską, kas susiję su 
mano karjera. Su jumis jau esu kalbėjęs apie savo planus. Nepa- 
sakiau tik vieno dalyko - aš našlys. 

Profesorius pakėlė antakius. 

— Man tai staigmena. 

— Buvau vedęs panelę Tornston, su kuria susipažinau draugi- 
joje vos atvykęs į Australiją. Vedybos nebuvo laimingos, profeso- 
riau. 

Nuo sunkių atsiminimų išraiškingas pasakotojo veidas nervin- 
gai truktelėjo, ir rankos mėšlungiškai spaudė krėslo ranktūrius. 
Profesorius nusisuko į langą. 

— Nemanau, kad derėjo leistis į šias smulkmenas, - tarė jis. — 
Beje, jums pačiam geriau matyti. 

— Jūs ir panelė Grėj turite teisę žinoti apie mane viską, tačiau 
man nepatogu su ja aptarinėti šiuos dalykus. Vargšė Džini buvo 
puiki moteris, tačiau lengvai neatsispirdavo pagyroms ir pasiti- 

kėdavo klastingais žmonėmis. Ji buvo man neištikima, Grėjau. 
Sunku blogai kalbėti apie velionę, tačiau žmona buvo man neišti- 
kima. Ji pabėgo į Ouklendą su žmogumi, kurį pažinojo iki vedy- 
bų, tačiau brigas, kuriuo jie plaukė, sudužo ir niekas neišsigelbė- 
jo. 

— Labai liūdna, O'Brajenai, - tarė profesorius ir apgailestau- 
damas skėstelėjo rankomis. - Vis dėlto, aš nesuprantu, kaip tai 
susiję su jūsų planais mano sesers atžvilgiu. 

— Tiesiog man palengvėjo sąžinės našta, - pasakė O'Brajenas 
keldamasis. - Aš papasakojau jums viską, ką turite žinoti. Neno- 
rėjau, kad šią istoriją išgirstumėte iš kitų lūpų. 

— Jūs teisus, O'Brajenai. Jūsų poelgis ir protingas, ir sąžinin- 
gas. Bet jums niekas nepriekaištauja, nebent būtų galima prikiš- 
ti, kad truputį lengvabūdiškai išsirinkote gyvenimo draugę. 

O'Brajenas perbraukė ranka per akis sakydamas: 

— Vargšė moteris! Aš vis dar myliu ją... Dieve mano!.. Bet man 
jau laikas važiuoti. Pasimatysime po dviejų mėnesių. 

— Galimas daiktas, rasite mane jau vedusį. 

— Jus? Vedusį? 

— Taip, aš ketinu vesti. 

— Sveikinu jus iš visos širdies, brangusis profesoriau! Bet ką gi 
jūs rengiatės vesti? 

— Ponią O'Džeims, našlę, tos pačios tautybės kaip ir jūs. Bet 
gal pakalbėkime apie rimtesnius dalykus. Man būtų labai malo- 
nu pamatyti jūsų traktato apie kirmėlinę ataugą korektūrą. Ga- 
lėčiau duoti jums medžiagos vienai ar dviem pastaboms. 

— Jūsų pagalba man neįkainojama, - susijaudinęs pasakė O'Bra- 
jenas, ir draugai išsiskyrė. 

Profesoriaus, pasinaudojusio dviejų savaičių pertrauka tarp pa- 
skaitų, vedybos buvo tylios ir ramios. Jaunieji po jungtuvių išva- 
žiavo į Kembridžą, kur profesorius ir žavioji jo žmona dalyvavo 
poroje akademinių iškilmių ir įvairumo dėlei aplankė per medaus 
mėnesį biologijos laboratorijas bei medicinos biblioteką. Jauna- 
vedžio draugai mokslininkai žavėjosi ne tik ponios Grėj grožiu, 

bet ir nepaprasta nuovoka bei sąmojumi aptariant fiziologinius 
klausimus. Pats profesorius stebėjosi jos žiniomis. 

- Tavo protas, Žanete, kaip moters, išties didis, - dažnai saky- 
davo jis. Jis netgi buvo linkęs patikėti, kad jos smegenys yra nor- 
malaus svorio. Vieną drėgną, ūkanotą rytą, profesoriaus prade- 
damo skaityti paskaitų ciklo išvakarėse, sutuoktiniai grįžo į Bir- 
čespulį. Enslis didžiavosi, kad niekuomet nevėluoja į savo paskai- 
tas. Panelė Ada Grėj sutiko jaunavedžius ne itin natūraliai džiaug- 
damasi ir iškart padavė naujajai šeimininkei visus raktus. Veltui 
ši prašė juos pasilaikyti - Ada pasakė esanti pakviesta draugų 
praleisti pas juos keletą mėnesių ir tą patį vakarą išvyko į Pietų 
Angliją. 

Po dviejų dienų, kai profesorius po pusryčių tvarkė savo kabi- 
nete rytinį paštą, tarnaitė padavė jam vizitinę daktaro Merdo 
O'Brajeno kortelę. Per susitikimą jaunasis mokslininkas buvo ypač 
pakiliai nusiteikęs, o profesorius kiek santūresnis. 

- Žinote, mano gyvenime esama tam tikrų pokyčių, - išpyški- 
no jis. 

— Girdėjau. Panelė Grėj rašė man apie tai, be to, perskaičiau 
šią žinią „Britų medicinos žurnale“. Dabar jūs vedęs žmogus. Kaip 
tyliai ir greitai viską sutvarkėte! 

— Aš iš prigimties vengiu visokių pasirodymų bei ceremonijų. 
Mano žmona - išmintinga moteris, galiu netgi pasakyti, kad kaip 
moteris stebėtinai išmintinga. Ji visiškai pritarė mano veiksmams. 

— Kas naujo Vallisneria tema? 

— Atidėjau darbus į šalį dėl vedybų, bet netrukus jų imsiuosi. 
Jau pradėjau skaityti paskaitas. 

— Turiu pasimatyti su panele Grėj, prieš išvykdamas iš Anglijos, 
— pasakė Džeimsas. - Mes susirašinėjome ir, atrodo, mano reikalai 
klostosi gerai. Ji keliaus su manimi. Tiesiog negaliu vykti be jos. 

Profesorius palingavo galva. 

— Jūs ne toks silpnavalis, kaip manote, - pasakė jis. - Tokie 
dalykai nieko nereiškia, palyginti su didingais įsipareigojimais, 
su gyvenimų. 

O'Brajenas nusišypsojo. 

— Reikėtų keltišką mano kraują pakeisti saksonišku, kad pra- 
dėčiau.taip galvoti, - pasakė jis. - Tam arba mano smegenys per 
mažos, arba širdis pernelyg didelė. Beje, kada galėsiu prisistatyti 
poniai Grėj? Ar popiet ji bus namuose? 

- Ji ir dabar yra. Eiva į svetainę. Žmona tik apsidžiaugs galė- 
dama susipažinti su jumis. 

Jie perėjo prieškambarį, išklotą linoleumu, ir profesorius įžengė 
į svetainę. Draugas sekė jam iš paskos. Ponia Grėj, miniatiūrinė, 
tarytum orinė su lengvu rožiniu peniuaru, sėdėjo šiaudiniame 
krėsle prie lango. Išvydusi įeinantį svečią, ji atsistojo ir žengė jo 
link. Staiga profesorius išgirdo kažkokį duslų bildesį sau už nu- 
garos. O'Brajenas susmuko krėsle, spausdamas ranką prie krūti- 
nės. 

— Džini! - dusdamas ištarė jis. 

Ponia Grėj stabtelėjo ir tarsi suakmenėjo, paskui išvertė akis, 
o jose buvo matyti nuostaba ir siaubas. Garsiai įkvėpusi oro, ji 
susvyravo ir būtų pargriuvusi, jei jos nebūtų palaikiusi ilga pro- 
fesoriaus ranka. 

— Atsisėskite ant sofos, - tarė jis. 

Mirtinai išblyškusiu veidu ji susmuko ant pagalvių. Profeso- 
rius stovėjo atsukęs nugarą tuščiam židiniui ir žvelgė tai į vieną, 
tai į kitą. 

— Matau, O'Brajenai, kad pažįstate mano žmoną, - prabilo jis 
pagaliau. 

— Jūsų žmoną! - suriko jis kimiu balsu. - Tai ne jūsų, o mano 
žmona. 

Profesorius vis dar stovėjo nejudėdamas, sukryžiavęs plonus, 
ilgus pirštus, ištempęs kaklą. Du pašnekovai, regis, buvo pamiršę 
jį 17 matė tik vienas kitą. 

— Džini! 

— Džeimsai! 

— Kaip tu galėjai tada pamesti mane? Kaip galėjai būti tokia 
beširdė? Juk aš maniau, kad nuskendai. Apverkiau tave tartum 

mirusią, o dabar turiu apverkti jau gyvą. Tu sugriovei man gyve- 
nimą. 

Ji nieko neatsakė, tik gulėjo išsitiesusi ant pagalvių, negalėda- 
ma nuleisti nuo jo akių. 

— Ko tu tyli? 

— O ką man sakyti, Džeimsai? Tu teisus, aš pasielgiau žiauriai, 
gėdingai, bet ne taip niekšingai, kaip tau atrodo. 

— Tu pabėgai su de Hartu. 

— Ne. Paskutinę minutę geroji mano prigimties pusė nugalėjo. 
Jis išvažiavo vienas. Bet man buvo gėda grįžti pas tave po to, kai 
parašiau tau tuos žodžius; gėda buvo pažvelgti į akis. Aš išvykau 
į Angliją viena, svetima pavarde ir nuo tada čia gyvenau. Man 
atrodė, kad iš naujo pradėjau gyvenimą. Žinojau, jog tu laikei ma- 
ne mirusia. Kas galėjo tikėtis, kad likimas vėl suves mus! Kai pro- 
fesorius paprašė mano rankos... 

Ji nutilo gaudydama kvapą. 

— Jums negera, - tarė Grėjus, - nuleiskite galvą, tada pagerėja 
smegenų kraujotaka. 

Jis kiek pataisė pagalvę ir pridūrė: 

— Deja, turiu jus palikti, O'Brajenai, manęs laukia auditorijoje. 
Bet gal dar. rasiu jus čia grįžęs. 

Šaltu, griežtu veidu jis išėjo iš kambario. 

Nė vienas iš trijų šimtų klausytojų nepastebėjo jo elgesio ir 
išvaizdos pokyčių. Niekam į galvą neatėjo, kad šis griežtas moks- 
lininkas galiausiai įsitikino, kaip sunku žmogui nugalėti savo pri- 
gimtį. Baigęs paskaitą, jis padirbėjo, kaip įprasta, laboratorijoje 
ir patraukė namo. Jis nėjo pro pagrindines duris, o perėjo per 
sodą ir atsidūrė prie stiklinio nedidelės svetainės balkono. Pri- 
ėjęs prie durų, jis išgirdo gyvą savo žmonos ir daktaro Džeimso 
pašnekesį. Profesorius stabtelėjo prie rožių krūmų nežinodamas, 
ar nutraukti šį pokalbį, ar ne. Jam nebuvo nieko šlykštesnio, kaip 
klausytis svetimų pokalbių, tačiau ausis pasiekė žodžiai, kuriuos 
išgirdęs sustingo vietoje. 

— Tu vis dar mano žmona, Džini, - sakė O'Brajenas. - Atlei- 

džiu tau iš visos širdies. Myliu tave ir niekad nesilioviau mylėjęs, 
nors tu pamiršai mane. 

— Ne, Džeimsai, širdimi aš visuomet buvau Melburne, visada 
priklausiau tau. Bet aš maniau, kad tau būtų geriau laikyti mane 
mirusia. 

— Turi pasirinkti vieną iš mudviejų, Džini. Jei tu nutarsi pasi- 
likti čia, nesakysiu nė žodžio, nekelsiu triukšmo. Jeigu, priešin- 
gai, sutiksi važiuoti kartu su manimi, man bus vis vien, ką kalbės 
apie mus nors ir visas pasaulis. Galbūt aš esu. kaltas kaip ir tu. 
Pernelyg daug galvojau apie savo mokslo darbus ir pernelyg ma- 
žai - apie žmoną. 

Profesorius išgirdo gerai pažįstamą švelnų juoką, panašų į ba- 
landžio burkavimą. 

— Aš vykstu su tavimi, Džeimsai, - pasakė jo žmona. 

— O profesorius? 

— Vargšas profesorius! Bet jis per daug nenusimins: tas žmo- 
gus neturi širdies. 

— Reikėtų pranešti jam, ką nusprendėme. 

— Nereikia, - pasakė Enslis Grėjus, įeidamas pro atviras balko- 
no duris. - Girdėjau jūsų pokalbio pabaigą. Delsiau nenorėdamas 
nutraukti pokalbį, kol jūs neapsisprendėte. 

O'Brajenas paėmė savo žmoną už rankos, ir jie abu dabar sto- 
vėjo prieš profesorių saulės apšviestais veidais. Grėjus tebebuvo 
rankas sunėręs ant nugaros, ir ilgas jo šešėlis krito tarp jų. 

- Jūsų sprendimas išmintingas, - tęsė jis. - Grįžkite kartu į 
Australiją ir pamirškite praeitį. 

— O jūs... jūs? - sumurmėjo O'Brajenas. 

Profesorius tik mostelėjo ranka. 

— Dėl manęs nesukite sau galvos. 

Moteris puolė raudoti. 

— Ką man dabar daryti? - kūkčiojo ji. - Ką man Kasas karto- 
jo raudodama ji. - Ar galėjau viską numatyti? Maniau, kad mano 
praeitis pražuvo visiems laikams su visomis viltimis ir troškimais. 
Kaip man pasiteisinti, Ensli? Aš užtraukiau gėdą ir nešlovę kilniam 

žmogui. Sugadinau jums gyvenimą. Kaip dabar turėtumėte neap- 
kęsti manęs ir niekinti! Dieve! Kam aš atsiradau šiame pasaulyje? 

— Nemanau, kad jūsų nekenčiu, ir visai jūsų neniekinu, Žane- 
ta, - paprieštaravo profesorius. - Veltui sielvartaujate, kad atsi- 
radote šiame pasaulyje: jūsų pašaukimas būti pagalbininke ir drau- 
ge žmogaus, įrodžiusio, jog sugeba rašyti brandžius mokslo dar- 
bus. Pavydėtinas pašaukimas. Kas teisybė, tas teisybė, negaliu 
smerkti jūsų už tai, kas įvyko. Mokslas dar neištarė paskutinio 
savo žodžio apie tai, ar pavienė monada yra atsakinga už pavel- 
dėtus ir įgimtus polinkius. 

Jis stovėjo sunėręs ilgus pirštus, palinkęs į priekį, kaip žmo- 
gus, samprotaujantis apie sudėtingus abstrakčius dalykus. O'Bra- 
jenas žengė žingsnį, norėdamas kažką pasakyti, tačiau žodžiai su- 
stingo lūpose, išvydus profesoriaus pozą ir veido išraišką. Būtų 
buvę įžūlu reikšti užuojautą ir gailestį tokiam žmogui, kuris as- 
meninę nuoskaudą taip lengvai užslopina abstrakčiais filosofiniais 
samprotavimais. 

— Manau, kad neverta tęsti, - aiškino Grėjus tokiu pat ramiu 
balsu. - Mano kabrioletas laukia prie pagrindinių durų. Naudo- 
kitės juo kaip nuosavu. Verčiau išvykite iš šio miesto nedelsda- 
mi... Jūsų daiktai, Žaneta, bus jums atsiųsti. 

O'Brajenas stovėjo neryžtingai nuleidęs galvą. 

— Nedrįstu net ištiesti jums rankos, - pagaliau prabilo jis. 

— Be reikalo. Man regis, iš mūsų trijų jūs čia pats nekalčiau- 
sias. Jums nėra ko gėdytis. 

— O jūsų sesuo? 

— Aš stengsiuos viską paaiškinti taip, kaip dera. Sudie! Atsiųs- 
kite man savo naujo kūrinio egzempliorių. Lik sveika, Žaneta! 

— Sudie! 

Jų rankos susijungė, akys akimirką susitiko, o tada pirmą ir 
paskutinį sykį jautri moteriška nuojauta pasakė jai, kas dedasi 
tamsioje šio stiprios valios žmogaus sieloje. Ponia Grėj atsiduso ir 
kita jos ranka, balta ir lengva kaip plunksnelė, nusileido ant pro- 
fesoriaus peties. 

— Džeimsai! Džeimsai! - sušuko ji. - Negi nematai, kaip jis ken- 
čią? 

Profesorius švelniai atstūmė ją nuo savęs. 

— Aš negaliu pasiduoti jausmams, - paprieštaravo jis. - Turiu 
pareigų - savo darbą apie Vallisneria. Kabrioletas jūsų laukia. 
Apsiaustas kabo prieškambaryje. Pasakykite Džonui, kur jus nu- 
vežti. Jis atgabens viską, ko reikės. Važiuokite! 

Paskutinis žodis jam išsprūdo netikėtai tarsi riksmas ir taip 
nesiderino su taikiu balsu bei šalta išore, kuriuos jam sekėsi iki 
tos minutės išlaikyti, kad jaunoji pora pašoko ir išskubėjo lau- 
kan. Jis uždarė paskui juos duris. Tada nuėjo į kabinetą ir pažvel- 
gė į gatvę pro vielinę lango uždangą. Ekipažas jau riedėjo, ir pro- 
fesorius paskutinį sykį išvydo švelnų veidelį ir gracingą kaklo li- 
niją moters, kuri buvo jo žmona. 

Nesąmoningai, be jokio tikslo jis skubriai žengė keletą žings- 
nių prie durų ir sustojo, paskui grįžo į savo vietą prie rašomojo 
stalo ir pasinėrė į darbą. 


Ši keista šeimos istorija nesukėlė didelio triukšmo visuomenė- 
je. Profesorius turėjo nedaug pažįstamų ir draugijose jį matydavo 
retai. Jo vestuvės įvyko taip tyliai, kad daugumas kolegų tebelai- 
kė jį viengungiu. Ponia Esdeil ir kai kurie kiti nors ir žinojo apie 
vedybas, bet jų liežuviams pritrūko peno, kadangi apie staigų iš- 
siskyrimą sklido vien prielaidos ir spėlionės. 

Profesorius, kaip ir anksčiau, skaitė paskaitas, rūpestingai va- 
dovavo savo laborantams ir stačia galva pasinėrė į mokslą. 

Jo tarnai, lipdami žemyn rytais, neretai girdėdavo jį vis dar 
krebždenant nenuilstančia plunksna ar sutikdavo visą papilkusį, 
tylų lipantį laiptais į savo miegamąjį. Veltui pažįstami perspėda- 
vo jį, kad toks gyvenimas pražūtingas sveikatai; jis taip ištęsdavo 
savo darbo dieną, kad ši virsdavo kone ištisa para. | 

Jo išvaizda palengva keitėsi. Lieso veido bruožai dar labiau 
išryškėjo, kaktoje ir smilkiniuose įsirėžė gilios raukšlės, skruos- 
tai įkrito, veidas mirtinai išblyško. Jo kojos nusilpo, keliai einant 

linko ir sykį, eidamas iš auditorijos, jis nugriuvo, tad reikėjo nu- 
vesti jį prie ekipažo. 

Visa tai buvo prieš pat atostogas, o netrukus joms prasidėjus 
profesoriai, užsilikę Birčespulyje, išgirdo stulbinamą žinią, kad 
kolega iš jų katedros neturi jokių vilčių pasveikti. Du garsūs gy- 
dytojai, pakviesti į konsiliumą, negalėjo nustatyti, kokia liga jis 
serga. Vienintelis regimas simptomas buvo stabilus gyvybinių jė- 
gų išsekimas - fizinis silpnumas, nė trupučio nekenkiantis pro- 
tui. Ligonis ir pats domėjosi savo liga, žymėjosi subjektyvius po- 
jūčius, stengėsi padėti nustatyti diagnozę. Jis kalbėjo apie artė- 
jančią mirtį su įprastu jam šaltakraujiškumu ir pedantiškumu. 

— Ląstelės reikalauja savo teisės į laisvę ir priešinasi viešam 
gyvenimui. Tai tiesiog kooperacinės visuomenės žlugimas. Nepa- 
prastai įdomus procesas! 

Vieną apniūkusį rytą kooperacinė visuomenė žlugo. Profeso- 
rius tykiai ir taikiai užmigo visiems laikams. Du gydytojai nesiry- 
žo įrašyti jo ligos diagnozę mirties liudijime. 

— Kaip ją apibūdinti? - teiravosi vienas. 

— Sunku pasakyti! - stebėjosi antras. 

— Jei jis nebūtų toks šaltakraujis, sakyčiau, kad mirė dėl kaž- 
kokio netikėto nervinio sukrėtimo: kaip žmonės sako, „plyšo šir- 
dis“. | 

— Nemanau, kad vargšas Grėjus buvo toks žmogus. 

— Tuomet prašykime, kad jo mirties priežastis - širdies išseki- 
mas, - pasiūlė vyresnysis gydytojas. 

Taip jie ir padarė. 

KAS NUTIKO LEDI SANOKS 


Daglo Stouno ir garsiosios ledi Sanoks santykiai nebuvo pa- 
slaptis aukštajai visuomenei, iš kurios buvo ši dama, ir mokslo 
sluoksniams, mat šis vyriškis buvo vienas iš žymiausių confre- 
res! 

Vieną rytą, paskelbus, kad ledi visiems laikams užsidėjo vualį, 
kilo didžiulis susidomėjimas, nes pasaulietiška bendruomenė pra- 
rado galimybę ją išvysti. Galiausiai su šiomis kalbomis pasklido 
ir apkalbos, esą žymusis chirurgas, plieninių nervų žmogus, rytą 
buvo aptiktas kamerdinerio sėdintis ant lovos ir maloniai šyp- 
santis visam pasauliui, abi kojas subrukęs į vieną kelnių klešnę, o 
galingos jo smegenys veikė it košės sklidina kepurė. Vyruką, nie- 
kuomet netikėjusį, kad įtempti nervai gali iškrėsti tokį pokštą, 
tai gana stipriai sukrėtė. 

Daglas Stounas, vyras pačiame jėgų žydėjime, buvo vienas iš 
žinomiausių Anglijos žmonių. Iš tiesų sunku pasakyti, kada jis 
pasiekė veiklos apogėjų, mat šio nelabai reikšmingo incidento metu 
jam tebuvo trisdešimt devyneri. Tie, kurie pažinojo jį, būtų papa- 
sakoję, kad taip pat sėkmingai, gal netgi greičiau, jis būtų galėjęs 
įkopti į viršūnes, jei būtų pasirinkęs ir kitus gyvenimo siūlomus 
kelius. Jis būtų skynęsis kelią į šlovę kaip kareivis, siekęs jos kaip 
tyrinėtojas, draskęsis dėl jos teismo salėje arba susikūręs ją iš ak- 
mens ir geležies kaip inžinierius. Stounas buvo gimęs didiems 
darbams, tad galėjo planuoti tai, kas kitam žmogui būtų nepasi- 
sekę, daryti tai, kas kitam net į galvą nebūtų šovę. Chirurgijoje 
jam lygių nebuvo. Jo savitvarda, sprendimai, intuicija buvo ne- 


! Confrere (pranc.) - kolega, medikas. 

ginčijami. Jo skalpelio pjūvis nugindavo mirtį šalin; daug van- 
dens turėjo nutekėti, kol jo asistentai tapo tokie įgudę ir kantrūs 
kaip jis. Jo energija, drąsa, pamatuotas pasitikėjimas savimi vis 
dar prisimenami į pietus nuo Merilbouno kelio ir į šiaurę nuo 
Oksfordo gatvės. 

Jo ydos buvo tokios pat didžiulės kaip ir dorybės, tačiau kur 
kas labiau pagarsėjusios. Milžiniškos jo pajamos - pagal jas jis 
buvo trečias tarp Londono gydytojų - vis dėlto neprilygo jo gyve- 
nimo prabangai. Sudėtingoje jo prigimtyje dominavo jausmai, dėl 
jų jis galėjo paaukoti viską, ko gyvenime pasiekė. Labiausiai jis 
dievino akių, ausų, lytėjimo bei gomurio malonumus. Seno der- 
liaus vyno aromatas, retų egzotiškų senienų dvelksmas, rafinuo- 
čiausių Europos fajanso indų atspalviai bei linijos - visu tuo virs- 
davo aukso srautas, srūvantis į jo kišenes. Kaip tik tuomet ūmai 
įsiliepsnojo beprotiška jo aistra ledi Sanoks. Viso labo vienas trum- 
pas pokalbis, du gundomi žvilgsniai bei sušnabždėtas žodis išve- 
dė jį iš proto. Ji buvo mieliausia moteris Londone, ir jis matė tik 
ją vleną. Jis buvo vienas iš dailiausių vyrų Londone, tačiau jai toli 
gražu ne vienintelis. Ji mėgavosi gyvenimu ir savo palankumu 
apdovanodavo daugumą ją garbinusių vyrų. Jos elgesys ir buvo 
priežastis, o gal padarinys, dėl kurios lordas Sanoksas atrodė kaip 
penkiasdešimtmetis, nors jam buvo tik trisdešimt šešeri. 

Sanoksas buvo ramus, tylus, niekuo neišsiskiriantis vyras. Lor- 
das plonomis lūpomis ir apdribusiais akių vokais buvo atsidavęs 
savo sodui ir kitiems namų džiaugsmams. Vienu metu jis be galo 
žavėjosi vaidyba ir net nuomojo teatrą Londone. Kaip tik jo sce- 
noje lordas pirmą sykį išvydo panelę Merion Douson, kuriai pa- 
siūlė savo ranką, titulą ir trečdalį grafystės. Po vedybų šis anks- 
tyvos jaunystės pomėgis jam tapo atgrasus. Net teatralai negalė- 
jo įkalbėti jo atskleisti savo talento, nors nesunkiai būtų galėjęs 
tai padaryti. Daug laimingesnis jis jausdavosi su kauptuku ir lais- 
tytuvu įknibęs į orchidėjas bei chrizantemas. 

Tiesą sakant, buvo gana įdomu, ar teatras jam neteko prasmės, 
ar tiesiog dingo potraukis. Ar jis žinojo, kaip elgiasi žmona, ar 

atleido jai? O gal buvo tiesiog aklas - visai kvėštelėjęs? Apie tai 
būdavo diskutuojama prie arbatos puodelio jaukiuose nedideliuo- 
se arbatinių kambarėliuose ar dūmijant cigarus ir žvelgiant pro 
siaurus klubų langus. 

Jo elgesys sulaukdavo skaudžių vienareikšmių komentarų. Tik 
vienas žmogus ištarė jam gerą žodį - rūkomajame jis buvo pats 
ramiausias. Jis matė, kaip prie universiteto lordas tramdė arklį, 
ir tai, regis, padarė jam neišdildomą įspūdį. 

Kai Daglas Stounas tapo jos favoritu, visos abejonės dėl lordo 
Sanokso neišmanymo ar ignoravimo buvo užmirštos visiems laį- 
kams. Dėl Stouno neliko jokių abejonių. Įmantriai, energingai iš- 
sisukinėdamas jis buvo labai atsargus ir tiesiog ignoravo vyrą. 
Skandalas iškilo į viešumą. Informuoti šaltiniai pranešė, kad jis 
buvo pašalintas iš draugijos prezidento pavaduotojo pareigų. Du 
draugai maldavo jį pagalvoti apie reputaciją. Išplūdęs juos, jis nu- 
pirko apyrankę už keturiasdešimt ginėjų ir nuvežė savo mylima- 
jai. Jis leido vakarus jos namuose, o pavakariais ji mėgo važinėtis 
jo karieta. Jiedu net nebandė slėpti savo santykių; tačiau galiau- 
siai jie nutrūko dėl nedidelio incidento. 

Buvo slogi žiemos naktis, labai šalta ir lietinga, vėjas kaukė 
kaminuose bei ūžavo palei langus. Sulig kiekvienu vėjo gūsiu smul- 
kūs lietaus purslai tiško ant stiklo, vanduo čiurkšlėmis sroveno 
nuo stogo ir varvėjo nuo palangių. Daglas Stounas baigė vakarie- 
niauti ir įsitaisė prie židinio savo kabinete, o ant malachito stale- 
lio prie jo alkūnės stovėjo stiklas tauraus portveino. Prieš pakel- 
damas stiklą prie lūpų, jis pažiūrėjo į jį prieš lempos šviesą ir iš- 
manančio žmogaus akimi įvertino smulkias nuosėdas, raibuliuo- 
jančias tirštoje rubino spalvos gelmėje. Židinio ugnis, plykstelėju- 
si į viršų, apšvietė išraiškingą, švariai skustą jo veidą: plačiai at- 
merktas pilkas akis, goslias, standžias lūpas ir atsikišusį kvadra- 
tinį žandikaulį, dėl kurio buvo panašus į romėną; iš jo tryško gy- 
vuliška jėga ir charakterio stiprybė. Įsitaisęs patogiame krėsle, 
jis tolydžio patenkintas šypsojosi. Išties turėjo teisę atsipalaiduo- 
ti, nes, nepaisydamas šešių kolegų patarimų, tą dieną padarė to- 

kią operaciją, kuri iki tol buvo daryta tik du kartus, ir ji buvo 
sėkminga nepaisant būgštavimų. Niekas kitas Londone nebūtų 
drįsęs net svajoti apie tokią operaciją, niekas nebūtų sugebėjęs 
atlikti tokį žygdarbį. 

Jis buvo žadėjęs ledi Sanoks aplankyti ją tą vakarą; buvo jau 
pusė aštuntos. Ranka siekė skambučio pasikviesti karietą, kai iš- 
girdo duslų beldiklio smūgį į duris. Netrukus pasigirdo kojų šiū- 
ravimas prieškambaryje ir garsus durų trinktelėjimas. 

— Priimamajame jūsų laukia pacientas, sere, - pranešė liokajus. 

- Jis serga? 

— Ne, sere. Mano galva, jis norėtų, kad aplankytumėte ligonį. 

— Pernelyg vėlu, - aikštingai sušuko Daglas Stounas. - Aš nie- 
kur neisiu. 

- Štai jo kortelė, sere. 

Liokajus padavė ją ant auksinio padėklo, kurį šeimininkui bu- 
vo padovanojusi ministro pirmininko žmona. 

— Hamilis Ali iš Smirnos. Hm! Tas vyrukas - turkas, bent jau 
taip atrodo. 

— Taip, sere. Regis, jis atvyko iš užsienio. Atrodo siaubingai. 

— Pakaks! Jau esu susitaręs šiam vakarui. Turiu eiti į vieną 
vietą. Bet aš priimsiu jį. Kviesk jį, Pimai. 

Liokajus kaipmat atidarė duris ir įleido smulkutį, nukaršusį, 
sulinkusį vyrą, kurio žvilgsnis rodė jį esant beviltišką. Veidas bu- 
vo rusvas, o plaukai ir barzda - melsvai juodi. Vienoje rankoje jis 
laikė balto muslino turbaną su raudona juosta, o kitoje - nedidelį 
zomšinį krepšį. 

— Labą vakarą, - pasisveikino Daglas Stounas, liokajui užda- 
rius duris. - Tikriausiai kalbate angliškai? 

— Taip, sere. Aš atvykau iš Mažosios Azijos, bet galiu kalbėti 
angliškai, tik iš lėto. 

— Matyt, atėjote kviestis mane pas ligonį? 

- Taip, sere. Labai norėčiau, kad apžiūrėtumėte mano žmoną. 

— Sutikčiau ją apžiūrėti iš ryto, nes šįvakar turiu susitikimą ir 
negaliu aplankyti jūsų žmonos. 

Turko atsakymas buvo savotiškas. Jis truktelėjo juostą, kuria 
buvo surištas zomšinis kapšas, ir papylė ant stalo kalną auksinių 
monetų. 

- Čia šimtas svarų, - pasakė jis, prižadu jums, kad sugaišite ne 
daugiau kaip valandą. Prie durų laukia karieta. 

Daglas Stounas pažvelgė į laikrodį. Po valandos dar nebus vėlu 
apsilankyti pas ledi Sanoks. Ten jam buvo tekę lankytis ir vėliau. 
Be to, užmokestis buvo nepaprastai dosnus. Jį spaudė kreditoriai, 
tad sunku buvo atsispirti tokiai puikiai progai. Reikėjo eiti. 

— Kokios bėdos? - paklausė jis. 

— O, baisi nelaimė! Tokia baisi! Jūs tikriausiai nesate girdėjęs 
apie Almohadų durklus? 

— Ne. 

— Tai tokie rytietiški senoviniai savitos formos durklai su ran- 
kena, panašia į balnakilpę. Mat aš prekiauju visokiomis įvaireny- 
bėmis. Dėl to ir atvykau į Angliją iš Smirnos, tačiau kitą savaitę 
grįžtu atgal. Čia atsivežiau daug daiktų ir, savo nelaimei, vieną iš 
šių durklų. | 

— Prašyčiau nepamiršti, kad turiu pasimatymą, sere, - pasakė 
chirurgas kiek susierzinęs; stenkitės pasakoti tik tai, kas svar- 
biausia. 

- Tuojau suprasite, kad tai, ką pasakoju, yra svarbu. Šiandien 
mano žmona apalpo kambaryje, kuriame laikau prekes, griūda- 
ma įsipjovė apatinę lūpą tuo prakeiktu Almohadų durklu. 

- Suprantu, - tarė Duglas Stounas stodamasis. - Jūs norite, 
kad aš aptvarstyčiau žaizdą? 

— Ne, ne, viskas kur kas blogiau, negu atrodo. 

— Kas gi tai? 

- Šie durklai užnuodyti. 

— Užnuodyti! 

— Taip, ir nėra žmogaus rytuose ar vakaruose, galinčio pašaky- 
ti, kokie tai nuodai ir kokie galėtų būti priešnuodžiai. Bet aš vis- 
ką žinau, nes mano tėvas anksčiau prekiavo durklais ir mums 
dažnai tekdavo susidurti su užnuodytais ginklais. 

— Kokie apsinuodijimo simptomai? 

— Gilus miegas, o po trisdešimties valandų - mirtis. 

— Anot jūsų, nuo to nėra jokių vaistų? Tai kodėl ketinate man 
mokėti tokius pinigus? 

— Vaistai negali išgydyti. Padėti gali tik chirurgo peilis. 

— Ką? 

- Šie nuodai lėtai pasklinda organizme. Žaizdoje jie išlieka ke- 
letą valandų. 

— Tai gal plaunant žaizdą ir jie pasišalintų? 

— Ne labiau negu gyvatės nuodai. Tai pernelyg subtilu, be to, 
gresia mirtis. 

- Jūs siūlote išpjauti žaizdą? 

— Taip. Jei žaizda būtų ant pirštelio, jį reikėtų nupjauti. Taip 
sakydavo mano tėvas. Bet jūs tik pamanykite, kur yra ši žaizda, 
be to, tai mano žmona. Baisu! 

Bet familiarumas kalbant apie tokius žiaurius dalykus gali su- 
kelti užuojautą žmogui. Daglui Stounui pasidarė įdomu, ir jis ne- 
bekreipė dėmesio į nereikšmingus vyro jausmus. 

— Turbūt geriau taip negu nieko, - šiurkščiai atkirto jis. - Ver- 
čiau netekti lūpos negu gyvenimo. 

— Ak, taip, žinoma, jūs teisus. Juk čadra gali paslėpti veidą. 
Turiu karietą, važiuokite su manimi ir padarykite tai. | 

Daglas Stounas pasiėmė lagaminėlį su įrankiais iš stalčiaus ir 
įsibruko į kišenę ritinėlį tvarsčių bei korpijos kompresą. Jis nebe- 
galėjo gaišti laiko, nes dar vis ketino aplankyti ledi Sanoks. 

— Aš pasirengęs, - pasakė jis, vilkdamasis apsiaustą. - Gal no- 
rėtumėte stiklo vyno prieš mums išeinant į šaltį? 

Lankytojas atšoko ir protestuodamas iškėlė į viršų rankas. 

— O, jūs pamiršote, kad aš esu musulmonas, ištikimas pranašo 
sekėjas, - tarė jis. - Bet gal pasakytumėte, kas tame žalio stiklo 
butelyje, kurį įsikišote į kišenę? 

— Chloroformas. 

— O, tai mums irgi uždrausta. Jame yra spirito ir mes negalime 
vartoti tokių vaistų. 


202 


— Ką? Jūs leisite savo žmoną operuoti be nuskausminamųjų? 

— Ak! Vargšelė nieko nepajus. Ji jau dabar giliai įmigusi, ir tai 
yra pirmas nuodų veikimo požymis. Vėliau aš jai daviau savojo 
Smirnos opijaus. Eime, sere, jau praėjo beveik valanda. 

Jie išėjo į tamsą, lietaus čiurkšlės tvoskė jiems į veidus, ir prie- 
menėje ant marmurinės kariatidės kabojęs žibintas sušnypštęs 
užgeso. Pimas, liokajus, stumtelėjo sunkias duris atkišęs petį vė- 
jui, tuo tarpu abu džentelmenai apgraibomis nuslinko prie gels- 
vos dėmės, rodžiusios, kad ten jų laukia kebas. Netrukus jie jau 
dardėjo ten link. 

— Ar toli? - pasiteiravo Daglas Stounas. 

— O, ne. Mes turime nediduką ramų butelį prie Justono kelio. 

Gydytojas paspaudė chronometro spyruoklę ir išgirdo švelnius 
signalus, pranešančius, kelinta dabar valanda. Buvo ketvirtis po 
devynių. Jis apskaičiavo atstumą ir laiką, kurio jam reikės tokiai 
banaliai operacijai. Pas ledi Sanoks jis galėtų būti apie dešimtą. 
Pro rasotus langus jis regėjo išskydusius dujinių žibintų kontū- 
rus, kurie likdavo jiems už nugarų, ir spindesį atsitiktinės par- 
duotuvės vitrinos, išnirusios priešais juos iš rūko. Lietus pylė ir 
teškėjo, lašai barbeno į odinį karietos stogą, o jie grūmėsi su gam- 
ta skindamiesi kelią per purvą ir dumblą. Priešais tamsoje bolavo 
baltas bendrakeleivio galvos apdangalas. Chirurgas pasirausė ki- 
šenėse ir susirado adatų, siūlų ir spaustukų, kad nereikėtų gaišti 
laiko atvykus. Jis nekantriai muistėsi ir barbeno kojomis į grin- 
dis. 

Pagaliau karieta truputį sulėtino greitį ir sustojo. Daglas Stou- 
nas akimirksniu išsirito lauk, o jam iš paskos Smirnos pirklys. 

— Palaukit, - pasakė jis vežėjui. 

Namas siauroje ir apskurusioje gatvelėje atrodė varganai. Chi- 
rurgas, kuris gerai pažinojo Londoną, pažvelgė į šešėlius, tačiau 
neišvydo nieko išskirtinio - nei parduotuvės, nei judėjimo - nie- 
ko, tik dvigubą blankių, plokščių namų fasadų liniją, dvi drėgnų 
šaligatvio plytelių eiles, žvilgančias žibintų šviesoje, ir abiejose 
pusėse vandens srautus, sūkuriavusius ir gurgėjusius kanaliza- 

cijos grotelių link. Durys, prie kurių jie sustojo, buvo dėmėtos ir 
apsilupusios. Ir blausus spindulys, išsprūdęs iš viršuje esančios 
ventiliacijos angos, dar labiau išryškino purvą bei dulkes, nusė- 
dusias ant jų. Viršuje, viename iš miegamųjų langų, mirgėjo blan- 
ki gelsva liepsnelė. Pirklys garsiai pabeldė ir, kai atsuko veidą į 
šviesą, Daglas Stounas pastebėjo, kad jame atsispindėjo neri- 
mas. Tarpduryje atitraukusi skląstį pasirodė senyva moteriškė 
su žvake; silpna žvakės liepsnelė mirgėjo senatvės susuktoje ran- 
koje. 

— Kaip ji? - iškvėpė pirklys. 

'- Ji jaučiasi lygiai taip pat, kaip jums išvykstant. 

— Nekalbėjo? 

— Ne, ji miega. 

Pirklys uždarė duris, ir Daglas Stounas nuėjo paskui jį siauru 
koridoriumi smalsiai dairydamasis aplinkui. Niekur nebuvo lino- 
leumo, demblių, net skrybėlių kabyklos. Visur buvo regėti tan- 
kus dulkių sluoksnis ir nudrikę voratinklių skutai. Lipant paskui 
senąją moterį sraigtiniais laiptais, tvirti ir ryžtingi jų žingsniai 
garsiai aidėjo tyliame name. Kilimo nebuvo nė pėdsako. 

Miegamasis buvo antrame aukšte. Daglas Stounas įėjo paskui 
senę vidun. Jam ant kulnų mynė pirklys. Čia bent jau buvo bal- 
dų, daugiau erdvės. Grindys buvo prišnerkštos, o kampuose štūk- 
sojo turkiškos komodos, inkrustuoti staleliai, grandelių šarvai, 
keistos pypkės ir groteskiški ginklai. Vienintelė maža lempelė ka- 
bėjo ant sienos. Daglas Stounas paėmė ją ir atsargiai žengė, steng- 
damasis nekliudyti pasklidusio šlamšto prie kušetės, ant kurios 
gulėjo moteris, apsirengusi turkų papročiu - su čadrair šydu. Apa- 
tinė veido dalis buvo neuždengta ir chirurgas pastebėjo dantytą 
žaizdą žemyn nuo apatinės lūpos kampo. 

- Atleiskite dėl tos čadros, - pasakė turkas. - Juk žinote, kaip 
žiūrima į moterį Rytuose. 

Bet chirurgui čadra nerūpėjo. Gulinčioji jam neegzistavo kaip 
moteris. Tai buvo tiesiog jo kaip chirurgo pacientas. Jis pasilenkė 

—- Uždegimo nematyti, - tarė jis. - Galime truputį atidėti ope- 
raciją, kol išryškės uždegimo požymiai. 

Šeimininkas sunėrė rankas ir nebegalėdamas valdytis ėmė grą- 
žyti jas. 

— O! Sere! Sere! - kone verkė jis. - Nejuokaukite. Jūs nieko 
nežinote. Jai neabejotinai gresia mirtis. Aš žinau ir galiu jus įti- 
kinti, kad operacija būtina. Ją išgelbėti gali tik peilis. 

— Bet aš esu linkęs palūkėti, - pasakė Daglas Stounas. 

— Pakaks laukti, - piktai sušuko turkas. = Svarbi kiekviena 
minutė, ir aš negaliu stovėti čia, kai merdi mano žmona. Belieka 
padėkoti jums, kad atvykote čia, ir eiti ieškoti kito chirurgo, kol 
dar nėra pernelyg vėlu. 

Daglas Stounas abejojo. Nelabai malonu grąžinti tą šimtą sva- 
rų. Bet, jei jis apsispręstų išvykti, žinoma, turėtų tai padaryti. Jei 
turkas yra teisus, ir moteris išties miršta, jo padėtis, susidūrus su 
teismo gydytoju, būtų gana kebli. 

— Ar anksčiau jums teko susidurti su šiais nuodais? - pasiteira- 
vo jis. 

- Taip. 

— Ir jūs neabejojate, kad operacijos reikia? 

— Prisiekiu viskuo, kas man šventa. 

— Veidas bus baisiai subjaurotas. 

- Įsivaizduoju, kad burna jau netiks meiliam bučiniui. 

Daglas Stounas nustebęs atsisuko į vyrą. Žodžiai nuskambo 
šiurkščiai. Bet turkas kalbėjo jam būdinga tarme ir pasakė taj, ką 
galvojo; be to, nebuvo laiko ginčytis. Daglas Stounas išsitraukė iš 
lagaminėlio skalpelį ir pabandė aštrius ašmenis smiliumi. Tada 
prisitraukė lempą arčiau lovos. Dvi tamsios akys žvelgė į jį pro 
čadros tarpelį. Buvo matyti tik akies rainelė, lėliukę buvo sunku 
įžiūrėti. 

— Matyt, jūs sugirdėte jai labai didelę opijaus dozę. 

— Taip, gana didelę. 

Jis vėl pažvelgė į tamsias akis, įsmeigtas tiesiai į jį. Jos buvo 
blausios, be blizgesio, tačiau įdėmiai pažiūrėjęs jis akių gilumoje 

pastebėjo nedidelę žaižaruojančią kibirkštėlę, tuomet lūpos su- 
krutėjo. 

— Ji nėra visiškai be sąmonės, - pasakė jis. 

— Turbūt pjauti geriau tada, kai ji nejaučia skausmo? 

Tą patį manė ir chirurgas. Jis suspaudė sužeistą lūpą pincetu 
ir dviem tiksliais pjūviais išpjovė platų „V“ formos gabalą. Mote- 
ris pašoko ant kušetės ir pasigirdo baisus, gargiantis klyksmas. 
Šydas nukrito nuo veido. Veidas buvo jam puikiai pažįstamas. Nors 
viršutinė lūpa buvo atsikišusi ir plūdo kraujo srovė, to veido buvo 
neįmanoma neatpažinti. Ji prispaudė ranką prie pjūvio siaubin- 
gai klykdama. Daglas Stounas susmuko lovos kojūgalyje su skal- 
peliu ir pincetu rankose. Kambarys sukosi aplinkui, ir jis išgirdo 
keistą garsą, lyg plėštų irstančią medžiagą per siūlę. Dabar sun- 
ku būtų buvę pasakyti, kieno veidas buvo siaubingesnis. Lyg sap- 
ne, lyg teatro vaidinime jis regėjo, kaip turko plaukai ir barzda 
krinta ant stalo. Atsirėmęs į sieną stovėjo lordas Sanoksas ir ty- 
liai juokėsi ranka susiėmęs šoną. Riksmai aprimo, ir baisioji sub- 
jaurota galva susmuko ant pagalvių, o Daglas Stounas vis dar sė- 
dėjo apmiręs, lordas Sanoksas patyliukais sau kikeno. 

— Merion iš tiesų pravers tokia operacija, - pasakė jis. - Ne 
fiziškai, bet dvasiškai, suprantate - dvasiškai. 

Daglas Stounas netekęs žado pasviro į priekį. Jo pirštai graba- 
liojo apdangalo kutus. Skalpelis žvangtelėjo ir nukrito ant grin- 
dų, tačiau gydytojas vis dar gniaužė rankoje pincetą. 

— Aš jau seniai rengiausi ją šiek tiek pamokyti, - pasakė lordas 
Sanoksas mandagiu balsu. - Jūsų raštelis trečiadienį nepasiekė 
adresato. Štai jis - mano užrašų knygelėje. Puoselėdamas savo 
idėją aš patyriau skausmo. Beje, tą žaizdą padariau savo žiedo 
akute. 

Jis įdėmiai žvelgė į bežadį pašnekovą atlaužęs nedidelio revol- 
verio gaiduką. Revolverį buvo išsitraukęs iš apsiausto kišenės. 
Tačiau Daglas Stounas vis dar pašė dangalo kutus. 

- Žinote, jūs galite pasilikti mokestį po viso, kas įvyko, - pasa- 
kė lordas Sanoksas. Tada Daglas Stounas prapliupo juoktis. Jis 

kvatojo ilgai ir garsiai. Dabar nutilo lordas Sanoksas. Jo veide 
šmėstelėjo baimė ir tai tik dar labiau išryškino griežtus jo bruo- 
žus. Jis išėjo iš kambario ir nusėlino pirštų galiukais. Ten jo lūku- 
riavo senė. 

— Prižiūrėkite savo ponią, kai atsibus, - liepė lordas Sanoksas. 

Jis išėjo į gatvę. Ekipažas laukė, vežėjas sveikindamasis pakė- 
lė ranką prie skrybėlės kraštelio. 

— Džonai, - pasakė lordas Sanoksas, - pirmiausiai nugabenk 
namo daktarą. Jam tikriausiai reikės padėti niulipti laiptais. Pa- 
sakyk liokajui, kad lankydamas ligonį daktaras pasijuto blogai. 

— Aišku, sere. 

— Paskui galėsi nuvežti namo ledi Sanoks. 

— O jūs, sere? 

— O, mano adresas keletą artimiausių mėnesių bus „Hotel di 
Roma“ Venecijoje. Pasirūpink, kad man būtų persiunčiami laiš- 
kai. Ir liepk Stivensui pirmadienį nuvežti į parodą visas purpuri- 
nes chrizantemas, o man telegrafuok apie viską. 


DIPLOMATIJOS PERGALĖ 


Užsienio reikalų ministrą įveikė podagra. Ištisą savaitę jis pra- 
leido namuose ir nedalyvavo dviejuose ministrų kabineto pasita- 
rimuose, beje, kaip tik tada, kai jo žinybai iškilo aibės neatidėlio- 
tinų reikalų. Tiesa, jo pavaduotojas buvo puikus darbuotojas, ge- 
ri buvo ir jo aparato darbuotojai, tačiau trūko žmogaus; turinčio 
patirties, išmintingo, įžvalgaus, tad jam sergant reikalai buvo tvar- 
komi kiek lėčiau. Kai tvirta jo ranka spaudė vairą, didžiulis vals- 
tybės laivas ramiai skrodė audringus politikos vandenis, bet, vos 
spėjus atsitraukti, laivas ėmė blaškytis, nukrypo nuo kurso, o 
dvylikos Britanijos laikraščių redaktoriai, vaizduodami esą visa- 
žiniai, vienas per kitą siūlė dvylika įvairių politikos variantų, ir 
kiekvienas iš jų buvo apibūdinamas kaip pats saugiausias ir tei- 
singiausias. Tuo metu vėl iškėlė galvą opozicija, o pasimetęs prem- 
jeras meldėsi, kad jo kolega kuo greičiau grįžtų į darbą. 

Ministras sėdėjo savo kambaryje, erdvioje viloje Kevendišo aikš- 
tėje. Buvo gegužės mėnuo, veja priešais langą jau žaliavo, tačiau, 
kad ir šilta buvo saulutė, čia, ligonio kambaryje, židinyje links- 
mai spragsėjo ugnis. Valstybės veikėjas sėdėjo giliai paniręs į krės- 
lą, apmuštą tamsiai raudonu pliušu, atlošęs galvą ant šilkinės pa- 
galvės ir padėjęs ištiestą koją ant minkštasuolio. Tartum iš dram- 
blio kaulo ištekintas veidas, išvagotas gilių raukšlių, buvo atsuk- 
tas į lipdiniais puoštas lubas, akių išraiška tebebuvo paslaptinga; 
tų akių apžavėti jo kolegos iš žemyno kadaise visai prarado nuo- 
voką tame tarptautiniame kongrese, kai jis pirmą sykį pasirodė 
Europos diplomatijos arenoje. Dabar nebuvo priežasties slėpti savo 
jausmų: iš valingos burnos ir raukšlių iškilioje kaktoje buvo ma- 
tyti, kad nuotaika prasta ir jis labai nerimauja. 

Nuotaikai sugesti buvo dėl ko: ministrui derėjo daug ką apgal- 
voti, o jis niekaip negalėjo susikaupti. Kad ir tas klausimas dėl 
Dobrudžos ir navigacijos Dunojaus žiotyse - pats laikas jį spręsti. 
Rusų pasiuntinys atsiuntė tobulai surašytą memorandumą, ir mi- 
nistras svajojo atsakyti į jį kaip pridera. Arba Kretos blokada. 
Didžiosios Britanijos laivynas stovi prie Matapano kyšulio lauk- 
damas įsakymų, kurie galėtų pakeisti Europos istoriją. Dar tie 
trys nelaimingi turistai, nuklydę į Makedoniją - jų draugai iš 
siaubo drebėjo įsivaizduodami, kad artimiausia pašto siunta gaus 
siuntinį su jų nupjautomis ausimis arba pirštais, nes pagrobėjai 
reikalavo pasakiškos išpirkos. Reikia kuo skubiau išplėšti juos kal- 
niečiams iš nagų arba padaryti tai diplomatine gudrybe, kitaip 
pasipiktinusios visuomenės nuomonė užlies Dauningo gatvę!. Vi- 
sa tai reikėjo neatidėliojant spręsti, o Didžiosios Britanijos užsie- 
nio reikalų ministras negalėjo išsiropšti iš krėslo, visas jo mintis 
užgožė velniškas didžiojo dešinės kojos piršto skausmas! Priklau- 
syti nuo tokio mažmožio buvo be galo gėda. Jo protas priešinosi 
tokiai nesąmonei. Ministras buvo valingas žmogus ir tuo didžia- 
vosi, tačiau ko vertas žmogaus mechanizmas, jei dėl sąnario už- 
degimo gali taip lengvai išeiti iš rikiuotės? Jis suvaitojo ir nera- 
miai pasiraivė tarp pagalvių. 

Nejaugi dėl to jis negali važiuoti į Parlamentą? Daktaras grei- 
čiausiai pernelyg sutirština spalvas. O šiandien kaip tik kabineto 
posėdis. Jis pažvelgė į laikrodį. Dabar, matyt, jau baigiasi. Galėtų 
bent nuvažiuoti į Vestminsterį. Jis atstūmė apvalų stalelį, ant 
kurio stovėjo galybė įvairiausių buteliukų, pakilo remdamasis ran- 
komis į krėslo ranktūrius ir paėmęs storą ąžuolinę lazdą nevik- 
riai nušlubavo per kambarį. 

Jam einant rodėsi, kad fizinės ir dvasinės jėgos grįžta. Britani- 
jos laivynas turi išplaukti iš Matapano. Tuos turkus dera kiek 
spustelėti. Reikia parodyti graikams, kad... Oi! Akimirksniu visą 


! Dauningo gatvė 10 - Didžiosios Britanijos ministro pirmininko rezidenci- 
jos adresas. 

Viduržemio jūros regioną aptraukė rūkas ir neliko nieko, išsky- 
rus veriamą, neįveikiamą uždegimo sukeltą piršto skausmą. Jis 
šiaip taip pasiekė langą ir kairiąja ranka laikydamasis palangės 
dešiniąja sunkiai atsirėmė į lazdą. Už lango driekėsi saulės ap- 
šviesta erdvi aikštė, nuskubėjo keletas dailiai apsirengusių praei- 
vių, nuriedėjo dabitiška karietaitė, traukiama vieno arklio, ką tik 
pajudėjusi nuo jo namo. Jis vos spėjo išvysti herbą ant durelių ir 
ūmai sukando dantis, tankūs antakiai piktai pakilo ir tarpuakyje 
susimetė raukšlė. Jis nukrypavo prie savo krėslo ir paskambino 
varpeliu, stovėjusiu ant stalelio. 

— Paprašykite ponią ateiti, - liepė jis pasirodžiusiam tarnui. 

Aišku, kad apie kelionę į Parlamentą nebuvo nė kalbos. Pul- 
suojantis kojos skausmas rodė, kad daktaras neklydo. Tačiau da- 
bar ministrą jaudino visai kas kita ir jis pamiršo apie savo nega- 
lią. Jis nekantriai stukseno lazda į žemę ir pagaliau į kambarį 
įėjo aukšta elegantiška pagyvenusi dama. Plaukai buvo žilstelėję, 
tačiau ramus mielas veidas atrodė jaunatviškai gaivus, o žalia ak- 
sominė suknia, ant krūtinės ir pečių išsiuvinėta auksiniais karo- 
liukais, dailiai paryškino liekną jos figūrą. 

— Kvietei mane, Čarlsai? 

— Kieno karieta ką tik nuvažiavo nuo mūsų namo? 

—- Tu buvai atsikėlęs? - sušuko ji pagrūmojusi jam pirštu. - Ak, 
tu, senas nenaudėli! Argi galima būti tokiam neatsargiam? Ką 
man sakyti, kai ateis seras Viljamas? Juk žinai, kad jis atsisako 
gydyti, jei ligonis nesilaiko nurodymų. 

- Šį sykį ligonis pats pasirengęs jo atsisakyti, — suirzęs gynėsi 
ministras. - Bet aš laukiu, Klara, kol atsakysi į mano klausimą. . 

— Karieta? Galbūt lordo Artūro Sibtorno? 

— Mačiau herbą ant durelių, - suniurnėjo ligonis. 

Jo pati staiga išsitiesė ir pažvelgė į jį išplėtusi dideles žydras 
akis. 

- Kam tuomet klausi, Čarlsai? Galima pamanyti, kad nori įvi- 
lioti mane į spąstus. Nejau manai, kad imčiau tave apgaudinėti? 
Tu dar neišgėrei savo miltukų! 

— Dėl Dievo, palik ramybėje mano miltukus! Mane stebina se- 
ro Artūro vizitas, todėl ir paklausiau. Man regis, Klara, aš pakan- 
kamai aiškiai išdėsčiau savo požiūrį į šį reikalą. Kas jį priėmė? 

— Aš. Tai yra mes su Ida. 

— Nenoriu, kad jis susitikinėtų su Ida. Man tai nepatinka. Vis- 
kas ir taip pernelyg toli nuėjo. 

Ledi Čarls prisėdo ant suolelio su aksomu aptraukta atkalte, 
grakščiai pasilenkusi paėmė vyro ranką ir švelniai patapšnojo. 

— Jei jau prakalbai apie tai, Čarlsai... — pradėjo ji, - taip... Rei- 
kalai pasistūmėjo pernelyg toli, taip toli, kad atgal kelio nėra, nors 
aš, duodu žodį, nieko neįtariau. Tikriausiai aš kalta, taip, pirmiau- 
sia aš kalta... Tačiau viskas įvyko taip netikėtai. Pati sezono pa- 
baiga, be to, dar savaitė svečiuose pas lordą Dontorną - štai ir 
viskas! Čarlsai, pažvelkime tiesai į akis, juk ji taip jį myli! Juk ji 
"vienintelė mūsų duktė, negalime trukdyti jos laimei! 

— Na na! - nekantriai nutraukė ją ministras, ranka suduoda- 
mas per krėslo atkaltę. - Šito jau per daug! Garbės žodis, Klara, 
Ida man suteikia daugiau rūpesčių negu visi mūsų didžiosios im- 
perijos reikalai kartu paimti. 

— Bet juk ji vienintelė mūsų duktė. 

— Tuo labiau, mezaliansas visai nereikalingas. 

— Mezaliansas? Ką tu šneki, Čarlsai? Lordas Artūras Sibtor- 
nas - Tavistoko hercogo sūnus, jo protėviai valdė Septyneto są- 
Jungoje. O Debre jo genealoginį medį kildina iš paties Mokaro, 
Nortumberlendo grafo. 

Ministras tik gūžtelėjo pečiais. 

— Lordas Artūras - ketvirtas labiausiai nuskurusio Anglijos her- 
cogo sūnus. Jis neturi nei profesijos, nei perspektyvų. 

— Tu galėtum suteikti jam ir viena, ir kita. 

— Man jis nepatinka. Be to, nepripažįstų ryšių. 

- Bet pagalvok apie Idą. Juk žinai, kokia silpna jos sveikata. Ji 
visa širdimi prisirišo prie jo. Juk nesi toks žiaurus, kad išskirtum 
juos, Čarlsai? 

Tuo metu į duris pabeldė. Ledi Čarls atsistojo ir atidarė duris. 

— Kas atsitiko, Tomai? 

— Prašau atleisti, ponia, atvažiavo ponas ministras pirminin- 
kas. 

- Paprašyk užlipti čionai, Tomai... Čarlsai, nesumanyk jaudin- 
tis dėl tarnybinių reikalų. Elkis ramiai ir apdairiai, būk protin- 
gas. Aš pasitikiu tavimi. 

Ji užmetė ligoniui ant pečių lengvą skarą ir šmurkštelėjo į mie- 
gamąjį kaip tik tuo metu, kai tarpduryje lydimas tarno pasirodė 
ministras pirmininkas. 

„ - Brangusis Čarlsai, tikiuosi, jums jau geriau, - prabilo jis šir- 
dingu balsu, įeidamas į kambarį veržliai ir jaunatviškai, - ar pasi- 
rengęs vėl tempti vežimą, a? Jūsų labai pasigedo ir Parlamente, 
ir kabinete. Žinote, dėl to graikų klausimo kilo audra. Ar matėte, 
„Times“ šiandien tiesiog prapliupo? 

— Taip, skaičiau, - pasakė ministras, šypsodamasis savo bosui. 
— Ką gi, pats laikas parodyti, kad šalį dar nevisiškai valdo tie ra- 
šeivos iš Printing Hauso aikštės. Turime tvirtai laikytis savo. 

- Aišku, Čarlsai, kaip tik taip, - patvirtino ministras pirminin- 
kas, neištraukdamas rankų iš kišenių. 

— Gerai, kad užėjote. Tiesiog nesitveriu kailyje, taip noriu su- 
žinoti, kas vyksta kabinete. | 

— Nieko ypatingo, kasdienybė. Beje, jau išlaisvinti turistai, ku- 
rie buvo įstrigę Makedonijoje. 

— Ačiū Dievui! 

— Visus reikalus mes atidėjome iki jūsų grįžimo kitą savaitę. 
Tiesa, jau laikas galvoti apie Parlamento paleidimą. Žinios iš ša- 
lies palyginti ramios. Užsienio reikalų ministras nekantriai suer- 
zėjo ir sunkiai atšiduso. 

— Mums seniai laikas sutvarkyti užsienio politiką, - pasakė jis. 
- Štai ką reikia atsakyti Novikovui į į jo notą. Ji protingai surašy- 
ta, tačiau yra ir abejotinų argumentų. Paskui noriu pagaliau nu- 
statyti sieną su Afganistanu. Ši liga man gadina nervus. Tiek rei- 
kia nuveikti, o galva aptemusi kaip per rūką. Nežinau, ar dėl po- 
dagros, ar dėl tos mikstūros iš kolchicino. 

— O ką sako mūsų medicinos dievukas? - šyptelėjo ministras 
pirmininkas. - Jūs, Čarlsai, nejaučiate jam deramos pagarbos. Be- 
je, net su vyskupu kalbėtis lengviau. Tas tave išklauso. Gydytojas 
su savo stetoskopais ir termometrais - ypatingas padaras. Tavo 
žinios jam nieko nereiškia. Jis aukščiau už kitus ir ramus it Olimpo 
dievas. Be to, jis visuomet mano esąs pranašesnis. Jis sveikas, o 
tu ligonis. Tad rungtis su juo lygiosiomis nepavyktų... Beje, ar 
perskaitėte Hanemaną? Ką apie jį manote? 

Ligonis pernelyg gerai pažinojo aukštas pareigas einantį kole- 
gą, todėl nenorėjo leistis drauge su juo į žinių paieškas, kas anam 
laisvalaikiu patikdavo daryti. 

Ūmus ir praktiškas jo protas negalėjo susitaikyti su tuo, kad 
energija švaistoma beprasmiškiems ginčams apie akstyvąją krikš- 
čionybę ir dvidešimt septynis mesmerizmo principus. Todėl, vos 
tam pradėjus pokalbį šiomis temomis, jis nudelbdavo akis ir steng- 
davosi kuo greičiau išsisukti. 

— Spėjau tiktai probėgšmais peržvelgti, - atsakė jis. - O kas 
naujo ministerijoje? 

— O, vos nepamiršau! Aš, beje, dar ir dėl to užėjau. Seras Ol- 
džernonas Džonsas nusprendė Tanžere atsistatydinti. Yra laisva 
vieta. 

— Reikia tuoj pat ką nors paskirti. Kuo ilgiau atidėliosi, tuo 
daugiau bus norinčių. 

— Oi, jau tie globėjai ir jų protežė! - atsiduso ministras pirmi- 
ninkas. - Paprastai įgyji vieną abejotiną draugą ir tuziną įnir- 
tingų priešų. Niekas taip nepamena blogio kaip pretendentas, 
kurio nepriėmė į darbą. Bet jūs teisus, Čarlsai, reikia kuo sku- 
biau ką nors paskirti, ypač dėl komplikacijų Maroke. Mano gal- 
va, Tavistoko hercogas pageidautų tos vietos ketvirtajam savo 
sūnui, lordui Artūrui Sibtornui. Mes esame hercogui šiek tiek 
skolingi. 

Užsienio reikalų ministras įsitempė krėsle. 

— Mielas drauge, norėjau pasiūlyti tą patį. Lordui Artūrui Tan- 
žere dabar bus geriau negu... 

— Negu Kavendišo aikštėje? - Šelmiškai, kiek pašaipiai pa- 
klausė šefas. 

— Verčiau sakykim: negu Londone. Jis taktiškas, moka dera- 
mai elgtis. Jis buvo Konstantinopolyje pas Nortoną. 

— Vadinasi, moka kalbėti arabiškai? 

— Truputį, betgi prancūziškai - puikiai. 

— Beje, jei jau kalbame apie arabus, ar jums teko skaityti Ave- 
roesą? 

— Ne, neskaičiau. Manyčiau, kad lordas Artūras - pati geriau- 
sia kandidatūra, kad ir kas būtų. Gal galėtumėte duoti nurody- 
mus ir be manęs? 

- Žinoma, Čarlsai. Gal dar ką nors reikėtų padaryti? 

— Ne, regis, viskas. Pirmadienį būsiu darbe. 

— Tikiuosi. Kad ir ką veiktum, visur jūsų reikia. „Times“ vėl 
pakels triukšmą dėl Graikijos. Tie vedamųjų autoriai nejaučia jo- 
kios atsakomybės. Paisto siaubingus dalykus ir negali jiems pa- 
prieštarauti. Iki pasimatymo, Čarlsai! Perskaitykite Porsoną! 

Jis paspaudė ranką ligoniui, it dabita pamojavo plačiakrašte 
skrybėle ir išėjo iš kambario tokiu pat tvirtu, energingu žingsniu, 
"kaip ir buvo įėjęs. 

Liokajus atlapojo didžiules dvivėres duris, norėdamas palydėti 
kilmingąjį poną iki jo ekipažo, bet iš svetainės atėjo ledi Čarls ir 
palytėjo jo rankovę. Už pusiau užtrauktos užuolaidėlės bolavo blyš- 
kus veidelis, smalsus ir sunerimęs. | 

— Ar galėčiau tarti jums porą žodžių? 

— Aišku, ledi Čarls! 

— Stengsiuos nebūti pernelyg įkyri. Jokiu būdu nenorėčiau per- 
žengti padorumo... 

— Na, ką jūs, brangioji ledi Čarls! - nutraukė ją ministras pir- 
mininkas, galantiškai nusilenkęs. 

- Galite neatsakyti, jei tai paslaptis. Žinau, kad lordas Artūras 
Sibtornas pateikė prašymą dėl pareigų Tanžere. Sakykite, ar jis 
turi kokią nors viltį? 

— Tos pareigos jau užimtos. 

— Mat kaip?! 

Abiejuose moterų veideliuose - ir tos, kuri buvo prieš premje- 
rą, ir tos, kuri slėpėsi už užuolaidos, atsispindėjo nusivylimas. 

— Jos atiteko lordui Artūrui. 

Ministras pirmininkas prajuko iš savo paties sąmojo ir tęsė 
toliau: 

— Mes ką tik sutvarkėme šį reikalą. Lordas Artūras išvyksta po 
savaitės. Džiaugiuosi, ledi Čarls, kad jūs palankiai vertinate šį 
paskyrimą. Tanžeras - įdomi vieta. Išsyk pamaniau apie Kotryną 
iš Bragancos ir pulkininką Kirką. Bartonas neblogai rašė apie Šiau- 
rės Afriką. Tikiuosi, atleisite man, jog taip skubiai turiu jus pa- 
likti: šiandien pietauju Vindzore. Man rodos, lordo Čarlso sveika- 
ta taisosi. Kitaip ir būti negali, kai turi tokią slaugę. 

Jis nusilenkė, mostelėjo atsisveikindamas ir nulipo laiptais prie 
savo karietos. Ledi Čarls pastebėjo, kad vos karietai spėjus paju- 
dėti nuo priebučio jis įknibo į kažkokį romaną minkštais virše- 
liais. 

Ledi Čarls atitraukė aksomines užuolaidas ir įėjo į svetainę. Duk- 
tė stovėjo prie lango apšviesta saulės, aukšta, trapi, žavinga; jos 
veido bruožai ir figūra priminė motiną, tik buvo švelnesni. Auk- 
saspalvis spindulėlis apšvietė kilnų aristokratišką jos veidą, žaidė 
lininiuose plaukuose, o gelsvai ruda standžiai apgulusi suknelė su 
koketiškais kreminiais rauktinukais buvo rožinio atspalvio. 

Siauras šifono kaspinas juosė baltą tartum ištekintą kaklą, kurį 
it lelija ant aukšto stiebo vainikavo daili galvutė. Ledi Ida suspaudė 
laibas rankas ir žydromis akimis maldaujamai pažvelgė į motiną. 

— Na, ko gi tu, kvailute! - ramino ją garbioji dama atsakydama 
į dukros žvilgsnį. Ji apkabino trapius, nuolaidžius dukters pečius 
ir prisitraukė prie savęs. — Vietelė visai nebloga, tiesa, neilgam. 
Tai pirmas diplomatinės jo karjeros žingsnis. 

-Tai siaubinga, mama - po savaitės! Vargšas Artūras! 

— Ne, jis laimės kūdikis. 

— Laimės kūdikis? Bet juk mes su juo skiriamės. 

— Nesiskiriat. Tu važiuoji kartu. 

— Tai tiesa, mamyte?! 

— Taip, jeigu aš pasakiau. 

— Po savaitės? 

— Per savaite daug ką galima nuveikti. Aš jau daviau nurody- 
mus dėl trousseau!. 

— Mamyte, brangioji, tu tikras angelas! O ką pasakys tėtis? Aš 
taip jo bijau. 

— Tavo tėvas - diplomatas. 

— Na, tai kas? 

— O tas, kad jo žmona - ne prastesnė diplomatė, tačiau tai te- 
būna tarp mūsų. Jis sėkmingai tvarko Britanijos imperijos reika- 
lus, o aš - jį. Ar jūs seniai susižadėję, Ida? 

— Jau dešimt savaičių, mama. | 

— Na, matai, laikas tuoktis. Lordas Artūras negali išvykti iš 
Anglijos vienas. Tu važiuosi į Tanžerą kaip pasiuntinio žmona. 
Pasėdėk čia ant kušetės, turiu pagalvoti... Žiūrėk, sero Viljamo 
ekipažas. O, aš žinau, kaip ir prie jo prieiti. Džeimsai, paprašyk 
daktaro užsukti pas mus! 

Sunki karieta, pakinkyta pora arklių, atidardėjo prie pat priebu- 
čio ir ryžtingai skimbtelėjo varpelis. Netrukus durys atsivėrė, ir lio- 
kajus įleido garsųjį gydytoją. Tai buvo neaukštas, švariai nusiskutęs 
vyras senamadišku juodu surdutu ir baltu kaklaryšiu po stačia apy- 
kakle. Jis vaikščiojo į priekį atkišęs pečius, dešinėje rankoje laikyda- 
mas auksinę pensnė, kurią eidamas sukaliojo į visas puses, jo figūra, 
akylas primerktų akių žvilgsnis vertė prisiminti tai, kiek įvairiausių 
negalių per daugelį metų atsitraukė, pasidavė jo gydymui. 

— O, mano jaunoji pacientė! - tarė seras Viljamas eidamas. - 
Malonu, kad atsirado proga jus apžiūrėti. 

— Taip, norėčiau pasitarti su jumis dėl dukters, sere Viljamai. 
Prašau, štai krėslas. 

— Dėkoju, geriau atsisėsiu šičia, - tarė jis, dribtelėjęs ant kuše- 
tės šalia ledi Idos. - Šiandien jūs atrodote kur kas geriau, jau ne 

tokia anemiška, pulsas geresnis. Veidas parausvėjęs, bet jūs ne- 
karščiuojate. 

- Šiandien jaučiuosi geriau, sere Viljamai. 

— Tačiau šoną jai dar skauda. 

- Šoną? Hm... - jis pabarškino pirštu jai po raktikauliu, priki- 
šo ausį prie stetoskopo vamzdelio ir pasilenkęs prie merginos su- 
murmėjo: 

— Taip, kvėpavimas dar vangokas... silpni karkalai. 

— Sakėte, kad jai derėtų pakeisti aplinką, daktare. 

— Taip, taip, protingai pakeisti aplinką būtų naudinga. 

— Pamenu, sakėte, kad patartinas sausas klimatas. Norėčiau 
kuo tiksliau laikytis jūsų patarimų. 

— Jūs visuomet buvote pavyzdingos pacientės. 

— Stengiamės tokios būti, daktare. Taigi jūs kalbėjote apie sau- 
są klimatą? 

— Tiesa? Matyt, primiršau mūsų pokalbio smulkmenas. Kad ir 
kas būtų, sausas klimatas jai būtų ne pro šalį. 

— Kur patartumėte jai važiuoti? | 

— Na, aš manau, kad ligoniui reikia suteikti pasirinkimo lais- 
vę. Paprastai aš neliepiu labai griežtai laikytis režimo. Visuomet 
galima rinktis: Engadinas, Vidurio Europa, Egiptas, Alžyras - kur 
pageidausite. 

— Girdėjau giriant Tanžerą. 

— Žinoma, klimatas ten labai sausas. 

— Ida, tu girdi? Seras Viljamas mano, kad tau derėtų važiuoti į 
Tanžerą. 

— Ar kurią kitą... 

— Ne, ne, sere Viljamai! Mes jaučiamės ramios tik tuomet, kai 
elgiamės pagal jūsų nurodymus. Taigi sakėte - Tanžeras? Na, ką 
gi, išmėginkime Tanžerą. 

— Na, na, ledi Čarls, toks beribis jūsų pasitikėjimas manimi be 
galo malonus. Nežinau, kas dar galėtų taip pasiryžti ir paaukoti 
savo planus bei troškimus. 

— Sere Viljamai, jūs patyręs gydytojas. Mes tai puikiai žino- 

me. Ida važiuos į Tanžerą. Esu įsitikinusi, kad tai jai bus tik į 
naudą. | 

— Nė kiek neabejoju. 

- Bet juk jūs žinote, koks tas lordas Čarlsas. Kartais jis žiūri į 
kitų žmonių ligas taip lengvai, lyg būtų kalbama apie valstybės 
reikalus. Tikiuosi, jūs griežtai pakalbėsite su juo. 

- Kol kas lordas Čarlsas rodo man pagarbą, laikosi patarimų, 
tikiuosi, neatmes mano pasiūlymo ir aš neatsidursiu nepatogioje 
padėtyje. - Baronetas žaidė pensnė grandinėle ir išdidžiai moste- 
lėjo ranka. 

— Taip, taip, bet jums derėtų būti ypač atkakliam dėl Tanžero. 

— Jei jau nutariau, kad jaunajai mūsų pacientei pati geriausia 
vieta - Tanžeras, tai nekeisiu požiūrio. 

— Žinoma. 

— Aš pakalbėsiu su lordu Čarlsu tuoj pat, vos užlipęs į viršų. 

— Meldžiu jūsų. 

— O kol kas tegu ji tęsia paskirtą gydymo kursą. Esu įsitikinęs, 
kad karštas Afrikos oras po keleto mėnesių suteiks jai energijos ir 
sveikatos. 

Sulig tais žodžiais jis mandagiai, kiek senamadiškai nusilen- 
kė; tai buvo gestas, suvaidinęs lemiamą vaidmenį bandant nusi- 
pelnyti dešimties tūkstančių svarų metines pajamas. Jis minkš- 
tai nužingsniavo, kaip žmogus, pripratęs didžiąją dalį laiko leisti 
prie ligonių patalo, paskui liokajų į viršų. 

Vos durys dingo už raudonos aksominės portjeros, ledi Ida ap- 
kabino motinos kaklą ir švelniai priglaudė galvą jai prie krūtinės. 

— Ak, mama, tu tikra diplomatė! 

Tačiau ledi Čarls veido išraiška labiau panėšėjo į generolo, ku- 
ris išvydo tik pirmą artilerijos salvės dūmelį, o ne į žmogaus, pa- 
siekusio pergalę. 

— Viskas bus gerai, brangioji, - pasakė ji, švelniai žvelgdama į 
vešlias geltonas plaukų sruogas ir mažytę dukros auselę. - Dar 
turime daugybę rūpesčių, bet, manau, jau galime rizikuoti užsa- 
kyti trousseau. 

— Tu tokia drąsuolė, mama! 

— Vestuvės, aišku, bus ramios ir kuklios. Artūras turi tuoj pat 
gauti leidimą tuoktis. Apskritai aš nelabai pritariu skubotoms ve- 
dyboms, tačiau, jei džentelmenas išvyksta vykdyti diplomatinės 
užduoties, tai pateisinama. Mes galime pasikviesti ledi Hildą Idž- 
koum ir Treversus, taip pat poną ir ponią Greversus. Esu įsitiki- 
nusi, kad ministras pirmininkas neatsisakys dalyvauti, jei tik ga- 
lės. 

— O tėtis? 

— Na, aišku, jis irgi dalyvaus, jei tik pasijus geriau. Palūkėki- 
me, kol išvažiuos seras Viljamas. O aš tuo metu parašysiu raštelį 
lordui Artūrui. 

Po pusvalandžio, kai ant stalo išaugo krūvelė laiškų, išmargin- 
tų smulkia veržlia ledi Čarls rašysena, trinktelėjo laukujės durys 
ir gatvėje pasigirdo daktaro karietos girgždėjimas. Ledi Čarls pa- 
dėjo į šalį pluriksną, pabučiavo dukterį ir pasuko į ligonio aparta- 
mentus. Užsienio reikalų ministras pusiau gulėjo atsirėmęs į krės- 
lo atkaltę, jo kakta buvo aprišta raudonu šilkiniu šaliku, o pėda, 
panaši į didelį svogūną - ji buvo apvyniota vata ir subintuota, - 
ilsėjosi ant padėklo. 

- Regis, pats laikas ištrinti koją, - pasakė ledi Čarls, pakračiu- 
si įmantrios formos mėlyną flakoną. - Gal truputį tepalo? 

- Šlykštus pirštas! - Suvaitojo ligonis. - Seras Viljamas ir gir- 
dėti nenori, kad man reikia keltis iš patalo. Užsispyręs asilas! Jis, 
be abejo, suklydo rinkdamasis profesiją. Galėčiau pasiūlyti jam 
puikias pareigas Konstantinopolyje. Ten asilų kaip tik trūksta. 

- Vargšas seras Viljamas, - prajuko ledi Čarls. - Kuo jis tave 
taip užpykdė? 

— Toks užsispyrimas, toks kategoriškumas! 

— Dėl ko? 

— Įsivaizduok, jis kategoriškai tvirtina, kad Ida turi keliauti į 
Tanžerą. Jo sprendimas griežtas ir ginčytis per vėlu. 

— Taip, jis panašiai kalbėjo prieš lipdamas pas tave. 

- Štai kaip? 


519 


Jis iš lėto įdėmiu žvilgsniu nužvelgė žmoną. Ledi Čarls veidas 
atrodė nekaltas - žavus naivumas, kuris pasirodo moters veide 
kaskart, kai ji imasi kokios nors apgaulės. 

- Jis apžiūrėjo ją, Čarlsai. Nieko nepasakė, bet jo veidas buvo 
niūrus. 

— Visai kaip apuoko, - įterpė ministras. 

— Ak, Čarlsai, čia menki juokai. Jis pasakė, kad mūsų dukrai rei- 
kia permainų. Ir aš esu įsitikinusi, kad jis pasakė toli gražu ne viską, 
ką mano. Dar kažką aiškino apie silpnus tonus, karkalus, apie Afri- 
kos oro naudą. Paskui kalba nukrypo apie kurortus, kuriuose sausas 
klimatas, ir jis pasakė, kad geriau už Tanžerą nieko negali būti. Jo 
nuomone, keletas tenai praleistų mėnesių duotų Idai daug naudos. 

- Ir tai viskas? 

- Viskas. 

Lordas Čarlsas gūžtelėjo pečiais lyg dar nebūtų galutinai įti- 
kintas. 

- Žinoma, - nuolankiai tesė ledi Čarls, — jei tau atrodo, kad 
Idai tenai neverta važiuoti, ji nevažiuos. Bijau tik vieno, jei jai 
pasidarys blogiau, sunku bus ką nors padaryti. Sergant tokiomis 
ligomis, būklė kartais žaibiškai pablogėja. Matyt, seras Viljamas 
mano, jog dabar yra tas kritiškas metas. Aklai paklusti serui Vil- 
jamui, aišku, neverta. Bet tau tokiu atveju teks visa atsakomybė. 
Aš nusiplaunu rankas. Tai vėliau... 

— Brangioji Klara, kam pranašauti nelaimę? 

— Ak, Čarlsai, aš nepranašauju. Tačiau prisimink, kas atsitiko 
vienturtei lordo Belamio dukteriai. Ji buvo tokio amžiaus kaip 
Ida. Jie kaip tik nepaklausė sero Viljamo patarimo. 

— Net ir nemanau jo nepaisyti. 

— Ne, aišku, ne, puikiai žinau, kaip tu blaiviai mąstai ir kokia 
gera tavo širdis. Tu labai išmintingai pasvėrei visus „už“ ir „prieš“. 
Mes, vargšės moterys, neturime tokių savybių. Mūsų jausmai nu- 
sveria sveiką protą. Ne kartą girdėjau tai iš tavęs. Mus traukia 
tai viena, tai kita, o jūs, vyrai, užsispyrę, todėl visuomet įveikiate 
mus. Aš taip džiaugiuosi, kad tu sutikai dėl Tanžero. 

— Sutikau? 

— Bet juk sakei, kad ir neketini nepaisyti sero Viljamo patari- 
mų. 

— Tarkim, Klara, Ida keliauja į Tanžerą, bet tu, tikiuosi, su- 
pranti, kad aš negaliu jos lydėti. 

- Žinoma, negali. 

- O tu? 

- Tol, kol sergi, mano vieta šalia tavęs. 

— Tai gal tavo sesuo? 

— Ji keliauja į Floridą. 

— O kaip tau patinka ledi Dambart? 

— Ji slaugo savo tėvą. Apie ją negali būti nė kalbos. 

- Tai kas tuomet važiuos kartu su Ida? Juk dabar prasideda 
vasaros sezonas. Matai, pats likimas nusiteikęs prieš serą Vilja- 
mą. | 

Jo žmona atsirėmė į didelio raudono krėslo atkaltę ir pasilen- 
kusi taip, kad jos lūpos beveik lietė vyriausybės veikėjo ausį, pa- 
glostė pirštais žilstančias jo plaukų sruogas. 

— Lieka tik lordas Artūras Sibtornas, - tyliai sušnabždėjo ji. 

Lordas Čarlsas net pašoko krėsle. Iš lūpų ištrūko žodžiai, ku- 
riuos lordo Melburno kabineto nariai vartoja gana retai. 

— Klara, tu išprotėjai! Kas galėjo tau priplepėti? 

— Ministras pirmininkas. 

— Ministras pirmininkas? 

— Taip, brangusis. Na na, būk išmintingas. Gal geriau man 
patylėti? 

- Na, ne, sakyk viską. Tu nuėjai pernelyg toli, kad atsitrauk- 
tum. 

— Ministras pirmininkas pasakė man, kad lordas Artūras vyksta 
į Tanžerą. 

- Taip, tas tiesa. Visai buvau pamiršęs. 

— O paskui atėjo seras Viljamas ir patarė Idai važiuoti į Tanže- 
rą. Ak, Čarlsai, tai daugiau negu paprastas sutapimas! 

— Neabejoju, kad tai daugiau negu paprastas sutapimas, - tarė 

lordas Čarlsas nužvelgęs ją įtariu žvilgsniu. - Tu labai protinga 
moteris, Klara. Tiesiog apsigimusi politikė ir diplomatė. 

Ledi Čarls šio komplimento tarsi neišgirdo. 

- Prisimink mūsų jaunystę, Čarli, - sušnabždėjo ji, vis dar žais- 
dama jo plaukų sruogomis, - kas buvai tais laikais. Tu nebuvai 
net pasiuntinys Tanžere. Ir jokio turto. Bet aš tave mylėjau ir 
tikėjau tavimi, ir nejau pasigailėjau to? Ida myli lordą Artūrą ir 
tiki juo. Galbūt ji irgi to niekada nesigailės. 

Lordas Čarlsas tylėjo. Jis žvelgė pro langą, kur svyravo žalios 
medžių šakos. Tačiau jo mintys nuklydo į praeitį, prieš trisde- 
šimtį metų. Jis regėjo užmiesčio namelį Devonšyro grafystėje: 
štai jis žingsniuoja pro senas kukmedžio gyvatvores su dailia 
mergina ir susijaudinęs pasakoja jai apie savo viltis, būgštavi- 
mus, svajones. Jis paėmė baltą, grakščią žmonos ranką ir pri- 
spaudė ją prie lūpų. 

— Tu visuomet buvai gera žmona, Klara, - pasakė jis. 

Ji neatsakė. Nebandė stiprinti savo pozicijų. Ne toks patyręs 
generolas gal būtų pamėginęs ir, aišku, viską sugadinęs. Ji stovė- 
jo netardama nė žodžio, klusni, nuolanki, ir sekė jo minčių žais- 
mą akyse bei lūpose. Kai jis pažvelgė į ją, akyse žybtelėjo ugnelė, 
o lūpos šyptelėjo. 

—- Klara, - pasakė jis, - gali neprisipažinti, bet aš esu įsitiki- 
nęs, kad tu jau užsakei trousseau. 

Ji žnybtelėjo jam už ausies. 

— Jis laukia tavo palaiminimo. 

— Ir parašei laišką arkivyskupui. 

— Tas dar neišsiųstas. 

— Nusiuntei raštelį lordui Artūrui. 

— Kaip tu įspėjai? 

— Jis jau apačioje. 

— Na, dar ne, tačiau man atrodo, kad jo karieta jau važiuoja 
pas mus. Lordas Čarlsas atsilošė savo krėsle ir pažvelgė į žmoną, 
o akyse atsispindėjo komiška neviltis. 

—- Kas galėtų susidoroti su tokia moterimi? O, jei mano valia 

būtų pasiųsti tave pas Novikovą! Nė vienas iš mano bendradar- 
bių tam netinka. Bet, Klara, aš negaliu jų priimti. 

— Netgi tam, kad palaimintum! 

— Ne, ne. 

— O jie būtų tokie laimingi! 

— Nemėgstu šeimyninių scenų. 

— Tuomet aš perduosiu jiems tavo palaiminimą. 

— Meldžiu daugiau nekalbėti su manimi apie tai, bent jau šian- 
dien. Ta istorija mane visiškai išmušė iš vėžių. 

- Ak, Čarlsai, tu toks stiprus! 

— Tu apėjai mane šonu, Klara. Puikiai padaryta. Sveikinu. 

- Juk tu žinai, - sušnibždėjo ji, bučiuodama savo vyrą, - kad aš 
jau trisdešimt metų mokausi iš tokio protingo diplomato. 


LIGOS ISTORIJA 


Medikai, išskirtinė klasė, dažnai būna pernelyg užsiėmę, kad 
atkreiptų dėmesį į neįprastas situacijas ar keistus atsitikimus. Kar- 
tais geriausiu metraštininku, įamžinančiu jų patyrimą literatūro- 
je, tampa teisininkas. Gyvenimas, praleistas prie mirštančiojo lo- 
vos ar laukiant gimstant naujo žmogaus, kur kas labiau vargina, 
kartais iškreipia skonio pojūtį, kaip stipri vandens srovė padaro 
nejautrų gomurį. Nervų įtampa gali taip juos paveikti, kad jie vi- 
siškai liausis reagavę į dirginimus. Pasiteiraukite chirurgo apie įdo- 
miausius jo įspūdžius, ir jis atsakys, jog ko nors neįprasto nėra pa- 
tyręs, arba ims pasakoti profesines smulkmenas. Bet užklupkite jį 
kada vakare, kai židinyje plazda ugnelė, iš pypkės rūksta dūmas, o 
šalia laiką leidžia profesijos broliai - gydytojai, ir pakaks vieno klau- 
simo arba užuominos, kad jis pradėtų pasakoti. Tuomet jūs išgirsi- 
te naujų faktų, iškapstytų tiesiog iš gyvybės medžio šaknų. 

Dabar kaip tik toks metas, po vienos metų ketvirčio posėdžio 
vakarienės, Britanijos medicinos asociacijos Midlendo skyriuje. 
Dvidešimt puodelių kavos, tuzinas likerio taurelių ir žydrų dūmų 
debesis rodė, kad susirinkimas vyksta sklandžiai. Dauguma na- 
rių jau spėjo išskubėti į namus. Eilutė sunkių lietpalčių išpūsto- 
mis kišenėmis ir skrybėlės, kuriose pūpsojo stetoskopai, dingo iš 
viešbučio koridoriaus. Aplink židinį svetainėje vis dar lūkuriavo 
trys medikai, visi įnirtingai rūkė ir ginčijosi, o ketvirtas vyras, 
tokių susirinkimų mėgėjas, įnirtingai rašė stilografiniu pieštuku, 
protarpiais ko nors paklausdamas ar palaikydamas pokalbį, jei 
šis imdavo blėsti. 

Visi trys vyrai buvo maždaug vidutinio amžiaus, medikams šis 
amžiaus tarpsnis prasideda aksti ir trunka ilgai. Nė vienas iš jų 

nėra pernelyg garsus, tačiau visų reputacija gera ir kiekvienas 
yra savaip nusipelnęs šios garbios profesijos atstovas. Stuome- 
ningas vyras, turintis vadovo bruožų, su ryškia balta dėme ant 
skruosto nuo vitriolio, - Čarlis Mensonas, Vormlio prieglaudos 
vadovas, be to, vertingos monografijos „Nevedusių asmenų nežy- 
mūs nervų pokyčiai“ autorius. Jis visuomet vaikšto aukštai pa- 
kelta apykakle po beveik pavykusio Apokalipse įtikėjusio studen- 
to mėginimo perrėžti jam gerklę stiklo šuke. Antras vyras, raus- 
vaveidis su švelniomis rudomis akimis, yra bendrosios praktikos 
didžiai patyręs gydytojas, kuris, padedamas trijų asistentų ir pen- 
keto arklių, uždirba dvidešimt penkis šimtus svarų per metus, 
imdamas po pusę kronos už vizitą ir šilingą už konsultaciją var- 
gingiausiame didelio miesto kvartale. Nuoširdų Teodoro Fosterio 
veidą dieną galima pamatyti prie šimtų ligonių lovų, ir nors pa- 
vardžių skaičius jo apsilankymų sąraše yra trečdaliu didesnis ne- 
gu skaitmuo čekių knygelėje, jis tikisi kada nors pagerinti savo 
finansinę būklę, kai milijonierius, sergantis lėtine liga, kreipsis į 
jį pagalbos. Trečiasis, sėdintis dešinėje, avintis puošnius batus, 
žvilgančius ant židinio grotelių viršaus, yra Hargreivas, garsė- 
jantis chirurgas. Jo veide nė su žiburiu nerasi atlaidaus huma- 
nizmo, kaip Teodoro Fosterio veide, nors akys nuoširdžios ir pa- 
šaipios, burna griežtai apibrėžta, aikštinga, kiekviena raukšlelė 
alsuoja stiprybe ir ryžtu. Veiklumo, o ne užuojautos sulaukia pa- 
cientai, kurie pasijutę blogai beldžiasi į Hargreivo duris. Save jis 
vadina nuobodžiu, tiesiog įkyriu, tačiau, sprendžiant iš kuklaus 
jo balso tono ir to, jog jis pernelyg jaunas ir neturtingas, kad apsi- 
ribotų tik siaura savo specialybe, galima tvirtinti, jog nėra tokių 
operacijų, kurioms ryžtis Hargreivui pritrūktų drąsos ir įgūdžių. 

- Prieš, po ir per, - murma bendrosios praktikos gydytojas, 
atsakydamas į klausimą, kurį uždavė sėdintis jam už nugaros. — 
Patikėkite, Mensonai, regėjau visas išnykusias beprotybės formas. 

— Aha, puerperalinis! - sviedžia jis kitam, nukrėsdamas storą 
pilką pelenų stulpelį nuo cigaro galo. - Tiesa, jūs norėjote papa- 
sakoti kažkokį konkretų atvejį, Fosteri. 

— Taigi vienas toks buvo praėjusią savaitę, man jis buvo gana 
neįprastas. Mane pasamdė tokia šeimyna, prisistačiusi Silko pa- 
varde. Kai prasidėjo bėdos, aš atėjau vienas, nes išgirdę apie pa- 
dėjėją, jie nebūtų norėję su manimi net kalbėtis. Vyras - jis buvo 
policininkas - sėdėjo galvūgalyje, kiek atokiau. „Taip nieko ne- 
bus“, - pasakiau aš. „O, daktare, taip turi būti“, - atsakė ji. „S5ą- 
rėmiai gana nereguliarūs, ir jis turi išeiti“, - pasakiau aš. „Arba 
nepajudinsiu piršto visą naktį“, - pažadėjo ji. Taigi taip ir baigėsi, 
— aš leidau jam pasilikti. Aštuonias valandas jis išsėdėjo lovos ga- 
le. Ji šauniai elgėsi visą laiką, bet protarpiais suvaitodavo ir aš 
pastebėjau, kad jis visą laiką laiko dešinę savo ranką po antklode. 
Net neabejojau, jog kairė jos ranka spaudžia vyro ranką. Kai pa- 
galiau viskas laimingai baigėsi, pažvelgiau į jį ir išvydau, kad jo 
veidas pelenų spalvos, o galva nuslydusi ant pagalvės kraštelio. 
Žinoma, pamaniau, jog jis neteko sąmonės iš susijaudinimo, ir 
mintyse išvadinau save kvailiu už tai, kad leidau pasilikti, tačiau 
ūmai pastebėjau paklodę šalia jo rankos prisigėrus kraujo; nu- 
traukiau paklodę ir pamačiau pusiau perpjautą to vyruko ranką.. 
Ant kairės moters rankos buvo viena policininko antrankių apy- 
rankė, o kita - ant to vyruko dešiniosios. Kai jai skaudėdavo, ji 
traukdavo ranką iš visų jėgų ir antrankių geležis įsirėžė į vyro 
rankos dilbį. „Taip, daktare, - pasakė ji. - Jam teko perpus daly- 
tis su manimi našta. Kiekviename žingsnyje“ - pasakė ji. 

— Ar jums neatrodo, kad jūsų profesija labai sunki? - paklausė 
kiek patylėjęs Fosteris. 

— Brangus bičiuli, aš baiminausi dėl to darbo tapti lunatiku. 

— O mane tos pačios priežastys nuvedė į prieglaudas, kurių 
gyventojai apskritai niekad nebuvo regėję medikų. Aš buvau la- 
bai drovus vyrukas, kai mokiausi, ir žinau, ką tai reiškia. 

— Mediko darbas jums ne juokai, - pridūrė psichiatras. 

— Ką gi, jūs girdėjote vyrus pasakojant įvairias istorijas, bet, 
mano galva, tai labai panašu į tragediją. Tarkim, koks vargšas, 
nepatyręs jaunas vyrukas imasi verslo svetimame mieste. Jam 

atrodo, kad tai viso jo gyvenimo išbandymas, net mikčioja, jei tenka 
kalbėtis su moterimis apie teniso aikštelę ar bažnyčios tarybą. 
Drovus jaunas vyrukas yra drovesnis negu mergina. Po tokių po- 
kalbių laiptais nulipa sunerimusi motina ir auklėja jį, kalba apie 
pačius intymiausius šeimos reikalus. Paskui ji sako: „Aš daugiau 
niekuomet neičiau pas šį daktarą. Jo manieros tokios nenatūra- 
lios, tiesiog atstumiančios“. 

Atstumiančios! Kas gi atsitiko? Vargšas vaikinas buvo suvar- 
žytas lyg koks mulkis, tarsi paralyžiuotas. Pažinojau bendrosios 
praktikos gydytojų, kurie buvo tokie drovūs, kad negalėjo prisi- 
versti paklausti kelio gatvėje. Neįtikėtina, ką tokie jautrūs vyrai 
turi ištverti, kol prasiskina kelią į mediciną. Tik vėliau jie sužino, 
kad nėra nieko patrauklesnio už drovumą ir kad jei jie nutaisytų 
akmeninį veidą, jų pacientai sutriktų. Nutaisę akmeninį veidą, 
jie įgyja reputaciją žmogaus, turinčio jautrią širdį. Manau, niekas 
negalėtų jūsų sukrėsti, Mensonai. 

— Ką gi, kai žmogus metų metais gyvena apsuptas tūkstančių 
lunatikų, tarp kurių esti ir žmogžudžių, nervai gali pairti. Bent 
aš iki šiol laikausi tokios nuomonės. 

— Sykį man teko išsigąsti, - tarė chirurgas. - Tuomet dirbau 
ambulatorijoje. Vieną naktį buvau pakviestas pas labai varganus 
žmones ir iš nerišlaus jų murmėjimo suvokiau, kad susirgo jų vai- 
kas. Įėjęs į kambarį, kampe išvydau mažą lopšelį. Iškėlęs lempą 
perėjau per kambarį ir praskleidęs užuolaidas pažvelgiau į kūdi- 
kį. Prisipažinsiu, tik apvaizdos dėka neišmečiau lempos ir neuž- 
degiau namų. Galva ant pagalvės pasisuko ir aš išvydau pykčio ir 
nedoros iškreiptą veidą, kokio nebuvau matęs net nakties košma- 
ruose. Apie skruostikaulius plieskė raudonis ir mąslios akys, ku- 
pinos pasibjaurėjimo manimi ir viskuo aplinkui. Tai sukrėtė ma- 
ne. Niekuomet nepamiršiu savo darbo pradžios, kai vietoj put- 
laus kūdikėlio veidelio išvydau tą padarą. 

Nusivedžiau motiną į kitą kambarį. „Kas tai?“ - paklausiau 
aš. „Tai šešiolikametė mergina“, - atsakė ji ir iškėlė rankas į vir- 
šų. „O, aš taip meldžiu Dievo, kad ją pasiimtų!“ Vargšas padaras, 

nors praleido visą savo gyvenimą mažame lopšyje, turėjo ilgas, 
plonas galūnes, kurias buvo pabrukęs po savimi. Nepamenu, kaip 
ten buvo toliau, kaip viskas baigėsi, tačiau niekad negalėsiu pa- 
miršti tų akių žvilgsnio. 

— Siaubinga, - tarė daktaras Fosteris. - Bet man, regis, irgi 
kažkas panašaus buvo atsitikę. Vos pradėjęs savo praktiką, turė- 
jau aplankyti nedidelę kupriukę, kuri pasikvietė mane, kad pa- 
gelbėčiau jos seseriai. Kai atėjau pas jas, į labai varganą ir apleis- 
tą namą, radau dvi mažas kupriukes, visai tokias pat kaip ir ta 
pirmoji, laukiančias manęs svetainėje. Nė viena iš jų nepratarė 
nė žodžio, tačiau mano palydovė iškėlė lempą ir užlipo laiptais į 
viršų, o dvi jos seserys sekė iš paskos; paskutinis žengiau aš. Net 
ir dabar regiu tuos tris keistus šešėlius nuo lempos šviesos ant 
sienos, taip aiškiai kaip savo tabako kapšelį. Antrame aukšte kam- 
baryje buvo ketvirta sesuo, neapsakomai daili mergina, kuriai iš- 
ties reikėjo mano pagalbos. Ant jos piršto nebuvo jungtuvių žie- 
do. Tos trys likimo nuskriaustos seserys susėdo pasieniais aplin- 
kui tartum kokie stabai ir ištisą naktį neprabilo. Aš neperdedu, 
Hargreivai. Gryna teisybė. Ankstyvą rytmetį kilo baisi audra, vie- 
na iš pačių siaubingiausių, kokias man teko regėti. Maža mansar- 
da ūmai tapo žydra, kai ją nušvietė žaibas, griausmas dundėjo ir 
griaudė, tartum viskas vyktų ant namo stogo. Mano lempos žibu- 
rėlis buvo mažutis, ir viskas atrodė neįprastai, kai žaibo blyksnis 
apšvietė anas tris susisukusias figūras, susispietusias palei sie- 
nas, ir išsiveržęs mano pacientės riksmas, kuris nustelbė griaus- 
tinio dundėjimą. O, Jupiteri, nė kiek neperdedu, kad vienu metu 
vos neišdūmiau iš to kambario. Galų gale viskas baigėsi laimin- 
gai, tačiau man niekuomet neteko išgirsti istorijos apie nelaimin- 
gąją gražuolę ir tris invalides jos seseris. 

— Tai ir yra blogiausia tuose medikų pasakojimuose, - pasakė 
gydytojas, sėdėjęs atokiau. - Jie, regis, visi be pabaigos. 

- Jei vaikinas pasineria į darbą, jam nebelieka laiko smalsauti. 
Visos tos istorijos tarsi žaibas perskrodžia jį, ir jis vos spėja už- 
mesti žvilgsnį, o prisimena jas gal tik tokią ramią valandėlę kaip 

ši. Tačiau man visuomet atrodė, Mensonai, kad jūsų dalia gerokai 
siaubingesnė nei kurio nors iš mūsų. 

— Gerokai, - atsiduso psichiatras. - Kūno liga - iš tiesų baisi 
bėda, tačiau kas kita, kai suserga siela. Ar jums neatrodo šiurpu 
blaiviai protaujantį žmogų priversti tikėti absoliučiu materializ- 
mu -jog dorą, pagarbos vertą bičiulį, kurio visi instinktai norma- 
lūs, nežymūs kraujagyslių pokyčiai, mažutėlytė kaulo atplaišėlė, 
atskilusi nuo kaukolės paviršiaus ir patekusi į smegenis, gali pa- 
veikti taip, kad jis pasikeis ir taps menku, pasigailėtinu padaru, 
kasdien vis žemiau smunkančiu? Koks pasityčiojimas, kad tuose 
pamišėlių namuose sugniuždoma žmogaus didybė, eterinė sielos 
prigimtis? 

— Tikėjimas ir viltis, - sumurmėjo bendrosios praktikos gydy- 
tojas. 

— Aš jau netikiu, net vilties neturiu, o labdara yra tik tai, ką aš 
galiu pasiūlyti, - tarė chirurgas. - Teologija užsisklendžia savyje, 
vertindama gyvenimo faktus, kuriuos aš esu išstudijavęs. 

— Jūs kalbėjote apie retus atvejus, - įsiterpė tas, kuris stovėjo 
atokiau, traukdamas rašalą į plunksnakotį. 

— Tuomet pakalbėkime apie paplitusias bėdas, dėl kurių kas- 
met žūsta daug tūkstančių žmonių, pavyzdžiui, apie BP 

— Kas yra tas BP? 

— Bendrosios praktikos gydytojas, - su pašaipa pasufleravo chi- 
rurgas. 

— Britanijos visuomenė netruks patirti, kas yra tas BP - oriai 
tarė psichiatras. — Šis reiškinys plinta žaibiškai, svarbiausia, jis 
yra visiškai nepagydomas. Visas jo pavadinimas turėtų būti BP — 
bendras paralyžius, ir galiu jums pasakyti, kad tai gali tapti tikra 
stichine nelaime. Pavyzdžiui, toks tipiškas atvejis, kurį man teko 
regėti praėjusį pirmadienį. Jaunas fermeris, puikus vyrukas, ste- 
bino savo draugus perdėm rožiniu požiūriu į pasaulį, nors tuo 
metu visi kaimo gyventojai skundėsi gyvenimu. Jis ketino atsisa- 
kyti kviečių, ariamos žemės, jei iš to nebūtų pelno, ir apsodinti du 
tūkstančius akrų rododendrais išsikovojęs monopolį juos tiekti į 

Kovent Gardeną. Jo projektams nebuvo pabaigos; jie visi gana 
geri, tik pernelyg išpūsti. Nuvykau į fermą - ne tam, kad jį apžiū- 
rėčiau, visiškai kitokiu reikalu. To žmogaus kalbėjimo maniera 
privertė mane suklusti, ir aš ėmiau stebėti jį atidžiau. Jo lūpos 
tiesiog tirtėjo, žodžiai pynėsi, paini buvo ir rašysena, kai jis rašė 
kažkokią sutartį. Atidžiau apžiūrėjęs pastebėjau, kad vienos jo 
akies lėliukė buvo kiek didesnė negu kitos. Kai išėjau iš jo namų, 
mane pasivijo jo žmona. „Argi nėra puiku regėti Džobą tokį žva- 
lų, daktare? - tarė ji. - Jis tiesiog trykšta energija, regis, ji tuoj 
išsilies per kraštus“. Nepasakiau nieko, nes širdis neleido, tačiau 
žinojau, kad tas vyrukas yra arčiau mirties negu nuteistasis mir- 
ti, gulintis Niugeito kameroje. Tai būdingas BP atvejis. 

— Gerasis Dieve! - sušuko sėdintysis atokiau. - Man pačiam 
lūpos tirta. Aš irgi dažnai nerišliai kalbu. Gal ir aš sergu ta pačia 
liga? 

Nuo židinio pasigirdo tramdomas kikenimas. 

— Toks pavojus kyla neišmanančiam medicinos. 

— Garsus autoritetas teigia, kad visi pirmo kurso studentai ken- 
čia tylią agoniją ir serga keturiomis ligomis, - tarė chirurgas. — 
Viena - širdies liga, tai nieko nestebina, kita - seilių liaukos vė- 
žys. Nepamenu kitų dviejų. 

— Kur yra ta seilių liauka? 

— Na, prie jos prasikala paskutinis proto dantis! 

— O kaip sekėsi tam jaunam fermeriui? - pasiteiravo smalsuo- 
lis. 

— Visų raumenų parezė, toliau - apopleksija, koma ir mirtis. 
Apskritai tai trunka keletą mėnesių, galbūt metus ar dvejus. Bet 
jaunuolis buvo labai stiprus, ir mirtis atėjo ne taip greitai. | 

— Beje, - įsiterpė psichiatras, - ar kada nors esu jums pasako- 
jęs apie pirmą pasirašytą sveikatos pažymėjimą? 

— Tuo metu buvau atsidūręs taip arti bedugnės, kaip tik žmo- 
gus gali atsidurti. 

— Tai kas tada atsitiko? 

— Tuomet dirbau bendrosios praktikos gydytoju. Vieną rytą po- 

nia Kuper pasikvietė mane ir pasakė, kad vakare jos vyrui buvo 
haliucinacijos. Jam atrodė, kad jis kariuomenėje ir yra labai pasi- 
žymėjęs. Jis buvo advokatas ir niekuomet nebuvo išvykęs iš An- 
glijos. Ponia Kuper manė, kad jei jį pasikviesčiau, galėčiau jam 
padėti, taigi susitarėme, jog vakare dėl kokios nors priežasties ji 
atsiųs vyrą pas mane, tuomet mudu pasikalbėsime. Jei įsitikin- 
siu, kad jis išprotėjęs, parašysiu atitinkamą pažymėjimą. Kitas 
daktaras sykį jau buvo tokią parašęs, tad jiems reikėjo tik mano 
patvirtinimo, kad galėtų siųsti jį gydytis. Taigi ponas Kuperis 
atvyko vakare, gal pusvalandžiu anksčiau, nei tikėjausi, pasitarti 
dėl maliarijos simptomų, kurie, kaip sakė, neduoda jam ramybės. 
Pasak jo, buvo ką tik grįžęs iš Abisinijos kampanijos, jam vienam 
iš pirmųjų teko įžengti į Magdalą. Ryškesnių haliucinacijų nė ne- 
galėjo būti, tad jam dar nebaigus kalbėti, nė trupučio nesuabejo- 
jęs surašiau reikiamus popierius. Jam išėjus, atvyko jo žmona, ir 
aš pasiteiravau tam tikrų dalykų, kurių man reikėjo pažymėji- 
mui. „Kiek jam metų?“ - paklausiau. „Penkiasdešimt“, - atsakė 
ji. 

„Penkiasdešimt!“ - sušukau. - „Negali būti - žmogus, kurį tik 
vo. Tikrasis ponas Kuperis apskritai niekuomet pas mane nepa- 
sirodė, bet - koks stulbinamas, kvapą gniaužiantis sutapimas — 
kitas Kuperis, tiesą sakant, labai pasižymėjęs jaunas artilerijos 
karininkas, atėjo patarimo. Kai tą supratau, mano plunksna jau 
buvo įmerkta į rašalinę ir tik akimirkos trūko, kad pasirašyčiau, 
— baigė daktaras Mensonas, trindamas sau kaktą. 

— Kalbame apie nervų pakrikimą, - prabilo chirurgas. - Kai 
įgijau kvalifikaciją, kurį laiką tarnavau laivyne, tuo metu, kurį 
jūs, manau, prisimenate. Tarnavau flagmane Vakarų Afrikos ba- 
zėje, prisimenu paplitusį anuo metu nervų pakrikimą. Vienas iš 
mažųjų mūsų katerių išplaukė Kalabaro upe ir jame dirbęs chi- 
rurgas mirė nuo pakrantės karštligės. Tą pačią dieną vienam žmo- 
gui lūžo koja, kai ant jos užvirto sijos. Buvo aišku, kad ją reikės 
nupjauti aukščiau kelio, jei norime išgelbėti gyvybę. Jaunas leite- 

nantas, kuris vadovavo komandai, pasirausė tarp mirusio gydy- 
tojo daiktų ir aptiko chloroformo, sąnarių pjovimo peilį ir Grė- 
jaus „Anatomijos“ tomą. Jis liepė stiuardui paguldyti nukentėju- 
sį vyrą ant stalo kabinoje ir žiūrėdamas į skersinio šlaunies pjū- 
vio piešinį pradėjo pjauti galūnę. Ir dabar jis galėtų padaryti tą 
patį: „Stokis šalia ir laikyk virvę, stiuardai. Kraujas piešinyje pa- 
vaizduotas štai čia“. Tada jis raižė peiliu tol, kol aptiko arteriją, 
kurią jis ir jo „asistentas“ turėjo surišti prieš tęsdami darbą. Ši- 
taip jie palengva tiesiog nudrožė jam koją ir, galite patikėti mani- 
mi, šauniai atliko darbą. Tas žmogus ir dabar dar šokuoja netoli 
Portsmuto uosto. 

- Išties ne juokai, kai tokio katerio, esančio toli nuo kitų, gydy- 
tojas suserga, - kiek patylėjęs toliau tęsė chirurgas. - Galbūt jums 
atrodo, kad jis dar galėtų kitus gydyti, tačiau ta karštligė par- 
trenkia žmogų tartum kaladę, nėra jėgų net moskitų tinklelio pa- 
sitaisyti. Man teko patirti tai savo kailiu netoli Lagoso, todėl ži- 
nau, ką kalbu. Bet mano bičiuliui iš tikrųjų teko įdomus išbandy- 
mas. Visa laivo komanda jau manė, kad jam galas, ir kadangi nie- 
kados nebuvo rengę laidotuvių laive, tai repetavo visus ritualus. 
Anot jų, jis buvo praradęs sąmonę, bet jis prisiekia, kad girdėjo 
kiekvieną ištartą žodį. 

„Kūnas artinasi - atidaryti liuką! —- rėkė karinių jūrų pajėgų 
seržantas koknis. „Ginklu gerbk!“ Jis stebėjosi ir kartu piktino- 
si, tad suko galvą, kaip išvengus to nuleidimo pro liuką, ir jam tai 
pavyko. 

— Medicinoje nebūtina jokių fantazijų, - tarė Fosteris, - tai, 
kas įvyksta aplink mus, kur kas fantastiškiau. Kartais man šau- 
davo mintis parašyti įdomų straipsnį ir paskaityti kokiame nors 
susirinkime apie medicinos klausimus literatūroje. 

- Ką? 

— Na, pavyzdžiui, miršta pagrindinis veikėjas. Kokios ligos tuo 
atveju aprašomos daugelyje romanų? Nuvalkiotos, banalios, net 
neįdomu skaityti, o tos, kurios gyvenime dažnos, niekuomet ne- 
minimos. Širdies ligos mėgstamos rašytojų, bet, kaip žinome, jos 

paprastai būna kitų, ankstesnių, ligų komplikacijos, o apie tas 
ligas romanuose nerašoma. Dažnai minima paslaptinga negalia, 
vadinama smegenų karštine, kuri apninka pagrindinę veikėją po 
jausmų krizės, bet kuri vadovėliuose net neminima. Baisiai susi- 
jaudinę romanų veikėjai griūna lyg pakirsti. Nors patyrimo man 
pakanka, nieko panašaus gyvenime nesu regėjęs. Paprastų nega- 
lavimų literatūroje apskritai nėra. Romanuose niekam nebūna 
odos egzemos, anginos ar kiaulytės. Visos ligos, beje, viršutinėje 
kūno dalyje. Romanistai niekad nenusileidžia žemiau diržo. 

- Štai ką jums pasakysiu, Fosteri, - prabilo psichiatras. - Ta 
sritis yra pernelyg mediciniška plačiajai visuomenei ir pernelyg 
romantiška profesionaliems žurnalams, bet ten glūdi kone ver- 
tingiausia gyvenimo medžiaga, kuri yra tirtina. Ko gero, ši sritis 
ne pati smagiausia, tačiau tinkama apvaizdai, nes ji tokią ją su- 
kūrė, ir tinkama mums, nes turime pasistengti ją ištirti. Kalbu 
apie keistus garsių vyrų įsiūčio ir įniršio priepuolius, įdomias žy- 
mių moterų akimirkos silpnybes, žinomas vienam ar dviem žmo- 
nėms ir stulbinančias visą pasaulį. Būna keistų vyriškumo galios 
padidėjimo ir visiško išnykimo atvejų, ir tuo būtų galima paaiš- 
kinti, kodėl žlugo daugelio garsių vyrų karjera ir žmonės pateko į 
kalėjimą, užuot atėję į gydytojo priimamąjį. Iš viso blogio, kuris 
krinta ant žmonijos vyrų galvų, Dievas pirmiausia turėtų apsau- 
goti mus nuo šito! | 

— Visai neseniai turėjau gana neįprastą atvejį, - pasakojo chi- 
rurgas. - Garsi Londono aukštuomenės gražuolė - vardų nemi- 
nėsime - prieš keletą sezonų buvo labai populiari, nes dėvėjo il- 
gas žavias sukneles. Jos oda buvo nepaprastai balta, ypač dailūs 
pečiai, tad jos pasisekimas nieko nestebino. Ilgainiui papuošalai 
ir įvairiausi suknelių pagražai ėmė kilti vis aukščiau, kol praėju- 
siais metais ji visus nustebino pasirodžiusi su aukšta apykakle, 
nors tuo metu tai buvo jau nemadinga. Ką gi, vieną dieną ši nepa- 
prasta moteris atėjo į mano priimamąjį. Liokajui išėjus, ji staiga 
nusiplėšė viršutinę suknios dalį. „Dėl Dievo meilės, padėkite man!“ 
— pratrūko ji. Tuomet viską supratau. Graužianti opa prasiskynė 

kelią į viršų ir it gyvatė apsisuko aplink jos kaklą toje vietoje, kur 
baigiasi apykaklė. Raudonas uodegos šašas dingo jos biusto gilu- 
moje. Metų metus opa vis kilo ir kilo, gražuolė vis aukštino suk- 
nios apykaklę, stengdamasi paslėpti piktžaizdę, o dabar ši jau grasė 
gražiam jos veidui. Moteris buvo pernelyg išdidi, kad išpažintų 
savo bėdas, net ir medikui. 

— Bet jūs sustabdėte ligą? 

— Taip, turėjau cinko chlorido ir padariau viską, ką galėjau. 
Bet liga gali grįžti, recidyvuoti. Ji buvo viena iš blyškiai rausvų 
būtybių, kenčiančių nuo strumos. Galite jas lopyti, tačiau sveika- 
tos negrąžinsite. 

— Mielasis! Mielasis! Mielasis! - Sušuko bendrosios praktikos 
gydytojas, kurio švelnus akių blizgesys kėlė pasigėrėjimą tūks- 
tančiams pacientų. - Man regis, negalime manyti esą protingesni 
už pačią apvaizdą, tačiau kartais jaučiame, jog kažkas negerai 
tame gyvenime. Esu regėjęs daug liūdnų dalykų. Ar esu kada nors 
jums pasakojęs, kaip gamta išskyrė beprotiškai įsimylėjusią pore- 
lę? Vyrukas buvo puikus, atletiškas, džentelmenas, bet pernelyg 
daug dėmesio kreipė į savo kūną. Žinote tą jėgą, kuri kontroliuoja 
mus ir atsargiai žnybteli, jei iškrypstame iš gyvenimo pramintų 
vėžių. Kartais nei iš šio, nei iš to panyžta didysis pirštas, jei per 
daug geriame ir per mažai darbuojamės. Arba išeikvoję pernelyg 
daug energijos juntame spaudimą, susijusį su mūsų nervų siste- 
ma. O dėl atleto, tai jam, aišku, turėjo sutrikti širdis arba plau- 
čiai. Žodžiu, dėl silpnų plaučių jis buvo nusiųstas į Davosą Šveica- 
rijoje. Na, ką gi, likimas kartais krečia pačius keisčiausius pokš- 
tus, ir ją susuko reumatas, dėl kurio labiausiai nukenčia širdis. 
Štai kokia siaubinga dilema iškilo dviem nuostabiems žmonėms. 
Jam nusileidus žemiau nei 4000 pėdų, savijauta būdavo siaubin- 
ga, oji galėdavo palypėti ne aukščiau kaip 2500 pėdų, tuomet jos 
širdis pasiekdavo savo galimybių ribas. Jiems pavyko keletą kar- 
tų pasikalbėti pusiaukelėje į slėnį, bet vos vos gyvi išliko, tad gy- 
dytojai galiausiai turėjo uždrausti tokius susitikimus. Gal ketve- 
rius metus jie šitaip gyveno maždaug trijų mylių atstumu vienas 

nuo kito ir niekaip negalėjo susitikti. Kas rytą jis ateidavo į vietą, 
iš kurios galėdavo regėti jos rūmus, ir mojuodavo didele balta marš- 
ka, o ji atsakydavo jam iš apačios. Jie galėdavo pamatyti vienas 
kitą pro žiūronus, tačiau susitikimas buvo įmanomas lygiai tiek 
pat kiek žmonėms, gyvenantiems skirtingose planetose. 

- Ir vienas iš jų galiausiai mirė, - baigė stebėtojas. 

— Ne, sere. Labai gaila, bet negaliu taip įspūdingai baigti šios 
istorijos. Tas žmogus pagijo ir dabar yra gana sėkmingai besiver- 
čiantis biržos tarnautojas Drapers Gardene. Moteris dabar yra 
nemažos šeimynos motina. Beje, ką jūs čia veikiate? 

— Tiesiog šį tą užsirašau iš jūsų pokalbių. 

Trys medikai nusikvatojo ir nuėjo prie savo lietpalčių. 

— Kam to reikėjo, mes čia nieko ypatingo neveikėme, tiesiog 
plepėjome, - tarė bendrosios praktikos gydytojas. - Kas čia gali 
būti įdomaus visuomenei? 

Vargu ar kada nors pavyks sužinoti, dėl ko susipyko Edvardas 
Belingemas ir Viljamas Monkhauzas Li, kas taip sukrėtė Aber- 
krombį Smitą. Tiesa, turime paties Smito pasakojimą su visomis 
smulkmenomis, be to, šį tą galime sužinoti iš tarno Tomo Stailso 
ir daktaro Plamptrio Pitersono liudijimų - pastarasis yra koledžo 
vyresniųjų tarybos narys - taip pat iš kitų asmenų pasakojimų. 
Šiems atsitiktinai pavyko išvysti vieną kitą šių neįtikėtinų įvykių 
virtinės epizodą. Bet labiausiai galima pasikliauti Smito pasako- 
jimu, ir dauguma, be abejo, greičiau bus linkę patikėti, kad vieno, 
nors išoriškai visiškai sveiko, žmogaus sąmonėje atsitiko keisčiausi 
reiškiniai, negu pamanys, jog galėjo įvykti kas nors antgamčio ir 
dar tokiame garsiame mokslo ir švietimo židinyje kap Oksfordo 
universitetas. Vis dėlto prisiminę, kokios siauros ir neryškios tų 
gamtos reiškinių ribos, ir tai, kad, nepaisant visų mokslo šviesu- 
lių, jas galima apibrėžti tik sąlygiškai ir tai tik klaidžiojant tam- 
soje — 0 ji gaubia tas ribas, - kurioje slypi neaprėpiamos galimy- 
bės, turime pripažinti, kad tik labai drąsus, pasitikintis savimi 
žmogus ryšis neigti, jog yra nežinomų šalikelių, kuriomis gali kla- 
joti nerimstanti žmogaus dvasia. 

Vieno Oksfordo koledžo, kurį galime pavadinti Senuoju, flyge- 
lyje yra senovinis kampinis bokštas. Metų prislėgta masyvi arka 
virš laukujų durų buvo nusėdusi, o pilki, dėmėti nuo kerpių ak- 
menų luitai tankiai apraizgyti lianomis, - sakytum, motina gam- 
ta būtų ketinusi sutvirtinti akmenis, apsaugoti nuo vėjo ir darga- 
nos. Už durų kylantys akmeniniai laiptai suka į dvi laiptų aikšte- 
les, o trečioje baigiasi; pakopos nutrintos ir ištrupėjusios nuo dau- 
gybės įvairaus amžiaus mokslagraužių kojų. Gyvenimas lyg van- 

duo sruveno pakopomis žemyn ir, sakytum, nuo vandens srovės 
ant jų liko neišdildomų žymių. Nuo ilgomis mantijomis apsisiau- 
tusių pedantiškų Plantagenetų laikų studentų iki jaunų vėlesnių 
epochų padaužų - kokia grynakraujė, kokia gaivi buvo ši jauna 
Anglijos gyvenimo srovė! Ir kas liko iš tų vilčių, lūkesčių ir aist- 
ringų troškimų? Tik šen bei ten ant senųjų kapinių antkapių iš- 
blukęs užrašas ir galbūt dulkių saujelė pusiau sudūlėjusiam kars- 
te. Sveiki išliko tik nebylūs laiptai ir niauri sena siena, ant kurios 
dar galima įžiūrėti susipynusias linijas, daugybės heraldikos her- 
bų žymes, primenančias groteskiškus seniai pamirštų dienų še- 
šėlius. 

1884 metų gegužės mėnesį tame bokšte gyveno trys jaunuo- 
liai. Kiekvienas turėjo po du kambarius - miegamąjį ir svetainę, 
iš kurių buvo durys į senųjų laiptų aikštelę. Viename pusrūsio 
kambarėlyje buvo laikomos anglys, o kitame gyveno tarnas To- 
mas Stailsas, kurio pareiga buvo patarnauti viršutinių kambarių 
gyventojams. Kairėje ir dešinėje buvo auditorijos bei profesorių 
kabinetai, tad senojo bokšto gyventojai galėjo čia tikėtis ramybės 
ir todėl kambarius bokšte labiausiai vertino patys stropiausi vy- 
resniųjų kursų studentai. Tokie jie visi ir buvo: Aberkrombis Smi- 
tas, gyvenęs aukščiausiai, Edvardas Belingemas, įsikūręs po juo, 
ir Viljamas Monkhauzas Li, kurio kambarys buvo žemiausiai. Vie- 
ną šviesų pavasario vakarą, dešimtą valandą, Aberkrombis Smi- 
tas sėdėjo krėsle, padėjęs kojas ant židinio grotelių ir ramiai rū- 
kydamas pypkę. Kitoje židinio pusėje tokiame pat krėsle irgi bu- 
vo patogiai išsidrėbęs senas Smito mokyklos laikų draugas Džef- 
ris Hastis. Vakare jaunuoliai pramogavo prie upės, tad dabar bu- 
vo su sportiniais rūbais, bet vos pažvelgus į gyvus energingus jų 
veidus išsyk būdavo aišku, kad jie daug laiko praleidžia gryname 
ore, juos domina viskas, kas gali dominti drąsius ir stiprius žmo- 
nes. Hastis, tiesą sakant, buvo savo koledžo komandos vairinin: 
kas, o Smitas - dar geresnis irkluotojas, tačiau artėjantys egza- 
minai jau temdė jo veidą ir dabar jis stropiai mokėsi, sportui skir- 
damas vos keletą valandų per savaitę dėl sveikatos. Krūvos medi- 


35.3989 


537 


cinos knygų, kaulai, išmėtyti ant stalo, muliažai ir anatominės 
lentelės bylojo, ko mokėsi Smitas, o mokomosios rapyros ir boksi- 
ninko pirštinės, kabėjusios virš židinio atbrailos, rodė, jog Smitas 
su Hasčiu galėjo čia ir sportuoti. Jie buvo neperskiriami draugai, 
tokie neperskiriami, kad dabar sėdėjo ir palaimingai tylėjo, kaip 
ir dera tikriems ištikimiems bičiuliams. 

- Įsipilk viskio, - pagaliau tarė papsėdamas pypkutę Aberkrom- 
bis Smitas. - Škotiškas grafine, o butelyje - airiškas. 

— Ne, dėkoju. Ketinu dalyvauti lenktynėse. Kai treniruojuosi, 
negaliu gerti. O tu? 

— Darbuojuosi ir dieną, ir naktį. Matyt, teks apsieiti be viskio. 

Hastis linktelėjo ir abu nurimę nutilo. 

— Beje, Smitai, - netrukus prakalbo Hastis, - ar jau susipaži- 
nai su savo kaimynais? 

— Na, susitikę linktelim vieni kitiems. Ir viskas. 

— Hm. Man regis, to ir pakanka. Šį tą Žinau apie juodu. Ne- 
daug, bet ir to gana. Nepatariu su jais suartėti. Tiesa, apie Monk- 
hauzą Li negalėčiau pasakyti nieko blogo. 

— Tai tas liesasis? 

— Taip. Jis panašus į džentelmeną, padorus žmogus. Bet, susi- 
pažinęs su juo, tu būtinai turėsi susipažinti ir su Belingemu. 

— Tas storulis? 

— Taip. O su tokiu tipu nėra ko draugauti. 

Aberkrombis Smitas nustebęs suraukė antakius ir pažvelgė į 
draugą. 

—- Na? Kur šuo pakastas? - paklausė jis. - Geria? Kortuoja? 
Akiplėša? Paprastai tu nebūni toks priekabus. 

- Iškart matyti, kad tu jo nepažįsti, kitaip neklaustum. Jis iš 
prigimties šlykštus, gyvatiškas. Negaliu jo pakęsti. Man regis, jis 
turi kažkokių užslėptų ydų, tiesiog dvelkia blogiu. Nors jis toli 
gražu ne kvailys. Kalbama, kad savo srityje jam nėra lygių - tokio 
erudito koledže dar nėra buvę. 

— Medicina ar klasikinė filologija? 

- Rytų kalbos. Čia jis tikras šėtonas. Čilingvortas sykį sutiko jį 

prie Nilo upės, prie antrųjų slenksčių. Belingemas plepėjo su ara- 
bais taip, tarsi būtų gimęs ir užaugęs tarp jų. Su koptais jis kalbė- 
josi koptiškai, su žydais ivrito kalba, su beduinais arabiškai, ir jie 
buvo pasirengę bučiuoti jo apsiausto kraštelį. Ten dar neišnykę 
seni atsiskyrėliai - sėdi sau ant uolų burnodami ant svetimšalių. 
Bet vos išvydę Belingemą - nespėjus jam ištarti nė poros žodžių - 
jie kaipmat imdavosi šliaužioti prieš jį ant pilvo. Čilingvortas sa- 
kė, kad jis kaip gyvas nebuvo regėjęs nieko panašaus. O Belinge- 
mas elgėsi tartum taip ir turi būti, pasipūtęs vaikštinėjo tarp šių 
vargšų ir mokė juos. Tai bent gražus mūsų koledžo studento elge- 
sys? , 

— O kodėl tu sakei, kad susipažinus su Li sunku išvengti pažin- 
ties su Belingemu? 

- Belingemas susižadėjęs su jo seserimi Evelina. Žavi mergina, 
Smitai! Puikiai pažįstu visą jų šeimą. Negera darosi šalia regint 
šitą bjaurybę. Jie man primena rupūžę ir balandėlę. | 

Aberkrombis Smitas nusišiepė ir iškrėtė pypkę pokštelėjęs į 
židinio groteles. 

- Štai, brolau, ir išsidavei. Koks tu siaubingas pavyduolis! Man 
rodos, tik dėl to ir širsti. 

— Taip. Pažinojau ją, kai buvo dar visai vaikas, ir man bloga 
darosi regint, kaip ji rizikuoja savo laime. O ji išties rizikuoja. Jis 
atrodo šlykščiai, ir yra šlykštaus, pikto būdo. Ar prisimeni tą jo 
kivirčą su Ilgšiu Nortonu? 

— Ne. Vis pamiršti, kad aš čia naujokas. 

— Iš tiesų, juk tai įvyko praėjusią žiemą. Na, žinai tą taką šalia 
upės? Sykį juo ėjo keletas studentų. Belingemas žingsniavo pir- 
mas, 0 priešais jį pėdino sena moteriškė, turgaus prekeivė. Pylė 
lietus, ir pats žinai, kokie pasidaro laukai po lietaus toje vietoje. 
Takas ėjo tarp upės ir didžiulės balos, vos ne upės pločio. Ir tas 
paršas, eidamas tako viduriu, įstūmė senutę į purvą. Įsivaizduoji, 
kaip atrodė ji pati ir visos jos prekės? Poelgis buvo šlykštus ir 
Ilgšis Nortonas, žmogus nepaprastai romus, atvirai pasakė jam 
savo nuomonę. Žodis po žodžio, o baigėsi tuo, kad Nortonas smo- 

gė Belingemui lazda. Buvo didžiulis skandalas, ir dabar tiesiog 
juokas ima pamačius, kaip kraugeriškai Belingemas dėbčioja su- 
tikęs Nortoną. Velniai griebtų, Smitai, jau beveik vienuolika! 

— Neskubėk, surūkyk dar pypkutę. 

— Negaliu. Juk aš treniruojuosi. Man jau seniai derėtų miegoti, 
o aš sėdžiu čia ir plepu. Norėčiau pasiskolinti tavo kaukolę. Savą- 
ją Mėnesiui paskolinau Viljamsui. Paimsiu ir tavuosius ausų mu- 
liažus, jei tau jų nereikia. Labai ačiū. Krepšio man neprireiks, 
nusinešiu viską rankose. Labos nakties, sūneli, ir nepamiršk, ką 
tau pasakojau apie kaimyną. 

"Kai Hastis su savo anatomijos trofėjais nulipo sraigtiniais laip- 
tais žemyn, Aberkrombis Smitas nusviedė pypkę į pintinę ir pri- 
traukęs kėdę arčiau lempos įniko studijuoti storą žalią tomą, iliust- 
ruotą spalvotomis paslaptingos žarnyno karalystės schemomis. 
Tą karalystę kiekvienas mūsų trokšta valdyti, tik ne visiems se- 
kasi. Nors Oksforde naujokas, medicinoje mūsų studentas nebu- 
vo koks neišmanėlis - ketverius metus jis buvo mokęsis Glazge ir 
Berlyne, tad kitas egzaminas jam žadėjo gydytojo diplomą. Ryž- 
tinga burna, plati kakta, šiurkštoki veido bruožai bylojo, kad jų 
savininkas nėra pats gabiausias, bet jo užsispyrimas, kantrybė ir 
ištvermė padės įveikti kitus, kur kas ryškesnius talentus. Tą, ku- 
ris sugebėjo išsikovoti vietą tarp škotų ir vokiečių, ne taip lėngva 
nustumti į šoną. Smitas buvo neblogai vertinamas Glazge ir Ber- 
lyne, bet troško atkakliu darbu tokią pačią reputaciją pelnyti ir 
Oksforde. 

Smitas skaitė apie valandą ir laikrodžio, kuris garsiai tiksėjo 
ant staliuko kampe, rodyklės jau buvo beveik pasiekusios dvylik- 
tą, kai staiga išgirdo garsų, tęvą riksmą, tarsi kas baisiai susijau- 
dinęs ir užspringęs gokčiodamas įtrauktų orą. Smitas padėjo knygą 
į šalį ir įsiklausė. Nei kairėje, nei dešinėje, nei viršuje nieko nebu- 
vo, vadinasi, garsas sklido iš apatinio kaimyno buto - to, apie ku- 
rį taip blogai kalbėjo Hastis. Smitui tas kaimynas buvo viso labo 
tylus, paniuręs, žmogėnas blyškiu veidu. Nors, tiesą sakant, di- 
delis darbštuolis. Kai jis jau gesindavo žiburį, nuo kaimyno lem- 

pos dar sklisdavo auksinis šviesos spindulys. Jų įprotis dirbti iki 
vėlumos panėšėjo į kažkokį nebylų ryšį. Artinantis aušrai, Smi- 
tui būdavo malonu manyti, kad šalimais kažkas taip pat mažai 
vertina miegą kaip ir jis. Netgi dabar, mintyse kreipdamasis į kai- 
myną, Smitas juto jam simpatiją. Hastis - geras žmogus, tačiau 
šiurkštokas, storaodis, nejautrus, neturintis vaizduotės. Kiekvie- 
nas nukrypimas nuo to, kas jam atrodė esąs vyriškumas, erzino 
jį. Hastis nepripažino žmonių, kurie negalėjo patekti į uždaras 
mokyklas. Kaip ir daugelis sveikų vyrų, jis painiojo žmogaus iš- 
vaizdą su jo charakteriu ir blogais polinkiais laikė tai, kas iš tik- 
rųjų buvo sutrikusios kraujotakos rezultatas. Smitas, kurio pro- 
tas buvo kur kas įžvalgesnis, suvokė, kad jo draugui būdinga ši 
savybė, ir prisiminė tai galvodamas apie žmogų, gyvenantį apa- 
čioje. 

Keistas garsas nepasikartojo, ir Smitas vėl ėmėsi darbo, bet 
nakties tylą perskrodė kimus riksmas, greičiau klyksmas mirti- 
nai išgąsdinto, nesivaldančio žmogaus. Smitas pašoko ir išmetė 
knygą. Jis buvo ne bailys, tačiau šis netikėtas siaubo riksmas nu- 
aidėjo taip, kad kraujas sustingo gyslose ir per nugarą nubėgo 
pagaugai. Riksmas sklido iš tokios vietos ir tokiu metu, kai jį ap- 
niko pačios įvairiausios mintys. Pulti žemyn ar palūkėti? Kaip 
tikras anglas, Smitas negalėjo atsidurti kvailoje padėtyje, o savo 
kaimyną jis pažinojo taip mažai, kad kištis į jo reikalus būtų buvę 
gana keblu. Tačiau jam neryžtingai stoviniuojant ir galvojant, kaip 
čia pasielgus, laiptinėje pasigirdo skubūs žingsniai, ir Monkhau- 
zas Li vien su apatiniais išblyškęs it drobė įpuolė į kambarį. 

— Bėkit greičiau į apačią! - dusdamas suriko jis. - Belingemui 
bloga. | 

Aberkrombis Smitas puolė paskui Li laiptais į svetainę, buvu- 
sią po jo svetaine, tačiau, nors įvykis buvo labai jį sukrėtęs, per- 
žengęs slenkstį nevalingai apsidairė. Tokio kambario jam dar nie- 
kuomet nebuvo tekę matyti - jis labiau priminė muziejų. Sienos 
ir lubos buvo nukabinėtos šimtais įvairiausių keistenybių iš Egipto 
bei Rytų šalių. Aukštos kampuotos figūros su nešuliais ar gin- 

klais rankose žygiavo ant sienos prastame gobelene. Aukščiau ka- 
bojo statulos su jaučio, gandro, katės ir pelėdos galvomis, tarp jų 
stabai su apsivyniojusiomis gyvatėmis, valdovai migdolinėmis aki- 
mis bei keistos dievybės, panašios į skarabėjus, išraižytos iš žyd- 
ro egiptietiško lazurito. Iš kiekvienos nišos, nuo kiekvienos len- 
tynos žvelgė Horas, Izidė ir Ozyris, o pačioje palubėje pražiojęs 
nasrus dviguboje kilpoje kybojo tikras Nilo sūnus - didžiulis kro- 
kodilas. 

Šio neįprasto kambario viduryje stovėjo didžiulis kvadratinis 
stalas, užverstas popieriais, stiklainiais ir kažkokiais gražiais džio- 
vintais lapais, panašiais į palmės. Visa tai buvo sustumta į krūvą, 
kad liktų vietos mediniam mumijos dėklui, kuris buvo atitemp- 
tas nuo sienos - tai rodė tuščia vieta - ir pastatytas ant stalo. 

Baisi juoda išdžiūvusi mumija, panaši į gumbuotą apanglėjusį nuo- 
dėgulį, buvo pusiau ištraukta iš dėklo, o ranka, primenanti paukš- 
čio koją, tysojo ant stalo. Į dėklą buvo atremtas senas pageltęs 
papiruso ritinys, ir čia pat, mediniame krėsle, sėdėjo pats kamba- 
rio šeimininkas. Jo galva buvo atlošta, plačiai atmerktų akių žvilgs- 
nis, kupinas siaubo, buvo prikaustytas prie palubėje kabančio kro- 
kodilo, storos pamėlusios lūpos kaskart iškvepiant dusliai pūkš- 
tė. 

— Dieve mano! Jis miršta! - nevilties apimtas sušuko Monk- 
hauzas Li. 

Li buvo grakštus ir dailus jaunuolis, tamsiaakis ir tamsaus gy- 
mio, panašesnis į ispaną nei į anglą, keltiškas jo gyvumas buvo 
visiška priešingybė saksoniškam Aberkrombio Smito flegmatiš- 
kumui. 

— Man regis, jis tik apalpo, - pasakė studentas medikas. - Pa- 
dėkit man. Imkite už kojų. Dabar paguldykim jį ant sofos. Ar ga- 
lite numesti ant žemės visus tuos velniškus medgalius? Tai bent 
tvarkelė! Tuoj prasegsime jam apykaklę, duosim vandens ir jis 
atsibus. Ką jis čia veikė? 

— Nežinau. Išgirdau tik jo riksmą. Atbėgau pas jį. Mes juk arti- 
mi draugai. Labai malonu, kad sutikote nulipti pas jį. 


042 


- Širdis daužosi it kastanjetės, - pasakė Smitas, padėjęs ranką 
ant Belingemo krūtinės. - Turbūt kas nors mirtinai jį išgąsdino. 
Apipilkit jį vandeniu. Na, ir veidas! 

Išties keistas Belingemo veidas atrodė atstumiantis, nes jo spal- 
va ir bruožai buvo nenatūralūs. Veidas buvo baltas, tačiau tai buvo 
ne įprastinis išgąsčio baltumas, ne, greičiau bekraujis baltumas — 
tartum plekšnės pilvas. Šis riebus veidas anksčiau, matyt, buvo 
dar riebesnis, o dabar oda buvo nukarusi ir aptraukta tankiu raukš- 
lių tinklu. Tamsūs, trumpi, neklusnūs plaukai stovėjo piestu, sto- 
ros raukšlėtos ausys buvo atsikišusios. Šviesios pilkos akys atmerk- 
tos, vyzdžiai išsiplėtę, o sustingusiame žvilgsnyje slypėjo siaubas. 
Smitui atrodė, kad dar niekuomet žmogaus veide nebuvo taip aiš- 
kiai regėjęs ydingos prigimties pėdsakų, ir dabar jis ėmė rimčiau 
galvoti apie perspėjimą, prieš valandą girdėtą iš Hasčio. 

— Kas, velniai griebtų, galėjo jį taip išgąsdinti? - pasiteiravo jis. 

— Mumija. 

— Mumija? Kaip? 

— Nežinau. Ji tokia šlykšti, joje slypi kažkas siaubingo. Kad jis 
išmestų ją! Mane jau antrą sykį išgąsdino. Praėjusią žiemą atsiti- 
ko tas pats - tada priešais jį irgi drybsojo tas šlykštus daiktas. 

— Bet kam jam reikia tos mumijos? 

— Na, tas žmogus turi įvairių keistybių. Tai jo aistra. Anglijoje 
jis, tiesą sakant, daugiausia žino apie tokius dalykus. Bet, man 
rodos, geriau jau nežinotų! O, jis ko gero tuoj atsipeikės! 

Mirtinai išblyškę Belingemo skruostai kiek paraudo ir antakiai 
virptelėjo tartum burė pūstelėjus vėjui. Jis suspaudė kumščius, 
paskui delnai atsipalaidavo ir jis švilptelėjęs įtraukė oro pro dan- 
tis, tada ūmai truktelėjo galvą ir jau sąmoningu žvilgsniu nužvel- 
gė kambarį. Išvydęs mumiją, staiga pašoko, griebė papiruso ritinį 
ir įgrūdo į stalčių, kurį užrakino ir nusvirduliavo atgal prie sofos. 

— Kas atsitiko? Ko jums čia reikia? | 

— Tu rėkei kaip skerdžiamas ir pakėlei baisų triukšmą, - atsa- 
kė Monkhauzas Li. - Jei nebūtų atėjęs kaimynas iš viršaus, neži- 
nau, ką vienas turėčiau su tavimi daryti. 

— A, tai ponas Aberkrombis Smitas! - tarė Belingemas, žvelg- 
damas į jį. - Labai malonu, kad atėjote. O, koks aš kvailys! Vieš- 
patie, koks kvailys! 

Jis užsidengė veidą rankomis ir prapliupo isteriškai juoktis. 

— Nagi, baikit! - suriko Smitas, šiurkščiai krėstelėjęs Belinge- 
mą už peties. - Jūsų nervai visai pakriko, turėtumėte baigti tas 
naktines pramogas su mumija arba visai kvėštelėsite. Jūs ir taip 
peržengėte visas ribas. 

— Įdomu, - pradėjo Belingemas. - Ar jūs manim dėtas išliktu- 
mėte šaltakraujiškas, jeigu... 

—- Ką? 

— A, nieko. Tiesiog įdomu, ar galėtumėte nesinervindamas iš- 
sėdėti ištisą naktį vienudu su mumija. Bet jūs, aišku, teisus. Gal 
pastaruoju metu mano nervai iš tiesų buvo pernelyg įtempti. Bet 
dabar jau viskas baigta. Tik niekur neikite. Pabūkite čia keletą 
minučių, kol aš visai atsipeikėsiu. 

— Kambaryje labai tvanku, - tarė Li ir plačiai atlapojęs langą 
įleido gryno oro. 

— Tai balzamavimo derva, - pasakė Belingemas. 

Jis paėmė nuo stalo vieną sausą lapą ir palaikė virš lempos - 
lapas sutraškėjo, parūko ėdrūs dūmai ir kambaryje pasklido ait- 
rus, gaižus kvapas. | 

— Tai šventas žynių augalas, - paaiškino Belingemas. - Smitai, 
ar jūs bent truputį mokate Rytų kalbas? 

— Nė žodelio. 

Išgirdęs tai, egiptologas, regis, pajuto palengvėjimą. 

— Beje, - tęsė jis, - kai jūs atbėgote, kiek laiko aš dar išbuvau 
apalpęs? 

— Neilgai. Gal penkias minutes. 

— Taip ir maniau, kad tai negalėjo trukti ilgai, - pasakė Belin- 
gemas, giliai atsidusęs. - Koks keistas reiškinys tas sąmonės pra- 
radimas! Niekaip negali jo išmatuoti. Aš nejaučiu, ar jis truko 
sekundės dalis ar metus. Pažvelkite į tą poną, kuris guli ant stalo. 
Jis mirė vienuoliktosios dinastijos metais, prieš keturiasdešimt 

amžių, jei sugebėtų prakalbėti, tai pasakytų mums, kad ką tik 
užmerkė akis. Ši mumija, Smitai, nuostabi. Smitas priėjo prie stalo 
ir apžiūrėjo profesionalo žvilgsniu tamsią susirietusią figūrą. Veido 
bruožai, kad ir nemalonūs, laiko iškreipti, buvo tobuli ir dvi ma- 
žos, riešutus primenančios akutės glūdėjo tamsiose akiduobėse. 
Dėmėta skruostų oda buvo įtempta, o susipynusios juodų šiurkš- 
čių plaukų sruogos krito ant ausų. Du aštrūs žiurkiški dantys 
buvo prikandę apatinę raukšlėtą lūpą. Mumija, regis, susirietė 
pasirengusi šuoliui: rankos buvo sulenktos, galva atkišta į priekį; 
toje siaubingoje figūroje slypėjo slapta jėga. Smitą net šiurpas nu- 
krėtė. Jis regėjo plonus, tartum pergamentu aptrauktus šonkau- 
lius, įdubusį švino pilkumo pilvą su ilgu pjūviu - balzamavimo 
žyme, o apatinės galūnės buvo apsuktos šiurkščiu geltonu audi- 
niu. Ant kūno ir dėklo viduje buvo primėtyta miros ir kasijos ša- 
kelių. 

— Nežinau jo vardo, - pasakė Belingemas, ranka braukdamas 
per išdžiūvusią mumijos galvą. - Mat sarkofagas su rašmenimis 
dingo. 249 numeris - štai ir visas jos titulas. Pažvelkite - taip 
pažymėta ir ant dėklo. Tokiu numeriu jis buvo įtrauktas į sąrašą 
aukcione, kuriame jį įsigijau. 

— Kadaise tas žmogėnas nebuvo toks nupiepėlis, - tarė Aber- 
krombis Smitas. 

— Taip, jis buvo milžinas. Mumijos ilgis - šešios pėdos ir septy- 
ni coliai. Jis išties milžinas, nes egiptiečiai nebuvo itin augaloti. 
Tik pačiupinėkite tuos stambius gumbuotus kaulus! Su tokiu vy- 
ruku geriau nesusidėti. | 

— Galbūt šitos rankos padėjo tvirtinti piramidžių luitus, - tarė 
Monkhauzas Li, kuris su pasibjaurėjimu apžiūrinėjo gumbuotus 
pirštus, panašius į plėšrius paukščio nagus. 

— Vargu, - pasakė Belingemas. — Jis buvo panardintas į sodos 
su paprastais mūrininkais. Jiems pakako druskos ar bitumo. Mū- 
sų pinigais tokios laidotuvės kainuotų apie septynis šimtus tris- 
dešimt svarų. Šis draugužis mažų mažiausiai buvo didžiūnas. O 

kaip jums atrodo, Smitai, ką reiškia šis trumpas užrašas ant jo 
kojos prie pėdos? 

— Jau sakiau jums, kad Rytų kalbų nemoku. 

— O, tiesa. Tikriausiai, tai balzamuotojo vardas. Matyt, sąži- 
ningo vyruko būta. Ar daug kas iš to, kas sukurta mūsų dieno- 
mis, išliks po keturių tūkstančių metų? 

Belingemas malė liežuviu laisvai ir atsipalaidavęs, tačiau Aber- 
krombis Smitas jautė, kad jis dar neatsipeikėjo nuo patirtos bai- 
mės. Belingemo rankos drebėjo, virpėjo ir apatinė lūpa, o žvilgs- 
nis vis krypdavo šiurpiojo „bičiulio“ link. Tačiau, nepaisant bai- 
mės, Belingemo balsas ir povyza rodė jį triumfuojant. Egiptologo 
akys žaižaravo, žvaliai, nevaržomai jis žingsniavo po kambarį. Be- 
lingemas panėšėjo į žmogų, patyrusį sunkų išmėginimą, po kurio 
dar ne visai atsigavo, tačiau tai padėjo jam pasiekti užsibrėžtą 
tikslą. 

— Jūs jau išeinate? - sušuko jis, pamatęs Smitą keliantis nuo 
sofos. Įsivaizdavus, kad vėl liks vienas, jį vėl, regis, suėmė baimė, 
ir tada Belingemas pakėlė ranką norėdamas sulaikyti Smitą. 

— Taip, man laikas. Turiu dar padirbėti. Jūs jau visiškai atsi- 
gavote. Manau, jums su tokia nervų sistema geriau tyrinėti ne 
tokį baisų objektą. 

— Na, aš paprastai neprarandu proto. Man ir anksčiau teko 
tvarstyti mumijas. 

— Anąkart jūs irgi praradote sąmonę, - tarė Monkhauzas Li. 

- Išties. Reikia pasirūpinti savo nervais - pagerti kokių vaistų 
arba pasigydyti elektra. Juk jūs neišeinate, Li? 

— Aš būsiu su jumis, Nedai. 

— Tuomet eime pas jus ir aš įsitaisysiu ant jūsų minkštasuolio. 
Labos nakties, Smitai. Labai gailiuosi, kad dėl mano kvailystės 
neturėjote ramybės. 

Jie paspaudė vienas kitam rankas, ir kopdamas ištrupėju- 
siomis sraigtinių laiptų pakopomis studentas medikas išgirdo, 
kaip duryse pasisuko raktas ir nauji jo pažįstami nulipo že- 
myn. 

Tokiomis neįprastomis aplinkybėmis susipažino Edvardas Be- 
lingemas ir Aberkrombis Smitas; bent jau pastarasis per daug 
nesidžiaugė ta pažintimi. O Belingemas, priešingai, pajuto sim- 
patiją šiurkštokam savo kaimynui ir reiškė ją taip įkyriai, kad šis 
vos tvardėsi nepasakęs ko nors įžeidžiamo. Jis net du kartus už- 
ėjo pas Smitą padėkoti už pagalbą ir vėliau užsukdavo pas jį, lipš- 
niai siūlydavo knygų, laikraščių ir daug ko kito, kuo gali pasida- 
lyti kaimynai viengungiai. Smitas netrukus suvokė, kad Belinge- 
mas labai išsilavinęs žmogus, gero skonio, apsiskaitęs, ojo atmin- 
tis tiesiog pavydėtina. Malonios manieros ir mandagus elgesys 
pamažėle suminkštino Smitui širdį ir jis priprato prie atstumian- 
čios kaimyno išvaizdos. Mokslo išsekintam studentui jis pasirodė 
esąs puikus pašnekovas ir ilgainiui Smitas pajuto pasiilgstąs kai- 
myno, 0 ir pats ėmė pas jį lankytis. 

Belingemas, be abejo, buvo protingas, nors studentui medikui 
jo elgesys atrodė nenormalus: kartais šis rėždavo pompastiškas 
kalbas, kurios visiškai nesiderino su kasdienės jo buities papras- 
tumu. 

— Kaip malonu, - dėstė jis, - jausti, kad gali valdyti gėrio ir 
blogio jėgas, tapti mielaširdystės angelu ar keršto demonu! 

O apie Monkhauzą Li kartą pasakė: 

- Li geras ir sąžiningas, tačiau jam svetimas šlovės troškimas. 
Jis nevertas būti mano draugu. 

Klausydamas panašių užuominų ir postringavimų flegmatiš- 
kasis Smitas kuo ramiausiai papsėdavo pypkutę, tik pakeldavo 
antakius, palinguodavo galva ir kartais įterpdavo savo, kaip būsi- 
mo mediko, nesudėtingų patarimų - anksčiau gultis, dažniau bū- 
ti gryname ore. 

Vienas iš pastarųjų dienų Belingemo įpročių, Smito galva, ga- 
lėjo būti protinio sutrikimo simptomas. Jis visą laiką kalbėjo pats 
su savimi. Vėlai naktį, kai Belingemas jau nepriimdavo svečių, 
Smitas nugirsdavo jo balsą - negarsų, prislopintą monologą, kar- 
tais virstantį beveik šnabždesiu, tačiau nakties tyloje jis buvo pui- 
kiai girdimas. 


047 


Tas murmėjimas blaškė ir erzino studentą, jis ne sykį užsipuo- 
lė dėl to kaimyną. Belingemas kaltinamas tik raudo ir viską pasi- 
piktinęs neigė, jis apskritai susierzino labiau, negu derėjo dėl to- 
kio nieko. , 

Jeigu Smitui būtų kilę kokių abejonių, nebūtų reikėję toli ieš- 
koti bendraminčių. Tomis Stailsas, susitraukęs seniokas, kuris 
nuo neatmenamų laikų patarnaudavo bokšto gyventojams, nė kiek 
ne mažiau nerimavo dėl to paties. 

— Prašau atleisti man, sere, - pradėjo jis vieną ankstų rytą tvar- 
kydamas viršutinius kambarius, - ar jums neatrodo, kad ponui 
Belingemui protas kiek pasimaišė? 

— Pasimaišė, Stailsai? 

— Taip, sere. Galvoje negerai. 

— Kodėl taip manote? 

— Kaip čia jums pasakius, sere? Pastaruoju metu jis visiškai 
kitoks. Pasikeitė. Ne toks kaip anksčiau, nors jis ir nebuvo džen- 
telmenas, mano galva, kaip ponas Hastis ar jūs, sere. Jis taip įprato 
kalbėtis su savimi - tiesiog šiurpas ima. Tikriausiai ir jums tai 
kliudo. Nežinau, ką ir manyti, sere. 

— Man rodos, neturėtumėte dėl to rūpintis, Stailsai. 

— Matote, kad aš nesu čia visiškai pašalinis, pone Smitai.. Gal 
plepu, kas man nederėtų, bet kitaip negaliu. Kartais man atrodo, 
kad jauniesiems džentelmenams esu lyg tikra motina ir tėvas. Jei 
kas atsitiktų, tuoj suvažiuotų giminaičiai ir man tektų už viską 
atsakyti. O apie poną Belingemą, sere, štai ką norėčiau žinoti: 
kas vaikštinėja jo kambaryje, kai jo paties nėra namuose, o durys 
užrakintos iš lauko? 

— Ką? Niekus paistote, Stailsai. 

— Gal ir niekus, sere. Bet aš ne sykį savo ausimis girdėjau žings- 
nius. 

— Kvailystės, Stailsai. 

— Ką gi, sere. Jei manęs prireiktų, paskambinkite. 


po kelių dienų Smitui sukėlė abejonių ir priminė Stailso kalbas. 

"Vėlų vakarą Belingemas užėjo pas Smitą ir ėmė linksminti jį 
įdomiomis istorijomis apie kapinynus Beni Hasano uolose, Vir- 
šutiniame Egipte, tik staiga Smitas, kurio klausa buvo itin jautri, 
išgirdo aukštu žemiau atsidarant duris. 

— Kažkas įėjo ar išėjo iš jūsų kambario, - tarė jis. 

Belingemas pašoko ir akimirką stovėjo sutrikęs - jis, regis, ne- 
patikėjo Smito žodžiais, tačiau staiga išsigando. 

- Esu įsitikinęs, kad užrakinau duris. Žinoma, užrakinau, — 
mikčiodamas sumurmėjo jis. - Niekas negalėjo jų atidaryti. 

- Bet aš girdžiu kaip kažkas lipa laiptais, - tęsė Smitas. 

Belingemas paskubomis šoko iš kambario, iš visų jėgų trenkė 
durimis ir nulėkė laiptais žemyn. Smitas išgirdo, kaip pusiauke- 
lėje jis stabtelėjo ir tartum kažką sumurmėjo. Po minutės apačio- 
je trinktelėjo durys ir spynoje girgžtelėjo raktas, o Belingemas 
vėl užkopė viršun pas Smitą. Išblyškusiame veide blizgėjo pra- 
kaito lašeliai. 

— Nieko baisaus, - tarė jis ir sudribo krėsle. - Tai tas mulkis šuo. 
Atidarė duris. Nesuprantu, kaip galėjau pamiršti jas užrakinti. 

— O ašir nežinojau, kad turite šunį, - nustebo Smitas, įdėmiai 
žvelgdamas į veidą susijaudinusiam pašnekovui. 

- Visai neseniai įsigijau šunį. Bet reikėtų jo atsikratyti. Per 
daug rūpesčių. | 

— Žinoma, jei jums reikia visą laiką laikyti jį uždarytą. Gal pa- 
kaktų tik uždaryti duris ir nerakinti. 

— Bijau, kad senis Stailsas netyčia išleis šunį. Šunėkas, žinote, 
geros veislės ir aš nenorėčiau jo netekti. 

- Aš irgi myliu šunis, - pasakė Smitas, vis dar žvairuodamas į 
pašnekovą. - Gal jūs leistumėte pažvelgti į savo šunį? 

- Žinoma. Tik verčiau ne šiandien. Manęs dar laukia svarbus 
susitikimas. Gal jūsų laikrodis skuba? Vadinasi, aš jau penkiolika 
minučių vėluoju. Tikiuosi, atleisite man. 

Belingemas čiupo skrybėlę ir išskubėjo iš kambario. Nors bu- 
vo kalbėta apie svarbų pasimatymą, Smitas girdėjo kaimyną grįž- 
tant pas save ir užsirakinant iš vidaus. 

Po to pokalbio Smitas pasijuto nejaukiai. Belingemas jam me- 
lavo taip akiplėšiškai, lyg būtų patekęs į beviltišką padėtį ir viso- 
mis išgalėmis stengtųsi nuslėpti tiesą. Smitas žinojo, kad jokio 
šuns kaimynas neturi. Be to, suprato, kad žingsniai, kuriuos gir- 
dėjo ant laiptų, buvo ne gyvūno. Tai kas ten buvo? Senis Stailsas 
tvirtino, kad kažkas vaikšto Belingemo kambaryje, kai jo nėra. 
Gal tai moteris? Tai buvo panašiausia į tiesą. Jei apie tai sužino- 
tų universiteto vyresnybė, Belingemą gėdingai išmestų iš univer- 
siteto, vadinasi, jo baimės ir melo priežastis buvo kaip tik ši. Vis 
tiek keista, kad studentas slepia savo kambaryje moterį ir tikisi 
nebūti demaskuotas. Kad ir ką galvotum, visa tai atrodė nepado- 
ru ir Smitas grįžęs prie savo knygų ryžtingai nusprendė: nors ir 
kaip saldžiabalsis, atgrasusis kaimynas mėgintų prisigretinti, jis 
stengsis išvengti jo draugijos. 

Tačiau tą vakarą Smitui nebuvo lemta ramiai padirbėti. Vos 
spėjo įsitraukti į darbą, ant laiptų pasigirdo trankūs, ryžtingi 
žingsniai - kažkas šokinėjo išsyk per tris laiptelius, ir į kambarį 
įsiveržė Hastis. Jis buvo su nertiniu ir sportinėmis kelnėmis. 

— Vis mokaisi! - sušuko jis ir dribo į savo mėgstamą krėslą. - 
Esi tikra knygų žiurkė! Jei žemės drebėjimas iki pamatų sugriau- 
tų visą Oksfordą, tu tikriausiai kuo ramiausiai sėdėtum tarp griu- 
vėsių įsikniaubęs į savo knygas. Na, gerai, jau gerai, netrukdysiu 
tau. Tik užsitrauksiu dūmą ir bėgsiu savais keliais. 

— Kas naujo? - pasiteiravo Smitas, grūsdamas į pypkę tabaką. 

— Turbūt nieko ypatingo. 

- Vilsonas žaisdamas su pirmakursių komanda laimėjo rezul- 
tatu 70:11. Kalbama, kad jį skirs vietoj Bedikombo, tas visiškai 
išsikvėpė. Anksčiau jis stipriai mušė kamuolį, bet dabar tik per- 
davimams tinka. 

- Iš dalies gal ir taip, - tarė Smitas rimtai, kaip ir dera univer- 
siteto auklėtiniui kalbėti apie sportą. 

— Pernelyg skuba, veržiasi į priekį, o smūgiuoti delsia. Beje, ar 
girdėjai apie Ilgšį Nortoną? 

— O kas jam atsitiko? 

— Jį užpuolė. 

—- Užpuolė? 

— Taip. Tuo metu, kai suko iš Aukštosios gatvės, apie šimtą 
žingsnių nuo koledžo vartų. 

— Kas jį užpuolė? 

— Tai ir yra įdomiausia! Verčiau paklaustum ne kas užpuolė, o 
kaip tai atsitiko. Nortonas prisiekinėja, kad tai buvo ne žmogus. 
Ir išties, sprendžiant iš įbrėžimų ant kaklo, taip ir yra. 

— Tai kas ten buvo? Nejau vaiduoklis? - paniekinamai drėbė 
Aberkrombis Smitas kaip tikras mokslininkas. 

— Na, ne, niekas to nesako. Jeigu neseniai būtų pasprukusi 
kokio cirkininko beždžionė ir atsibasčiusi į mūsų kraštus, tai pri- 
siekusieji pripažintų, kad kalta ji. Matai, Nortonas kas vakarą 
eina tuo keliu beveik tuo pačiu metu. Toje-vietoje ant šaligatvio 
žemai nusvirusios Reinio sode augančio medžio - didelės guobos 
- šakos. Nortonas spėja, kad tas padaras ant jo nudribo tiesiog 
nuo tos guobos. Kad ir kas būtų, jo vos nepasmaugė dvi rankos, 
pasak Nortono, stiprios ir plonos it plieno lankai. Jis nieko nema- 
tė, išskyrus tas velniškas rankas, kurios vis stipriau spaudė jam 
kaklą. Kai suklykė visa gerkle, du vyrukai pribėgo prie jo, o tas 
padaras lyg katė šoko per tvorą. Nortonui taip ir nepavyko jo įžiū- 
rėti. Jį tai stipriai paveikė. Lyg atostogos pajūrio kurorte, pasa- 
kiau aš jam. 

— Greičiausiai tai vagišius smaugikas, - tarė Smitas. 

—- Gali būti. Nortonas su tuo nesutinka, tačiau jo žodžių galima 
nepaisyti. To vagies ilgi nagai, ir jis labai vikriai šmurkštelėjo per 
tvorą. Beje, puikusis tavo kaimynas apsidžiaugtų tai išgirdęs. Jis 
nekenčia Nortono 1r, kiek žinau, sunkiai pamiršta įžeidimus. Ei, 
bet ko tu toks susierzinęs, vyruti? 

— Nieko, - trumpai atsakė Smitas. 

Jis pasiraivė ant kėdės, ir jo veidas staiga pasikeitė, dabar jis 
atrodė kaip žmogaus, kuriam šovė nemaloni mintis. 

— Atrodai taip, lyg tave būtų sukrėtę tai, ką aš pasakiau. 
Beje, po paskutinio mano apsilankymo tu, regis, susipažinai 

su ponu B., tiesa? Jaunasis Monkhauzas Li kažką man minėjo 
apie tai. 

— Taip, mes šiek tiek pažįstami. Jis keletą kartų buvo pas ma- 
ne užėjęs. , 

— Na, tu esi suaugęs ir pats gali pasirūpinti savimi. O manęs 
pažintis su juo nežavi, nors jis, be abejo, labai protingas ir pana- 
šiai. Bet tu ir pats netrukus įsitikinsi. Li - neblogas vaikinas, la- 
bai padorus. Na, lik sveikas, brolau. Trečiadienį vyks lenktynės 
dėl rektoriaus prizo, aš rungtyniausiu su Mulinsu, tad nepamiršk 
ateiti - iki lenktynių greičiausiai pasimatysime. 

Smitas nesudrumsčiamu veidu padėjo į šalį pypkę ir vėl atkak- 
liai griebėsi vadovėlių. Tačiau greitai suprato, kad jokios valios 
pastangos nepadės jam susikaupti. Mintys savaime sukosi apie 
tą, kuris gyveno po juo, ir apie paslaptis jo būste. Paskui jis ėmė 
galvoti apie aną nepaprastą užpuolimą, apie kurį pasakojo Has- 
tis, ir apie įžeidimą, kurio Belingemas nepamiršo ir vis niršo. Šios 
dvi aplinkybės nedavė ramybės Smitui, tarsi tarp jų būtų glau- 
dus vidinis ryšys. Vis dėlto įtarimas buvo toks miglotas, kad jį 
sunku būtų išreikšti žodžiais. 

- Tebūnie jis prakeiktas! - sušuko Smitas ir nusviedė patologi- 
jos vadovėlį per visą kambarį. - Sugadino man visą vakarą. Vien 
šito pakanka, kad daugiau neturėčiau su juo jokių reikalų.. 

Ateinančias dešimt dienų studentas medikas buvo taip įnikęs į 
savo mokslus, kad nė karto nesutiko nė vieno iš savo apatinių 
kaimynų ir nieko apie juos negirdėjo. Tuo metu, kai Belingemas 
paprastai užeidavo pas jį, Smitas užsidarydavo abejas duris ir nors 
girdėdavo beldžiant atkakliai tylėdavo. Bet vieną dieną, lipant 
laiptais žemyn pro Belingemo butą, durys atsilapojo ir išėjo jau- 
nasis Monkhauzas Li - jo akys žaižaravo, skruostai iš pykčio buvo 
išraudę. Iš paskos išlindo Belingemas - riebus, pilkšvas veidas 
buvo iškreiptas pykčio. 

— Kvailys! - sušnypštė jis. - Jūs dar pasigailėsite. 

— Galbūt! - atrėžė Li. - Ir įsidėmėkite, ką aš jums sakiau! Vis- 
kas baigta! Ir girdėti nieko nenoriu! 

— Bet jūs davėte man žodį! 

- Ir išlaikysiu jį. Tylėsiu. Tik geriau būtų regėti mažąją Evą 
karste. Viskas baigta, kartą ir visiems laikams. Ji pasielgs taip, 
kaip aš jai liepsiu. Mums daugiau jūsų nereikia. 

Smitas visa tai nugirdo netyčia, tačiau nuskubėjo žemyn, nes 
nenorėjo įsitraukti į ginčą. Jam aišku buvo viena: draugai smar- 
kiai susivaidijo ir Li ketina išardyti sesers sužadėtuves su Belin- 
gemu. Smitas prisiminė, kaip Hastis sulygino juos su rupūže ir 
balandėle, taigi apsidžiaugė suvokęs, kad šios tuoktuvės neįvyks. 
Įsiutusį Belingemo veidą nelabai malonu regėti. Tokiam žmogui 
negalima patikėti merginos likimo. 

Keliaudamas savo reikalais, Smitas tingiai mąstė apie tai, kas 
galėjo sukelti tokį ginčą, ką pažadėjo Monkhauzas Li Belingemui, 
kodėl pastarajam taip svarbu, kad pažadas nebūtų sulaužytas. 

Tą dieną Hastis ir Mulinsas turėjo varžytis irklavimo varžybo- 
se, ir žmonių minia plaukė upės link. Gegužės saulutė skaisčiai 
švietė, ir geltoną takelį kirto tamsūs aukštų guobų šešėliai. Deši- 
nėje ir kairėje tolėliau dunksojo pilki koledžo pastatai - seni ap- 
kerpėję rūmai, kuriuose buvo skleidžiamos žinios, žvelgė aukš- 
tais pailgais langais į jaunatvišką srautą, taip linksmai čiurlenantį 
pro šalį. Profesoriai, apsirengę juodomis mantijomis, ir nuo dar- 
bo pablyškę mokslininkai, griežti dekanai ir prorektoriai, jauni 
įdegeę sportininkai šiaudinėmis skrybėlėmis ir baltais arba mar- 
gais nertiniais - visi skubėjo prie melsvos vingiuotos upės, kuri 
teka kilpodama Oksfordo pievomis. 

Aberkrombis Smitas įsitaisė tokioje vietoje, kurioje, kaip jam 
sakė patyrusio irkluotojo uoslė, turėjo įvykti - jei apskritai įvyks 
- lemiamos rungtynės. Tolumoje jis išgirdo ūžesį, kuris reiškė, 
kad lenktynės prasidėjo: valtys artinosi ir triukšmas vis garsėjo, 
paskui pasigirdo kojų dundesys bei galybės žiūrovų riksmai; jie 
savo valtyse buvo įsitaisę kaip tik po juo. Pro Smitą sunkiai kvė- 
puodami, nusimetę striukes pralėkė keletas žmonių, ir jis ištiesęs 
kaklą jiems už nugarų pastebėjo Hastį. Šis irklavo tolygiai, pasi- 
tikėjo savo jėgomis, o jo priešininkas, karštligiškai mojuojantis 

irklais, atsiliko beveik per valties ilgį. Smitas garsiai šaukdamas 
paragino draugą, pažvelgė į laikrodį ir jau ketino traukti namo, 
kai kažkas palytėjo jam petį. Atsisukęs jis išvydo šalimais stovintį 
Monkhauzą Li. 

— Pastebėjau jus čia, - droviai prabilo jaunuolis, - ir labai norė- 
čiau su jumis pasikalbėti, jei galėtumėte skirti man pusę valan- 
dos. Gyvenu šiame kotedže kartu su Haringtonu iš Karališkojo 
koledžo. Eime pas mane, išgersime puodelį arbatos. 

— Manau laikas namo, - atsakė Smitas. - Turiu daug mokytis. 
Bet su malonumu užeisiu kelioms minutėms. Aš ir čia nebūčiau 
ėjęs, tačiau Hastis - mano draugas. 

— Ir mano. Gražiai irkluoja, tiesa? Mulinsui sekasi daug pras- 
čiau. Įeikite. Namas ankštokas, tačiau vasarą čia darbuotis labai 
malonu. 

Kotedžas, stovėjęs už kokių penkiasdešimties jardų nuo upės, 
buvo nedidelis baltas kvadratinis pastatas su žaliomis durimis 
bei langinėmis; priebutis buvo puoštas mediniais pinučiais. Pats 
erdviausias kambarys vargais negalais buvo paverstas darbo ka- 
binetu - pušinis stalas, nedažytos medinės lentynos su knygomis, 
keletas pigių oleografijų ant sienų. Ant spiritinės lempelės ūžė 
tuoj užvirsiantis arbatinukas, o ant stalo stovėjo padėklas su puo- 
deliais. 

— Sėskite į aną krėslą ir imkite cigaretę, - pasiūlė Li, - o aš 
tuojau įpilsiu arbatos. Esu dėkingas, kad sutikote užeiti, žinau, 
kad skaičiuojate kiekvieną minutę. Norėjau tik pasakyti, jog ju- 
mis dėtas nedelsdamas pakeisčiau gyvenamąją vietą. 

— O kas atsitiko? 

Smitas su uždegtu degtuku vienoje rankoje ir cigarete kitoje 
apstulbes įsistebeilijo į Li. 

— Jums, aišku, atrodys keista, bet aš, deja, negaliu paaiškinti, 
kodėl jums taip patariu - esu pasižadėjęs ir negaliu laužyti savo 
pažado. Vis dėlto privalau jus perspėti, kad gyventi šalia tokio 
žmogaus kaip Belingemas nėra saugu. Aš pats kol kas ketinu.pa- 
gyventi šiame kotedže. 

— Nesaugu? Ką tai reiškia? 

- Šito negaliu jums pasakyti. Bet prašau paklausyti manęs ir 
išsikelti iš savo kambario. Šiandien mes visiškai susipykome. Jūs 
tuo metu lipote laiptais ir, aišku, viską girdėjote. 

- Aš pastebėjau, kad pokalbis abiem buvo nemalonus. 

- Jis niekšas, Smitai. Kitaip nė negalima pasakyti. Šį tą ėmiau 
įtarti jau tą vakarą, kai jis apalpo, pamenate? Tada ir jūs buvote 
pas jį atėjęs. Šiandien aš pareikalavau paaiškinti, ir jis pripasako- 
jo man tokių dalykų, kad net plaukai piestu pasistojo. Jis norėjo, 
kad aš jam padėčiau. Aš nesu šventeiva, tačiau esu vikaro sūnus 
ir manau, kad yra tam tikros ribos, kurių peržengti nedera. Dė- 
koju Dievui, kad perpratau jį laiku - juk jis ketino su mumis susi- 
giminiuoti. 

- Puiku, Li, - griežtai pertraukė jį Aberkrombis Smitas. - Bet 
jūs pasakėte arba pernelyg daug, arba pernelyg mažai. 

— Aš perspėjau jus. 

— Jei reikalas rimtas, joks pažadas negali jums surišti rankų. 
Jeigu matyčiau, kad koks nors niekšas nori susprogdinti dinami- 
tu namą, tai pasistengčiau sutrukdyti jam, nepaisydamas jokių 
pažadų. 

- Taip, bet aš negaliu jam sutrukdyti, galiu tik įspėti jus. 

- Ir nepasakote, ko turėčiau saugotis. 

— Belingemo. 

— Bet juk tai vaikiška. Kodėl aš turėčiau bijoti jo ar dar kurio 
nors? 

- Šito negaliu paaiškinti. Galiu tik maldauti jūsų išsikelti iš 
buto. Ten jums gresia pavojus. Aš netgi netvirtinu, jog Belinge- 
mas panorės jums daryti ką blogo, bet tai gali atsitikti - dabar jo 
kaimynystė pavojinga. 

— Tarkim, aš žinau daugiau, negu jūs manote, - pasakė Smi- 
tas, reikšmingai žvelgdamas į rimtą jaunuolio veidą. - Tarkim, aš 
pasakysiu jums, kad pas Belingemą kažkas gyvena. 

Netverdamas iš susijaudinimo Monkhauzas Li pašoko nuo kė- 
dės. 

— Vadinasi, jūs žinote? - mikčiodamas ištarė jis. 

— Moteris. 

Li suvaitojęs sudribo ant kėdės. 

— Aš turiu tylėti. Privalau. 

- Vis dėlto, - pasakė keldamasis Smitas, - vargu ar leisiuosi 
įbauginamas ir išsikelsiu iš kambario, kuriame gyventi man la- 
bai patogu. Jūsų tvirtinimas, kad Belingemas gali kažkokiu ne- 
įtikėtinu būdu man pakenkti, nėra svari priežastis išsikraustyti. 
Rizikuosiu pasilikti senoje vietoje ir kadangi laikrodis rodo jau 
penkias, jei neprieštaraujate, išeinu. 

- Smitas trumpai atsisveikino su jaunuoju studentu ir šiltą pa- 
vasario pavakarę patraukė namo nežinodamas, ar pykti, ar juok- 
tis - taip būna valingiems, sveikai protaujantiems žmonėms, kai 
jiems gresia pavojus. 

Kad ir kaip stropiai Smitas studijuodavo, visada rasdavo šiek 
tiek laiko atsipalaiduoti. Du kartus per savaitę, antradienį ir 
penktadienį, jis būtinai keliaudavo pėsčiomis į Farlingfordą, į 
daktaro Plamptrio Pitersono užmiesčio rezidenciją, kuri buvo 
už pusantros mylios nuo Oksfordo. Daktaras Plamptris Piterso- 
nas buvo artimas Frensio, vyresniojo Aberkrombio Smito bro- 
lio, draugas. Kadangi užkietėjusio pasiturinčio viengungio Pi- 
tersono vyno rūsys buvo visai neblogas, o biblioteka dar geres- 
nė, tas namas buvo geidžiamas tikslas žmogui, kuriam reikėjo 
raminamo pasivaikščiojimo. Taigi du kartus per savaitę studen- 
tas medikas dideliais žingsniais žygiuodavo niūriais užmiesčio 
keliukais, o paskui maloniai leisdavo laiką jaukiame daktaro Pi- 
tersono kabinete prie stiklinės seno portveino pasakodamas jam 
universiteto apkalbas arba svarstydamas medicinos, ypač chi- 
rurgijos, naujienas. 

Kitą dieną po pokalbio su Monkhauzu Li Smitas užvertė savo 
knygas apie ketvirtį aštuntos - tuo metu jis paprastai keliaudavo 
pas savo draugą. Išeidamas iš kambario, jis atsitiktinai atkreipė 
dėmesį į Belingemo knygą, ir jam pasidarė gėda, kad jos iki šiol 
negrąžino. Kad ir koks atgrasus buvo tas žmogus, bet reikėjo lai- 

kytis padorumo. Pasiėmęs knygą, Smitas nulipo laiptais ir pabel- 
dė į kaimyno duris. Jam niekas neatsakė, tačiau pasukęs durų 
rankeną jis pamatė, kad durys neužrakintos. Apsidžiaugęs, kad 
galės išvengti susitikimo su Belingemu, jis įėjo į kambarį ir pali- 
ko ant stalo knygą bei savo vizitinę kortelę. 

Lempa buvo pritemdyta, tačiau Smitas galėjo viską įžiūrėti ga- 
na aiškiai. Kambarys atrodė taip kaip ir aną sykį: gobelenas, die- 
vybės -su gyvūnų galvomis ir sausi lapai. Mumijos dėklas buvo 
atremtas į sieną, tačiau mumijos jame nebuvo. Nebuvo ženklų, 
kad kambaryje gyventų dar kas nors, ir Smitas išeidamas pama- 
nė, kad, matyt, klydo dėl Belingemo. Jei tas slėptų ką nors nepa- 
doraus, tai vargu ar paliktų duris atviras. 

Ant sraigtinių laiptų buvo tamsu - nors į akį durk, ir Smitas 
atsargiai lipo žemyn, tik staiga pajuto, kad tamsoje kažkas pra- 
slydo pro jį. Vos girdimas garsas, oro pūstelėjimas, prisilietimas 
prie alkūnės, tačiau toks lengvas, kad jam galėjo tiesiog pasirody- 
ti. Smitas apmiręs įsiklausė, tačiau išgirdo tik vėją, lauke šiugž- 
denantį vijoklio lapus. 

- Tai jūs, Stailsai? - sušuko Smitas. 

Jokio atsako, ir už nugaros buvo tylu. Jis nusprendė, kad kal- 
tas skersvėjis - senajame bokšte kiek nori visokiausių plyšių ir 
tarpelių. Vis. dėlto jis buvo pasirengęs prisiekti, kad visai šalia 
girdėjo žingsnius. Spėliodamas, kas tai galėjo būti, Smitas ėjo į 
pievelę prieš namus. Jo link per pievą bėgo žmogus. 

— Tai jūs, Smitai! 

— Labą vakarą, Hasti! 

— Dėl Dievo, bėkim greičiau! Li nuskendo. Man pasakė Ha- 
ringtonas iš Karališkojo koledžo. Daktaro nėra namie. Galėsi jį 
pavaduoti, tik eime greičiau. Regis, jis dar gyvas. 

— Ar turi konjako? 

— Ne. 

— Aš tuoj paimsiu. Gertuvė stovi ant mano stalo. 

Smitas šuoliais, per tris laiptelius puolė į viršų, griebė gertuvę 
ir nulėkė žemyn, tačiau prie Belingemo durų išvydo tai, nuo ko 

jam net kvapą užėmė, ir jis sustojo sumišęs ir išpūtęs akis žvelg- 
damas prieš save. 

Durys, kurias jis uždarė, dabar buvo atlapotos, ir tiesiog prie- 
šais jį stovėjo dėklas. Prieš tris minutes jis buvo tuščias. Smitas 
būtų galėjęs prisiekti. O dabar viduje tūnojo liesas jo baisiojo gy- 
ventojo kūnas - jis stovėjo niūrus ir sustingęs, atsukęs į duris 
tamsų sudžiūvusį veidą. Nebyli figūra be gyvybės žymių, tačiau 
Smitui pasirodė, kad išvydo piktą lemiančią sąmonės kibirkštėlę 
mažose akutėse, slypinčiose giliose akiduobėse. Tas vaizdas Smi- 
tą taip sukrėtė, kad jis visiškai pamiršo, kur ir kodėl bėgo, vis 
spoksojo į liesą, sudžiūvusią figūrą, kol Hasčio balsas privertė jį 
atsipeikėti. 

— Lipk greičiau, Smitai! - rėkė Hastis. - Juk žinai, kad draugo 
gyvybė kybo ant plauko. Greičiau! Na, o dabar, - pridūrė jis, kai 
studentas medikas pagaliau pasirodė tarpdury, - bėkim. Per pen- 
ketą minučių turime nuskuosti visą mylią. Žmogaus gyvybė - di- 
desnis apdovanojimas nei kokia nors taurė. 

Koją į koją draugai lėkė per tamsą, kol dusdami ir visai išsi- 
kvėpę pasiekė mažąjį kotedžą ant upės kranto. Ant sofos visas 
sušlapęs gulėjo Li; prie tamsių plaukų dar buvo prilipę žalio dum- 
blo, ant švino spalvos lūpų bolavo putų juostelė. Haringtonas - 
studentas, su kuriuo Li gyveno kotedže, - klūpėjo šalia ir trynė 
sustingusias jo rankas stengdamasis sušildyti. 

— Man atrodo, jis dar gyvas, - pasakė Smitas, padėjęs ranką 
ant jaunuolio krūtinės. - Prispauskite jam prie lūpų savo laikro- 
dį. Taip, stiklas apsiblausė. Hasti, imkite tą jo ranką. Darykite tą 
patį, ką ir aš, ir greitai jį atgaivinsime. 

Gal dešimt minučių jie tylomis gniaužė, spaudinėjo be sąmo- 
nės gulinčiam Li krūtinę. Pagaliau kūnas sudrebėjo, lūpos sukru- 
tėjo ir Li atsimerkė. Trys studentai nejučiom aiktelėjo iš džiaugs- 
mo. 

— Na, atsibusk, vyruti. Tai bent prigąsdinai mus. 

— Gurkštelėkit konjako. Tiesiai iš gertuvės. 

- Jis atsipeikėjo, - pasakė Haringtonas, nukentėjusiojo kaimy- 

nas. - Viešpatie, kaip aš išsigandau! Sėdėjau čia ir skaičiau, o jis 
išėjo pasivaikščioti prie upės, tik staiga išgirdau klyksmą ir pūkš- 
telėjimą į vandenį. Puoliau šen, puoliau ten, tačiau, kol suradau 
ir ištraukiau, jokių gyvybės pėdsakų jau nebuvo. Simpsonas ne- 
galėjo nueiti daktaro, nes jis invalidas. Taip, brolau, pamėgink 
atsisėsti. 

Monkhauzas Li pasirėmė alkūnėmis ir paklaikusiu žvilgsniu 
ėmė dairytis į šalis. 

— Kas atsitiko? —- stebėjosi jis. - Aš visas šlapias. O, prisimi- 
niau! 

Jo akyse šmėkštelėjo baimė ir jis užsidengė veidą rankomis. 

- Kaip tu įkritai į upę? 

- Aš neįkritau. 

- O kas atsitiko? 

- Mane nustūmė. Stovėjau sau ant kranto, kažkas sugriebė 
mane iš užpakalio lyg plunksnelę ir sviedė žemyn. Nieko negirdė- 
jau ir nemačiau. Bet žinau, kas tai buvo. 

- Ir aš žinau, - sušnibždėjo Smitas. 

Li nustebęs pažvelgė į jį: 

— Vadinasi, jūs žinote? Prisimenate mano patarimą? 

- Taip, aš greičiausiai pasielgsiu taip, kaip jūs man patarėte. 

— Nežinau, apie ką jūs, velniai griebtų, čia plepate, - pasakė 
Hastis, - tačiau jumis dėtas, Haringtonai, aš nedelsdamas pagul- 
dyčiau Li į lovą. Dar bus laiko pašnekėti, kodėl ir kaip viskas atsi- 
tiko, kai jis šiek tiek pasitaisys. Man atrodo, Smitai, mes dabar 
galime palikti juos vienus. Aš grįžtu į koledžą, paplepėsime pake- 
liui. 

Tačiau grįždami jie beveik nesikalbėjo. Smito mintys sukosi 
apie tai, kas įvyko tą vakarą: iš kaimyno kambario dingusi mu- 
mija, žingsniai ant laiptų, šiurenantys šalia jo. O paskui mu- 
mijos, to nesuprantamo siaubingo padaro, atsiradimas dėkle, o 
dar vėliau tas Li užpuolimas, visai toks pats kaip ir užpuoli- 
mas kito žmogaus, kurio nekentė Belingemas. Tos mintys Smito 
galvoje tarsi susiliejo į visumą, o dar įvairios smulkmenos, su- 

kėlusios antipatiją kaimynui, neįprastos pirmo jo apsilankymo 
pas Belingemą aplinkybės. Tai, kas anksčiau buvo tik neaiš- 
kus įtarimas, miglota, fantastiška mintis, staiga įgavo ryškius 
bruožus ir įsitvirtino jo sąmonėje kaip faktas, kurio paneigti 
neįmanoma. Vis dėlto tai buvo siaubinga, nesuvokiama! Neįti- 
kėtina! Kiekvienas objektyvus teisėjas, netgi jo draugas, kuris 
žingsniuoja dabar šalia jo, pasakytų jam, kad tai miražas, kad 
mumija visą laiką buvo savo vietoje, kad Li įkrito į upę, kaip 
kiekvienas gali įkristi, ir kad jei skauda kepenis, geriausia ger- 
ti piliules. Jei jo vietoje būtų atsidūręs kuris nors kitas, tą patį 
pasakytų ir jis. Vis dėlto jis galėjo prisiekti, jog Belingemas sie- 
los gilumoje yra žmogžudys ir rankose turi tokį ginklą, kokiu 
dar niekas per visą niūrią žmonijos nusikaltimų istoriją nėra 
pasinaudojęs. 

Hastis nudrožė į savo būstą, gana atvirai ir kandžiai pasišai- 
pes iš savo draugo nekalbumo, o Aberkrombis Smitas kirto vidinį 
kiemelį ir patraukė prie kampinio bokšto, jusdamas pasibjaurėji- 
mą savo būstu ir viskuo, kas su juo susiję. Jis nusprendė paklau- 
syti Li patarimo ir kuo greičiau išsikelti į kitą vietą. Juk negali 
mokytis visą laiką girdėdamas murmėjimą ir žingsnius apačioje? 
Eidamas per pievelę jis pastebėjo Belingemo lange vis dar degant 
šviesą, o kai lipo laiptais, durys prasivėrė ir išdygo pats Belinge- 
mas. Mėsingas pikta lemiantis veidas priminė išsipūtusį vorą, tik 
ką supynusį pražūtingą voratinklį. 

— Labą vakarą, - užkalbino jis. - Gal užeisite? 

— Ne! - įsiutęs atrėžė Smitas. 

— Ne? Jūs kaip visuomet užsiėmęs? Norėjau paklausinėti jūsų 
apie Li. Man labai gaila, girdėjau, kad jam kažkas atsitiko. 

Belingemo veidas atrodė rimtas, tačiau prabilus akyse žybte- 
lėjo slepiama pašaipa, ir Smitas tai pastebėjęs vos nepuolė pašne- 
kovo kumščiais. 

- Jūs dar labiau pasigailėsite sužinojęs, kad Li visiškai sveikas 
ir saugus, - išrėžė jis. - Šį sykį jūsų velniška užmačia žlugo. Ne- 
mėginkite neigti. Aš viską žinau. 

Belingemas atatupstas atsitraukė nuo įsikarščiavusio studen- 
to ir neva gindamasis privėrė duris. 

— Jūs išprotėjote! Ką čia kalbate? Gal jūs tvirtinate, kad aš esu 
susijęs su tuo, kas atsitiko Li? 

— Taip, - sugriaudėjo Smitas. - Jūs ir tas kaulų maišas jums už 
nugaros. Jūs veikiate išvien. Žinote, pone Belingemai, tokių kaip 
jūs dabar jau nedegina ant laužo, bet mes turime budelį! Ir, vel- 
niai griebtų, jei mūsų koledže mirs nors vienas žmogus, aš jus 
demaskuosiu, o jeigu išsisuūksite nepakartas, tai jau ne dėl mano 
kaltės. Ir tada įsitikinsite, kad Anglijoje šlykštiems egiptietiškiems 
jūsų burtams nėra vietos. 

- Ei, gal jūs išprotėjote? - tarė Belingemas. 

— Kad ir taip. Tik gerai įsiminkite mano žodžius, jūs dar įsiti- 
kinsite, kad aš jų nešvaistau vėjais. 

Durys užsitrenkė. Smitas įsiutęs užlipo į savo kambarį, užsi- 
darė ir iki pusiaunakčio rūkė pypkę galvodamas apie viską, kas 
atsitiko tą vakarą. Kitą rytą Belingemo nebuvo girdėti, o dieną 
užėjo Haringtonas ir pranešė Smitui, kad Li jau beveik atsigavo. 
Ištisą dieną Smitas stropiai mokėsi, tačiau vakare nutarė aplan- 
kyti savo draugą daktarą Pitersoną, pas kurį aną vakarą buvo 
beeinąs, bet taip ir nenuėjo. 

Jis nusprendė, kad geras pasivaikščiojimas ir draugiškas po- 
kalbis nuramins įtemptus jo nervus. 

Kai Smitas ėjo pro Belingemo duris, šios buvo uždarytos, ta- 
čiau tolėliau paėjęs studentas atsisuko ir išvydo lange kaimyno 
siluetą: lempos šviesa, matyt, krito iš užpakalio, jis žvelgė į tamsą 
prie stiklo prispaudęs veidą. Apsidžiaugęs, kad galės keletą va- 
landų pabūti atokiau nuo Belingemo, Smitas žvaliai nužingsnia- 
vo keliu kvėpuodamas švelniu pavasario oru. Vakaruose tarp dviejų 
gotikinių bokštelių buvo regėti mėnulio pjautuvas ir tamsus bokš- 
telių šešėlis krito ant, sakytum, pasidabruotų šaligatvio plytelių. 
Pūtė gaivus vėjelis, lengvučiai garbaniai debesėliai skubėjo dan- 
gumi. Koledžas buvo miesto pakraštyje ir jau po penketo minučių 
Smitas, palikęs užpakalyje namus, atsidūrė viename iš Oksfordo 

kelių, kuris iš abiejų pusių buvo apsodintas malonų aromatą sklei- 
džiančiais krūmokšniais. 

Šiuo nuošaliu keliu, vedusiu į jo draugo namus, mažai kas vaikš- 
čiojo, ir nors dar buvo visiškai anksti, Smitas nieko nesutiko. Jis 
greitai pasiekė Farlingfordo vartus, už kurių driekėsi ilga Žvy- 
ruota alėja. Priešakyje pro medžių lapiją namų languose draugiš-. 
kai mirgėjo oranžiniai žiburėliai. Ranką padėjęs ant geležinio var- 
telių skląsčio, Smitas atsigręžė į kelią, kuriuo buvo atėjęs. Kaž- 
kas sparčiai artinosi. 

Tas kažkas artėjo krūmokšnių šešėlyje, atrodė, lyg būtų sulin- 
kusi tigūra, sr tamsiame fone įžiūrėti nelengva. Ji artėjo ne- 
akis, kurios iki gyvenimo pabaigos persekios jį košmariškuose sap- 
nuose. Smitas pasisuko ir surikęs iš šiaubo puolė bėgti kiek įka- 
bindamas. Iki oranžinių langų, kurie jam reiškė išsigelbėjimą, buvo 
vos pora žingsnių. Smitas garsėjo kaip geras bėgikas, tačiau taip 
kaip šią naktį jam dar niekados nebuvo tekę skuosti. 

Sunkūs varteliai užsitrenkė jam už nugaros, tačiau jis išgirdo, 
kaip jie netrukus vėl prasivėrė jo persekiotojui. Kaip išprotėjęs jis 
skuodė skrosdamas tamsą, už nugaros girdėdamas trepsėjimą. Jis 
atsigrįžo ir išvydo, kad nakties siaubūnas žaižaruojančiomis aki- 
mis baigia jį prisivyti didžiuliais šuoliais ir tiesia priekin kaulėtą 
ranką. Ačiū Viešpačiui, durys buvo atlapotos. Smitas išvydo švie- 
sos juostelę, kurią skleidė prieškambaryje kabojusi lempa. Tačiau 
žingsniai buvo jau čia pat, ir prie pat ausies Smitas išgirdo kimų 
gargaliavimą. Jis klykdamas įlėkė pro duris, užtrenkė jas paskui 
save ir beveik be sąmonės dribo ant kėdės. 

— Dieve, Smitai, kas gi atsitiko? - nustėro Pitersonas išėjęs iš 
kabineto. 

— Duokit man gurkšnelį konjako!. 

Pitersonas nuėjo ir grįžo su grafinu ir taurele. 

— Jums to reikėjo, - pasakė jis, kai Smitas vienu gurkšniu iš- 
maukė konjaką. - Ėhė, juk jūs baltas kaip drobė. 

Smitas pastūmė taurelę, atsistojo ir kiek ramiau atsikvėpė. 

— Dabar jau apsiraminau, - pasakė jis. - Pirmą sykį gyvenime 
negalėjau susivaldyti. Vis dėlto, Pitersonai, jeigu leistumėte, šian- 
dien norėčiau pernakvoti pas jus: nesu įsitikinęs, ar galėsiu šiuo 
keliu grįžti tamsoje. Žinau, kad tai šiaudadvasiškumas, tačiau nie- 
ko negaliu padaryti. 

Pitersonas tiesiog apstulbęs pažvelgė į savo svečią. 

— Be abejo, jūs nakvosite pas mane. Liepsiu poniai Berni pa- 
kloti jums lovą. Kas jums atsitiko? 

— Eime prie lango, pro kurį matyti laukujės durys. Norėčiau, 
kad ir jūs pamatytumėt tai, ką mačiau aš. 

Jie užlipo į antrą aukštą ir priėjo prie lango, pro kurį buvo 
matomi visi takai prie namo. Privažiuojamojoje alėjoje bei aplin- 
kiniuose laukuose buvo tylu ir ramu, taikiai snaudė apgaubti mė- 
nulio pašvaistės. 

— Nagi, Smitai, - pradėjo Pitersonas, - jeigu nepažinočiau jūsų 
kaip santūraus žmogaus, pamanyčiau apie jus dievai žino ką. Kas 
jus taip išgąsdino? | 

— Tuoj papasakosiu. Bet kur jis galėjo dingti? O, va! Tik pažvel- 
kite! Ten, kur kelias suka, išsyk už jūsų vartų. 

— Taip, taip, matau. Nėra ko man žnaibyti rankos. Mačiau, 
kaip kažkas praėjo. Regis, gana aukštas ir liesas žmogus. Bet kuo 
jis čia dėtas? Jūs visas drebate lyg epušės lapas. 

— Velnias vos nesugriebė manęs už gerklės. Bet gal grįžkime į 
kabinetą ir aš viską jums papasakosiu. | 

Taip jie ir padarė. Jaukiai švietė lempa, šalimais ant stalo stovė- 
jo taurės su vynu, ir žvelgdamas į stuomeningą savo draugo figūrą 
ir įraudusį veidą Smitas papasakojo iš eilės visus įvykius - svarbius 
ir nereikšmingus, iš kurių sunarstė labai keistą grandinę, pradė- 
damas ta naktimi, kai išvydo netekusį sąmonės Belingemą prie mu- 
mijos dėklo, ir baigdamas siaubu, kurį išgyveno vos prieš valandą. 

- Štai tokie bjaurūs dalykai, - baigė Smitas. - Šiurpu, neįtikė- 
tina, tačiau gryna tiesa. 

Daktaras Plamptris Pitersonas kurį laiką tylėjo; jis atrodė su- 
trikęs. 

— Kaip gyvas negirdėjau nieko panašaus, - pagaliau tarė jis. - 
Jūs sukrovėte man kupetą faktų, o dabar malonėkite - išvadas. 

— Pats galite jas nujausti. 

— Bet aš norėčiau išgirsti jūsiškes. Juk jūs apie tai daug galvo- 
jate, oaš - ne. 

— Yra ir mįslingų dalykų, tačiau svarbiausia, man atrodo, vi- 
siškai aišku. Tyrinėdamas Rytus, Belingemas sužinojo velnišką 
paslaptį, kaip trumpam atgaivinti mumijas, o gal tik šitą mumi- 
ją. Šį šlykštų darbą jis ir norėjo padaryti tą vakarą, kai prarado 
sąmonę. Atgijusio padaro vaizdas jį, aišku, sukrėtė, nors to ir 
tikėjosi. Pamenate, vos atsipeikėjęs jis išvadino save kvailiu. II- 
gainiui jis tapo nebe toks jautrus ir tai darydamas jau nealpo. 
Belingemas, matyt, galėdavo atgaivinti ją tik trumpam - juk aš 
dažnai regėdavau mumiją dėkle, ir ji buvo negyvesnė už visus 
negyvėlius. Manau, kad jos atgaivinimas - gana sudėtingas pro- 
cesas. Padaręs tai, Belingemas, aišku, panoro pasinaudoti mu- 
mija savo tikslams. Ji yra protinga ir stipri. Kažkodėl Belinge- 
mas atskleidė savo paslaptį Li, tačiau tas, kaip geras krikščio- 
nis, nepanoro dėtis prie tokio reikalo. Jie susibarė, ir Li prisie- 
kė, kad atskleis seseriai Belingemo paslaptį. Belingemas bandė 
jam sutrukdyti ir jam beveik pavyko, kai užsiundė Li pėdsakais 
savo mumiją. 

Anksčiau jis išmėgino mumijos jėgą su kitu žmogumi - neken- 
čiamu Ilguoju Nortonu. Tik gryno atsitiktinumo dėka jam ant 
sąžinės neguli dvi žmogžudystės. Kai aš jį tuo apkaltinau, jam 
prireikė pašalinti mane iš savo kelio, kol nepapasakojau apie tai 
dar kam nors. Tokia proga pasitaikė, kai aš išėjau iš namų - juk 
jis žinojo mano įpročius, jautė, kur aš einu. Buvau vos per plauką 
nuo mirties. Pitersonai, nedaug trūko, kad rytą rastumėte lavo- 
ną prie savo priebučio. Aš nesu silpnų nervų ir niekuomet nema- 
niau, kad teks patirti tokią mirtiną baimę kaip šiandien. 

— Mielasis, jūs perdedate, - tarė Pitersonas. - Regis, nuo moks- 
lų jums nervai pakriko. Kaip gali toks siaubūnas vaikštinėti Oks- 
fordo gatvėmis, kad ir naktį, ir nebūti pastebėtas? 

— Jį pastebėjo. Miesto gyventojai išsigandę, šnekama apie pa- 
bėgusią gorilą. Visi tik apie tai ir kalba. 

Išties nuostabus aplinkybių sutapimas. Bet, mano mielas, su- 
tikite, kad kiekvieną atvejį galima paaiškinti gerokai paprasčiau. 

— Kaip? Netgi tai, kas man šiandien įvyko? 

— Be abejo. Kai išėjote iš namų, jūsų nervai buvo baisiai įtemp- 
ti, o galva prikimšta tų jūsų teorijų. Paskui jus ėmė sėlinti koks 
nors išsekęs, išbadėjęs valkata. Pastebėjęs, kad jūs puolėte bėgti, 
jis padrąsėjo ir ėmė vytis. Visa kita - jūsų baimės ir vaizduotės 
padarinys. 

— Ne, Pitersonai, visai ne taip. 

— O tada, kai neradote mumijos dėkle, o po keleto minučių iš- 
vydote ją ten, tai juk buvo vakaras, lempa silpnai degė, o jūs nesi- 
stengėte įdėmiai ištirti dėklą. Ko gero, pirmą sykį jūs tiesiog ne- 
įžiūrėjote mumijos. 

— Ne, tai neįmanoma. 

— O Li galėjo pats įkristi į upę, Nortoną tikriausiai mėgino pa- 
smaugti plėšikas. Jūsų kaltinimai Belingemui, aišku, rimti, ta- 
čiau, jei jūs pranešite apie tai policijai, iš jūsų tiesiog pasijuoks. 

- Žinau. Todėl ir noriu pats susidoroti su tuo. 

— Kaip? 

— Turiu atlikti pareigą visuomenei, be to, pasirūpinti savo pa- 
ties saugumu, nes nenoriu, kad tas niekšas išgyvendintų mane iš 
koledžo. Šito jis nesulauks! Tvirtai apsisprendžiau, ką turiu da- 
ryti. Pirmiausia leiskite pasinaudoti jūsų rašymo priemonėmis. 

— Žinoma. Viską rasite ant to stalelio. 

Aberkrombis Smitas atsisėdo priešais baltų lapų krūvelę ir iš- 
tisas dvi valandas plunksna girgždino popierių. Vienas po kito 
prirašyti lapai skriejo į šoną, o Smito draugas, patogiai atsidrėbęs 
krėsle, kantriai susidomėjęs stebėjo jį. Pagaliau šūktelėjęs iš pasi- 
tenkinimo Smitas pašoko, sudėjo lapus iš eilės, o paskutinį padė- 
jo ant Pitersono rašomojo stalo. 

— Malonėkite pasirašyti kaip liudytojas. 

— O ką aš turiu paliudyti? 

— Mano parašą bei datą. Data labai svarbus dalykas. Nuo to, 
Pitersonai, gali priklausyti mano gyvybė. 

— Brangusis Smitai, jūs plepate grynus niekus. Labai prašau 
eiti miegoti. 

— Priešingai, dar niekuomet gyvenime nesu taip kruopščiai ap- 
galvojęs savo žodžių. Ir pažadu jums: kai tik pasirašysite, tuoj pat 
einu gultis. 

— Bet ką jūs čia parašėte? 

— Išdėsčiau tai, ką jums šiandien papasakojau. Noriu, kad jūs 
paliudytumėte. 

— Būtinai, - pažadėjo Pitersonas ir pasirašė po Smito parašu. — 
Štai ir viskas! Tik kam to reikėjo? 

— Prašau išsaugoti šį raštą tam, kad galėtumėte pateikti jį, jei 
mane suims. 

—- Suims? Už ką? 

— Už žmogžudystę. Taip gali atsitikti. Noriu viskam pasireng- 
ti. Turiu tik vieną išeitį ir ketinu ja pasinaudoti. 

— Dėl Dievo, tik nereikia neprotingų poelgių! 

— Patikėkite manimi, mano plano atsisakyti būtų tiesiog ne- 
protinga. Nenoriu drumsti jums ramybės, bet jausčiausi tvirčiau, 
jei žinočiau, kad jūsų rankose lieka dokumentas, paaiškinantis 
mano veiksmus. O dabar esu pasirengęs paklusti jums ir eiti gul- 
tis - rytoj turiu būti tvirtas. 

Nelabai malonu turėti tokį priešą kaip Aberkrombis Smitas. Pa- 
prastai neskubrus ir ramus, jis tapdavo grėsmingas, kai kas nors 
priversdavo jį veikti. Kiekvieno užsibrėžto tikslo gyvenime jis siek- 
davo taip pat užsispyręs, kaip ir mokydamasis. Tą dieną jis atidėjo 
mokslus į šalį, bet neketino laiko leisti veltui. Jis nė žodžio nepasa- 
kė Pitersonui apie savo planus, tačiau devintą valandą ryto jau 
žygiavo į Oksfordą. Aukštojoje gatvėje jis užėjo pas ginklininką Kli- 
fordą, nusipirko stambaus kalibro revolverį ir dėžutę šovinių. Už- 
taises būgną visais šešiais šoviniais, jis nuleido saugiklį ir įsidėjo 
ginklą į švarko kišenę. Tada nudrožė pas Hastį ir rado didįjį irkluo- 
toją pusryčiaujant; į kavinuką buvo atremtos „Sporto žinios“. 

— O, sveikas! Kas nutiko? - sušuko Hastis. - Gal nori kavos? 

— Ne, dėkoju, Hasti. Norėčiau, kad eitum su manimi ir padary- 
tum tai, ko aš tave paprašysiu. 

- Žinoma, drauguži. 

- Ir pasiimk kokią sunkesnę lazdą. 

- Gerai! Hastis apsižvalgė. - Štai šituo rimbo kotu galima jautį 
iš kojų išversti. 

- Ir dar. Turi lancetų rinkinį? Duok man patį ilgiausią. 

- Štai. Gal karui rengiesi? Gal dar ko nors? 

— Ne, pakaks. - Smitas įsikišo į vidinę kišenę lancetą ir pirmas 
išėjo į kiemą. - Mudu, Hasti, nesame bailiai, - pasakė jis. - Ti- 
kiuosi susidoroti vienas, o tave pasikviečiau tik dėl atsargumo. 
Turiu pasikalbėti apie šį bei tą su Belingemu. Jei bendrausiu tik 
su juo vienu, tai man, aišku, tavęs neprireiks. Bet, jei aš riktelė- 
siu, nedelsdamas bėk pas mane ir mušk kiek turėdamas jėgų. Ar 
viską supratai? 

— Taip. Vos išgirdęs tavo riksmą, tuoj pat lekiu. 

— Palūkėk čia. Gal aš kiek užtruksiu, bet tu niekur neik. 

— Stovėsiu kaip įkastas. 

Smitas užlipo laiptais, atidarė Belingemo duris ir įėjo. Belin- 
gemas sėdėjo prie stalo ir rašė. Šalia jo tarp įvairių keistų daiktų 
stūksojo dėklas - prie jo vis dar buvo pritvirtinta kortelė su 249 
numeriu, tas numeris buvo skirtas parduodamai mumijai, ir bai- 
susis jo įnamis stirksojo viduje sustingęs ir nejudrus. Smitas ne- 
skubėdamas apsidairė, uždarė ir užrakino duris, ištraukė raktą, 
tada priėjo prie židinio, čirkštelėjo degtuką ir įžiebė liepsną. Be- 
lingemas apstulbęs sekė jį, 1r stambų jo veidą iškreipė pyktis. 

— Jūs šeimininkaujate kaip savo namuose, - dusdamas puolė jis. 

Smitas neskubėdamas atsisėdo, padėjo ant stalo priešais save 
laikrodį, išsiėmė revolverį, atlaužė gaiduką ir pasidėjo ginklą ant 
kelių. Paskui išsitraukė iš užančio ilgąjį lancetą ir metė jį Belin- 
gemui. 

— Na, - tarė Smitas, - imkitės darbo. Pjaustykit į gabalus tą 
prakeiktą mumiją. 

- Tai štai kas, - su pašaipa nusistebėjo Belingemas. 

— Taip, tas. Aš sužinojau, kad kriminaliniai įstatymai man ne- 
padės. Tačiau-mano rankose įstatymas, kuris greitai viską sutvar- 
kys. Jei po penkių minučių nesiimsite darbo, tai, prisiekiu Dievu, 
pragrešiu skylę jūsų kaukolėje. 

- Jūs ketinate mane nužudyti? 

Belingemas kilstelėjo, jo veidas papilkėjo lyg langų glaistas. 

— Taip. 

- Kam? 

 - Tam, kad užbaigčiau jūsų piktadarybes. Viena minutė jau 
praėjo. 

— Bet ką aš padariau? 

— Aš žinau ir jūs gerai žinote. 

— Tai prievarta. 

— Praėjo jau dvi minutės. 

— Tačiau jūs turite man paaiškinti. Jūs beprotis, pavojingas 
beprotis. Kodėl aš turiu sunaikinti savo nuosavybę? Ši mumija 
labai vertinga. ' 

— Jūs turite supjaustyti ją ir sudeginti. 

— Nepadarysiu nei vieno, nei kito. 

— Praėjo jau keturios minutės. 

Smitas ryžtingai pakėlė revolverį ir pažvelgė į Belingemą. Se- 
kundinė rodyklė judėjo ratu, jis pakėlė ranką ir padėjo pirštą ant 
gaiduko. | 

— Palaukit! Palaukit! Aš viską padarysiu! - cyptelėjo Belinge- 

mas. 

Jis paskubom griebė lancetą ir ėmė doroti mumiją, vis atsi- 
grįždamas įsitikinti, ar grėsmingojo svečio žvilgsnis ir ginklas nu- 
kreipti į jį. Aštrių ašmenų pjaustoma mumija visa treškėjo, gurgž- 
dėjo. Virš jos kilo tankus gelsvų dulkių debesis. Išdžiūvę kvapnie- 
ji aliejai ir dervos byrėjo ant grindų. Staiga garsiai trakštelėjęs 
perlūžo stuburas ir ant grindų iškilo tamsi palaikų krūva. 

— O dabar - į ugnį! - liepė Smitas. 

Liepsna plykstelėjo ir suūžė gavusi peno - sausų ir degių nuo- 


068 


laužų krūvą. Mažas kambarėlis priminė garlaivio kūryklą ir abiejų 
vyrų veidais sruveno prakaitas, tačiau vienas iš jų sulinkęs vis 
dar darbavosi, o kitas nenuleido nuo jo akių. Nuo ugnies kilo tan- 
kūs tamsūs dūmai, aitrus degančios dervos ir svylančių plaukų 
kvapas tvyrojo ore. Po ketvirčio valandos iš 249 numerio beliko 
keletas apanglėjusių trapių nuodėgulių. 

— Na, dabar jūs turite būti patenkintas, - sušnypštė Belinge- 
mas, atsisukęs į savo kankintoją. Pilkos jo akutės žėrėjo iš baimės 
ir neapykantos. į 

— Ne, aš ketinu sunaikinti visus jūsų dokumentus. Kad ateity- 
je daugiau nebūtų jokių pragaištingų stebuklų. Į ugnį ir tuos la- 
pus! Jie, aišku, susiję su tuo. | 

— Kas dabar? - paklausė Belingemas, kai paskui mumiją į lieps- 
ną nukeliavo ir lapai. 

— Dabar tą papiruso ritinį, kuris aną vakarą gulėjo ant jūsų 
stalo. Man regis, jis aname stalčiuje. 

— Ne! - suklykė Belingemas. - Nedeginkit jo! Juk jūs nesu- 
prantate, ką darote. Tai rečiausias papirusas. Jame glūdi išmin- 
tis, kurios niekur daugiau nerasi. 

— Traukite jį, Belingemai! 

— Bet paklausykite, Smitai, jūs negalite rimtai to reikalauti. 
Aš pasidalysiu su jumis visomis savo žiniomis. Išmokysiu jus to, 
kas rašoma šiame papiruse. Leiskit man bent persirašyti prieš 
sudeginant. 

Smitas priėjo prie stalo ir pasukęs raktą ištraukė stalčių. Paė- 
męs gelsvą papiruso ritinėlį sviedė jį į ugnį ir prispaudė kulnu. 
Belingemas suriko ir bandė sugriebti papirusą, tačiau Smitas nu- 
stūmė jį į šalį ir stovėjo prie rankraščio, kol šis pavirto beforme 
pelenų krūva. 

— Ką gi, pone Belingemai, - pasakė Smitas, - manau, kad išro- 
viau visus nuodingus jūsų dantis. Jei vėl imsitės seno, išgirsite 
apie mane. O dabar leiskite atsisveikinti: man jau metas moky- 
tis. 

Štai ką papasakojo Aberkrombis Smitas apie nepaprastus įvy- 

kius Senajame Oksfordo koledže 1884 metų pavasarį. Kadangi 
Belingemas iškart po to išvyko iš universiteto ir, naujausiais duo- 
menimis, yra Sudane, nėra kam paneigti Smito žodžius. Bet žmo- 
gaus protas yra ribotas, o gamtos keliai tokie klaidūs, ir kas gali 
pažaboti tamsiąsias jėgas, kurias jų ieškantys aptinka? 


FIASKO LOS AMIGE 


Vienu metu buvau vyriausiuoju praktikuojančiu Los Amigo gy- 
dytoju. Tikriausiai nėra žmogaus, kuris nebūtų girdėjęs, jog ten 
yra didelė elektrinė. Miestas plačiai išsidriekęs, o aplink jį dar 
apie dešimtį gyvenviečių bei kaimų, ir visi sujungti į vieną siste- 
mą, tad elektrinė dirba visu pajėgumu. Los Amigo gyventojai tvir- 
tina esą patys aukščiausi žmonės pasaulyje, ir apskritai viskas 
mieste „aukščiausia“, išskyrus nusikalstamumą ir mirtingumą. 
Nusikalstamumas ir mirtingumas, kaip sakydavo, esą patys „že- 
miausi“. 

Elektrinė gamino užtektinai elektros, todėl tuščiai nerti vir- 
ves ir leisti vietiniams nusikaltėliams mirti įprastu būdu buvo 
gryna nuodėmė. O dar pasirodė pranešimai, kad rytinėse valstijo- 
se mirties bausmė jau vykdoma elektros kėdėje, nors nusikaltėlis 
mirdavo ne iš karto, kaip būdavo planuota. Los Amigo inžinieriai 
skaitė tuos pranešimus ir suglumę mirksėjo: kaip apskritai gali- 
ma mirti nuo tokios silpnos elektros srovės? Jie dievagojosi, kad 
jei turėtų nusikaltėlį, geriau su juo pasielgtų ir įjungtų visas di- 
namo mašinas, kokias tik turi. Gėda taupyti ir daryti žmonėms 
bloga, stebėjosi jie. Niekas tiksliai negalėjo pasakyti, koks būtų 
rezultatas, jei būtų įjungtos visos dinamo mašinos, bet aišku bu- 
vo viena: efektas bus stulbinamas ir, aišku, mirtinas. Jie taip 
įelektrins nusikaltėlį, kaip dar nieko nebuvo įelektrinę. Jį trenks 
tarsi dešimt žaibų išsyk. Vieni pranašavo, kad jis sudegs, kiti, kad 
visiškai suirs kūno audiniai ir įvyks dematerializacija. Ir visi išsi- 
žioję laukė galimybės išspręsti visus ginčus. Ir tada kaip tyčia pa- 
kliuvo Dankanas Vorneris. 

Daugelį metų Vornerio atkakliai ieškojo niekas kitas tik policija. 

Padauža, žmogžudys, traukinių plėšikas, vieškelio banditas, jis, aiš- 
ku, nenusipelnė pasigailėjimo. Jis užsitarnavo mirtį ne mažiau kaip 
dešimt kartų ir Los:-Amigo gyventojai nusprendė: tegu niekšas mirš- 
ta tokia nepaprasta mirtimi. Jis, matyt, pasijuto esąs nevertas to- 
kios garbės ir du kartus bandė bėgti. Vyras jis buvo aukštas, tvirtas, 
galva panaši į liūto, apaugusi juodais susipynusiais karčiais, ban- 
guota barzda dengė pusę plačios krūtinės. Sausakimšoje teismo sa- 
lėje nebuvo kitos tokios gražios galvos kaip jo. Nieko čia keisto, kar- 
tais pats patraukliausias veidas žvelgia į jus būtent iš nuteistųjų suolo. 
Deja, kilni Vornerio išorė negalėjo atsverti bjaurių jo poelgių! Gynė- 
jas nėrėsi iš kailio kiek įmanydamas, tačiau bylos aplinkybės buvo 
tokios aiškios, kad Dankanas Vorneris buvo atiduotas galingųjų Los 
Amigo dinamo mašinų malonei. Aš dalyvavau komiteto posėdyje, 
kai buvo svarstoma ši byla. Miesto taryba skyrė keturis ekspertus, 
kurie turėjo parengti mirties bausmę. Trys iš jų buvo tinkami kan- 
didatai: Džozefas Makonoras, tas, kuris projektavo dinamo maši- 
nas, Džošua Vestmeikotas, Los Amigo elektros tiekimo kompanijos 
vadovas, ir aš, vyriausiasis gydytojas. Ketvirtas buvo senis vokietis, 
Peteris Štulpnagelis. Mieste gyvena daug vokiečių, ir jie visi, savai- 
me suprantama, balsavo už saviškį. Šitaip pateko į komitetą. Buvo 
kalbama, kad tėvynėje jis garsėjo kaip didelis elektros energijos spe- 
cialistas, beje, ir anuomet darbavosi su laidais, izoliatoriais ir Leide- 
no stiklainiais, bet kadangi nieko doro nepasiekė, negavo jokių re- 
zultatų, kurie būtų verti skelbti, tai netrukus buvo pradėtas laikyti 
nekenksmingu keistuoliu, įsimylėjusiu elektrą. 

Mes trys tik nusišaipėme sužinoję, kad jis pateko į mūsų drau- 
giją, ir komiteto pasitarimuose į senį nekreipėme dėmesio. Jis sė- 
dėjo prispaudęs delną prie ausies, mat buvo apykurtis, ir per ap- 
tarimą iš jo buvo tiek pat naudos kaip iš spaudos džentelmenų, 
kurie paskubomis kažką užsirašinėjo bloknotuose, susigūžę gali- 
niuose suoluose. 

Visas reikalas truko ne taip jau ilgai. Niujorke paleido elektros 
srovę, kurios įtampa buvo du tūkstančiai voltų, tačiau mirtis vis 
tiek ištikdavo ne iš karto. Matyt, įtampos vis dar nepakako. 


572 


Los Amigas jų klaidos nekartos. Elektros krūvis turi būti maž- 
daug šešis kartus didesnis, taigi ir tiek pat efektyvesnis. Nėra 
nieko paprastesnio už logiką. Mes paleisime visas turimas dina- 
mo mašinas. 

Taip mes visi trys ir nusprendėme; jau atsistojome ketindami 
skirstytis, kai mūsų tylenis kolega prasižiojo. 

— Džentelmenai, - pradėjo jis, - jūs, pasirodo, visiškai neišma- 
note elektros savybių. Man regis, nežinote, kaip žmogų veikia elek- 
tros srovė. 

Komiteto nariai ketino duoti triuškinamą atkirtį šiai įžūliai 
pastabai, tačiau elektros kompanijos pirmininkas pabarbeno sau 
pirštu į galvą tarsi siūlydamas atlaidžiai žiūrėti į keistuolio išsi- 
šokimą. 

- Sere, - ironiškai šyptelėjo jis, - gal malonėtumėte paaiškinti, 
kokios, jūsų manymu, mūsų klaidos? 

— Taigi jūs teigiate, kad kuo didesnis elektros krūvis, tuo jo 
poveikis efektyvesnis. Ar nepagalvojote, jog rezultatas gali būti 
priešingas? Nejau iš patyrimo nežinote, kaip veikia aukštos įtam- 
pos srovė? 

— Mes remiamės analogija, - pompastiškai pareiškė pirminin- 
kas. - Jeigu padidintume kokio nors vaisto dozę, jo poveikis būtų 
stipresnis. Pavyzdžiui... na... 

- Viskis! - pasufleravo Džozefas Makonoras. 

— Taip! Viskis! Ar ne taip? 

Peteris Štulpnagelis tik nuolaidžiai šyptelėjo ir palingavo galva. 

— Jūsų pavyzdys nėra įtikinamas, - tarė jis. - Išgėręs vieną 
taurelę, aš susijaudindavau, po šešių griūdavau miegoti, taigi, kaip 
matote, efektas priešingas. O gal elektra veikia taip kaip viskis? 
Kas tada? 

Mes, trejetas praktikų, nusikvatojome. Žinojome apie kolegos 
keistenybes, tačiau mums ir į galvą nebūtų atėję, kokios jos stul- 
binamos. 

— Kas bus tada? - pakartojo Peteris Štulpnagelis. 

— Mes vis dėlto pamėginsime, - atsakė pirmininkas. 

— Prašau štai ką prisiminti, - tęsė Peteris. - Jeigu paliestumė- 
te laidą, kurio įtampa vos keletas šimtų voltų, mirtis ištiktų ne- 
delsiant. Tai visiems žinomas faktas. Niujorke prie elektros kė- 
dės prijungiama dar didesnė įtampa, o nusikaltėlis kurį laiką dar 
būna gyvas. Negi nesuprantate, kad mažos įtampos srovė kur kas 
efektyvesnė? 

—- Džentelmenai, mūsų aptarimas, rodos, užtruko, - pasakė vėl 
stodamasis pirmininkas. - Klausimas, mano supratimu, jau iš- 
spręstas komiteto balsų dauguma. Bausmė Dankanui Vorneriui 
bus įvykdyta antradienį elektros kėdėje, paleidus elektros srovę 
visų šešių Los Amigo dinamo mašinų. Tikiuosi, prieštaraujančių 
nebus, džentelmenai? 

— Ne, - tarė Džozefas Makonoras. 

— Ne, - pasakiau aš. 

- Aš prieš, - tarė Peteris Štulpnagelis. 

— Pasiūlymas priimtas, o jūsų nuomonė bus pažymėta proto- 
kole, - tarė pirmininkas ir baigė pasitarimą. 

Į bausmės vietą atėjo nedaug žmonių. Pirmiausia, aišku, ketu- 
ri komiteto nariai ir budelis, kuris turėjo vykdyti mūsų nurody- 
mus. Be mūsų, dalyvavo federalinis teismo vykdytojas, kalėjimo 
viršininkas, dvasininkas ir trys žurnalistai. Viskas vyko nedide- 
liame, plytiniame pagalbiniame pastate, priklausiusiame centri- 
nei elektros stočiai. Kadaise čia buvo skalbykla, prie sienos glau- 
dėsi krosnelė bei varinis katilas. Jokių baldų, išskyrus nuteistojo 
kėdę, čia nebuvo. Priešais kėdę, prie nuteistojo kojų, buvo padėta 
varinė plokštelė, nuo kurios ėjo storas izoliuotas kabelis. Kitas 
kabelis kyburiavo nuo lubų, jis buvo sujungtas su metaliniu stry- 
peliu ant šalmo, kurį reikėjo uždėti nuteistajam ant galvos. Kai 
tas laidas ir strypas bus sujungti, Dankanas turės mirti. 

Stojo iškilminga tyla: visi laukė nuteistojo. Išblyškę technikai 
nervingai krapštinėjo laidus. Net visko matęs teismo vykdytojas 
Jautėsi nejaukiai: viena, pakarti žmogų, tačiau visai kas kita per- 
leisti per gyvą organizmą galingą elektros iškrovą. O dėl žurna- 
listų, tai jų veidai buvo baltesni už popierių, ant kurio jie rengėsi 

rašyti. Tik mažajam keistuoliui vokiečiui visi šie pasirengimai ne- 
padarė jokio įspūdžio; šypsodamasis, su piktdžiuga akyse jis pri- 
eidavo čia prie vieno, čia prie kito, keletą kartų net garsiai nusi- 
kvatojo ir griežtas dvasininkas jam papriekaištavo dėl nederamo 
linksmumo. 

- Kaip jūs galite taip užsimiršti, pone Štulpnageli! Juokauti 
mirties akivaizdoje! Bet vokietis nė kiek nesutriko. 

— Jeigu aš pats atsidurčiau mirties akivaizdoje, tuomet nejuo- 
kaučiau, - atsakė jis. - Betgi nesu mirties akivaizdoje ir galiu elg- 
tis kaip man patinka. 

Šventikas norėjo jį išbarti už tokį įžūlų atsakymą, tačiau du- 
Net nesudrebėjes jis apsižvalgė aplinkui, ryžtingai žengė į priekį 
ir atsisėdo ant kėdės. 

— Junkite! - liepė jis. 

Tikras barbariškumas būtų buvęs versti jį laukti. Dvasininkas 
kažką sumurmėjo jam prie ausies, budelis ant galvos uždėjo šal- 
mą, visi sulaikė kvapą, ir srovė buvo įjungta. 

— Velniai griebtų! — suriko Dankanas Vorneris, pašokęs nuo 
kėdės, tartum pakylėtas viršun kažkieno galingos rankos. 

Jis liko gyvas. Dar daugiau, akys ėmė dar labiau blizgėti. Tik 
vienas dalykas pasikeitė - tai buvo tiesiog neįtikėtina: iš jo galvos 
ir barzdos pranyko juoduma, kaip kad debesies šešėlis nuslenka 
nuo pievos; jos tapo baltos it sniegas. Jokių mirties požymių. Oda 
glotni tartum kūdikio. 

Teismo vykdytojas priekaištingai pažvelgė į komiteto narius. 

— Matyt, gedimas, džentelmenai, - pasakė jis. 

Mes trys susižvalgėme. 

Peteris Štulpnagelis paslaptingai šypsojosi. 

— Įjunkime dar sykį, - pasiūliau aš. 

Vėl buvo įjungta srovė, vėl Dankanas Vorneris šoktelėjo į viršų 
ir suriko. Jei nebūtume žinoję, kad krėsle sėdi Dankanas Vorne- 
ris, būtume nepatikėję, kad tai jis. Akimirksniu visi galvos ir barz- 
dos plaukai nukrito. Grindys aplinkui buvo panašios į kirpyklos 

šeštadienio vakarą. Vornerio akys žaižaravo, skruostai paraudo, 
toks raudonis rodo puikią savijautą, nors pakaušis buvo plikut 
plikutėlis kaip olandiško sūrio galvutė, o ir pasmakrėje neliko nė 
pėdsako augmenijos. Jis pajudino petį, iš pradžių lėtai ir atsar- 
giai, paskui vis drąsiau. 

- Šis sąnarys nukamavo pusę Ramiojo vandenyno pakrantės 
gydytojų, - pasakė jis. - O dabar ranka kaip nauja, lankstesnė už 
karklo vytelę. 

— Jūs gerai jaučiatės? — pasiteiravo vokietis. 

— Dar niekad taip gerai nesijaučiau, - visas švytėdamas atsakė 
Dankanas. 

Padėtis buvo kebli. Teismo vykdytojas taip šnairavo į mus, lyg 
norėtų gyvus suėsti. Peteris Štulpnagelis šaipėsi ir trynė rankas. 
Technikai krapštėsi pakaušius. Nuplikęs nuteistasis patenkintas 
tikrino savo raumenų jėgą. 

— Manau, kad dar viena iškrova... - pradėjo pirmininkas. 

— Ne, sere, - pasipriešino teismo vykdytojas. - Pakvailiojom ir 
pakaks. Mes turime įvykdyti nuosprendį ir tai padarysime. 

— Tai ką jūs siūlote? 

— Matau kablį palubėje. Tuoj gausime virvę ir baigtas kriukis. 
virvę. Peteris Štulpnagelis pasilenkė prie Dankano Vornerio ir 
kažką sušnabždėjo jam į ausį. Padauža nustebęs net sukruto: 

— Negali būti! 

Vokietis linktelėjo. 

— Išties? Ir nėra jokios galimybės? 

Peteris palingavo galva, ir abu nusikvatojo, tarsi būtų išgirdę 
kažką nepaprastai juokingo. 

Pagaliau buvo atnešta virvė ir teismo vykdytojas pats užnėrė 
kilpą nusikaltėliui ant kaklo. Paskui jis, budelis ir du kalėjimo 
landos nelaimingasis kyburiavo palubėje - sakyčiau, ne pats ma- 
loniausias reginys. Tada iškilmingai tylėdami nuleido jį ant grin- 

"Įsivaizduokite, kaip mes apstulbome, kai Dankanas Vorneris 
staiga pakėlė rankas, atpalaidavo kilpą ir giliai įkvėpė. 

— Polui Džefersonui šiandien neblogai sekasi prekiauti. Iš vir- 
šaus matyti nemaža eilutė, - pranešė jis, linktelėjęs palubės kab- 
lio link. 

— Pakarkite jį dar sykį! - suriaumojo teismo vykdytojas, - mes 
vis tiek šiandien susidorosime su juo. 

Netrukus auka vėl kabaldavo ore. 

Ten jį išlaikė ištisą valandą. O kai nuleido žemyn, jis buvo žva- 
lus ir linksmas, ne taip kaip kiti. 

- Senis Planketas, kažko pernelyg dažnai ėmė lankytis „Arka- 
dijoje“. Per valandą lakstė net tris kartus, o juk turi šeimą. Pats 
laikas mesti gerti. 

Tai buvo siaubinga, neįtikėtina, tačiau tai buvo. Ir nieko nega- 
lėjai padaryti. Dankanui Vorneriui jau seniai derėjo numirti, o jis 
sau plepėjo. Priėjome arčiau ir išsižioję spoksojome į jį, tačiau teis- 
mo vykdytojas buvo ne iš tų, kurie lengvai pasiduoda. Jis moste- 
lėjęs liepė visiems pasitraukti į šalį ir liko vienudu su nuteistuo- 
ju. 

— Dankanai Vorneri, - lėtai pradėjo jis. - Tu žaidi savo žaidi- 
mą, o aš savo. Tu nori bet kuria kaina išlikti gyvas, o aš - įvykdyti 
nuosprendį. Su elektra mums nepasisekė. Vienas nulis tavo nau- 
dai. Tuomet nusprendėme tave pakarti. Bet ir tada tu laimėjai. 
Aš vis tiek atliksiu savo pareigą. Šį sykį tau bus galas. 

Sakydamas šiuos žodžius, jis išsitraukė iš kišenės šešiašūvį re- 
volverį ir vieną po kitos iššovė visas šešias kulkas į savo auką. 
Patalpa paskendo dūmuose, bet jiems išsisklaidžius mes išvydo- 
me, kaip Dankanas Vorneris nusiminęs apžiūrinėja savo švarką. 

— Ten, kur tu gyveni, švarkai, matyt, grašius kainuoja. O aš už 
savąjį sumokėjau trisdešimt dolerių, supratai? Šešios skylės prie- 
kyje, keturios kulkos perėjo kiaurai, vadinasi, nugara nė kiek ne 
geriau atrodo! 

Revolveris iškrito teismo vykdytojui iš rankų. Jam teko pripa- 
žinti pralaimėjimą. 

— Galbūt kas nors iš džentelmenų galėtų paaiškinti, ką visa tai 
reiškia? - sumurmėjo jis, visiškai sutrikęs žvelgdamas į komiteto 
narius. 

Peteris Štulpnagelis žengė į priekį. 

— Aš paaiškinsiu, ką tai reiškia. 

— Atrodo, kad jūs vienintelis nusimanote apie elektrą. 

— Taip, vienintelis. Aš mėginau įspėti šiuos džentelmenus, ta- 
čiau jie nepanoro manęs klausytis, ir aš nusprendžiau: tegu pasi- 
moko iš savo pačių klaidų. Ar žinote, ką padarė jūsų elektros ener- 
gija? Ji taip padidino šio žmogaus gyvybės jėgą, kad jis gyvens 
amžius. 

— Amžius? 

— Taip, prireiks šimtmečių, kol išsieikvos milžiniška nervinė 
energija, kurios jūs įkrovėte. Elektros energija - tai gyvybė, ir jūs 
nepaprastai padidinote jo gyvybingumą. Gal po kokių penkiasde- 
šimties metų galima būtų dar kartą pamėginti įvykdyti mirties 
bausmę, tačiau aš anaiptol nežadu, kad jums pasiseks. 

— Po velnių! Ką man daryti? - sušuko visiškai pasimetęs teis- 
mo vykdytojas. 

— Galbūt mums pasiseks jį iškrauti? O kas būtų, jei pakabintu- 
me jį galva žemyn? 

— Nieko. 

— Vis dėlto jis daugiau nedrums Los Amigo gyventojų ramybės, 
— tarė teismo vykdytojas. - Mes pasodinsime jį į kalėjimą. Aš su- 
pūdysiu jį už grotų. 

— Norėtumėt! Greičiau supus pats kalėjimas. 

Tai buvo visiškas fiasko, ir mes keletą metų stengėmės nutylė- 
ti šį įvykį. Bet dabar apie jį girdėjo visi ir galite, jei norite, užsira- 
šyti tą istoriją į savo užrašų knygelę. 

HOILANDO GYDYTOJAI 


Daktaras Džeimsas Riplis profesijos broliams visada atrodė esąs 
tikras laimės kūdikis. Jo tėvas turėjo praktiką Hoilando kaimely- 
je, Hempšyro šiaurėje, ir viskas sūnui buvo patiekta kaip ant del- 
no pačią pirmą dieną, kai įstatymas jam leido pasirašyti receptą. 
Po keleto metų senasis džentelmenas atsisakė aktyvios veiklos ir 
įsikūrė Pietų pakrantėje, palikęs sūnui neabejotinai puikią prak- 
tiką visose kaimo apylinkėse. Išskyrus daktarą Hortoną, įsikūru- 
sį netoli Beisingstoko, jaunajam chirurgui niekas netrukdė dar- 
buotis šešių mylių spinduliu ir užsidirbti tūkstantį penkis šimtus 
svarų per metus, bet, kaip buvo įprasta, turint praktiką kaime, 
didžiumą pajamų surydavo arklidė. 

Daktaras Džeimsas Riplis buvo trisdešimt dvejų metų, santū- 
rus, išsilavinęs, nevedęs, ryžtingų, gal net kiek griežtų veido bruo- 
žų ir praretėjusia plaukų kupeta viršugalvyje, kuri jam kainavo 
šimtą svarų per metus. Jis buvo patenkintas savo sugebėjimu iš- 
vengti moterų pinklių. Dažniausiai jo tonas būdavo ironiškai rūs- 
tus ir griežtas, lipšnumas neperžengdavo ribų. Damos jo elgesiu 
pernelyg nesidžiaugė. Kaip profesionalas, jis visuomet būdavo pa- 
sirengęs joms padėti. Visuomenėje jis buvo it gyvas sidabras. Vel- 
tui kaimietės mamytės stengėsi paspęsti jam negudrias savo pin- 
kles. Šokiai ir piknikai buvo ne jo skoniui, skurdų savo laisvalaikį 
jis mėgo leisti užsidaręs kabinete rausdamasis Virchovo archy- 
vuose ir medicinos žurnaluose. 

Jo aistra buvo mokslas, ir jis neapaugo kerpėmis kaip dažnas 
kaimo gydytojas. Jis vis troško žinių, kaip tuomet, kai buvo ką tik 
išėjęs iš egzaminų salės. Jis didžiavosi sugebėjimu akimirksniu at- 
skirti gurgesį septyniose kokios nors nematomos arterijos atšako- 

se ar pateikti tikslią fiziologinių komponentų sudėtį. Po ilgos dar- 
bo dienos jis galėdavo sėdėti iki pusiaunakčio darydamas iridekto- 
mijas ir ekstrakcijas iš avių akių, o jų atsiųsdavo kaimo mėsinin- 
ti šias dėbris! kitą rytą. Iš prigimties jis buvo šaltas, pedantiškas, 
todėl fanatiškai įnikęs į darbą. Dar labiau jį išaukštino tas faktas, 
kad stengėsi neatsilikti nuo mokslo naujovių, nors neturėjo jokios 
konkurencijos. Per septynerius metus, kai jis vertėsi praktika, trys 
gydytojai susimokė prieš jį, du iš to paties kaimelio, o vienas iš 
gretimo - Žemutinio Hoilando. Vienas iš tų trijų susirgo ir pasi- 
traukė; buvo kalbama, kad per aštuoniolika gyvenimo kaime mė- 
nesių jis buvo vienintelis savo paties pacientas. Antras pirko ket- 
virtadalį praktikos Beisingstoke ir garbingai išvyko, o trečias din- 
go vieną rugsėjo naktį, palikęs suniokotą namą ir nesumokėtą są- 
skaitą už vaistus. Tada šios apylinkės tapo jo monopolija ir nė vie- 
nas nedrįso užgožti kylančios Hoilando daktaro šlovės. | 

Todėl jodamas per Žemutinį Hoilandą jis nustebo išvydęs, kad 
naujasis namas kaimo gale pagaliau apgyvendintas ir nauja žal- 
varinė plokštė žvilga ant svyruojančių vartų, atvertų į vieškelį. 
Jam pasidarė smalsu, tad pristabdė kaštoninę kumele, kainavu- 
sią penkiasdešimt ginėjų, ir įsistebeilijo. 

„Verinder Smit, MD“ - bylojo užrašas tvarkingomis mažomis 
raidelėmis. Paskutinis jo konkurentas savo iškabą buvo surašęs 
jardo ilgio raidėmis ir pakabinęs žibintą tarsi gaisrininkų poste. 
Daktaras Džeimsas Riplis pastebėjo šį skirtumą ir pamanė, jog 
šis ateivis gali tapti kur kas pavojingesniu priešininku. Tuo jis 
įsitikino dar tą patį vakarą, kai atsivertė praktikuojančių medikų 
žinyną. Iš jo sužinojo, jog daktaras Verinderis Smitas turi begalę 
aukščiausių laipsnių, pasižymėjo studijuodamas Edinburge, Pa- 
ryžiuje, Berlyne ir Vienoje ir galiausiai buvo apdovanotas aukso 
medaliu bei Li Hopkinso stipendija už originalius darbus, pagar- 
sėjo atlikęs nuodugnius nervų šaknelių funkcijų tyrimus. Perskai- 

tęs žinutę apie savo konkurento laimėjimus, daktaras Riplis ne- 
vilties apimtas ranka perbraukė savo retėjančius plaukus. Ką, po 
galais, reiškia tai, kad toks žymus žmogus sumanė praktikuoti 
mažame Hempšyro kaimelyje. 

Tačiau daktaras Riplis pats pasirūpino, kad toji mįslė kuo grei- 
čiau būtų įminta. Be abejo, daktaras Verinderis Smitas atsikraustė 
čionai tik ieškodamas ramybės ir poilsio, kad galėtų atsidėti moks- 
liniams tyrimams. Ta iškaba buvo greičiau adresas, o ne nuoroda 
pacientams. Žinoma, taip ir yra. Tuomet garsi kaimynystė būtų 
labai paranki jo paties tyrimams. Jis ilgėjosi giminingos sielos, 
jos reikėjo kaip skiltuvo, į kurį trenkus ištrykšta žiežirba. Liki- 
mas davė jam galimybę, ir jis nepaprastai apsidžiaugė. 

Tasai džiugesys pastūmėjo jį žengti žingsnį, kuris nesiderino 
su įprastiniu jo elgesiu. Medikai griežtai laikėsi įpročio - naujas 
atvykėlis pirmas apsilanko pas senbuvį. Daktaras Riplis buvo ga- 
na pedantiškas, tačiau viską apgalvojęs kitą dieną nuvažiavo ap- 
lankyti daktaro Verinderio Smito. Jis juto, kad tokia prisistaty- 
mo ceremonija - mandagumo gestas, puiki preliudija artimesniems 
jų santykiams, kurie, kaip tikėjosi, užsimegs tarp jo ir kaimyno. 

Namelis buvo tvarkingas, gerai įrengtas ir daktarą Riplį į pri- 
imamąjį įvedė žavi kambarinė. Einant jo dėmesį atkreipė du ar 
trys skėčiai 1r moteriška skrybėlaitė nuo saulės, kabojusi prieš- 
kambaryje. Būtų liūdna, jei jo kolega pasirodytų esąs vedęs žmo- 
gus. Tuomet jų santykiai būtų šiek tiek kitokie ir trukdytų jų 
ilgiems vakariniams mokslininkų pokalbiams, kuriuos jis vaizda- 
vosi. Antra vertus, priimamajame jį daug kas maloniai nustebi- 
no. Visur buvo pridėta instrumentų, matomų dažniau ligoninėse 
negu privačių gydytojų namuose. Ant stalo stovėjo sfigmografas! 
ir į dujų matuojamąjį aparatą panašus prietaisas, kuris daktarui 
Ripliui buvo nepažįstamas. Knygų spinta, prigrūsta gremėzdiš- 
kų tomų prancūzų ir vokiečių kalbomis, daugiausiai minkštais 
viršeliais, kurių nugarėlių atspalvis kito nuo anties kiaušinio lukš- 

to iki trynio spalvos, patraukė jo žvilgsnį, ir jis giliai įniko skaity- 
ti pavadinimus, kai staiga už nugaros atsivėrė durys. 

Atsisukęs išvydo neaukštą moterį. Paprastame, blyškiame vei- 
de išsiskyrė tik akylos, net veriančios, linksmos žydros su žalsvu 
atspalviu akys. Kaire ranka ji laikė pensnė, o dešinėje spaudė gy- 
dytojo vizitinę kortelę. 

— Kaip laikotės, daktare Ripli? - pasiteiravo ji. 

— O kaip jūs, ponia, - pasiteiravo daktaras. - Jūsų vyras, ma- 
tyt, išvykęs? 

— Aš netekėjusi, - paprastai atsakė ji. 

— O, atsiprašau, norėjau pasiteirauti apie daktarą Verinderį Smi- 
tą. 

— Aš ir esu daktarė Verinder Smit. 

Daktarui Ripliui iš nuostabos iškrito iš rankų skrybėlė ir jis 
pamiršo ją pakelti. 

— O, - staiga suprato jis, - Li Hopkinso stipendiatas - tai jūs?! 

Jam dar nebuvo tekę regėti moters gydytojos, konservatyvi jo 
siela priešinosi tokiai idėjai. Veltui stengėsi prisiminti kokią Bib- | 
lijos ištrauką, kuri skelbtų, jog tik vyrui dera būti gydytoju, o mo- 
teriai — tik slauge, ir dar jis jautėsi, tarsi būtų patyręs šventva- 
gystę. Veide atsispindėjo visi jo jausmai. 

— Man labai gaila, kad jus nuvyliau, - sausai tarstelėjo ponia. 

- Išties nustebinote mane, - tarė jis ir pasilenkė pakelti skry- 
bėlės. 

— Jūs nesate mūsų šalininkas. 

— Negalėčiau sakyti, kad palaikau feminisčių judėjimą. 

— O kodėl? 

* - Verčiau nediskutuokime šia tema. 

— Tikiuosi, atsakysite į damos klausimą. 

— Damoms kyla pavojus prarasti savo privilegijas, kai uzur- 
puoja kitos lyties vietą. Jos negali užimti abiejų vietų. 

— Kodėl moteris negalėtų pelnyti sau duonos smegenimis? 

Daktarą Riplį erzino tai, kaip ramiai ta moteris atremia visas 
jo atakas. 

— Nenorėčiau tęsti šios diskusijos, panele Smit. 

— Daktarė Smit, - pataisė ji. 

— Na, gerai, daktarė Smit! Bet, jei primygtinai reikalaujate, 
kad aš atsakyčiau, tebūnie: aš nemanau, jog medicina yra tinka- 
ma profesija moterims, be to, nemėgstu suvyriškėjusių moterų. 

Jo kalba buvo baisiai šiurkšti, staiga jis susigėdo savo žodžių. 
Ponia tik kilstelėjo antakius ir nusišypsojo. 

— Man regis, jūs tiesiog maldaujate, kad aš atsakyčiau jums, -— 
tarė ji. - Savaime suprantama, jei moterys suvyriškėja, tai jų pa- 
dėtis gerokai pablogėja. 

Tai buvo šauni kontrataka, ir daktaras Riplis lyg fechtuotojas 
po smūgio nusilenkė pripažindamas jos taiklumą. 

— Jau turiu eiti, - tarė jis. 

— Labai gaila, kad mums nepavyko pasikalbėti draugiškesnė- 
mis temomis, bent dėl to, jog esame kaimynai, - apgailestavo ji. 

Jis dar kartą nusilenkė ir žengė prie durų. 

- Koks keistas sutapimas, - tęsė ji, - kaip tik dabar aš skaičiau 
jūsų straipsnį „Lancete“ apie lokomotorinę ataksiją. 

— Buvo toks straipsnis, - sausai pripažino jis. 

— Manau, monografija išties gera. 

— Jūs labai maloni. 

— Bet pažiūras, kurias jūs priskiriate profesoriui Pitrui iš Bor- 
do, jis neigia. 

— Turiu jo brošiūrą, paskelbtą 1890 metais, - piktai atkirto dak- 
taras Riplis. | 

— O štai jo brošiūra, paskelbta 1891 metais. - Ji ištraukė apy- 
braižą iš žurnalų krūvos. - Jei jūs turėtumėte truputį laiko ir 
pažvelgtumėte į štai šitą pastraipą... 

Daktaras Riplis paėmė iš jos brošiūrą ir paskubom permetė 
akimis nurodytą paragrafą. Be abejo tai, ką perskaitė, apvertė 
aukštyn kojom jo straipsnio išvadas. Jis sviedė brošiūrą ant stalo 
ir dar kartą sausai linktelėjęs pasuko durų link. 

Imdamas vadele- iš grumo, jis apsižvalgė ir išvydo, kad ponia 
stovi prie lango, ir jam pasirodė, kad ji iš visos širdies juokiasi. 

Ištisą dieną šio pokalbio prisiminimai nedavė jam ramybės. 
Jis juto, kad pokalbis buvo nevykęs. Ji įrodė jam savo viršenybę ir 
dar mėgstamiausioje jo srityje. Ji buvo mandagi, o jis - storžievis, 
įpykęs savimyla. Be to, tai, kad ji čia įsikūrė, baisiai sujaukė jo 
mintis. Moteris gydytoja anksčiau jam buvo tiesiog abstrakti są- 
voka, atstumianti, bet tada dar tolima. Dabar ji priartėjo: mote- 
ris pradėjo savo praktiką, pakabino žalvarinę iškabą, lygiai tokią 
pat kaip ir jo, konkuruoja dėl tų pačių pacientų. Jis nebijojo kon- 
kurencijos, bet jam atrodė, jog žeminamas moterystės idealas. Jai 
negalėjo būti daugiau negu trisdešimt, tas judrus, šviesus veidas... 
Jis mąstė apie linksmas jos akis ir stiprų, valingą smakrą. Jis 
nėrėsi iš kailio stengdamasis prisiminti ką nors daugiau apie jos 
išsilavinimą. Vyras, aišku, gali ištverti tą kankynę nepraradęs sie- 
los skaistybės, tačiau moteriai, regis, tiesiog gėda turėtų būti kiš- 
ti prie to nagus. 

Vis dėlto neilgai trukus jis ėmė būgštauti dėl konkurencijos. 

Jos įsikūrimas čia buvo naujiena, tad porelė smalsių invalidų 
apsilankė priimamajame ir taip susižavėjo daktarės manierų tvir- 
tumu bei keistais, naujamadžiais instrumentais, kuriais ši baks- 
nojo, pro kuriuos žiūrėjo ir klausė, kad nesiliovė apie tai plepėję 
keletą savaičių. Netrukus ji tvirtai pasijuto šiose apylinkėse. Fer- 
meris Eitonas, kurio opa sparčiai plito blauzdos išorėje ištisus 
metus, tepama cinko tepalu, buvo patepta skysčiu nuo nuospau- 
dų. Tris naktis paburnojęs, jis pasijuto sparčiai sveikstąs. Ponia 
Krauder, kuri visą laiką manė, kad jos antrosios dukters Elizos 
apgamas yra Kūrėjo rūstybės ženklas, nes trečią Padėkos dieną 
paragavo aviečių torto, sužinojo, jog dviem galvaninėm adatom 
šią nelaimę galima pagydyti. Per mėnesį apie daktarę Verinder 
Smit sužinojo visi, o per du ji spėjo gerokai pagarsėti. 

Kartais daktaras Riplis susitikdavo ją dardančią jo keliais aukš- 
tu vežimaičiu. Ji pati vadeliojo, iš paskos sėdėdavo mažiukas gru- 
mas. Susitikus daktaras visuomet pedantiškai mandagiai kilste- 
lėdavo skrybėlę, tačiau pabrėžtinai rūstus jo veidas rodė, koks 
formalus buvo šis mandagumas. Iš tikrųjų jo nepasitenkinimas 

sparčiai virto neapykanta. „Belytė moteris“ - toks buvo jo apibū- 
dinimas, kurį netgi pasakydavo garsiai ištikimiems savo pacien- 
tams. Tiesą sakant, jų skaičius kasdien sparčiai mažėjo, o jo išdi- 
dumas kaskart patirdavo smūgį, sužinojus apie dar vieną išda- 
vystę. Moteris sugebėjo paveikti kaimiečius kone prietaringu ti- 
kėjimu savo jėga. Ir iš toli, ir iš arti jie plūdo į jos priimamąjį. 

Bet labiausiai jį žeidė tai, kad ji padarydavo ką nors tokio, kas 
jam atrodydavo neįmanoma. 

Kad ir koks apsiskaitęs jis buvo, tačiau jam trūko dvasios stip- 
rybės tapti geru chirurgu: blogiausius ligonius jis paprastai siųs- 
davo į Londoną. O minėta ponia neturėjo tokios silpnybės ir grieb- 
davosi visko, kas pasitaikydavo po ranka. Jis jautėsi labai prislėg- 
tas, kai išgirdo, kad ji rengiasi ištiesinti klubo sąnarį mažajam 
Alekui Terneriui, ir tarsi patvirtinimas atėjo jo motinos laiškas, 
kuriame buvo klausiama, ar jis sutiktų dalyvauti operacijoje kaip 
chloroformininkas. Atsisakyti būtų buvę tiesiog nežmoniška, nes 
daugiau nebuvo žmonių, sugebančių atlikti tokį darbą, tačiau jis 
pasijuto įžeistas, tai buvo pernelyg skaudu jautriai jo prigimčiai. 
Tačiau, nors buvo baisiai susierzinęs, jis turėjo pripažinti jos mik- 
lumą per operaciją. Su maža lyg vaškine kojele ji elgėsi taip švel- 
niai ir laikė mažytį tenotominį skalpelį taip tartum dailininkas 
pieštuką. Vienas tikslus dūris, vienas sausgyslės pjūvis ir kai vis- 
kas buvo baigta, ant balto rankšluosčio, gulėjusio apačioje, nebu- 
vo nė dėmelės. 

„Jam nebuvo tekę matyti meistriškiau atlikto darbo ir pakako 
sąžiningumo tai pripažinti, nors jos gabumai dar labiau padidino 
jo nepasitenkinimą. 

Operacija padidino jos šlovę, o jo savisaugos instinktas vertė 
dar labiau jos nekęsti. Dėl tos stiprios neapykantos reikalai pasi- 
suko gana įdomia linkme. 

Vieną žiemos naktį, vos pasibaigus vienišiaus vakarienei, iš 
skvairo Ferkastlo dvaro atkeliavo grumas. Skvairas buvo turtin- 
giausias apylinkės žmogus, ir grumas pranešė, kad jo duktė nusi- 
degino ranką ir nedelsiant reikia mediko pagalbos. Karieta jau 

važiavo parvežti ponios daktarės, o skvairui buvo nesvarbu, ku- 
ris atvyks pirmas. Daktaras Riplis metė darbus pasiryžęs neleisti 
priešui įžengti pro paskutinės jo tvirtovės vartus; greitai važiuo- 
damas jis galėjo užkirsti tam kelią. Jis net neuždegė žibintų, tik 
šoko į savo vežimėlį ir nuskriejo taip greitai, kaip tik galėjo arklio 
kanopos. Jis gyveno gerokai arčiau skvairo namų negu ji ir buvo 
įsitikinęs, kad atsidurs ten gerokai anksčiau. 

Taip ir būtų buvę, tačiau keistas aplinkybių sutapimas - jos 
amžinai sujaukia visus pasaulio reikalus ir pranašus padaro kvai- 
liais, - įkišo savo trigrašį ir čia. 

Ar taip atsitiko dėl to, kad ant vežimaičio nebuvo žibinto, ar jo 
mintys sukosi tik apie priešininkę, tačiau jis maždaug per pėdą 
neapskaičiavo kelio posūkio į Beisingstoko kelią. Tuščios vežė- 
čios ir išsigandęs arklys nutrinksėjo į tamsą, o skvairo grumas 
jau ropštėsi iš griovio, į kurį buvo įkritęs. Jis įžiebė degtuką, pa- 
žvelgė žemyn į vaitojantį bendrakeleivį, ir išvydus šiurpų vaizdą 
— tas stiprus žmogus buvo nepanašus į save - jam pasidarė bloga. 

Daktaras kiek pasikėlė ant alkūnės, apšviestas blankios deg- 
tuko liepsnelės. Ten, kur turėjo būti jo kairės kojos blauzda, jis 
išvydo kažką balto ir aštraus boluojant tamsoje. 

— Komplikuotas lūžimas! - suvaitojo jis. - Trijų mėnesių dar- 
bas... - ir apalpo. Jam atsipeikėjus, grumo nebuvo; tuo metu jis 
skriejo į skvairo namus pagalbos, tačiau nedidukas pažas laikė 
iškėlęs vežimaičio lempą viršum sužalotos jo kojos, ir moteris prie 
atidaryto lagaminėlio, prikimšto blizgančių geltonoje šviesoje in- 
strumentų, sumaniai karpė jo kelnes keistai išlenktomis žirklė- 
mis. 

— Viskas gerai, daktare, - raminamai tarė ji. - Man labai gaila, 
kad taip atsitiko. Rytoj galite pasikviesti daktarą Hortoną, bet 
tikiuosi, kad šiąnakt leisite pagelbėti man. Savo akimis nepatikė- 
jau išvydusi jus tysantį pakelėje. 

—- Grumas nubėgo kviesti pagalbos, - suvaitojo kenčiantysis. 

— Jos sulaukę galėsime įkelti jus į vežimaitį. Daugiau šviesos, 
Džonai! Ak, branguti, čia tuoj bus plyšimas, jei nepašalinsime šios 

liekanos prieš jus pajudindami. Malonėkite įkvėpti chloroformo, 
ir neabejoju, kad mes saugiai nugabensime jus iki... 

Daktaras Riplis taip ir neišgirdo to sakinio pabaigos. Jis bandė 
pakelti ranką ir prieštaraudamas kažką sumurmėjo, tačiau sal- 
dus kvapas įsismelkė į šnerves ir visiškos ramybės bei letargijos 
pojūtis nuslopino visus jausmus. Jis grimzdo vis gilyn ir gilyn į 
skaidrų, vėsų vandenį, vis giliau ir giliau į žalių šešėlių kupiną 
prarają, palengva, švelniai, be jokių pastangų, tik kažkur tolumo- 
je buvo girdėti bažnyčios varpai. Skambesys vis garsėjo ir garsė- 
jo, kol visiškai užgulė jam ausis, vis garsėjo ir garsėjo, kol užspau- 
dė smilkinius spengdamas neapsakoma jėga, ir galiausiai šaute 
iššovęs iš žalių šešėlių liūno vėl grįžo į šviesą. 

Dvi šviesios, blyksinčios auksinės dėmės išniro jam prieš akis. 
Mirksėjo ir mirksėjo apstulbęs, kol suvokė, kas tai yra. Tai buvo 
viso labo du žalvariniai rutuliai jo lovos kojūgalyje, galva buvo 
tartum patrankos sviedinys, o koja panaši į geležinę siją. Pasukęs 
akis, išvydo ramų daktarės Verinder Smit veidą, ji žvelgė į jį Iš 
viršaus. 

— Ak, pagaliau! - laikiau jus ant kelių važiuojant namo, nes 
žinojau, koks skausmingas kratymas. Dabar ji su stipriu šoniniu 
įtvaru. Užsakiau jums morfijaus tinktūros. Ar sakiau jums, kad 
rytą grumas nujos pas daktarą Hortoną? 
daktaras Riplis ir kone isteriškai juokdamasis pabaigė: - jums 
priklauso beveik visi parapijos pacientai, savo darbą jūs jau pada- 
rėte, nes dabar gavote ir mane. Tas jo humoras nebuvo labai man- 
dagus, bet jis išvydo gailesčio kupiną žvilgsnį, kuriame visai ne- 
buvo pykčio. Gailestis atsispindėjo jos akyse, kai gręžėsi nuo lo- 
vos. 

Daktaras Riplis turėjo brolį, Viljamą, kuris buvo docentas chi- 
rurgas Londono ligoninėje. Jis atvyko į Hempšyrą praėjus keletui 
valandų po to, kai išgirdo apie atsitikimą. Išgirdęs apie atsitiki- 
mo smulkmenas, iš nuostabos jis išplėtė akis. 


„--— 

— Nežinau, ką daryčiau be jos. 

— Neabejoju, kad ji puiki slaugė. 

— Ji išmano savo darbą taip pat gerai kaip tu ar aš. 

— Kalbėk už save, Džeimsai, - pasakė londonietis ir prunkšte- 
lėjo. - Bet tu vis dėlto supranti, kad taip neturėtų būti. 

— Manai, kad kita pusė neturi argumentų savo gynybai? 

— O Dieve visagali! Gal tu?.. 

- Na, aš nežinau. Šią naktį man dingtelėjo, kad mūsų pažiū- 
ros, ko gero, ribotos. 

— Nešnekėk nesąmonių, Džeimsai. Moteris gali perskaityti la- 
bai gerą paskaitą auditorijoje, bet tu žinai taip pat gerai kaip ir 
aš, kad skubios pagalbos skyriuje joms nėra ką veikti. Esu įsitiki- 
nęs, kad ta moteris buvo pernelyg susijaudinusi, todėl turiu ap- 
žiūrėti tavo koją. 

— Verčiau atsisakyk šio noro, - atsakė pacientas. - Ji mane nu- 
ramino, kad viskas bus gerai. 

Brolis Viljamas buvo baisiai sukrėstas. 

- Žinoma, jei moters žodis tau reiškia daugiau negu docento 
chirurgo iš Londono ligoninės, tai nėra ką sakyti, - tarė jis. 

— Geriau nesikišk, - tvirtai nukirto pacientas, ir daktaras Vil- 
jamas įsižeidęs grįžo tą vakarą į Londoną. 

Moteris, kuri girdėjo apie londoniečio apsilankymą, gerokai nu- 
stebo išgirdusi, kad jis jau išvyko. 

- Mes ne visai sutarėme dėl profesinio etiketo, - paaiškino dak- 
taras Džeimsas ir tai buvo viskas, ką jis teikėsi pasakyti. 

Du ilgus mėnesius daktaras Riplis buvo priverstas bendrauti 
su savo priešininke kiekvieną dieną ir sužinojo daug dalykų, apie 
kuriuos anksčiau nebuvo girdėjęs. Ji buvo žavi pašnekovė, taip 
pat stropi gydytoja. Trumpas jos apsilankymas ilgą varginamą 
dieną buvo tartum gėlės žiedas smėlėtoje dykynėje. Tai, kas do- 
minojį, domino ir ją, ir ji galėdavo sutikti su juo visomis temomis. 
Be to, po žinių ir tvirtybės sluoksniu glūdėjo miela, moteriška 
prigimtis, kurią galėdavai jausti kalbėdamas su ja, išvysti žalsvo- 
se jos akyse, spinduliuojančiose tūkstančius nuotaikų, o jos turė- 


588 


jo būti suprantamos net bukiausiam vyrui. Ir jis, nors truputį 
išpuikęs ir pedantiškas, jokiu būdu nebuvo bukas ir turėjo sąži- 
nės pripažinti buvęs neteisus. 

— Nežinau, kaip jūsų atsiprašyti, - pasakė jis nutaisęs susigė- 
dusį veidą vieną dieną, kai jau sveiko taip greitai, kad galėjo sėdė- 
ti fotelyje uždėjęs koją ant kojos. - Jaučiuosi gerokai klydęs. 

— Dėl ko? | 

— Na, dėl moterų. Buvau pratęs manyti, kad moterys praranda 
dalį savo žavesio, jei imasi tokių mokslų. 

— O, tikiuosi, nemanote, kad jos tapo belytėmis būtybėmis? — 
sušuko ji pašaipiai. 

— Prašau nepriminti idiotiškų mano pasakymų. 

— Aš jaučiuosi pamaloninta, jei padėjau pakeisti jūsų pažiūras. 
Tikriausiai tai pats nuoširdžiausias komplimentas, kurį kada nors 
man yra sakę. 

— Vis dėlto yra teisybė, - pasakė jis; vėliau visą naktį buvo lai- 
mingas prisiminęs malonų raudonį, kuris staiga plykstelėjęs blyš- 
kų jos veidą padarė tokį meilų. 

Jis iš tikrųjų jautėsi jau galįs prilyginti ją kitoms moterims. 
Jau neįstengė slėpti nuo savęs, kad ji tapo ta vienintele moterimi. 
jų skonių bendrumas - visa susivienijo prieš jį, kad sutriuškintų 
ankstesnę nuomonę. Diena jam aptemo, kai pasveiko tiek, kad ji 
galėjo rečiau lankytis, ir dar nykiau pasidarė, kai suprato, jog jos 
vizitams greit bus galas. Pagaliau akimirka atėjo, ir daktaras Riplis 
pajuto, kad visas tolesnis jo likimas priklauso nuo paskutinio po- 
kalbio. Iš prigimties jis buvo tiesmukas žmogus, tad padėjo savo 
rankas ant jos riešo, norėdamas justi jos pulsą, ir paklausė, ar ji 
sutiktų tapti jo žmona. 

— Ką, ir sujungti praktikas? - pasiteiravo ji. 

Jį tai įskaudino ir įsiutino. 

- Išties neturėtumėte man priskirti tokių praktiškų motyvų! - 
pratrūko jis. - Myliu jus nesavanaudiškai, kaip paprastai mote- 
rys mylimos. 

— Taip, aš neteisi. Kvailai pasakiau, - tarė ji, kiek atsitraukusi 
su kėde ir pasidėjusi stetoskopą ant kelio. - Pamirškit mano žo- 
džius. Man labai gaila, kad liūdinu jus, ir dėkoju už suteiktą gar- 
bę, bet tai, ko prašote, yra neįmanoma. 

Jei tai būtų kita moteris, jis gal spirtųsi, bandytų pagrįsti savo 
prašymą, bet instinktas pasufleravo jam, kad šiai moteriai be- 
prasmiška ką nors sakyti. Jos balso tonas buvo kategoriškas. Jis 
neištarė nė žodžio, bet kaip koks senis susmuko ant atkaltės savo 
krėsle. 

— Man labai gaila, - pakartojo ji. - Jei būčiau žinojusi, apie ką 
sukasi jūsų mintys, būčiau anksčiau jums papasakojusi, kad keti- 
nu gyvenimą paskirti vien tik mokslui. Dauguma moterų gali te- 
kėti, tačiau labai mažai yra tokių, kurios linkusios į biologijos 
mokslus. Taigi būsiu ištikima savo nuostatai. Čia atvykau trum- 
pam, nes laukiu, kol bus atidaryta Paryžiaus fiziologijos labora- 
torija. Girdėjau, kad ten yra man skirta vieta, tad jums nereikės 
nerimauti dėl mano įsiveržimo į jūsų zoną. Su jumis pasielgiau 
neteisingai, kaip sykį jūs pasielgėte su manimi. Maniau, kad jūs 
siauraprotis pedantas ir niekam tikęs žmogus. Kol sirgote, paži- 
naujus geriau ir prisiminimas apie mūsų draugystę visuomet bus 
man labai malonus. 

Taigi taip viskas ir buvo - po kelių savaičių Hoilande liko vie- 
nas gydytojas. Bet kaimiečiai pastebėjo, kad jis per keletą mėne- 
sių staiga baisiai suseno ir iš žydrų jo akių gelmės retkarčiais išsi- 
verždavo liūdesys bei širdperša ir kad jis beveik visai nekreipia 
dėmesio į tinkamas jaunas merginas, kurias jų rūpestingos kai- 
mietės mamytės vis stengiasi jam įpiršti. 

CHIRURGO PASAKOJIMAS 


— Žmonės miršta nuo tų ligų, kurias pažįsta geriausiai, - tarė 
chirurgas, nukirpdamas cigaro galiuką taip mikliai, kaip moka 
tik jo profesijos žmonės. - Mirtina liga - tartum koks piktavalis 
padaras, kuris pajutęs esąs užspeistas į kampą medžiotojų įšoka 
savo persekiotojui į gerklę. Jei jūs labai domitės mikrobais, jie 
gali sukelti jums rūpesčių. Man teko matyti tokių atvejų, bet li- 
gas nebūtinai sukeldavo mikrobai. Pavyzdžiui, plačiai žinomas 
Listono ir aneurizmos atvejis bei tuzinas kitų, kuriuos galėčiau 
išvardyti. Negali būti būdingesnio pavyzdžio už vargšą senąjį Vol- 
kerį iš Sent Kristoferio. Negirdėjote apie jį? Na, žinoma, tai buvo 
kiek anksčiau, ne jūsų laikais, bet man keista, kad tai jau pamirš- 
ta. Jūs, jaunieji, leidžiate veltui laiką vaikydamiesi šių dienų ma- 
dų ir nesužinote svarbių dalykų, nutikusių vakar. 

Volkeris buvo vienas iš geriausių nervų ligų specialistų Europoje. 
Jūs turėjote skaityti nedidelę jo knygelę apie užpakalinės nugaros 
smegenų dalies sklerozę. Jis dirbo it arklys - turėjo didelę konsulta- 
cijų praktiką - valandų valandas praleisdavo klinikos palatose, atli- 
ko daugybę originalių tyrimų. Ir jis, aišku, mokėjo mėgautis gyveni- 
mu. „De mortuis!“... taip, bet tai buvo jokia paslaptis visiems jį paži- 
nojusiems. Nors jis mirė būdamas keturiasdešimt penkerių, spėjo 
nugyventi per tą laiką kokius aštuoniasdešimt metų. Stebuklas bu- 
vo tai, kad jis taip ilgai sugebėjo išlaikyti gyvenimo tempą. Bet, kai 
galiausiai atėjo laikas, jis deramai pasitiko likimą. 

Tuo metu buvau klinikos asistentas. Volkeris skaitė paskaitą 


! De mortuis nil ni, si bonum (lot.) - Apie mirusiuosius arba gerai, arba 
nieko. 

apie lokomotorinę ataksiją jaunimo auditorijai. Jis aiškino, kad 
vienas iš ankstyvų ligos požymių yra tas, kad pacientas negali 
kartu suglausti kulnų, o jo akys tuo metu sustingsta. Kalbėda- 
mas jis pamėgino pademonstruoti tai. Nemanau, kad vaikinai ką 
nors pastebėjo. O aš pastebėjau, taip pat ir jis, nors baigė paskai- 
tą lyg niekur nieko. 

Po paskaitos jis atėjo į mano kambarį ir užsidegė cigaretę. 

— Patikrink mano refleksus, Smitai, - paprašė jis. Mažai kas 
buvo iš jų likę. Aš trankiau aplink jo kelio sausgyslę, bet rezulta- 
tas buvo toks, lyg bilsnočiau sofos pagalvėlę. Jis atsistojo ir užsi- 
merkė, bet svyravo it krūmas vėjyje. 

— Taip, - pasakė jis, - vis dėlto tai nebuvo tarpšonkaulinė neu- 
ralgija. 

— Taip ir maniau, kad jis jau kentė veriamus skausmus, ir vis- 
kas tapo man aišku. Nebuvo ką sakyti, tad tik žiūrėjau, kaip jis 
be perstojo papsi cigaretę. Prieš mane stovėjo žmogus pačiame 
jėgų žydėjime, vienas iš dailiausių vyrų Londone, turintis pinigų, 
pelnęs šlovę, garbingą vietą visuomenėje, viskas buvo prie jo ko- 
jų, o dabar ūmai jis suvokė esąs ant mirties slenksčio ir patirsiąs 
rafinuotesnių bei skaudesnių kankinimų negu kad būdamas rau- 
donodžių pririštas ir kankinamas prie stulpo. Jis sėdėjo žydro dū- 
mų kamuolio centre nuleidęs akis, kietai suspaudęs lūpas. Pas- 
kui jis atsistojo ir sumosavo rankomis, lyg nuvydamas šalin senas 
mintis ir pradėdamas naują gyvenimo etapą. 

— Geriau viską dabar sutvarkyti, - pasakė jis. - Turiu šį tą sku- 
biai padaryti. Gal galėčiau paprašyti jūsų popieriaus bei vokų? 

Jis įsitaisė prie mano stalo ir parašė gal pusę tuzino laiškų. 

:Neatskleisiu jokios paslapties, jei pasakysiu, kad jie nebuvo pro- 
„ fesijos broliams. Volkeris buvo viengungis, taigi nebuvo prisirišęs 
nei prie vienos moters. 

Baigęs jis išėjo iš mažo mano kambarėlio, palikdamas čia visas 
gyvenimo viltis bei ambicijas. Jis galėjo gyventi dar metus ramus, 
nieko nežinodamas, jei nebūtų reikėję iliustruoti dėstomos temos 
per paskaitą. 


092 


Jis merdėjo ištisus penkerius metus, bet laikėsi puikiai. Visą 
savo gyvenimą nepaisė saiko, tad dabar kentė pelnytas kančias. 
Jis surašė smulkią ataskaitą apie savo simptomus ir apibūdino 
akių požymius išsamiau negu kiti. Prasidėjus ptozei, jam tekdavo 
prilaikyti vienos akies voką ranka, jei reikėdavo ką nors parašyti. 
Vėliau, kai nebegalėjo koordinuoti savo raumenų, taigi ir rašyti, 
diktuodavo savo slaugei. Šitaip sulaukęs 45 apgaubtas šlovės mi- 
rė Džeimsas Volkeris. 

Vargšas senasis Volkeris buvo labai patyręs eksperimentinės chi- 
rurgijos srityje ir darbavosi vienu metu įvairiomis kryptimis. Tarp 
mūsų kalbant, gal vėliau ir buvo kokių esminių atradimų, tačiau 
anuo metu jis buvo išskirtinė asmenybė ir padarė daug įstabių dar- 
bų. Ar pažįstate Maknamarą? Tą ilgaplaukį. Jis apsimeta esąs artis- 
tiškos prigimties, bet iš tikrųjų slepia tai, kad neturi vienos ausies. 
Volkeris ją nupjovė, tik nesakykit Makui, kad tai išgirdote iš manęs. 

- Štai kaip buvo. Volkeris labai domėjosi portio dura - tai vei- 
do raumenų judesiai, patys žinote, jis manė, kad veido nervo pa- 
ralyžius atsiranda dėl kraujotakos sutrikimo. Galbūt pašalinus 
tą sutrikimą galima būti įveikti negalią. Taip jis manė. Mums 
teko gana sudėtingas atvejis, vadinamasis Belo paralyžius - ligo- 
nis gulėjo vienoje iš mūsų palatų ir buvo gydomas visais įmano- 
mais būdais bei priemonėmis: tepalais, tonizuojamuoju vandeniu, 
nervų tempimu, galvanizavimuų, adatomis, bet viskas veltui. Vol- 
keris įsikalė į galvą, kad pašalinus vieną ausį turėtų sustiprėti 
veido kraujotaka. Jis greitai gavo paciento sutikimą operuoti. 

— Taigi ryžomės operuoti naktį. Volkeris, žinoma, juto darąs eks- 
perimentą ir nenorėjo per daug apie tai šnekėti, nebent viskas baig- 
tųsi sėkmingai. Mūsų susirinko gal pusė tuzino, tarp jų ir Makna- 
mara. Operacinė buvo nedidelė, jos centre stovėjo siauras stalas, ap- 
dengtas lietpalčiu, po kuriuo buvo pagalvė, o apklotas abiejose pusė- 
se karojo beveik iki žemės. Dvi žvakės ant nedidelio staliuko šalia 
pagalvės apšvietė operuojamą vietą. Pasirodė pacientas, viena jo vei- 
do pusė buvo lygut lygutėlė it kūdikio, o kita - baimės iškreipta. Jam 
atsigulus ant veido buvo užmestas rankšluostis, suvilgytas chloro- 

formu, tuo tarpu Volkeris žvakių šviesoje vėrė siūlus į adatas. Chlo- 
roformininkas stovėjo galvūgalyje, o Maknamara šalia stalo, jis ste- 
bėjo pacientą. Mes, kiti, stovėjome pasirengę asistuoti per operaciją. 

— Taigi žmogus jau buvo beveik paruoštas, bet staiga jį ėmė 
tąsyti konvulsiški traukuliai, kurie kartais atsiranda žmogui, kai 
jis pusiau nesąmoningas. Jis spardėsi, grumdėsi ir stūmė mus į 
šalis abiem rankomis. Staiga su trenksmu parvirto mažasis stale- 
lis su žvakėmis ir mes panirome į visišką tamsą. Galite įsivaiz- 
duoti, koks sambrūzdis ir triukšmas ten kilo, vienas bandė kelti 
stalą, kitas puolė ieškoti degtukų, o trečias stengėsi prilaikyti pa- 
cientą, kuris vis dar daužėsi. Jį laikė du asistentai, chloroformas 
pradėjo veikti ir tuo metu, kai žvakės vėl buvo uždegtos, padrikas 
rėkaliojimas virto karkiančiu knarkimu. Galva buvo pasukta į šo- 
ną, o rankšluostis vis dar prispaustas prie veido. Operacija tęsėsi. 
Kai rankšluostis buvo nuimtas - galite įsivaizduoti mūsų apstul- 
bimą, - po juo išvydome Maknamaros veidą. 

- Kaip tai atsitiko? Nagi, labai paprastai. Žvakėms užgesus, 
chloroformininkas iškart metė savo darbą ir puolė gaudyti krin- 
tančių žvakių. Pacientas, vos pradingus šviesoms, nuriedėjo tie- 
siai po stalu. Vargšas Maknamara buvo smarkiai įsikabinęs į jį ir 
nepaleido krintančio, tad pats buvo užvilktas ant stalo, ir chloro- 
formininkas, pajutęs vėl ten esant žmogų, nedelsdamas prispau- 
dė chloroformu suvilgytą rankšluostį prie burnos ir nosies. Kiti 
sugriebė jį, ir kuo daugiau šis kriokė bei spardėsi, tuo stipriau jie 
svaigino jį chloroformu. Volkeris buvo labai kilnus ir mandagiai 
atsiprašė. Jis-pasiūlė čia pat atlikti plastinę operaciją, ir padaryti 
naują ausį, tačiau Maknamarai visko jau buvo per akis. O dėl pa- 
ciento, tai aptikome jį ramiai susisukusį po stalu ir miegantį; ap- 
kloto galai buvo pridengę jį iš abiejų pusių. Kitą dieną Volkeris 
nusiuntė Maknamarai jo ausį stiklainyje su metilo spiritu, bet 
Mako žmona labai įsiuto ir reagavo gana liguistai. 

— Pasak kai kurių žmonių, kuo dažniau susiduri su žmogaus pri- 
gimtimi, tuo mažiau apie tai galvoji. Aš netikiu, kad protingesni žmo- 
nės palaikytų šią nuomonę. Mano patirtis neleidžia su tuo sutikti.“ 

Aš buvau patekęs į klaikų, mirtimi dvelkiantį liūną - teologijos mo- 
kyklą ir štai aš čia po trisdešimties metų artimos pažinties su žmo- 
gaus prigimtimi pajutęs didžiulę pagarbą jai. Blogis dažniausiai sly- 
pi paviršiuje. Gilesni sluoksniai paprastai nėra pagedę. Šimtus kar- 
tų man teko matyti žmones tą akimirką, kai staiga sužino, jog turės 
mirti, kaip kad buvo Volkeriui. Esu regėjęs aklų ar sužalotų, o tai 
dar blogiau nei mirtis. Vyrai ir moterys, beveik visi jie išklauso tą 
žinią tiesiog pasigėrėtinai, daugelis taip nesavanaudiškai puoselėja 
mintį, kad jų likimas paveiks kitus, jog miestietis ar žaismingai apsi- 
rengusi moteris mano akyse, regis, virsdavo angelu. Esu regėjęs mir- 
ties patale įvairaus amžiaus žmonių, tikinčių ir trokštančių tikėti. 
Nemačiau nė vieno užsidariusio savyje, išskyrus tokį vargšą neapsa- 
komai jauną vaikiną, kuris visą savo nepriekaištingą gyvenimą bu- 
vo skyręs pačiai griežčiausiai sektai. Žinoma, baimės neįsprausi į 
kokius rėmus, nes kiekvienas sergantis jūros liga tvirtina, kad laivas 
eina į dugną. Todėl aš manau, kad drąsa, kai tampi luošiu, yra kur 
kas didesnė nei drąsa, kai sergi sunkia mirtina liga. 

— Dabar papasakosiu apie atvejį iš savo praktikos, su kuriuo su- 
sidūriau praėjusį trečiadienį. Pasikonsultuoti atėjo moteris - žino- 
mo sportininko baroneto žmona. Vyras atėjo kartu su ja, tačiau jos 
paprašytas liko už durų laukiamajame. Nenorėčiau pasakoti visų 
detalių, bet galiu pasakyti, kad jai buvo piktybinis auglys. „Žino- 
jau tai, - prisipažino ji. - Kiek man liko gyventi?“ „Bijau, kad jūsų 
jėgos gali išsekti per keletą mėnesių“, - atsakiau aš. „Vargšelis Dže- 
kas!“ —- pasakė ji. - „Pasakysiu jam, kad tai nėra pavojinga.“ „Ko- 
dėl jūs norite jį apgauti?“ - pasiteiravau. „Jis labai jaudinasi ir da- 
bar visas dreba laukiamajame. Jis pasikvietė du draugus vakarie- 
nės ir aš nenorėčiau sugadinti jam šį vakarą. Rytoj bus marios lai- 
ko sužinoti tiesą.“ Vos ta šauni moterėlė išėjo, į kambarį įsiveržė 
jos vyras raudonu veidu, švytinčiu iš džiaugsmo, ir ėmė kratyti man 
ranką. Ne, ne, aš paisiau jos noro ir neatskleidžiau tiesos. Galiu 
lažintis, kad tas vakaras jam buvo vienas iš geriausių, tačiau rytas 
buvo pats juodžiausias jo gyvenime. 

— Keista, kaip narsiai, netgi džiugiai moteris gali sutikti triuški- 

namą likimo smūgį. Vyrai elgiasi kitaip. Jie gali suimti save į ran- 
kas ir nesiskųsti, tačiau likimo smūgis juos tiesiog pribloškia. O 
moteris nepraranda nei sveikos nuovokos, nei drąsos. Neseniai, vos 
prieš keletą savaičių, turėjau progą įsitikinti tuo, ką jums sakiau. 
Vienas džentelmenas norėjo pasikonsultuoti su manimi dėl savo 
žmonos, nuostabios moters. Pasak jo, ji turėjo nedidelį tuberkulio- 
zės mazgelį ant žasto. Jis buvo įsitikinęs, kad tai nėra labai svarbu, 
bet norėjo sužinoti, kas jai būtų geriau - Devonšyras ar Rivjera. 
Apžiūrėjęs ją aptikau pavojingą kaulų sarkomą, kiek iškilusią į pa- 
viršių, bet jau apėmusią mentę ir raktikaulį, taip pat žastikaulį. 
Tokio piktybiško auglio dar nebuvau regėjęs. Išlydėjęs ją iš kamba- 
rio, pasakiau vyrui tiesą. Ir kaip jis pasielgė? Ogi vaikštinėjo po 
mano priimamąjį susidėjęs rankas ant nugaros be galo susidomė- 
jęs paveikslais. Ir dabar regiu jį su auksine pensnė žvelgiantį į juos 
visiškai tuščiomis akimis, kurios bylojo, jog jis nemato nieko kito 
tik sieną. „Vadinasi, peties amputacija?“ —- pagaliau paklausė jis. 
„Taip pat mentės ir raktikaulio“, - pasakiau aš. „Aišku. Taigi mentė 
ir raktikaulis“, - pakartojo jis, vis žvelgdamas prieš save tuščiomis 
akimis. Galiausiai jis tai įsisąmonino. Negalėjau patikėti, kad re- 
giu tą patį žmogų kaip anksčiau. Tačiau moteris viską ištvėrė šau- 
niai ir drąsiai, kaip tik pajėgė, ir jos elgesys nepasikeitė. Liga buvo 
taip įsisenėjusi, kad ranka net triokštelėjo bandant nuvilkti marš- 
kinius. Ne, aš nemanau, kad jai pablogės, tikiu, kad pasveiks. 

— Pirmas pacientas - tai toks įvykis, kurį prisimeni visą gyve- 
nimą. Manasis buvo niekuo neišsiskiriantis, todėl smulkmenos 
jums nebus įdomios. Kai pakabinau iškabą su savo pavarde, galiau- 
siai po keleto mėnesių sulaukiau įdomaus paciento. Tai buvo pa- 
gyvenusi moteriškė, apsirengusi turtingai, rankoje laikanti krep- 
šį iš vytelių. Ji atidengė tą krepšį, 0 jos veidu sruvo ašarų upeliai. 
Iš ten iškerėplino pats riebiausias, bjauriausias iš man kada nors 
matytų mažų šunėkų - mopsas. „Tikiuosi, jūs padėsite jam be 
skausmo iškeliauti iš šio pasaulio, daktare“, - sriūbavo ji. - „Grei- 
čiau, greičiau, nes mano ryžtas gali išgaruoti.“ Isteriškai kūkčio- 
dama ji susmuko ant sofos. Kuo mažiau patyręs daktaras, tuo 

stipresnis jo profesinės savigarbos jausmas, tad neverta nė sakyti 
jums, jaunasis mano drauge, kad pasipiktinęs ketinau atsisakyti 
šio pasiūlymo, tačiau pamaniau, jog nors tai visai ne medicinos 
reikalas, vis dėlto esu džentelmenas, o ji - ledi, ir ji turi teise pra- 
šyti manęs to, kas, jos akimis, yra svarbiausias dalykas jos gyve- 
nime. Ištraukiau tą vargšą šunėką, paėmiau pieno ąsotėlį, įlaši- 
nau įjį keletą ciano rūgšties lašų ir padėjau jam sparčiai, neskaus- 
mingai nusibaigti. „Jau viskas?“ - sušuko ji man įėjus. Iš tiesų 
vaizdas buvo tragiškas: visa meilė, kuri turėjo-būti skirta jos vy- 
rui ir vaikams, bet jų neturėjo, buvo nukreipta į tą mažą nerangų 
gyvulėlį. Ji išėjo visiškai palūžusi ir nuvažiavo karieta; tik jai iš- 
važiavus pastebėjau voką su dideliu raudonu antspaudu, gulintį 
tarp sugeriamojo popieriaus lakštų ant mano stalo. 

Ant voko pieštuku buvo parašyta: „Nė trupučio neabejoju, kad 
jūs geranoriškai padarytumėte šį darbą be jokio užmokesčio, bet 
primygtinai prašau paimti tai, kas įdėta“. Prieštaringų minčių ap- 
imtas atplėšiau tą voką beveik įsitikinęs, kad ekscentriškoji milijo- 
nierė ten bus įdėjusi penkiasdešimties svarų banknotą, tačiau ten 
buvo pašto perlaida dešimčiai pensų. Visas tas atsitikimas taip keis- 
tai mane paveikė, kad juokiausi, ko! visiškai netekau jėgų. Jūs tur- 
būt pamanysite: koks tragiškas gydytojo gyvenimas, tačiau, vyru- 
ti, negalėtum ištverti, jei neprisiverstum įžvelgti komedijos elemen- 
tų, kuriuos matau dabar ir tuomet, jai išėjus, pajutau. Daktaras 
turi būti už daug ką dėkingas. Niekuomet to nepamirškite. Tiesiog 
malonu padaryti kokį nors nedidelį gerą darbelį, ir žmogus turėtų 
atsilyginti už padarytą paslaugą, o ne užmokestį palikti. Beje, rei- 
kia išlaikyti namus, žmoną ir vaikus. Tačiau pacientai yra gydytojo 
draugai ar bent turėtų tokie būti. Jis vaikšto nuo durų prie durų, 
jo žingsniai ir balsas kiekvienuose namuose yra pageidaujami ir 
laukiami. Ko dar norėti? Be to, jis privalo būti geru žmogumi. Nie- 
ku kitu jis ir negali būti. Ar galima visą gyvenimą regėti kenčian- 
čius, kurie taip narsiai gimė, ir būti kietaširdžiu ar piktu žmogu- 
mi? Mūsų profesija garbinga, maloni, kilni, ir jūs, jaunieji, turėtu- 
mėte elgtis taip, kad ji tokia būtų visados. 

